**ახმეტის რაიონი**

ახმეტის რაიონი, ადმ-ტერ. რ-ნი აღმ.საქართველოში.1930 წ-მდე შედიოდა თიანეთის მაზრაში,1930 წ-დან თელავის რაიონში,1951 წ-დან ცალკე რაიონია.1963-64 წწ. ისევ შეუერთდა თელავის რაიონს.1964 წ. აგვისტოდან კვლავ გამოიყო ახლანდელ საზღვრებში. ჩრდილოეთით ესაზღვრება ჩეჩნეთი და ინგუშეთი, აღმოსავლეთით დაღესტანი და თელავის რაიონი.დასავლეთით დუშეთისა და თიანეთის, სამხრეთით საგარეჯოს რაიონები.ფართობი 2207 კვ.კმ. მოსახლეობა 41641 კაცი (2002 წ.) , ცენტრი ქ. ახმეტა. რაიონში არის 1 ქალაქი, 60 სოფელი და 14 სოფლის საკრებულო :დუისის, ზემო ალვანის, ზემო ხალაწნის, კასრისწყლის, ზემო ხოდაშნის, მატნის, მაღრაანის, ომალოს, ოჟიოს, საკობიანოს, ქვ, ალვანის,ქისტაურის, შახვეტილას, ჯოყოლოს.

რაიონის დიდი ნაწილი მთიანია.უჭირავს კავკასიონის მთავარი ქედის სამხრ, და ჩრდ, კალთები.იგი მოიცავს კავკასიონის ქედის გადაღმა მდებარე ისტორიულ თუშეთს ( შედგება 4 ისტორიული8 თემისაგან: წოვათა, გომეწარი, ჩაღმა და პირიქითი. წოვათასა და გომეწრის თემების სოფლები გომეწრის ალაზნის ხეობაშია: პირიქითის თემისა- პირიქითის ალაზნის ხეობაში, ხოლო ჩაღმისა- ჭანჭახოვნისწყლისა და დიკლო-შენაქოსა და ომალოს მოვაკებაზე) და კავკასიონის ქედს გადმოღმა პანკისის, ილტოს ხეობებსა და ალაზნის ვაკის ნაწილს.

ახმეტის რაიონის ტერიტორიაზე კავკასიონის მთავარი ქედის სამხრეთით მიედინება მდინარეები ალაზანი და ილტო მრავალი შენაკადით.ჩრდილოეთით-პირიქითისა და თუშეთის ალაზანი, მცენარეულ საფარში სჭარბობს ტყე და მდელო. მაღალმთიანი ნაწილი დაფარულია სუბალპური და ალპური ბალახეულით. ფაუნა მრავალფეროვანია.

დაბალ ზონაში (700 მ-მდე) ზომიერად ნოტიო,თბილი ჰავაა. იცის ცხელი ზაფხული და ზომიერად ცივი ზამთარი.უფრო ზევით მაღალმთის ჰავაა, იცის ცივი და მკაცრი ზამთარი.

მოსახლეობის უმეტესობა ქართველები არიან. ცხოვრობენ სხვა ეროვნების წარმომადგენლებიც. განსახლების ძირითადი ზონა, დ-იდან 400-800 მ-დეა.ომალოს თემის საკრებულოში შემავალი სოფლები კი 200 მ-ზე მაღლაა, მოსახლეობის საშ. სიმჭიდროვეა 19\*,4 კაცი 1 კვ. კმ-ზე.(1991).

სოფლის მეურნეობის მთავარი დარგებია მევენახეობა, მემარცვლეობა,მესაქონლეობა. მისდევენ მებაღეობას, მებოსტნეობას და მეაბრეშუმეობას. მესაქონლეობაში წამყვანია მეცხვარეობა. ცნობილია თუშური ცხვრისა და ცხენის უაღრესად პროდუქტიული, გარემო პირობებს შეგუებული საუკეთესო ჯიშები.

არქეოლოგიური მასალა და მატერიალური კულტურის ძეგლები მოწმობენ, რაიონის ტერიტორიაზე ადამიანის უწყვეტ ცხოვრებას. ათასწლეულების მანძილზე რაიონის განვითარებაზე უძველესი დროიდანვე მნიშვნელოვან ზეგავლენას ახდენდა დიდი სავაჭრო გზა, რომელიც ქართლიდან თიანეთზე გავლით კავკასიის ალბანეთისა და სასომხეთისაკენ მიემართებოდა, აგრეთვე ჩრდ, კავკასიასთან დამაკავშირებელი გზები. რაიონის ძირითადი ნაწილი კახეთში შედიოდა ჯერ კიდევ მაშინ , როდესაც კახეთი მოიცავდა მდ. ივრის ზემო წელს, თიანეთისა და უჯარმას შორის მდებარე ტერიტორიას,რომლის ცენტრი ჯერ ჩელეთი( ჟალეთი) იყო, ხოლო მე-4- საუკუნიდან უჯარმა გახდა. მე-5 საუკუნეში ეს მხარე აღმ. საქართველოს სახელმწიფოს შემადგენლობაშია.

მე-6 საუკუნიდან ფეოდალურ ურთიერთობათა გაღრმავებასთან ერთად დაიწყო საქართველოს საერისმთავროდან კახეთის გამოყოფის პროცესი, რომელიც მე-8 საუკუნის 80-იან წლებში კახეთის სამთავროს შექმნით დასრულდა. კახეთის სამთავროს ჩამოყალიბება ტერიტორიული ექსპანსიით აღინიშნა., რის შედეგადაც კახეთის სამთავროს ფარგლებში- გარდაბანთან ხევთან, ფშავ-ხევსურეთთან, ქისტეთის სამხრეთ მთიანეთთან (ძურძუკ-ღლიღვები) ერთად თუშეთიც შევიდა. თუშეთსა და ხუნძახზე წუქეთის ერისთავის იურისდიქცია ვრცელდებოდა.მე-9 საუკუნისათვის ახმეტის რაიონი მთლიანად შედიოდა კახეთის სამთავროში.,რომლის ცენტრი მე-10 საუკუნეში ბოჭორმა გახდა.მომდევნო პერიოდში კი საქართველოს ერთიან სამეფოს შექმნამდე - თიანეთი. ამ პოლიტიკურ ერთეულს კახეთის მთავარი ანუ ქორეპისკოპოსი მართავდა.

მე-11 ს-ში კახეთის მთავარმა კვირიკემ კახეთის სამეფო 7 საერისთავოდ დაყო. ახმეტის რაიონის ტერიტორია კვეტერის (მდ. ილტოს ხეობა) და პანკისის (ალაზნის ხეობა) საერისთაოებში შევიდა. პანკისის ერისთავის გამგებლობას დაექვემდებარნენ თუშებიც.

თუშები ჯერ კიდევ მე-2 ს-ის მოღვაწის კლავდიოს პტოლემაოსის „გეოგრაფიულ სახელმძღვანელოში“მოიხსენიებიან როგორც „ტუსკები“რომლებიც კავკასიის მთასა და კერვანის მთებს შორის ცხოვრობდნენ. ივ. ჯავახიშვილის მიხედვით ტუს ( კოი) ქართული თუშის ბერძნული კანონზომიერი ფონეტიკური შესატყვისია. აღმ. საქართველოს მთიანეთის მტკიცედ დაპყრობა და აქაური მოსახლეობის სოციალურად დაქვემდებარება ქართლის გაბატონებულმა წრეებმა ქართლში ქრისტიანობის სახელმწიფო რელიგიად გამოცხადებასთან ერთად დაიწყეს.“მთეულთა კავკასიონთა“ სასტიკი წინააღმდეგობა გაუწიეს ქრისტიანობის გავრცელებას. „ქართლის ცხოვრების“მიხედვით თუშეთი გაქრისტიანების წინააღმდეგ მებრძოლ მთიელთა თავშესაფარი იყო მე-5 საუკუნიდან ეს მხარე რაიონის დანარჩენ ტერიტორიასთან ერთად აღმ. საქართველოს სახელმწიფოს შემადგენელი ნაწილი გახდა.

დავით აღმაშენებლის მიერ კახეთის შემოერთების შემდეგ მე-14 საუკუნემდე ახმეტის რაიონის ტერიტორია თუშეთთან ერთად კახეთის საერისთავოში გაერთიანდა. თამარის დროს თუშებმა მონაწილეობა არ მიიღეს მთიელთა აჯანყებაში.

ახმეტის რაიონის ტერიტორია ვერ გადაურჩა მონღოლ დამპყრობლებს,რომლებსაც სურდათ ხელთ ეგდოთ როგორც ქართლიდან აღმოსავლეთში მიმავალი მნიშვნელოვანი გზა, ისე ჩრდ. კავკასიაში გადამავალი გზები.თუშეთი, როგორც ქართული სახელმწიფო პოლიტიკის გატარების ერთ-ერთი ფორპოსტი ჩრდ. კავკასიაში დამპყრობელთა განსაკუთრებულ ინტერესს იწვევდა და ამიტომაც იგი განსაკუთრებით დაზარალდა.თუშეთის რაიონის დანარჩენ ტერიტორიასთან ერთად დაარბია თემურ ლენგმაც,რომელმაც „ლეკსა და დარიალს შორის მოქცეული ტერიტორია მოწვა და მოაოხრა“.

მე-15 საუკუნის ბოლოს საქართველოს ერთიანი ფეოდალური მონარქიის სამეფო-სამთავროებად დაშლის შემდეგ კახთა მეფე გიორგი პირველმა (1466-76 წწ,) რომელმაც სათავე დაუდო კახეთის ბაგრატიონთა დინასტიას გააუქმა საერისთავოები და უფრო წვრილი ერთეულები-სამოურავოები დააარსა.ახმეტის რაიონის ტერიტორიაზე რამდენიმე სამოურავო შეიქმნა.პირიქეთა ტერიტორია პანკისისა და თიანეთის სამოურავოებში გაერთიანდა,სადაც მოურავებად ძირითადად თავადი ჩოლოყაშვილები ინიშნებოდნენ.პანკისის საერისთავოს გაუქმებამ თუშების უკმაყოფილება გამოიწვია. ისინი განუდგნენ გიორგი პირველს, მაგრამ ლევან კახთა მეფეს (1520-1574წწ.) თუშები საკუთარი სურვილით შეუერთდნენ.მეფემ თუშებს ზამთრის საძოვრებად ალვანის ყელი უწყალობა.ხოლო თუშებმა ლაშქრის გამოყვანა და ბეგარის გადახდა იკისრეს.თუშებს კი საკმაო რაოდენობის მოლაშქრეთა გამოყვანა შეეძლოთ. უფრო გვიან 1772 წელს გერმანელი მეცნიერი და მოგზაური გიულდენ-შტენდი შენიშნავდა, რომ თუშებს 500 მეომრის გამოყვანა შეეძლოთ. ამასვე იმეორებდა 1801 წლის ვითარების გადმოცემისას რუსი სამხედრო ისტორიკოსი დუბროვინიც.

თეიმურაზ მეორეს და ერეკლე მეორის 1757 წლის სიგელით ალვანის ველი კვლავ თუშებს ებოძათ საძოვრად. თუშების მუდმივ საცხოვრებელ ადგილად ალვანის ველი მეცხრამეტე საუკუნის დასაწყისიდან გადაიქცა. გვიანი შუა საუკუნეების სამხედრო-ტერიტორიული დაყოფის მიხედვით ახმეტის რაიონის ტერიტორია ( თუშეთთან ერთად) კახეთის მეოთხე სადროშოში შედიოდა.სამხედრო საჭიროებისამებრ , ამ მხარის მებრძოლები მეფის დროშის ქვეშ დგებოდნენ.სადროშოს საერთო სარდლობას ალავერდის ეპისკოპოსი ახორციელებდა.ეს მხარე ეპარქიულადაც ალავერდელს მორჩილებდა.

მეჩვიდმეტე საუკუნის დასაწყისში შაჰ-აბასის დამანგრეველი ლაშქრობები ახმეტის რაიონის ტერიტორიასაც შეეხო.ამ ტერიტორიის დარბევა აოხრებას საქართველოს მთის და ბარის მოსახლეობის ბუნებრივი კავშირურთიერთობის გაწყვეტის მტრისეული გეგმის განხორციელებაში მნიშვნელოვანი როლის შესრულება შეეძლო.

მეჩვიდმეტე საუკუნის 50-იან წლებში სპარსელმა დამპყრობლებმა დაიწყეს კახეთში მომთაბარე მეჯოგე ტომების ჩამოსახლება.ყიზილბაშებმა ჩასახლებული თურქმანების დასაცავად შაჰ-აბას მეორეს ბრძანებით ააგეს ციხეები,რომლებშიც ყიზილბაში მეციხოვნეები ჩააყენეს.განსაკუთრებით გაამაგრეს ბახტრიონის ციხე. ციხედ აქციეს ალავერდის მონასტერიც, კახეთის 1660 წ. აჯანყების დროს მთავარი ბრძოლა ბახტრიონთან მოხდა.ქართველები თავს დაესხნენ ბახტრიონის და ალავერდის ციხეებს და მთლიანად ამოწყვიტეს იქ გამაგრებული მტერი. დამპყრობელი იძულებული გახდა ამჯერადაც ხელი აეღო საქართველოს გაყიზილბაშების გეგმაზე. ბახტრიონის ბრძოლაში მთავარი როლი კახეთის მთიელებმა თუშ-ფშავ-ხევსურებმა შეასრულეს. თუშებს-ზეზვა გაფრინდაული მეთაურობდა.

მეჩვიდმეტე მეთვრამეტე საუკუნეებში როდესაც ქართლ-კახეთის წინააღმდეგ ლეკებისა და სხვა ჩრდილო კავკასიელ ტომთა შემოსევები გახშირდა თუშეთმა თავდაცვითი ბრძოლებში კვლავ განსაკუთრებული პოლიტიკურ-სტრატეგიული მნიშვნელობა შეიძინა.თეიმურაზ მეორისა და ერეკლე მეორეს დროს თუშები „მორიგე ლაშქრიდან“განთავისუფლდნენ, რადგან ისინი ისედაც იცავდნენ ქვეყნის ჩრდ. საზღვრებს.ერეკლე მეორეს პირად მცველებად თუშები ეყენა. მეფის მიერ დანიშნული თუში მოურავი ამ კუთხის შიდა თემ-საზოგადოებრივ ცხოვრებაში არ ერეოდა. გვიანდელ შუა საუკუნეებში შიდაპოლიტიკური ბრძოლების დროს თუშეთი ხშირად ხდებოდა მეფეთა და სხვა წარჩინებულთა თავშესაფარი. .თუშეთში აფარებდა თავს თეიმურაზ პირველი ,ერეკლე პირველი და დედამისი ელენე და სხვა. 1785 წელს თუშეთი დაღესტნელმა სარდალმა ომარ-ხანმა დაარბია.ომარი გეორგიევსკის ტრაქტატით გაღიზიანებული ოსმალების მითითებით რუსეთ-საქართველოს კავშირის გაწყვეტას ცდილობდა.

ლეკიანობით გაწამებული თუშები რუსეთის ხელისუფლებამ ადვილად ჩააბა შამილის წინააღმდეგ წარმოებულ დიდ ომში. 1835 წელს კაბუჭის მთაზე შამილსა და თუშებს შორის დაიწყო მოლაპარაკება, მაგრამ შეთანხმება ვერ მოხერხდა.ბრძოლების დროს ბევრი თუშური სოფელი იქნა აკლებული, მაგ. დიკლო და შენაქო ისე დაარბიეს, რომ 15 წლის მანძილზე სრულიად გაუკაცრიელდნენ. სამაგიეროდ სოფ ხისოსა და სოფ, ქუმელაურთის მცხოვრებლებმა პირიქითისა და გომეწრის თემის სოფლების დახმარებით სასტიკად დაამარცხეს შამილის მიერ თუშეთის ასაკლებად გამოგზავნილი რაზმი ხათილ მუხამის სარდლობით, ამ გამარჯვებისთვის მეფის მთავრობამ თუშები სამი წლით გადასახადისგან გაანთავისუფლა.

მეცხრამეტე ს-ში თუშეთის თემობრიობა დაიშალა. გაბატონდა თვითმპყრობელობის უხეში ძალა. რუსეთტან შეერთების შემდეგ, აქ თანდათანობით წარმოიშვნენ მსხვილი მესაკუთრეები, რომელთა ფარეხში ათასობით ცხვარი იყო. თუშეთის მეცხვარეობაში პირველი ადგილის წოვათის თემს ეკავა, მეორე კი პირიქითის თემს, სახელდობრ ფარსმის საზოგადოებას.

მეცხრამეტე საუკუნის 50-იან წლებიდან დამყარებულმა მშვიდობიანობამ გამოიწვია თუშეთში მოსახლეობის ზრდა. წოვათადან პირიქითის ზედა სოფლებიდან და თუშეთის სხვა ხეობებიდან იწყება მოსახლეობის ჩასახლება კახეთში. ალვანის ველზე ტერიტორიულად ახმეტის რაიონი მეცხრამეტე საუკუნის მეორე ნახევარში შექმნილ თუშეთ- კახეთის საპოლიციო უბანს ემთხვევა. ამავე საუკუნეში პანკისის ხეობაში ჩამოსახლდნენ ქისტები და ოსები.1930 წლამდე ახლანდ. ახმეტის რაიონის ტერიტორია შედიოდა თიანეთის მაზრაში. 1930 წლიდან -თელავის რ-ნში.1951 წლიდან გამოიყო ცალკე რაიონად. 1963-64 წლებში ისევ შეუერთეს თელავის რაიონს. 1964 წლის აგვისტოდან კვლავ გამოეყო ახლანდ. საზღვრებში.

მეცხრამეტე საუკუნის დასაწყისში თუშეთის ყველაზე ხალხმრავალი სოფლები ჩაღმის თემში იყო: ომალოში 80 კომლი, შენაქოში 70, დიკლოში 50.

საბჭოთა ხელისუფლების დროს მოიშალა საუკუნეების მანძილზე მთისა და ბარის ბუნებრივად ჩამოყალიბებული ურთიერთობანი. მთაში კოლმეურნეობების შექმნამ უარყოფითად იმოქმედა მთის საზოგადოებრივ ყოფა- ცხოვრებაზე. დაიწყო მოსახლეობის მიგრაცია ბარში, საბჭოთა ხელისუფლება მთიელთა ბარში ჩამოსახლებას პროგრესულად მიიჩნევდა და არ ცდილობდა თუშების მთაში დამაგრებას. 1958 წელს თუშეთის კოლმეურნეობების ბარის კოლმეურნეობებთან შეერთების შემდეგ თუშეთს ყოველგვარი ავტონომია მოესპო. 1975 წლისათვის თუშეთში მხოლოდ 30 სოფელიღა იყო დარჩენილი. 1978 წელს 23 სექტემბერს სოფ. ფშავლიდან სოფ. ომალომდე მეტად რთულ რელიეფზე გაიყვანეს 90-ი კილომეტრის სიგრძის საავტომობილო გზა. მაგრამ ამ გზის გაყვანით ვერ მოხერხდა თუშეთისა და საერთოდ ახმეტის რაიონის პრობლემების გადაჭრა.

1990 წელს რაიონში იყო 43 სკოლამდელი დაწესებულება,ყველა სახის 46 ზოგადსაგანმანათლებლო სკოლა, 2 სამუსიკო სკოლა, სპორტსკოლა, მოსწავლე ახალგაზრდობის სახლი. ახმეტის სამართლისა და ეკონ. უმაღლესი კოლეჯი.ახმეტის ჰუმანიტარულ -პედ. სასწავლებელი .56 ბ-კი, ახმეტის მხარეთმცოდნეობის მუზეუმი, რ, ერისთავის სახლ-მუზეუმი,(სოფ. ქისტაური). 32 საკლუბო დაწესებულება.

ამჟამად ახმეტაში ფუნქციონირებს სააქციო საზოგადოება ახმეტის ჯანდაცვის რ-ნული ცენტრი, რაშიც გაერთიანებულია საავადმყოფო და სამშობიარო სახლი. რაიონული პოლიკლინიკური ამბულატორიული გაერთიანება, სახელმწიფო სანიტარული ინსპექცია, საზოგადოებრივი ჯანდაცვის ცენტრი.

ერთი არასრული საშ. სკოლა. ერთი დაწყებითი დამოუკიდებელი სკოლა.ჭიდაობის სპეციალიზებული სპორტ. სკოლა. განათლების სისტემის ერთი სპორტ-სკოლა, სააქციო საზოგადოება სატყეო კომბინატი. სააქციო საზოგადოება „ ახმეტის ღვინის ქარხანა“, 7 საბავშვო ბაგა-ბაღი, გამოდის რაიონული გაზეთი „ახმეტა“და ქალაქის გამგეობის გაზეთი ახმეტელები“.

**001**. **ახმეტა,** რესპუბლიკური დაქვემდებარების ქალაქი (1966 წლიდან) რაიონის ცენტრი, მდებარეობს ალაზნის მარჯვენა მხარეს ,მდ, ილტოს ქვემო დინებასა და მდ. ორვილს შორის გაშლილ ვაკეზე, პანკისის ხეობის შესასვლელთან. თბილისიდან 174 კმ. გომბორის უღელტეხილით-110 კმ, თელავიდან (უახლოესი რკინიგზის სადგ,)27 კმ. 8,5 ათასი მცხოვრები (2002 წელს).

თქმულების მიხედვით , თამარ მეფეს ძალზე მოსწონებია წყლითა და ნოყიერი ნიადაგით მდიდარი ეს კუთხე და უნატრია: ახ ნეტავ აქ ზვავი და ხეხილი გაშენდესო. მეფის სურვილი ასრულებულა. დასახლებისთვის კი ახმეტა დაურქმევიათ.

ახმეტა როგორც მნიშვნელოვანი დასახლება,იხსენიება მეთვრამეტე საუკუნის 40-იან წლებიდან. ვახუშტი ბაგრატიონის ცნობით, ახმეტა განთქმული იყო საუკეთესო ღვინით. ლეკიანობის დროს ახმეტაში ხშირად იმართებოდა ბრძოლები.

მეთვრამეტე საუკუნის 40-იან წლებში ახმეტა მიწისძვრამ დაანგრია, 1754 წელს კი ხუნძახის მმართველმა ნურსალ-ბეგმა ააოხრა.

მეცხრამეტე საუკუნის დასაწყისში გიორგი მაღალაშვილს ახმეტაში ეკლესიის აგება დაუწყია, მშენებლობა მის შვილებს დაუმთავრებიათ, მაღალაშვილის ქართლიდან კახეთში გადასახლება სვეტიცხოვლის საკათალიკოსო მამულების მართვა- გამგეობასთან უნდა იყოს დაკავშირებული. სავარაუდოა, რომ ახმეტაში მან რაღაც სახელი და მასთან ერთად მამულიც მიიღო.

1812 წლის 31 იანვარს ახმეტაში მთავრობის საეგზეკუციო რაზმი ჩავიდა. ახმეტელებმა განგაში ატეხეს და რაზმი განდევნეს. ეს გახდა ნიშანი მთელს კახეთში აჯანყების დაწყებისა.

ახმეტაში მრავალი სამრეწველო და კულტ. საგანმანათლებლო დაწესებულებაა.

1971 წელს დამუშავდა ქალაქის გენ, გეგმა.(არქიტექტორი რ. ხატიაშვილი, ეკონომისტი ჯ.ძაძუა).

*გ. აფრასიძე*

*ბიბლ.: 170:44, 57; 244:537-538; 274:77-85.*

**002. ბზიანის საყდარი,** არქიტ. ძეგლი დგას ახმეტის დასავლეთით.ხევის პირას. განეკუთვნება გვიანდ.შუა საუკუნეებს.

ეკლესია დარბაზულია. გეგმის სწორკუთხა ნაგებია. თანაბარი ზომის რიყის ქვით,წყობის რიგების სწორხაზოვნება დაცულია. დაზიანებული ჩამონგრეულია კამარის დასავლეთ ნახევარი. ფასადებზე ჩამოცვენილია საპირე ქვების მნიშვნელოვანი ნაწილი.

შესასვლელი სამხრ. კედლის დას. ნაწილშია.კარი კარგად შერჩეული წვრილი რიყის ქვით ნაწყობი თაღითაა გადახურული თაღის მალი კარის ღიობის სიგანეს ოდნავ აღემატება.რის გამოც ქუსლების დონეზე თითო პატარა საფეხურია შექმნილი.

აღმოსავლეთით ნახევარწრიულ აფსიდში ერთადერთი თაღოვანი სარკმელია, რომლის ორივე მხარეს თითო სწორკუთხა ნიშია.სარკმლის შიგნითა თაღი ნახევარწრიულია, გარეთა- ნალისებური.აფსიდი დასრულებულია წესიერი ფორმის ,ღორღისა და დუღაბის სხმული კონქით. სხმულია კამარაც. იგი განიერ ჭრილში ნახევარწრიული მოხაზულობისაა.

*თ. დვალი.*

**003.ბულულის ეკლესია.** არქიტექტურული ძეგლი დგას უტოში. ჯაგნარში. განეკუთვნება გვიანდ. შუა საუკუნეებს.

ეკლესია დარბაზულია, გეგმით სწორკუთხა (5x3,7 მ) , ნაგებია რიყის ქვით.წყობის რიგების სწორხაზოვნება მეტნაკლებად დაცულია. დაზიანებულია: სამხრ. და ჩრდ. კედლები მთელს სიმაღლეზე გაბზარულია, ჩამონგრეულია კარის გადახურვა და მის ზემოთ დგას კედლის მნიშვნელოვანი ნაწილი, სახურავზე ბუჩქებია ამოსული , გარედან კედლების მნიშვნელოვან ნაწილს მიწა ფარავს.

შესასვლელი დასავლეთიდანაა. დარბაზისაგან პატარა მხრებით გამოყოფილ აფსიდს დეფორმირებული ნახევარწრის ფორმა აქვს, აფსიდში ერთი სწორკუთხა სარკმელია.მის მარჯვნივ -ერთი სწორკუთხა ნიში. აფსიდი გადახურულია ამორფული ფორმის სხმული კონქით. კონქის ზედაპირი აფსიდის კედელს უშუალოდ არ ერწყმის, რის გამოც მათი თანხვედრის საზღვარზე პატარა საფეხურია შექმნილი. ასეთივე საფეხურია შვილდისებრი კამარის ორივე ქუსლის დონეზე. დარბაზის ჩრდილო კედელში ერთი სწორკუთხა ნიშია.

*თ. დვალი.*

**004. დარბაზი.** არქიტექტურული ძეგლი მდებარეობს სასაფლაოზე. განეკუთვნება შუა საუკუნეებს.

შენობა გეგმით სწორკუთხაა. ნაგებია თანაბარი ზომის რიყის ქვითა და კირის დუღაბით. ძლიერ დაზიანებულია.შემორჩენილია სამხრ. და ჩრდ. კედლები და აღმ. კედლის მცირე ნაწილი. სამხრ. კედელში სამი სწორკუთხა ნიშია. ჩრდ. კედელში-ორი თაღოვანი სარკმელი.

*თ. დვალი.*

**005. ეკლესია.** არქიტექტურული ძეგლი დგას ქალაქის აღმოსავლეთით. 15 კმ/ზე, მდინარე ალაზნის მარჯვნივ ნაპირზე.ბითანად წოდებულ ადგილზე.განეკუთვნება გვიანდელი შუა საუკუნეებს.

მეცხრამეტე ს-ის 70 -იან წლებში ეკლესიას საბანკეტო დარბაზი დააშენეს და შიგნიდან და გარედან ცემენტის ხსნარით შელესეს.ამის გამო ეკლესიას თავდაპირველი სახე შეცვლილი აქვს.

ეკლესია დარბაზულია სწორკუთხა . შესასვლელი ჩრდილოეთიდანაა. აღმოსავლეთით ნახევარწრიული აფსიდის ღერძზე თარაზულად გადახურული ვიწრო სარკმელია. რომლის ნაწილი კონქის ფარგლებშია შეჭრილი. სარკმლის ორივე მხარეს თითო სწორკუთხა ნიშია. სარკმლის ქვეშ კედელზე მიდგმულია ტრაპეზი. დარბაზის სიგანე მის სიგრძეს აღემატება. გადახურულია ნახევარწრიული კამარით. დას, კედელში ერთი ვიწრო სარკმელია , რასაც ბრტყელი გადახურვა აქვს.ეკლესიის ფასადები ზეთის საღებავითაა შეღებილი.

*თ. დვალი.*

**006. ეკლესია.** არქიტექტურული ძეგლი დგას უტოს უბანში.სამხრეთით ბორცვზე. განეკუთვნება გვიან შუა. საუკუნეებს.

ეკლესია დარბაზულია.ნაგებია რიყის ქვით, გარეთა კუთხეების წყობაში ტლანქად დამუშავებული შირიმია გამოყენებული. შესასვლელი დასავლეთიდანაა. კარის ზემოდან შევიწროებულ ღიობს მოზრდილი ქვიშაქვა ხურავს, გეგმით ტრაპეციისმაგვარი დარბაზი აღმოსავლეთით ნახევარწრიული აფსიდითაა დასრულებული. აფსიდში ერთი სწორკუთხა სარკმელი და ორი მცირე ზომის სწორკუთხა ნიშია. სარკმელს საფეხუროვანი ,გარედან შემაღლებული გადახურვა აქვს. სარკმლის ქვემოთ კედელზე მიდგმულია ქვით ნაშენი ტრაპეზი. აფსიდი გადახურულია ღორღისა და დუღაბის სხმული კონქით.რომლის თაღი სამცენტრიანია, ანალოგიური ფორმისა და მასალისაა კამარაც.

დარბაზის დას. კედელში ვიწრო სწორკუთხა სარკმელია გაჭრილი. ეკლესიის სამხრ.-დას. კუთხეში, კედლის სისქეში მოწყობილია პატარა სამალავი.

ეკლესიას შირიმის თაროსებრი ლავგარდნის მცირე ნაწილი შემორჩა.

*თ. დვალი.*

**007. ეკლესია,** არქიტექტურული ძეგლი დგას უტოს უბანში.სამხრეთით ტყეში. განეკუთვნება გვიან შუა. საუკუნეებს.

ეკლესია დარბაზულია. ნაგებია სხვადასხვა ზომის რიყის ქვით, ფასადებზე წყობის რიგების სწორხაზოვნება დაცულია. ძლიერ დაზიანებულია. დანგრეულია. აღმოსავლეთით ოდნავ ნალისებრ აფსიდში ვიწრო სარკმელია. რაც აფსიდის ღერძიდან რამდენადმე ჩრდილოეთითაა გადაადგილებული.შემორჩენილია დას. კედელში გაჭრილი სარკმლის წირთხლის მცირე ნაწილი.

*მ. ბაქრაძე.*

**008. ეკლესია.** არქიტექტურული ძეგლი დგას უტოს უბანში ერთ-ერთ მოსახლის ეზოში. თარიღდება მეცხრამეტე საუკუნის პირველი ნახევრით.

ეკლესია დარბაზულია (9,2x6 მ), ნაგებია რიყის ქვით, აგურით და კირის დუღაბით. კედლები ძირითადად რიყის ქვისაა. აგური კონსტრ. ნაწილებისა და კარ-სარკმლების წყობაშია გამოყენებული. კედლები შიგნიდან და გარედან მობათქაშებულია. დაზიანებულია: სახურავზე აყრილია კრამიტი, მონგრეულია ჩრდ.-დას. კუთხე.

შესასვლელი სამხრეთიდან და დასავლეთიდანაა. ორივე კარი თაღოვანია. აღმოსავლეთით ღრმა ნახევარწრიული აფსიდია, რომელიც დარბაზის აგურის სამთაღიანი კანკელითაა გამოყოფილი. აფსიდის ღერძზე თაღოვანი სარკმელია, რომლის ორივე მხარეს ნიშებია მოწყობილი. საკურთხევლის შუაში დგას კუბური ფორმის ტრაპეზი. სამხრეთ, დასავლეთ და ჩრდილოეთ კედლებში თითო თაღოვანი სარკმელია. დარბაზი გადახურულია ცილინდრული კამარით.

აღმ. და დას. ფასადების ფრონტონებზე აგურის წყობის შეღრმავებით თითო ჯვარია გამოსახული. სამხრეთის შესასვლელის ზემოთ წყობაში ჩასმულია ქვიშაქვის სწორკუთხა ქვა. მხედრული წარწერით რის თანახმადაც ეკლესია მაღალაშვილებს აუგიათ.

*თ. დვალი.*

**009. ეკლესია.** არქიტექტურული ძეგლი დგას საფლავზე, განეკუთვნება გვიან შუა საუკუნეებს.

ეკლესია დარბაზულია (9,3x5,6 მ), ნაშენებია რიყის ქვითა და კირის დუღაბით, თითქმის მთლიანად დანგრეულია,შემორჩენილია კედლები (სიმ. 2-2,5 მ) მთლიანად მცენარეულობითაა დაფარული.

შესასვლელი დასავლეთიდან ჰქონია (შემორჩენილია წირთხლების მცირე ნაწილი). აღმოსავლეთით გეგმით ნახევარწრიული აფსიდია, რომლის ღერძზე სარკმლის ნაშთია შემორჩენილი. აფსიდის გვერდში თითო მცირე ზომის სწორკუთხა ნიშანია. დარბაზის გრძივი კედლების შუაში თითო მარტივი პილასტრია. რომლებსაც კამარის საბჯენი თაღი ეყრდნობოდა.

*თ. დვალი.*

**010. ეკლესია.** არქიტექტურული ძეგლი დგას უტოს უბანში. ბერდუკას წყაროსთან. განეკუთვნება გვიან შუა საუკუნეებს. ეკლესია დარბაზულია. გეგმით კვადრატული. ნაგებია მოზრდილი რიყის ქვით. წყობა ირეგულარულია. შემორჩენილია განივი კედლების სამხრ. ნახევარი და სამხრ. კედელი მცირე სიმაღლეზე . დანარჩენი ნაწილი მიწითა და ჯაგნარითაა დაფარული. ნახევარწრიული აფსიდის შემორჩენილ ნაწილში ერთი პატარა სწორკუთხა ნიშანია.

*თ. დვალი.*

**011. ეკლესია.** არქიტექტურული ძეგლი დგას უტოს უბანში. განეკუთვნება გვიან შუა საუკუნეებს.

ეკლესია დარბაზულია (8,8x5,7 მ). ნაგებია სხვადასხვა ზომის რიყის ქვით. კედლები შიგნით შელესილი ყოფილა (შემორჩენილია ფრაგმენტები). ძლიერ დაზიანებულია. მთელს სიმაღლეზე მხოლოდ საკურთხევლის ნაწილია შემორჩენილი; დანარჩენი კედლები მხოლოდ 1,2-1,5 მ სიმაღლეზე დგანან. აღმოსავლეთით ნახევარწრიული აფსიდია, რომლებიც დარბაზისგან ფართო მხრებითაა გამოყოფილი. მხრების ქვედა ნაწილი ორსაფეხურიანია, ზედა-ერთსაფეხურიანი. აფსიდის ღერძზე ფართო სწორკუთხა სარკმელია, რომლის მარჯვნივ პატარა გეგმით ტეხილი ფორმის ღრმა ნიშია. აფსიდი წესიერი ფორმის კონქითაა გადახურული.

*თ. დვალი.*

**012. ეკლესია.** არქიტექტურული ძეგლი დგას ახმეტის ჩრდილოეთიდან 3 კმ-ზე. ახმეტა-თიანეთის გზის მარჯვენა მხარეს ვენახებში. განეკუთვნება გვიან შუა საუკუნეებს.

ეკლესია დარბაზულია (5,3x3,8 მ). ნაშენებია რიყის ქვით. გარეთა კუთხეები და შესასვლელის წირთხლები მოზრდილი. ტლანქად დამუშავებული ქვებითაა ამოყვანილი, დაზიანებულია ჩამოშლილია სახურავის საფარი. ლავგარდანი და საპირე წყობის ნაწილი.

შესასვლელი სამხრეთიდანაა. კარს გარედან შირიმის ორი ქვისგან შედგენილი თაღი ხურავს, შიგნიდან კი ძელოვანი გადახურვა ჰქონია (შემორჩენილია ბუდეები). აღმოსავლეთით დეფორმირებული ნახევარწრის ფორმის აფსიდში ერთი ვიწრო სარკმელია, რასაც თარაზული გადახურვა და ძირი აქვს.სარკმლის ქვემო კედელზე სწორკუთხა ტრაპეზია მიშენებული.აფსიდი გადახურულია ამორფული ფორმის სხმული კონქით. აფსიდის კედელი გრძივ კედლებს უშუალოდ (მხრების გარეშე) შეერთვის.დარბაზის სამივე კედელში თითო ვიწრო ბრტყლად გადახურული სარკმელია გაჭრილი.კამარა სხმულია-ტლანქი.

*თ. დვალი.*

**013. ეკლესია.** არქიტექტურული ძეგლი დგას საბეროს უბნის სამხრეთით 1 კმ/ზე ტყეში. განეკუთვნება გვიანდელ შუა საუკუნეებს.

ეკლესია დარბაზულია (6,4x4,5 მ). ნაგებია სხვადასხვა ზომის ნატეხი და რიყის ქვით. წყობა ირეგულარულია. კედლების ზედაპირი შიგნიდან და გარედან ბათქაშითაა გასწორებული. დაზიანებულია: ჩამოშლილია სახურავის საფარი და ფასადებზე აქა-იქ წყობის ნაწილი . ლავგარდნის მხოლოდ ფრაგმენტებია შემორჩენილი.

შესასვლელი დასავლეთიდანაა. კარი მოზრდილი. არაწესიერი ფორმის ქვითაა გადახურული.აღმოსავლეთით ნახევარწრიული აფსიდის ღერძზე ,სწორკუთხა სარკმელია. რომლის ორივე მხარეს თითო სწორკუთხა ნიშია. აფსიდი გადახურულია. არაწესიერი ფორმის სხმული კონქით. სხმულია კამარაც.

ეკლესიის სამხრეთ და დასავლეთ კედელში თითო სწორკუთხა სარკმელია გაჭრილი. დარბაზის კედლებს მთელ სიგრძეზე საფეხური შემოუყვებოდა (შემორჩენილია ჩრდ. და დას. კედლებთან).

*თ. დვალი.*

**014. კვირაცხოვლის ეკლესია,** არქიტექტურული ძეგლი დგას ქალაქის სამხრეთით. მდინარე ორვილის მარჯვენა ნაპირას სასაფლაოზე. განეკუთვნება გვიანდელ შუა საუკუნეებს.

ეკლესია დარბაზულია (4,8x3.6 მ), ნაგებია რიყისა და ნატეხი ქვით. წყობა ირეგულარულია. ფასადებზე აქა-იქ მოზრდილი შირიმის ქვებია ჩასმული.დაზიანებულია ჩამოშლილია.კრამიტის სახურავი და აქა-იქ კედლების ზედა ნაწილი. თაროსებრი ლავგარდნისაგან შემორჩენილია რამდენიმე ქვა.

შესასვლელი სამხრეთიდანაა. კარი სწორკუთხაა. აღმოსავლეთით ღრმა ნახევარწრიული აფსიდის ღერძზე , ვიწრო სწორკუთხა სარკმელია. რომელიც გარედან მკვეთრად მაღლდება. სარკმლის ორივე მხარეს თითო სწორკუთხა ნიშია.ხოლო ქვემოთ კედელზე ქვის ტრაპეზია მიდგმული, საკურთხეველი გადახურულია სრული კონქით. სხმულია კამარაც. ფასადები სადაა.მოკლებულია ყოველგვარ მორთულობას.

*თ. დვალი.*

**015. კვირიკესა და ივლიტას ეკლესია,** არქიტექტურული ძეგლი დგას ჟალურის უბანში. განეკუთვნება მეთვრამეტე საუკუნეს.

ეკლესია დარბაზულია (10,6x7.2 მ), ნაგებია რიყის ქვითა და აგურით. კედლები ძირითადად რიყის ქვისაა. კამარა, კონქი,საბჯენი თაღი, კარ-სარკმელების წირთხლები და თაღები აგურითაა ნაწყობი. შესასვლელი სამხრეთიდან და დასავლეთიდანაა. ორივე კარი თაღოვანია და შიგნიდან ღრმა თაღოვან შეღრმავებაშია ჩასმული. ნახევარწრიული აფსიდის ღერზე, თაღოვანია აღმოსავლეთ ფასადი. ნიშებს შორის კედელში ჩასმულია პატარა ქვევრი.სამხრ, ნიშსა და სარკმელს შორის იატაკის დონეზე ,კედლის სისქეში მოწყობილ სამალავში შესაძრომი ხვრელია. საკურთხეველში აგურის ტრაპეზი დგას. საკურთხევლის ბაქანი ,შუაშია წინწამოწეული ნახევარწრიული ამბიონით. დარბაზის იატაკზე ორი საფეხურით მაღალია.

დარბაზის გრძივ კედლებზე თითო მარტივი პილასტრია.რომლებსაც შეისრული საბჯენი თაღი ეყრდნობა.მსგავსი ფორმისაა კამარაც. დასავლეთ და აღმოსავლეთ კედლების ნაწილში თითო თაღოვანი სარკმელია.ეკლესიის იატაკზე კვადრატული აგურია მოგებული. ინტერიერი შელესილი და შეთეთრებულია.

ფასადები შელესილია.ორივე შესასვლელი სწორკუთხა შეღრმავებაშია ჩასმული აღმოსავლეთ და დასავლეთ ფასადების ფრონტონზე აგურის წყობით თითო შეღრმავებული ჯვარია გამოსახული. აღმოსავლეთ ფასადის ჩრდილოეთ ნაწილში კონქის ზედა სივრცეში შესაძრომი სწორკუთხა ხვრელია.დასავლეთ ფასადზე სარკმლის მარჯვნივ შირიმის ქვაზე ამოკვეთილი ცხრასტრიქონიანი მხედრ. წარწერის თანახმად ეკლესია აუგიათ ძმებს-დემეტრე, ივანე, დავით და ზურაბ იაშვილებს.

ეკლესიას ორსაფეხურიანი აგურის ლავგარდანი აქვს, დახურულია კრამიტით.

*თ. დვალი.*

**016. კოშკი.** არქიტექტურული ძეგლი დგას ორვილის მარჯვენა ნაპირას. საღანძილედ წოდებულ ტერიტორიაზე .განეკუთვნება გვიანდელ შუა საუკუნეებს.

კოშკი გეგმით კვადრატულის. ზემოთ მკვეთრად შევიწროებულია , ნაგებია ნატეხი ქვით. წყობა ირეგულარულია. შემორჩენილია ორი სართული და მესამე სართულის კედლების უმნიშვნელო ნაწილი პირველი სართულის სამხრეთ ნახევარი ნანგრევებითაა ამოვსებული. შესასვლელი პირველ სართულზეა.კარი სწორკუთხაა, ამ სართულზე ერთი ნიშიცაა. მეორე სართულზე აღმოსავლეთ კედლის შუაში და სამხრეთ კედლის დასავლეთ კიდეში თითო მცირე სწორკუთხა ნიშია. სართულშუა გადახურვა ხის ძელებზე ყოფილა გამართული (შემორჩენილია ბუდეები).

კოშკის ახლოს ჩრდილოეთით წყლის რეზერვუარი და რამდენიმე ქვევრია შემორჩენილი.

*თ. დვალი.*

**017. კოშკი.** არქიტექტურული ძეგლი დგას საბეროს უბანში, ქაჯიაანთხევის უბანში. ქაჯიაანთხევის პირას. .განეკუთვნება გვიანდელ შუა საუკუნეებს.

კოშკი ორსართულიანია.გეგმით სწორკუთხა (4x2.9 მ). ნაგებია სხვადასხვა ზომის ნატეხი ქვითა და რიყის ქვით. გარეთა კუთხეების წყობაში მოზრდილი ქვები და აქა-იქ შირიმია გამოყენებული.

პირველი სართული (ფართ. 4 კვ. მ) აღმ.-დასავლეთითაა წაგრძელებული. შესასვლელი სამხრ. კედლის დას. კიდეშია. კარს ბრტყელი გადახურვა ჰქონია, სართულის გადახურვა ჩამოშლილია. გრძივ კედლებზე შემორჩენილია ხის ძელების საყრდენი ბუდეები. მეორე სართული სწორკუთხა ,ცილინდრული კამარით გადახურული ოთახია, სწორკუთხა შესასვლელი აღმოსავლეთიდანაა. კარის წირთხლები შირიმითაა ნაგები. კარის თავზე ერთი პატარა სწორკუთხა სარკმელია.

ფასადები სადაა. კოშკი ზემოთკენ თანდათან ვიწროვდება და ორფეხა სახურავი ხურავს.

*თ. დვალი.*

**018. კოშკი.** არქიტექტურული ძეგლი დგას ქალაქის ცენტრ ნაწილში. ღვინის ქარხნის ტერიტორიაზე.. განეკუთვნება გვიანდელ შუა საუკუნეებს.

კოშკი გეგმით სწორკუთხაა (5,3x5,5 მ) . ნაგებია საშუალო ზომის რიყის ქვითა და ნატეხი ქვით-კირის დუღაბზე. კედლების სისქე 1,2 მეტრია. ძლიერ დაზიანებულია ორი სართული. დანგრეულია პირველი სართულის ჩრდილოეთ და სამხრეთი კედლების მნიშვნელოვანი ნაწილი. მეორე სართულის კედლებიდან მხოლოდ ნაწილიღაა შემორჩენილი.

შესასვლელი პირველ სართულზე ჰქონია. სართულის დასავლეთ კედელში მცირე ზომის ორი სწორკუთხა სარკმელი და რამდენიმე ნიშია. სამხრ.-დას. კუთეში მეორე სართულზე ასასვლელი კიბის უჯრედის სწორკუთხა კარია.სართული გადახურულია რიყის ქვით ნაწყობი ცილინდრული კამარით. მეორე სართულის შემორჩენილ კედლებში სათოფურებია მოწყობილი.

შენობას აღმოსავლეთიდან მცირე ზომის ნაგებობა (შემორჩენილია კვალი) ეკვროდა.

*პ. კიკაჩეიშვილი.*

**019. ლომისის წმ, გიორგის ეკლესია.** არქიტექტურული ძეგლი დგას ქალაქის სამხრეთით 25 კმ/ზე. ტყეში.

ძეგლი ერთიმეორეზე გვერდიგვერდ მიდგმული სამი დარბაზული ეკლესიისგან შედგება. შუა ეკლესია, რომელიც გვერდით ეკლესიებზე რამდენადმე მაღალია, მეათე-მეთერთმეტე სს. განეკუთვნება, სამხრეთისა და ჩრდილოეთის ეკლესიები მოგვიანებით, მეთოთხმეტე-მეთხუთმეტე საუკუნეებშა მიშენებული. შუა ეკლესიას თავდაპირველად ჩრდილოეთიდან მინაშენი ჰქონია, რომელთანაც კვადრ, ბურჯზე დაყრდნობილი ორი ფართო თაღით იყო დაკავშირებული. მოგვიანებით ჩრდ. ეკლესიის აგების შემდეგ ორივე თაღი ამოუშენებიათ.

შუა ეკლესია ნაგებია რიყისა და ნატეხი ქვის ირეგულარული წყობით. კედლები შიგნით და გარეთ შელესილია. გვერდითი ეკლესიების საშენ მასალად შირიმის თლილი ქვაა გამოყენებული. დაზიანებულია: ჩამოშლილია შუა ეკლესიის კრამიტის საბურავი და ლავგარდნის (გვიანდელია) უმეტესი ნაწილი. ჩრდ. ეკლესია 1,7-2,2 მ სიმაღლეზეა შემორჩენილი. სამხრ. ეკლესიას კამრის ჩრდ. გვერდის დასავლეთ კედლის მნიშვნელოვანი ნაწილი ჩამოშლილი აქვს.

შუა ეკლესია (7.5x4,8 მ) გეგმით სწორკუთხაა.ერთადერთი გარედან სწორკუთხა. ხოლო შიგნიდან თაღოვანი.შესასვლელი სამხრეთიდანაა. აღმოსავლეთიდან ნახევარწრიული აფსიდია. აფსიდის ღერძზე გაჭრილი სარკმელი შიგნიდან სწორკუთხაა.გარედან -თაღოვანი. სარკმლის ქვემოთ კედელზე ქვით ნაშენი ტრაპეზია მიდგმული. მეორე სარკმელი რასაც თარაზული გადახურვა აქვს , სამხრეთ კედელშია შესასვლელის ზემოთ. საკურთხეველი დარბაზისაგან გამოყოფილი ქვით ნაშენი კანკელით (გვიანდელია), რომლის შუაში ვიწრო აღსავლეთის კარია. კარის ორივე მხარეს- თითო სწორკუთხა ღიობი. აბსიდის მხრები კამარის ქუსლის დონეზე კედლებს ერწყმის, რის გამოც კონქი თაღის გარეშეა და უშუალოდ უერთდება ოდნავ შეისრულ კამარას (განახლებულია მოგვიანებით). ინტერიერი მოხატული ყოფილა. კედლებზე აქა-იქ შემორჩენილია მხატვრობის ფრაგმენტები.

გვერდით ეკლესიაში შესასვლელი დასავლეთიდანაა, ორივე კარი შიგნიდან და გარედან სწორკუთხაა. ორივე ეკლესია აღმოსავლეთით ნახევრადწრიული აფსიდითაა დასრულებული. აფსიდებში თითო სარკმელია. ერთი სარკმელი სამხრეთ ეკლესიას სამხრეთითაც აქვს. სამხრეთ ეკლესია ცილინდრული კამარითაა გადახურული - ერთ საბჯენ თაღზე. კამარის სამხრეთის ქუსლი კედელზეა დაყრდნობილი, ზოლო ჩრდილოეთისა - შუა ეკლესიის სამხრეთ კედელზე მიშენებულ ორ თაღზე. თაღებს შორის მარტივი პროფილის კაპიტელით დაგვირგვინებული კვადრატული ბურჯია, რომელსაც კამარის საბჯენი თაღიც ეყრდნობა. თაღის მეორე (სამხრეთ) ქუსლი პილასტრზეა დაყრდნობილი. პილასტრი დასრულეულია კაპიტელით, რომლის პროფილს შეწყვილებული ლილვი შეადგენს.

აღმოსავლეთ ფასადზე გვერდითი ეკლესიების სარკმელები მოჩარჩოებულია თითო შეწყვილებული ლილვით. სამხ. ეკლესიის სარკმელი თაღოვანია. ჩრდ. ეკლესიის სარკმელს ზედა ნახევარი აკლია, რის გამოც მისი გადახურვის ფორმა არ დგინდება. დას. ფასადზე ორივე ეკლესიის შესასვლელს მთელს სიმაღლეზე ასდევს სადა საპირე, რომლის პროფილს შეადგენს შეწყვილებულ ლილეებს შორის მოქცეული ოდნავ ამოზნექილი სადა ზედაპირი. სამხრეთ ეკლესიის კარის არქიტავრზე, ლილვით მოსაზღვრულ თაღოვან არეში გამოსახულია ტოლმკლავა რელიეფური ჯვარი. მსგავსი, მაგრამ გაცილებით პატარა ჯვარია ჩრდ. ეკლესიის კარის არქიტრავზეც. ჯვრის ზემოთ რელისეფური თავსართია, რასაც ბოლოებთან ჰორიზონტალური გადანაკაცები აქვს. სამხრ. ეკლესიის ფასადები დასრულებულია საკმაოდ მაღალი ლავგარდნით, რომლის პროფილს თარო, ოდნავ შეზნექილი ზედაპირი და ლილვი შეადგენს. ორივე ეკლესია დგას ლილვით დასრულებულ ცოკოლზე.

*თ. დვალი.*

*ბიბლ.: 430: 199; 447ბ.*

**020. მარანი.** არქიტექტურული ძეგლი მდებარეობს ჟალურის უბანში. განეკუთვნება მეცხრამეტე საუკუნეს (10,7x5,85 მ). ნაგებია რიყის ქვითა და აგურით. შემორჩენილია კედლების მცირე ნაწილები. შესასვლელი ორი ჰქონია. სამხრეთით და ჩრდილოეთით. დასავლეთის კედელთან სწორკუთხა საწნახელია. ამავე კედელში ორი ნიშია. აღმ.კედელში მოწყობილი თაღოვანი ბუხარი დასრულებულია აგურის ორსაფეხურიანი, ოდნავ გამოშვერილი თაროთი. ბუხრის მარცხნივ პატარა ნიშია.იატაკში ჩაფლულია რამდენიმე მოზრდილი ქვევრი.

*თ. დვალი.*

**021. მარანი და კოშკი,** არქიტ. ძ. დგას ჟალურის უბანში.განეკუთვნება გვიანდელ შუა საუკუნეებს.

მ ა რ ა ნ ი გეგმით სწორკუთხაა (15x9,5 მ) მისი აღმ.კედლის სამხრ. კიდეში სათავდაცვო კოშკია ჩართული,რ-ის სამი გვერდი მარნის გეგმის კონტურს გარეთაა მოქცეული. მარნის კედლების მნიშვნელოვანი ნაწილი და კოშკის პირველი სართულის თითქმის ნახევარი ნაგებია რიყის ქვით. კოშკის პირველი სართულის აღმ.ნაწილი, II სართული და მარნის კედლების ზედა ნაწილები მოგვიანებით აგურითა და რიყის ქვით განუახლებიათ.

მარნის დას.კედელზე შემორჩენილია სწორკუთხა საწნახლის ნაწილი. იატაკში ჩაფლულია რამდენიმე ქვევრი. გადახურვა ხის ძელებზე ყოფილა გამართული (შემორჩენილია ბუდეები).

კ ო შ კ ი გეგმით თითქმის კვადრატულია (4,5x5,2), შესასვლელი I სართულის სამხრ.კედელშია. კარი შიგნიდან სწორკუთხაა, გარედან - თაღოვანი.ეს სართული ორი სხვადასხვა სიმაღლის ნაწილისაგან შედგება.ორივე ნაწილი კამარებითაა გადახურული. კამარების ღერძები ერთმანეთის პერპენდიკულარულია.ოდნავ უფრო მაღალი ნაწილის აღმ. კედლებში ორი შეწყვილებული და ერთი ცალმაგი სათოფურია. პირველი სართული მარანს ფართო თაღით უკავშირდება. მეორე სართულზე რამდენიმე სათოფურია. აღმ.კედლის შუაში თაღოვანი ბუხარია, ხოლო დას.-ით - თაღოვანი კარი. ეს სართული ჯვაროვანი კამარითაა გადახურული. კამარის სამხრ.ნაწილში არის III სართულზე (შემორჩენილია კედლების მცირე ნაწილები) ასასვლელი ხვრელი.

*თ. დვალი.*

**022.მთავარანგელოზთა ეკლესია,** არქიტ. ძ. დგას საბეროს უბნის სამხრ-ით ბორცვზე. განეკუთვნება გვიანდ.შუა საუკუნეებს. მოგვიანებით ეკლესიისათვის სამხრ-იდან კოშკი მიუშენებიათ,რასაც შემდგომ დას.-დან სწორკუთხა სადგომი მიადგეს.

ეკლესია დარბაზულია(7,9/5,9), ნაგებია რიყის ქვით, აქა-იქ აგურიცაა ნახმარი. შესასვლელი სამხრეთიდანაა.კარი გარედან შეისრული თაღითაა გადახურული, შიგნით- სწორკუთხაა. აღმ-ით, შებრტყელებული ნახევარწრიული აფსიდია, რ-შიც ერთი სარკმელი და ორი ნიშია. კანკელი (დაზიანებულია) გვიანდელია. შეისრულთაღოვანი აღსავლის კარის გვერდებზე თითო დაბალი შეისრულთაღოვანი ღიობი და სწორკუთხა ნიშია. საკურთხეველი გადახურულია უსწორმასწორო კონქით, რ- საც შეისრული თაღი აქვს. დარბაზის დას. კედელში ერთი სარკმელია. კამარა შეისრულია.

ეკლესიის ფასადები მოსწორებულია ბათქაშის სქელი ფენით. შირიმის ლავგარდანი მხოლოდ ჩრდ.კედელზეა შემორჩენილი.მის პროფილს შეადგენს მცირე სიმაღლის თარო,შეზნექილი მრუდე ზედაპირი და ლილვი.

კ ო შ კ ი სამსართულიანია, გეგმით კვადრატული (6/6 მ), ნაგებია რიყის ქვით, წყობა ირეგულარულია.პირველ სართულზე, რომელიც ეკლესიის კარიბჭეც არის, შესასვლელი სამხრ.-იდანაა.კარი გარედან აგურის შეისრული თაღითაა გადახურული,შიგნიდან სწორკუთხაა.აღმ.-ით, სამხრ-ით და დას-ით თითო სწორკუთხა ვიწრო სარკმელია, აღმ.სარკმლის გვერდებზე - თითო სწორკუთხა ნიში. სარკმელსა და ნიშებს ხის თარაზული გადახურვა აქვთ. პირველი სართული აგურისა და რიყის ქვის შერეული წყობით ნაგები შეისრული კამარითაა გადახურული.კამარის დას.ნაწილში გაჭრილია მეორე სართულზე ასასვლელი კვადრატ. ხვრელი (0,9/0,9 მ). მეორე სართულზე ერთი სწორკუთხა ოთახია( 19 კვ.მ). მას დამოუკიდებელი შესასვლელიც აქვს აღმ.-დან. შესასვლელის წირთხლები და თაღი აგურითაა ნაგები. აღმ. სამხრ. და დას. კედლებში თითო ფართო კვადრ.სარკმელია. ბრტყელ ჭერში, აღმ. კედელთან, 3 სართულზე ასასვლელი ხვრელია. 3 სართული (სამრეკლო?) აღმ, სამხრ-ითა და დას-ით ორ-ორი ფართო შეისრული თაღითაა გახსნილი. სართულის კედლები ქვედა სართულის კედლებთან შედარებით მცირე სისქისაა, რის გამოც სართულშუა გადახურვის დონეზე, გარედან 15-20 სმ სიგანის საფეხურია შექმნილი.სართულის გარეთა კუთხეები ,ღიობების წირთხლები და თაღები აგურისაა.ჩრდ. კედელში, იატაკიდან 1,5 მ-ის სიმაღლეზე, სამი სწორკუთხა ნიშია.სართული გადახურულია შირიმის ტლანქად დამუშავებული ქვით ნაწყობი კამარით. ფასადები სადაა, ექვსივე ღიობის თაღი ჩასმულია კედლის სიბრტყიდან საფეხურით შეღრმავებულ სწორკუთხედში, რ-საც ვიწრო ფრიზი აქვს.კოშკი გადახურული იყო ორფერდა სახურავით, რ-იც მთლიანად ჩამოშლილია.

სადგომი (6,3x5 მ) ერთსართულიანია, ნაგებია რიყის ქვით. წყობა ტლანქია. ძლიერ დაზიანებულია: ჩამონგრეულია გადახურვა და კედლების ზედა ნაწილები. ინტერიერი თითქმის მთლიანად ამოვსებულია ნანგრევებითა და მიწით. ჩრდ. კედელში ერთი საკმაოდ ვიწრო და მაღალი (სიგ. 0,38 მ, სიმ. 1,7 მ) შესასვლელია. დას. კედელში-სწორკუთხა სარკმელი. სამხრ. კედლის აღმ. ნაწილში-ერთი მცირე ნიში. სადგომის აღმოსავლეთ ნაწილში მოჩანს კოშკის იატაკის ქვეშ არსებული სადგომის (აკლდამის?) კამარის ნაწილი.

*თ. დვალი.*

**023. ნინოწმინდის ეკლესია.** არქიტ. ძ. დგას საბეროს უბანში, წყაროებად წოდებულ ადგილზე. განეკუთვნება შუა საუკუნეებს.

ეკლესია დარბაზულია.ნაგებია ნატეხი ქვით. შიგნით და გარედან კარგად გათლილი და სწორხაზოვან რიგებად დაწყობილი შირიმის ფილებითაა მოპირკეთებული. ნაწილობრივ შემორჩენილია ეკლესიის მხოლოდ აღმოსავლეთი ნახევარი. დანარჩენი კედლები თითქმის მთლიანადაა დანგრეული.შესასვლელი ჰქონია სამხრეთიდან. აფსიდში რომელსაც გეგმით სამცენტრიანი თაღის ფორმა აქვს, ვიწრო და მაღალი შიგნიდან თაღოვანი და გარედან სწორკუთხა სარკმელია.

*თ. დვალი.*

**024. ორბიაანთ საყდარი.** არქიტექტორული ძეგლი მდებარეობს ქალაქის სამხრეთით. ტყეში. განეკუთვნება გვიანდელ შუა საუკუნეებს.

ეკლესია დარბაზულია (7,8x4,8 მ). ნაგებია სხვადასხვა ზომის ნატეხი ქვით და კირის დუღაბით. აღმ.ფასადის შუაში და გარეთა კუთხეების წყობაში შირიმის ნათალი ქვებია გამოყენებული. ძლიერ დაზიანებულია. ამჟამად ეკლესიიდან მხოლოდ საკურთხეველიღა დგას.მაგრამ მასაც წყობის ნახევარი აკლია. დანარჩენი კედლები 0,5-0,7 მ სიმაღლეზეა შემორჩენილი.

შემოსასვლელი დასავლეთიდან ჰქონია (შემორჩენილია ორივე წირთხლის ნაწილი) . აღმ-ით ნახევარწრიული აფსიდის ღერძზე თაღოვანი სარკმელია გაჭრილი,რომლის ორივე მხარეს თითო კვადრ. ნიშანია . აფსიდი გადახურულია წესიერი ფორმის კონქით. რომელსაც მნიშვნელოვანი ნაწილი ჩამოშლილი აქვს.

*თ. დვალი.*

**025. სამების ეკლესია.** კომპლექსი, არქიტ., მონუმ. ხელოვნ. ძ. მდებარეობს ქალაქის სამხრ.-დას. განაპირას, უტოს თავზე, სასაფლაოსთან ახლოს, მთის ფერდობის გავაკებულ ტერიტორიაზე.

კომპლექსში შედის სამების ეკლესია.ეგვტერი, მცირე ეკლესია,ორი სწორკუთხა ნაგებობის ნანგრევი და გალავანი. სამების ეკლესია IX-X ს.ს. განეკუთვნება. ეგვტერი-XIV-XV ს,ს, ხოლო მცირე ეკლესია , სწორკუთხა ნაგებობები და გალავანი-XVII-XVIII ს,ს.

სამების ეკლესია დარბაზულია (7,7x5,7), ნაგებია მზრდილი ზომის რიყის ქვით. კუთხეების წყობაში, ფასადებზე სარკმელთა გადასახურად და ლავგარდნისათვის შირიმია ნახმარი. ეკლესია დაზიანებულია. ჩამოშლილია კრამიტის სახურავი. კუთხეებისა და საფასადო წყობის დიდი ნაწილი ,დაბზარულია განივი კედლები და კამარა. აგურის კანკელის ფრაგმენტებიღაა შემორჩენილი. შესასვლელი დასავლეთიდანაა.კარი ორივე მხრიდან თაღოვანია. აღმოსავლეთით ნახევარწრიული აფსიდია.მის ღერძზე გაჭრილია ერთი თაღოვანი სარკმელი. რომლის ორივე მხარეს თითო მცირე სწორკუთხა ნიშია.სამხრეთით ნიშის ზემოთ ,კონქის ქუსლის დონეზე , მცირე სამალავია. სარკმლის ქვემოთ ,კედელზე,მიდგმულია რიყის ქვით ნაწყობი ტრაპეზი. შემაღლებული პროპორციების დარბაზის გრძივ კედლებზე თითო მარტივი პილასტრია. რომლებსაც ნახევარწრიული კამარის საბჯენი თაღი ეყრდნობა ეკლესიის დას, და აღმ, ნაწილში თითო თაღოვანი სარკმელია. ინტერიერი შელესილია.

XVI-XVII სს-ში ეკლესია მოუხატავთ. მოხატულობა ხალხურ ძეგლთა ჯგუფს განეკუთვნება.მხატვრობის დაზიანებული ფრაგმენტები შემორჩენილია საკურთხეველსა და დას. კედელზე.

საკურთხეველში მხატვრობა სამ რეგისტრადაა დაყოფილი. კონქში ვედრების კომპოზიციაა.ქრისტე მარჯვენა ხელით აკურთხებს, მარცხენაში სახარება უჭირავს. აცვია ლურჯი ჰიმატიონი და ღია მოწითალო ყავისფერი ქიტონი. ყვითელი ფეხსადგამის ზედაპირი დაყოფილია სწორკუთხა მონაკვეთებად, ქრისტეს ორივე მხარეს ფონი ჭადრაკულია-დიდ სწორკუთხედებში ჩახატულია მოწითალო-ყავისფერი ან მუქი ლურჯი უჯრედები.ამ ორნამენტის ქვემოთ ღვთისმშობლის და იოანე ნათლისმცემლის მცირე ზომის ფიგურების ძლიერ დაზიანებული ფრაგმენტებია.შედარებით კარგადაა შემონახული ფიგურების დიდი ხელის მტევნები, რომლებიც ქრისტესკენაა გაწვდილი. ღვთისმშობლის უკან მთავარანგელოზის სილუეტი ჩანს. კონქის წვერში ცის სეგმენტი და სხივი გაირჩევა.

საკურთხევლის მეორე რეგისტრში სარკმლის ჩრდ. და სამხრ-ით მხოლოდ ორ-ორი მოციქულის ფრონტალური გამოსახულებაა შემორჩენილი. სამხრეთით სარკმლის გვერდით , მოციქულის სამოსის ორნამენტის ქსოვილის სახეებს იმეორებს.

მესამე რეგისტრში, სარკმლის ქვემოთ, შემორჩენილია უწვერულვაშო მაცხოვრის დიდი ზომის მარჯ. თვალი, ყელის და ლოყის ნაწილი. სარკმლის წირთხლებზე ორი წინასწარმეტყველია გამოსახული.ორივეს გაშლილი გრაგნილი უჭირავს.სამხრ. წირთხლზე გამოსახული წმინდანი ახალგაზრდაა. ჩრდილოეთისაზე -შუახნისაა. მას მოწითალო-ყავისფერი წვერ-ულვაში აქვს.სარკმლის თაღში შემორჩენილია მარტივი გეომეტრიული ორნამენტი (მუქი ლურჯი და მოწითალო-ყავისფერი (ტალღისებრი ხაზები).

ქვის ტრაპეზზე „მარგალიტებით“ შემკული ჯვარია გამოსახული. კანკელის სამხრეთ ნაწილში -გეომეტრიული ორნამენტი. (ტალღისებრი ხაზები).

დას. კედელზე ზემოთ , სარკმლის სამხრეთით მოცემულია დატირების კომპოზიცია, თავისებური რედაქციით. განირჩევა ჯვრის ფრაგმენტი, მჯდომარე ღვთისმშობელი, რომელსაც მუხლებზე თვალღია ქრისტე ჰყავს. ქრისტე უწვერულვაშოა და გამოსახულია მთელი ტანით. ამ ჯგუფის უკან მოხუცის გამოსახულება შეიმჩნევა.სარკმლის თავზე ჭადრაკული ორნამენტია. კედლის ჩრდ. მონაკვეთზე წმინდანის სახე გაირჩევა.ამავე კედელზე მთავარანგელოზის წელზედა ფიგურაა. მისი სახის ძირითადი ღია ვარდისფერი ტონი მუქი ვარდისფერი ხაზებითაა დამუშავებული. მთავარანგელოზის სამოსი დაფარულია ტალღისებრი თეთრი ხაზებით.

კოლორიტი ნათელია.გამოყენებულია ყვითელი მოწითალო-ყავისფერი, ღია ვარდისფერი, თეთრი, ლურჯი ფერები.

ეკლესიის ფასადები სადაა, დეკორის გარეშე. კედლები დასრულებული იყო შირიმის ლავგარდნით.რომლის პროფილს შეადგენს თარო და ცერად ჩამოკვეთილი სიბრტყე. განივ ფასადებზე ლავგარდანს ჰორიზ. გადანაკეცები ჰქონია. ეკლესია კრამიტით ყოფილა დახურული.

ეკლესიის დასავლეთიდან თითქმის მთელ სიგანეზე რიყის მოზრდილი ქვებით ნაგებია.გეგმით კვადრ. კარიბჭე ეკვროდა.ამჟამად კარიბჭე დანგრეულია. სამხრეთის ორი ბურჯი და მათზე დაყრდნობილი თაღი. მოგვიანებით კარიბჭეზე II სართული დაუშენებიათ და სამხრ. თაღის გამაგრების მიზნით ,მალის შუაში სწორკუთხა ბურჯი აუგიათ.რომლის სამხრეთ წახნაგში ჩასხმულ შირიმის ქვაზე გამოსახულია გლუვ სწორკუთხა ჩარჩოში ჩასმული რელიეფური ჯვარი, ბურჯის ჩრდ. წახნაგზე სწორკუთხა ნიშია. რომლის ქვემოთა ბათქაშზე ირმის გამოსახულებაა ამოკაწრული. უფრო გვიან ბურჯის გვერდებზე დარჩენილი არეები ამოუშენებიათ.ამავე პერიოდში ჩანს ამოშენებული დასავლეთისა და ჩრდილოეთის თაღიც. II სართულის კედლები შირიმის ნათალი ქვით ყოფილა მოპირკეთებული, სართულები გარედან მცირედ შეფერილი შირიმის თაროთი იყო გამოყოფილი. II სართული თითქმის მთლიანად დანგრეულია. ნანგრევებით დგინდება რომ იგი გუმბათოვანი კამარით იყო გადახურული და შესაძლოა სამრეკლოდაც გამოიყენებოდა.

ე გ ვ ტ ე რ ი (4,3x3,4 მ) სამების ეკლესიაზე მიშენებულია ჩრდილოეთიდან . შენობის კედლების ქვედა ნაწილი შიგნით და გარედან მოპირკეთებულია კარგად გათლილი შირიმის ფილებით . წყობა რეგულარულია.წესიერი კედლების დანარჩენი ნაწილები და კამარა რიყის ქვისაა. დასავლეთით სწორკუთხა შესასვლელია.ეგვტერი უაფსიდოა. აღმ, დას. კედლებში ბრტყელი თაღით გადახურული თითო სარკმელია. ორივე სარკმელი გარედან სწორკუთხაა. აღმ. სარკმლის ქვემოთ კედელზე მიდგმულია ქვის ტრაპეზი. ჩრდ. კედლის აღმ. ნაწილში მცირე ზომის სწორკუთხა ნიშია.ეკლესიის კამაროვანი გადახურვა ჩრდილოეთით გძივ კედელს ეყრდნობა, სამხრეთით- ეკლესიაზე მიშენებულ ორმალიან თაღედს. თაღი კვადრატული აგურისაა და კვერცხისებრი ფორმა აქვს. ეგვტერის ქვეშ გეგმით სწორკუთხა, კამაროვანი საძვალეა.

ეგვტერის კედლები დასრულებულია შირიმის მაღალი ლავგარდნით, რომლის პროფილს შეადგენს თაროსა და ლილეს შორის მოქცეული ოდნავ შეზნექილი მრუდი. სახურავი ორფერდაა.

მ ც ი რ ე ეკლესია დგას სამების ეკლესიის აღმ-ით 3 მ-ზე. დარბაზულია. ნაგებია რიყის ქვით.შესასვლელი, სარკმელები, კამარა აგურისაა.კედლები შიგნით და გარედან შელესილი და შეთეთრებულია. შეისრულთაღიანი შესასვლელი დასავლეთიდანაა. კარი შიგნით სწორკუთხა შეღრმავებაშია ჩასმული. აღმოსავლეთით ნახევარწრიული აფსიდია.

აფსიდის ღერძზე -ვიწრო თაღოვანი სარკმელი. სარკმლის ორივე მხარეს თითო სწორკუთხა ნიშია. ხოლო ქვემოთ კედელზე აგურით ნაშენი ტრაპეზია მიდგმული. ერთი თაღოვანი სარკმელია დასავლეთითაც, ფრონტონის არეში. კ ა ნ დ ე ლ ი აგურისაა. საკურთხეველი გადახურულია წესიერი ფორმის კონქით. დარბაზი- ცილინდრული კამარით.

ეკლესიას შირიმის ლავგარდნის პროფილს შეადგენს. თაროსა და ლილეს შორის მოქცეული შეზნექილი ზედაპირი ლავგარდნიანი რამდენიმე ადგილას ჩამოშლილია და ნალესობითაა შევსებული. დას. ფასადზე შესასვლელის თაღი მცირედ შეღრმავებულ სწორკუთხა არეშია ჩასმული, რომელსაც აგურის ორი რიგისგან შედგენილი ფრიზი აქვს. ეკლესია გადახურულია ღარიანი კრამიტით.

გალავნისა და დანარჩენი ნაგებობების მცირე ნაწილებია შემორჩენილი.

*ფ. დევდარიანი, თ. დვალი.*

*ბიბლ.: 447ბ.*

**026. საცხოვრებელი სახლი.** არქიტექტურული ძეგლი თარიღდება XX ს. დასაწყისით. ეკუთვნის საღირაშვილებს.

სახლი (12,4x8,4 მ) ორსართულიანია. ნაგებია აგურის და რიყის ქვის შერეული წყობით. დაზიანებულია. ქვედა, სანახევროდ მიწაში ჩამჯდარ სართულზე მარანია.რომელსაც ორი შესასვლელი აქვს. აღმოსავლეთიდან და ჩრდილოეთიდან სათავსო ხის ტიხრით გაყოფილია ორ ნაწილად. ტიხარში ვიწრო კარია დატანებული. აღმ. კედელში ორი დაბალი სარკმელია. ჩრდილოეთისაში-მცირე ზომის სწორკუთხა ბუხარი, რომელიც აგურის ორსართულიანი თაროთია დასრულებული.ჭერის შუა ნაწილში ხის სართულშუა გადახურვა გამაგრებულია კოჭით, რომელიც თანაბარი ინტერვალებით დაშორებულ ხისავე სწორკუთხა ბოძებს ეყრდნობა. II სართულზე ორი ოთახია. სამხრ. ოთახის სამხრ, კედელში სამი სარკმელია, აღმოსავლეთისაში - ორი. მეორე, შედარებით მცირე ოთახის აღმ. და ჩრდ. კედლებში თითო სარკმელია.

II სართულს აღმ-ით და ჩრდ-ით აკრავს ხის ღია აივანი.რომელიც I სართულის აგურის სწორკუთხა ბურჯებს ეყრდნობა.აივნის მოაჯირი და თაღები შემკულია ჭვირული ორნამენტებით.ფასადის კიდეებსა და სარკმლის გვერდებს , აგურის წყობით გამოყვანილი რუსტები აუყვება. ამ ფასადის ყრუ პარაპეტზე , კუთხეებსა და შუაში ქონგურისმაგვარი თითო თავმომრგვალებული ელემენტია.

*თ. დვალი.*

**027. ღვთაების ეკლესია.** არქიტექტურული ძეგლი დგას ქალაქის განაპირას. სასაფლაოზე. თარიღდება VI ს. II ნახევრით.

შენობის გეგმით სწორკუთხედში (სიგრ. 12მ, სიგ. 12,8 მ) სამი ნავია მოქცეული. აქ ეკლესიის ძირითად სივრცეს მხოლოდ მთავარი და ჩრდილოეთის ნავი ქმნის. სამხრეთის ნავი მთავარი ნავისგან კედლითაა გამიჯნული და მას ერთი ვიწრო შესასვლელით უკავშირდება. ეკლესიიდან დასავლეთიდან, მთელ სიგრძეზე, მინაშენი (სიგ. 3 მ) ეკვრის, რომელიც მხოლოდ მთავარ და სამხრ. ნავებთანაა დაკავშირებული. შენობა ნაგებია რიყის ქვით.გარეთა კუთხეები, თაღები პილასტრები, შესასვლელთა წირთხლები , სარკმელთა მოჩარჩოება და ლავგარდანი, კარგად გათლილი შირიმის ქვითაა ნაწყობი. ძლიერ დაზიანებულია: ჩამოშლილია მთავარი ნავის კამარა, კონქის თავი და გრძელი კედლის ზედა ნაწილები, ჩამოშლილია დას. მინაშენის კამარის სამხრ. კიდე, ფასადების მნიშვნელოვან ნაწილს საპირე წყობა შემოცლილი აქვს.

მთავარი ნავი გვერდის ნავებზე ორჯერ უფრო ფართოა და მაღალი. მას აღმოსავლეთით არასრული ნახევარწრის ფორმის აფსიდი აქვს. აფსიდის ღერძზე თაღოვანი სარკმელია. აფსიდი დასრულებული იყო წესიერი ფორმის კონქით (შემორჩენილია ნაწილი), რომლის თაღს ზემოთ, კარამდე, შვეული შუბლი ადიოდა. კედლები დანაწევრებულია ყრუ თაღებით. გრძივ კედლებზე სამ-სამი ორსაფეხურიანი თაღია. დას. კედელზე-ერთსაფეხურიანი ორი თაღი. ჩრდ. კედლის აღმ. თაღში ყოფილა სამკვეთლოში გასასვლელი სწორკუთხა კარი. რომელიც მოგვიანებით ამოუშენებიათ და გადაუკეთებიათ ნიშად. ორ მომდევნო თაღში ჩრდ. ნავთან დამაკავშირებელი თითო ფართო და დაბალი თაღია. დას. კედლის თაღებიდან, ჩრდილოეთით მდებარე თაღში გაჭრილია დას. მინაშენთან დამაკავშირებელი, შიგნით თაღოვანი, გარედან სწორკუთხა კარი. მსგავსი კარია სამხრ. კედლის შუა თაღში, რომელიც სამხრ. ნავში გადის. ნავის კედლებისა და აფსიდის მნიშვნელოვან ნაწილზე შემორჩენილია ნალესობა.

ჩრდ.ნავის აღმ. ნაწილში სამკვეთლოს სახით გამოყოფილია საკმაოდ გრძელი სწორკუთხა სათავსი. მის აღმ. კედელში ვიწრო სარკმელია, რომელსაც წირთხლების უმეტესი ნაწილი და გადახურვა მონგრეული აქვს. სარკმლის ქვემოთ შემორჩენილია კედელზე მნიშვნელოვანი ტრაპეზის ნაშთი. სამკვეთლო ჩრდ. ნავს უკავშირდება დას. კედელში გაჭრილი კარით, რომელიც სამკვეთლოს მხრიდან თაღოვანია, ნავის მხრიდან გადახურულია უსწორო ფორმის ქვის ძელით.ჩრდ. ნავის დანარჩენი ნაწილი ერთიანი კორიდორია-სარკმლების გარეშე, გადახურულია ნახევარწრიული კამარით.

სამხრ. ნავის ორივე ბოლოში განივი თაღით გამოყოფილია გუმბათოვანი კამარით გადახურული თითო, გეგმით კვადრ. სივრცე. გუმბათქვეშა კვადრატიდან გუმბათის წრიულ საფუძველზე გადასვლა განხორციელებულია კუთხეებში ირიბად დაწყობილი და ერთმანეთის მიმართ გადმოშვერილი სამ-სამი თხელი ქვით. აღმოსავლეთ კვადრატის კამარა გლუვია, ხოლო დას.კვადრატის კამარაში შირიმის წყობით ტოლმკლავა , რელიეფური ჯვარია გამოსახული. აღმოსავლეთ კედელში შემორჩენილია შირიმით მოპირკეთებული ვიწრო სარკმლის ძირი. სარკმლის ქვემოთ-კედელზე მიშენებული ტრაპეზის ნაწილი. დას. კვადრატიდან დასავლეთით თაღოვანი კარია. კარის თაღი შირიმითაა ნაწყობი და დაყრდნობილია იმპოსტებზე, რომელთა პროფილს თარო და დახრილი სიბრტყე შეადგენს. ნავის შუა ნაწილი ნახევარწრიული ფორმის კამარით იყო გადახურული (შემორჩენილია ჩრდ. ქუსლის ნაწილი). კამარა ეყრდნობოდა შირიმის კვადრებით ნაწყობ ერთ საბჯენ თაღს. ნავის სამხრ. კედელში მოწყობილი იყო რვაწახნაგოვან ბოძზე დაყრდნობილი ორმალიანი თაღოვანი შესასვლელი.

ბაზილიკის დას. მინაშენი გეგმით სწორკუთხაა.აქვს ორი თაღოვანი შესასვლელი: სამხრეთით და ჩრდილოეთით. მოგვიანებით ორივე შესასვლელი ამოუშენებიათ და მათ ნაცვლად თითო პატარა სარკმელი მოუწყვიათ. მინაშენი ცილინდრული კამარითაა გადახურული-ორ საბჯენ თაღზე. კამარის აღმ. ქუსლი დაყრდნობილია ბაზილიკის დას. კედელზე მიშენებულ ხუთ პილასტრზე და მათზე გადაყვანილ ნახევარწრიულ თაღებზე. თაღების ნაწილი შირიმის ფილებითაა ნაწყობი, ნაწილი- რიყის ქვით.თაღების ქუსლებთან გამოყოფილია მარტივი პროფილის შირიმის იმპოსტები.

ეკლესიის ფასადები მნიშვნელოვანი დანაკარგებითაა შემორჩენილი. კედლები მოზრდილი ზომის რიყის ქვის სწორი რიგებითაა ნაწყობი, ხოლო კუთხეები-შირიმის თლილი კვადრებით. აღმ. ფასადზე შუა ნავის სარკმელი მორთულია შემაღლებული რელიეფური თაღით.რომლის ბოლოებში ჰორიზ. გადანაკეცებია. ეკლესიის გვერდის ნავების კედლებს აქა-იქ შირიმის მთლიანი ქვისგან გამოკვეთილი სამსაფეხურიანი ლავგარდნის ნაწილი შემორჩათ. განსხვავებული ფორმისაა შუა ნავის დას. ფრონტონზე და დას. მინაშენის დას. კედელზე შემორჩენილი ლავგარდნის ნაწილები. აქ ლავგარდანი ერთსაფეხურიანია და კბილანებითაა დამუშავებული.

ეკლესიას ჩრდილოეთიდან ეკვრის რიყის ქვით ნაშენი ნაგებობა, რომელიც იმდენადაა დანგრეული , რომ მისი დანიშნულების გარკვევა,გათხრა გასუფთავების გარეშე, არ ხერხდება. შენობა აღმოს. დას. და ჩრდილოეთიდან სწორი კედლებითაა შემოზღუდული . შემორჩენილია: დას. კედელი (სიმ. 1,9 მ) ჩრდ. კედლის დას. ნახევარი (სიმ. 0,6 მ) და აღმ.კედლის ნაშთი. დას. კედლის სამხრეთ ნაწილში შიგნით სწორკუთხა და გარედან თაღოვანი ვიწრო შესასვლელია. ნაგებობის აღმოსავლეთ კედელზე მიშენებულია პატარა (2,7x4,6 მ),რიყის ქვით ნაგები შენობა. (სამლოცველო?), რომელსაც შესასვლელი სამხრეთიდან ჰქონია (შემორჩენილია შირიმის გათლილი ქვებით ნაწყობი ორივე წირთხლის მცირე ნაწილი). სამლოცველოს აღმ. კედლის ღერძზე მცირე ზომის თაღოვანი სარკმელია. თაღი შირიმის ერთ ქვაშია გამოკვეთილი. სარკმლის ქვემოთ, გვერდებზე ზემოთკენ შევიწროებული და ბრტყლად გადახურული თითო ნიშია. მსგავსი ნიშია ჩრდ. კედელში გაჭრილი სარკმლის (შემორჩენილია ქვედა ნაწილი) ქვემოთაც.

ბაზილიკის აღმ-ით ათიოდე მეტრზე დგას მთლიანად რიყის ქვით ნაგები პატარა (6,7x4,3 მ) დარბაზული ეკლესია, რომელიც ბაზილიკის წრიული მოხაზულობის გალავანშია ჩართული ისე , რომ მისი აღმ, ნახევარი გალავნის გარეთაა მოქცეული. ერთადერთი შესასვლელი ეკლესიას დასავლეთიდან ჰქონია. აღმოსავლეთით ნახევარწრიული აფსიდია. რომლის ღერძზე სარკმლის ქვედა ნახევარია შემორჩენილი. სარკმლის ორივე მხარეს თითო ვიწრო და მაღალი სწორკუთხა ნიშია.დარბაზის გრძივი კედლების შუაში თითო მძლავრი პილასტრია, რომლებზეც დაყრდნობილი იყო კამარის საბჯენი თაღი. ეკლესიის დას, და სამხრ. კედლების ზედა ნაწილები მონგრეულია., რის გამოც მათში სარკმლის კვალი არ ჩანს. ბაზილიკის ირგვლივ აქა-იქ ნაგებობათა კვალი შეიმჩნევა.

*თ. დვალი.*

ბიბლ.: 430: 71-79: 447ბ.

**028. ღვთისმშობლის ეკლესია.** არქიტექტურული ძეგლი დგას საბეროს უბნის თავზე. ტყიან ბორცვზე. განეკუთვნება გვიანდ. შუა. საუკუნეებს.

ეკლ. დარბაზულია. ნაგებია სხვადასხვა ზომის ნატეხი ქვით, რიყის ქვითა და კირის დუღაბით. წყობა ირეგულარულია. ძლიერ დაზიანებულია სახურავზე აყრილია კრამიტის საფარი და ზედ მცენარეულობაა ამოსული. ჩამონგრეულია აფსიდის თაღისა და კამარის მნიშვნელოვანი ნაწილი.

შესასვლელი დას. კედლის სამხრ. ნაწილშია. კარი თარაზულადაა გადახურული .აღმ. -ით მოკლე მხრებით გამოყოფილი ნახევარწრიული აფსიდის ღერძზე, მცირე ზომის სწორკუთხა სარკმელი, რომელიც ინტერიერის განათების ერთადერთი წყაროა. სარკმლის ორივე მხარეს მცირე ზომის თითო სწორკუთხა ნიშია. აფსიდი გადახურულია კონქით, დარბაზი-ცილინდრული კამარით. ინტერიერი შელესილია.

ფასადები სადაა , კედლები დასრულებულია შირიმის ქვებით ნაწყობი თაროსებრი ლავგარდნით.

*მ. ბაქრაძე.*

**029. ღვთისმშობლის ეკლესია,** არქიტ. *ძ*. დგას *ჟალურის* უბანში. განეკუთვნება XVIII ს. შეკეთებულია XIX ს-ში.

*ეკლ*. დარბაზულია (10,9X6,7 მ), ნაგებია რიყის ქვით, კამარა, კონქი, საბჯენი თაღები, კარ-სარკმელთა წირთხლები და ლავგარდანი - აგურით. დაზიანებულია: ჩამოშლილია კრამიტის საბურავი, გრძივ ფასადებზე ლავგარდნის ფრაგმენტებიღაა შემორჩენილი.

შესასვლელი სამხრ-იდან და დას-*იდანაა*. ორივე კარი შიგნიდან და გარედან სწორკუთხაა. *აღმ*-ით ნახევარწრიული აფსიდია, *რ*-ის ღერძზე ფართო თაღოვანი სარკმელია. სარკმლის ორივე მხარეს, სიმეტრიულად, სხვადასხვა ზომის ორ-ორი თაღოვანი ნიშია. სარკმელთან ახლოს მდებარე ნიშები შედარებით მოზრდილია და გეგმით ნახევარწრიული ფორმა აქვთ, დანარჩენი ორიდან, ჩრდ-ით მდებარე ნახევარწრიულია, სამხრეთისა - სწორკუთხა. საკურთხეველი დასრულებულია დადაბლებული პროპორციების კონქით. დარბაზის გრძივი კედლების შუაში და დასავლეთის ორივე კუთხეში თითო პილასტრია, *რ*-*ებსაც* ეყრდნობა შეისრული ფორმის საბჯენი თაღი. შეისრულია კამარაც. აკუსტიკური შთაბეჭდილებების გაზრდის მიზნით კამარაში ჩასმულია ოთხი პატარა ქვევრი (რეზონატორები). დას-ით (შესასვლელის თავზე), ჩრდ-ით და სამხრ-ით თითო ფართო თაღოვანი სარკმელია. სამხრ. და ჩრდ. *სარკმელის* ქვემოთ კი თითო თაღოვანი ნიში. *ეკლ*. შიგნით შელესილი და შეთეთრებულია.

ეკლესიის შეკეთებისას დას. კედელზე დაუშენებიათ ოთხივე მხარეს ბრტყელი თაღებით გახსნილი და პირამიდული ფორმის *სახურავებიანი* (შემორჩენილია მცირე ნაწილი) ს ა მ *რ* ე *კ* *ლ* ო.

ეკლესიის *აღმ*. და დას. ფასადების ფრონტონებში თითო შეღრმავებული ჯვარია გამოსახული. დას. ფასადზე, ფრონტონის ძირებთან, აგურის წყობით გამოყვანილია თითო რელიეფური რგოლი. ეკლესიის კედლები დასრულებული იყო აგურის სამსაფეხურიანი ლავგარდნით, *რ*-*იც* ნაწილობრივ მხოლოდ გარე ფასადებიღა შემორჩათ.

*თ.დვალი*

**030. ღვთისმშობლის ეკლესია,** არქიტ. *ძ*. დგას *უტოს* უბანში, განეკუთვნება XVIII ს.

*ეკლ*. დარბაზულია (10,5X6,3 მ), ნაგებია რიყის ქვით. კამარა, კონქი, საბჯენი თაღები, კარ-სარკმლის წირთხლები და თაღები - აგურით. კედლები გარედან მოპირკეთებულია აგურის, ნატეხი ქვიშაქვისა და კარგად გათლილი *შირიმის* ფილების კომბინირებული წყობით. ინტერიერი შელესილია. დროთა განმავლობაში ეკლესია სხვადასხვა დანიშნულებით გამოიყენებოდა, რის გამოც თავდაპირველი სახე მნიშვნელოვნად აქვს შეცვლილი. ამჟამად დას. (ნაწილობრივ) და *სამხ*. (მთლიანად) ფასადები ნაგებობებითაა დაფარული.

ეკლესიას სამი შესასვლელი აქვს: ერთი დას. კედლის ღერძზეა გაჭრილი, ორი - გრძივი კედლების დას. ნაწილში, ერთმანეთის სიმეტრიულად. სამივე შესასვლელი თაღოვანია და შიგნიდან გადახურულია ქვის არქიტრავით. არქიტრავების ზემოთ კარის ღიობის სიგანის თითო თაღოვანი ნიშია. *აღმ*-ით, ნახევარწრიული *აფიდის* ღერძზე, შეისრულთაღოვანი ნიში. სამხრ. ნიშს, *რ*-*იც* იატაკიდან იწყება, ხის კარი აქვს. *კ* ა *ნ* *კ* ე *ლ* ი ხის ყოფილა (შემორჩენილია ერთი ძელი). დარბაზის სამივე კედელში თითო შეისრულთაღოვანი სარკმელია, გრძივი კედლების სარკმლების ქვეშ - თითო თაღოვანი ნიში. გრძივი კედლების შუა ნაწილში და დას. კუთხეებში თითო მარტივი პილასტრია, *რ*-*ებსაც* შეისრული ფორმის საბჯენი თაღები ეყრდნობა. შეისრულია კამარაც.

ფასადებზე სამივე შესასვლელი ჩასმულია მცირედ შეღრმავებულ სწორკუთხა არეში, *რ*-*იც* დასრულებულია აგურის სამსაფეხურიანი ფრიზით. დას. კარის თავზე მცირე სწორკუთხა ნიშია, *რ*-ის ორივე მხარე აგურის წყობის შეღრმავებით გამოყვანილია ერთ ვერტიკალზე განლაგებული ორ-ორი რომბი და თითო სამკუთხედი. ჩრდ. კარის თავზე და განივი კედლების ფრონტონებში თითო შეღრმავებული ჯვარია გამოსახული. დას. კედელზე დაშენებულია გეგმით კვადრატული და ოთხივე მხარეს თაღებით გახსნილი აგურის ვიწრო ს ა მ *რ* ე *კ* *ლ* ო. განივ ფასადებზე შემორჩენილია აგურის ორსაფეხურიანი ლავგარდნის მცირე ნაწილები. ეკლესია გადახურული ყოფილა ღარიანი კრამიტით.

*თ.დვალი*

**031. ღვთისმშობლის ეკლესია,** არქიტ. *ძ*. დგას საბეროს უბნის სამხრ-ით. განეკუთვნება *განვით*. შუა საუკუნეებს.

*ეკლ*. დარბაზულია (6,8X5 მ). ნაგებია ნატეხი ქვით. წყობა ირეგულარულია. გარეთა კუთხეებში და ალაგ-ალაგ ფასადებზე *შირიმია* გამოყენებული. *შირიმისაა* *აღმ*. სარკმლის საპირეც. ძლიერ დაზიანებულია: შემორჩენილია *აღმ*., დას. და ჩრდ. კედლები (სიმ. 1,8-2,2 მ) და *სამხრთ*. კედლის მცირე ნაწილი.

შესასვლელი სამხრეთიდანაა (შემორჩენილია კარის დას. წირთხლის მცირე ნაწილი). *აღმ*-ით, დარბაზის გრძივი კედლებიდან მოკლე ორსაფეხურიანი მხრებით გამოყოფილი აფსიდია, *რ*-ის ღერძზეც თაღოვანი სარკმელია. აფსიდი გადახურული ყოფილა კონქით (შემორჩენილია მცირე ნაწილი) დასავლეთის ორივე კუთხის პილასტრი ორსაფეხურიანი ყოფილა.

*თ.დვალი*

**032. ჩოლოყაშვილების ციხე-დარბაზი,** კომპლექსი, არქიტ. *ძ*. მდებარეობს *უტოს* უბანში, მდ. *ორვილის* მარცხ. ნაპირას. კომპლექსში შედის ციხე და ჯვარპატიოსნის ეკლესია. ეკლესიის დას. ფასადზე არსებული წარწერის თანახმად, 1756 წ. აუგია მეფის სახლთუხუცესს გრიგოლ ჩოლოყაშვილს. წარწერაში მოხსენიებულნი არიან მისი მეუღლე (ქიზიყის მოურავის ასული) მარიამი და მათი შვილები - გივი, ქაიხოსრო და აბელი.

ციხე გეგმით სწორკუთხაა (40X30 მ), *რ*-ის ოთხივე კუთხეში ცილინდრული კოშკები მდგარა. ნაგებია რიყის ქვით. ამჟამად ძლიერ დაზიანებულია: შემორჩენილია ჩრდ.-*აღმ*. კოშკის ნაწილი და დანარჩენი ნაგებობების კვალი. ციხეს შესასვლელი *აღმ*. კედლის შუა ნაწილში ჰქონია. შიგნით დას. ნაწილი ორსართულიან შენობას ჰქონია მოკავებული. სამხრ. ნაწილში მდგარა მარანი, მის მოპირდაპირედ - თონე.

კოშკი გეგმით წრიულია (*დიამ*. ფუძის დონეზე 10 მ), ზემოთკენ შევიწროებული . მისი დას. ნაწილი მთლიანად დანგრეულია. I სართული სწორკუთხაა (ფართ. 25 კვ.მ) და სანახევროდ ნანგრევებით ამოვსებული. ჩრდ. კედელში *ისრულთაღოვანი* ბუხარი და პატარა თაღოვანი ნიშია. ორი ასეთივე ნიში *აღმ*. კედელშია, ერთი სამხრეთისაში. დას. კედელში II სართულზე ასასვლელი კიბე ყოფილა. *აღმ*. კედელში ორი პატარა სწორკუთხა სარკმელია, მათი გადახურვა სართულის გადახურვის ხაზს უსწორდება.

II სართულის კედლებში 6 ღრმა, ფართო და მაღალი თაღოვანი ნიშია. სამხრ. კედლის დას. ნიში შედარებით პატარაა (სავარაუდოა, იგი კედელში ჩაყოლებულ კიბის უჯრედს უკავშირდებოდა). ნიშების ზედა ნაწილში თითო მცირე სწორკუთხა სარკმელია, მათ ქვემოთ - ერთი ცალმაგი და ერთი შეწყვილებული სათოფური. *აღმ*. კედელში, ორივე ნიშში, იატაკის დონეზე კიდევ თითო სათოფურია. ჩრდ. კედელში, ნიშებს შორის, გეგმით ნახევარწრიული თაღოვანი ბუხარია.

III სართული რვაწახნაგა ყოფილა. შემორჩენილია ოთხი წახნაგი მთლიანად და ორი წახნაგის მცირე ნაწილი. ყველა წახნაგს, გარდა ჩრდ-აღმოსავლეთისა, მთელ სიგანეზე ღრმა შეღრმავება აქვს. სამხრ.-აღმ., ჩრდ. და სამხრ.-დას. წახნაგების შეღრმავებებში ფართო და თაღოვანი ღიობებია (სრული სახით შემორჩენილია მხოლოდ სამხრ.-აღმ. ღიობი). ღიობიანი შეღრმავებების გვერდებზე თითო, ერთი სათოფურით აღჭურვილი ნიშია, დანარჩენი წახნაგების შეღრმავებებში მხოლოდ სათოფურებია. ჩრდ.-აღმ. წახნაგში ნახევარწრიული ბუხარია, ბუხრის ორივე მხარეს - თითო მცირე ნიში. სართული შელესილი და მ ო ხ ა ტ უ ლ ი ყოფილა. ფრაგმენტულად შემორჩენილ ნალესობაზე მხოლოდ ფერადი ლაქები გაირჩევა.

კოშკის სართულშუა გადახურვები ხის კოჭებზე ყოფილა გამართული.

ჯ ვ ა რ პ ა ტ ი ო ს ნ ი ს ე კ ლ ე ს ი ა დარბაზულია (10,8X7,2 მ), დგას კოშკით აღმ-ით, 40 მ-ზე. ნაგებია რიყის ქვით. კამარა, კონქი, საბჯენი თაღები, კარ-სარკმელის წირთხლები და თაღები აგურითაა გამოყვანილი. ინტერიერი შელესილია.

შემოსასვლელები დას-დან, სამხ-იდან (ამოშენებულია) და ჩრდ-იდანაა. სამივე კარი შეისრული თაღითაა გადახურული და შიგნიდან მაღალ შეისრულთაღოვან შეღრმავებაშია ჩასმული. აღმ-ით ღრმა ნახევარწრიული აფსიდია, რ-ის ღერძზე ფართო თაღოვანი სარკმელია, სარკმლის ორივე მხარეს - ორ-ორი ნიში. მათგან სარკმელთან ახლოს მდებარე ნიშები გეგმით ნახევარწრიული და შეისრულთაღოვანია, ხოლო განაპირა ნიშები - სწორკუთხა. საკურთხევლის ბაქანი, რ-საც შუაში მცირედ შვერილი სწორკუთხა ამბიონი აქვს, დარბაზის იატაკზე ერთი საფეხურით მაღალია. გრძივ კედლებზე და დასავლეთის ორივე კუთხეში თითო მარტივი პილასტრია, რ-საც შეისრული ფორმის საბჯენი თაღები ეყრდნობა. შეისრული ფორმისაა კამარაც.

კამარაში და კონქში ოთხ-ოთხი ქვევრი - რეზონატორია ჩასმული. გრძივი კედლების აღმ. ნაწილში თითო თაღოვანი სარკმელია, სარკმლების ქვემოთ - თითო თაღოვანი ნიში. მსგავსი ორი სარკმელია დას. კედელში - შესავლელის ორივე მხარეს. ინტერიერი შელესილია. კედლების ქვედა ნაწილში ზეთის საღებავით გამოსახულია კვადრ. წყობის იმიტაცია. დარბაზში სამი ს ა ფ ლ ა ვ ი ა. ერთში დაკრძალულია ერეკლე II-ის შვილიშვილი ლუარსაბ ჩოლოყაშვილი.

ფასადები შელესილი და შეთეთრებულია. სამივე შესასვლელი ჩასმულია ოდნავ შეღრმავებულ, სწორკუთხა არეში, რ-საც ზემოდან საფეხურებად ნაწყობი აგურის ფრიზი აქვს. დას. კარის თავზე მცირე თაღოვან ნიშში ჩადგმულ მარმარილოს ფილაზე ამოკვეთილია ათსტრიქონიანი მხედრ. სამშენ. წარწერა, რ-შიც მოხსენიებული არიან სახლთუხუცესი გრიგოლ ჩოლოყაშვილი, მისი მეუღლე (ქიზიყის მოურავის ასული) მარიამი და მათი შვილები - გივი, ქაიხოსრო და აბელი. აღმ. და დას. ფასადებზე თითო შეღრმავებული ჯვარია გამოსახული. დას. კედელზე დაშენებულია ოთხ წრიულ სვეტზე დაყრდნობილი ნახევარწრიული თაღებით გახსნილი, გეგმით წრიული ს ა მ რ ე კ ლ ო, რ-იც თუნუქით შემოსილი კონუსური სახურავითაა დასრულებული.

ეკლესიას ლეკალური აგურით ნაწყობი რთული პროფილის მაღალი ლავგარდანი აქვს. გადახურულია ღარიანი კრამიტით.

*თ.დვალი.*

ბიბლ.: 17:35; 80:495-496; 447ბ.

**033. ციხე,** არქიტ. ძეგლი დგას უტოს უბნის სამხრ-ით ჯაგნარით დაფარულ ფერდობზე. განეკუთვნება გვიანდ. შუა საუკუნეებს.

ციხე შედგება სწორკუთხა გალავნისა (13X11,5 მ), და მის ჩრდ.-აღმ. კუთხეში ჩადგმული კოშკისაგან. ნაგებია მოზრდილი ზომის რიყის ქვით. ძლიერ დაზიანებულია. გალავნისაგან შემორჩენილია აღმ. და ჩრდ. კედლები და სამხრ. კედლის აღმ. ნაწილი (სიმ. 1,5-1,8მ). ჩრდ. და აღმ. კედლებში თითო-თითო პატარა სწორკუთხა ნიშია.

კ ო შ კ ი გეგმით კვადრატულია (5,5X5,5 მ), შემორჩენილია სართულ-ნახევრის სიმაღლეზე. პირველი, თითქმის მთლიანად მიწით ამოვსებული სართულის კედლები ყრუა. სართულშუა გადახურვა ხის კოჭებზე ყოფილა გამართული (შემორჩენილია საკოჭე ბუდეები).

*თ.დვალი*

**034. ცხრაკარას სასახლე,** არქიტ. ძ. დგას ქალაქის განაპირას, ჩრდ-ით, მდ. ალაზნის პირას, მარჯვ. ნაპირზე. განეკუთვნება XVII ს. II ნახევარს. სასახლე ერთსართულიანი ყოფილა, ნაგებია რიყის ქვით. კარ-სარკმელთა წყობაში და სარკმლებს შორის, ერთრიგად ნაწყობი აგურის შრეებია ჩართული. ძლიერ დაზიანებულია. შემორჩენილი კედლები 1,8-2,3 მ სიმაღლეზეღა დგანან. სასახლე ერთრიგად განლაგებული ექვსი, თითქმის თანაბარი ზომის ოთახისგან შედგება, რ-თა შორის განაპირებს, ეზოს მხარეს თითო კვადრ. ოთახი ეკვრის. შესასვლელი უკანა კედელშია, ცენტრ. დიდ ოთახში, მდ. ალაზნის მხარეს. შესასვლელის გვერდებზე ორ-ორი ფართო და მაღალი (სიმ. 1,8მ) სარკმელია. მსგავსი ოთხი კედელი ეზოს მხარესაცაა. დანარჩენ ოთახებს ეზოს მხარეს ორ-ორი სარკმელი აქვთ. მომიჯნავე ოთახები ერთმანეთთან თითო შესასვლელითაა დაკავშირებული. ექვსი ძირითადი ოთახიდან თითოეულში, თითო ბუხარია, ან უკანა კედელში, ან ეხოს მხარეს, სარკმლებს შორის.

*თ.დვალი*.

ბიბლ.: 430: 573.

**035. წმ. ბარბარეს ეკლესია,** არქიტ. ძ. დგას ქალაქის დას-ით, მდ. ორვილის მარჯვ. ნაპირას, ტყიან მთაზე. განეკუთვნება XIX ს.

ეკლ. დარბაზულია (6,8X5,4 მ), ნაგებია რიყისა და ნატეხი ქვით. წყობა ირეგულარულია. საკურთხევლისა და გარეთა კუთხეების წყობაში ტლანქად დამუშავებული შირიმის ქვაა გამოყენებული. ძეგლი ძლიერ დაზიანებულია: ჩამონგრეულია კამარისა და კონქის მნიშვნელოვანი ნაწილი, ჩამოშლილია ლავგარდანი და კედლების ზედა ნაწილებში საპირე წყობა.

შესასვლელი დას-იდანაა. კარს გარედან აგურის შეისრული თაღი აქვს, შიგნიდან ხის ძელებით ყოფილა გადახურული (შემორჩენილია კვალი). აღმ-ით, ნახევარწრიულ აფსიდში, ერთი ვიწრო სწორკუთხა სარკმელია, რ-საც ბრტყელი ფიცრული გადახურვა აქვს. მსგავსი სარკმელი დას. კედელშიცაა. აფსიდი გადახურულია სხმული კონქით. სხმულია კამარაც.

ფასადზე შესასვლელის თაღი ჩასმულია მცირე სწორკუთხა შეღრმავებაში, რ-იც დასრულებულია კუთხურად დაწყობილი აგურის ორსაფეხურიანი ფრიზით. კარის თავზე სწორკუთხა სარკმელია. სარკმლის გვერდებზე და ზემოთ, წყობაში ჩასმულია შირიმის თითო სწორკუთხა ფილა რელიეფური ჯვრის გამოსახულებით.

ეკლესიის კედლები დასრულებული ყოფილა შირიმის ლავგარდნით, რ-ის პროფილს თაროსა და ლილვს შორის მოქცეული შეზნექილი ზედაპირი შეადგენდა.

*თ.დვალი.*

**036. წმ. გიორგის ეკლესია,** არქიტ. ძ. დგას უტოს უბანში, ბაზართან. განეკუთვნება გვიანდ. შუა საუკუნეებს.

ეკლ. დარბაზულია (7,8X5,5 მ), შეიცავს ქრონოლოგიურად განსხვავებულ ორ სამშ. ფენას. კედლების ქვედა ნაწილები (2,8-3 მ სიმაღლეზე) მთლიანად რიყის ქვისაა. ზედა ნაწილები კი შირიმის კარგად გათლილი ქვითაა ნაგები. კარ-სარკმლის წირთხლები და თაღები აგურისაა. ინტერიერში შემორჩენილია სხვადასხვა პერიოდის ნალესობის ორი ფენა.

შესასვლელი დას-იდანაა. თაღოვანი კარი შიგნით სწორკუთხა შეღრმავებაშია ჩასმული. აღმ-ით სხმული კონქით გადახურული ღრმა ნახევარწრიული აფსიდია. კონქი აფსიდის კედელს არ ერწყმის და მათ საზღვარზე მცირე საფეხური იქმნება. კონქის ჩრდ. ნაწილში, ქუსლის დონეზე მცირე სამალავია მოწყობილი. საკურთხეველში ერთი ვიწრო, შეისრული სარკმელი და ორი თაღოვანი ნიშია. საკურთხევლის შუაში შემორჩენილია ტრაპეზის ნაშთი. კ ა ნ კ ე ლ ი ხის ყოფილა (შემორჩენილი ძელების ბუდეები). დარბაზის გრძივ კედლების აღმ. კიდესთან და დას. კედელში თითო ვიწრო შეისრული სარკმელია.

აღმ. ფასადზე სარკმლის სათაური შედგება მუქი წითელი საღებავით დაფერილი სამი ამოღარული ნახევარწრიული თაღისგან. შუა თაღს ბოლოებში პატარა ჰორიზ. გადანაკეცები აქვს. დას. ფასადზე, სარკმლის ზემოთ ჩასმულ შირიმის კვადრ. ფილაზე, წრეში ჩასმული ტოლმკლავა ჯვრის რელიეფია. ჯვარიც და წრეც დაფერილია მუქი წითელი ფერის საღებავით. ეკლესიას სამ საფეხურიანი აგურის ლავგარდანი აქვს, გადახურულია თაღისებრი კრამიტით.

*თ.დვალი.*

**037. წმ. გიორგის ეკლესია,** არქიტ. ძ. დგას ქალაქის სამხრ.-დას. ნაწილში. განეკუთვნება გვიანდ. შუა საუკუნეებს. ეკლ. დარბაზულია (6,4X4,5 მ), ნაგებია მოზრდილი ზომის რიყის ქვით - საკმაოდ ტლანქად. ინტერიერი შელესილია. დაზიანებულია: ჩამოშლილია სახურავის კრამიტის საფარი და ლავგარდნის უმეტესი ნაწილი. კედლებს აქა-იქ ზედა ნაწილები მონგრეული აქვთ. შესასვლელი ჩრდ. კედლის დას. კიდეშია. კარი შიგნიდან სწორკუთხაა, გარედან გადახურულია აგურის ბრტყელი თაღით (გვიანდელია). აღმ-ით ღრმა ნახევარწრიული აფსიდია, რ-ის არაწესიერი ფორმის სხმული კონქითაა გადახურული. აფსიდში თარაზულად გადახურული ვიწრო სარკმელია, რ-საც საფეხურებიანი ძირი აქვს. სარკმლის გვერდებზე თითო თაღოვანი ნიშია. სარკმლის ქვემოთ, კედელზე, მიდგმულია რიყის ქვით ნაგები ტრაპეზი.

დარბაზის დას. და სამხრ. კედლებში თითო მცირე ბრტყლად გადახურული სარკმელია. დას. სარკმლის გადახურვა და კამარის წვერი ერთ დონეზეა. კამარა სხმულია, მას განივკვეთში ბრტყელი თაღის ფორმა აქვს.

აღმ. ფასადზე, სარკმლის ორივე მხარეს, დატანებულია თიღო პატარა ქვევრი, შირიმის ლავგარდანი თაროსებრია, განივ ფასადებზე, ბოლოებში, ჰორიზ. შემონაკეცები აქვს.

*თ.დვალი*.

**038. ჯანდიერების კოშკი,** არქიტ. ძ. დგას ქალაქის ჩრდ.-აღმ. ნაწილში. განეკუთვნება XVIII ს.

კოშკური ტიპის საცხოვრ. სახლი მარნით ჯანდიერების საკუთრება ყოფილა. ნაგებია ნატეხი ქვით. 1950 წ. შეაკეთა სპეც. სამეცნ.-სარესტ. საწ. სახელოსნომ (პროექტის ავტორი არქიტ. ლ. ხიმშიაშვილი). ამჟამად საბრძოლო ბანი გადაკეთებულია სხვენად და გადახურულია კრამიტის ორფერდა სახურავით.

კოშკი (12,5X8,5 მ), გეგმით აღმ-იდან დას-კენ წაგრძელებული, გარედან კუთხეებმომრგვალებული სწორკუთხედია, შედგება ერთმანეთისაგან კაპიტ. კედლით გამიჯნული, ორი არათანაბარი ნაწილისაგან. ორივე ნაწილი ამჟამად სამსართულიანია, მაგრამ სართულთა დონეები ერთმანეთს არ ემთხვევა. ერთი ნაწილის სართულშუა გადახურვა ხის კოჭებზე ყოფილა გამართული (შემორჩენილია კოჭების ბუდეები), ხოლო მეორე ნაწილში კამაროვანი გადახურვებია გამოყენებული და სართულებიც უფრო მაღალია.

I სართულზე მარანია. შესასვლელი აღმ. კედლის ღერძზეა გაჭრილი. ეს სართული ორ კვადრ. ბურჯზე დაყრდნობილი ფართო სამმალიანი თაღებით გაყოფილია ორ ნაწილად. ერთ ნაწილში (ფართ. 36 კვ. მ) ქვევრებია ჩაფლული, ხოლო მეორეში, კედლის მთელ სიგრძეზე, ჩაშენებულია ქვითკირის საწნახელი, საიდანაც. სპეც. ღარებით ყურძნის წვენი ქვევრებისკენ მიედინებოდა. მარნის ჩრდ. კედელში ორი სწორკუთხა სარკმელია, სამხრეთისაში - ერთი. სამივე სარკმელი გადახურულია თარაზულად, ჭერის დონეზე. მარნის სამხრ. და დას. კედლებში სამ-სამი ფართო თაღოვანი ნიშია. შუა, მაღალი ნიში კედლის სისქეში მოწყობილი II სართულზე ასასვლელი კიბის შესასვლელია. თითო ნიშია მარნის აღმ. კედელში და საწნახელის სამხრ. და ჩრდ. კედლებში.

II სართულზე ყრუ კედლით გამიჯნული ორი სათავსია, რ-იც სხვადასხვა დონეზე მდებარეობის გამო ერთმანეთს კედლის სისქეში არსებული კიბით უკავშირდება. დიდ კვადრ. ოთახში შესასვლელი ჩრდ-იდანაა. კარი თაღოვანია და მიწის დონიდან 4 მ სიმაღლეზეა გაჭრილი. აღმ. კედლის ცენტრში ბუხარია, ჩრდ., სამხრ. და დას. კედლებში თარაზულად გადახურული მაღალი, ორსართულიანი ორ-ორი თახჩა, რ-ებშიც (გარდა ბუხრის მარჯვნივ მდებარე თახჩისა) სათოფურებია გაჭრილი. მეორე სათავსოს სამხრ. და ჩრდ. კედლებში თითო თაღოვანი სარკმელია, დას. კედელში - ორი. დას. სარკმელები კამარაშია გაჭრილი და საფეხურებიანი გადახურვა აქვთ. სათავსის აღმ. და დას. კედლებში სამ-სამი ნიშია. ჩრდილოეთისა და სამხრეთისაში - თითო. დასავლეთის ყველა ნიშში თითო შეწყვილებული სათოფურია. ჩრდ. კედელში ბუხარია, მისგან მარჯვნივ - III სართულზე ასასვლელი კიბის უჯრედის სწორკუთხა შესასვლელი.

III სართულის თითო ოთახის აღმ. კედელში ორი, ხოლო სამხრეთისა და ჩრდილოეთისაში თითო განიერი სარკმელია. სარკმლები იატაკიდან იწყება, შიგნიდან ხის ფიცრებითაა გადახურული - ბრტყლად, ხოლო გარედან - ნახევარწრიული თაღით. მათ საჭიროების დროს ხურავდნენ დარაბებით (შემორჩენილია ფოსოები და საურდულე ხვრელები). ამ სათავსში ოთხი თაღოვანი ნიშია, ნიშებში -შეწყვილებული სათოფურები. აღმ. და დას. კედლების ღერძზე თითო თაღოვანი ბუხარია. ეს სათავსი სათვალთვალო იყო. აქ დგამდნენ ზარბაზნებს, აქვე ხარშავდნენ ფისს და ადუღებდნენ წყალს მტრის თავზე გადასასხმელად და სხვ. სათავსის სამხრ. კედლის დას. ნაწილში კიბის უჯრედში შესასვლელი კარია, რ-ითაც კოშკურა ნაწილის III სართულს უკავშირდება.

შენობის კოშკურა ნაწილის III სართული სანახევროდაა შემორჩენილი. სართულის დას. კედელში სამი, ხოლო სამხრ. კედელში ერთი დაბალი ნიშია. ყველა ნიშში თითო შეწყვილებული სათოფურია. ჩრდ. კედლის ღერძზე ნახევარწრიული ბუხარია, რ-ის ორივე მხარეს თითო სათოფურია. სამხრ. კედლის აღმ. კიდეში კიბის უჯრედში შესავლელია, რ-იც მოზრდილი ნაწილის IV სართულზე ადის. შენობის მოზრდილი ნაწილის მეოთხე სართული ყრუკედლებიან ღია ბანს წარმოადგენდა. შემორჩენილია კედლების მცირე ნაწილები.

გარედან ორივე ნაწილი ერთ მთლიან აბრისშია მოქცეული. ამ ტიპის სხვა ნაგებობების მსგავსად შენობის ორნაწილედობა გარედან ასახულობაშიც იყო გამოვლენილი და მისი ორსაფეხურიანი სილუეტი ციხე-სიმაგრისათვის დამახასიათებელი ქონგურებით იყო დაგვირგვინებული.

*თ.დვალი.*

ბიბლ.: 80: 185-188; 81: 495; 206: 276-284; 208: 226-228; 447ბ.

**აგეურთა** (ნასოფლარი)

(ომალოს თემის საკრებულო)

**039. კოშკი,** არქიტ. ძ. დგას ნასოფლარის აღმ-ით, 3,5 კმ-ზე. განეკუთვნება გვიანდ. შუა საუკუნეებს.

კოშკი გეგმით თითქმის კვადრატულია (3,9X3,6 მ), ზემოთკენ შევიწროებული. ნაგებია ფიქლით. წყობა მშრალია. III სართულის აღმ. და სამხრ. კედლები გარედან მიწანარევი ნაკელით ყოფილა შელესილი. დაზიანებულია: ჩამონგრეულია სახურავი და სართულშუა გადახურვა, მონგრეულია IV სართულის კედლების ზედა ნაწილი.

I სართულზე შესასვლელი სახრ-იდანაა. კარი თაღოვანია. II სართულის ჩრდ. კედელში განიერი თაღოვანი კარია, დას. და სამხრ. კედლებში - თითო თაღოვანი სარკმელი. III სართულის ჩრდ. კედელში ორის სწორკუთხა სარკმელია გაჭრილი, დანარჩენ კედლებში თითო სარკმელია. IV სართულზე, აღმ. და დას. კედლებში სალოდეებია მოწყობილი, სამხრ. და ჩრდ. კედლებში კი - თითო სათოფური. კოშკის სართულშუა გადახურვა ხის კოჭებზე ყოფილა გამაგრებული (შემორჩენილია კოჭების ბუდეები).

*ა. თოფურია.*

**ალავერდი**

(ოჟიოს თემის საკრებულო)

**040. ალავერდი,** კომპლექსი, არქიტ., არქეოლ.,ისტ., მონუმ. ხელოვნ. ძ. მდებარეობს სოფლის სამხრ.-აღმ.-ით - 200 მ -ზე, მდ. ალაზნის მარჯვ. ნაპირას, გაშლილ ველზე, თელავ-ახმეტის საავტ. გზის მარჯვ. მხარეს, გზიდან 9 კმ - ზე.

კომპლექსში შედის ტაძარი, გალავანი, სამრეკლო, პალატი, სასახლე, მარანი და აბანო.

ალავერდში წმ. გიორგის სახ. ეკლესია VI ს. შუა წლებში ააგო ერთმა ასურელმა მამათაგანმა - იოსებ ალავერდელმა. სავარაუდოა, რომ აქ ძველთაგანვე იყო წარმართული სამლოცველო. XI ს. დასაწყისში, კვირიკე კახთა მეფის დროს, თავდაპირველი პატარა ეკლესიის ნაცვლად აშენდა დიდი ტაძარი, რ-იც საეპისკოპოსო ცენტრად და კახეთის მეფეთა საძვალედ იქცა. ალავერდშია დაკრძალული მისი დამაარსებელი - იოსებ ალავერდელი, ქეთევან დედოფლის ნეშტის ნაწილი, ალექსანდრე II და მისი ძე გიორგი, რომელთა მკვლელმა - კონსტანტინე I-მა - მამისა და ძმის მოჭრილი თავები 1605 წ. შაჰ-აბასს გაუგზავნა. აქ დაკრძალეს 1663 წ. ასტრაბადში გარდაცვლილი მეფე თეიმურაზ I.

ალავერდი მსხვილი ფეოდ.-საეკლ. სამფლობელო იყო. მისი ყმა-მამულის უმეტესობა ტაძრის ირგვლივ მდებარეობდა, ნაწილი კი სხვადასხვა სოფელში იყო გაფანტული. XVI ს-დან ალავერდელმა ეპისკოპოსებმა მიტროპოლიტის ტიტული მიიღეს. XVII- XVIII სს-ში ალავერდში, ადრე არსებულ მამათა მონასტერთან ერთად, დედათა მონასტერიც მოქმედებდა, სადაც მონაზვნად აღკვეცილი სამეფო ოჯახის წევრები ცხოვრობდნენ.

ალავერდი ლიტ. საქმიანობის მძლავრი კერაც იყო. ჰქონდა მდიდარი ბ-კა. აქ მოღვაწეობდნენ ქართვ. მწერლები, კალიგრაფები, მწიგნობრები: ფილიპე ალავერდელი ( XVI- XVII სს ), ზებედე მთავარეპისკოპოსი ( XVIII ს. ), ნიკიფორე ირბახი ( XVIII ს. ), მარიამ-მაკრინე ბაგრატიონი ( XVIII ს. ) და სხვ.

ყოველ წელიწადს, 28 სექტ. იმართებოდა ალავერდობის დღესასწაული, რ-იც სამ კვირას გრძელდებოდა. ალავერდობაზე მლოცველები მოდიოდნენ ქიზიყიდან, ერწო-თიანეთიდან, ფშავ-ხევსურეთიდან, მოდიოდნენ აგრეთვე ქისტები, დაღესტნელები აზერბაიჯანელები. იმართებოდა ბაზრობა. ალავერდობა, როგორც სახალხო დღესასწაული, ახლაც იმართება.

XV ს. 80-იან წლებში კახთა მეფემ ალექსანდრე II-მ, დედამისმა ნესტან-დარეჯანმა და დედოფალმა ანამ განაახლეს და მოახატვინეს ალავერდის ტაძარი, უხვად უბოძეს ყმა-მამული. ამ დროს აღადგინეს გუმბათის ყელი და კედლების ცალკეული ნაწილებიც. 1614 წ. ალავერდი და მისი მამულები შაჰ-აბას I-მა დაარბია. XVII ს. შუა წლებში მომთაბარე თურქმანებმა ალავერდის მამულები საძოვრებად აქციეს, ტაძარი და მისი გალავანი ციხე-სიმაგრედ და შიგ ყიზილბაში მეციხოვნეები ჩააყენეს. 1660 წ. აჯანყებული კახელები თავს დაესხნენ ალავერდისა და ბახტრიონის ციხეებს და მთლიანად ამოწყვიტეს იქ გამაგრებული თათრები.

XVII- XVIII სს. მიჯნაზე ალავერდი ლეკებმა დაარბიეს. 1721 წ. მთავარეპისკოპოს ნიკოლოზ ჩოლოყაშვილის თაოსნობით შეკეთდა ტაძარი და გალავანი. 1735 წ. ტაძარი თამაზ-ხანმა მოაოხრა. მნიშვნელოვნად დაზიანდა ტაძარი 1742 წ. მიწისძვრის დროს. 1750 წ. ტაძრის განახლება დაიწყო დედოფალმა თამარმა ( თეიმურაზ II-ის მეუღლემ ) და დაამთავრა მისმა ძემ ერეკლე II-მ. შეაკეთეს მთავარი ნაძვის კამარა, ჩრდ. პატრონიკე, ააგეს დას. კარიბჭე, XIX ს. 40-იან წლებში რუსულმა საეკლ. ხელისუფლებამ მოსპო სამხრ. და ჩრდ. კარიბჭეები. შემდეგ, ტაძარი შიგნით და გარედან მთლიანად შეათეთრეს.

ტაძარი 1965-68, 1970-75 წლებში სპეც. სამეცნ.-სარესტ. საწ. სახელოსნომ ჩაატარა სარესტ. სამუშაოები. კედლების გაწმენდის შემდეგ გამოვლინდა მხატვრობის რამდენიმე ფენა ( მხატვარ-რესტავრატორები: შ. აბრამიშვილი, კ. ბაკურაძე ).

1967 წ. საკურთხევლის აფსიდში აღმოჩნდა თეთრ ფონზე შავი საღებავით შესრულებული წარწერა, რ-იც აფსიდის მთელ სიგრძეზე დაუყვებოდა. იგი შესრულებული იყო მოზრდილი, დაახლ. 10-12 სმ-ის სიმაღლის ასოებით - ორ სტრიქონად. წარწერის შესრულების თარიღია 1104-1112 წწ. შესწავლილ იქნა წარწერის შემორჩენილი ტექსტის ექვსი ფრაგმენტი. მასში მოხსენიებულია მეფე დავით აღმაშენებელი და საუბარია დაზიანებული ტაძრის აღდგენითი სამუშაოების შესახებ.

წარწერის ქვემოთ, ნალესობის გვიანდ. ფენის ჩამოხსნის შემდეგ, აფსიდის ღერძზე მდებარე ნიშის ორივე მხარეს გამოჩნდა მიჯრით განლაგებული ხუთ-ხუთი ანალოგიური ნიში. 1970-75 წლებში თუნუქის სახურავი შეცვალეს ბაზალტის ლორფინებით. აიღეს უსახური გვაინდ. კანკელი.

1988 წ. გაიწმინდა ტაძრის აღმ. და სამხრ. ფასადის აღმ. ნაწილი. გამოვლინდა ფასადთა მორთულობის დეკორატ. ელემენტები. სამხრ. ფასადის გასწვრივ მიწის ფენის ( სიგრ. 4 მ, სიმ. 0,8 მ ) მოხსნის შემდეგ გამოჩნდა შორიმის ცოკოლის სამი საფეხური. ხოლო სამხრ. შესავლელის წინ გეგმით კვადრ. კარიბჭის საძირკველი. გაიწმინდა და კონსერვაცია გაუკეთდა ტაძრის ჩრდ. კედელთან მდგარ ერთნავიან ეკლესიას, რ-ის სამხრ. კედელი (სიმ. 1,2 მ ) ტაძრის ჩრდ. კედელშია ჩართული. ტაძრის ჩრდ. მკლავის აფსიდში გამოვლინდა ფართო და მაღალი თაღოვანი შეღრმავება: მისი უმეტესი ნაწილი აფსიდის აღმ. ნახევარშია მოქცეული. შეღრმავება მოგვიანებით აგურის წყობით შეუვსიათ, რ-შიც როგორც ჩანს ტაძრიდან ერთნავიან ეკლესიაში გასასვლელი იყო მოწყობილი. გვიანდ. იატაკის მოხსნის შემდეგ გამოჩნდა თავდაპირველი, აგურის ექვსკუთხა ფილებით მოგებული იატაკის ფრაგმენტები და გუმბათქვეშა ბურჯების პროფილირებული ბაზების ქვედა ნაწილები. 1991 წ. გვიანდ. ნალესობისაგან გაიწმინდა: გუმბათის ყელი, სადიაკვნე, დას. მკლავის კედლები და კამარა. ტაძარში დაიგო ცემენტის ექვსკუთხა ფილები (სარესტ.-საკონსერვაციო სამუშაოების ხელმძღვ. არქიტ. ი. მოსულიშვილი)

1991 წ. ტაძრის ინტერიერში ჩატარდა არქეოლ. სამუშაოები (ხელმძღვ. ბ. მჭედლიშვილი). ტაძრის იატაკის ქვეშ, გვიანდ. ფენის აღების შემდგომ გამოჩნდა ნაგებობა, რ-ზედაც ტაძარია დაშენებული. შენობა დამხრობილია აღმოსავლეთ-დასავლეთის ღერძზე და მოიცავს ტაძრის ცენტრ. და ჩრდილოეთის, ნაწილობრივ სამხრ. ნაწილსაც. იგი დაშენებულია უფრო ძვ. ნაგებობაზე და ნაწილობრივ იმეორებს მის გეგმას.

ზედა ფენის კედლები (სისქე 2-2,2 *მ*) ნაგებია ნატეხი ქვით, რიყის ქვითა და კირის დუღაბით. ქვედა ფენის კედლები კი რიყის ქვითა და ტალახით. მრავლადაა მოპოვებული IV-X სს. გაპრიალებულზედაპირიანი მოწითალო ფერის კერამიკა. სულ გაითხარა 15 სამარხი - ყველა ქრისტიანული. ერთ-ერთ სამარხში დაკრძალული ყოფილა თეიმურაზ I-ის რძალი, ბატონიშვილი დავითის თანამეცხედრე, მეორეში - ეპისკოპოსი პიროსი (1873-1922).

ა ლ ა ვ ე რ დ ი ს ტ ა ძ ა რ ი ერთ-ერთი უდიდესი საეკლესიო ნაგებობაა საქართველოში ((41,7X26,4 *მ* სიმ. გუმბათიანად - 50 *მ*-ს აღემატება*)*. ნაგებია რიყის ქვით. კედლები შიგნით და გარედან მოპირკეთებულია შირიმის კვადრებით. გვიანდ. შეკეთების დროს აღდგენილი ნაწილები აგურისაა.

ტაძრის გეგმას საფუძვლად უდევს ჯვარი, რ-ის სამი, ერთმანეთის ტოლი მკლავი ნახევარწრიული აფსიდით მთავრდება და ქმნის ე.წ. ტრიკონქს. უაფსიფო დას. მკლავი წაგრძელებულია და აქვს გვერდითი ნავები, რ-ებსაც ელიფსური ფორმის თაღების წყვილი მალით უკავშირდება. თაღები ვარსკვლავისებურ ბოძზეა დაყრდნობილი. შესასვლელი დას-იდან, სამხ-იდან და ჩრდ-იდანაა.

საკურთხეველი, რ-იც ნახევარწრიულ აფსიდსა და მის წინ მდებარე ბემას მოიცავს, თა დაპირველად სამი საფეხურით იყო შემაღლებული. საკურთხევლის გვერდებზე - სამკვეთლო და სადიაკვნეა, რ-ელთა ზემოთ აფსიდიანი თითო სათავსია. საკურთხევლის, ისევე როგორც განივი მკლავების აფსიდების წინ, კედლის შეღმავებულ ნაწილში, თითო ფართო და მაღალი თაღოვანი გასასვლელია, მათ ზემოთ კი სამრეკლოსა და სადიაკვნის თავზე განლაგებული სათავსების თითო თაღოვანი სარკმელი გამოდის. საკურთხეველში და გვერდის აფსიდებში, სამ-სამი მაღალი თაღოვანი სარკმელია. გვერდის აფსიდების სარკმლები იმდენად მაღლაა, რომ მათი თაღების წვერი კონქის ქუსლის დონეს აღწევს. საკურთხევლის აფსიდში გეგმით ნახევარწრიული და მაღალი თერთმეტი თაღოვანი ნიშია, რ-ებიც მღვდელმსახურთა ჩამოსაჯდომად იყო განკუთვნილი. ნიშებს შორის თითო ნახევარსვეტია, რ-ებზედაც ნიშების დამაგვირგვინებელი თაღედია დაყრდნობილი. აფსიდს მთელ სიგრძეზე გასდევს საფეხური.

ჩრდ. აფსიდში, სადაც იოსებ ალავერდელის საფლავია, ბოლოებთან, მიჯრით განლაგებული ორ-ორი აფსიდისმაგვარი ნიშია, რ-ებსაც ირგვლივ თითო სადა ლილვი ევლება. ჩრდ. და სამხრ. მკლავების აფსიდების ორივე კუთხეს, გარკვეულ სიმაღლეზე, ნახევარსვეტი აუყვება, რ-თა კაპიტელებზე დაყრდნობილია აფსიდის წინ მდებარე დასასვლელების თაღები.

დას. მკლავის დას. კედლის ღერძზე ფართო და მაღალი თაღოვანი შესასვლელი იყო მოწყობილი, რ-იც მოგვიანებით ოდნავ შეუვიწროებიათ და მნიშვნელოვნად დაუდაბლებიათ. შესასვლელის ორივე მხარეს თითო მძლავრი პილასტრია, რ-ებზედაც დაყრდნობილია პატრონიკეთა დამაკავშირებელი ღია გასასვლელი (სიგ. 2 *მ*). ტაძრის დას. მკლავის გვერდებზე მდებარე ვიწრო ნაგები განივი მიმართულებით გადაყვანილი საბჯენი თაღით გაყოფილია ორ-ორი სწორკუთხა, ჯვაროვანი კამარით გადახურულ ნაწილად. სამხრ. ნავის აღმ. ნაწილის სამხრ. კედელში ტაძრის შესასვლელია (ამჟამად ამოშენებულია). დას. ნაწილში, სამხრ-ით და დას-ით, თითო სარკმელია. ჩრდ. ნავი კედელში ერთი ვიწრო და დაბალი კარია. კარის თავზე, კედელში, პატრონიკზე ასასვლელი კიბეა, რ-იც ნავის დას. ნაწილში იწყება. დას. მკლავის გრძივ კედლებს, პატრონიკეს იატაკამდე, თითო მარტივი პილასტრი ასდევს (პილასტრები თავდაპირველად კედლებს მთელ სიმაღლეზე ასდევდა და მათ კამარის საბჯენი თაღი ეყრდნობოდა). ამ დონემდე ორივე კედელი თავდაპირველია, ზედა ნაწილი კი - გვიანდელი. მათგან ჩრდ. კედელი ყრუა, სახმრეთისაში კი ოთხი მცირე სიღრმის თაღოვანი ნიშია, ყოველ მათგანში პატრონიკეს თითო თაღოვანი სარკმელი გამოდის. თავდაპირველად ორივე პატრონიკე მკლავის სივრცეში ოთხ-ოთხი ფართო თაღით იყო გახსნილი, რ-ებიც წყვილ-წყვილად იყო განლაგებული ნავთა გამყოფი თაღების თავზე და მოჩარჩოებული იყო შეწყვილებულ ნახევარსვეტებზე დაყრდნობილი თაღებით (დას. მკლავის სამხრ. კედლის აღმ. კიდეში შემორჩენილია ნახევარსვეტები და მათზე დაყრდნობილი თაღის ნაწილი). მკლავის კამარა, რ-იც 1750 წ. დაწყებული რემონტის დროსაა განახლებული, კედლების ზედა ნახევართან ერთად აგურითაა ნაწყობი და აგურისსავე ოთხ საბჯენ თაღს ეყრდნობა, თაღები - კონსოლებს.

სამკვეთლო და სადიაკვნე ცილინდრული კამარით გადახურული ფართო სწორკუთხა სადგომებია, რ-თაც აღმ-ით ნახევარწრიული აფსიდები აქვთ. თითოეული მათგანის აფსიდში და გვერდის კედელში თითო თაღოვანი სარკმელია ( სამკვეთლოს ჩრდ. სარკმელი მოგვიანებით ამოუშენებიათ). შესასვლელი ორივე სადგომს დას-იდან აქვს. სამკვეთლოს სამხრ. კედელში და სადიაკვნეს ჩრდ. კედელში თითო განიერი და ღრმა თაღოვანი ნიშია, რ-იც იატაკის დონიდან იწყება და კამარის ქუსლამდე ადის. სამკვეთლოსა და სადიაკვნეს დას-ით ჯვაროვანი კამარით გადახურული თითო პატარა კვადრ. სათავსია. ორივე სათავსი თითო ფართო და მაღალი თაღით დაკავშირებული იყო, როგორც აღმოსავლეთის, ასევე შესაბამის განივ მკლავთან. მოგვიანებით თაღები აგურით ამოუშენებიათ და დაუდაბლებიათ. ანალოგიურადაა ამოშენებული განივი მკლავებიდან გვერდის ნავებში გამავალი თაღებიც. სამხრ. სათავსს სამხრ-იდან, ხოლო ჩრდ-ისას ჩრდ-იდან სხვადასხვა ფრომის ნაწილები ეკვრის. სამხრ. ნაწილი სამწახნაგოვანია და კონქითაა გადახურული. თითოეულ წახნაგში თითო ნახევარწრიული აფსიდია. ამ ე.წ. ტრიკონქის შუა აფსიდის ზედა ნახევარში გაჭრილია თაღოვანი სარკმელი, რ-იც სადიაკვნეს თავზე მოწყობილ სადგომში ასასვლელი კიბის უჯრედში გადის. ჩრდ. სათავსიდან ჩრდ-ით დაბალი სწორკუთხა გასასვლელია, რ-ითაც იგი ვიწრო და მაღალ სწორკუთხა ოთახს უკავშირდება. გასასვლელის თავზე განმტვირთავი თაღია, თაღის ზემოთ კი - ვიწრო სწორკუთხა სარკმელი. ამ ოთახშია სამკვეთლოს თავზე მდებარე სადგომში ასასვლელი კიბე. კიბე და ოთახის კედლები (ჩრდ. კედლის გარდა) თავდაპირველია, ნაგებია რიყის ქვით. ჩრდ. კედლის უმეტესი ნაწილი აგურისაა. ამ კედელში ბრტყელი ნიში და ერთი ვიწრო სარკმელია. სადიაკვნეს თავზე მდებარე სადგომში ასასვლელი სამმაშიანი კიბის შესასვლელი მოწყობილია სამხრ. მკლავიდან კვადრ. სათავსში გასასვლელი ღიობის სამხრ. წირთხლში. კიბე განათებულია სამხრ. კედელში გაჭრილი ორი ვიწრო და მაღალი სარკმლით, მათგან ერთი კიბის პირველი მარშის ბოლოშია, მეორე - ე.წ. ტრიკონქის სარკმლის მოპირდაპირედ. კიბე სადიაკვნის ზემოთ მდებარე მაღალი და ფართო სადგომის დას. ნაწილში ადის, რ-ის იატაკი აღნ. ნაწილთან შედარებით 1*მ*-ით დაბლაა. სადგომის კედლები მთლიანად რიყის მოზრდილი ქვითაა ნაწყობი. რიყის ქვისაა აფსიდის კონქიც და კამარაც. კამარა ეყრდნობა შირიმის კვადრებით ნაწყობ ორ საბჯენ თაღს, რ-თაგანაც ერთი სადგომის შუაშია, მეპრე - დას. კედელთან. დას. ნაწილში მოწყობილი ყოფილა ხის ღია ბაქანი მგალობელთათვის, რ-ებიც სახით იდგნენ ფართო და მაღალ თაღოვან ღიობებთან (ამჟამად ამოშენებულია). ერთი მაღგანი აღმოსავლეთის მკლავში გადიოდა - მეორე სამხრ. მკლავში. აფსიდის სარკმლის გარდა სადგომს, კიდევ ოთხი სარკმელი აშუქებს. ოთხივე კედელი სამხრ. კედელშია. მათგან ორი - კედლის ზედა ნაწილში მდებარე - მრგვალია, ორიც თაღოვანი და იატაკის დონიდან იწყება. აფსიდის სარკმლის მარჯვნივ მაღალი, გეგმით ნახევარწრიული თაღოვანი ნიშია. დას. კედლის სამხრ. ნაწილში თაღოვანი შეღრმავებაა. სამხრ. კედლის დას. კიდესთან, კამარის ქუსლის დონეზე, სწორკუთხა ხვრელობია, რ-იც სადგომს კამარების თავზე არსებულ სასვლელებთან აკავშირებს.

ჩრდ.-აღმ. სადგომი ფორმითა და დაყოფით სამხრ.-აღმ. სადგომის მსგავსია. განათებულია სამი თაღოვანი სარკმლით, რ-თაგან ორი აფსიდშია, ერთი-ჩრდ. კედლის აღმ. ნაწილში. სადგომის დას. კედლის ჩრდ. ნახევარში მცირე სიღრმის განიერი ნიშია, რ-შიც ადამიანის სიმაღლეზე გაკეთებულია პატარა ბაქანი, საიდანაც იწყება კამარის თავზე არსებულ სივრცეში ასასვლელი ქვის შიდა კიბე. სადგომის კამარა რიყის ქვისაა, დაყრდნობილია შირიმის ნათალი ქვებით ნაწყობ ორ საბჯენ თაღზე.

ტაძრის დას. მკლავის გვერდებზე, მეორე სართულის დონეზე, პატრონიკეებია. ჩრდ. პატრონიკე, რ-იც ტაძრის რესტავრაციის დროს თითქმის მთლიანადაა აღდგენილი, ნახევრად ბნელი სათავსია. განათებულია სამი პატარა სარკმლით (ორი ჩრდ. კედლის ზედა ნაწილშია, ერთი - დას-ით). სათავსს თავდაპირველი კედლებიდან მხოლოდ აღმოსავლეთისღა შემორჩა, რ-ზედაც მიშენებულია აგურით ნაგები კედელი, რ-შიც მოწყობილია ორი განიერი და მაღალი თაღი. მათგან ერთი, რ-იც პატრონიკედან ჩრდ. მკლავში გამავალი ღიობის გაგრძელებაზეა, მოგვიანებით აგურით ამოუშენებიათ. მეორე - ჩრდ-ით მდებარე - ღიაა. ამ თაღში მოჩანს ტაძრის თავდაპირველი, შირიმით ნაგები კედლის ნაწილი, რ-ის სისქეში მოწყობილია გუმბათის ყელის ირგვლივ და სამივე მკლავის კამარის თავზე არსებულ სივრცეებთან დამაკავშირებელი კიბე. კიბის ნაწილი დასავლეთში ძველია - ერთმარშიანი, ხოლო ზემოთ (კედლის განახლებულ ნაწილში) ხრახნულია და აგურითაა ნაწყობი. ჩრდ. პატრონიკეს პირველი რესტავრაციის დროინდელი კამარა და თაღები აღარ შემორჩა. მათ ნაცვლად გამოყვანილია გაცილებით ფართო და რამდენადმე სხვაგვარად განაწილებული ისრული ფორმის თაღები. კამარის ორივე გვერდში თითო მრგვალი ხვრელია - კამარისზედა სივრცესთან დასაკავშირებლად.

სამხრ. პატრონიკე ჩრდ. პატრონიკესთან შედარებით უკეთაა შემორჩენილი. XIX ს. შუა წლებში იგი ეგვტერად გადაუქცევიათ და ნათელი სათავსი განათებულია სამი მაღალი (გაგანიერებული?) სარკმლით. ორი მათგანი სამხრ. კედელშია, ერთი - დას. კედელში. სათავსი აღმ-ით სწორი კედლითაა დასრულებული, რ-შიც ორი დიდი თაღია გამოყვანილი. მარჯვ. თაღში აფსიდის ფორმის მოზრდილი ნიშია, მარცხენაში კი ტაძრის სამხრ. მკლავში გამავალი ფართო თაღოვანი ღიობი (ამჟამად ამოშენებულია). პატრონიკე გადახურულია მოგვიანებით აღდგენილი სამცენტრიანი კამერით, რ-იც ორ საბჯენ თაღს ეყრდნობა.

ჯვრის მკლავების გადაკვეთაზე აღმართული გუმბათი (სიმაღლე იატაკიდან წვერამდე 43 *მ* ) თექვსმეტსარკმლიანია და კაპიტელებით დაგვირგვინებულ ოთხ მძლავს ბურჯს ეყრდნობა. XVI ს. რემონტის დროს გუმბათი საყრდენ თაღებთან ერთად მთლიანად აგურითაა განახლებული.

დას. კ ა რ ი ბ ჭ ე XVIII ს-ში უნდა იყოს აგებული, ადრე არსებული კარიბჭის ადგილზე. ტაძრის დას. შესასვლელის გვერდებზე შემორჩენილია თავდაპირველი კარიბჭის შირიმით ამოყვანილი ორ-ორი რთულპროფილიანი პილასტრი და მათზე დაყრდნობილი თაღების მცირე ნაწილები.

ტაძარი მ ო ხ ა ტ უ ლ ი ყოფილა. საკურთხევლის კონქში გამოსახულია ტახტზე მჯდომი ღვთისმშობლის დიდი ფიგურა. ღვთისმშობელს კალთაში უზის ჩვილი ქრისტე, მარცხ. ხელი ჩვილის მხარზე უდევს, მარჯვენათი კი მის ფეხს ეხება. ღვთისმშობელს აცვია მუქი ლურჯი სტოლა შინდისფერი მაფორიუმით, ქრისტეს - ბაცი მწვანე ქიტონი და მოყვითალო ჰიმატიონი. ღვთისმშობლის მარცხნივ და მარჯვნივ გამოსახული არიან ბიზანტ. მდიდრულ სამოსში გამოწყობილი მთავარანგელოზები - მიქაელი და გაბრიელი, რ-ებსაც ხელში შუბები უჭირავთ.

ბემის კამარის წვერში გამოსახულია მტრედი - სულიწმინდის სიმბოლო, მისგან მარცხნივ - სორიელი, მარჯვნივ - ურიელი. ყველა გამოსახულებას შარავანდი ადგას. ღვთისმოშობლის გამოსახულებას ბერძ. წარწერა ახლავს, დანარჩენებს - ასომთავრული.

კონქის მხატვრობა ადრინდ. ძეგლებთან შედარებით მშრალი და უხეშია, გამოსახულებათა სახეები ხასიათდება გვიანდ. პალეოლოგოსთა ძეგლთათვის დამახასიათებელი ნიშნებით ( დიდი ლოყები, მოგრძო ცხვირი,ფართოდ გახელილი თვალები) და XV ს. უნდა ეკუთვნოდეს.

ზემოდან მეორე და მესამე რეგისტრებში ეკლესიის მამების მონუმ. ფიგურებისა და გრანდიოზული ორნამენტის ფრაგმენტებია. ეს მხატვრობა XI ს-ისაა.

სამხრ. მკლავის თითქმის მთლიანად გადარჩენილი მოხატულობაა ექვს არათანაბარ რეგისტრადაა დაყოფილი. კონქის წვერში ღვთისმშობლის წელზედა გამოსახულებაა ორანტის პოზაში, ჩვილით. კონქი ღვთისმშობლის შობის სცენას უკავია. იგი მრავალფიგურიანია და გამოირჩევა ნარატიული ხასიათით.

სარკმლებს შორის ორ-ორი რეგისტრია. ზედა რეგისტრში შემორჩენილია ორი წმინდანის გამოხასულება, ქვედა რეგისტრში - ოთხი წმინდანი, *ლაზარეს აღდგინება* და კიდევ ერთი სცენის გაურკვეველი ფრაგმენტი. მეოთხე რეგისტრის სამი სცენიდან შემორჩენილია ორი: *ამაღლება და სულიწმიდის მოფენა*. მეხუთე რეგისტრში, ცენტრში *გვირგვინის დადგმის* გრანდიოზული სცენის ფრაგმენტებია. მის მარცხნივ და მარჯვნივ გამოსახული იყო სამ-სამი წმ. მეომარი. შემორჩენილია სამი მარცხ. გამოსახულება. მარჯვნივ გაირჩევა ერთი მეომრის ფიგურის ნაწილი. სამხრ. მკლავის მხატვრობა დასრულებულია დეკორატ. ფარდით (შემორჩენილია ფრაგმენტები).

ამ მხატვრობის ძირითადი ნაწილი XV-XVI სს. მიჯნას უნდა განეკუთვნებოდეს, როდესაც ტაძარი კაპიტალურად შეკეთდა. მხატვრობის ქვედა ნაწილი განახლებულია XVIII ს. დასაწყისში.

მხატვრობის ძირითადი ტონებია ბაცი ვარდისფერი, შინდისფერი, თეთრი, ნაცრისფერი, ოქრა.

დას. მკლავში, კარის თავზე და გვერდებზე შემორჩენილია XVI ს. მხატვრობის ფრაგმენტები. თაღში ყოვლისმპყრობელი ქრისტეს წელზედა გამოსახულებაა, ქრისტეს ხელში უჭირავს გადაშლილი სახარება, რ-ზეც ქართ. ასოები მოჩანს. კარის გვერდებზე გამოსახულია ხარება - მარცხნივ მთავარანგელოზი გაბრიელია, მარჯვნივ - ღვთისმშობელი (შემორჩენილია უმნიშვნელო ფრაგმენტები).

დას. შესავლელის ტიმპანზე გარედან გამოსახულია ცხენოსანი წმ. გიორგი, რ-იც გველეშაპს კლავს. შესასვლელის მარცხნივ წმ. პეტრეს, მარჯვნივ კი წმ. პავლეს ფიგურებია. ეს მხატვრობა XVI ს-ისა უნდა იყოს.

ტაძრის გარეთა ფორმები სავსებით შეესაბამება შიდა სივრცის სტრუქტურას. ფორმათა ურთიერთგანლაგება და პროპორციები ექვემდებარება წამყვან ელემენტს - ცენტრში აღმართულ მაღალ გუმბათს, რ-იც ორფერდა სახურავით გადახურული ჯვრის მკლავების გადაკვეთაზეა აღმართული. მკლავებს შორის - დაბალი ცალფერდა სახურავით გადახურული ნაწილებია. ტაძრის ფასადების დეკორი ძალზე თავშეკავებულია, უზარმაზარი კედლის სიბრტყეები მხოლოდ თაღებითა და ნიშებითაა დანაწევრებული, რაც ხელს უწყობს ტაძრის დიდებულების აღქმას.

აღმ. ფასადი თითქმის მთლიანად შირიმის მოზრდილი ფილებითაა მოპირკეთებული. ფრონტონისა და გვერდის ნაწილების დაზიანებული კედლები მოგვიანებით აგურითაა განახლებული. ფასადი სიმეტრიულადაა დანაწევრებული შეჯგუფებული ლილვებით შემოფარგლული ხუთი დეკორატ. თაღით, რ-თაგან ორი ცენტრ. თაღის გვერდებზე არსებულ ღრმა სამკუთხედ ნიშებს ევლება. ნიშებს ზემოთ კიდევ თითო პატარა თაღია. თაღების ქვედა ნაწილში თითო წრეა გამოყვანილი, რ-ის დიამეტრი თაღის სიგანის ტოლია. თითოეულ წრეში ჩაწერილია სამ-სამი პატარა წრე. ცენტრ. თაღის ზედა ნაწილში წრეზე დაყრდნობილი მცირე ზომის ჯვარია გამოსახული. ჯვრის ქვემოთ, წყობის ერთი რიგის რვა კვადრ.ზე XI ს-ის ორსტრიქონიანი ასომთავრული წარწერაა ამოკვეთილი. მეორე წარწერა ჯვრის მარჯვ. მხარესაა. წარწერათა ასოების მოხაზულობაში ყურადღებას იპყრობს კიდურების ტყუპწვეროვანი დაბოლოება. პირველ წარწერაში მოხსენიებულია გოდერძი ერისთავთერისთავის დისწული, არქიეპისკოპოსი გიორგი ,,რომელმან აღაშენა - კონქი“. მეორეში - იოანე მღვდელმთავარი. მესამე წარწერა სამხრ. ფასადზეა.

სამხრ. ფასადიც თითქმის მთლიანად შირიმის კვადრებითაა ნაწყობი. ფასადის შუა ნაწილი გვერდის ნაწილების მიმართ ჩვეულებისამებრ შემაღლებულია და ფრონტონითაა (გვიანდელია) დასრულებული. თითოეულ მათგანს ლილვებით შედგენილი თაღოვანი ჩარჩო ევლება. შუა სარკმლის ზემოთ შემორჩენილია ლილვით გამოყვანილი ჯვრის ქვედა ნაწილი. სარკმლებს ქვემოთ ერთრიგად ექვსი მედალიონია განლაგებული, რ-ებიც თავდაპირველად ჩუქურთმით ყოფილან მორთულნი. მედალიონების ქვემოთ სხვადასხვა სიმაღლის ორი თაღია. მათგან აღმოსავლეთისა ფასადის აღმ. ნაწილში გამოყვანილი სამმალიანი თაღედის სიმაღლისაა, ხოლო დასავლეთისა ფასადის დას. ნაწილში გამოყვანილი ორი, შედარებით დაბალი, განცალკევებული თაღისა, რ-თა შორის აფსიდისმაგვარი ნიშია. მსგავსი ნიშია შუა ნაწილის დას. თაღსა და ფასადის დას. ნაწილის აღმ. თაღს შორის.

ჩრდ. ფასადი თითქმის მთლიანად მოგვიანებითაა განახლებული. ფასადის აღმ. ნაწილში შემორჩენილია სამხრ. ფასადის ანალოგიური ორი დეკორატ. თაღი. ფასადის შუა ნაწილის ქვედა ნახევარი კედლის საერთო სიბრტყიდან ოდნავ (30-40 *სმ*-ით) წინაა წამოწეული და სრულიად გლუვია. კედლის ამ ნაწილს ადრე აქ მდგარი დარბაზული ეკლესია (შემორჩენილი კედლების სიმ. 1-1,5 *მ*-ია) ფარავდა, რ-ის დანგრეული ნაწილები მოგვიანებით (როგორც ჩანს ტაძრის მშენებლობისას) შირიმის ქვის წყობით აღუდგენიათ. ფასადის დას. ნაწილში, ქვემოთ (გვიანდელია), ასიმეტრიულად განლაგებული სამი თაღოვანი შეღრმავებაა, რ-თაგანაც აღმოსავლეთისაში ტაძრის შესასვლელია მოწყობილი. კარი შეისრულთაღოვანია, ზის სწორკუთხა, ოდნავ შეღრმავებულ სიბრტყეში, რ-იც დასრულებულია კუთხურად დაწყობილი აგურის ფრიზით. ზემოთ - ერთ დონეზე განლაგებულ ხუთ სწორკუთხა შეღრმავებაში - თითო შეისრულთაღოვანი ნიშია.

დას. ფასადის უმეტესი ნაწილი, ჩრდ. ფასადის მსგავსად, მოგვიანებითაა განახლებული. ფასადის ქვედა ნაწილის ნახევარზე მეტს გვიანდ. კ ა რ ი ბ ჭ ი ს კორპუსი ფარავს, რ-ის დას. კედელში სამი ფართო შიესრულთაღოვანი ღიობია.

ტაძარი გადახურული იყო ცისფრად მოჭიქული დიდი ზომის კრამიტით (შემორჩენილია ფრაგმენტები).

ტაძარს გაერს ევლება საკმაოდ ირეგულარული მოხაზულობის გ ა ლ ა ვ ა ნ ი, რ-ის მოხაზულობა ტაძრის ირგვლივ აგებულმა სხვადასხვა დროისა და დანიშნულების ნაგებობებმა და გალავნის აღმ-ით მდებარე პატარა მდინარემ განაპირობა. გალავანი ორიარუსიანია. ქვედა იარუსი ყრუა და ზედასთან შედარებით სქელია. ზედა იარუსს მთელ სიგრძეზე საბრძოლო ბაქანი გასდევს, რ-ის უმეტესი ნაწილი ხის ყოფილა. მეორე იარუსის კედელში ძირს დახრილი და ჰორიზ. სათოფურებია. გალავანში ჩართულია 5 ცოლონდრული კოშკი, რ-თაგანაც 4 მდინარის მხარესაა, ერთი (ყველაზე დიდი) ჩრდ.-დას-ით დგას. ყველა კოშკი გალავნის გარეთაა გასული. კოშკებს თავდაპირველი სახე შეცვლილი აქვთ.

გალავანს ორი შესასვლელი ჰქონია: ერთი (მთავარი) ტაძრის სამხრ.-დას. კუთხის პირდაპირაა, მეორე (ამოშენებულია) - ჩრდ. კედელში. სამხრ. შესასვლელზე XIX ს-ში ს ა მ რ ე კ ლ ო ს ცილინდრული ფანჩატური დაუშენებიათ. როგორც ჩანს, XVII ს. სამრეკლოც ამ ადგილას მდგარა, რ-ისგანაც შემორჩენილია ქვედა კუბური ფორმის ნაწილი - ფართო შეისრულთაღოვანი გასასვლელით შუაში და თითო კომპარტიმენტით აღმ. და დას. კედლებში. დას. კომპარტიმენტში მოწყობილია კიბე, რ-ითაც ადრე არსებულ სამრეკლოს ფანჩატურზე ადიოდნენ.

1640-43 წლებში მეფე თეიმურაზთან ჩამოსული რუსი ელჩების ცნობით, ტაძრის პირდაპირ ქვით ნაგები ორი პალატი მდგარა - ,,მაღალი და დაბალი“.

მთავარი შესასვლელის აღმ-ით შემორჩენილია მოზრდილი დაბალი ნ ა გ ე ბ ო ბ ი ს (როგორც ჩანს პალატის) ნანგრევი, რ-იც უშუალოდ გალავანზეა მიშენებული.

მეორე პ ა ლ ა ტ ი ორსართულიანი მოგრძო ნაგებობაა (27x11 *მ*), დგას შესასვლელის დას-ით. იგი ჩართულია გალავნის კედელში და გარედან გამაგრებულია ხუთი მძლავრი კონტრფორსით. პალატის I სართულზე სატრაპეზო ყოფილა. სამხრ-ით მას სამი შესასვლელი (ამოშენებულია) ჰქონია, რ-თა ზემოთ თითო თაღოვანი სარკმელია გაჭრილი. მსგავსი სარკმლები სხვა კედლებშიცაა. სატრაპეზოს შიდა სივრცე ორსაფეხურიანი პილასტრების ოთხი წყვილია და მათზე დაყრდნობილი საბჯენი თაღებით ხუთ ნაწილადაა გაყოფილი. შუა ნაწილი კვადრატულია და გვერდითებს თითქმის ორჯერ აღემატება. პილასტრებს შორის კედლის მიმდებარე შეისრული თაღებია გადაყვანილი. სატრაპეზოს თითოეული ნაწილი გადახურულია დამოუკიდებელი, საკმაოდ რთული და მაღალ პროფესიულ დონეზე შესრულებული კამარით.

სატრაპეზოს ზემოთ საცხოვრ. სათავსები იყო განთავსებული. ამჟამინდელი II სართული, ეზოს მხრიდან მოწყობილი იყო დიდი კიბით, მოგვიანებითაა აგებული და გამოყენებულია თავდაპირველი სართულის კედლების ნაწილები.

ტაძრის ჩრდ.-დას.-ით დგას ირანის შაჰის ნაცვლის ,,ს ა ზ ა ჰ ხ უ ლ ო“ ს ა ს ა ხ ლ ე. იგი აგებულია XVII ს. დასაწყისში. სასახლე რვაწახნაგა ორიარუსიანი კიოსკისგან და მის ჩრდ.-აღმ. წახნაგზე მიდგმული დაბალი კვადრ. სათავსისგან შედგება. კიოსკის ქვედა იარუსის ყოველ კუთხეში თითო მძლავრი ბურჯი დგას, რ-თა შორის თითო ფართო შეისრულთაღოვანი ღიობია. ბურჯებითა და თაღებით შექმნილ ქვედა იარუსის რვაწახნაგოვან ბაქანზე დადგმულია ამდენივე წახნაგის მქონე ყელი, რ-ის კედლები კვედა ნაწილის კედლების სისქის ნახევარია, რის გამოც II იარუსის დონეზე შექმნილია ფართო გარშემოსასვლელი. შიდა სივრცე ერთიანია, გადახურულია რთული ფორმის ორსაფეხურიანი კრამიტით.

კიოსკის ჩრდ.-აღმ. წახნაგზე მიშენებული სათავსი კვადრ. გეგმისაა (5,2x5,2 *მ*), შესასვლელი მას კიოსკიდან აქვს. სათავსის სამხრ. და ჩრდ. კედლებში სამ-სამი სწორკუთხა ნიშია, აღმ. კედელში, ნახევარწრიული ბუხრის ორივე მხარეს - თითო ნიში.

მ ა რ ა ნ ი, ტაძრის ჩრდ. კედლის პარალელურად 50 *მ*-ზე დგას. მარნის აღმ. სამხრ. და დას. კედლებში ფართო სარკმლებია გაჭრილი: შიგნით მიწაში ქვევრებია ჩაფლული.

ა ბ ა ნ ო მდებარეობს გალავნის გარეთ (მდინარის მარჯვ. ნაპირზე), ტაძრის ჩრდ.-აღმ-ით 80 *მ*-ზე. ნაგებია აგურითა და რიყის ქვით. იგი გალავანზე ადრე უნდა იყოს აგებული. აბანო გეგმით რთული მოხაზულობისაა. შედგება სხვადასხვა ფართობის რამდენიმე სათავსისგან, რ-ებიც ერთმანეთს გასასვლელებით უკავშირდებიან. გამოირჩევა მთავარი სათავსო, სამი საკმაოდ ღრმა, შეისრული კამარით გადახურული კომპარტიმენტით. სათავსის ცენტრ. ნაწილი გუმბათოვანი კამარით ყოფილა გადახურული (შემორჩენილია აფრების ნაწილები). დანარჩენი სათავსები შედარებით მცირე ფართობისაა; მათაც მთავარი სათავსის მსგავსი გუმბათოვანი კამარები ჰქონიათ. ამჟამად ინტერიერი 1-1,5 *მ*-ზე მიწითა და ნანგრევებითაა ამოვსებული.

აბანოს სამხრ-ით შემორჩენილია წყლის რ ე ზ ე რ ვ უ ა რ ი.

*თ.დვალი, მ. ვაჩნაძე, კ. კახაძე*

*ბიბლ.: 5; 9; 17:10-15; 22:53; 80:95-100; 84: 501-504; 91; 153; 164; 225:83-97; 269:107-126; 343; 344:172; 430:369-404; 431:262-278; 447ბ.*

**041. ნამოსახლარი,** არქეოლ. ძ. მდებარეობს სოფლის ჩრდ.-აღმ-ით 1 *კმ*-ზე, მდ. ალაზნის მარჯვ. ნაპირზე, ზემო ალვანიდან ქვემო ალვანისაკენ მიმავალი გზის მარცხ. მხარეს. თარიღდება ადრინდ. ბრინჯაოს ხანით.

აქ არქეოლ. გათხრები 1968-71 წლებში ჩაატარა იაე ინ-ტის კახეთის არქეოლ. ექსპედიციის მე-2 რაზმმა (ხელმძღვ. შ. დედაბრიშვილი). 1,5 *მ* სიმძლავრის კულტ. ფენა მდ. ალაზანს გასდევს (სიგრ. 200-250 *მ*, სიგ. – 60 *მ*), მიწის ზედაპირიდან 2 *მ* სიღრმეზე. ძეგლს აზიანებს სარწყავი არხი. არხის წყლის ჩამონარეცხ ადგილას ალაგ-ალაგ შეინიშნება გამომწვარი თიხის ფენები - ნაგებობათა თიხატკეპნილი იატაკების ნაშთები (სისქე 2 *სმ*-მდე, სიგრ. – 3 *მ*-მდე).

გამოვლინდა სამეურნეო, დამზარეულო და სუფრის ჭურჭლის ფრაგმენტები. უხეშად ნაძერწი სამეურნეო და სამზარეულო კერამიკა მხვილმარცვლოვანი ქვიშის ან ობსიდიანნარევი თიხითაა დამზადებული. არათანაბრად გამომწვარ ამ ჭურჭელს აქვს მორუხო, მოყავისფრო, მოწითალო, მონაცრისფრო-მოყავისფრო, მორუხო-მოყავისფრო და მოყვითალო-მონაცრისფრო შეფერილობა. ზოგიერთი მათგანი შემკულია ფოსოებით, უხეშად ამოღარულ-ამოკაწრული ან რელიეფური ხაზებით.

სუფრის ჭურჭელი დამზადებულია კარგად განლექილი თიხისაგან. აქვს პრიალა, ოდნავ გაპრიალებული ან გაუპრიალებელი ზედაპირი და შავპრიალა-ვარდისფერსარჩულიანი, მოწითალო, მოყვითალო, შავი, რუხი და ბაცი ყავისფერი შეფერილობა. ზოგიერთ მათგანზე ფოსოებია ამოღარული. ნამოსახლარზე აღმოჩნდა ნაცრისფრად გამომწვარი , ე.წ. ,,შეთხუპნული“ კერამიკის ფრაგმენტებიც.

კერამ. ჭურჭლის გარდა გამოვლინდა კაჟის ნამგლის ჩასართები, კაჟის საფხეკი, კაჟისა და ობსიდიანის ანატკეცები, ძვლის ისრისპირი, რიყის ქვის სანაყი და სალესები, შურდულის ქვები, თიხის მოდელის ფრაგმენტი, ორგანული მინარევების შემცველი ბათქაშის ნატეხები, წვრილფეხა და მსხვილფეხა საქონლის ძვლები.

აღმოჩენილი მასალა მტკვარ-არაქსის კულტურის სფეროს განეკუთვნება. ინახება თელავის მუზეუმში.

*რ. რუსიშვილი*

*ბიბლ: 346; 347; 35; 394.*

**042. შვინდიანის სამაროვანი,** არქეოლ. ძ. მდებარეობს სოფლის ჩრდ.-დას-ით 1,5 *კმ*-ზე, მდ. ალაზნის მარჯვ. ნაპირას, ადგილ შვინდიანში, განეკუთვნება ძვ. წ. XVIII-XVII სს.

ძეგლი 1969-71 წლებში გათხარა იაე ინ-ტის კახეთის არქეოლ. ექსპედიციამ (ხელმძღ. კ. ფიცხელაური).

2 *მ* სიღრმეზე, მიწაში, გამოვლინდა თიხატკეპნილი მოედანი (ფართ. 800 *კვ მ*), რ-ის ქვეშ 0,05-0,15 *მ* სისქის ნაცრიანი შრით დაფარული ასეთივე მოედანი იყო. ორივე მოედანში ოციოდე ინჰუმაციური ორმოსამარხი იყო ჩაჭრილი, რ-ებშიც ღარიბული ინვენტარი გამოვლინდა. ქვედა მოედნის ცენტრში ორ სამარხს გარს ერტყა ქვის წრეები (დიამ. 4 *მ*), ჰქონდა ხის გადახურვა და გამოირჩეოდა სიმდიდრით. ერთ ამ სამარხთაგანში (1,95x1,35 *მ*), რ-იც დამხობილი იყო დას-იდან აღმ-კენ, აღმოჩნდა საფეხურიანი (სიგ. 0.56 *მ*, სიმ. 0.16 *მ*) და თახჩიანი (სიღრმე 0,5 *მ*, სიმ. 0,5 *მ*) დასაკრძალავი კამერა. ეს სამარხი კრემაციული იყო. მასში აღმოჩნდა ბატკნის ჩონჩხი ყელთან ობსიდიანის ანატკეცით. იქვე იდგა თიხის მაღალი, შავპრიალა ჭურჭელი (ფერფლის შესანახი?); თიხის დანარჩენი ჭურჭელი თახჩაში ელაგა.

მეორე ოთხკუთხა ოდნავ კუთხეებმომრგვალებულ სამარხში (1,25x1,1 *მ*) სუდარაში გახვეული მიცვალებული ესვენა მარცხ. გვერდზე, ხელფეხმოხრილი, თავით ჩრდ.-დას.-კენ. სუდარა შეკრული იყო ბრინჯაოს პირამიდულთავიანი 21 საკინძით. ორივე სამარხში გამოვლინდა თიხის ჭურჭელი, მ. შ. შავპრიალა ზედაპირიანი, ღიაფერსარჩულიანი, შემკული სავარცხლისკბილისებრი ნაჭდევებიანი არშიებითა და შევრონებით, აგრეთვე სარდიონის მძივები და წვრილფეხა საქონლის ძვლები.

სამაროვანზე, გარდა სამზარეულო ჭურჭლისა, გამოვლინდა მისი მსგავსი, საგანგებოდ დამზადებული მინიატიურული დასაკრძალავი ჭურჭელი და თიხისაგან გამოძერწილი ნავის მინიატიურული მოდელი.

მასალა ინახება თელავის მუზეუმში.

*რ. რუსიშვილი.*

*ბიბლ.: 34; 348: 366-367.*

**ალბურაშვილების ეკლესაი,** იხ. სოფ. ს ა ჩ ა ლ ე, ა ლ ბ უ რ ა შ ვ ი ლ ე ბ ი ს ე კ ლ ე ს ი ა.

**ალისგორი** (ნასოფლარი)

(ომალოს თემის საკრებულო)

**043. აკლდამები,** არქიტ. ძ. მდებარეობს ნასოფლარის სამხრ.-აღმ-ით ციხეთუკვანას წოდებულ ადგილზე. აკლდამა სამია, ერთმანეთისგან რამდენიმე ნაბიჯით დაშორებული. სამივე კლდეშია ამოშენებული - ფიქლით. წყობა მშრალია.

პ ი რ ვ ე ლ ი ა კ ლ დ ა მ ი ს აღმ. და დას. კედლები ნაწილობრივ, ხოლო ჩრდილოეთისა მთლიანად კლდეშია ამოყვანილი. მთავარი ფასადი სამხრ-ითაა მიმართული. ამ კედელშია მოწყობილი ერთადერთი სწორკუთხა შესასვლელი. შესასვლელში ჩასხმულია ხის ჩარჩო. შესასვლელის მარცხნივ, წყობიდან გამოშვრეილია ფიქლის მოზრდილი შუაში გახვრეტილი ქვა, რ-საც დროშის ტარის ჩასამაგრებლად იყენებდნენ. ასეთივე ქვა კარის მარჯვნივაც ყოფილა (შემორჩენილია ნაწილი). ნაგებობა შიგნით ოდნავ მოგრძო ოთხკუთხედია, გადახურულია წვერწაკვეთილი შეისრული კამარით, რ-ის უმეტესი ნაწილი ჩამოშლილია. ჩრდ. კედლის მთელ სიგრძეზე მოწყობილია ფიქლის საწოლი. აღმ. და დას. კედლებში, კამარის ქუსლის დონეზე, ხის ძელების ჩასასმელი ოთხ-ოთხი ღრმულია. ძელებზე ფიქლის ფილები ელაგა, რ-ებიც აკლდამას ორ სართულად ყოფდნენ. აკლდამის იატაკი მოფენილია ჩაქცეული ფიქლის ქვებით, ხის ნაწილებითა და ადამიანის გამოფიტული ძვლებით.

მ ე ო რ ე ა კ ლ დ ა მ ა პირველის ჩრდ.-აღმ.-ითაა. იგი თითქმის მთლიანად კლდეშია ამოშენებული. ნაგებობას შესასვლელი არა აქვს. მასში მიცვალებულს, როგორც ჩანს, სახურავიდან, შეისრული ჭერის შემკვრელი ფიქალი ქვის მოხსნის საშუალებით ათავდებდნენ.

მ ე ს ა მ ე ა კ ლ დ ა მ ა პირველ და მეორე აკლდამებს შორისაა. მთავარი ფასადი სამხრ.-ით აქვს მიმართული, ამ მხრიდანაა შესასვლელი, რ-იც ძალიან მაღლა, ისრული კამარის არეშია მოქცეული. კამარის დიდი ნაწილი ჩანგრეულია და ინტერიერი ამოვსებულია ფიქალი ქვებით და მცენარეულობით.

მესამე აკლდამასტან ახლოს კიდევ ყოფილა ერთი აკლდამა, რ-იც მთლიანად ჩაქცეულია.

*თ.დვალი*

*ბიბლ.: 16გ: 82-83.*

**044. ციხე-სახლი,** არქიტ. ძ. დგას ნასოფლარის განაპირას, არმ.-ით ფერდობზე. განეკუთვნება გვიანდ. შუა საუკუნეებს.

შენობა ხუთსართულიანია, ზემოთკენ შევიწროებული. გეგმით თითქმის კვადრატს უახლოვდება (6,6x6 *მ*). ნაშენია ფიქლით. წყობა მშრალია. ძლიერ დაზიანებულია: დანგრეულია დას. კედელი და სამხრ. კედლის დას. ნახევარი, V სართულის მხოლოდ აღმ. და სამხრ. კედლების მცირე ნაწილიღაა (სიმ. 0,5 *მ*) შემორჩენილი.

I სართულზე შესასვლელი აღმ. - იდანაა. კარი თაღოვანია. დანარჩენი კედლები ყრუა. II სართულის აღმ. კედელში თაღოვანი სარკმელია, სამხრ. და ჩრდ. კედლებში კი, თითო სათოფური. III სართულის ჩრდ. კედელში თაღოვანი კარი და ერთი სათოფურია, აღმ. კედელში ორი თაღოვანი სარკმელი, სამხრ. კედლის შემორჩენილ ნაწილში - ერთი სათოფური. IV სართულის აღმ. კედელში ერთი თაღოვანი სარკმელია, ჩრდ. კედელში ერთი სათოფური. V სართულის აღმ. და სამხრ. კედელში სალოდის კვალი შეიმჩნევა.შენობის სართულშუა გადახურვა ხის ძელებზე ყოფილა გამართული (შემორჩენილია ძელების საყრდენი ბუდეები). გარედან III სართულის კარის თავზე კედლიდან მცირედ გამოშვერილი ფიქლებით მოწყობილია თარო.

*ა. ქალდანი.*

**არაშენდა**

(ქისტაურის თემის საკრებულო)

**045. ეკლესია,** არქიტ. ძ. დგას სოფლის სასაფლაოზე. განეკუთვნება გვიანდ. შუა საუკუნეებს.

ეკლესია დარბაზულია (4,2x3,1 *მ*). ნაგებია რიყის ქვით. სწორკუთხა შესასვლელი სამხ.-იდანაა. აღმ.-ით ნახევარწრიული აფსიდია, რ-შიც ერთი სარკმელი და ორი სწორკუთხა ნიშია. დას. კედელში ერთი სწორკუთხა სარკმელია. დარბაზი გადახურულია შეისრული კამარით. შემორჩენილია ნატეხი ქვით ნაწყობი თაროსებრი ლავგარდნის მცირე ნაწილი. ეკლ. დაბურული ყოფილა ღარისებრი კრამიტით.

*მ. ბაქარძე.*

**046. ღვთისმშობლის ეკლესია,** არქიტ. ძ. მდებარეობს სოფლის ჩრდ.-აღმ-ით 200 *მ*-ზე, პატარა კორომში. განეკუთვნება VIII-IX სს.

ეკლ. ორნავიანია, ნაგები ყოფილა თანაბარი ზომის რიყის ქვის სწორხაზოვანი რიგებით. თითქმის მთლიანად დანგრეულია, ისე, გეგმის კონტურის დადგენაც არ ხერხდება. შემორჩენილია: მთავარი ნავის საკურთხევლის მცირე ნაწილი, ნავების დამაკავშირებელი ორმალიანი თაღედის დას. თაღი, აღმ. თაღის დას. ნახევარი და და ჩრდ. ნავის დას. კედლის მცირე ნაწილი. თაღები სწორკუთხა ბურჯს ეყრდნობიან. ამავე ბურჯზე შემორჩენილია ჩრდ. ნავის კამარის საბჯენი თაღის ნაწილი.

*დ. ჯინჭარაძე.*

**არგოხი**

(მაღრაანის თემის საკრებულო)

**047. ,,ბრმა ჯვარი“,** ეკლესია, არქიტ. ძ. დგას შუა სოფელში, ერთ-ერთი მოსახლის ეზოში. განეკუთვნება განვით. შუა საუკუნეებს.

ეკლესია დარბაზულია, რ-საც სამხრეთიდან, მთელ სიგძეზე, თანადროული მინაშენი ეკვრის (9,2x8,6 *მ*). ძლიერ დაზიანებულია. ამჟამად ეკლესიის კედელბი მხოლოდ 2-2,5 *მ* სიმაღლეზეღა დგანან. შონობა ძირითადად რიყის ქვითაა ნაგები, კონსტრ. ნაწილებში და გარეთა კუთხეებში შირიმის ნათალი ქვაა გამოყენებული.

ერთადერთი შესასვლელი ეკლესიას სახმ-იდან, მინაშენიც ჰქონია (შემორჩენილია წირთხლების მცირე ნაწილი). აღ-ით, ორსაფეხურიანი მხრებით გამოყოფილი ნახევარწრიული აფსიდია, რ-იც ღერძზე განგრეულია და სარკმლის კვალი აღარ ჩანს. დარბაზის გრძივი კედლების შუაში და დას. კუთხეებში თითო ორსაფეხურიანი პილასტრია.

მინაშენი ნახევარწრიული აფსიდით დასრულებული ვიწრო და გრძელი სივრცეა. შესავლელი მას და-იდან აქვს, რ-იც კედლის მთელ სიგანეს მოიცავს.

*თ. დვალი.*

**048. ეკლესია,**  არქიტ. ძ. დგას შუა სოფელის ჩრდ.-აღმ-ით, სასაფლაოზე. განეკუთვნება გვიანდ. შუა საუკუნეებს.

ეკლ. დარბაზულია (5,3x3,6 *მ*), ნაგებია რიყისა და ნატეხი ქვით. წყობა ირეგულარულია - ტლანქი. ძლიერ დაზიანებულია. შემორჩენილია აღმ. ნახევარი (სიმ. 2,8-3,2 *მ*) და დანარჩენი კედლების მცირე ნაწილები. შესასვლელი სამხ-იდან ჰქონია. აღმ-ით ნახევარწრიული აფსიდის გვერდზე მცირე ზომის სარკმელია, რ-საც მხოლოდ ჩრდ. წირთხლი და გარეთა გადახურვის ქვა შემორჩა. სარკმლის ორივე მხარეს თითო სწორკუთხა ნიშია. აფსიდი გადახურული ყოფილა სხმული კონქით (შემორჩენილია მცირე ნაწილი).

*თ. დვალი.*

**049. კოშკი,** არქიტ. ძ. დგას სოფლის ჩრდ.-აღმ.-ით, სასაფლაოზე. განეკუთვნება გვაინდ. შუა საუკუნეებს.

გეგმით კოშკი კვადრატულია (5,8x5,8 *მ*), ნაგებია ნატეხი ქვით. ფასადებზე აქა -იქ მოზრდილი ქვებიცაა გამოყენებული. კედლები შიგნით და გარედან შებათქაშებულია. დაზიანებულია: შემორჩენილია 4 სართული, ჩამონგრეულია სართულშუა გადახურვები, I სართული სანახევროდ ნანგრევებითაა ამოვსებული.

I სართულზე შესასვლელი აღმ. კედლის ჩრდ. კიდეშია. კარი გადახურულია ერთმანეთს კუთხით მიბჯენილი ორი ქვით. აღ. კედელში, გარდა კარისა, ერთი მცირე კვადრ. სარკმელია, რ-საც ქვის თხელი ფილების ჰორიზ. გადახურვა აქვს. სამხრ. კედლის დას. კიდეში ერთი, ხოლო ჩრდ. კედლის დას. ნაწილში ორი ნიშია.

II სართულზე, სამხრ. და აღმ. კედლებში, თითო მცირე კვადრ. სარკმელია. სამხრ. სარკმლის ქვემოთ პატარა ნიშია. თითო ნიშია დას. და ჩრდ. კედლებში. დას. კუთხეში პატარა ქვევრი ყოფილა ჩასმული (შემორჩენილია კვალი).

III სართულის, აღმ. კედლის უმეტესი ნაწილი დანგრეულია. ჩრდ. კიდეში შემორჩენილია მაღალი ღიობის (აივანზე გასასვლელი კარის?) წირთხლის ნაწილი. ჩრდ. კედელში სამი პატარა ნიშია. დას. კედლის ჩრდ. კიდეში - ერთი.

სართულშუა გადახურვა ხის ძელებზე ყოფილა გამართული (შემორჩენილია ბუდეები). სართულები ერთმანეთს მისადგმელი კიბით უკავშირდებოდა.

*თ. დვალი.*

**050. მთავარანგელოზთა ეკლესია,** არქიტ., მონუმ. ხელოვნების ძ. დგას სოფლის ჩრდ-ით, სასაფლაოზე. განეკუთვნება გვიანდ. შუა საუკუნეებს.

ეკლ. დარბაზულია, გეგმით სწორკუთხა (8,2x5,3 *მ*), ნაგებია რიყისა და ნატეხი ქვით. ფასადებზე, ძირითადად კუთხეეში, შირიმის მოზრდილი ქვებიცაა ნახმარი. კედლები გარედან მობათქაშებულია. დაზიანებულია: გრძივ კედლებს მთელ სიმაღლეზე ფართო ბზარები დაუყვება, საკურთხევლის ნაწილი აღმ-ითაა გადახრილი, სახურავზე ამოსულია ხეები და ბუჩქები.

ეკლესიაში შესასვლელი სამხრ-იდან მიდგმული სამრეკლოს I სართულიდანაა. კარი გარედან ტიმპანითაა დასრულებული, შიგნით სწორკუთხაა. აღმ-ით ნახევარწრიული აფსიდია, რ-ის ღერძზე ერთი მაღალი თაღოვანი სარკმელია. სარკმლის ორივე მხარეს თითო სწორკუხთა ნიშია, ხოლო ქვემოთ, კედელს, აგურით ნაგები ტრაპეზი ეკვრის. საკურთხეველი გადახურულია წესიერი ფორმის კონქით, რ-იც ჩრდ. ნაწილში, ქუსლის დონეზე, მცირე სამალავია მოწყობილი. აგურის კ ა ნ კ ე ლ ი გვიანდელია (შემორჩენილია 1,5 მ. სიმაღლეზე). კანკელის შუაში და ჩრდილოეთ ნაწილში თითო შესასვლელია, სახმრეთ ნაწილში - პატარა სწორკუთხა ღიობი.

დარბაზის გრძივი კედლების შუა ნაწილში თითო მარტივი პილასტრია, რომლებსაც შეისრული კამარის შეისრული საბჯენი თაღი ეყრდნობა. სამხრ. და დას. კედლებში თითო სარკმელია.

XVI-XVII სს-ში ეკლესია მოუხატავთ. მ ო ხ ა ტ უ ლ ო ბ ა ხალხ. ძეგლთა ჯგუფს განეკუთვნება. მხატვრობის შემორჩენილი ფრაგმენტები დაზიანებულია.

საკურთხეველში მხატვრობა სამ რეგისტრადაა დაყოფილი. კონქში ვედრების კომბინაციაა, მეორე რეგისტრში მოციქულია გამოსახული, მესამეში - ეკლესიის მამები - ტრაპეზის სამხრეთით სამი (ერთ-ერთი დიაკვანია), ხოლო ჩრდილოეთით - ერთი. ტრაპეზის თავზე განირჩევა მაცხოვრის თავის კონტური და ძვირფასი ქვებით შემკული შარავანდენი. საკურთხევლის სარკმლის წირთხლებზე შავი, ნაცრისფერი, მოწითალო-ყავისფერი და ყვითელი ტალღისებრი ხაზებია.

დას. კედელზე, ზემოთ, სარკმლის ჩრდილოეთით წარმოდგენილია ნათლისღება(?), მეორე რეგისტრში - ჯვარცმა, მესამე რეგისტრში - ვედრების პოზაში სამი ქტიტორის გამოსახულების ფრაგმენტები. ქტიტორებს მოკლე სხეული და დიდი მტევნები აქვთ.

ჩრდ. კედლის დას. მონაკვეთზე ქტიტორების - ერთი ქალის და ერთი კაცის გამოსახულებაა შემორჩენილი, ჩრდ. პილასტრზე - წმინდანთა ფიგურები, ხოლო საბჯენი თაღის ცენტრ. მონაკვეთზე-ჭადრაკული ორნამენტი.

აღმ. ფასადზე სარკმლის წირთხლები ამოყვანილია რიყის ქვისა და აგურის შერეული წყობით. სარკმლის თაღი შირიმის ერთ მთლიან ქვაშია გამოკვეთილი. სარკმლის ზემოთ, შირიმის მომცრო სწორკუთხა ქვაზე, ამოკვეთილია სწორმკლავა ჯვარი. ჯვრის ზემოთ, ფრონტონის არეში, ნალესობით გამოყვანილი მცირე სწორკუთხა შეღრმავებებისა და ცისფრად მოჭიქული აგურის ნამტვრევების თავისებური კომბინაციით დეკორატ. აქცენრია შექმნილი. ეკლესიას აგურის ოთხსაფეხურიანი ლავგარდანი (შემორჩენილია ნაწილობრივ) აქვს.

სამრეკლო ორსართულიანია, იგი ეკლესიაზე მოგვიანებითაა მოდგმული. ნაგებია ნატეხი ქვით - საკმაოდ ტლანქად. აქა-იქ შირიმიცაა ნახმარი. მომდევნო ხანებში სამრეკლოს II სართულის ზედა ნაწილი აგურით განუახლებიათ. ჰანახლებული ნაწილი გარედან კუთხურად ნაწყობი აგურის მაღალი ჰორიზ. ზოლითაა გამოყოფილი. სამრეკლოს I სართულის ოთხივე კუთხეში თითო სწორკუთხა ბოძია ჩაწერილი, რ-ებსაც ოთხი შეისრული თაღი ეყრდნობა. აღმ., დას. და სამხრ. თაღები გარედან სწორკუთხა შეღმავებაშია ჩასმული. ამჟამად, აღმ. და დას. თაღები მთლიანად ამოშენებულია, ხოლო სამხრეთისაში პატარა სწორკუთხა შესასვლელია მოწყობილი. სართულს რიყის ქვის ბრტყელი ჭერი აქვს. ჭერის შუა ნაწილში პატარა, ნახევარსფერული შეღრმავებაა. II სართულეზე ასავლელი კიბე მიშენებულია I სართულის ჩრდ.-დას. ბოძზე.

II სართული გუმბათოვანი კამარით გადახურული ცხრაწახნაგა ფანჩატურია. ყოველ წახნაგში ზემოთკენ გაფართოვებული და ნახევარწრიული თაღით გადახურული თითო მაღალი ღიობია. სამრეკლოს აგურის რვაწახნაგა, პირამიდული ფორმის სახურავი აქვს.

*ფ. დევდარიანი, თ. დვალი.*

*ბიბლ.: 31: 63-64.*

**051. სამაროვანი,** არქეოლ. ძ. მდებარეობს სოფლის ჩრდილო-აღმოსავლეთით -600-700 მ.ზე, სოფ. ფშაველის გზაზე. განეკუთვნება გვიანდ. ბრინჯაოს ადრინდ. საფეხურებ (ძვ. წ. II ათასწლ. დასასრული)

1970-71 წლებში სამაროვანი გათხარა იაე ინ-ტის კახეთის არქეოლ. ექსპედიციამ (ხელმძღვ. კ. ფიცხელაური). ერთი სამარხი დაზიანებული იყო. მეორე სამარხში, სამხრეთ-აღმოსავლეთიდან ჩრდილოეთ-დასავლეთისაკენ დამხრობილ მოგრძო ორმოში (1,8x1,2მ), ხელფეხმოხრილი მიცვალებული ესვენა. მარჯვენა გვერდზე, თავით სამხრეთ-აღმოსავლეთისაკენ სამარხში აღმოჩნდა ბრინჯაოს სხვადასხვა სამკაული, საყრდიონის მძივები, თიხის ჭურჭელი და წვრილფეხა საქონლის თავ-ფეხის ძვლები. მოპოვებული მასალა ინახება თელავის მუზეუმში.

მ. კალანდაძე.

ბიბლ.: 231: 61.

**052. ყველაწმინდის ეკლესია,** არქიტ., მონუმ. ხელოვნების ძ. დგას სოფლის სამხრეთით 200 მ-ზე, მთაზე. განეკუთვნება VII-IX სს.

დარბაზული ეკლესია (მინაშენიანად 5,7x5,7მ) ნაგებია ნატეხი ქვითა და კირის ხსნარით. წყობა ირეგულარულია. ტლანქად დამუშავებული ქვიშაქვის მოზრდილი ქვებით ნაწყობ გარეთა კუთხეებში აქა-იქ შირიმის ქვებიცაა ჩართული. კედლები გარედან მოსწორებულია, ბათქაშიც, რომლითაც შევსებულია ნაკერები და ნაწილობრივ დაფარულია ქვის ზედაპირი. მოგვიანებით ეკლესია გარედან შეულესავთ (შემორჩენილის ნალესობის ფრაგმენტები).

ეკლესიაში შესასვლელი სამხრეთიდან, მინაშენიდანაა. კარი მინაშენის მხრიდან ქვის არქიტრავით ყოფილა გადახურული, ხოლო შიგნით თაღოვანია. თაღი შესასვლელის წირთხლებს უშუალოდ არ ერწყმის, ღიობზე ოდნავ განიერია და ქუსლის დონეზე მცირე საფეხურებს ქმნის. ეკლესიის შიდა სივრცე ვიწრო და მაღალია. აღმოსავლეთით ნახევარწრიული აფსიდია, რომლის ღერძზე მაღალი თაღოვანი სარკმელია. სარკმლის ორივე მხარეს-თითო სწორკუთხა ნიში. სარკმლის ქვემოთ, კედელზე, ქვის ტრაპეზია მიდგმული. საკურთხველის ბაქანი ნავის იატაკზე ერთი საფეხურით (სიმ.0,4მ) მაღალია. აფსიდი გადახურულია კონქით, რომლის თაღი აფსიდის კუთხეების დამაგვირგვინებელი მარტივი პროფილის (თარო და ოდნავ შეზნექილი მრუდი) იმპოსტებს ეყრდნობა. დარბაზის სამხრეთ და დასავლეთ კედლებში თითო სარკმელია. ორივე სარკმელი კედლის ზედა ნაწილშია და ქვის ფილებით ჰორიზონტალურადაა გადახურული.

ეკლესია მოხატულია. მოხატულობა XIII ს. განეკუთვნება.

საკურთხევლის მოხატულობა ორ რეგისტრადაა გაყოფილი. კონქში წარმოდგენილია ვედრების დიდი ზომის კომპოზიცია, რომელიც ავსებს მთელ კონქს და თითქმის სარკმლის თაღის წვერს აღწევს. მაცხოვრის მონუმენტური გამოსახულება სიდიდით ბევრად სჭარბობს ღვთისმშობლისა და იოანეს ფიგურებს. მაცხოვარს მოწითალო-ყავისფერი ქიტონი და თეთრი ჰიმატიონი აცვია. მის მარჯვენა მხარეზე წვრილი თეთრი ხაზებით იმიტირებულია ღვთაებრივი ნათელი. მოხატულობის მეორე რეგისტრში ეკლესიის მამები ყოფილან გამოსახული. კონქის თაღის წინა სიბრტყეზე შერჩენილია ოსტატურად შესრულებული ასომთავრული წარწერის ნაშთები.

დარბაზის კედლებზე გამოსახული საუფლო დღესასწაულტა ციკლის სცენები კონქის კომპოზიციასთან შედარებით მცირე ზომისაა. დარბაზის I რეგისტრის მოხატულობა სამხრ-ითა და ჩრდ-ით კამარაშია მოქცეული. სამხრ. კედლის აღმ. მონაკვეთზე წარმოდგენილია ხარება, შემდეგ შობა. დას. კედელზე გამოსახული სცენის დადგენა არ ხერხდება (სახარების სცენტაღა ისტორიული თანმიმდევრობის მიხედვით, მირქმა უნდა იყოს). ჩრდ. კედელზე დას-იდან აღმ-კენ მოცემულია ნათლისღება და ლაზარეს აღდგინება.

მეორე რეგისტრის მხატვრობა შემონახულია დას. და ჩრდ. კედლებზე. დას. კედლის ჩრდ. ნაწილში გაირჩევა ჯოჯოხეთის წარმოტყვევნა, ჩრდ. კედელზე, დას-ით-ამაღლება, აღმ-ით სულიწმინდის მოფენა. კამარის ცენტრ. ნაწილში მთელ სიგრძეზე გავლებული მცენარეული ორნამენტის ზოლი ყოდილა სამხრ. და ჩრდ. ფერდების მოხატულობას.

მხატვრობა მეტად დახელოვნებული ოსტატის შესრულებულია. კომპოზიციები მრავალფიგურიანია, ხოლო ფონისათვის გამოყენებული არქით. თუ მთიანი პეიზაჟი განვითარებული ხასიათისაა. ფიგურები ფონთან შედარებით დიდია, რითაც ხაზგასმულია მათი მნიშვნელობა. მოძრაობა რბილი და მსუბუქია, პროპორციები-დახვეწილი, ნახატი-მოქნილი და ნატიფი. კოლორიჭში ჭარბობს ყვითელი, მოწითალო-ყავისფერი, ნაცრისფერი, ლურჯი და თეთრი ფერები.

ეკლესიის ფასადები სადაა, მოკლებულია ყოველგვარ სამკაულს. აღმ. ფასადზე სარკმლის თაღს ნალესობით ნალის ფორმა აქვს მიცემული. კედელები დასრულებულია ოდნავ გამოშვერილი, ქვიშაქვის ნატეხი ქვებით ნაწყობი, სამსაფეხურიანი ლავგარდნით, რ-საც განივ ფასადებზე, ფრონტონის ძირებთან , ჰორიზ. შენაკეცები აქვს.

ეკლესიას სამხრ-ით თანადროული სწორკუთხა მინაშენი ეკვრის, რ-ის სამხრ. კედელში ორმალიანი თაღოვანი შესასვლელია მოწყობილი (აღმ. მალის თაღის ქუსლის დონემდე ამოშენებულია). თაღები ეყრდნობა ტლანქად ნაგებ, სადა კაპიტელით დაგვირგვინებულ მრგვალ სვეტს (გვიანდელია). მინაშენში აღმ-ით სწორკუთხა სარკმელია. სარკმლის ქვემოთ, კედელზე, მიდგმულია სწორკუთხა ტრაპეზი.

ეკლესიის ეზოს სამხრ-იდან ქვიტკირის საყრდენი კედელი (სიმ. დაახლ. 2მ სიგრძ. 25მ) აქვს, რ-იც სამი მძლავრი ნახევარწრიული კონტრფორსითაა გამაგრებული.

*ფ. დევდარიანი, თ. დვალი.*

**აწყური**

(ზემო ხოდაშნილ თემის საკრებულო)

**053. ეკლესია,** არქიტ. ძ. დგას სოფლის ჩრდ-ით ვენახებში. განეკუთვნება XIX ს.

ეკლ. დარბაზულია (6,8x4,3 მ), ნაშენია რიყის ქვით, აგურითა და კირის დუღაბით. კედლები ძირითადად რიყის ქვისაა. კონსტრ. ნაწილები და კარ-სარკმლები აგურითაა გამოყვანილი. დაზიანეულია: ჩამოშლილია კონქი და დარბაზის კამაროვანი გადახურვა, მონგრეულია კედლების ზედა ნაწილები. შესავლელი დას-იდან და სამხრ-იდანაა. ორივე კარი გარედან თაღოვანია, შიგნით კი - თარაზულადაა გადახურული. აღ.-თ, ნახევარწრიული აფსიდის გვერდზე სწორკუთხა სარკმელია, რ-ის ორივე მხარეს თითო თაღოვანი ნიშია. ჩრდ. ნიში გეგმით ნახევარწრიულია და სამხრ. ნიშზე უფრო დიდია. დარბაზის გრძივი კედლების შუაშ და დას. კუთხეებშ მარტივი პილასტრებია, რ-ებსაც კამარის საბჯენი თაღები (შემორჩენილია ქუსლების ნაწილები) ეყრდნობოდა. სამხრ., დას. და ჩრდ. კედლებში თაღოვანი სარკმელია.

*თ. დვალი.*

**054. ელიას** ზემო და ქვემო **ეკლესიები,** არქით. ძეგლი, ორივე დგას სოფლის სამხრ.-აღმ. -ით 3-3,5 კმ-ზე, ხშირ ტყეში, ერთმანეთისაგან ასიოდე მეტრზე. განეკუთვნება გვაინდელ შეუა საუკუნეებს. ორივე ეკლესია დარბაზულია, გეგმით სწორკუთხაა, ნაგებია რიყის ქვით.

ზემო ეკლესია (6,2x4,6 მ) შემაღლებულ ადგილზე დგას. მისი კედლები შიგნით და გარედან მობათქაშებულია. თითქმის მთლიანად დანგრეულია, შემორჩვენილია ეკლესიის აღმოსავლეთ ნახევარი და ჩრდ. კედლის მცირე ნაწილი (სიმ. 0,5-0,7 მ), რომელშიც შესასვლელის აღმ. წირთხლი შეიმჩნევა. ნახევარწრიულ აფსიდში ვიწრო სწორკუთხა სარკმელია, სარკმლის სამხრეთით-მცირე ნიში.

ქვემო ეკლესიიდან (6,5x4,5 მ) მცირე სიმაღლეზე მხოლოდ დას., სამხრ. და ჩრდ. კედლებიღა დგანან. შესასვლელი ჩრდილოეთიდან ჰქონია. მეორე კარი, რომელიც მინაშენში (დანგრეულია) გადიოდა, სახრეთიდანაა.

*დ. ჯინჭარაძე.*

**055. თეთრი გიორგი ეკლესია,** კომპლექსი, არქიტ. ძ. მდებარეობს სოფლის სამხრეთით, 2 კმ-ზე, პატარა ველზე.

კომპლექში შედის ეკლესია, სამრეკლო, გალავანი და დამხმარე ნაგებობები. ეკლ. და გალავანი განეკუთვნება X-XIII სს., სამრეკლო XVI. დამხმარე ნაგებობანი XiX ს. ბოლოდ და XX ს. დასაწყისს.

ეკლესია გუმბათოვანია, ,,თავისუფალი ჯვრის“ ტიპისაა, აქვს ძლიერ წაგრძელებულიაღმ. და დას. მკლავები. ნაგებობა ქრონოლოგიურად განსხვავებულ სამ ძირითად ფენას შეიცავს, რომლებიც სხვადასხვა საშენი მასალითაა ნაწყობი. შენობის ნაწილთაგან უადრესია აღმ. მკლავი, რომელიც მთლიანად მოზრდილი ზომის რიყის ქვითაა ნაწყობი, დანარჩენი მლავები თარაზულ რიგებად დაწყობილის შირიმის კვადრებითაა ნაგები. გუმბათი XVI ს-ისაა, იგი მთლიანად აგურისაა. 1988 წ. ინტერიერი მთლიანად მოუხატავთ.

თეთრი გიორგისადმი მიძღვნილი დღესასწაული 14 აგვისტოს იმართებოდა. ამ დღეს ,,ხატობა: საღამოს იწყებოდა და მთელ ღამეს გრძელდებოდა. ხალხი რამდენჯერმე შემოუვლიდა ეკლესიას გალობით. ეკლესიის ეზოში ცეკვავდნენ თეთრად მორთული ,,ხატის მონები“. ზოგი ხატის უღლით და მძიმე ჯაჭვით დატვირთული, ჩოქვით შემოუვლიდა ტაძარს და კედლებზე ანთებულ სანთლებს აკრავდა. ზოგი ქადაგად დაეცემოდა და ხალხს ხატის ნებას უცხადებდა. კარის ზღურბლზე წვებოდა ,,ხატის მონა“, რომელსაც ყველა შემსვლელი ფეხს ადგამდა. წირვის შემდეგ იკვლებოდა შეწირული საქონელი, იმართებოდა პურობა, რომელიც თითქმის ერთ კვირას გრძელდებოდა.

ეკლესია მოქმედია. დგას მაღალი გალავნით შემოსაზღვრული წრიული ნაკვეთის შუაში. შესავლელი ორია: ერთი დას. მკლავის დას. კედელშია (ამჟამად გაუქმებულია) გაჭრილი, მეორე - დას. მკლავის ჩრდ. კედელში. დას. კარს ადრე საგანგებო რიტუალის დროს იყენებდნენ.ჩრდ. და სამხრ. მკლავები ორჯერ უფრო მოკლეა აღმ. და დას. მკლავებზე. ეკლესია დაბალია (სიმაღლე იატაკიდან კამარის წვერომდე ოდნავ აღემატება თითოეულ მლავის სიგანეს). საკურთხევლის აფსიდი გეგმით არასრული ნახევარწრეა. მის წინ საკმაოდ ღრმა ბემაა. გუმბათქვეშა თაღები ჯვრის მკლავების გადაკვეთის კუთხეებში გამოყოფილ პილასტრებს ეყრდნობიან, პილასტრებს შირიმის რთულია პროფილის მაღალი კაპიტელები აქვთ. დას. მკლავის გრძივ კედლებზე ორ-ორი დეკორატიული თაღია, ჩრდ. და სამხრ. მკლავების გრძივ კედლებზე კი - თითო. ტაძრის ინტერიერი კარგადაა განათებული. აფისიდის ღერძზე და ბემის სამხრ. და ჩრდ. კედლებში, ერთმანეთის პირდაპირ, თითო თაღოვანი სარკმელია. თითო მსაგვსი სარკმელია სამხრ. და ჩრდ. მკლავების სამხრ. და ჩრდ. კედლებში, რომელთა თავზე თითო პატარა მრგვალი სარკმელია. ერთი მრგვალი სარკმელი დას. მკლავშია - ტაძრის მთავარი შესავლელის თავზე. თითო თაღოვანი სარკმელია სამხრ. და ჩრდ. მკლავების არმ. კედლებში და დას. მკლავების გრძივ კედლებში.

გუმბათქვეშა კვადრატიდან გუმბათის წრიულ საფუძველზე გადასასვლელად გამოყენებულია ბრტყელი აფრები. თვით კვადრატი შემცირებულია დამატებითი შეკიდებული თაღებით. გუმბათის ყელში რვა განიერი და მაღალი თაღოვანი სარკმელია. გუმბათის ყელის საფუძველს პროფილირებული რგოლი შემოუყვება.

ეკლესიის ფასადები შელესილი და შეთეთრებულია. ერთ დონეზე განლაგებულ ველა თაღოვან სარკმელს ორმაგი ლილვის ჩარჩო აქვს შემოვლებული. მრგვალ სარკმლებსა და ჩრდ. სწორკუთხა შესასვლეს თითო ლილვი შემოუყვება. დას. სწორკუთხა შესასვლელიც ლილვებითაა მოჩარჩოებული. ჩარჩოს ფორმა რთულია, ხელოვნეური. შესავლელი მოქცეულია ბურთულებიან ბაზისებზე დაყრდნობილ ლილვის ჩარჩოში, ჩარჩო ძემოთ - შუაში - გახსნილია და ებმის ნალისებრი ფორმის პატარა ჩარჩოს, რომელის გარს უვლის შესასვლელის ზღუდარის თავზე მდებარე, ცხენზე ამხედრებულ. წმ. გიორგის რელიეფს. რელიეფის ქვემოთ, ზღუდარზე, ფონის ჩაღრმავებით ტოლმკლავა ჯვარია გამოყვანილი. კარის შემკულობას გარეს ევლება მსგავსი ფორმის, მაგრამ გაცილებით განიერი და კედლის სიბრტყიდან მკეთრად შვერილი ჩარჩო. ჩარჩოს გვერდები, რომლებიც ორ ლილვს შორის მოქცეულ ფართო ნახევარწრიულ ღარისგან შედგება, მარტივი კაპიტელებითაა დასრულებული. ზედა ნაწილი სამმაგი ლილვისაა. იგი შუაში გახსნილია და ებმის შემაღლებულ თაღს, რომლის არეში მრგვალი სარკმელია მოქცეული.

ეკლესიის გუმბათი არაპროპორციულადაა წაგრძელებული, მისი ცილინდრული ყელი სამი ჰორიზონტალური ლილვითაა და ერთმანეთისაგან თანაბარი მანძილებით დაშორებული ვერტიკალური ლილვებით დაყოფილია უჯრედებად. ქვედა უჯრები კვადრატულია, თითოეულში წყობის შეღრმავებით თითო რომბია გამოყვანილი. ზედა უჯრები ქვედაზე თითქმის სამჯერ მაღალია. მათში ყოველ მესამეში თითო თაღოვანი სარკმელია. სარკმლებს ზემოთ, ყელის ზედა ნაწილში, ნალესობით გამოყვანილია თითო კლასიცისტური ელემენტი (ორ სვეტზე დაყრდნობილი ფრონტონის იმიტაცია), რომელთა შორის თითო წრიული რგოლია მოთავსებული.

გუმბათის ყელის ლავგარდნის პროფილს შეადგენს შეზნექილი მრუდი ზედაპირი და ლილვი.

ეკლესიას შირიმის ლავგარდანი აქვს, რომლის პროფილს ქმნის თარო, შეზნექილი მრუდი ზედაპირი და ლილვი.

სამრეკლო გალავნის ჩრდილოეთ კედელზეა მიდგმული, ნაგებია აგურით. სამსართულიანია. თავდაპირველი სახე შეცვლილი აქვს. ორი სართულის კედლების მნიშვნელოვანი ნაწილი XX ს. დასაწყისის საცხოვრებელ და სამეურნეო დანიშნულების მინაშენებითაა დაფარული. ქვედა ორი სართული გეგმით სწორკუთხაა (3,3x4,8 მ), ორივე სართულს შესასვლელი სამხრეთიდან აქვს. მესამე - ცილინდრული ფორმის, რვამალიანი, გუმბათოვანი კამარით დასრულებული მაღალი ფანჩატურია. გადახურულია თუნუქით შემოსილი კონუსისებრი სახურავით.

I და II სართულებს თითო შესასვლელი სამხრეთიდან აქვთ. სამრეკლოს აქვს კონუსური ფორმის თუნუქის სახურავი.

გალავანი თითქმის წრიულია. ნაგებია რიყისა და ნატეხი ქვით. შესასვლელი დასავლეთიდანაა. ამჟამად შელესილი და შეთეთრებულია.

*თ. დვალი.*

*ბიბლ.: 16ა: 306ა; 430: 405-407; 447ბ.*

**056. კვირაცხოვლის ეკლესია,** არქიტ. ძ. დგას სოფლის სამხრეთით 1 კმ-ზე, მთაზე. განეკუთვნება გვიანდელ შუა საუკუნეებს.

ეკლესია დარბაზულია (3,65x3,1მ), უაფსიდო, ნაგებია რიყის ქვით. წყობა ირეგულარულია. შესასვლელი სამხრეთიდანაა. კარი სწორკუთხაა. აღმოსავლეთ კედელში ვიწრო, სწორკუთხა სარკმელია, მის ორივე მხარეს - თითო პატარა ნიში. დარბაზი საკურთხეველთან ერთად გადახურულია შეისრული ფორმის სხმული კამარით. ეკლესიას ქვიშაქვის თხელი ქვებით ნაწყობი თაროსებრი ლავგარდანი აქვს, გადახურული ყოფილა კრამიტით.

*დ. ჯინჭარაძე.*

**057. მეზვრიშვილების კოშკი,** არქიტ. ძ. დგას შუა სოფელში. თარიღდება XVIII ს. შუა ხანით.

კოშკი გარედან ოვალურია (11x9,5 ), შიგნით სწორკუთხა. ნ აგებია საშუალო ზომის რიყის ქვის თარაზული რიგებით - კირის დუღაბით. შესასვლელის წირთხლებში კვადრატული აგურია გამოყენებული. კედლებს შიგნით ეტყობათ შელესილობის კვალი.ძლიერ დაზიანებულია. შემორჩენილია I სართული და II სართულის დას. ნახევრის ნაწილი.

კოშკი საცხოვრებელიც იყო და საბრძოლოც. I სართული აღმ.-დასავლეთის წაგრძელებული ოთახია. შესასვლელები ჩრდ. კედლის და. ნაწილში და დას.-იდან აქვს. ორივე კარი გარედან თაღოვანია, ხოლო შიგნით თარაზულადაა გადახურული. სართულის კედლებში სათოფურებით აღჭურვილი რვა მაღალი და განიერი სწორკუთხა ნიშია. ამ ნიშების გარდა აღმ. კედელში გეგმით ოვალური ორი თაღოვანი ნიშია, დას. კედელში - ერთი.

კოშკის II სართულის შემორჩენილ ნაწილში ერთი თაღოვანი კარი და ორიარუსიანი სწორკუთხა ნიშია.

*თ. დვალი.*

**058. ღვთისმოშობლის ეკლესია,** არქიტ. ძ. დგას შუა სოფელში. განეკუთვნება XIX საუკუნეს.

ეკლესია დარბაზულია (8x5 მ), ნაგებია აგურით. შესასვლელი ორი აქვს: დას.-ით და სამხრ.-ით. ორივე კარი სწორკუთხაა. აღმ-ით შიგნიდანნახევარწრიული, ხოლო გარედან ხუთწახნაგა შვერილი აფსიდია, რომელშიც სიმეტრიულად განლაგებულია სამი ფართო სარკმელი (შუა ამოქოლილია). აფსიდის ჩრდ. ნახევარში ერთი თაღოვანი ნიშია. დარბაზის გრძივ კედლებზე ორ-ორი წყვილი პილასტრია, რომლებსაც საბჯენი თაღები ეყრდნობა. პილასტრების მესამე (დას.) წყვილი შერწყმულია კუთხეებთან. ეკლესიის ჩრდ. კედელში სამი სარკმელია, სამხრ. კედელში -ორი. ერთი მრგვალი სარკმელი დას. კედლის ზედა ნაწილშია.

ფასადები შეთეთრებულია. შენობის ოთხივე კუთხეს და საკურთხევლის შვერილის წიბოებს, მთელ სიმაღლეზე, რუსტების იმიტაციის გამოყვანილი თითო პილასტრი ასდევს. გრძივ და დას. ფასადზე პილასტრებს შორის კიდევ ორ-ორი ასეთი პილასტრია, რომლებიც შესაბამისი ფასადის სიბრტყეს სამ თითქმის თანაბარ ნაწილად ყოფენ. თითოეული ნაწილი ზემოდან ერთმანეთზე ბოლოებით გადაბმული ნახევარწრიული თაღებითაა დასრულებული. ყველა სარკმელს ორმაგი ლილვის ჩარჩო ევლება. სამხრ. და დას. ფასადების შუა ნაწილში ბრტყლად გადახურული შესასვლელია მოქცეული, რომელთა თავზე ნახევარწრიული თაღით დასრულებული თითო ნიშია. დას. ფასადზე, კარის გვერდებზე, წყობის შეღრმავებით საფეხუროვან პოსტამენტზე დაყრდნობილი თითო მაღალი ჯვარია გამოსახული, მათ ზემოთ კი ორმაგი ლილვით მოჩარჩოებული თითო წრიული შეღრმავებაა. ეკლესიას აგურის ორსაფეხურიანი ლავგარდანი აქვს. დას. კედელზე დაშენებული ყოფილა გეგმით კვადრატული სამრეკლო (შემორჩენილია საფუძველი).

*თ. დვალი.*

**059. წამებულის ეკლესია,** არქიტ. ძ. დგას სოფლის სამხრეთით, თეთრი გიორგის ეკლესიის სამხრეთ-დასავლეთით 450 მ-ზე. განეკუთვნება გვიანდელ შუა საუკუნეებს.

ეკლესია დარბაზულია (7,9x5,6 მ), გეგმით სწორკუთხა, ნაგებია რიყის ქვითა და აგურით. წყობა ირეგულარულია. შესასვლელი დასავლეთიდან და ჩრდილოეთიდან აქვს. ორივე კარი თაღოვანია. აღმოსავლეთით, ნახევარწრიულ აფსიდში ერთი ვიწრო სარკმელია. დარბაზის გრძივ კელდებზე თითო პილასტრია, რომლებსაც ეყრდნობა ტლანქად ნაწყობი, დეფორმირებული ნახევარწრის ფორმის საბჯენი თაღი, მსგავსი ფორმისაა კამარაც.

დას. ფასადზე, კარის ზემოთ, შეღრმავებული ჯვარია გამოსახული. აგურის საფეხუროვანი ლავგარდნიდან შემორჩენილია ფრაგმენტები.

*თ. დვალი.*

**060. წმ. თევდორეს ეკლესია,** არქიტ. ძ. დგას სოფლის სამხრეთით, თეთრი გიორგის ეკლესიის ჩრდილოეთ-აღმოსავლეთით 300 მ-ზე, განეკუთვნება გვიანდელ შუა საუკუნეებს.

ეკლესია დარბაზულია (7,2x3,3 მ), ნაგებია რიყის ქვით. ადგილობრივ მოსახლეობას 1970 წ. კედლის დანგრეული ნაწილები აგურით აღუდგენია და სახურავი ცემენტის სქელი ხსნარით გადაულესავს.

შესასვლელი ჩრდილოეთიდანაა. აღმოსავლეთით ნახევარწრიული აფსიდია, რომელშიც ერთი ვიქრო სწორკუთხა სარკმელია. დარბაზის გრძივ კელდებზე ორი წვრილი პილასტრია, რომლებსაც შეისრული კამარის საბჯენი თაღები ეყრდნობა.

ეკლესიას აგურის სამსაფეხურიანი ლავგარდანი აქვს.

*მ. ბაქრაძე.*

**ახალდაბა**

(ზემო ხოდაშნის თემის საკრებულო)

**061. ბზასაყდარი,** არქიტ., მონუმ. ხელოვნ. ძ. დგას სოფლის სამხრეთ-დასავლეთით 600-700 მ-ზე, ტყეში. აქ ერთ ნაგებობადაა გაერთიანებული 2 ეკლესია,ეგვტერი, სამრეკლო და ერთი გაურკვეველი დანიშნულების სათავსი. ეკლესია დარბაზულია (6,8x4.7 მ), რომელსაც სამხრეთიდან თანადროული ეგვტერი ეკვრის. განეკუთვნება გვიანდ. შუა საუკუნეებს. ნაშენია სხვადასხვა ზომის რიყის ქვითა და ნატეხი ქვით. წყობა ირეგულარულია. კედლები შიგნიდან და გარედან მობათქაშებულია. ეკლესიის სახურავი და კედლების ზედა ნაწილები ჩამონგრეულია. შესასვლელი სამხრეთიდან (დაფარულია მიწით) და დასავლეთიდანაა. დას. კარი, რომელიც მოაგვიანებით გაუგანიერებიათ, სწორკუთა ყოფილა. აღმოსავლეთით, ნახევარწრიულ აფსიდში, ერთი სარკმელი და სამი სწორკუთხა ნიშია: ერთი ჩრდილოეთით, ორი სამხრეთით - ერთიმეორის თავზე. აფსიდის კონქს ნახვარწრიული თაღი აქვს. დარბაზის გრძივ კედლებზე თითო პილასტრია, რომლებსაც ეყრდნობა ნახევარწრიული კამარის საბჯენი თაღი. დას. კედელში გაჭრილია თაღოვანი სარკმელი, რომელსაც სამრეკლოს კედელი ფარავს.

ეკლესიის საკურთხეველში და დარბაზის დას. კედელზე შემორჩენილია გვიანდ. შუა საუკუნეების მხატვრობის ფრაგმენტები.

საკურთხევლის მხატვრობა სამ რეგისტრადაა დაყოფილი. კონქის კომპოზიციისაგან მხოლოდ ყვითელი და მოწითალო-ყავისფერი საღებავების ნაშთებია შემორჩენილი სამხრ. კიდეში. მეორე რეგისტრში მოციქულთა მთლიანი ფრონტალური გამოსახულებებია. სარკმლის ჩრდილოეთით სამი ფიგურის სახისა და ტერფების ფრაგმენტები ჩანს. მესამრე რეგისტრში ეკლესიის მამები წარმოდგენილი არიან ფრონტალურად ან სამი მეოთხედით. სამხრეთიდან შემორჩენილია სამი ფიგურა. სარკმლის ახლოს გამოსახულ ეკლესიის მამას ჭადრაკული ორნამენტით შემკული ფელონი აცვია და ხელში გრაგნილი უჭირავს. ამავე მხარეს, ნიშის გვერდით, გამოსახულია ეკლესიი მამა - თეთრწვერა მოხუცი, რომელსაც ხელში წიგნი უჭირავს. მისი სახის ძირითადი ტონი ღია ვარდისფერია. მარცხენა ლოყაზე, წვერის გასწვრივ და კისრის მარცხენა ნაწილზე დატანილია ვარდისფერი ჩრდილები. სახის უმეტესი ნაწილი დამუშავებულია თეთრი პარალელური ხაზებით. სარკმლის ჩრდილოეთით, ნიშის მარჯვნივ გამოსახულ ეკლესიის მამასაც წიგნი უჭირავს. ამავე რეგისტრში, სარკმლის ქვემოთ, მოწითალო-ყავისფერი ხაზით შემოფარგლულ სწორკუთხედში, ქრისტეს წელზედა გამოსახულებაა. ხელით აკურთხებს, მარცხვენა ხელში ძვირფასი ქვებით მოჭედილი სახარება უჭირავს. საკურთხველის სარკმლის სამხრ. წირთხლზე ცალი ტერფი და სამოსის კალთის ნაწილია შემორჩენილი, ჩრდილოეთისაზე- - შუახნის წმინდანის სახე, რომელსაც დიდი თვალები, გრძელი ცხვირი და მოწითალო-ყავისფერი, სოლისებრი წვერი აქვს.

დას. კედელზე შემორჩენილიამხატვრობის ორი რეგისტრი. შესასვლელის სამხრეთით, ზედა რეგისტრში, რამდენიმე ფიგურის ნაშთია (მირქმა?). ერთ მათგანს რვაქიმიანი ვარსკვლავებით მორთული ქუდი ახურავს. ფიგურებს შორის ასომთ. წარწერიდან მხოლოდ ბოლო ასო იკითხება.

ამავე რეგისტრში ჩრდ. მხარესწარმოდგენილია ნათლისღება. გაირჩევა მაცხოვრის გამოსახულების ფრაგმენტები, იოანე ნათლისმცემლის სახის ნაწილი და მარჯვ. ხელი. მაცხოვრის ორივე მხარეს მდინარეში, პარალელურად განლაგებული დიდი თევზებია გამოსახული . ქვედა რეგისტში ცალკეულ წმინდანთა ფიგურებია. სამხრ. მხარეს, შესასვლელის გვერდით, წარმოდგენილი შუახნის წმ. მეომარი. ჩრდილოეთით ორი წმინდანია, მათი მოწითალო-ყავისფერი შარავანდები თეთრი წერტილებითაა დაწინწკლული (მარგალიტების იმიტავია). ერთ-ერთ წმინდანს სახიანი ქსოვილის ტანსაცმელი აცვია; მხატვრობის კოლორიტი ნათელი და თბილია. ჭარბობს ყვითელი, ვარდისფერი, მოწითალო-ყავისფერი.

აღმ. ფასადზე წყობაში ჩასმულია ცისფრად მოჭიქული რამდენიმე აგური. ეკლესია ბრტყელი და ღარიანი აგურით ყოფილა გადახურული. ზოგიერთ ბრტყელ კრამიტზე შემორჩენილია რამდენიმე რელიეფური ასომთ. ასო.

ეგვტერი ეკლესიაზე ოდნავ მოკლეა (5,1x3 მ) და მას წყობის გადაბმით უკავშირდება. შესასვლელი (დანგრეულია) დასავლეთიდან ჰქონია. აღმოსავლეთით, ნახევარწრიული აფსიდის ღერძზე, გაჭრილია თაღოვანი სარკმელი, რომლის გადახურვა მოქცეულია კონქის ფარგლებში. ეგვტერი ნატეხი ქვიტ ნაწყობი კამარით ყოფილა გადახურული (შემორჩენილია ორივე ქუსლის ნაწილი).

სამრეკლო სამხრეთით მდგარ ეკლესიაზე დასავლეთიდანაა მიშებენული. იგი ორსართულიანი ყოფილა, გეგმით თითქმის კვადრატული (4,5x4,7 მ). I სართულზე, ყოველ კედელში, თითო შეისრულთაღოვანი შესასვლელია. ჩრდ. და დას. შესასვლელებს თაღები გარეთ და შიგნით მცირე სწორკუთხა შეღრმავებაშია ჩასმული. აღმ. კარის თაღს ასეთი შეღრმავება მხოლოდ შიგნიდან აქვს. სამხრ. კარის თაღი ორივე მხრიდან შეღრმავების გარეშეა. სართულს დადაბლებული პროპორციების და სამხრეთ-ჩრდილოეთის მიმართულებით ოდნავ წაგრძელებული გუმბათოვანი კამარა ხურავს. კამარის ქვედა ნახევარი ნატეხი ქვისაა, დანარჩენი-აგურის. კამარის წყობაში, ოთხივე კუთხის თავზე, თითო აფრისმაგვარი ელემენტია. მოგვიანებით განახლებული და ამჟამად თითქმის მთლიანად დანგრეული II სართული გეგმით რვაწახნაგაა, ნაგები ყოფილა აგურით. შემორჩენილია მხოლოდ აღმ. წახნაგი (1 მ. სიმაღლეზე), რითიც ეკლესიის დასავლეთ კედელზეა მიყრდნობილი. წახნაგში ერთი თაღოვანი ღიობია. დანარჩენი წახნაგებიდან ღიობები მხოლოდ ღერძულ წახნაგებს ჰქონიათ.

ჩრდილოეთით მდგარი ეკლესია დარბაზულია (8,8 x 5მ), უაფსიდო. იგი თავდაპირველ ეკლესიაზე ოდნავ გრძელია და სამრეკლოს ჩრდ. კედლის ნაწილსაც ფარავს. შესასვლელი (ჩამონგრეულია გადახურვა) დასავლეთიდანაა. კარი შიგნიდან სწორკუთხა შეღრმავებაში ყოფილა ჩასმული, გარედან კი თაღოვანი ყოფილა. ღრმა საკურთხეველს აღმოსავლეთის ორივე კუთხე ოდნავ მომრგვალებული აქვს. საკურთხევლის აღმ. კედლის ღერძზე ერთი სარკმელია (შემორჩენილია ქვედა ნაწილი). ჩრდ. კედელში - ნიში. დარბაზის გრძივ კედელზე თითო პილასტრია, რომლებსაც ეყრდნობოდა კამარის საბჯენი თაღი. სამხრეთ პილასტრი თავდაპირველი ეკლესიის კედელზეა მიშენებული, მას საბჯენი თაღის გარდა ეყრდნობოდა კედლის ორი თაღიც (შემორჩენილია მხოლოდ ქუსლები), რომლებზეც დარბაზის კამარის (ჩამონგრეულია) სამხრეთ ქუსლი იყო დაყრნობილი. ჩრდილოეთ კედლის აღმოსავლეთ კიდეში ერთი სარკმელია.

ეკლესიას ცალფერდა სახურავი ჰქონია.

ს ა თ ა ვ ს ი (4,6x3,1მ) ჩრდილოეთით მდგარ ეკლესიასა და სამრეკლოს შორის შექმნილ კუთხეშია ჩადგმული. იგი ყველაზე გვიანაა აგებული. ნაშენია ნატეხი ქვით - ტლანქად. კედელები შემორჩენილია 0,5მ სიმაღლეზე. შესასვლელი დასავლეთიდან და ჩრდილოეთიდანაა. სათავისი ჩრდ. ეკლესიის გარდა სამრეკლოს I სართულსაც უკავშირდებოდა.

შემორჩენილია ნატეხი ქვით ნაგები, წრიული მოხაზულობის დაბალი გალავნის ფრაგმენტები. გალავნის შესასვლელი დასავლეთიდან ჰქონია.

*ფ.დევდარიანი, თ. დვალი*

**062.** **ეკლესია**, არქიტ. ძეგლი. დგას სოფლის ჩრდილოეთით 700-800 მ-ზე, სასაფლაოზე. განეკუთვნება გვიანდელ შუა საუკუნეებს.

ეკლესია დარბაზულია (7,9x5,2მ), ნაგებია რიყის ქვით. წყობაში ნატეხი ქვაცაა ჩართული. გარედან კედლები მობათქაშებულია. ეკლესია ძლიერაა დაზიანებული, მთელ სიმაღლეზე შემორჩენილია მხოლოდ აფსიდი და ჩრდ. კედელი.

შესასვლელი დასავლეთიდან ჰქონია. აფსიდი ნახევარწრიულია. მის ღერძზე თაღოვანი სარკმელია, სარკმლის ორივე მხარეს თითო მცირე ნიში. აფსიდი გადახურულია კონქით.

ეკლესიას შემოვლებული ჰქონია წრიული მოხაზულობის გალავანი, რომლის მხოლოდ კონტური შეიმჩნევა.

*დ. ჯინჭარაძე*

**063. სამაროვანი,** არქეოლოგიური ძეგლი მდებარეობს სოფლის ჩრდილოეთით 0,5 კმ-ზე. თარიღდება ძვ.წ. I ს. - ახ. წ. I ს დასაწყისით.

1948 წ. შემთხვევით აღმოჩნდა მდიდრული სამარხი, რომელიც მიჩნეულია ადგილობრივი ხევისთავის კუთვნილებად. სამაროვანი1948-49 წლებში გათხარა საქართველოს სახელმწიფო მუზეუმის ექსპედიციამ (ხელმძღვანელი ტ. ჩუბინაშვილი). გამოვლინდა ღარიბული ორმოსამარხები, რომლებშიც მიცვალებულები ხელფეხმოკეცილი ესვენნენ. მდიდრული სამარხის მასალა: ოქროს მედალიონი კამეით, მედალიონიდან ამოვარდნილი კამეა (ორივე კამეა მინისაა, ორივეზე გამოსახული ნიკეას ბიუსტი პროფილში), ოქროს საკიდი, ოქროს მძივმილაკები, პართიის მეფის ოროდე I-ის (ძვ.წ. 57-37 წწ.) ვერცხლის მონეტა, ვერცხლის თასის, ბრინჯაოს იტალიკური სურისა და თიხის ჭურჭლის ნატეხები დაცულია საქართველოს სახელმწიფო მუზეუმში.

*რ. რამიშვილი, ბ.ჯორბენაძე*

*ბიბლ.: 4, 101, 133, 128, 129, 158, 45-46; 358: 137, 151.*

**064. საჩინის ეკლესია**, არქიტექტურული ძეგლი დგას სოფლის სამხრეთით, ტყით დაფარული მაღალი მთის წვერზე. აგებულია XIV საუკუნის I ნახევარში.

ეკლესია გუმბათიანია, გეგმით კვადრატული (14,2 x14,2მ) ნაგებია რიყის ქვით, აგურითა და შირიმით. გუმბათქვეშა ბურჯები და საბჯენი თაღები, აფრები, გუმბათის ყელი, აფსიდის ზედა ნახევარი და შესასვლელთა წირთხლები შირიმისაა. შიგნით სხვა ნაწილები ნაწყობია რიყის ქვითა და ნაწილობრივ აგურით. აგურის (22x21x5-6სმ) წყობით გამოყვანილია: აფსიდის ქვედა ნახევარი ნაწილი, სარკმელთა ღიობები, კედლები შეწყვილებულ სარკმლებს შორის და თაღები ტაძრის დას. ნაწილში. შენობა გარედან მთლიანად მოპირკეთებულია შირიმის სწორკუთხა ფილებით. ძლიერ დაზიანებულია: ჩამოშლილია აფსიდის კონქი და ჩრდ. მკლავის კამარა. გარედან ჩამონგრეულია აღმ. მკლავის ზედა ნაწილი, აქა-იქ ლავგარდანი და კუთხეები. გუმბათიდან შემორჩენილია ერთი სარკმელი და ორი მომიჯნავე სარკმლის თითო წირთხლი. მთლიანადაა დანგრეული სამხრ. და დას. კარიბჭეები.

ეკლესიაში შესასვლელები სამხრეთიდან, დასავლეთიდან და ჩრდილოეთიდანაა. ჩრდ. შესასვლელის წინ კარიბჭეა. სამხრ. და დას.შესასვლელები შიგნით და გარედან თარაზულადაა გადახურული. ჩრდ. შესასვლელი შიგნით სწორკუთხაა, კარიბჭის მხრიდან- შეისრულთაღოვანი. ეკლესიის გეგმას საფუძვლად უდევს ჯვარი, რის სამი, ერთმანეთის ტოლი მკლავი უფასადოა. აღმ.მკლავი დასრულებულია ნახევარწრიული აფსიდით, აფსიდის ღერძზე მაღალი შეისრულთაღოვანი სარკმელია. ასეთივე ორ-ორი სარკმელი დანარჩენ მკლავებშიცაა. აფსიდის წინ ბემაა, რომლის ორივე კედელში თითო სწორკუთხა ნიშია. საკურთხეველი ერთი საფეხურითაა შემაღლებული. იგი გამოყოფილი ყოფილა შირმის კანკელით, რომლისგანაც შემორჩენილია თაღედის ოთხი ქვა, სვეტების ნაწილები და პარაპეტის რამდენიმე ფილა. საკურთხევლის გვერდებზე გეგმით კავდრ. სამკვეთლო და სადიაკვნეა, მ.შ. საკურთხევლის მხოლოდ სამკვეთლო უკავშირდება - ბრტყლად გადახურული განიერი კარით, რომლის გვერდით მცირე სწორკუთხა ნიშია. მსგავსი კარი სამკვეთლოს დას. კლდეშიცაა, რომლიც ჩრდ. მკლავში გადის. ორივე სადგომი გადახურულია შეისრული კამარით და განათებულია აღმ.კედელში მოწყობილი თითო შეისრულთაღიანი სარკმლით. სადიაკვნეში შესასვლელი დასავლეთიდანაა (სამხრ. მკლავიდან). სადიაკვნის ჩრდ. კედელში, იატაკიდან 1,2 მ სიმაღლეზე, სამკვეთლოსა და სადიაკვნის თავზე არსებულ ოთახებში ასასვლელი კიბის შემოსასვლელია მოწყობილი. მსგავსი თითო სათავსი ეკლესიის სამხრ.-დას. და ჩრდ-დას კუთხის ნაწილების თავზეცაა. ორივე მათგანში ასასვლელად მისადგმელ კიბეს იყენებდნენ. სამხრ.-დას. სათავსის შესასვლელი სამხრ.მკლავიდანაა, ჩრდ.-დას. სათავსისა - დას.მკლავიდანაა. ეს სათავსები განათებულნი იყვნენ დას-ის თითო ვიწრო და მაღალი სარკმლით.

ჯვრის მკლავების გადაკვეთაზე აღმართული გუმბათი, რომლის წრიული საფუძველი აფრების მეშვეობითაა შექმნილი, ეყრდნობა ოთხ ნახევარწრიულ საბჯენ თაღს, თაღები კი - საკურთხევლის კუთხეებსა და დასავლეთით მდგარ, გეგმით ჯვროვან ორ ბოძს, რომლებიც თითო შეისრული თაღით უკავშირდებიან დასავლეთ კედელს. ეკლესიის ყველა დანარჩენი თარი და კამარა შეისრულია. გუმბათქვეშა თაღებისა და აფსიდის თაღის ქუსლებთან ორი ლილვისგან შედგენილი იმპოსტებია გამოყოფილი.

ეკლესიის ჩრდ. შესასვლელის წინ სწორკუთხა (5,5 x7 მ), ნატეხი ქვით ნაგები კარიბჭეა. შესასვლელი მას დასავლეთიდან აქვს. აღმოსავლეთით ერთი სარკმელია. კარიბჭე შეისრული კამარითაა გადახურული, რითაც აგურით ნაწყობ ოთხ შეისრულ თაღს ეყრდნობა. ეკლესიის შესასვლელის გვერდებზე ორი დიდი, შეისრული თაღით გადახურული ბრტყელი ნიშია - თითო პატარა ნიშით სიღრმეში. კარიბჭეში ორი აკლდამაა.

ეკლესიის საერთო აღნაგობა არ განსხვავდება შემუშავებული ნორმებისგან: ორფერდა სახურავით გადახურული ოთხი მაღალი მკლავი, მათი შეჯვარედინების ადგილას მაღალყელიანი გუმბათი და მკლავებს შორის კუთხეებში - უფრო დაბალი, ცალფერდა სახურავით დასრულებული ნაწილები. ფასადები საგულდაგულოდაა მოპირკეთებული, აღმ. ფასადზე სამივე სარკმელი ორმაგი ლილვით შედგენილ სწორკუთხა ჩარჩოშია ჩასმული. თითოეული სარკმლის ზემოთ, 0,5 მ-ზე თითო გირჩია. საკურთხევლის სარკმლიდან ფრონტონის წვერომდე აღმართულია ორმაგ ლილვშემოვლებული მაღალი სადა ჯვარი.

ჯვრის მკლავების გადაკვეთის ადგილზე პატარა, ლილვშემოვლებული გლუვი გირჩია, განივი მკლავების ბოლოებში - თითო წრე. ჯვრის მარჯვენა მკლავის ქვემოთ წარწერაა - მთავრულით შესრულებული ოთხი სტრიქონი, რომელშიც მოხსენებულია ზურაბ საგინის ძე.

დას. ფასადი დაყოფითა და მორთულობით აღმოსავლეთის მსგავსია. აქაც ორმაგი ლილვით შემოფარგლული ანალოგიური ჯვარია, რომლის ქვედა მკლავი მარყუჟს ეყრდნობა. ქვედა მკლავის გვერდებზე თაღოვან მოჩარჩოებაში ჩასმული თითო სარკმელია. ფასადის გვერდის ნაწილებში კი, ეკლესიის სამხრ.-დას. და ჩრდ.-დას. კუთხის ოთახების ზემოთ არსებული სათავსების სარკმლები. ორივე მათგანს ორმაგი ლილვის სწორკუთხა ჩარჩო ევლება, რომელთა ზემოთ თითო სადა გირჩია. ფასადის ქვედა ნაწილში ფართო სწორკუთხა კარია. იგი მორთულია მაღალი, ორმაგი ლილვით შედგენილი დეკორატიული თაღით. თაღის წვეროს ხაზზე, შესასვლელის ორივე მხარეს, კედლის სიბრტყიდან გამოშვერილია ორ-ორი კონსოლი, რომლებსაც კარიბჭის სახურავი(?) ეყრდნობოდა.

სამხრ. და ჩრდ. ფასადზე ორივე სარკმელს ოთხი ლილვისგან შედგენილი თაღოვანი ჩარჩო ევლება. სარკმლებს შორის მოქცეულია სამი ნახევარკოლონისგან შედგენილი ვერტ. კონა - თითო სადა ბურთულით ბოლოებთან.

გუმბათის ყელში, როგორც ჩანს, ათი სარკმელი ყოფილა გაჭრილი. ყელი გაფორმებული იყო სარკმელთა თაღოვანი მოჩარჩოებით. რომელთა პროფილს შეწყვილებული ლილვებს შორის მოქცეული ამოზნექილი სადა ზედაპირი შეადგენდა. ეკლესიის ირგვლივ შემორჩენილია ქვითკირის დაბალი გალავნის ფრაგმენტები.

*თ. დვალი*

*ბიბლ.: 430: 429-432; 447ბ.*

**065.წმ. გიორგის ეკლესია**, არქიტექტურული ძეგლი დგას სოფლის ჩრდ-ით 300-350 მ-ზე, ტყიან ბორცვზე. განეკუთვნება გვიანდელ შუა საუკუნეებს.

ეკლესია დარბაზულია (5,5x4,5მ), ნაგებია ნატეხი ქვით გარედან მობათქაშებულია. დაზიანებულია: ჩამონგრეულია კამარა, კედლების ზედა ნაწილები, დას.კედელი შუაზეა გამსკდარი.

შესასვლელი სამხრეთიდანაა, აღმოსავლეთით კუთხეებმომრგვალებული საკურთხეველია, რომლის აღმოსავლეთ კედელში ერთი სწორკუთხა სარკმელია. მსგავსი მცირე ზომის სარკმელი დას. კედელშიცაა. საკურთხევლის ორივე კუთხე კარგად გათლილი ქვიშაქვის იმპოსტებითაა დასრულები, რომლებსაც ზედა კიდეზე ორი ჰორიზონტალური ლილვი გასდევს. შემორჩენილია ორივე იმპოსტი და თაღის ორივე ქუსლი. ასეთივე იმპოსტი ჩრდ.-დას. კუთხეშიცაა, რასაც დას.კედლის მიმდებარე საბჯენი თაღი ეყრდნობოდა.

*დ.ჯინჭარაძე*.

**ახალი ხატი** , ეკლესია იხ.სოფ.მატანი, ახალი ხატი.

**ახალშენი**

(ქისატურის თემის საკრებულო)

**066. ახალშენი,** სოფელი, ისტორიული ძეგლი მდებარეობს საჭირისხევის მარცხ. ნაპირას, ახმეტიდან 6 კმ-ზე.

სახელწოდება ახალშენი (ისევე როგორც ახალსოფელი, ახალდაბა, ახალციხე და სხვ.) სოფელს X-XI სს-ში უნდა რქმეოდა, როდესაც საქართველოში მრავალი ახ. სოფელი თუ ქალაქის ტიპის დასახლება გაჩნდა. ისტ. წყაროებში ახალშენი XVI ს-იდან იხსენიება, როგორც სხვეტიცხოვლის კუთვნილი სოფელი. XVI ს. II ნახ-ში კახთა მეფე ალექსანდრე II-მ სვეტიცხოველს განუახლა სოფელზე მფლობელობა. XVII ს-ში სოფლის ყმა-მამულზე წილი დაიდო სამეფო კარმა და სხვადასხვა საერო და სასულიერო ფეოდალმა. XVIII ს.I მეოთხედისთვის ახალშენის ყმა-მამულის უდიდესი ნაწილი სახასო საკუთრება იყო, ხოლო სვეტიცხოველს შვიდი ყმა-გლეხი და ორი ბოგანოღა შემორჩა. სოფლისთვის ბრძოლა სამეფო სახლსა და კათალიკოსს შორის მთელ XVIII ს. მანძილზე გრძელდებოდა.

სოფელში, რომელიც კახეთი საერთო საირიგაციო სისტემაში იყო ჩართული, განვითარებული ყოფილა მევენახეობა, მებაღეობა. შუა საუკუნეების ადმ.-ტერ. დაყოფის საფუძველზე, სოფელი ახალშენი შედიოდა კახეთის მესამე მემარცხენე სდროშოში, რომელსაც რუსთაველი ეპისკოპოსი სარდლობდა. ქართლ-კახეთის სამეფოს გაუქმებისა და რუსული მმართველობის დამყარების შემდეგ იგი თიანეთის მაზრაში შევიდა.

*კ.კახაძე*.

*ბიბლ.: 29ბ: 180, 512, 720, 248ბ: 179,387.*

**ახშანი**

(ქისატურის თემის საკრებულო)

**067. ახშანი.** სოფელი, ისტორიული ძეგლი მდებარეობს ალაზნის ვაკეზე, ღურულაზე (მდ. ალაზნის მარჯვ.შენაკადი), თელავ-ახმეტის გზატკეცილზე. ახმეტიდან 11კმ-ზე.

გეოგრაფიული მდებარეობა ხელს უწყობდა ახშანში სოფ.მეურნ. მრავალი დარგის, განსაკუთრებით მევენახეობის, აგრეთვე ხელოსნობისა და ვაჭრობის განვითარებას, XI- XIII სს-ში სოფელი სვეტიცხოვლის მონასტრის მფლობელობაში იყო. მონღოლთა ბატონობისა და შემდგომ პერიოდში სოფელი ძალზე დაზარალდა. ამ პერიოდიდან იწყება მისი ყმა-მამულის გაყიდვა და მიტაცება. XV ს-ში სოფლის ყმა-მამულს სვეტიცხოველს განსაკუთრებით აქტიურად ეცილებოდა ალავერდის მონასტერი, რომელმაც კიდეც ჩაიგდო ხელში ყმა-მამულის დიდი ნაწილი და სოფელში მეურნეობის სამართავად საკუთარი მოურავები - ჯანდიერის შვილები დააყენა. XVII ს-იდან სოფელი გააჩანაგა შაჰ-აბასის გამანადგურებელმა ლაშქრობებმა და ლეკიანობამ. XVI-XVII სს. ადმ.-ტერ. დაყოფის საფუძველზე, რუსთავის სადროშოში შედიოდა და ომიანობის შემთხვევაში რუსთაველი ეპისკოპოსის სარდლობას ექვემდებარებოდა. XVIII ს-იდან, როდესაც ალავერდის მონასტერმა განსაკუთრებით გააძლიერა სოფელზე გავლენა, ახშაანელები ფაქტობრივად უკვე ალავერდის მონასტრის ლაშქარში გადიოდნენ. ქართლ-კახეთის სამეფოს გაუქმებისა და რუსული მმართველობის დამყარების შემდეგ სოფელი თიანეთის მაზრაში შევიდა.

*კ. კახაძე*

*ბიბლ.: 89; 180; 206; 246; 26; 248ბ; 358; 248გ; 199*.

**068.გიორგის ჯვრის** ეკლესია, კომპლექსი, არქიტექტორული ძეგლი, მდებარეობს სოფლის სამხრ.-აღმ-ით 700მ-ზე მთის ერთ-ერთ ტოტზე. კომპლექსში შედის ეკლესია, სამლოცველო, ნანგრევებად ქცეული რამდენიმე ნაგებობა და გალავანი.

ეკლესია სამნავიანი ბაზილიკია (13,5x10,5მ), განეკუთვნება IX ს-ის II ნახევარს. გვიანი გადაკეთებების შედეგად თავდაპირველი სახე მნიშვნელოვნად აქვს შეცვლილი. აგებიდან მცირე ხნის შემდეგ მისთვის სამი მხრიდან გარშემოსავლელი მიუნიშნებიათ და სამხრ.ნავის სამივე შესასვლელი თაღი ამოუშენებიათ. XI- XIII სს-ში შუა ნავის დას. და გრძივი ფასადები შირმის ფილებით შეუმოსავთ და შუა ნავის სამხრ. ფასადი ყრუ თაღედით შეუმკიათ. მომდევნო ხანებში ეკლესია კიდევ რემდენჯერმე შეუკეთებიათ, რომელთა დიდი ნაწილი XV- XVI სს. ეკუთვნის. შეკეთებების შედეგად მნიშვნელოვნად შეიცვალა როგორც ბაზილიკის, ასევე გარშემოსავლელის ინტერიერი.

ეკლესიის ნავები ერთმანეთისგან გამიჯნულია ორი წყვილი სწორკუთხა ბურჯით და მათზე გრძივი მიმართულებით გადაყვანილი თაღებით. თაღების აღმოსავლეთ წყვილი (ამოშენებულია) საგრძნობლად ვიწრო და დაბალი ყოფილა, ვიდრე დანარჩენი ორი.

შუა ნავი გვერდის ნავებზე განიერი და მაღალია, აღმოსავლეთით დასრულებულია ღრმა აფსიდით, რომლის სამხრეთ ნახევარი ნალისებრია, ჩრდილოეთისა (გვიანდელია) - ნახევარწრიული. აფსიდის ღერძზე თაღოვანი სარკმელია, სარკმელი და აფსიდის სამხრ. კუთხე შირიმითაა გამოყვანილი აფსიდი გადახურულია კონქით, რომლის მნიშვნელოვანი ნაწილი ნავის კამარასთან და საბჯენ თაღებთან ერთად XV- XVI სს. შეკეთების დროსაა ნაწყობი. შუა ნავის ჩრდილოეთ კედელში სამი ბრტყლად გადახურული სარკმელია, სამხრეთისაში- ერთი. დას. კედელში შიგნიდან თაღოვანი ხოლო გარედან სწორკუთხა კარია. ნავის კამარა საკმაოდ დეფორმიერებულია. იგი დაყრდნობილია ორ ტლანქად ნაწყობ საბჯენ თაღზე. დას. თაღი პილასტრებზეა გადაყვანილი, მეორე პილასტრების გარეშეა. ბოძების აღმოსავლეთ წყვილს შერჩენილი აქვს რიყის ქვითა და აგურით (21x21x4სმ) ნაშენი პილასტრების (გვიანდელია) ნაწილი. აფსიდის ჩრდ. მხართან სწორკუთხა კარია, რომლის აღმოსავლეთ წირთხლი ნავების გამომყოფი თავდაპირველი თაღის ნაწილია.

სამხრ. ნავი ნახევარწრიული აფსიდით დასრულებული, მაღალი და გრძელი დერეფანია. აფსიდის ღერძზე პატარა სწორკუთხა სარკმელია. თავდაპირველად ნავი გარე სივრცესთან სწორკუთხა ბოძებზე დაყრდნობილი სამი ფართო თაღით ყოფილა დაკავშირებული. სამივე თაღი მოგვიანებით (გარეშემოსავლელის მიშენების შემდგომ) ამოუშენებიათ. თაღების დას. წყვილს შორის, მათი გამმიჯნავი ბოძის ადგილას, ახლა ქვის არქიტრავით გადახურული შესასვლელია. მომდევნო ხანებში ამოუშენებიათ მთავარ ნავთან დამაკავშირებელი აღმოსავლეთ თაღიც, ხოლო უფრო გვიან, ნავის კამარის ჩრდ. ნახევრის განახლების დროს, ამოშენებული თაღის წინ ჩაუშენებიათ საბჯენი თაღი - ორ მასიურ პილასტრზე. ამ კონსტრუქციით ნავის აღმოსავლეთ ნაწილში პატარა, თითქმის კვადრ. სივრცეა გამოყოფილი, რომელიც სამხრ. კედელში მოწყობილი ვიწრო სწორკუთხა კარით (გვიანდელია) გარეშემოსავლელს უკავშირდება.

ჩრდ. ნავის შიდა სივრცე სამხრ. ნავის მსგავსადაა გადაწყვეტილი. აფსიდში ერთი ვიწრო და მაღალი სწორკუთხა სარკმელია, ჩრდ. კედელში - ერთი სწორკუთხა კარი და ორი სწორკუთხა სარკმელი. ამჟამად ნავი პილასტრებზე დაყრდნობილი ორი საბჯენი თაღით სამ ნაწილადაა გაყოფილი. აღმოსავლეთ ნაწილი ოდნავ უფრო პატარაა, ვიდრე დანარჩენი ორი. იგი მთავარ ნავთან დაკავშირებულია ვიწრო, სწორკუთხა კარით, რომელიც ნავების გამყოფი თაღის ამოშენებულ ნაწილშია მოქცეული.

გარეშემოსავლელი ბაზილიკას სამხრეთიდან, დას-იდან და ჩრდ-იდან ეკვრის. იგი ბაზილიკის მსგავსად რიყის ქვითაა ნაგები. თავდაპირველად გარშემოსავლელი სამივე მხარეს სამ-სამი თაღით ყოფილა გახსნილი - სწორკუთხა ბურჯებით თაღებს შორის. შუა თაღი გვერდის თაღებთან შედარებით რამდენადმე ფართო და მაღალია. ბურჯებიდან და განაპირა თაღების გვერდებიდან ეკელესიის შესაბამისი კედლისაკენ გადიოდა საბჯენი თაღები, რომლებიც ყოველი თაღის წინ მათი სიგანის სივრცეს საზღვრავდნენ. თითოეული მათგანი ეკლესიის კედლის პერპენდიკულარული, დამოუკიდებელი კამარით იყო გადახურული. სივრცის ამ ნაწილებს გარედან დამოუკიდებელი ორფერდა სახურავი ეხურა, რომელთა ფერდებით ფასადებზე, თითოეული თაღის თავზე, ფრონტონი იყო შექმნილი. ე.ი. გარშემოსავლელის სამივე ნაწილი შუაში დასრულებული იყო სახურავის სამმაგი ზიგზაგით, ხოლო გვერდები წინ დახრილი ბრტყელი სახურავებით. ამჟამად გადახურვის უმეტესი ნაწილი ჩამოშლილია. გვიანდელი გადაკეთებებით გარშემოსავლელიც მნიშვნელოვნადაა შეცვლილი. ამ დროისაა გარშემოსავლელის ჩრდ. ნაწილის აღმოსავლეთ კიდეში მოქცეული სათავსი, რომელსაც დანარჩენი სივრცისგან სქელი კედელი გამოყოფს და მას მხოლოდ ვიწრო თაღოვანი კარით უკავშირდება. სათავსი აღმოსავლეთით დასრულებულია არაწესიერი ფორმის აფსიდით, რომელიც გრძივ კედლებს მხრების გარეშე შეერთვის, აფსიდში ორი ვიწრო სწორკუთხა სარკმელია გაჭრილი. ერთი მსგავსი სარკმელი ჩრდ. კედელშიცაა სათავსი გადახურულია ტლანქად ნაწყობი კამარით, რომლის სამხრ.ქუსლი ბაზილიკის ჩრდ.ნავზე მიშენებულ სქელ კედელს ეყრდნობა.

გარშემოსავლელის დას. ნაწილში ბაზილიკის დას. კედელე მიშენებული თაღედის შუა თაღი, შესასვლელის გვერდებზე და ზემოთ მთლიანად წყობით შეუვსიათ. მთელი ეს ზედაპირი მოხატული ყოფილა და შემოვლებული იყო მოჩუქურთმებული არშიით.

გარშემოსავლელის სამხრ.ნაწილი თავისი ფორმებით ჩრდილოეთისას იმეორებს. აღმოსავლეთით დასრულებულია პატარა აფსიდით, რომლის ღერძზე თაღოვანი სარკმელია. მოგვიანებით თაღედის აღმოსავლეთ ბოძსა და ბაზილიკის სამხრ.ნავის სამხრ. კედელს შორის ყრუ კედელი ჩაუშენებიათ და გარშემოსავლელის აღმოსავლეთ ნაწილი ცალკე გამოუყვიათ, რომელიც მხოლოდ ბაზილიკის სამხრ.ნავთან იყო დაკავშირებული.

ეკლესიის ფასადები ძლიერაა დაზიანებული. გვიანდელი, შირმის მცირე ზომის ფილებით ნაწყობი მოპირკეთების ფრაგმენტები მხოლოდ მთავარი ნავის დას. და სამხრეთ ფასადებსღა შემორჩა. მთავარი ნავის სამხრ. ფასადი დანაწევრებული იყო ოთხი ნახევარსვეტით და მათზე დაყრდნობილი ორმაგი თაღებით. ფასადის წყობაში აქა-იქ ჩართული ყოფილა შირმის სწორკუთხა ფილები მარტივი მორთულობით. აღმოსავლეთ ფასადს გვიანი შელესილობის ფრაგმენტები შემორჩა. ეკლესიის კედლები დასრულებული იყო შირიმის პროფილირებული (თარო, შეზნექილი მრუდი ზედაპირი და ლილვი) ლავგარდანით (გვიანდელია), რომლის ერთი ქვა გარშემოსავლელის ჩრდ.-დას. კუთხის თავზე შემორჩა.

ს ა მ ლ ო ც ვ ე ლ ო (6,8x4,3მ) ეკლესიის ჩრდილო-აღმოსავლეთ კუთხესთან დგას, განეკუთვნება XV-XVI სს. ძლიერ დაზიანებულია. შემორჩენილია მხოლოდ ნაწილი. სწორკუთხა შესასვლელი სამხრეთიდან აქვს. აღმოსავლეთით აფსიდია, რომლის ღერძზე სარკმლის ქვედა ნახევარია შემორჩენილი. ერთი სარკმელი დას. კედელშია. სამხრ. და ჩრდ. კედლებში თითო მცირე ზომის კვადრატული ნიშია. კამარა შეისრულია. მისი მნიშვნელოვანი ნაწილი კონქთან ერთად ჩამოშლილია.

მოგვიანებით სამლოცველოს დასავლეთ ნაწილზე მოზრდილი, კუთხეებში მომრგვალებული სწორკუთხა სამრეკლო (თითქმის მთლიანად დანგრეულია) დაუშენებიათ, რომლის კვადრ. საფუძველი შექმნილია სამლოცველოს დას. კუთხეებზე და გრძივ ფასადებზე მიშენებულ სწორკუთხა ბურჯებზე დაყრდნობილი ფართო თაღებით. სამრეკლოს აღმოსავლეთ და დასავლეთ წახნაგებში თითო ფართო თაღია, დანარჩენ ორში ორ-ორი.

გ ა ლ ა ვ ა ნ ი გეგმით თითქმის სწორკუთხა მოხაზულობისაა, შემორჩენილია ფრაგმენტების სახით. გალავნის სამხრეთ-დასავლეთ კუთხეში და სამხრ. კედლის გასწვრივ შემორჩენილია ნაგებობათა ნაშთები.

*თ.დვალი*

*ბიბლ.: 430: 86-89; 447ბ*

**0.69 ეკლესია,** არქიტექტურული ძეგლი დგას სოფლის ჩრდ-ით 2კმ-ზე, ვენახებში. განეკუთვნება გვიანდელ შუა საუკუნეებს.

ეკლესია დარბაზულია (6,5x5,4მ), ნაგებია რიყის წვრილი ქვითა და კირის დუღაბით. კედლები შიგნიდან შელესილია. დაზიანებულია: სახურავზე აყრილია კრამიტი და ზედ მცენარეულობაა ამოსული, ჩამოშლილია ლავგარდანი. ერთადერთი თაღოვანი შესასვლელი სამხრეთიდანაა. ეკლესიის დარბაზი, რომლის განივი ღერძი გრძივ ღერძს რამდენადმე აღემატება, აღმოსავლეთით ნახევარწრიული აფისდითაა დასრულებული. აფსიდის ღერძზე მცირე ზომის თაღოვანი სარკმელია, რომლის ორივე მხარეს თითო სწორკუთხა ნიშნია. თითო თაღოვანი სარკმელია დანარჩენ კედლებშიც. ჩრდ. სარკმლის გვერდით პატარა კავდრატული ნიშია. შიგნით ეკლესია ცილინდრული კამარითაა გადახურული.

*თ.დვალი*

**070. ელიას ეკლესია,** არქიტექტურული ძეგლი დგას სოფლის სამხრეთით, სასაფლაოზე. განეკუთვნება გვიანდელ შუა საუკუნეებს.

ეკლესია დარბაზულია (9,6x6,3 ) კედლების ქვედა ნაწილები ნაგებია ძირითადად რიყის ქვით. ზედა ნაწილები კი აგურისა და რიყის ქვის მონაცვლეობით. შესასვლელი ორი აქვს: სამხრეთით და დასავლეთით. ორივე კარი თაღოვანია. აღმოსავლეთით ოდნავ ნალისებრი აფსიდის ღერძზე ვიწრო თაღოვანი სარკმელია. თითო მსგავსი სარკმელია შენობის გრძივ კედლებშიც. აფსიდის სამხრეთ ნაწილში სწორკუთხა ნიშია, ხოლო ჩრდილოეთისაში - შეისრულთაღიანი. ჩრდ. ნიშის მარცხნივ, კედელში პატარა ქვევრია ჩასმული. საკურთხევლის შუაში ქვის ტრაპეზი დგას. საკურთხეველი საფეხურითაა შემაღლებული. კანკელი ხისაა. ნავის იატაკზე დაგებულია კვადრ. აგური. შიგნით ეკლესია ცილინდრული კამარითაა გადახურული, რომელიც ეყრდნობა გრძივ კედლებსა და დასავლეთის კედლის მიმდებარე საბჯენ თაღს.

აღმოსავლეთ და დასავლეთ ფასადებზე თითო შეღრმავებული ჯვრის გამოსახლებაა. დასავლეთ ფასადზე შესასვლელი სწორკუთხა შეღრმავებაშია ჩასმული, შესასვლელის ზემოთ მცირე ზომის სწორკუთხა ნიშია. ეკლესიას აგურის სამსაფეხურიანი ლავგარდანი აქვს, გადახურულია ღარიანი კრამიტით.

*თ.დვალი*

**071.კოშკი.** არქიტექტურული ძეგლი დგას სოფლის ჩრდილოეთით, ვენახებში. განეკუთვნება XVIII ს. II ნახევარს.

კოშკი გეგმით წრიულია (დიამ. 7,4 მ ), ნაშენია თანაბარი ზომის რიყის ქვითა და კირის დუღაბით. კარ-სარკმლების წყობაში გამოყენებულია კვადრ. აგური. ძლიერ დაზიანებულია. შემორჩენილია მხოლოდ პირველი სართული, რომელსაც ზემოდან ხის ქოხი ადგას.

შესასვლელი ჩრდილოეთიდანაა, კარი თაღოვანია. შიგნით სამხრ. მხარეს გეგმით ნახევარწრიული თაღოვანი ბუხარია. აღმოსავლეთით, დასავლეთით და სამხრეთით - მოზრდილი თაღოვანი ნიშები. სართული ორი სარკმლით ნათდებოდა, რომლებსაც გადახურვა ჩამონგრეული აქვთ. სართული გადახურულია გუმბათოვანი კამარით.

*თ.დვალი*

**0.72 მაცხოვრის ეკლესია.** არქიტექტურული ძეგლი დგას სოფლის სამხრეთ-აღმოსავლეთით, ვენახში. განეკუთვნება გვიანდელ შუა საუკუნეებს.

ეკლესია დარბაზულია (7,5x5,8 მ), ნაგებია რიყის ქვით - ტლანქად. კონქი შესასვლელების თაღები, იატაკი და ლავგარდანი აგურისაა. შესასვლელი დასავლეთიდან და სამხრეთიდანაა, ორივე კარი გარედან თაღოვანია, შიგნიდან - სწორკუთხა. დას. კარი კედლის ღერძიდან რამდენადმე სამხრეთითაა გადაადგილებული. საკურთხევლის ღრმა აფსიდში ერთი სწორკუთხა სარკმელია, რომლის ორივე მხარეს თითო სწორკუთხა ნიშია. საკურთხევლის შუაში ქვით ნაშენი ოთხწახნაგა ტრაპეზი დგას. საკურთხევლის ბაქანი წინწამოწეული ნახევარწრიული ამბიონით დარბაზის იატაკზე ერთი საფეხურით მაღალია. საკურთხეველი ეკლესიის დანარჩენი სივრცისგან გამიჯნულია ხის კანკელით. დარბაზის სამივე კედლის, მთელი სიგრძეზე, 0,3 მ სიმაღლის საფეხურები გასდევს. გრძივი კედლების აღმოსავლეთ ნაწილში თითო სწორკუთხა სარკმელია.

ეკლესიის ფრონტონებზე აგურის წყობის შეღრმავებით თითო ჯვარია გამოსახული. ორივე ჯვარი მოწითალო საღებავითაა დაფერილი. ეკლესიას აგურის სამსაფეხურიანი ლავგარდანი აქვს. შენობა გადახურულია ღარიანი კრამიტით.

*თ.დვალი*

**073.ქორუბნის ეკლესია.** არქიტექტურული ძეგლი მდებარეობს სოფლის სამხრეთით 3 კმ-ზე, ძველი სასაფლაოს ტერიტორიაზე. განეკუთვნება გვიანდელ შუა საუკუნეებს.

ეკლესია დარბაზულია (8x5,1), ნაგებია სხვადასხვა ზომის რიყის ქვითა და კირის დუღაბით. კედლები შიგნით შელესილი ყოფილა. თითქმის მთლიანად დანგრეულია. შემორჩენილია: ნახევარწრიული აფსიდი კონქით და დას.კედელი (სიმ. 0,5 მ), შესასვლელი დასავლეთიდან ჰქონია (შემორჩენილია წირთხლების მცირე ნაწილი). აფსიდის ღერძზე გაჭრილია თაღოვანი სარკმელი, რომლის ორივე მხარეს თითო სწორკუთხა ნიშია.

*თ.დვალი*

**ბაბანეური**

(ქვემო ალვანის თემის საკრებულო)

**074.ღვთაების ეკლესია.** არქიტექტურული ძეგლი დგას სოფლის ჩრდილოეთით, სასაფლაოზე. განეკუთვნება გვიანდელ შუა საუკუნეებს.

ეკლესია დარბაზულია (9x5,8მ) ნაგებია ნატეხი ქვიშაქვით, კონსტრ.ნაწილებში აგურია გამოყენებული. აგურისაა იატაკიც. კედლები შიგნით და გარედან შელესილია და შეთეთრებულია. შესასვლელები სამხრეთიდან და დასავლეთიდანაა. სამხრ. კარი ორივე მხრიდან სწორკუთხაა, დასავლეთისა - გარედან თაღოვანია, ხოლო შიგნით ხის ძელებითაა გადახურული - თარაზულად. საკურთხეველი დარბაზის იატაკზე 2 საფეხურით მაღალია. აფსიდის ღერძზე ვიწრო თაღოვანი სარკმელია, რომლის ორივე მხარეს თითო ფართო თაღოვანი ნიშია. ჩრდილოეთით, ერთიმეორის თავზე, კიდევ ორი მცირე ნიშია. თითო თაღოვანი სარკმელი დანარჩენ კედლებშიცაა.

დარბაზის გრძივ კედლებზე ორი წყვილი პილასტირია, რომლებსაც ეყრდნობა შეისრული კამარის შეისრული საბჯენი თაღები.

დასავლეთ და აღმოსავლეთ ფასადებზე აგურის წყობით გამოყვანილი თითო შეღრმავებული ჯვარია. ლავგარდანი აგურისაა- საფეხუროვანი.

*დ.ჯინჭარაძე.*

**075.ღვთისმშობლის ეკლესია.** არქიტექტურული ძეგლი დგას სოფლის სამხრეთ-აღმოსავლეთით, ტყეში. განეკუთვნება გვიანდელ შუა საუკუნეებს.

ეკლესია დარბაზულია (5,85x4,4მ),ნაგებია ნატეხი ქვით. წყობა ირეგულარულია. შესასვლელი დასავლეთიდანაა. კარი ხის ძელებით ყოფილა გადახურული - თარაზულად (შემორჩენილია ბუდეები). აღმოსავლეთით ნახევარწრიული აფსიდია, რომელშიც ერთი სწორკუთხა სარკმელი და ორი ნიშია. თითო ასეთივე სარკმელი დარბაზის დანარჩენ კედლებშიცაა. საკურთხეველი დარბაზისგან გამოყოფილია ქვის კანკელით (შემორჩენილია 1მ სიმაღლეზე). დარბაზი შეისრული კამარითაა გადახურული.

*დ.ჯინჭარაძე.*

**076. წამებულის ეკლესია.** არქიტექტურული ძეგლი დგას სოფლის სამხრეთ-აღმოსავლეთით 300 მ-ძე. განეკუთვნება XIX ს.

ეკლესია დარბაზულია (4,15x3,1მ), ნაგებია ნატეხი ქვით. 1980წ. სოფელს ეკლესია შეუკეთებია: დანგრეული კედლები აღუდგენიათ და შიგნით და გარედან ცემენტის ხსნარით შეულესავთ. შესასვლელი დასავლეთიდანაა. კარი შიგნიდან სწორკუთხაა, გარედან ორფერდა გადახურვა აქვს. საკურთხეველი სწორკუთხაა, დარბაზისგან არ არის გამოყოფილი და მასთან ერთად გადახურულია საკმაოდ ტლანქი კამარით, რასაც თითქმის სწორი გვერდები აქვს. საკურთხეველში და დას. კედელში თითო პატარა სარკმელია გაჭრილი.

*დ.ჯინჭარაძე*.

**077.წმ მარინეს ეკლესია**. არქიტექტურული ძეგლი დგას სოფლის დასავლეთით 500 მ-ზე, ტყიან ბორცვზე. განეკუთვნება გვიანდელ შუა საუკუნეებს.

ეკლესია დარბაზულია (6,7x4,2 მ), ნაგებია ნატეხი ქვიშაქვით. კედლები შიგნით და გარედან ბათქაშითაა გასწორებული. აღმოსავლეთ და სამხრეთ კედლები ცოკოლზე დგას. შესასვლელი დასავლეთიდანაა. აღმოსავლეთით ნახევარწრიულ აფსიდში ვიწრო თაღოვანი სარკმელია, რომლის ორივე მხარეს, იატაკიდან 1,8 მ სიმაღლეზე, თითო სწორკუთხა ნიშია. დარბაზის გრძივ კედლებში თითო ვიწრო თაღოვანი სარკმელია. დარბაზი გადახურულია შეისრული კამარით. ეკლესიას შემოვლებული ჰქონია ნატეხი ქვით ნაგები წრიული გალავანი, რომლის ფრაგმენტებიღაა შემორჩენილი - დასავლეთით ჩანს შესასვლელის წირთხლების მცირე ნაწილები.

*დ.ჯინჭარაძე.*

**ბადრიაანთა საყდარი,** იხ. სოფ. ხორხელი, ბადრიაანთ საყდარი.

**ბათურაანთ ეკლესია,** იხ. სოფ. მატანი, ბათურაანთ ეკლესია.

**ბასო** (ნასოფლარი)

(ომალოს თემის საკრებულო)

**078. კოშკი.** არქიტექტურული ძეგლი დგას ნასოფლარის განაპირას, სამხრეთით. განეკუთვნება XVII-XVIIIსს.

კოშკი ექვსსართულიანია, გეგმით ოთხკუთხა (5,6x5,15 მ, შემორჩენილი სიმ.11,5 მ), ნაგებია ფიქლით, წყობა მშრალია. ყველა სართული I- ის და ბოლოს გარდა, ნაკელნარევი თიხითაა შელესილი. დაზიანებულია: ჩამონგრეულია სახურავი და სართულშუა გადახურვა.

I სართულზე შესასვლელი დასავლეთიდანაა. II სართულის სამხრეთ და დასავლეთ კედლებში თითო სარკმელია, ხოლო ჩრდილოეთ კედელში - სათოფური. III სართულის სამხრეთ კედელში, მიწიდან 3,5 მ-ზე კარია. ამავე სართულზე, დასავლეთ კედელში, სარკმელია, აღმოსავლეთ კედელში - სათოფური, ჩრდილოეთისაში - დიდი ნიში. IV სართულზე კარი აღმოსავლეთითაა, მიწიდან 3,6 მ სიმაღლეზე. სამხრეთ და დასავლეთ კედლებში თითო სარკმელია, ჩრდილოეთ კედელში - ერთი სათოფური. V სართულის ჩრდილოეთ და აღმოსავლეთ კედლებში ორ-ორი სათოფურია, სამხრეთისაში - ერთი, დასავლეთისაში - სარკმელი და სათოფური. VI სართულზე (ოთხივე კედელზე) სალოდეებია. სართულები ერთმანეთთან ხის მისადგმელი კიბით ყოფილა დაკავშირებული.

*ა.ქალდანი.*

**ბაყილოვანი**

(საკობიანოს თემის საკრებულო)

**079. ეკლესია.** არქიტექტურული ძეგლი დგას სოფლის განაპირას, დასავლეთით, სასაფლაოზე, განეკუთვნება XVIII ს.

ეკლესია დარბაზულია (4,1x4,1მ), ნაგებია რიყის ქვით. დაზიანებულია. შესასვლელი დასავლეთიდანაა. კარი სწორკუთხაა, ეკლესია უაფსიდოა, გადახურულია ერთიანი სხმული კამარით. აღმოსავლეთ კედელში, ერთიმეორის თავზე, ორი სარკმელია. ზედა სარკმელს ბრტყელი გადახურვა აქვს და კამარის წვერომდე აღწევს, ქვედა სარკმელი შიგნიდან ქვევრის პირის ნატეხითაა გადახურული, ხოლო გარედან სწორკუთხაა. ამავე კედლის სამხრ. კიდეში იატაკიდან 1,2მ სიმაღლეზე, ოდნავ გამოტანილი პატარა თაროა. სამხრ. კედელში ორი სწორკუთხა ნიშია, ჩრდილოეთისაში - ერთი.

ეკლესიას ფიქლის ორფერდა სახურავი ჰქონია (შემორჩენილია მცირე ნაწილი).

*თ.დვალი*.

**080. სამაროვანი.** არქეოლოგიური ძეგლი მდებარეობს ხუთყურიანგორაზე. თარიღდება გვიანდელი ბრინჯაოსა და ადრინდელი შუა საუკუნეებით. ძეგლი შემთხვევით აღმოჩნდა 1964 წ. იგი ორიარუსიანია. ქვედა იარუსზე, გვიანდელი ბრინჯაოს ხანის ორმოსამარხებში, აღმოჩნდა თიხის ჭურჭელი, ზედა იარუსზე, თხელი ფილებით ნაგები IV-V სს. ქვის სამარხებში კი - თიხის ჭურჭელი, ბრინჯაოს სამაჯურები, ბეჭდები, მინის მძივები და სხვ.

ხუთყურიანგორის დასავლეთ ფლატეზე, გზის პირას, აღმოჩნდა იალოილუთეფეს კულტურისთვის (ძვ .წ. I- ახ.წ. I სს.) დამახასიათებელი სამტუჩა ხელადის პირის ნატეხები.

მასალა ინახება სოფ. საკობიანოს სკოლის მუზეუმში.

*რ.რამიშვილი, ბ.ჯორბენაძე.*

**ბახტრიონი**

**081. ბახტრიონის განძი,** არქეოლოგიური ძეგლი მდინარე ალაზნის მარცხენა ნაპირას, მდინარეების ალაზნისა და ილტოს შესართავის მახლობლად მდებარე ბახტრიონის გორაზე, რაზედაც ბახტრიონის ციხეა აღმართული, 1960წ. ხვნის დროს შემთხვევით აღმოჩნდა რამდენიმე მონეტა. მონეტები მოჭრილია VIII ს-ში.

განძს შეადგენს: ხოსრო II სასანიანის ერთი დრაქმა (მოჭრის თარიღი და ზარაფხანა უცნობია), ვისიტში მოჭრილი ერთი ომაიანური და ორი აბასური დირჰემი- მოჭრილია ბასრასა და მუჰამადიაში.

განძი დაცულია სოფ. ალვანის ბიბლიოთეკაში.

*ი.ჯალაღანია.*

*ბიბლ: 311, 74-74, 312; 5-6; 350: 41,53.*

**082. ბახტრიონის ციხე და ეკლესია,** არქიტექტურული ძეგლი მდებარეობს მდ.ალაზნის მარცხენა ნაპირეს, მდინარეების ალაზნისა და ილტოს შესართავის მახლობლად. აგებულია XVII ს-ში.

ციხე აშენდა ირანის შაჰის აბას II- ის ბრძანებით სპარსელთა ბატონობის განსამტკიცებლად. ციხეს დიდი სტრატეგიული მნიშვნელობა ჰქონდა. იგი კონტროლს უწევდა კახეთის მთიანეთისა და ბარის დამაკავშირებელ გზებს, უზრუნველყოფდა ჩამოსახლებულ მომთაბარე თურქმენთა უშიშროებას. ციხის სახელწოდება სოფ. ბახტრიონის სახელიდან უნდა მომდინარეობს.

კახეთის 1660წ. აჯანყების დროს ამ ციხესთან მოხდა მთავარი ბრძოლა, რომელშიც მონაწილეობდნენ არაგვის საერისთავოს ლაშქარი ზაალ ერისთავის ვაჟის ზურაბის სარდლობით, ქსნის საერისთავოს ჯარი შალვასა და ელიზბარის მეთაურობით და თუშ-ფშავ-ხევსურთა ლაშქარი. აჯანყებულებმა ციხე აიღეს და შიგ გამაგრებულ სპარსელთა გარნიზონი გაანადგურეს. გამარჯვებულებმა ბახტრიონის ციხე დაანგრიეს. მას შემდგე იგი აღარავის აღუდგენია.

ციხეს არაწესიერი ექვსკუთხედის მოხაზულობა ჰქონია. ყოველ კუთხეში სანახევროდ გალავანს გარეთ გასული ცილინდრული კოშკი მდგარა. შემორჩენილია ჩრდ. და ჩრდილო-აღმოსავლეთ კოშკების ნაწილები, სამხრ.-დას. კოშკის მხოლოდ გეგმა იკითხება. ციხე ნაგები ყოფილა რიყის ქვით. კოშკების წყობაში აქა-იქ კვადრ. აგურია ჩართული.

ჩრდ. კოშკის ორი სართულია შემორჩენილი. I სართულზე შესასვლელი სამხრეთიდან ყოფილა (ჩანს კვალი). კედელში სწორკუთხა ნიშებში ჩასმულო ორი ცალმაგი და ორი შეწყვილებულო სათოფურია. ჩრდ-ით გეგმით ნახევარწრიული ბუხარია. IIსართულზე მხოლოდ ცალმაგი სათოფურებია. ჩრდ. ნაწილში I სართულის ბუხრის ზემოთ ბუხარია. ბუხრებს საერთო საკვამლე მილი აქვთ. სართულის სამხრეთ- აღმოსავლეთ ნაწილში გეგმით ნახევარწრიული შეღრმავებაა (საპირფარეშო?). შემორჩენილია ხის სართულშუა გადახურვის ძელების საყრდენი ბუდეები.

ჩრდილო-აღმოსავლეთ კოშკისგან შემორჩენილია მხოლოდ კედლის ნაწილი. სამი სართულის სიმაღლეზე, I სართულზე, იატაკში, წყლის რეზერვუარი ყოფილა. სართულის შემორჩენილ კედელში ერთი ცალმაგი სათოფურია. მის ზემოთ II სართულზე, გეგმით ნახევარწრიული ბუხარია. III სართულის კედლის ნაწილია შემორჩენილი. სართულშუა გადახურვა ხის ყოფილა.

1959 წ. კახეთის 1659 წლის აჯანყების 300 წლისთავზე, ბახტრიონის ციხეზე აიგო ობელისკი (სიმ. 28 მ), რომელზეც დამაგრებულია მარმარილოს დაფა წარწერით: “ ობელისკი აგებულია საქართველოს დამოუკიდებლობისთვის ირანელ დამპყრობელთა წინააღმდეგ 1659წ. აჯანყებულ გმირთა სახსოვრად. მარად იცისკროვნებს ბახტრიონის გმირთა სახელობის ბიძინა, შალვა, ელიზბარ, ზეზვა, ნადირა და მათთანი”.

ეკლესია დგას ციხის აღმოსავლეთით 60 მ-ზე. განეკუთვნება გვიანდელ შუა საუკუნეებს. ნაგებია ნატეხი ქვით. წყობა ირეგულარულია. შეკეთებულია აგურით. სანახევროდ დანგრეულია.

ეკლესია გეგმით სწორკუთხაა (3,8x3მ) - უფასადოა. შესასვლელი სამხრეთიდან აქვს. კარს ხის ბრტყელი გადახურვა ჰქონია. საკურთხეველი დარბაზისგან არ არის გამოყოფილი. აღმოსავლეთ და დასავლეთ კედლებში თითო მცირე ზომის სარკმელია. აღმოსავლეთ სარკმლის გადახურვა შედგენილია ერთმანეთზე კუთხით მიდგმული ორი ქვისგან. დას. სარკმელი სწორკუხაა.

ეკლესიის შიგნით ერთნაირი კამარით ყოფილა გადახურული (მცირე ნაწილი შემორჩენილია აღმ. კედელზე).

*ც. ბერძენიშვილი, თ.დვალი.*

*ბიბლ.: 10: 31:67-68; 166:92-93; 220დ329-33*

**ბახტრიონის ეკლესია,** იხ. სოფ.ხორბალო, ბახტრიონის ეკლესია.

**ბაჯღორის ნამოსახლარი,** იხ.სოფ. შენაქო, ბაჯღორის ნამოსახლარი.

**ბერიკაანთ ხატი,** იხ.სოფ. მაღრაანი, ბერიკაანთ ხატი.

**ბეღელა** (ნასოფლარი)

(ომალოს თემის საკრებულო)

**083. კოშკი.** არქიტექტურული ძეგლი დგას ნასოფლარის განაპირას, კლდეზე. განეკუთვნება გვიანდელ შუა საუკუნეებს.იგი ექვსსართულიანია, ზემოთკენ ოდნავ შევიწროებული. ნაშენია ფიქლით. წყობა მშრალია. დაზიანებულია: ჩამოშლილია სახურავი და სართულშუა გადახურვა, დეფორმირებულია ზედა სამი სართულის დას. და ჩრდ. კედლები.

I სართულს შესასვლელი დასავლეთიდან აქვს. კარი თაღოვანია. დანარჩენი კედლები ყრუა. II სართულის ჩრდ. კედელში თაღოვანი კარია. აღმოსავლეთ კედლის სამხრ. კიდესთან -სათოფურია. სამხრ. კედელში ორი სათოფურია, დას. კედელში კი, ერთი სათოფური და ერთი მცირე ზომის თაღოვანი სარკმელი. III სართულის დას.კედელში თაღოვანი სარკმელია. სამხრ. კედელში - ორი სათოფური. IV სართულის ოთხივე კედელში თითო მცირე ზომის თაღოვანი სარკმელია. V სართულის აღმოსავლეთ, დასავლეთ და სამხრეთ კედლებში სალოდეებია მოწყობილი, ჩრდ. კედელში - ერთი სარკმელი და ერთი სათოფური. VI სართულის კედლების მცირე ნაწილებიღაა შემორჩენილი. კოშკის სართულშუა გადახურვა ხის კოჭებზე ყოფილა გამართული (შემორჩენილია კოჭების საყრდენი ბუდეები).

*ა.ქალდანი*

**ბზასაყდარი**, იხ. სოფ. ახალდაბა, ბზასაყარდი

**ბზიანის ეკლესია,** იზ. სოფლები: ზემო ხალაწანი და საჩალე

**ბზიანის საყდარი,** იხ. ქ. ახმეტა და სოფლები: ზემო ალვანი, მაღრაანი, ფიჩხოვანი.

**ბირკიანი**

(ჯოყოლოს თემის საკრებულო)

**084. საცხოვრებელი სახლი.** კომპლექსი, არქიტექტურული ძეგლი მდებარეობს სოფლის დასავლეთით 400 მ-ზე. განეკუთვნება გვიანდელ შუა საუკუნეებს.

კომპლექსში შედის საცხოვრებელი სახლი, მინაშენი და გალავანი. საშენ მასალად გამოყენებულია ნატეხი ქვა და კირი. ძეგლი დაზიანებულია: ჩამონგრეულია სახლისა და მინაშენის სახურავები და სართულშუა გადახურვები, დანგრეულია გალავნის სამხრ. კედელი.

სახლი გეგმით წაგრძელებული ოთხკუთხედია (12x9,2მ), სამსართულიანი. I სართულზე შესასვლელი სამხრეთიდანაა. ამ კედელში თითო სარკმელი და ნიშიცაა. სამხრ.- აღმოსავლეთ კუთხესთან შემორჩენილია ბუხრის ზედა ნაწილი. II სართულზე რამდენიმე სარკმელი და ნიშია. III სართულის დას. კედელში მცირე სარკმელი და ერთი ნიშია, სამხრ. კედელში დიდი ღიობი (კარი?). სახლზე, მთავარი ფასადის შუა ნაწილში, სართულნახევრის სიმაღლეზე, ნახევარწრიული, ზემოთკენ დავიწროებული კონტრფორსია მიშენებული.

სახლს დასავლეთიდან გეგმით ოხკუთხა მინაშენი (2,75x1,65 მ) აქვს. მასში შესვლა სახლის I სართულიდან შეძლება, მინაშენის I სართულზე, დას. კედელში, ორი დიდი ნიშია, სამხრეთისაში - ხვრელი (დიამ. 0,15მ). II სართულის სამხრ. კედელში შეისრულთაღოვანი სარკმელია.

გალავანი ოთხკუთხა მოხაზულობისაა (13,7x7,5მ). მის დას.კედელს, ეზოს მხარეს, ქვითკირის საწნახელი ეკვრის.

*ა.ქალდანი*

**085. ღვთისმშობლის ეკლესია.** არქიტექტურული ძეგლი დგას სოფლის დასავლეთით 300 მ-ზე. განეკუთვნება VIII-IXსს.

ეკლესია დარბაზულია, სამხრეთიდან და დასავლეთიდან თანადროული მინაშენი ეკვრის (11,5x8,5მ). სამხრ. მინაშენის აღმოსავლეთ ნაწილში მცირე ზომის სათავსია (სადიაკვნე) გამოყოფილი, რომელიც ეკლესიას ვიწრო სწორკუთხა კარით უკავშირდება. მინაშენის დას. ნაწილი აფსიდი დასრულებული მოკლე დერეფანია, იგი დას. მინაშენითაა შერწყმული და მასთან ერთად ქმნის ეკლესიის ორმხრივ გარშემოსავლელს.

შენობა მთლიანად ნატეხი ქვითაა აგებული. გარეთა კუთხეებისა და კარ-სარკმლების წყობაში გამოყენებულია შირიმი. ძლიერ დაზიანებულია: ჩამოშლილია ეკლესიის კამარა, კონქი და კედლების მნიშვნელოვანი ნაწილი. მთლიანად მიწითაა დაფარული დას. მინაშენი და ჩრდ. ფასადის ქვედა ნახევარი. ეკლესიის ინტერიერი 1-1,5 მ-ზე მიწითა და კედლების ნაშენითაა ამოვსებული.

ეკლესიას ორი შესასვლელი აქვს: სამხრ-ით და დას-ით (ამოშენებულია). ორივე კარი გარედან სწორკუთხაა, შიგნიდან კი ნახევარწრიული თაღითაა გადახურული. ორივე თაღის მალი კარის ღიობთან შედარებით რამდენადმე განიერია, რის გამოც ქუსლების დონეზე მცირე ზომის საფეხურებს ქმნის. აღმოსავლეთით ნახევარწრიული აფსიდია. აფსიდის ღერძზე მაღალი, ზემოთკენ თანდათან შევიწროებული სარკმელია, რომლის ორივე მხარეს თითო მცირე ზომის კვადრატული ნიშია. აფსიდს მხოლოდ სამხრ. კუთხე შემორჩა. იგი მთლიანად შირიმითაა ნაწყობი და დასრულებულია შირიმისავე მარტივპროფილიანი (თარო და ცერად ჩამოკვეთილი სიბრტყე) კაპიტელით. მოგვიანებით საკურთხეველი დარბაზისგან კანკელით გაუმიჯნავთ. რომლის ნაშთი ნანგრევებითაა დაფარული, ეკლესიის სამხრ. კედელში ორი სარკმელია. მათ თარაზული გადახურვა ჰქონიათ.

სადიაკვნე გეგმით სწორკუთხა, კამაროვანი სათავსია, რომლის აღმოსავლეთ კედელში სწორკუთხა სარკმელია, ჩრდილოეთისაში - მცირე ნიში.

გარშემოსავლელის სამხრ. ნაწილი აღმოსავლეთით ნახევარწრიული აფსიდითაა დასრულებული. აფსიდის შირიმით ნაწყობ კუთხეებზე გადაყვანილია ნალისებრი ფორმის თაღი, რომელიც მარტივპორფილიან (თარო და ცერად ჩამოკვეთილი სიბრტყე) შირიმისავე იმპოსტებს ეყრდნობა. ნალისებრი ფორმისაა კამარაც. სამხრ. კედელში ფართო და მაღალი, ნალისებრი თაღით დასრულებული შესასვლელია. მოგვიანებით ღიობი ამოუშენებიათ და შიგ პატარა სწორკუთხა კარი მოუწყვიათ.

გარშემოსავლელის დას.ნაწილი ნალისებრი კამარით გადახურული ბნელი დერეფანია. დას. კედელში, ეკლესიაში შესავლელის მოპირდაპირედ, ვიწრო შესასვლელია (ამჟამად ამოშენებულია), რომელსაც ნალისებრი თაღი ხურავს.

ეკლესიის ფასადები ნატეხი ქვის ირეგულარული წყობითაა მოპირკეთებული. შემორჩენილ წყობის მნიშვნელოვან ნაწილს მიწაყრილი ფარავს.

*თ.დვალი*

**086. ციხე**, კომპლექსი, არქიტექტურული ძეგლი მდებარეობს ადგილ ცქვიტაძისხევში, მთაზე. განეკუთვნება გვიანდელ შუა საუკუნეებს.

კომპლექსში შედის კოშკი, წმ.გიორგის ეკლესია და გალავანი. კოშკი და გალავანი ნაგებია ნატეხი ქვითა და დუღაბით, ეკლესია - რიყის ქვით. აქა-იქ ქვიშაქვაცაა გამოყენებული. ძეგლი ძლიერაა დაზიანებული: შემორჩენილია კოშკის, გალავნისა და დარბაზული ეკლესიის უმნიშვნელო ნაწილები.

*რ.რამიშვილი, ბ.ჯორბენაძე*

**ბოჭორმა** (ნასოფლარი)

(ომალოს თემის საკრებულო)

**087.კოშკი.** არქიტექტურული ძეგლი დგას ნასოფლარის განაპირას, სამხრეთით. განეკუთვნება გვიანდელ შუა საუკუნეებს. იგი ოთხსართულიანია, გეგმით კვადრატული (5,2x5,2მ); ნაგებია ფიქლის მშრალი წყობით. შესასვლელი II სართულის დონეზეა, აღმოსავლეთიდან. კარი თაღოვანია. I სართულის სამხრ. კედელში ერთი სარკმელია. დანარჩენი კედლები ყრუა. II სართულის სამხრ. კედელში თაღოვანი სარკმელია გაჭრილი, დას. კედელში - ერთი სათოფური. III სართულის აღმ. და ჩრდ. კედლებში ორ-ორი სათოფურია, დანარჩენ ორში სამ-სამი. IV სართულის ოთხივე კედელში თითო მაშიკული ყოფილა მოწყობილი, რომელთაგანაც მხოლოდ მცირე ნაწილები შემორჩა. კოშკის სართულშუა გადახურვა ხის კოჭებზე ყოფილა გამართული (შემორჩენილია კოჭების საყრდენი ბუდეები).

*მ.ბაქრაძე*

**088. საცხოვრებელი სახლი.** არქიტექტურული ძეგლი დგას ნასოფლარის დას. ნაწილში. აგებულია XIX-XX სს. მიჯნაზე. ეკუთვნის ჩოგანაიძეს.

სახლი სამსართულიანია. ნაგებია ფიქლის ქვითა და კირით. I სართულზე (5,65x6,3მ) შესასვლელი სამხრეთიდანაა. აღმ. და დას. კედლების გასწვრივ საქონლის ბაგაა მოწყობილი. იატაკის ნაწილზე ფიქალია დაგებული, ნაწილი ხისაა.

II სართულზე (10,25x7,6მ) ორი სხვადასხვა ზომის ოთახია, რომლებიც ერთმანეთს კარით უკავშირდება. გარედან შესასვლელი მეორე ოთახის აღმ. კედელშია გაჭრილი. ამ ოთახის სამხრ. კედელზე, ცენტრში, მიშენებულია სწორკუთხა კონტრფორსი. დიდი ოთახის სამხრ. კედელში ორი სარკმელია, სამხრ., აღმ. და დას. კედლების გასწვრივ ხის ტახტები დგას.

III სართულზე (13x7,6მ) ასვლა შეიძლება ქვის კიბით, რომელიც სახლს ჩრდ.-აღმ. მხრიდან ეკვრის. ამ სართულზე ორი იზოლირებული ოთახია, შესასვლელი ორივეს აღმოსავლეთიდან აქვს. ორივე ოთახის აღმ. კედელში თითო სარკმელია. დიდ ოთახს ორი სარკმელი სამხრ. კედელშიც აქვს. ოთახებში, სამხრ. და დას. კედლების გასწვრივ, ხის ტახტები დგას. დიდი ოთახის ჩრდ. კედელზე კარადაა მიდგმული. სართულშუა გადახურვა მოწყობილია ხის კოჭებზე.

IIდა III სართულებს აღმოსავლეთით აივანი აქვს. II სართულის აივნის იატაკი ფიქლისაა, III სართულისა - ხის. სახურავი ფიქლისაა.

III სართულს ჩრდილოეთით სამეურნეო ფარდული ეკვრის. ფარდული აღმ. მხარეს ღიაა, მის ჩრდ.-დას. კუთხეში ბუხარია.

*ა.ქალდანი*.

**089.წმინდა გიორგის ხატი.** საკულტო ძეგლი მდებარეობს ნასოფლარის შუაგულში, მთის ფერდობზე.

ნაგებობა გეგმით სწორკუთხაა (4x2,8მ), ნაშენია ფიქლით. წყობა მშრალია. შესასვლელი დასავლეთიდან აქვს. ინტერიერში ჩრდ. კედლის დას. კუთხე და დას. კედელი მომრგვალებულია. სამხრ. კედელში კვადრ. სარკმელია, ჩრდილოეთისაში - პატარა ნიში. სახურავი ცალფერდაა. გადახურულია სიპებით.

ხატის ნაგებობის გვერდით, დასავლეთით დგას საქვაბე. იგი გეგმით სწორკუთხაა. ნაგებია დიდი ზომის ფიქლით. წყობა მშრალია. შესასვლელი სამხრეთიდანაა. ინტერიერში, შესასვლელის პირდაპირ, ფიქლით მშრალად ნაშენი საცეცხლურია, რომელშიც კონუსისებრი სპილენძის ქვაბია ჩამაგრებულია. მეორე საცეცხლური შესასვლელის მარცხნივ, სამხრეთ-აღმოსავლეთ კუთხეში ყოფილა (შემორჩენილია ქვაბი, ხის ნავი და კედლის თავზე დადებული დიდი ძელი, რომელზედაც ლუდის გასაწურ ხაკებს კიდებდნენ). სახურავი ცალფერდაა, გადახურულია ფიქლით.

*მ.ბაქრაძე.*

*ბიბლ.:16გ: 66.*

**ბოჭორმის ეკლესია,** იხ: ზემო ხოდაშენი, ბოჭორმის ეკლესია.

**ბუის საყდარი,** იხ. სოფ. ხორხელი, ბუის საყდარი.

**ბულულის ეკლესია,** იხ. ქ. ახმეტა ბულულის ეკლესია

**ბუღაანი**

(შახვეტილას თემის საკრებულო)

**090. კოშკი.** არქიტექტურული ძეგლი დგას ადგილ ნაგომურალში, ტყეში. განეკუთვნება გვიანდელ შუა საუკუნეებს.

კოშკი გეგმით სწორკუთხაა (7x6 მ). ნაგებია რიყისა და ნატეხი ქვით. წყობა ირეგულარულია. ძლიერ დაზიანებულია. შემორჩენილია ორი სართული. I სართულის უმეტესი ნაწილი კედლების ნაშალითა და მიწითაა ამოვსებული, შემორჩენილ კედლებზე მცენარეებია ამოსული. ორივე სართულის აღმოსავლეთ კედელში თითო პატარა სარკმელია (?) გაჭრილი. I სართულის ჩრდ. კედელში ერთი სწორკუთხა ნიშია.

კოშკის მიმდებარე ტერიტორიაზე შემორჩენილია გალავნის ფრაგმენტები და რამდენიმე ქვაყრილი.

*თ. დვალი.*

**091. ღვთისმშობლის ეკლესია.** არქიტექტურული ძეგლი დგას სოფლის აღმოსავლეთით 300 მ -ზე. განეკუთვნება გვიანდელ შუა საუკუნეებს.

ეკლესია ნაგებია ნატეხი და რიყის ქვით. ძლიერ დაზიანებულია: შემორჩენილია მხოლოდ აფსიდის ნაწილი (სიმ. 2,3მ). რომელშიც ერთი სწორკუთხა სარკმელია გაჭრილი.

*მ. ბაქრაძე.*

**გირევი**

(ომალოს თმის საკრებულო)

**092. კოშკი,** არქიტექტურული ძეგლი დგას სოფლის დასავლეთით 0,5 კმ-ზე, კლდეზე. განეკუთვნება გვიანდელ შუა საუკუნეებს.

იგი ხუთსართულიანია (4,2x3,6 მ, სმ. 18,3მ), ზემოთკენ შევიწროებული, ნაგებია ფიქლით. წყობა მშრალია. კოშკის I და ზედა სართული შეკრული კამარითაა გადახურული. დანარჩენებს კი, ხის კოჭებზე დაყრდნობილი ბრტყელი გადახურვა ჰქონია. კოშკში შესასვლელი I სართულის სამხრეთ კედელშია - მიწიდან 2,1 მ სიმაღლეზე. კარი ბრტყელი თაღითაა გადახურული. სართულის დანარჩენ კედლებში თითო სათოფურია. I სართულის ქვემოთ ყრუკედლებიანი დაბალი (სიმ. 1,4 მ) სათავსია. პირველი სათლი მეორესთან კამარაში მოწყობილი სწორკუთხა ხვრელითაა დაკავშირებული. მეორე სართულის სამხრეთ კედელში თაღოვანი სარკმელია, დანარჩენ კედლებში - თითო სათოფური. მესამე და მეოთხე სართულების გადაწყვეტა მეორის ანალოგიურია. მეხუთე სართულს ყოველ მხარეს, ქვის კონსოლებზე დაყრდნობილი თითო სწორკუთხა მაშიკული აქვს, რომელთა ზემოთ ისრულთაღოვანი სარკმელი “სამზირი“ გრძელდება.

კოშკის ოთხივე ფასადზე მესამე და მეოთხე სართულების დონეზე, ჭადრაკულად განლაგებული კვადრატული ნიშებით გამოყვანილი პატარა რომბებია. აღმოსავლეთ, დასავლეთ და ჩრდილოეთ ფასადებზე ოთხ-ოთხი ასეთი რომებია, სამხრეთ ფასადზე - სამი. კოშკს საფეხურებიანი პირამიდისებრი გადახურვა აქვს.

*თ.დვალი*

*ბიბლ.: 132.*

**093. ციხე-სახლი,** არქიტექტურული ძეგლი დგას სოფლის განაპირას, სამხრეთით. განეკუთვნება გვიანდელ შუა საუკუნეებს. შედგება კოშკისა და გვიანდელი მინაშენისგან. ნაგებია ფიქლით, წყობა მშრალია.

კოშკი (6,5x6,5მ) ოთხსართულიანი ყოფილა. შემორჩენილია სამი სართული და მეთხის დასაწყისი. პირველი სართულზე, სამხრეთ და დასავლეთ კედლებში, თითო ფართო თაღოვანი კარია. აღმოსავლეთ კედლის ღერძზე გარეთკენ შევიწროებული თაღოვანი სარკმელია, რომლის სამხრეთით თაღოვანი ნიშია. ასეთივე ნიშია დასავლეთ კედელშიც, კარის მარცხნივ. მეორე სართულის ჩრდილოეთ კედლის დასავლეთ კიდეში თაღოვანი კარია გაჭრილი. ამავე კედლის სამხრეთ კიდეში პატარა თაღოვანი ნიშია. ორი ნიშია აღმოსავლეთ კედელში. სამხრეთ კედელში სამი სარკმელი. ერთ დონეზე განლაგებული ქვედა ორი სარკმელი თაღოვანია. ხოლო მესამე, ზედა, რომელიც მათ შრისაა მოქცეული, მართკუთხაა. მესამე სართულზე თაღოვანი კარი დასავლეთ კედელშია გაჭრილი. ამ სართულის სამხრეთ კედელში ორი თაღოვანი საკმელია. აღმოსავლეთ კედელში - ერთი. ჩრდილოეთ კედელში გაჭრილი სარკმელი სწორკუთხაა.

მინაშენი კოშკს დასავლეთიდან ეკვრის. იგი გეგმით სწორკუთხაა (4,4x5,9მ). შემორჩენილია ძლიერ დაზიანებული ორი სართული. პირველ სართულზე ჩრდილოეთ და სამხრეთ კედლებში თითო კარია. სამხრეთ კარი მოგვიანებით ამოუქოლავთ. აღმოსავლეთ კედელში ერთი მცირე ნიშია. მეორე სართულზე კარი დასავლეთ კედელში ყოფილა ( ამოქოლილია) სამხრეთ კედელში ორი სწორკუთხა სარკმელია, დასავლეთისაში - ერთი სარკმელი და ერთ ნიში.

*ა. თოფურია*

**გოგრულთა** (ნასოფლარი)

(ომალოს თემის საკრებულო)

**094. სამაროვანი,** არქეოლოგიური ძეგლი მდებარეობს ნასოფლარის განაპირას, მდინარეების თუშეთის ალაზნის და ორწყლის შესართავთან. განეკუთვნება გვიანდელ შუა საუკუნეებს.

სამაროვანი აღმოჩნდა შემთხვევით 1988 წ. შვეულმფრენის დასაჯდომი მოედნის მშენებლობის დროს. ძლიერ დაზიანებულია. სამაროვანზე ქვის სამარხებში აღმოჩნდა ვერცხლის და ბრინჯაოს სასაფეთქლეები და საყურეები (66ც), ბრინჯაოს ორნამენტირებული სამაჯურები, ნიჟარა-კაუჭები, ბრინჯაოს ჯაჭვებისა და რკინის ჯაჭვის პერანგის ფრაგმენტები და სხვ.

მასალა ინახება სოფ. ოჟოში, ს. ახმეტელის სახლ-მუზეუმში.

*რ. დოლაბერიძე.*

**გორისჯვრის ეკლესია,** იხ. სოფ. ახალშენი, გორისჯვრის ეკლესია

**გურჯისგორის კოშკი,** იხ. სოფ. ხევისჭალა, გურისჯვრისგორის კოშკი.

**დადიკურთა** ( ნასოფლარი)

(ომალოს თემის საკრებულო)

**095. სალუდე,** არქიტექტურული ძეგლი მდებარეობს ნასოფლარის ჩრდილოეთი განაპირას, ფერდობზე. ნაგებია ფიქლით. წყობა მშრალია, ტლანქი. ძლიერ დაზიანებულია: ჩამონგრეულია სახურავი, დანგრეულია კედლების უმეტესი ნაწილი. შესასვლელი სამხრეთ კედლის დასავლეთ ნაწილშია. დასავლეთ კედლის ძირში სიპებით ნაგები გრძელი სკამია. ჩრდილოეთ კედელში ერთი ოთხკუთხაა ნიში სამხრეთ-დასავლეთ კუთხეში ოთხკუთხა საცეცხლურია, რომელშიც დიდი სპილენძის ქვებია ჩადგმული.

მთავარი ფასადი სამხრეთითაა. დასავლეთ კედლიდან გამოშვერილია სიპი, რომელსაც დროშის ჩასამაგრებელი ნახვრეტი აქვს გაკეთებული.

*მ.ბაქრაძე*

*ბიბლ.: 16გ: 85*

**096.ჯვართანას ბატონცვარიელის ხატი,** კომპლექსი, საკულტო ძეგლი მდებარეობს ნასოფლარის დასავლეთი, მთის ფერდზე, კომპლექსში შედის მილიონა და სადროშე.

მილიონა კუბური ფორმის ყრუ ნაგებობაა (1,7x1,7 მ სიმ. 1,5 მ) მთავარი ფასადი ჩრდილოეთით აქვს. ამ მხარეს მიწის პირზე დაბალი და მოგრძო თახჩაა, რომელიც ვერტიკალურად ჩასმული ფიქლით ორ ნაწილადაა გაყოფილი.

სადროშე მილიონას ჩრდილო-აღმოსავლეთით 4-5 მ-ზე დგას. იგი გეგმით სწორკუთხაა (3x2,5 მ). სამხრეთის მხარე მთელ სიგანეზე გახსნილია. ჩრდილოეთის ნაწილი კი მიწაშია შეჭრილი. სახურავი ცალფერდაა, აღმოსავლეთიდან დასავლეთისკენ დახრილი. დახურულია სიპებით, რომლებიც ყავრებზე აწყვია.

*მ. ხუციშვილი*

*ბიბლ.: 16გ; 86*

**დამასტის ეკლესი,** იხ, სოფ. მატანი, დამასტის ეკლესია

**დანო**

(ომალოს თმის საკრებულო)

**097. წყაროთგორის წმ. გიორგის ხატი.** კომპლექსი , საკულტო ძ. მდებარეობს სოფლის დასავლეთით 2 კმ-ზე, მთაზე. კომპლექსში შედის: დარბაზი, მილიონა და გალავანი. ყველა ნაგებობა ნაშენია ფიქლით. წყობა მშრალია.

დარბაზი გეგმით ოთხკუთხა (3,2 x 2,2 მ). დაბალი ნაგებობაა. შესასვლელი სამხრეთიდან აქვს. შიგნით ჩრდილოეთ კედლის შუა ნაწილში ოთხთვლიანი თახჩაა. ერთ პატარა თახჩა სამხრეთ კედელშიცაა. აღმოსავლეთ კედლის მთელ სიგრძეზე, წყობიდან გამოშვერილი ფიქლებით თაროა მოწყობილი. სახურავი ორფერდაა, გადახურულია ფიქლით.

მილიონა დარბაზს ჩრდილოეთიდან აკრავს. იგი ოთხკუთხა (1,7x,17მ) სვეტის ფორმის, მთლიანი მასის მაღალი ნაგებობაა. დასავლეთ მხარეს თასების შესანახი თაღოვანი თახჩა აქვს. მეორე მსგავსი თახჩა აღმოსავლეთ მხარესაა, მის ზემოთ და მარცხნივ წყობიდან გამოშვერილია თითო გახვრეტილი სიპი, რომლებსაც დროშის ტარის ან ჯიხვის რქის ჩასადგმელად იყენებდნენ. ნაგებობა დასრულებულია ხუთსაფეხურიანი პირამიდისებრი სახურავით, რომელსაც წვერი წაკვეთილი აქვს და ზედა სამკუთხა ფორმის ფიქლის ფილაა დაგებული.

გალავანი, რომელიც ნაგებობებს ირგვლივ ევლებოდა, თითქმის მთლიანად დანგრეულია. შემორჩენილია მხოლოდ აღმოსავლეთ და სამხრეთ კედლების მცირე ნაწილი.

კომპლექსის გარშემო გაურკვეველი დანიშნულების ნაგებობათა ნაშთებია.

*მ. ხუციშვილი*

*ბიბლ.: 16გ: 39*

**დართლო**

(ომალოს თმის საკრებულო)

**098. აკლდამები.** ისტორიული არქიტექტურული ძეგლები მდებარეობენ სოფლის სამხრეთი, დართლოს მთის ფერდობზე, სასაფლაოზე, ერთმანეთის გვერდით,

აკლდამა ორია. ორივე გეგმით სწორკუთხაა და ფიქლითაა ნაშენი. წყობა მშრალია. შიგნით ლამ-კირითაა შელესილი.

შედარებით პატარა (3,55x2,9მ) აკლდამას შესასვლელი დასავლეთიდან აქვს. კარი შეისრული თაღითაა გადახურული. შემორჩენილია ხის კარის ნაწილი, რომელიც გარედან გეომეტრიული ჩუქურთმითაა შემკული. აღმ. კედელში ბრტყლად გადახურული პატარა სარკმელია, რომლის ქვემოთ, კედელზე, მიდგმულია საკურთხევლის მსგავსი, კუბური ფორმის პატარა ნაგებობა. მეორე სარკმელი სამხრ. კედელშია. შიგნით აკლდამა გადახურულია წვერწაკვეთილი კამარით.

დასავლეთ ფასადზე, კარის თავზე, წყობაში ჩასმულია რიყის ბრტყელი ქვა, კარის მარჯვნივ კი, წყობიდან პატარა რიყის ქვაა გამოშვერილი. გადახურვა ორფერდაა - საფეხურებიანი. სამხრეთ ფასადის დასავლეთ კიდეზე მიდგმულია ლამითა და ფიქლით ნაშენი პატარა ნაგებობა, რომელსაც სამხრეთით შეისრული თაღით გადახურული სასანთლე ნიში აქვს.

აკლდამის ჩრდილოეთით დგას მეორე, ოდნავ მოზრდილი (3,7x2,95მ) აკლდამა. შესასვლელი აქაც დასავლეთიდანაა. კარის თაღი შეისრულია. აღმოსავლეთ კედელში მომრგვალებული სარკმელია გაჭრილი. სარკმლის ქვემოთ, კედელზე, მიდგმულია კუბური ფორმის, საკურთხევლის მსგავსი პატარა ნაგებობა. იატაკი მიწურია. სახურავი ორფერდაა, რვა საფეხურია.

*მ. ბაქრაძე*

*ბიბლ.:16გ: 28.*

**099.ეკლესია.** არქიტექტურული ძეგლი დგას სოფლის განაპირას, სამხრეთით. აგებულია XIXს-ში.

ეკლესია დარბაზულია (12,5x8,5მ), ნაგებია ქვიშაქვით, შიგნიდან შელესილია, ძლიერ დაზიანებულია. შემორჩენილია: სამხრეთ კედელი, აღმოსავლეთ კედლის სამხრეთ ნახევარი და დასავლეთ კედლის მნიშვნელოვანი ნაწილი. შესასვლელი დასავლეთიდანაა, კარი სწორკუთხაა. სწორკუთხა საკურთხევლის აღმოსავლეთ კედელში ფართო და მაღალი სწორკუთხა სარკმელია. ეკლესიის სამხრეთ კედლის შუა ნაწილში გაჭრილი სარკმელი შედარებით დაბალია. სამხრეთ კედელზე ორი წყვილი პილასტრია, რომელთა მარტივ იმპოსტებზე კედლის თაღებია გადაყვანილი. გრძივ კედლებზე, პილასტრების ზემოთ, თითო კონსოლია, რომლებსაც კამარის საბჯენი თაღები ეყრდნობოდა.

დას. ფასადი ერთსაფეხურიან ცოკოლზე დგას და დასრულებულია ფრონტონით. ფრონტონის არეში ტოლმკლავა ჯვრის რელიეფია. ტიმპანიანი კარის ორივე მხარეს თითო მაღალი თაღოვანი ნიშია. ჯვრის რელიეფია აღმოსავლეთ ფასადის ფრონტონის არეშიც. სამხრეთ ფასადის განაპირა ნაწილებში ბრტყელი ნიშებია.

*პ.ქურდიანი.*

**100. იახსრის ხატი,** კომპლექსი, საკულტო ძეგლი მდებარეობს სოფლის აღმოსავლეთით, დართლოს მთის კალთაზე. იახსარი წარმართული ღვთაებაა. საკულტო ცენტრი ფშავში იყო. ფშავ-ხევსურთა წარმოდგენით, იგი ავსულებთან (დევები, ქაჯები, ეშმაკები) შეურიგებელი მებრძოლია, საკუთარი საყმოს წევრებისა და მისი მავედრებელი უცხო მლოცველების მფარველი. იახსრის დროშით ხევისბერები ცდილობდნენ სულით ავადმყოფისგან ბოროტი ძალის განდევნას, არაბუნებრივი სიკვდილით გარდაცვლილი (ზღვაში დაღუპული, მეხდაცემული, წყალში დამხრჩვალი) „სულის გამოხსნას“ და ა.შ.

ხატის კომპლექსი შედის: დარბაზი. საბრძანისი, სადროშე კოშკი, მილიონა, ხატის ტყე და ყანები, საქალებო მხარე, რომლისკენაც მიდის საქალებო ბილიკი; იგი ეყრება საკაცებო ბილიკს, რომელიც ხატის ნაგებობებს უვლის დასავლეთ მხრიდან. დარბაზი, საბრძნისი და მილიონა ნაგებია ფიქლით. სადროშე კოშკი - ქვითკირით. ყველა ნაგებობის წყობა, გარდა სადროშე კოშკისა, მშრალია.

დარბაზი მოგრძო სათავსია. შესასვლელი აღმოსავლეთიდან აქვს. კარის თაღი შეისრულია. შიგნით აღმოსავლეთ და ჩრდილოეთ კედლებში თითო პატარა ნიშია. სახურავი ორფერდაა, გადახურულია ხის ძელებზე დაწყობილი ფიქლის მოზრდილი ფილებით.

საბრძანისი მოქცეულია დარბაზსა და სადროშე კოშკს შრის. ვიწრო და დაბალი შესასვლელი აღმოსავლეთიდან აქვს. შესასვლელს აფარებული აქვს სიპი. სათავსში დაბრძანებული იყო დროშა.

სადროშე კოშკი უშუალოდ საბრძნისზეა მიდგმული. იგი ოთხკუთხა პრიზმის ფორმის ყრუ ნაგებობაა. მის აღმოსავლეთ წახნაგში პატარა სასანთლე ნიშია. ნაგებობას პირამიდისებრი ექვსსაფეხურიანი სახურავი აქვს.

მილიონა სადროშე კოშკის მსგავსი ნაგებობაა. დგას სადროშე კოშკის აღმოსავლეთით რამდენიმე ნაბიჯზე. გადახურულია საფეხუროვანი პირამიდით.

*მ. ბაქრაძე.*

*ბიბ.:16გ: 26.*

**101.იდოიძეების საცხოვრებელი კომპლექსი.** არქიტექტურული ძეგლი მდებარეობს სოფლის განაპირას, ჩრდილო- აღმოსავლეთით მდინარე დართლოს წყლის ნაპირზე. განეკუთვნება გვიანდელ შუა საუკუნეებს.

კომპლექსი შედგება ერთმანეთზე მიდგმული კოშკისა და ციხე-სახლისგან. მათგან უადრესია კოშკი, ციხე-სახლი მოგვიანებითაა (სამხრეთიდან) მიშენებული. ორივე შენობა ნაგებია ნატეხი ქვითა და ფიქლით. ძლიერ დაზიანებულია: ჩამონგრეულია ციხე-სახლის ბოლო სართულის კედლების ზედა ნაწილი და სართულშუა გადახურვები, რომელთა ჩამონაშალითაა ამოვსებული კოშკის პირველი და მეორე სართულები. კოშკი და ციხე-სახლი კლდის ბუნებრივ ტერასებზე სხვადასხვა დონეზეა აგებული ისე, რომ კოშკის პირველი და ციხე-სახლის მესამე სართულები ერთ დონეზე მდებარეობენ.

კოშკი გეგმით კვადრატულია (4,1x4,1მ), შვიდსართულიანი. ქვედა სამ სართულს თითო თაღოვანი შესასვლელი აქვს. პირველ და მესამე სართულებს სამხრეთიდან მეორე სართულს- ჩრდილოეთიდან. კოშკის პირველი სართულის კარი ციხე-სახლის მესამე სართულზე გადის, მესამე სართულისა- ციხე სახლის მეხუთე სართულზე. ყველა სართულზე (ბოლოს გარდა), ყოველ კედელში ორ-ორი სათოფურია. ციხე-სახლის მხარეს სათოფურები ამოქოლილია. ბოლო სართულის ოთხივე კედელში თითო განიერი და მაღალი თაღოვანი ღიობია. კოშკის სართულშუა გადახურვების ხის კოჭებზე ყოფილა გამართული, რომლებიც ბოლოებით კუთხეების წყობაში ირიბად ჩასმულ ქვის ფილებს ეყრდნობოდნენ. ბოლო სართული შემკული კამარითაა გადახურული. კოშკს საფეხუროვანი პირამიდული ფორმის სახურავი აქვს.

ციხე-სახლი ექვსსართულიანი ყოფილა. იგი გეგმით ტრაპეციისმაგვარი (6,6x5,4მ) შესასვლელი პირველ სართულზე აღმოსავლეთიდანაა, მეორე, მესამე და მეოთხე სართულზე (გარდა პირველისა) სათოფურების სარკმლები სჭარბობს. სამხრეთ კედელში ორ-ორის სარკმელია. მეოთხე სართულის ოთხივე კედელში თითო დიდი ხვრელებია, რომლებზეც გარედან სალოდეა მიდგმული. სართულშუა გადახურვა ხის კოჭებზე ყოფილა გამართული.

*ა. ქალდანი.*

**102.კოშკი.** არქიტექტურული ძეგლი დგას შუა სოფელში. განეკუთვნება გვიანდელ შუა საუკუნეებს. ეკუთვნოდა ნაჭაურიძეებს.

კოშკი ხუთსართულიანია, გეგმით კვადრატული (ფუძესთან 4,2x,4,2მ) ნაგებია ფიქლით. სართულშუა გადახურვა ბრტყელი, კოჭოვანი ყოფილა. შესასვლელი პირველ სართულზეა, აღმოსავლეთიდან მიწიდან 2მ სიმაღლეზე. სართულის ქვემოთ ყრუკედლებიანი სარდაფია, რომლის ხის გადახურვა მეორე სართულის კედლების გათხელებით შექმნილ საფეხურებს ეყრდნობოდა. პირველი სართული გადახურულია ბრტყელი კამარით, რომლის ჩრდილო-დასავლეთ კუთხეში მოწყობილია მეორე სართულზე ასასვლელი სწორკუთხა საძრომი. მეორე სართულის სამხრეთ კედელში ერთი სარკმელია, დანარჩენ კედლებში- თითო სათოფური. მესამე სართულზე ჩრდილოეთ კედელში გაჭრილი კარი კოშკზე მიშენებულ საცხოვრებელ სახლში (შემორჩენილია საძირკველი) გადიოდა. მეოთხე სართული მეორის მსგავსია. მეხუთე სართულის ოთხივე კედელში თითო თაღოვანი სარკმელია. ეს სართული შემაღლებული კამარითაა გადახურული.

სამხრეთ ფასადზე მესამე და მეოთხე სართულების საკმლების ზემოთ, ჭადრაკულად განლაგებულია პატარა კვადრატული ნიშნები. მეხუთე სართულის სარკმლებზე სალოდეებია მიდგმული. კოშკი გადახურულია სამსაფეხუროვანი პირამიდისებრი სახურავით.

*პ.ქურდიანი.*

*ბიბლ.: 20: 208-210; 132.*

**103. სამაროვანი.** არქეოლოგიური ძეგლი მდებარეობს იახსრის მთაზე, განეკუთვნება ადრინდელ და გვიანდელ შუა საუკუნეებს.

ძეგლი 1932 სდლხ გათხარა საქართველოს სახელმწიფო მუზეუმის ექსპედიციამ (ხელმძღვანელი გ.ჩიტაია), სამაროვანზე გამოვლინდა ქვის სამარხები. ადრინდელი შუა საუკუნეების ხნის ერთ-ერთ ქვის სამარხში აღმოჩნდა აბზინდა, საყურე, ბეჭედი, სამაჯურის ფრაგმენტები, ბრინჯაოს ორნამენტებიანი ბალთა, სასაური ინტალიო-საბეჭდავი, რომელსაც ცეცხლის კვალი ემჩნევა და სხვ. გვიანდელი შუა საუკუნეების ხანის სამარხში კი აღმოჩნდა ბრინჯაოს ბურთულებისგან შედგენილი მტევნებით დაბოლოებული საყურეების, სამაჯურის და ჯაჭვს ფრაგმენტები, აგრეთვე ბალთები, სარკეები, მინის და სარდიონის მძივები, რგიკის სამაჯურები და სხვ.

მასალა ინახება საქართველოს სახელმწიფო მუზეუმში.

*რ.დოლაბერიძე.*

**104. საქვაბე.** არქიტექტურული ძეგლი დგას სოფლის სუა უბანში.

შენობა გეგმით ოთხკუთხაა, ნაგებია ფიქლით, მშრალად. მთავარი ფასადი დასავლეთით აქვს მიმართული. ამავე მხარესაა ერთადერთი, განიერი და მაღალი, სწორკუთხა შესასვლელი.

შიგნით, აღმოსავლეთ კედლის გასწვრივ, ფიქლით მშრალად ნაგები კერაა. კერაში ჩასმულია ორი სალუდე ქვაბი, რომლებიც ჯაჭვებითაა ჩამოკიდებული სამხრეთ და ჩრდილოეთ კედლებზე გადაბმულ ის ძელზე. ჩრდილო-დასავლეთ კუთხეში გამართულია სვიის მოსახარში კერა. სამხრეთ კედელთა დგას მოხარშული ლუდის (დარკოს) ჩასაწური ნავი, რომელიც ფიჭვის მთლიანი ხისგან არის გამოთლილი. ნავის ზემოთ, აღმოსავლეთ და დასავლეთ კედლებზე გადებულ ძელზე, ჩამოკიდებული იყო ლუდის გასაწური ტომრები (ხარკები). კედლებში დატანებულია სამი მცირე ზომის ნიში. მათგან ორი დასავლეთითაა, ერთი ჩრდილოეთით. იატაკი მიწურია.

ნაგებობა გადახურულია ხის ძელებზე მოწყობილი ფიქლის ცალფერდა სახურავით, რომელიც აღმოსავლეთიდან დასავლეთისკენაა დაქანებული.

*მ.ბაქრაძე.*

*ბიბლ.: 16გ: 31*

**105 ციხე- სახლები.** კომპლექსი, არქიტექტურული ძეგლი მდებარეობს სოფლის განაპირას, აღმოსავლეთით მდინარე დართლოსწყლის ნაპირზე, განეკუთვნება გვიანდელ შუა საუკუნეებს.

კომპლექსი შედგება ერთმანეთისგან 1 მეტრით დაშორებული ორი კოშკური ციხე-სახლისგან. ერთი ხუთსართულიანია, მეორე - ექვსსართულიანი. სახლები ნაგებია ფიქლით. ორივე ციე-სახლის სართულშუა გადახურვები და ბოლოს სართულის კედლების ზედა ნაწილები ჩამონგრეულია.

ხუთსართულიანი სახლის (6,6x5 მ) შესასვლელი პირველ სართულზე აქვს, ჩრდილო-დასავლეთიდან. მტრისათვის ძნელმისადგომი მხრიდან. პირველი სართულის დანარჩენი სამი კედელი ყრუა. სხვა სართულებზე თითო კარია. სათოფური ყველა კედელშია. აღმოსავლეთ ფასადზე, მეორე სართულის დონეზე, შემორჩენილია ქვის სამი კონსოლი, რომლებზეც ხის აივანი იყო გამართული.

ექვსსართულიან სახლში (5,8x6,3მ) შესასვლელი, პირველი მეორე და მესამე სართულებზეა, ჩრდილო-დასავლეთით. პირველი სართულის სამი კედელი ყრუა. მეორედან მეექვსე სართულამდე, სამხრეთ-დასავლეთით, სიმეტრიულად ორ-ორი სარკმელია გაჭრილი. სათოფურების რაოდენობა პირველ ციხე-სახლთან შედარებით აქ ნაკლებია. მეექვსე სართულის ოთხივე კედელში ყოფილა თითო სალოდე. დასავლეთ ფასადზე, მეორე სართულის დონეზე, სამი კონსოლია.

ორივე ნაგებობაში სართულშუა ბრტყელი გადახურვა ხის კოჭებზე ყოფილა გამართული (შემორჩენილია კოჭების ბუდეები). ყველა კარის წირთხლებში საურდულე ხვრელებია.

*ა.ქალდანი.*

**დაქიურთა** (ნასოფლარი)

(ომალოს თემის საკრებულო)

**106.საცხოვრებელი სახლი**. არქიტექტურული ძეგლი დგას ნასოფლარის განაპირას, დასავლეთით. განეკუთვნება გვიანდელ შუა საუკუნეებს.

სახლი (4,6x5,4მ, შემორჩენილი სიმაღლე 4 მ) ორსართულიანია: ნაგებია ფიქალი ქვით. წყობა მშრალია. მეორე სართულის კედლები შიგნიდან მიწანარევი ნაკელითაა შელესილი. დაზიანებულია ჩამონგრეულია სახურავი და სართულშუა გადახურვა.

პირველ სართულზე საქონლის სადგომი იყო. შესასვლელი მას სამხრეთ-აღმოსავლეთიდან აქვს. ჩრდილო-აღმოსავლეთ კედელში მცირე სარკმელია. მეორე სართულზე შესასვლელი სამხრეთ-დასავლეთიდანაა, მიწიდან 1,8მ სიმაღლეზე. სამხრეთ-აღმოსავლეთ კედელში ორი სარკმელია, ჩრდილო-აღმოსავლეთ კედელში დიდი სწორკუთხა ღიობი. ს სართული საცხოვრებელი იყოს. სახლის ხის სართულშუა გადახურვა (შემორჩენილია ხის კოჭების ბუდეები) და ფიქლის ცალფერდა სახურავი ჰქონია.

*ა.ქალდანი*.

**107. ციხე-სახლი**. არქიტექტურული ძეგლი დგას ნასოფლარის შუაში, განეკუთვნება გვიანდელ შუა საუკუნეებს. ეკუთვნოდა ხელაძეებს. ნაგებია ფიქლით, წყობა მშრალია, მეორე, მესამე და მეოთხე სართულების კედლები შიგნით მიწანარევი ნაკელითაა შელესილი. ნაგებობა დაზიანებულია: ჩამონგრეულია სახურავი და სართულშუა გადახურვა.

ციხე-სახლი (6,25x6მ,შემორჩენილი სიმაღლე 10,2 მ) ხუთსართულიანია, გეგმით ოთხკუთხა. ყველა სართულს დამოუკიდებელი შეისრულთაღოვანი შესასვლელი აქვს. პირველ სართულზე შესასვლელი აღმოსავლეთიდანაა, მეორე სართულზე - სამხრეთიდან. ამ სართულის აღმოსავლეთ კედელში ორი ფართო სარკმელია. პირველი და მეორე სართულები საქონლის სადგომია, მესამე სართული- საცხოვრებელი. პირველი სართულის შესასვლელი სამხრეთიდანაა. ამავე კედელში ერთი სათოფურია. აღმოსავლეთ კედელში- ორი სარკმელი, ჩრდილოეთისაში სათოფური და ნიში. დასავლეთ კედლის შუაში განიერი პილასტრია, რომელიც ჭერამდე ადის. მეოთხე სართულზე შესასვლელი დასავლეთიდანაა. ამ სართულზე, ჩრდილო და სამხრეთ კედლებში ორ-ორი სათოფურია, აღმოსავლეთ კედელში- ერთი ფართო სარკმელი. მეხუთე სართულზე შესასვლელი დასავლეთიდანაა. ამავე კედელში ერთი სათოფურია. სამხრეთ კედელში - ორი სათოფური და დოდო ოთხკუთხა ღიობი, ჩრდილოეთ კედელში - ერთი ასეთივე ღიობი, აღმოსავლეთისაში - ორი ღიობი და ერთი სარკმელი. მეოთხე და მეხუთე სართულები სათავდაცვო იყო. სართულშუა გადახურვა ყოფილა (შემორჩენილია ის კოჭების ბუდეები).

აღმოსავლეთიდან ციხე-სახლს ეკვრის ტერასა (7,5x8,4მ),რომლის აღმოსავლეთ კედელში 0,7 მ. სიმაღლეზე, ჩასმულია ცხენების მისაბმელი ფიქლის შვერილები. მეორე სართულზე სამხრეთიდან მიდგმულია სწორკუთხა ნაგებობა (3,35x2,8მ) რომელშიც ქვის კიბით ადიოდნენ.

*ა. ქალდანი.*

**დედათა მონასტერი,** იხ. სოფელი ზემო ხოდაშენი, დედათა მონასტერი.

**დედისფერული**

(საკობიანოს თემის საკრებულო)

**108. საცხოვრებელი ნაგებობა.** არქიტექტურული ძეგლი მდებარეობს სოფლის განაპირას, ტყიან ფერდობზე. განეკუთვნება IX-X სს. შენობა გეგმით სწორკუთხაა (20x16მ), ნაგებია ნატეხი

ქვითა და დუღაბით. ძლიერ დაზიანებულია: შემორჩენილია კედლების (სმ, 1,3-1,5მ) ნაწილები. კედლებში რამდენიმე ნისია, რომლებსაც ნალისებრი თაღები აქვს. შემორჩენილია აგრეთვე ორი ერთმანეთთან ახლო მდგომი სვეტი (დიამ. 1,3მ, სიმაღლე დაახლოებით 4მ.)

*დ. ჯინჭარაძე.*

**დიდბატონის ეკლესია,** იხ. სოფელი მატანი, დიდბატონის ეკლესია და მარანი.

**დიკლო**

(ომალოს თემის საკრებულო)

**109. საცხოვრებელი სახლი,** არქიტექტურული ძეგლი დგას სოფლის განაპირას, სამხრეთით. განეკუთვნება გვიანდელ შუა საუკუნეებს. ეკუთვნოდა პლატო ოსორაულს.

სახლის სამსართულიანია. ნაგებია ფიქლით. წყობა მშრალია.

პირველ სართულზე (5,2x4,8მ) საქონლის სადგომია, რომელსაც შესასვლელი სამხრეთ-აღმოსავლეთიდან აქვს. ამავე კედელში ერთი სარკმელიცაა. სამხრეთ-დასავლეთ და ჩრდილო-აღმოსავლეთ კედლებთან საქონლის ბაგებია. ჭერში ამოჭრილია მეორე სართულზე ასასვლელი ხვრელი. იატაკზე ფიქალია მოგებული.

მეორე სართული (5,1x4,6მ), შესასვლელი ჩრდილო-დასავლეთიდანაა. ამავე კედელში, აგრეთვე სამხრეთ-დასავლეთ და ჩრდილო-აღმოსავლეთ კედლებში, ორ-ორი სარკმელია, დასავლეთისაში - ერთი. ამლშუა გადახურვა კოჭოვანია. სამხრეთ-დასავლეთ ფასადზე, სათოფურის ზემოთ, რიყის ქვაზე (0,5 x 0,35მ) ამოკვეთილია სამი ჯვარი. ჩრდილო-აღმოსავლეთ და ჩრდილო- დასავლეთ კედლებში ჩამოყოლებულია ორ-ორი თეთრი სამკუთხა ქვა (0.3x0.25მ). სამხრეთ-დასავლეთ კედელზე ასეთივე ქვებით დეკორატიული სამკუთხედია (0,7 x0,6მ) გამოყვანილი.

სახლს ფიქლის ორფერდა სახურავი აქვს.

*ზ.ჯინჭრაძე.*

**დოჭუ**

(ომალოს თემის საკრებულო)

**110. კოპალეს ხატი,** საკულტო ძეგლი მდებარეობს სოფლის თავზე, სამხრეთით. ხატი ფიქლით მშრალად ნაშენი, ოთხკუთხა პრიზმის ფორმის ყრუკედლებიანი ნაგებობაა. გადახურულია ფიქლის მოზრდილი ფილებით-ბრტყლად. შესასვლელი (ამოშენებულია) სამხრეთიდან ჰქონია. ნაგებობაში დროშებს ინახავდნენ, რომლებსაც შენობაში ათავსებდნენ ან ამოჰქონდათ სახურავის მოხსნის საშუალებით.

გარედან, ნაგებობის დასავლეთ კედელში ორი, ხოლო ჩრდილოეთ კედელში ერთი ჯოხია ჩამაგრებული, რომლებზედაც , როგორც ჩანს შესაწირავად მოყვანილ საკლავს აბამდნენ.

*მ.ხუციშვილი.*

*ბიბლ.: 16გ: 100*

**112. საქვაბე,** საკულტო ძეგლი მდებარეობს სოფლის თავში, სამხრეთით, შენობა გეგმით სწორკუთხაა (6,2x8,3მ), ნაგებია ფიქლით, მშრალად. შესასვლელი სამხრეთ კედლის შუა ნაწილში აქვს. შესასვლელი წირთხლებში სამ-სამი ღრმულია, რომელშიც ძელების ბოლოებია ჩამაგრებული. აღმოსავლეთ და დასავლეთ კედლები ჩრდილოეთისკენ საფეხურებად მაღლდება. შენობას ჩრდილოეთ კედელი არა აქვს და მის ნაცვლად კლდეა გამოყენებული, ამ მხარეს სახურავი ეყრდნობა სამ ბოძს, აქვე, კლდის ნაწილზე, ამოყვანილია ფიქალი ქვის კედელი, რომელშიაც მოწყობილია ოთხკუთხა ნიში. მსგავსი ერთი ნიშია აღმავლეთ ხოლო ორი - დასავლეთ კედელში. ინტერიერის ჩრდილოეთ ნაწილში ფიქლით ნაგები ორი საცეცხლურია. თითოეულში თითო ქვებია ჩადგმული. აღმოსავლეთ კედელთან დევის ხის დიდი ნავი (ლახტბა). სახურავი ცალფერდაა, დაქანებულია ჩრდილოეთიდან სამხრეთისაკენ. აღმოსავლეთ და დასავლეთ კედლების თითოეულ საფეხურზე გადაბმულია თითო მორი (ხიდი), მორებზე დაწყობილია წვრილი ძელები (ყავარი), ამ უკანასკნელზე კი - ბრტყელი ფიქლები.

*მ.ბაქრაძე.*

*ბიბლ.: 16გ: 101.*

**113. საცხოვრებელი სახლი,** არქიტექტურული ძეგლი დგას შუა სოფელში, განეკუთვნება გვიანდელ შუა საუკუნეებს. ეკუთვნის თორღვაიძეებს.

სახლი სამსართულიანია. ნაგებია ფიქლით. წყობა მშრალია. კედლები შიგნით და გარეთ თეთრი თიხითაა შელესილი.

პირველ სართულზე შესასვლელი სამხრეთიდანაა. ამ სართულზე საქონლის სადგომი (5,9x5,3მ) ყოფილა, რომელზეც გარედან მიშენებულია ცალფერდა სახურავით გადახურული ნახევრად ღია სადგომი (2,5x5,2მ).

მეორე სართული საცხოვრებელია (5,3 x6,5მ); შესასვლელი ჩრდილო-აღმოსავლეთიდან აქვს. ჩრდილო-დასავლეთ კედელში ორი სარკმელია, სამხრეთ-დასავლეთისაში- ერთი. სამხრეთ-აღმოსავლეთ კედელი მიწაშია ჩამჯდარი და ყრუა. იატაკი დატკეპნილი მიწისაა. ამ სართულზე მოხვედრა პატარა ეზოდან შეიძლება. ეზო ხელოვნურ ტერასა წარმოადგენს. მისი სამხრეთ- აღმოსავლეთ მხარეს სამზარეულოა, რომელიც შენობაზეა მიმაგრებული და გადახურულია ფიქლის ცალფერდა სახურავით. სამზარეულოს ჩრდილო-დასავლეთ კედელზე გარედან მიშენებულია ფიქლით ნაგები პურის საცხობი.

მესამე სართულზე ერთი საცხოვრებელი ოთახი( 5,3x3,5მ) და მასზე სამხრეთ-აღმოსავლეთიდან მოგვიანებით მიშენებული დამხმარე სათავსია (5,3x2,5მ). ჩრდილო-აღმოსავლეთიდან სართულს მთელ სიგრძეზე ხის მოხარატებული აივანი )10,5x1,2მ) გაუდევს. მისი ხის იატაკი სართულშუა გადახურვის კოჭებს ეყრდნობა. აივანზე მოხვედრა შეიძლება მორე ტერასიდან, რომელიც პირველზე საგრძნობლად მაღლაა. აივანზე საცხოვრებლისა და დამხმარე სათავსის კარები გამოდის. საცხოვრებლის ჩრდილო-აღმოსავლეთ კედელში კარი და ერთი დარაბიანი სარკმელია, ჩრდილო-დასავლეთისაში- ერთი. იატაკი ფიცრისაა. ოთახი და დამხმარე სათავსი ერთმანეთს უშუალოს არ უკავშირდებიან. სათავსის ჩრდილო-აღმოსავლეთ კედელში კარი და ერთი დარაბიანი ფანჯარაა.

სახლს ფიქლის ორფერდა სახურავი აქვს.

*ზ.ჯინჭარაძე.*

**114. ციხე-სახლი,** არქიტექტურული ძეგლი დგას სოფლის ჩრდილო-აღმოსავლეთ ნაწილში, განეკუთვნება გვიანდელ შუა საუკუნეებს. ეკუთვნოდა ბაკურ ხოკურ ხომაკურძეს.

ციხე-სახლი ექვსსართულიანია (6,6x6,2მ; სიმაღლე 16მ), ზემო შევიწროებული, ნაგებია ფიქლით. წყობა მშრალია.

შენობის პირველი და მეორე სართული ჩრდილოეთით კლდეს ეკვრის. პირველ სართულზე შესასვლელი სამხრეთიდანაა. დანარჩენი კედლები ყრუა. მეორე სართულზე შესასვლელი დასავლეთიდანაა მიწიდან 1,2 მ სიმაღლეზე. სამხრეთ და აღმოსავლეთ კედლებში თითო სარკმელია. მესამე სართულზე კარი ჩრდილოეთიდანაა. სამხრეთ კედელში ორი სათოფურია, ხოლო დასავლეთისაში-ერთი. მეექვსე სართულზე სამხრეთით ორი სარკმელია, აღმოსავლეთ და დასავლეთ კედლებში სამ-სამი სათოფურია, ჩრდილოეთისაში- ერთი. მეხუტე სართულზე რამდენიმე სათოფურია. მეოთხე სართულის აღმოსავლეთ, დასავლეთ და ჩრდილოეთ კედლებში თითო ორმაგი სალოდეა. ჩრდილოეთ კედელში ორი სათოფურიცაა, დასავლეთისაში - ერთი.

ციხე-სახლის პირველი სართული მეორეს უშუალოდ არ უკავშირდება. დანარჩენი სართულები ერთმანეთთა საძრომებითაა დაკავშირებული (იყენებდნენ მისადგომელ კიბეებს). სართულშუა გადახურვა ხის კოჭებზეა მოწყობილი. შენობა გადახურულია ფიქლის ფილებით. სახურავი ცალფერდაა.

*ქ.ქალდანი.*

**115.ხახმატის ნიში,** საკულტო ძეგლი მდებარეობს სოფლის ცენტრალურ ნაწილში, პატარა შემაღლებაზე. სალოცავი ფიქლით მშრალად ნაგები, კონუსისებრი მასიური ნაგებობაა. დასავლეთ მხარეს, დაბლა, დატანებული აქვს საკმაოდ ღრმა სასანთლე ნიში, რომლის ძირში და თავში წყობიდან გამოშვერილია თითო ბრტყელი სიპი - დროშის ჩასამაგრებელი ნახვრეტით. ნიშის ზემოთ მცირე შეღრმავებაა. მსგავსი თითო შეღრმავებაა აღმოსავლეთ და სამხრეთ მხრიდანაც. ნაგებობა გადახურულია ბრტყელი სიპებით. სახურავზე მოზრდილი ზომის ხინჭრიკვაა დადგმული და ჯიხვის რქები აწყვია.

*მ.ხუციშვილი.*

*ბიბლ.: 16გ: 101*

**დუისი**

(საკრებულოს ცენტრი)

**116.ეკლესია,** არქიტექტურული ძეგლი დგას სოფლის აღმოსავლეთით 800მ-ზე, მდ.ალაზნის მარცხენა ნაპირას, ღვინეთად წოდებულ ადგილზე. განეკუთვნება გვიანდელ შუა საუკუნეებს.

ეკლესია დარბაზულია, გეგმით სწორკუთხა(5,9x4,25მ). ნაგებია ნატეხი ქვის ირეგულარული წყობით, კედლები შიგნით და გარედან ბათქაშითაა მოსწორებული.

ეკლესიაში შესასვლელი სამხრეთიდან და ჩრდილოეთიდანაა. სამხრეთ კარი შიგნიდან თაღოვანია, გარედან სწორკუთხა. ჩრდილოეთ კარი ორივე მხრიდან თარაზულად ყოფილა გადახურული (შემორჩენილია კვალი). აღმოსავლეთით კონქით გადახურული ნახევარწრიული აფსიდია, რომელიც გრძივი კედლებისაგან ორ-ორი საფეხურითაა გამოყოფილი. აფსიდის ღერძზე მაღალი თაღოვანი სარკმელია, რომლის ორივე მხარეს თითო ატარა სწორკუთხა ნიშია. სარკმლის ქვემოთ, კედელთა, ტრაპეზია (წაქცეულია). საკურთხევლის დარბაზისგან გამოყოფილია კანკელით(გვიანდელია), რომლის ღერძზე აღსავლის კარია, გვერდებზე - თითო თაღოვანი ღიობი. დარბაზის სამხრეთ და დასავლეთ კედლებში თითო თაღოვანი სარკმელია. დასავლეთ სარკმლის თაღის წვერი კამარის ქუსლის დონეზე. დარბაზი ცილინდრული კამარით ყოფილა გადახურული, რისგანაც მხოლოდ ჩრდილოეთ გვერდის ნაწილიღა შემორჩა.

ჩრდილოეთ ფასადზე შემორჩენილია თაღისებრი ლავგარდნის რამდენიმე ქვა.

ეკლესიის სამხრეთ-დასავლეთით ოციოდე მეტრზე, ნატეხი ქვის ირეგულარული წყობით ნაშენი, გეგმით კვადრატული(8,7x8,7მ) ნაგებობის დასავლეთ, სამხრეთ და ჩრდილოეთ კედლებია (სიმ. 1-1.5მ) შემორჩენილი. დასავლეთ კედელს შესასვლელის სამხრეთ წირთხლის მცირე ნაწილი შემორჩა.

*თ.დვალი.*

**117.ეკლესია.** არქიტექტურული ძეგლი დგას სოფლის აღმოსავლეთით 800 მ-ზე, მდინარე ალაზნის მარცხენა ნაპირას, გორაზე. განეკუთვნება გვიანდელ შუა საუკუნეებს.

ეკლესია დარბაზულია (7,5x5მ), ნაგებია სხვადასხვა ზომის პირჩამოსწორებული ნატეხი ქვით. ქვების შორის დარჩენილი არეები წმინდა ბათქაშითა და აქა0იქ მცირე ზომის ნატეხი ქვითაა ამოვსებული. კუთხეები და არქიტექტურული ელემენტები გამოყვანილია შირიმის კვადრებით. ეკლესიას თავდაპირველი სახე მნიშვნელოვნად აქვს შეცვლილი. მისი ზედა ნაწილები და კამარა მოგვიანებით განუახლებიათ და სამხრეთიდან და ჩრდილოეთიდან ვიწრო სადგომები მიუშენებიათ. ამავე დროს ეკლესია შიგნიდან შეულესავთ და მოუხატავთ (შემორჩენილია კვალი), მინაშენები და ეკლესიის განახლებული ნაწილები აგებულია რიყის და წვრილი ნატეხი ქვით. წყობა ტლანქია. ძეგლი ძლიერ დაზიანებულია : ჩამონგრეულია ეკლესიის კამაროვანი გადახურვა, დანგრეულია გრძივი კედლების მნიშვნელოვანი ნაწილი. თითქმის მთლიანადაა დანგრეული მინაშენებიც.

ეკლესიას ორი შესასვლელი აქვს, სამხრეთიდან და ჩრდილოეთიდან. სამხრეთ კარი ორივე მხრიდან თაღითაა გადახურული ( გარეთა თაღი და წირთხლების ნაწილი გვიანდელია). ჩრდილოეთისა შიგნიდან თაღოვანია, გარედან - სწორკუთხა. სამხრეთ შესასვლელი თაღთან სალესობაზე, მარჯვნივ ხელის მტევნის ანაბეჭდია. ნახევარწრიული აფსიდის ღერძზე შირიმით ნაწყობი თაღოვანი სარკმელია, რომელიც შეკეთების დროს დაუდაბლებიათ. სარკმლის მარცხნივ პატარა სწორკუთხა ნიშია. ხოლო ქვემოთ, კედელზე, ნატეხი ქვით ნაგები ტრაპეზია მიდგმული. აფსიდი გადახურულია საკმაოდ დაბრეცილი კონქით (გვიანდელია). დარბაზის გრძივ კედლებში თითო სარკმელია (ამოშენებულია).

ეკლესიას ჰქონია მაღალი, ორსაფეხურიანი ლავგარდანი, რომელიც მხოლოდ სამხრეთ ფასადზეა შემოცვენილიყო. ლავგარდნის ქვედა საფეხური წყობიდან გამოშვერილი და ერთმანეთისგან თანაბარი მანძილებით დაცილებული მოგრძო რიყის ქვებითაა ამოყვანილი, ზედ- დამტვრეული კრამიტისა და რიყის ქვის წყობით.

სამხრეთ მინაშენი ეკლესიაზე გაცილებით ვიწროა და რამდენადმე დასავლეთითაა წაგრძელებული (9,4x2მ). აღმოსავლეთით იგი დასრულებულია ნახევარწრიული აფსიდით, რასაც სამხრეთ გვერდის მნიშვნელოვანი ნაწილი მონგრეული აქვს. აფსიდის ღერძზე დაბალი სარკმელია გაჭრილი. სარკმელი შიგნით ტრაპეციისმაგვარია, გარედან-თაღოვანი. შემოსასვლელი მინაშენს სამხრეთიდან ჰქონია. სამხრეთ კედლის უმეტესი ნაწილი დანგრეულია და შესასვლელი მხოლოდ დასავლეთ წირთხლის მცირე ნაწილია შემორჩენილი. თითქმის მთლიანადაა დანგრეული ჩრდილოეთ კედელიც, მისგან მხოლოდ აღმოსავლეთ და დასავლეთ ნაწილები დგანან (სიმაღლე 1,8მ-2,1მ).

ჩრდილოეთ მინაშენი სამხრეთ მინაშენზე ოდნავ განიერია და ეკლესიის ჩრდილოეთ კედელს მთელ სიგრძეზე ეკვრის(7,5x2,5მ). შესასვლელი ჩრდილოეთ კედლის შუაშია გაჭრილი (შემორჩენილია წირთხლები). საკურთხეველში ვიწრო და მაღალი სწორკუთხა სარკმელი და ერთი მცირე ზომის სწორკუთხა ნიშია (ჩრდილოეთით). სარკმლის მარცხნიც საკურთხევლის კედელი მომრგვალებულია, მარჯვნივ კედელი სწორია და ეკლესიის ჩრდილოეთ კედელთან თანხვედრისას მართ კუთხეს ქმნის. საკურთხეველი გადახურულია ტლანქად ნაწყობი კონქით, რომელსაც მნიშვნელოვანი ნაწილი ჩამონგრეული აქვს. ჩამონგრეულია მინაშენის კამარაც. კამარის სამხრეთ ქუსლის დასაყრდნობად ეკლესიის ჩრდილოეთ კედელი (კამარის მთელ სიგრძეზე) გამონგრეულია და პატარა საფეხურია შექმნილი. მინაშენი ცალფერდა სახურავით ყოფილა დასრულებული. მოგვიანებით სახურავი აუმაღლებიათ ისე, რომ იგი ეკლესიის სახურავის ჩრდილოეთ კალთასთან ერთ სიბრტყეს ქმნიდა. მინაშენი, ისევე როგორც ეკლესია ფიქლით ყოფილა გადახურული.

*თ.დვალი.*

**დუმასტური**

(ზემო ხალაწანის თემის საკრებულო)

**118. ეკლესია,** არქიტექტურული ძეგლი დგას სოფლის დასავლეთით, მდინარე ალაზნის მარცხენა ნაპირას. ეკლესია დარბაზულია, აღმოსავლეთით დასრულებულია ფართო მხრებით გამოყოფილი ნახევარწრიული შვერილი აფსიდით. სამხრეთიდან და ჩრდილოეთიდან ეკლესიას გვიანდელი მინაშენები ეკვროდა; მათგან ნაწილობრივ მხოლოდ ჩრდილოეთიღაა შემორჩენილი (კედლების სიმაღლე 1,5 მ-ია). სამხრეთ მინაშენის მხოლოდ კვალი იკითხება. ეკლესია თითქმის მთლიანად დანგრეულია (ზომების დადგენა არ ხერხდება). შემორჩენილია: საკურთხევლის ნაშთი და ჩრდილოეთ კედლის მცირე ნაწილი. ეკლესია აგებული ყოფილა მოზრდილი ზომის რიყის ქვის სწორხაზოვანი რიგებით. ჩრდილოეთ მინაშენიც რიყის ქვითაა ნაგები, მაგრამ ქვა გაცილებით წვრილია, ხოლო წყობა ტლანქი, ჩრდილოეთ მინაშენი განივი კედლით ორ არათანაბარ ნაწილად ყოფილა გაყოფილ. აღმოსავლეთ ნაწილში სწორკუთხა სათავსია, რომელსაც აღმოსავლეთით ერთი თაღოვანი სარკმელი აქვს. სათავის გადახურული ყოფილა კამარით, რომლის კვალი აღმოსავლეთ კედელს შემორჩა.

*თ. დვალი.*

**119.მთავარანგელოზთა ეკლესია**, კომპლექსი, არქიტექტურული ძეგლი მდებარეობს სოფლის აღმოსავლეთით 400 მ-ზე. განეკუთვნება გვიანდელ შუა საუკუნეებს.

კომპლექსში შედის მთავარანგელოზთა ეკლესია, კოშკი და გალავანი. ყველა ნაგებობა ნაშენია ნატეხი ქვით. კომპლექსის სამხრეთით 40 მ-ზე, მეორე ეკლესია დგას.

ეკლესია დარბაზულია (სიგანით 4. სიგრძის დადგენა არ ხერხდება) დგას ფრაგმენტულად შემორჩენილი წრიული გალავნით შემოფარგლული ეზოს დასავლეთ ნაწილში. თითქმის მთლიანად დანგრეულია, შემორჩენილია მხოლოდ საკურთხევლის ნაწილი (სიმაღლე 3,7მ). ეკლესიის ნახევარწრიული აფსიდი გადახურული ყოფილა ამორფული ფორმის სხმული კონქით (შემორჩენილია მცირე ნაწილი). აფსიდის ღერძზე ზემოთკენ თანდათან შევიწროებული და ბრტყლად გადახურული სარკმელია. ეკლესიას სამხრეთიდან ოდნავ მოკლე მინაშენი ეკვროდა (სიგრძე 2,4 მ). მისგან მხოლოდ აღმოსავლეთ კედელიღაა შემორჩენილი (სიმაღლე 2.1 მ), რომელშიც ბრტყლად გადახურული და ზემოთკენ თანდათან დავიწროებული სარკმელია გაჭრილი.

კოშკი ეკლესიის აღმოსავლეთით 20 მ-ზე დგას. შემორჩენილია მხოლოდ დასავლეთ კედელი (სამი სართულის სიმაღლეზე), პირველ სართულზე (შუა ნაწილში) შესასვლელი, რომელსაც წვერწაკვეთილი სამკუთხა თაღის ფორმის გადახურვა აქვს. მეორე სართულის ონეე გარედან თაღოვანია შიგნიდან ბრტყლად გადახურული კარი და ერთი მცირე ზომის სწორკუთხა ნიშია, მესამე სართულის დონეზე ერთი ვიწრო და მაღალი სწორკუთხა სარკმელი. მეოთხე სართულის კედელს მხოლოდ მცირე ნაწილი შემორჩა. კოშკის სართულშუა გადახურვა ხის კოჭებზე ყოფილა გამართული (შემორჩენილია ძვლების ბუდეები). კოშკს დასავლეთიდან გეგმით სწორკუთხა (6,2x3,4მ) მინაშენი ეკვროდა (შემორჩენილია კვალი).

მეორე ეკლესია დარბაზულია (3,6x2,6მ). შემოსასვლელი სამხრეთიდან აქვს. კარი ხის ძელებითაა გადახურული - თარაზულად. აღმოსავლეთით, ნახევარწრიული აფსიდის ღერძზე, მცირე თაღოვანი სარკმელია, რომლის ქვემოთ, კედელზე, ტრაპეზია მიდგმული. აფსიდში ორი ნიშია. საკურთხეველი გადახურულია სხმული კონქით, სხმულია კამარაც. ლავგარდანი მხოლოდ გრძივ კედლებს ჰქონია (შემორჩენილია ფრაგმენტულად) ეკლესია კვადრატული აგურით (20x20x3,5 მ) ყოფილა გადახურული.

*თ.დვალი.*

**ეთელთა** (ნასოფლარი)

(ომალოს თემის საკრებულო)

**120.კოშკი,** არქიტექტურული ძეგლი დგას ნასოფლარის სამხრეთით 0,2 კმ-ზე მდინარე ალაზნის მარცხენა ნაპირზე, განეკუთვნება გვიანდელ შუა საუკუნეებს. იგი ხუთსართულიანია (5,2x4,8მ), ზემოთკენ ოდნავ შევიწროებული, ნაგებია ფიქლის მშრალი წყობით- მკვიდრად. დაზიანებულია. პირველი სართული (თითქმის მთლიანად) ტალახითაა ამოვსებული, ჩამონგრეულია სახურავი და ხის სართულშუა გადახურვები ერთადერთი შესასვლელი პირველი სართული სამხრეთ კედელშია. მეორე, მესამე დად მეოთხე სართულებზე სარკმლები და სათოფურებია განლაგებული. მეხუთე სართულის ოთხივე კედლის შუაში თითო სწორკუთხა მაშიკულია, რომელთა ორივე მხარეს, ოდნავ ზემოთ, თითო სათოფურია.

*მ.ბაქრაძე.*

**121. ნამოსახლარი და სამაროვანი,** არქეოლოგიური ძეგლი მდებარეობს წოვათისწყლის მარცხენა ნაპირას, სამების გორის სამხრეთ ფერდობზე. განეკუთვნება გვიანდელ შუა საუკუნეებს,

1975წ. ძეგლზე არქეოლოგიური გათხრები ჩაატარა საქართველოს სახელმწიფო მუზეუმის თუშეთის არქეოლოგიურმა ექსპედიციამ (ხელმძღვანელი რ.დოლაბერიძე). ნამოსახლარზე შემორჩენილია რამდენიმე კოშკის ნანგრევები. სამაროვანზე (ფართობი 70 კვ მ-დე) სამარხები მჭიდროდაა განლაგებული. ერთ-ერთ ქვისსამარხს თავსა და ბოლოში ვერტიკალურად ჩამოდგმული ფილები ჰქონდა. სამარხი დამხობილი იყო დასავლეთიდან აღმოსავლეთისკენ. მასში ქისტური წესით დამარხული მოზრდილი ბავშვი ესვენა. ჩონჩხს გულმკერდის არეში ეფინა არშიით გაწყობილი ყავისფერი ხავერდის მოქარგული გულისპირი.

*რ.დოლაბერიძე.*

*ბიბლ.: 145-151*

**ერელაანთ საყდარი,** იხ. სოფელი მატანი, ერელაანთ საყარი.

**ერისთავების ციხე,** იხ. სოფელი ქისტაური, ერისთავების ციხე.

**ეფროსის ეკლესია,** იხ. სოფელი ზემო ალვანი, ეფროსის ეკლესია.

**ვერხოვანი** (ნასოფლარი)

(ომალოს თემის საკრებულო)

**122.კოშკი,** არქიტექტურული ძეგლი დგას ნასოფლარის განაპირას. განეკუთვნება გვიანდელ შუა საუკუნეებს.

კოშკი ექვსსართულიანია(სიმ. 17მ) გეგმით კვადრატულია (ზომები მეორე სართულის დონეზე - 4,5x4,5მ) ნაგებია ფიქლით. დაზიანებულია: ჩამონგრეულია სართულშუა გადახურა, მეექვსე სართულის კედლების ზედა ნაწილი. პირველი სართული ყრუა. შესასვლელი მეორე სართულზეა, სამხრეთ-დასავლეთით, მიწის დონიდან 3,5 მ სიმაღლეზე. ამ სართულზე სამხრეთ-დასავლეთ, ჩრდილოეთ- დასავლეთ და ჩრდილო-აღმოსავლეთ კედლებში თითო სათოფურია. მესამე და მეოთხე სართულებზე კარი სამხრეთ-დასავლეთითაა. ჩრდილო-დასავლეთით და სამხრეთ-აღმოსავლეთით კედლებში თითო სათოფურია, ხოლო ჩრდილო-დასავლეთში ორი. მეხუთე სართულზე, ჩრდილო-დასავლეთ კედელში, ერთი სათოფურია, ჩრდილო - აღმოსავლეთისაში - ორი. მეექვსე სართულზე ჩრდილო-აღმოსავლეთ კედელში სალოდეა. სართულშუა გადახურვა ბრტყელი, კოჭოვანი ყოფილა. მეხუთე სართულის გადახურვის კოჭები კედელშია ჩატანებული, ხოლო სხვა სართულებზე - კუთხეებში ირიბად გადებულ ქვებზე იყო დალაგებული. ყველა სართულზე, ჭერში, დატანებული იყო ხვრელი მისადგმელი კიბისთვის,

კოშკი გადახურული ყოფილა ფიქლის ცალფერდა სახურავით,

*ზ. ჯინჭარაძე.*

**ვეძები**

(შახვეტილას თემის საკრებულო)

**123. ეკლესია,** არქიტექტურული ძეგლი მდებარეობს სოფლის მახლობლად, ციხეებად წოდებულ ადგილზე. განეკუთვნება შუა საუკუნეებს. იგი გეგმით სწორკუთხაა (7,6x6,2მ), ნაშენია რიყის ქვითა და ნატეხი ქვით. წყობა ირეგულარულია. თითქმის მთლიანად დანგრეულია. შემორჩენილი კედლების სიმ. 1,5 მ-ს არ აღემატება.

აღმოსავლეთ ნახევარწრიული აფსიდია, რომლის ღერძზე სარკმლის ძირია შემორჩენილი. აფსიდის ჩრდილოეთ გვერდში გეგმით ოვალური თაღოვანი ნიშია.

*თ. დვალი.*

**ზაღოშვილების ეკლესია,** იხ. სოფელი ფიჩხოვანი, წმ.კვირიკეს ეკლესია.

**ზემო ალვანი**

(საკრებულოს ცენტრი)

**124. ზემო ალვანი.** სოფელი, ისტორიული ძეგლი მდებარეობს ალაზნის ვაკეზე, მდინარე ალაზნის მარცხენა მხარეს, ახმეტიდან 8 კმ. ალვანი (ალონი) სოფლების ზემო და ქვემო ალვანის ძველი სახელწოდებაა. მოსახლეობა აქ ადრევე დასახლებულა. ისტორიული წყაროების მიხედვით, ალვანი სანადირო ადგილებით ყოფილა განთქმული. XVI საუკუნეში კახეთის მეფეს - ლევანს (1520-1574წწ.)-იგი თუშებისთვის უწყალობებია. 1757 წ. თეიმურაზ II-ისა და ერეკლე II-ის წყალობის სიგელის მიუხედავად, თუშები აქ მხოლოდ საძოვრებს იყენებდნენ, XIX ს-ში კი მუდმივად დამკვიდრებულან.

*გ. აფრასიძე.*

*ბიბლ.: 244, 523, 549, 593.*

**125.ბზიანის საყდარი.** არქიტექტურული ძელი დგას სოფლის ჩრდილოეთით 2კმ-ზე, ტყეში. თითქმის მთლიანად დანგრეულია. შემორჩენილია მხოლოდ ჩრდილოეთ კედლის ნაწილი (სიმაღლე 4 მ), თაროსებრი კაპიტელით დაგვირგვინებული ორსაფეხურიანი პილასტრით, რომელზეც კედლის მიმდებარე თაღები და კამარის საბჯენი თაღი იყო დაყრდნობილი. ეკლესია ნაგები ყოფილა მოზრდილი, თითქმის თანაბარი ზომის რიყის ქვის სწორხაზოვანი რიგებით. პილასტრი და თაღების შემორჩენილი ნაწილები - შირიმით.

*თ. დვალი.*

**126. ეფროსის ეკლესია**. არქიტექტურული ძეგლი დგას სოფლის ჩრდილო- დასავლეთით , 4-5 კილომეტრზე, ტყეში. განეკუთვნება გვიანდელ შუა საუკუნეებს. ძლიერ დაზიანებულია: ჩამოშლილია კამარა და კონქი, მონგრეულია კედლების ზედა ნაწილები. ეკლესიის შიგნით ხევები და ბუჩქებია ამოსული.

ეკლესია დარბაზულია (7,5x5მ), ნაგებია რიყის ქვითა და ნატეხი ქვით, წყობის რიგების სწორხაზოვნება ნაწილობრივაა დაცული. შესასვლელი დასავლეთიდან ჰქონია. შემორჩენილია სამხრეთ წირთხლის კვალი. აღმოსავლეთით ნახევარწრიული აფსიდია, რომელშიც გეგმით ნახევარწრიული სამი თაღოვანი ნიშნია. სამხრეთ და ჩრდილოეთ კედლებში თითო თაღოვანი სარკმელია.

*პ.კიკაჩეიშვილი.*

**127. იახსრის ეკლესია,** არქიტექტურული ძეგლი დგას სოფლის ჩრდილო-დასავლეთით 3.5 კმ-ზე, ტყიანი მთის თხემზე, განეკუთვნება IX-Xსს. ძეგლი სამეკლესიიანი ბაზილიკაა, ნაგებია საშუალო და მოზრდილი ზომის ნატეხი ქვებით. წყობა ირეგულარულია. შიგნით კედლები მობათქაშებულია. შენობის გეგმის სწორკუთხედში (8,2x6,1მ), რომელიც რამდენადმე სამხრეთ-ჩრდილოეთის მიმართულებითაა წაგრძელებული, სამი დამოუკიდებელი ეკლესიაა მოქცეული. მოგვიანებით (გვიანდელ შუა საუკუნეებში) ბაზილიკაზე დასავლეთიდან, საკმაოდ მოზრდილი ორსართულიანი ნაგებობა მიუშენებიათ, რომელიც მთლიანად ფარავს შუა და სამხრეთ ეკლესიის ფასადებს ჩრდილოეთ ეკლესიის ფასადის ნახევარს და სამხრეთ ეკლესიის ფასადის დასავლეთ ნაწილს.

ძეგლი დაზიანებულია: ჩამონგრეულია შუა ეკლესიის კონქი და კამარა. ფასადებზე აქა-იქ ჩამოშლილია საპირე წყობა. დანგრეულია დასავლეთ მინაშენის მეორე სართულის კედლები.

შუა ეკლესია აღმოსავლეთით დასრულებულია ნალისებრი ფორმის აფსიდით, რომლის ღერძზე ბრტყლად გადახურული სარკმელია, სარკმლის ორივე მხარეს თითო სწორკუთხა ნიშია. აფსიდის მხრები შირიმის თაღისებრი კაპიტელებითაა დასრულებული, რომლებსაც კონქის თაღი ეყრდნობოდა (დანგრეულია). შუა ეკლესია გვერდის ეკლესიებს უკავშირდებოდა გრძივ კედლებში გაჭრილი თითო თაღოვანი კარით. ჩრდილოეთ კარი ჩრდილოეთ კედლის დასავლეთ კიდეშია გაჭრილი, ხოლო სამხრეთისა - კედლის შუა ნაწილში. ჩრდილოეთ კედლის აღმოსავლეთ კიდეში სწორკუთხა ნიშია, რომელშიც ჩრდილოეთ ეკლესიაში გამავალი ხვრელია.

სამხრეთ ეკლესიაში შესასვლელი სამხრეთიდანაა. კარი სწორკუთხაა. აღმოსავლეთით ნახევარწრიულ აფსიდში ერთი ვიწრო სწორკუთხა სარკმელია, რომელსაც საფეხურებიანი რაფა აქვს. შიგნით ეკლესია გადახურულია ნახევარწრიული კამარით, რომლის ჩრდილოეთ ქუსლი შუა ეკლესიის სამხრეთ კედელზე მიშენებულ ორ თაღს ეყრდნობა. თაღებს შორის სწორკუთხა ბურჯია. აღმოსავლეთ თაღი ყრუა, დასავლეთისაში - შუა ეკლესიაში გამავალი კარია მოქცეული. დასავლეთ მინაშენში გამავალი კარი დასავლეთ კედელშია გაჭრილი.

ჩრდილოეთ ეკლესიის აღმოსავლეთით ნალისებრი აფსიდი აქვს. აფსიდის ღერძზე მცირე ზომის სწორკუთხა სარკმელია. სარკმლის მარჯვნივ- პატარა სწორკუთხა ნიში, ხოლო ქვემოთ, კედელზე, ქვით ნაწყობი ტრაპეზია მიდგმულო. ეკლესიის ნახევარწრიული კამარა ჩრდილოეთით კედელს ეყრდნობა, სამხრეთით- სწორკუთხა ბურჯზეა დაყრდნობილი, ორი ფართო თაღით შექმნილ გრძივ საყრდენს. დასავლეთის თაღის არში, შუა ეკლესიიდან თაღოვანი კარი გამოდის. ეკლესიას ნატეხი ქვით ნაწყობი ლავგარდანი ჰქონია ( ნაწილები შემორჩენილია მხოლოდ გვერდის ეკლესიებზე).

ბაზილიკის დასავლეთ მინაშენი გეგმით მრუდხაზოვანია, ნაშენია ნატეხი ქვით-საკმაოდ დაუდევრად. პირველ სართულზე შესასვლელი სამხრეთ ეკლესიიდანაა. სართული განლაგებულო იყო სამხრეთ-დასავლეთის მიმართულებით გაჭრილი მცირე ზომის სწორკუთხა სარკმლით. მეორე სართულზე (დანგრეულია) ასასვლელი კიბე მინაშენზე ჩრდილოეთიდან მიდგმულო კოტრფორისისმაგვარ ნაწილშია მიწყობილი.

*თ.დვალი.*

**128. კვირაცხოვლის ეკლესია**. არქიტექტურული ძეგლი დგას სოფლის ჩრდილო-დასავლეთით 2,5 კმ-ზე, ტყეში. ნაგებია რიყისა და სხვადასხვა ზომის ნატეხი ქვით. გვიან გადაკეთებებისა და დანამატების გამო თავდაპირველი სახე შეცვლილი აქვს. თავდაპირველი ნაგებობა სამეკლესიიანი ბაზილიკაა. განეკუთვნება VIII-IX სს. მოგვიანებით შუა ეკლესიაზე, იმხანად დანგრეული გვერდის ეკლესიების ნაცვლად, ჩრდილოეთიდან მიუშენებიათ ვიწრო სამლოცველო, ხოლო სამხრეთიდან განიერი სათავსი, რასაც სამხრეთიდან აფსიდიანი მინაშენი ეკვრის. ნაგებობები გეგმის ერთ სწორკუთხედში (15x11მ) არიან მოქცეული, რომლებიც რამდენადმე სამხრეთ-ჩრდილოეთის მიმართულებითაა წაგრძელებული. ძეგლი ძლიერ დაზიანებულია: ბაზილიკის შუა ეკლესიისგან შემორჩენილია ნახევარწრიული აფსიდის ჩრდილოეთ გვერდი, დასავლეთ და ჩრდილოეთ კედლები (სიმაღლე 0,7მ). და სამხრეთ კედლის ნაწილი (სიმ. 3,7მ), ჩრდილოეთ ეკლესიიდან - დასავლეთ კედელი; სამხრეთ ეკლესია მთლიანად დანგრეულია.

შუა ეკლესიის ჩრდილოეთ კედლის შუაში ჩრდილოეთ ეკლესიაში გასასვლელი კარია გაჭრილი, ხოლო სამხრეთ კედლის შემორჩენილ ნაწილში ვიწრო და დაბალი სარკმელი.

ჩრდილოეთიდან მიშენებული სამლოცველოდან მხოლოდ აღმოსავლეთ ნაწილია შემორჩენილი. დასავლეთიდან იგი მოზღუდულია მოგვიანებით, გრძივ კედლებს შორის ჩაშენებული კედლით, რომელშიც მოწყობილია ვიწრო და მაღალი სწორკუთხა შესასვლელი. აღმოსავლეთით ნახევარწრიული აფისდის ღერძზე ნალისებრთაღიანი სარკმელია0, რომლის ჩრდილოეთით განიერი და ღრმა ბიშია. აფსიდი გადახურულია წესიერი ფორმის კონქით, რომლის ნახევარწრიული თაღის ქუსლებთან თაროსებრი იმპოსტებია გამოყოფილი. სამხრეთ კედელში (აფსიდის მხართან) ვიწრო და მაღალი ნიშია. კამარა ცილინდრული ფორმისაა.

შუა ეკლესიას სამხრეთიდან მთელ სიგრძეზე მიშენებული აქვს ორი დამოუკიდებელ ნაწილად გაყოფილო სათავსი. სათავსის აღმოსავლეთ ნაწილს ნახევარწრიული ფორმის ღრმა აფსიდი მოიცავს, რომლის ღერძზე თაღოვანი სარკმელია გაჭრილი. სარკმლის ორივე მხარეს (აფსიდის ბოლოებთან) თითო ფართო და მაღალი თაღოვანი გასასვლელია, მათგან ჩრდილოეთისა შუა ეკლესიის საკურთხეველში გადის, ხოლო სამხრეთისა სამხრეთიდან მიშენებული ნაგებობის აღმოსავლეთ ნაწილში მოწყობილ პატარა ოთახში. აფსიდი გადახურულია საკმაოდ ტლანქი კონქით, რომლის ზემოთ დამატებით სართული ყოფილა ( შემორჩენილია კედლების ფრაგმენტები). სათავსის დასავლეთ ნაწილი მთლიანად დანგრეულია და ნანგრევებითაა ამოვსებული.

სათავსზე სამხრეთიდან მიშენებული ნაგებობა ( შემორჩენილია მცირე ნაწილი) ვიწრო და გრძელი დერეფანია. განივი კედლით იგი ორ ნაწილადაა გაყოფილი. აღმოსავლეთ ნაწილი აფსიდიანია. მასში შესასვლელი დასავლეთიდანაა ( შემორჩენილია წირთხლების ნაწილი). შესასვლელი ნავს დასავლეთ ნაწილის სამხრეთ კედელში ჰქონია.

*პ. კიკაჩეიშვილი.*

**129. ნათლისმცემლის ეკლესია,** არქიტექტურული მონუმენტური, ხელოვნების ძეგლი დგას სოფლის ჩრდილო-აღმოსავლეთით, გორაკზე, თარიღდება VIII- IX სს- ით. შეუკეთებიათ და მოუხატავთ XVI საუკუნის პირველ ნახევარში.

1976 წელს სპეც. სამეცნ.-სარესტ. საწ. სახელოსნომ ძეგლზე ჩაატარა სარესტავრაციო სამუშაოები (არქიტექტორი დ. ჭიკაიძე). გაიწმინდა და გამაგრდა შემორჩენილი მხატვრობა (მხატვარ-რესტავრატორი კ.ბაკურაძე).

ეკლესია სამნავიანი ბაზილიკაა (12,9x14მ), ნაგებია რიყის ქვითა და ნატეხი ქვით. კონსტრუქციულად საპასუხისმგებლო ნაწილები ( ბურჯები, თაღები) - მოზრდილი ზომის (28x27x5სმ) აგურით. ერთადერთი შესასვლელი სამხრეთიდანაა. შეკეთების დროს კარი დაუვიწროებიათ და იგი შეისრული თაღით გადაუხურავთ. ეკლესიის შიდა სივრცე ორი წყვილი ჯვაროვანი გეგმის ბურჯით და მათზე გრძივი მიმართულებით გადაყვანილი ნახევარწრიული თაღებით დაყოფილია სამ ნავად. შუა ნავი, ჩვეულებისამებრ, გვერდის ნავებთან შედარებით უფრო ფართო და მაღალია. აღმოსავლეთით იგი ნახევარწრიული აფსიდითაა დასრულებული, რომლის ღერძზეც ერთი თაღოვანი სარკმელია. შუა ნავის კამარა, რომელიც ორ საბჯენ თაღს ეყრდნობა, როგორც ჩანს ეკლესიის მოხატვის წინაა განახლებული- საკმაოდ დაუდევრად. საკურთხეველი დანარჩენი სივრცისგან გამოყოფილია აგურის კანკელით ( გვიანდელია). მას ორი თაღოვანი შესასვლელი და პატარა ხვრელი აქვს. ჩრდილოეთ ნავის აღმოსავლეთ ნაწილში სამკვეთლოა, სამხრეთ ნავის აღმოსავლეთ ნაწილში სადიაკვნე. ორივე სათავსი გეგმით კვადრატულია. ორივე მათგანი შესაბამისი ნავის ვიწრო და მაღალი კარით უკავშირდება, რომელიც სათავსის მხრიდან თაღითაა გადახურული, ხოლო გარედან სწორკუთხაა.სათავსების ჩრდილოეთ კედლებში თითო ოთხკუთხა ნიშია, აღმოსავლეთით თითო ვიწრო სარკმელი, რომლებსაც ჰორიზონტალური გადახურვა აქვთ. გვერდის ნავები გადახურულია სხმული კამარით, რომლებსაც საბჯენი თაღები არა აქვთ. ეკლესიის დასავლეთ და სამხრეთ კედლებში თითო თაღოვანი სარკმელია, ხოლო ჩრდილოეთისაში ორი. შუა ნავის ნავის გრძივი კედლები უსარკმლოა. იატაკზე მოგებულია კვადრატული აგური.

ეკლესიის საკურთხეველი, შუა ნავის კედლები და კანკელი მოხატულია. მხატვრობა შესრულებულია ლევანი მეფის შეკვეთით 1529-31 წლებში.

საკურთხევლის მოხატულობა დაყოფილია სამ რეგისტრად. კონქში გამოსახულია ღვთისმშობელი ყრმით და მთავარანგელოზები: მიქელი და გაბრიელი, მეორე რეგისტრში - ზიარება (პურითა და ღვინით), მესამეში - მსხვერპლის თაყვანისცემა. ამ სცენის ორივე მხარეს გამოსახულია მღვდელმთავრები. ჩრდილოეთ მხარეს: წმინდა იოანე ოქროპირი, წმინდა გრიგოლი, წმინდა ნიკოლოზი და წმინდა დიონისე არეოპაგელი. ოთხივე გამოსახულებას ასომთავრული წარწერა ახლავს. სამხრეთ მხარეს განლაგებული ფიგურები და წარწერები ძლიერ დაზიანებულია. მღვდელმთავრებს ხელში გახსნილი გრაგნილები უჭირავთ (ტექსტები ასომთავრულითაა შესრულებული), მიმართული არიან ცენტრისკენ, სადაც საკურთხეველზე მოთავსებულია მსხვერპლი (ჩვილი ქრისტე) და ოქროს ბარძიმია გამოსახული.

შუა ნავში მოხატულობის ორივე რეგისტრია. აქ გამოსახულია თორმეტი დღესასწაული. თხრობა იწყება სამხრეთ კედლის ზედა რეგისტრში და მარცხნიდან მარჯვნივ მიყვება ეკლესიის კედლებს. თითო რეგისტრში ექვს-ექვსი სცენაა - სამი ჩრდილოეთით, სამი სამხრეთით. ზედა რეგისტრშია ხარება, შობა, მირქმა ( შემორჩენილია უმნიშვნელო ფრაგმენტები), ნათლისღება, ფერისცვალება, ლაზარეს აღდგინება; ქვედა რეგისტრში - იერუსალიმს შესვლა, ჯვარცმა, ჯოჯოხეთის წარტყვენა (სამივე სცენის უმნიშვნელო ფრაგმენტებია შემორჩენილი), თომას ურწმუნოება, ამაღლება, სული წმინდის მოფენა.

ორივე საბჯენი თაღი შემკულია მსხვილი მცენარეული ორნამენტით, რომელშიც ჩახატული იყო წინასწარმეტყველთა 16 ბიუსტი (თითოში 8-8). ჩრდილოეთ მხარეს შემორჩენილია სოლომონის, დავითისა და ანანიას გამოსახულებები, ხოლო მათ ქვემოთ მხოლოდ წმინდა გიორგის და წმინდა დემეტრეს ფიგურებია შემორჩენილი.

შუა და ჩრდილოეთ ნავების გამყოფ თაღებზე და ბოძებზე გამოსახული არიან წმინდა არტემი, წმინდა ბიკენტი, წმინდა სერგი, წმინდა ბაქო, წმინდა დამიანე, წმინდა კოზმანი, წმინდა ანტონი, წმინდა საბა, წმინდა ექვთიმე, წმინდა მაკარე. დასავლეთ კედლის პილასტრზე კი - წმინდა ონოფრე. სავარაუდოა, რომ ანალოგიური გამოსახულებები იყო შუა და სამხრეთ ნავების გამყოფი თაღების სოფიტებსა და ბოძებზეც.

დასავლეთ კედელზე ღვთისმშობლის მიძინების დიდი კომპოზიციაა, მის ქვემოთ კი (მარცხნიდან მარჯვნივ) გამოსახული არიან წმინდა ნინო. ქტიტორები- ლევან მეფე და თინათინ დედოფალო, წმინდა კონსტანტინე და წმინდა ელენე.

კამარაზე სამი მედალიონიდან შემორჩენილია ორი. შუა მედალიონში ყოვლისმპყრობელი ქრისტეა ჩახატული, აღმოსავლეთში- იოანე ნათლისმცემლის წელზედა გამოსახულება.

კანკელზე შემორჩენილია ვედრება (გავრცობილი რედაქციით - 12 მოციქული და სერაფიმები). საკურთხევლის მხარეს კანკელი შემკულია ორნამენტით (დაშვებულია ფარდა).

მოხატულობის ქვედა რეგისტრსა და იატაკს შორის მონაკვეთი შევსებულია სხვადასხვა ფერის სწორკუთხედებისგან შედგენილი დეკორატიული ფარდი . თავისუფალი არეები დაფარულია ნაირგვარი ორნამენტით.

მოხატულობის კოლორიტში გაბატონებულია თბილი ფერები- ოქროსფერი ოქრა, ღვინისფერი, ბაცი მწვანე, თეთრი, მონაცრისფრო- ცისფერი და სხვ. ზოგიერთი დეტალისთვის ( შარავანდი, გვირგვინი, წმინდა მეომრების ატრიბუტები) გამოყენებულია ოქრო. სახის წერის მანერა რბილია, მოცულობები იქმნება ყვრიმალებისკენ ძირითადი ტონის თანდათანობით გამუქებით. ლოყებზე დატანილია წვრილი, მარაოსებრად გაშლილი მოწითალო ხაზები.

გარედან ეკლესიის კედლების ზედა ნაწილები აგურებითაა აღდგენილი. გვერდის ნავების კედლები რამდენადმე ამაღლებულია და გაკეთებულია ახალი, რამდენიმე საფეხურიანი ხერხულა ლავგარდანი.

სამხრეთიდან ბაზილიკის ორსართულიანი, თითქმის მთლიანად აგურით ნაგები სამრეკლო ( გვიანდელია ) ეკვრის. მისი პირველი სართული (5,5x6,5მ) კარიბჭეა, რომელიც სამი ფართო შეისრული თაღითაა გახსნილი (სამხრეთ და დასავლეთ თაღები ამოშენებულია) და გადახურულია შეისრული კამარით. სამრეკლოს მეორე, რვაწახნაგა სართულის ყოველ წახნაგში თითო მაღალი შეისრულთაღიანი ღიობია, რომელთა თაღები გარედან კედლის მცირედ შეღრმავებულ სწორკუთხა არეშია ჩასმული. ამჟამად ღიობები ამოშენებულია და შიგ თითო პატარა სწორკუთხა სარკმელია მოწყობილი. სართული გადახურულია წესიერი ფორმის გუმბათოვანი კამარით. სამრეკლო დასრულებულია აგურით ნაწყობი რვაწახნაგოვანი პირამიდულო ფორმის სახურავით.

ეკლესიის სამხრეთით 15-20 მ-ზე შემორჩენილია გეგმით სწორკუთხა ერთსართულიანი შენობის დასავლეთ კედელი, დასავლეთით მარნის კედლის მცირე ნაწილი და რამდენიმე ქვევრი. ნატეხი ქვით ნაგები წრიული მოხაზულობის გალავნისგან (სიმ. 0,8-1,3 მ), რომელიც შემოვლებული ჰქონდა ეზოს, შემორჩენილია მცირე ნაწილები.

*თ. დვალი, მ.ვაჩნაძე.*

*ბიბლ.: 31: 72; 73; 342; 430; 447ბ*

**130.სამარხი.** არქეოლოგიური ძეგლი განეკუთვნება შუა ბრინჯაოს ხანის დასასრულს.

ძეგლი გამოვლინდა შემთხვევით მიწის დამუშავების დროს არჩილ ქააძის საკარმიდამო ნაკვეთში. სამარხი შეისწავლა იაე. ინ-ტის კახეთის არქეოლოგიურმა ექსპედიციამ (ხელმძღვანელი კ.ფიცხეულაური).

ქვაყრილიან სამარხში აღმოჩნდა წმინდა ქვიშისა და წვრილი თეთრი მინარევების შემცველი თიხისგან დამზადებული 8 ქილა, ხელადა, კათხა, ორი პატარა სასმისი, ქილებისა და ჯამების ფრაგმენტები და ბრინჯაოს სატევარი.

ყველა ჭურჭელს (გარდა ერთი წითლად გამომწვარი, ამოკაწრული ორნამენტით შემკული ქილისა) შავპრიალა ზედაპირი აქვს. ხელადა ამოკაწრული და წერტილოვანი ხაზებით შედგენილი რთული გეომეტრიული ორნამენტითაა მორთული, ქილები - წერტილოვანი ორნამენტით, ერთი ქილა წერტილოვანი ორნამენტის გარდა კოპებითაცაა შემკული. ორნამენტი ზოგჯერ ფაქიზად, ზოგჯერ კი უხეშადაა შესრულებული.

მასალა ინახება ზემო ალვანის საშუალო სკოლის მუზეუმში.

*რ.რუსიშვილი.*

*ბიბლ.:57: 45-49*

**131.სამების ეკლესია,** არქიტექტურული ძეგლი დგას სოფლის განაპირას, სამხრეთით, სასაფლაოზე. განეკუთვნება მე-16 საუკუნეს.

ეკლესია ჯვარ-გუმბათოვანია (3,8 x13მ); მისი ქვედა ნაწილი აგურითა და უსწორო ფორმის ქვის ფილებითაა ნაშენი. საბჯენი თაღები, კამარები, გარეთა კუთხეები, შესასვლელები, სარკმლები, დეკორატიული ჯვრები ფასადებზე და გუმბათის ყელი -აგურისაა. მოგვიანებით, შეკეთების დროს ეკლესია შიგნით და გარედან შეულესავთ და შეუთეთრებიათ. შესასვლელები ორია: დასავლეთით და სამხრეთით ორივე კარი სწორკუთხაა. ჯვრის მკლავების გადაკვეთაზე გუმბათია აღმართული, რომელიც ისრული ფორმის აფრების მეშვეობით ოთხ ისრულ თაღს ეყრდნობა. ისრული ფორმა აქვთ დანარჩენ თაღებსაც და კამარებსა. გუმბათქვეშა დასავლეთის ორივე ბოძი იატაკიდან 3 მ სიმაღლეზე გეგმით წრიულია. ბოძებიდან დასავლეთის მიმართულებით გადაყვანილი საბჯენი თაღების საყრდენ პილასტრებსაც ქვედა ნაწილი მომრგვალებული აქვთ. აღმოსავლეთ მკლავი ნახევარწრიული აფსიდითაა დასრულებული. აფსიდის წინ ბემაა. დანარჩენი მკლავები სწორკუთხაა. აფსიდში ერთი თაღოვანი სარკმელია, რომლის მარჯვნივ პატარა კვადრატული ნიშია. აფსიდში აგურის ტრაპეზი დგას. საკურთხევლის იატაკი ორი საფეხურით შემაღლებულია, რამდენადმე წინაა წამოწეული და ნახევარწრიული ამბიონი აქვს. საკურთხევლის გვერდებზე სამკვეთლო და სადიაკვნეა.

სამკვეთლო გეგმით კვადრატულია, განათებულია აღმოსავლეთით თაღოვანი სარკმლით. სამხრეთის კედლის აღმოსავლეთ კიდეში,მიჯრით განლაგებული, ორი სწორკუთხა ნიშია, ხოლო ჩრდილოეთის კედლის აღმოსავლეთ კიდეში - ერთი. სამკვეთლოს ორი შესასვლელი აქვს: საკურთხევლიდან (გვიანდელია) და ჩრდილოეთ მკლავიდან.

სადიაკვნე რომელიც თავდაპირველად ეგვტერი ყოფილა, აღმოსავლეთით ღრმა აფისდითაა დასრულებული. აფსიდის ღერძზე ფართო თაღოვანი სარკმელია. ხოლო ჩრდილოეთის კედელში-საკურთხეველში გასასვლელი კარი (გვიანდელია). შესასვლელი ეგვტერს დასავლეთიდან ჰქონია, რომელიც მოგვიანებით ამოუშენებიათ.

ეკლესიის დასავლეთ ნაწილში მდებარე კუთხის სივრცეები ჯვრის შესაბამისი მკლავებისაკენ თითო მაღალი შეისრული თაღითაა გახსნილი. ამ სივრცეების ზემოთ მოწყობილია თითო სწორკუთხა სადგომი. ჯვრის სამივე მკლავში თითო ვიწრო და მაღალი თაღოვანი სარკმელია. მ.შ. სამხრეთ და ჩრდილოეთ სარკმლები ღერძიდან რამდენადმე დასავლეთითაა გადაადგილებული. თითო მცირე ზომის სარკმელია კუთხის სივრცეების დასავლეთ კედელშიც.

ეკლესიის გარეთა ფორმები მკაფიოდ ასახავს შიდა სივრცის აღნაგობას, რაც ტიპურია შუა საუკუნეების ქართული ჯვარ-გუმბათოვანი ნაგებობებისათვის. მაგრამ ამ ტიპის ნაგებობებისგან აქვს ერთი სახასიათო განსხვავება, სახელდობრ: ჯვრის აღმოსავლეთისა და დასავლეთი მკლავები, სამხრეთისა და ჩრდილოეთი მკლავების მსგავსად გეგმის სწორკუთხედში კი არ არიან მოქცეულნი, არამედ რამდენადმე (დაახლოებით ერთი მეტრით) წინ არიან წამოწეულნი.

აღმოსავლეთ ფასადზე საკურთხევლის სარკმლის ზემოთ, ერთ დონეზე, განლაგებულია ისრული თაღით დასრულებული ოთხი ბრტყელი ნიში.

სამხრეთის ფასადზე სარკმლის ზემოთ ფრონტონის ღერძზე წყობის შეღრმავებით გამოყვანილია საფეხუროვან პოსტამენტზე დადგმული წვრილი ჯვარი, რომლის მარჯვნივ, ოდნავ ზემოთ ერთი ბრტყელი ნიშია. თითო შეღრმავებული ჯავარია დასავლეთისა და ჩრდილოეთის მკლავების ფასადების ღერძებზეც.

გუმბათი ყელი სიმაღლეში ლილვით გამიჯნულ ორ არათანაბარ ნაწილადაა გაყოფილი. ქვედა უფრო მაღალი ნაწილი რვაწახნაგაა, ხოლო ზედა-ცილინდრული. წახნაგოვანი ნაწილის წიბოებს, მთელ სიმაღლეზე, ლეკალური აგურით ნაწყობი განიერი თლილი აუყვება. თითოეული წახნაგის ღერძზე გაჭრილი ვიწრო და მაღალი თაღოვანი სარკმელი, რომელთა გადახურვის დონეზე ერთმანეთზე ბოლოებით გადაბმული სამ-სამი ისრული თაღი და მათ თავზე ვიწრო ხერხულა ზოლია გამოყვანილი. ყელი დასრულებულია აგურით ნაწყობი მარტივი პროფილის (ბატიყელა და ლილვი) დაბალი ლავგარდნით. მსგავსი პროფილისაა მკლავებს შორის მოქცეული ნაწილების ლავგარდანიც. გუმბათი დასრულებულია აგურისავე კონუსური სახურავით.

ეკლესიის დასავლეთ ფრონტონზე დაშენებულია გეგმით კვადრატული, ოთხივე მხარეს ვიწრო თაღებით გახსნილი და თუნუქის პირამიდული სახურავით გადახურული პატარა სამრეკლო (გვიანდელია).

ეკლესიის ფასადები დასრულებულია შირიმის მაღალი ლავგარდნით, რომლის პროფილს თარო, ოდნავ შეზნექილი მრუდი ზედაპირი და ლილვი შეადგენს. მოგვიანებით ლავგარდნის ჩამოშლილი ნაწილები აგურის წყობით შეუვსიათ. ეკლესია გადახურულია ღარიანი კრამიტით (დაზიანებულია).

*თ.დვალი.*

*ბიბლ.: 21: 134-135; 31:63; 430:455-457; 447ბ*

**132. ღვთაების ეკლესია,** არქიტექტურული ძეგლი დგას სოფლის ჩრდილოეთით 2,5 კმ-ზე, ტყეში. განეკუთვნება გვიანდელ შუა საუკუნეებს. ეკლესია დარბაზული (5,8x3,4მ), ნაგებია სხვადასხვა ზომის ნატეხი ქვით .შიგნით კედლები მობათქაშებულია. მოგვიანებით განახლებული ნაწილები (კონქისა და სატრიუმფო თაღის ნაწილები, ლავგარდანი) აგურითაა ნაწყობი. ძეგლი დაზიანებულია: დანგრეულია დასავლეთის კედლის უმეტესი ნაწილი და გარეთა კუთხეების ზედა ნახევარი; სახურავი ხეებითა და ბუჩქნარითაა დაფარული.

შესასვლელი ეკლესიას დასავლეთიდან ჰქონია. აღმოსავლეთით ნახევარწრიული აფსიდია. აფსიდი თავისებურადაა გადაწყვეტილი; სიმაღლეში იგი გაყოფილია ორ ნაწილად; ქვედა ნახევარში აფსიდი გეგმით ნახევარწრიული ფორმისაა, ხოლო ზედაში ბოლოები დაგრძელებული აქვს, რის გამოც აფსიდის ზედა ნახევარი ქვედასთან შედარებით რამდენადმე (0,4 მ-ით) უფრო ღრმაა. აფსიდში ერთი თაღოვანი სარკმელი, ორი თაღოვანი და ერთი სწორკუთხა ნიშია. საკურთხეველი გადახურულია წესიერი ფორმის კონქით. დარბაზის ჩრდილოეთ და სამხრეთ კედლებში თითო თაღოვანი სარკმელია. შიგნით ორივე სარკმელი გადაბმულია მათ ქვემოთ მდებარე გეგმით სწორკუთხა ნიშებთან. შიგნით ეკლესიას ცილინდრული ფორმის კამარა ხურავს.

ეკლესიასთან ახლოს დევს ქვიშაქვის სწორკუთხა ქვის ნაწილი. რაზეც გაირჩევა ექვსსტრიქონიანი მხედრული წარწერის ცალეკული ასოები.

*თ.დვალი.*

**133. ღვთისმშობლის ეკლესია,** არქიტექტურული ძეგლი დგას სოფლის ჩრდილო-დასავლეთით, სასაფლაოზე. სამშ. წარწერის თანახმად, აგებულია 1854 წელს.

ეკლესია დარბაზულია (9,5x6,8მ) ნაგებია ნატეხი ქვით, წყობა ირეგულარულია. კამარა, საბჯენი თაღები და კონქი აგურითაა გამოყვანილი. 1986 წელს ადგილობრივ მოსახლეობას ეკლესია კრამიტით გადაუხურავს, კედლები კი -შეულესავთ და შეუთეთრებიათ.

ეკლესიაში შესასვლელები სამხრეთიდან და დასავლეთიდანაა. შესასვლელებს აგურით ნაწყობი შეისრული თაღი ხურავთ და ორივე მხრიდან სწორკუთხა შეღრმავებაში არიან ჩასმული. აღმოსავლეთით ნახევარწრიული აფსიდია, რომლის ღერძზე ერთი თაღოვანი სარკმელია, სარკმლის ორივე მხარეს თითო, გეგმით ნახევარწრიული, თაღოვანი ნიშია. აფსიდში ქვის ტრაპეზი დგას. აფსიდი გადახურულია წესიერი ფორმის კონქით, რომელშიც აკუსტიკური შთაბეჭდილების გაზრდის მიზნით ორი რეზონატორია (ქვევრების მოყვანილობის თიხის პატარა ჭურჭელი) ჩასმული. ორ-ორი რეზონატორი კამარის ფერდებშიცაა. საკურთხეველი დარბაზის იატაკზე მაღალია ერთი საფეხურით და წინიდან ნახევარწრიული ამბიონი ეკვრის.

დარბაზის გრძივ კედლებში თითო თაღოვანი სარკმელია. ნახევარწრიული კამარის საბჯენი თაღები გრძივი კედლების სამ წყვილ პილასტრს ეყრდნობა, შუა და დასავლეთ კედლის თაღის ქუსლები - მარტივი პროფილის იმპოსტებს.

განივ ფასადებზე, ფრონტონის ძირის დონეზე, გამოსახულია წითლად შეღებილი თითო შეღრმავებული ჯვარი. დასავლეთ ფასადზე შესასვლელსა და ჯვარს შორის მდებარე სწორკუთხა შეღრმავებაში ჩასმულ ქვიშაქვის ფილაზე, მხედრული სამშ. წარწერაა. ამავე ფასადის ფრონტონის წვერზე, ოთხ მხარეს ვიწრო თაღებით გახსნილი აგურის სამრეკლოა დაშენებული.

ეკლესიის კედლები დასრულებული იყო აგურით ნაწყობი ორსართულიანი ლავგარდნით, რომლისგანაც შემორჩენილია მცირე ნაწილი.

*თ.დვალი.*

**134. ცხრაკარა,** სასახლე, არქიტექტურული ძეგლი დგას სოფლის ჩრდილო-აღმოსავლეთით, 1,5 კმ-ზე, მახლობელი მთის ერთ-ერთ განშტოებაზე. აუგია ლევან კახთა მეფეს (1518/20-1574წწ).

სასახლე გეგმით აღმ. დასავლეთის მიმართულებით წაგრძელებული სწორკუთხედია (27x11,6მ) ნაგებია კვადრატული აგურით (22x22x5სმ; 24x24x5სმ) კედლების ქვედა ნაწილი და საძირკველი რიყისა და ნატეხი ქვისაა. ძლიერ დაზიანებულია: ჩამოშლილია კედლების ზედა ნაწილები (შემორჩენილი სიმაღლე დაახლოებით 4მ) და სახურავი, დანგრეულია ჩრდილოეთ კედლის მნიშვნელოვანი ნაწილი, აყრილია იატაკი.

სასახლე ერთი ვრცელი დარბაზისგან შედგება. მის სამხრეთ კედელში, რომელიც ალაზნის ველს გადაჰყურებს, გაჭრილია 6 ფართო და მაღალი ისრულთაღოვანი სარკმელი (სიმ. 3მ, სიგრძე 2.4მ), რომლებიც იატაკის დონიდან იწყება. ჩრდილოეთ კედელში 6 სარკმელია, მაგრამ ბევრად უფრო ვიწრო, ვიდრე სამხრეთ სარკმლები. შიგნით მათ სწორკუთხა მოხაზულობა ჰქონიათ (შემორჩენილია ხის გადახურვის კვალი). გარედან კი ისრული თაღით ყოფილან გადახურული. განივი კედლები უსარკმელოა, აქ მხოლოდ ორ-ორი განჯინაა.

გარედან სასახლე სრულიად სადაა. სამხრეთ ფასადზე ექვსივე სარკმელი მოქცეულია კედლის შეღრმავებულ არეში. სასახლე საზაფხულო, საზეიმო, სააუდიენციო ნაგებობა ყოფილა.

*თ. დვალი.*

*ბიბლ.:20: 216-217; 430: 570-571; 447*ბ.

**135. წმინდა გიორგი ეკლესია,** არქიტექტურული ძეგლი დგას სოფლის ჩრდილოეთით 1 კმ-ზე, სასაფლაოზე. აგებულია მე-19 საუკუნის მე-2 ნახევარში ძმები გიგაურების მიერ.

ეკლესია დარბაზულია (10,5 x 5.4მ), ნაგებია რიყის ქვით. შესასვლელები, სარკმლები, საბჯენი თაღები, კამარა და კონქი კვადრატული (21x21x4,2 სმ) აგურითაა გამოყვანილი. შენობა შიგნით და გარედან შელესილი და შეთეთრებულია. იატაკზე აგურია მოგებული.

შესასვლელები სამხრეთიდან და დასავლეთიდანაა. ორივე კარი ნახევარწრიული თაღითაა გადახურული და შიგნიდან ღრმა სწორკუთხა შეღრმავებაშია ჩასმული. აღმოსავლეთით, ნახევარწრიული აფსიდის ღერძზე თაღოვანი სარკმელია, რომლის ორივე მხარეს ისრული თაღით გადახურული თითო ნიშია. ჩრდილოეთ ნიშის ძირის დონეზე სამსაფეხურიანი თაროა მოწყობილი. საკურთხევლის ბაქანი დარბაზის იატაკზე ერთი საფეხურით მაღალია და წინიდან ნახევარწრიული ამბიონი ეკვრის. საკურთხევლის შუაში კუბური ფორმის ტრაპეზი დგას. საკურთხეველი გადახურულია ტლანქად ნაწყობი კონქით, რომლის ნახევარწრიული თაღი თაროსებრ იმპოსტებს ეყრდნობა.დარბაზის სამხრეთ, დასავლეთ და ჩრდილოეთ კედლებში თითო თაღოვანი სარკმელია. ეკლესიის კამარას დეფორმირებული ნახევარწრის ფორმა აქვს და ორ საბჯენ თაღს ეყრდნობა, მათგან ერთი დასავლეთ კუთხეებში გამოყვანილ პილასტრებზეა გადაყვანილი, ხოლო მეორე დარბაზის შუა ნაწილშია და პატარა კონსოლებს ეყრდნობა.

გარედან ეკლესიის დასავლეთ შესასვლელი ოდნავ შეღრმავებულ სწორკუთხა არეშია ჩასმული. კარის თავზე ქვიშაქვის კვადრატული ფილაა - მხედრული სამშ. წარწერით, ხოლო ფრონტონის არეში, აგურის წყობის შეღრმავებით გამოყვანილია საფეხუროვან პოსტამენტზე დადგმული და წითლად შეღებილი დაბალი ჯვარი. მსგავსი, მაგრამ გაცილებით მაღალი ჯვარია აღმოსავლეთ ფასადზე-სარკმლის ზემოთ. ეკლესიას აგურის ორსაფეხურიანი ლავგარდანი აქვს. გადახურული კრამიტით.

დასავლეთ კედელზე დაშენებულია 4 კვადრატულ ბოძზე დაყრდნობილი ნახევარწრიული თაღებით გახსნილი და თუნუქის პირამიდული სახურავით დასრულებული სამრეკლო.

*თ.დვალი.*

**136. წმინდა მარიამის ეკლესია,** არქიტექტურული ძეგლი დგას სოფლის სამხრეთით სასაფლაოზე, განეკუთვნება მე-18 საუკუნეს, ეკლესია დარბაზულია (9x6,3მ), ნაგებია რიყის ქვით. საბჯენი თაღები, კამარა, კონქი და კარსარკმელები-აგურითაა გამოყვანილი. ეკლესია შიგნით და გარედან შელესილი და შეთეთრებულია. შესასვლელი სამხრეთიდან და დასავლეთიდანაა, ორივე კარი თაღოვანია და ორივე მხრიდან კედლის სწორკუთხა შეღრმავებაშია ჩასმული. ეკლესიის აფსიდის ბოლოებთან და გრძივი კედლის შუაში მარტივი კაპიტელებით დასრულებული თითო ერთსართულიანი პილასტრია, რომლებსაც ნახევარწრიული ფორმის საბჯენი თაღი ეყრდნობა. აღმოსავლეთით ნახევარწრიული აფსიდია, აფსიდის ღერძზე ისრული თაღით დასრულებული სარკმელია, რომლის მარჯვნივ გეგმით ნახევარწრიული და თაღოვანი ერთი ნიშია. მარცხნივ - ერთი თაღოვანი და ერთი სწორკუთხა ნიში. საკურთხევლის შუაში ტრაპეზი დგას. საკურთხევლის ბაქანი დარბაზის იატაკზე ერთი საფეხურით მაღალია. აფსიდის კონქს, წვერში, ძაბრის მაგვარი შემაღლება აქვს. ეკლესიის დასავლეთ, სამხრეთ და ჩრდილოეთ კედლებში თითო შიგნით შეისრული, ხოლო გარედან ნახევარწრიული თაღით გადახურული სარკმელია. იატაკზე კვადრატული აგურია მოგებული.

ეკლესიის ფასადები დასრულებულია აგურის სამსაფეხურიანი ლავგარდნით. შენობა გადახურულია კრამიტით.

მოგვიანებით (მე-19ს) ეკლესიისათვის დასავლეთიდან აგურის სამსართულიანი სამრეკლო (3,4x2,9მ) მიუშენებიათ. სამრეკლოს თითოეული სართულის ოთხივე კუთხეში კვადრატული ბოძი დგას, რომლებზედაც დაყრდნობილია ბრტყელი თაღები. ყოველი ზედა სართული ქვედაზე ვიწროა. პირველი სართული გადახურულია ბრტყელი კამარით, მეორე სართულს ხის გადახურვა ჰქონია, მესამე სართულს კი თუნუქით შემოსილი ხის პირამიდული სახურავი (ძლიერ დაზიანებულია) ხურავს.

*თ. დვალი.*

**ზემო ხალაწანი**

(საკრებულოს ცენტრი)

**137.ბზიანის ეკლესია,** არქიტექტურული ძეგლი დგას სოფლის ჩრდილო-აღმოსავლეთით მთის ფერდობზე, ტყეში. განეკუთვნება ადრინდელ შუა საუკუნეებს. ძლიერ დაზიანებულია : შენობა თითქმის მიწაშია ჩაფლული და გარედან ბზის ხეებითაა დაფარული.

ეკლესიის გეგმის გარეგან სწორკუთხედში (6x5მ) დარბაზული ეკლესია და სამხრეთ მინაშენია ჩაწერილი. შენობა ნაგებია სხვადასხვა ზომის ნატეხი ქვითა და კირის დუღაბით. წყობა ირეგულარულია. კედლები შიგნიდან და გარედან მობათქაშებულია. ეკლესიაში შესასვლელი სამხრეთიდანაა, მინაშენიდან. კარი მინაშენის მხრიდან თაღოვანია, შიგნიდან-სწორკუთხა. აღმოსავლეთით ღრმა ნალისებრი აფსიდის ღერძზე სწორკუთხა სარკმელია გაჭრილი. მსგავსი ერთი სარკმელია სამხრეთ კედელში, რომელიც მინაშენში გადის. აფსიდი გადახურულია დადაბლებული პროპორციების კონქით; დარბაზი- ცილინდრული კამარით. მინაშენი აღმოსავლეთით სწორი კედლით დასრულებული და ცილინდრული კამარით გადახურული ვიწრო სათავსია. ერთადერთი თაღოვანი შესასვლელი მას სამხრეთ კედლის დასავლეთ ნაწილში აქვს. მინაშენი ორი სწორკუთხა სარკმლითაა განათებული. მათგანი ერთი აღმოსავლეთ კედლის ღერძზეა, მეორე- სამხრეთ კედელში.

შენობის გარშემო ქვევრებია ჩაყრილი. აქა-იქ შეიმჩნევა გალავნის ნაშთიც.

*პ.კიკაჩეიშვილი.*

**138. ეკლესია,** არქიტექტურული ძეგლი დგას სოფლის ჩრდილოეთ-აღმოსავლეთით მაღლობზე, განეკუთვნება მე-16ს. ეკლესია დარბაზულია (7,8x5,4მ) ნაგებია რიყის ქვით, ქვა შერჩეულია და დაწყობილია სწორხაზოვან რიგებად. ინტერიერის კედლების მოსაპირკეთებლად და ზოგიერთი დეტალისთვის აგურია გამოყენებული, დაზიანებულია : ჩამონგრეულია სახურავი, კედლების ზედა ნაწილები, დარბაზი ნანგრევებითაა ამოვსებული.

შესასვლელი დასავლეთიდანაა. კარს შეისრული თაღი აქვს, აღმოსავლეთით ნახევარწრიული აფსიდია, რომელშიც შემორჩენილია სარკმლის სამხრეთ წირთხლის მცირე ნაწილი და ნიშის კვალი.

მოგვიანებით ეკლესიისათვის დასავლეთიდან რიყის ქვითა და აგურის რიგების მონაცვლეობით ნაგები, გეგმით კვადრატული და სამხრეთ მხარეს ფართო შეისრული თაღებით გახსნილი კარიბჭე მიუდგამთ (ძლიერ დაზიანებულია). შიგნით კარიბჭეს შეისრული კამარა ხურავს.

კარიბჭეს დასავლეთიდან კვადრატული გეგმის (2,2x4,2მ) ნაგებობა ეკვრის. მისი კედლებ ს წყობაში ჩართულია ქვიშაქვის რამდენიმე ლოდი (ერთ-ერთის სიგრძე 3,5 მ-ია, სიმაღლე 0.8მ).

*თ.დვალი.*

**139. კოშკი,** არქიტექტურული ძეგლი დგას სოფლის ჩრდილოეთით 500მ-ზე, მთის ტყიან ფერდობზე, განეკუთვნება გვიანდელ შუა საუკუნეებს. იგი ზურგიანია (5,7x4მ, სიმაღლე 12 მ), შემორჩენილია 4 სართულის სიმაღლეზე. ნაგებია ნატეხი ქვით. შიგნით და გარედან მობათქაშებულია. დაზიანებულია: ჩამონგრეულია მე-4 სართულის კედლების მნიშვნელოვანი ნაწილი და სართულშუა გადახურვები.

შესასვლელი პირველ სართულზეა, სამხრეთით. კარი გარედან თაღოვანია, ხოლო შიგნით ხის ძელების თარაზული გადახურვა ჰქონია (შემორჩენილია ძელების ბუდეები). ამ სართულის ზურგის ნაწილში და სამხრეთ-დასავლეთ კუთხეში თითო მცირე სწორკუთხა ნიშია. მე-2 სართულის სამხრეთ კედელში ბრტყლად დაწყობილი ქვის ფილებით გადახურული, ვიწრო, სწორკუთხა სარკმელია გრძივ კედლებში - თითო სწორკუთხა ნიში. მე-3 სართულზე სამხრეთ და აღმოსავლეთ კედლებში თითო სარკმელია, დასავლეთ კედელში- ნიში. სართულშუა გადახურვა ხის კოჭებზე ყოფილა გამართული (შემორჩენილია ბუდეები).

*თ.დვალი*.

**140.კოშკი,** არქიტექტურული ძეგლი დგას სოფლის ჩრდილო-დასავლეთით 600მ-ზე, ფერდობზე. განეკუთვნება გვიანდელ შუა საუკუნეებს. კოშკი გეგმით სწორკუთხაა (5,3x4,8მ), ზემოთკენ შევიწროებული. ნაგებია ნატეხი ქვით. წყობა ირეგულარულია. ძლიერ დაზიანებულია. შემორჩენილია მხოლოდ ჩრდილოეთ და დასავლეთ კედლები- 4 სართულის სიმაღლეზე; აღმოსავლეთ და დასავლეთ კედლები მთლიანად დანგრეულია.

პირველ სართულს ყრუ კედლები ჰქონია. მე-2 სართულზე შესასვლელები ჩრდილოეთიდანაა. კარი გარედან თაღოვანია, შიგნით-სწორკუთხა. ჩრდილოეთ კედელზე შემორჩენილია მე-3 სართულზე ასასვლელი ხის კიბის საყრდენი ხის ძელების ბუდეები. მე-3 სართულზე, ჩრდილოეთ კედელში ერთი ხოლო დასავლეთისაში ორი სწორკუთხა ნიშია. მე-4 სართულის გიდელები ყრუა. კოშკს ხის კოჭოვანი სართულშუა გადახურვა ჰქონია. დასავლეთიდან კოშკს ეკვროდა მარანი, შემორჩენილია მხოლოდ ქვის მოზრდილი საწნახელი.

*თ.დვალი.*

**141.კოშკი,** არქიტექტურული ძეგლი დგას სოფლის განაპირას, აღმოსავლეთით, განეკუთვნება გვიანდელ შუა საუკუნეებს. იგი გეგმით სწორკუთხაა (6,2x6,2მ), დასავლეთიდან და ჩრდილოეთიდან გვიანდელი სწორკუთხა მინაშენები ეკვრის. კოშკის თავდაპირველი ნაწილი, რომელიც მხოლოდ პირველ სართულს მოიცავს რიყისა და ნატეხი ქვითაა ნაგები. კედლები შიგნით და გარედან მობათქაშებულია. მეორე სართულის კედლები და მინაშენები რიყისა და ნატეხი ქვისაა, მაგრამ წყობა ტლანქია, ბათქაშის გარეშე. ძლიერ დაზიანებულია: შემორჩენილია პირველი სართული და მეორე სართულის აღმოსავლეთ და დასავლეთ კედლების მცირე ნაწილი.

კოშკში შესასვლელი პირველ სართულზეა, ჩრდილოეთიდან. შესასვლელის ორივე მხარეს, კარის თაღის დონზე, თითო განიერი კონსოლია. შიგნით ყოველ კედელში ორ-ორი მაღალი სათოფურია. სართული ნახევარწრიული კამარით ყოფილა გადახურული (შემორჩენილია მცირე ნაწილი). მეორე სართულის დასავლეთ კედელში ორი შეწყვილებული სათოფურია. აღმოსავლეთ კედლის შემორჩენილი ნაწილი ყრუა.

*თ.დვალი.*

**142.კოშკი,** არქიტექტურული ძეგლი დგას სოფლის ჩრდილო-აღმოსავლეთით, 1კმ-ზე, ტყით დაფარული მთის ფერდობზე. განეკუთვნება გვიანდელ შუა საუკუნეებს. ძლიერ დაზიანებულია: შემორჩენილია მხოლოდ პირველი სართულის კედლები. მაგრამ მათაც წყობის მნიშვნელოვანი ნაწილი აკლია.

შენობა ნაგებია სხვადასხვა ზომის ნატეხი ქვითა და კირის დუღაბით. წყობა ირეგულარულია. კოშკის გეგმა კვადრატშია (3,4x3,4მ) ჩაწერილი. გარედან აღმოსავლეთ ნაწილის ორივე კუთხე, ხოლო შიგნით ოთხივე კუთხე მომრგვალებული აქვს. შესასვლელი დასავლეთიდან ჰქონია. შემორჩენილია წირთხლების მცირე ნაწილი. დანარჩენი კედლები ყრუა. კოშკის ირგვლივ გალავნის კვალი შეიმჩნევა.

*თ.დვალი*.

**143 სამარხი,** არქეოლოგიური ძეგლი მდებარეობს სოფლის ჩრდილო-აღმოსავლეთით. თარიღდება ძვ. წ. მე-3-მე-2 ათასწლეულებით.

1950 წ. მიწის სამუშაოების დროს გამოვლინდა ორმოსამარხი, რომელშიც აღმოჩნდა ადამიანის ძვლები და ბრინჯაოს ორნამეტირებულვადიანი სატევარი.

*ე. ბერაძე.*

*ბიბლ.: 396; 11.*

**144. ღვთისმშობლის ეკლესია და მცირე ეკლესია,** არქიტექტურული ძეგლები მდებარეობენ სოფლის ჩრდილოეთით 400 მ-ზე, ფერდობზე, ერთმანეთისგან 40-იოდე მეტრის მოშორებით. ღამურაანად წოდებულ ადგილზე. განეკუთვნებიან გვიანდელ შუა საუკუნეებს.

ღვთისმშობლის ეკლესია დარბაზულია(6,7 x 4.9მ), ნაგებია მოზრდილი ზომის ნატეხი ქვის ირეგულარული წყობით. ქვებს შორის დარჩენილი არეები ამოვსებულია წვრილი ქვითა და დუღაბით, ძლიერ დაზიანებულია. ეკლესიის კედლები 1,5- 1,7მეტრის სიმაღლეზეღა დგანან.

შესასვლელი სამხრეთიდანაა. ოდნავ ნალისებრი მოყვანილობის აფსიდი უჩვეულო ღრმაა, რის გამოც დარბაზის სიგანე რამდენადმე აღემატება მის სიგრძეს. საკურთხევლის გვერდზე შემორჩენილია სარკმლის კვალი.

ეკლესიის სამხრეთით დგას რიყის ქვით ნაგები, გეგმით თითქმის კვადრატული (4,6x4მ) დარბაზული ეკლესია, რომელსაც შესასვლელი დასავლეთიდან აქვს. კარი გარედან თაღოვანია, შიგნით კი ხის ძელებით თარაზულად ყოფილა გადახურული (შემორჩენილია ძელების ბუდეები). აღმოსავლეთით არაწესიერი ნახევარწრის ფორმის აფსიდში ორი მცირე ნიში და კვადრატული სარკმელია. საკურთხეველი გადახურულია ტლანქად ნაწყობი კონქით, რომლის თავს არაწესიერი ნახევარწრის ფორმა აქვს. მსგავსი ფორმისაა კამარაც.

*თ.დვალი.*

**ზემო ხოდაშენი**

(საკრებულოს ცენტრი)

**145. ბოჭორმის ეკლესია,** არქიტექტურული ძეგლი დგას სოფლის განაპირას, სამხრეთით, ძვ.სასაფლაოზე. განეკუთვნება მე-19ს.

ეკლესია დარბაზულია (7,5x5,2მ) ნაგებია რიყის ქვითა და აგურით - ტლანქად. დაზიანებულია: ჩამონგრეულია სახურავი და კედლების ზედა ნაწილები. შესასვლელი დასავლეთიდანაა. კარი საკმაოდ განიერი და მაღალია, გადახურულია ბრტყელი თაღით. აღმოსავლეთით, ნახევარწრიული აფსიდის ღერძზე თაღოვანი სარკმელია, რომლის ორივე მხარეს გეგმით ნახევარწრიული და ბრტყელი თაღით გადახურული თითო ღრმა ნიშია. თითო, შიგნით თაღოვანი და გარედან სწორკუთხა სარკმელი და თითო სწორკუთხა ნიში გრძივ კედლებშიცაა. გრძივ კედლებზე სამი წყვილი პილასტრია, რომლებიც სარკმლების ძირამდე აღწევენ. პილასტრების აღმოსავლეთით წყვილით საკურთხეველი გამოყოფილია დარბაზისგან.

*თ.დვალი.*

**146. დედათა მონასტერი,** კომპლექსი, არქიტექტურული ძეგლი მდებარეობს სოფლის სამხრეთ-აღმოსავლეთით 7-8 კმ-ზე, გომბორის ქედის ჩრდილოეთ კალთაზე, ტყეში.

კომპლექსში შედის წმინდა ნიკოლოზის ეკლესია, სასახლე, სატრაპეზო, კოშკ-სამრეკლო, საცხოვრებელი ნაგებობები და მარანი. კომპლექსის ყველა ნაგებობა სხვადასხვა დონეზეა განლაგებული და შემოვლებული აქვს არაწესიერი მოხაზულობის გალავანი.

წმ. ნიკოლოზის ეკლესია დგას კონტფორსებიანი საყრდენი კედლით (სიმ. 6მ.) გამაგრებულ ტერასაზე. აგებულია მე-18 საუკუნის მეორე ნახევარში. ნაგებია რიყის ქვით, მოპირკეთებულია შირიმით.

ეკლესია სამეკლესიიანი ბაზილიკაა (16x25მ). შუა ეკლესია გვერდის ეკლესიებთან შედარებით ორნახევარჯერ უფრო ფართოა. აღმოსავლეთით, ფართო ნახევარწრიული შვერილ აფსიდში, სამი თანაბარი სიმაღლის თაღოვანი სარკმელია, სარკმლებს ქვემოთ, იატაკიდან 0,4-0,5 მ სიმაღლეზე - სამი ნიში. გვერდის ნიშები ბევრად უფრო პატარაა და გადახურულია ერთმანეთზე კუთხით მიბჯენილი ორ-ორი ქვით. დარბაზის გრძივ კედლებზე ორი წყვილი ორსაფეხურიანი პილასტრია. პილასტრების პირველ საფეხურზე გადაყვანილია კედლის თაღები, მეორე საფეხურს კი, კამარის საბჯენი თაღები ეყრდნობა. სამხრეთ კედელში ორი სარკმელია, ჩრდილოეთისა და დასავლეთისაში - თითო-თითო. გვერდის ეკლესიებს შუა ეკლესია თითო შესასვლელით უკავშირდება.

შუა ეკლესია დასავლეთიდან, თითქმის მთელ სიგანეზე, სწორკუთხა კარიბჭე (6,8x4,2მ) ეკვრის. კარიბჭე ეკლესიისთვის მოგვიანებით მიუშენებიათ. იგი ჩრდილოეთით და სამხრეთით დაბალი თაღებითაა გახსნილი. მთავარი შესასვლელი დასავლეთ კედელშია გაჭრილი, იგი გვერდის შესასვლელებზე ბევრად უფრო ფართოა.

გვერდის ეკლესიებს აღმოსავლეთით შვერილი აფსიდები აქვთ. სამხრეთ ეკლესია ორი განივი კედლით გამოყოფილია სამ ნაწილად, რომლებიც ერთმანეთ შესასვლელებით უკავშირდებიან. აღმოსავლეთ ნაწილის აფსიდაში და სამხრეთ კედელში თითო სარკმელია. დასავლეთ სათავსი კვადრატული კამაროვანი ოთახია, რომელსაც სამხრეთითა და დასავლეთით თითო სარკმელი აქვს.

ჩრდილოეთ ეკლესია კამარით გადახურული ვიწრო დერეფანია, რომლის აფსიდი დარბაზისგან გამოყოფილია კონსოლებზე დაყრდნობილი კონქის თაღით. აფსიდისა და დასავლეთ კედელში თითო თაღოვანი სარკმელია.

ფასადებზე სარკმლის დეკორის სქემა და შესრულების ტექნიკა განსხვავებულია. აღმოსავლეთ სამ სარკმელს ლილვები აქვს შემოვლებული. დასავლეთის სარკმლის მოჩარჩოება გრეხილი და გლუვი ლილვების მონაცვლეობითაა შედგენილი. მოჩარჩოების თაღის ქუსლები და ქვედა კუთხეები კვადრატებითაა გამოყოფილი. ქვედა კვადრატებში ამოჭრილია როზეტები. სარკმლის გარშემო ორნამენტებით შევსებული სამი რელიეფური გირჩია.

სასახლე ორსართულიანია, გეგმით სწორკუთხა (27,5x8მ) დგას ეკლესიის დასავლეთით 10მ- ზე. ძლიერ დაზიანებულია: შემორჩენილია მხოლოდ დასავლეთ კედელი, პირველ სართულზე, კედლის შუა ნაწილში, შესასვლელი კარია, მე-2 სართულზე - ორი მოზრდილი სარკმელი.

სასახლის დასავლეთით სატრაპეზო (23,5x7,5მ) ნანგრევებია შემორჩენილი. ეს შენობა გალავანშია ჩართული და სამხრეთით მცირე მხრებით გამოყოფილი აფსიდური შვერილი აქვს.

სასახლის სამხრეთით დგას გეგმით კვადრატული (8,7x8,7მ) სამსართულიანი კოშკი - სამრეკლო, რომლის ნაწილი გალავნის ფარგლებში გარეთაა გასული. ამ ნაწილში, პირველ სართულზე, სამხრეთ-დასავლეთ კედელში, ფართო შესასვლელია (მონასტრის მთავარი შესასვლელი).

მონასტრის ეზოს (80x60მ) სამხრეთ-აღმოსავლეთ და ჩრდილო-დასავლეთ ნაწილში საცხოვრებელი ნაგებობების ნანგრევებია.

*ლ. ყურაშვილი.*

*ბიბლ.: 447ბ.*

**147. ეკლესია**. არქიტექტურული ძეგლი დგას სოფლის სამხრეთით 3-3,5კმ-ზე, ხევის პირას, მთის ბუნებრივად მოვაკებულ ფართობზე. განეკუთვნება მე-8-მე-9 სს.

ძეგლი სამეკლესიიანი ბაზილიკაა (13,2x10,8მ), ნაგებია მოზრდილი ზომის რიყის ქვის სწორხაზოვანი რიგებით. კუთხეებში შირიმის კარგად გათვლილი კვადრებია გამოყენებული. ძლიერ დაზიანებულია. რამდენჯერმე შეკეთებული. რის გამოც თავდაპირველი სახე მნიშვნელოვნად აქვს შეცვლილი. გვიანდელი შეკეთების დროინდელი წყობა ტლანქია.

შუა ეკლესიაში შესასვლელები სამხრეთიდან და დასავლეთიდანაა. ორივე შესასვლელი შიგნით თაღოვანია, გარედან არქიტრავითაა გადახურული. სამხრეთ შესასვლელის ღიობი შეკეთების დროს დაუვიწროებიათ. აღმოსავლეთით, ნახევარწრიული აფსიდის ღერძზე, ერთი სარკმელია, თავდაპირველად იგი ნალისებრი თაღით ყოფილა გადახურული (შემორჩენილია ჩრდილეთ წირთხლი და თაღის ქუსლის ნაწილი). მოგვიანებით სარკმელი დაუვიწროებიათ და ახალი თაღით გადაუხურავთ. აფსიდის სამხრეთ ნახევარში ერთი მცირე ნიშია. საკურთხეველი გადახურულია ტლანქად ნაწყობი კონქით, რომელიც ისევე როგორც კამარა (შემორჩენილია მცირე ნაწილი) გვიანდელია. კამარის აღმოსავლეთ ნაწილი განიერ (სიგანე 1,2მ) საბჯენ თაღს ეყრდნობოდა (შემორჩენილია თაღის ქუსლების წყობის თითო რიგი). დარბაზის სამხრეთ კედელში ერთი სარკმელი (ამოშენებულია) ყოფილა, ხოლო ჩრდილოეთ კედელში - სწორკუთხა ვიწრო კარი (ამოშენებულია). ამ კარით შუა ეკლესია საკურთხევლის ჩრდილოეთით მდებარე სათავსს, სამკვეთლოს უკავშირდებოდა. სამკვეთლოს თავდაპირველი კედლებიდან აღმოსავლეთ და დასავლეთ კედლების მცირე ნაწილებიღაა შემორჩენილი. მისი კამარა და კედლები მოგვიანებით განუახლებიათ. სამკვეთლო განათებული ყოფილა აღმოსავლეთ კედელში გაჭრილი სწორკუთხა სარკმლით (გვიანდელია), რომელიც კედლის ღერძიდან ოდნავ ჩრდილოეთითაა გადაადგილებული.

სამკვეთლოზე დასავლეთიდან, მთელ სიგანეზე, სწორკუთხა სათავსია მიშენებული. მშენებლობის დროს გაუნგერვიათ სამკვეთლოს დასავლეთ კედელი და ორივე გაუერთიანებიათ.

დასავლეთის მინაშენს დასავლეთიდან ვიწრო და მაღალი სწორკუთხა შესასვლელი აქვს, მინაშენი გადახურულია სხმული კამარით, რომლის სამხრეთ ქუსლი ეყრდნობა შუა ეკლესიის კედელზე მიშენებულ ორ ფართო თაღს, ხოლო ჩრდილოეთისა - შესაბამის კედლის.

სამხრეთ ეკლესიას აღმოსავლეთ ნახევარწრიული აფსიდი აქვს. აფისიდის კონქს კარგად გათლილი შირიმის ნაწყობი თაღი ჰქონია, რომელიც შირიმისავე პროგილირებულ (თარო და ცერად ჩამოკვეთილი სიბრტყე) იმპოსტებს ეყრდნობოდა (შემორჩენილია თარის ჩრდ. ქუსლის ერთი ქვა და ჩრდ. იმპოსტი). ნავის კამარა რიყის ქვით ყოფილა ნაგები. კამარის წყობა მცირე ნაწილი შუა ნავის სამხრეთ კედელს შემორჩა. სამხრეთ ეკლესიის ჩრდილოეთ კედელში შირიმის ფილებით ნაგები და გეომეტრიული ორნამენტებით მორთული, ორი საფეხურით შეღრმავებული დეკორატიული თაღი (დანგრეულია ) ყოფილა გამოყვანილი. სამხრეთ ეკლესიის დასავლეთ ნაწილი და დასავლეთ გარშემოსავლელი ერთდროულადაა აგებული. სამხრეთ ეკლესია გარშემოსავლელიგან გამიჯნულია განივი კაპიტ. კედლით, რომელშიაც ერთი ვიწრო სწორკუთხა სარკმელია.

დასავლეთ გარშემოსავლელი ერთამენთისგან საბჯენი თაღებით გამიჯნული სამი ნაწილისგან შედგება. სამივე ნაწილს თავისი დამოუკიდებელი კამაროვანი გადახურვა აქვს. შუა ნაწილის კამარის თავზე პატარა კამაროვანი სამალავია მოწყობილი. გარშემოსავლელის შუა და ჩრდილოეთ ნაწილი დასავლეთით თითო თაღითაა გახსნილი, რომელთაგანაც შუა ნაწილის თაღი გაცილებით უფრო ფართო და მაღალია. გარშემოსასლელი ორფერდა სახურავითაა გადახურული.

შუა ეკლესიის სამხრეთ ფასადზე შემორჩენილია შირიმის თაროსებრი ლავგარდნის ორი ქვა.

*თ. დვალი.*

**148.ეკლესია,** არქიტექტურული ძეგლი დგას სოფლის სამხრეთ-დასავლეთით 1,5 კმ-ზე, ვაკეზე. განეკუთვნება გვიანდელ შუა საუკუნეებს.

ეკლესია დარბაზულია (5,5x4მ), ნაგებია რიყის ქვით. წყობა ირეგულარულია. ძლიერ დაზიანებულია, შემორჩენილი კედლები მხოლოდ 1,5-1,8მ სიმაღლეზე დგანან. შესასვლელი სამხრეთიდან ჰქონია (შემორჩენილია წირთხლების მცირე ნაწილი). აღმოსავლეთით ღრმა აფსიდია, რომლის ღერძზე ბრტყლად გადახურული ერთი ვიწრო სარკმელია. სარკმლის ორივე მხარეს კედელში, მიწის დონიდან 0,3-0,4მ სიმაღლეზე, თითო პატარა ქვევრია ჩადგმული. საკურთხეველი გადახურული ყოფილა კონქით. დარბაზი კვადრატულია. ჩრდილოეთ კედელში ერთი მცირე სწორკუთხა ნიშია, რომლის ზემოთ შემორჩენილია სარკმლის აღმოსავლეთ წირთხლი და ბრტყელი გადახურვის ერთი ქვა. დარბაზს კამაროვანი გადახურვა ჰქონია.

*თ.დვალი*.

**149. ეკლესია,** არქიტექტურული ძეგლი დგას სოფლის სამხრეთით 9 კმ-ზე, ნასოფლარ ბაკანის ტერიტორიაზე. განეკუთვნება გვიანდელ შუა საუკუნეებს.

ეკლესია დარბაზულია (8,3x5,5მ), ნაგებია სხვადასხვა ზომის ნატეხი ქვითა და აგურით. კედლების ქვედა ნაწილი (სიმ.1,7-1,9მ) ძირითადად ნატეხი ქვისაა, ზედა ნაწილი და კონქი - აგურის. ძლიერ დაზიანებულია : მთელ სიმაღლეზე შემორჩენილია მხოლოდ საკურთხეველი და დასავლეთ კედელი, მაგრამ მათაც წყობის მნიშვნელოვანი ნაწილი აკლიათ. გრძივი კედლები (სიმ.1,2-1,4მ ) გარედან მიწითაა დაფარული.

ერთადერთი შესასვლელი ეკლესიას დასავლეთიდან ჰქონია (შემორჩენილია წირთხლების მცირე ნაწილი). აღმოსავლეთით ნახევარწრიული აფსიდია, რომლის ღერძზე თაღოვანი სარკმელია გაჭრილი. სარკმლის ორივე მხარეს თითო მცირე ზომის ნიშია. აფსიდი გადახურულია წესიერი ფორმის კონქით.

*პ.კიკაჩეიშვილი*.

**150. კვირაცხოვლის ეკლესია,** არქიტექტურული ძეგლი დგას სოფლის სამხრეთით 300მ -ზე, ძველ სასაფლაოზე. განეკუთვნება გვიანდელ შუა საუკუნეებს.

ეკლესია დარბაზულია (5,7x3,5მ), ნაგებია რიყის ქვითა და ნატეხი ქვის ირეგულარული წყობით. კედლები შიგნიდან შელესილია, გარედან შელესილობის მხოლოდ კვალი შეიმჩნევა.

შესასვლელი დასავლეთიდანაა, კარი სწორკუთხაა. აღმოსავლეთით ოდნავ ნალისებრი ფორმის აფსიდია, რომლის ღერძზე, თაღოვანი სარკმელია გაჭრილი. სარკმლის ორივე მხარეს თითო სწორკუთხა ნიშია. საკურთხევლის შუაში დგას ოთხკუთხა პრიზმის ფორმის ტრაპეზი. დარბაზის გრძივ კედლებში თითო სწორკუთხა სარკმელია. შიგნით ეკლესია გადახურულია ცილინდრული კამარით.

ეკლესიას კრამიტის სახურავი ჰქონია (შემორჩენილია მცირე ნაწილი).

*თ.დვალი.*

**151. მონასტერი,** არქიტექტურული, ისტორიული ძეგლი მდებარეობს შუა სოფელში, დაარსებულია მე-16 საუკუნეში, კახთა მეფის ლევანის (1520-74 წწ) და მისი ძის ალექსანდრე II ის (1574-1605წწ) მიერ. სამონასტრო ნაგებობის უმრავლესობა დანგრეულია. შემორჩენილია მხოლოდ ხარების ეკლესია, მარანი კოშკით და ერთი საცხოვრებელი სახლის ნაწილი, რომელიც ჩართულია ახ. ორსართულიან შენობაში და იმდენადაა სახეშეცვლილი, რომ მისი თავდაპირველი სახის აღდგენა არ ხერხდება.

ხარების ეკლესია დარბაზულია (7,2x4,3მ), თავდაპირველი სახე მნიშვნელოვნად აქვს შეცვლილი. ნაგებია რიყის ქვით. კამარა და საბჯენი თაღები აგურითაა გამოყვანილი. აღმოსავლეთით გეგმით ნახევარწრიული ღრმა აფსიდის ღერძზე ვიწრო და მაღალი სარკმელია, რომლის მარცხნივ გეგმით ნახევარწრიული და თაღოვანი, ხოლო მარჯვნივ სწორკუთხა ნიშია. საკურთხევლის შუაში აგურით ნაგები ტრაპეზი დგას. საკურთხეველი გადახურულია დადაბლებული პროპორციების კონქით. კონქის თაღი ორსაფეხურიანია. გრძივ კედლებში თითო პატარა ნიში (აფისიდის მხრებთან) და თითo საკმაოდ ფართო სწორკუთხა სარკმელია (გვიანდელია). ეკლესიის შიდა სივრცე გაზრდილია დასავლეთ მინაშენით (5x5,2მ) რომელსაც დასავლეთითა და სამხრეთით თითო სწორკუთხა შესასვლელი აქვს. ჩრდილოეთ კედლის აღმოსავლეთ კიდეში გეგმით ნახევარწრიული და თაღოვანი ნიშია. ეკლესიისა და მინაშენის გადახურვა კამაროვანია, მინაშენის დასავლეთ კედელზე დაშენებულია ქვის მრგვალ სვეტზე დაყრდნობილი თაღედით გახსნილი მაღალი სამრეკლო, რომელსაც ექვსწახნაგა პირამიდული სახურავი აქვს.

ეკლესიის ფასადები შელესილი და შეთეთრებულია. დასავლეთ ფასადზე შესასვლელი (ამოშენებულია) გვერდებზე და ზემოთ, თითო თაღოვანი ნიშნია. ამავე ფასადზე 1784წ. შესრულებული ვრცელი მხედრული წარწერა, რომლის მიხედვითაც ეკლესიის დასავლეთ მინაშენი და „მარანი ციხით“ აუგია ათონის ფილოთეოსის მონასტრისადმი შეწირულ ხოდაშნის მამულის და ზვრების გამგებელს კოზმან ბერს. იგი სოფელ ზემო ხოდაშენში მოღვაწეობდა 1760-1784 წლებში. მეორე წარწერა სამხრეთ ფასადზეა: იგი გვამცნობს, რომ 1817-1830 წლებში დომენტი არქიმანდრიტს განუახლებია ეკლესიის სამკაული და ახლაც მიუმატებია, აგრეთვე გამოუსყიდია მევალისგან, დაგირავებული მონასტერი და სოფელი, აუშენებია წისქვილი, ზვარი საწნახლითურთ და სახლები.

ეკლსიისა და მინაშენის კედლები დასრულებულია ქვიშაქვის მაღალი, პროფილირებული ლავგარდნით. შენობა გადახურულია კრამიტით.

მარანი კოშკით, დგას ეკლესიის დასავლეთით, თხუთმეტიოდე მეტრზე, აგებულია 1760-1784 წლებს შორის. 1983-84 წლებში სპეც. სამეც,-სარესტ. საწ. სახელოსნომ ძეგლზე ჩაატარა სარესტავრაციო-საკონსერვაციო სამუშაოები (არქიტექტორი თ. მჭდლიშვილი).

შენობა გეგმით სწორკუთხაა (15,2x11,4მ), ნაგებია რიყის ქვით. შედგება ორი არათანაბარი ნაწილისგან, რომლებიც ერთმანეთზე არიან მიშენებული და ქმნიან ერთიან მასივს. შენობას ცალი მხარე მაღალი აქვს. მეორე- დაბალი. კოშკურა ნაწილში, რომელიც რამდენადმე სამხრეთ-ჩრდილოეთითაა წაგრძელებული (სიგრძე, სიგანეს აღემატება თითქმის ორნახევარჯერ) სამსართულიანია, მორე უფრო მოზრდილი ნაწილი - ორსართულიანი. კოშკურა ნაწილის პირველი სართული საწნახელსა და კიბის უჯრედს უჭირავს, მეორე უფრო დიდფართობიანი ნაწილი - მარანია, მიწაში ჩაფლული ოცზე მეტი ქვევრით. მარანი და საწნახელი ერთმანეთისგან გამიჯნულია სქელი კედლით, რომელშიც ორი თაღოვანი გასასვლელია, მარანს ორი შესასვლელი აქვს: ერთი, საკმაოდ ფართო (სიგრ. 1,8მ) და თაღოვანი, აღმოსავლეთ კედელშია. მეორე, ვიწრო და სწორკუთხა (გაჭრილია მოგვიანებით), ჩრდილოეთითაა აღმოსავლეთ კედელში (შესასვლელის გვერდებზე) ერთი ნიში და ერთი სათოფურია. ჩრდილოეთ კედელში ორი სათოფურიანი ნიში, სამხრეთისაში - სამი. მარნის ჩრდილო-აღმოსავლეთ კუთხეში იატაკიდან 1,5მ-ზე კედლის სისქეში მოწყობილია ღია კიბე, რომლითაც მარანი მის ზემოთ მდებარე საბრძოლო ბანს უკავშირდებოდა.

კოშკურა ნაწილის პირველი სართულის დასავლეთ კედელზე ქვიტკირი ნაგები ორგანყოფილებიანი საწნახელია მიშენებული. საწნახელი კარგადაა გალესილი. მისი ფსკერი მარნის იატაკის დონეზე რამდენადმე მაღლაა, რაც უზრუნველყოფდა ყურძნის წვენის თვითდინებას ქვევრებისაკენ. სართული განათებულია სამხრეთ კედელში გაჭრილი თაღოვანი სარკმლით. კამარა ცილინდრული ფორმისაა. იგი მთლიანად აგურითაა (21-24x4-5სმ) საწყობი და დაყრდონბილია ერთ საბჯენ თაღზე. საწნახელის ჩრდილოეთ კედელში მაღალი თაღოვანი კარია, რომელიც კიბის უჯრედში გადის. ამ კიბით საწნახელი მის ზემოთ მდებარე ბერის საცხოვრებელს უკავშირდება. კიბე ჩრდილოეთ კედელშია გაჭრილი და სარკმლითაა განათებული, სარკმლის მარჯვნივ მცირე ზომის ნიშია. აღმოსავლეთ კედელში - სათოფური.

ბერის საცხოვრებელი განივი კედელი ორ ნაწილადაა გაყოფილი. თითოეულ ნაწილში თითო ბუხარი და რამდენიმე ორიარუსიანი ნიშია. ნიშების ნაწილი სათოფურითაა აღჭურვილი. ჩრდილოეთ ოთახის აღმოსავლეთ კედელში თაღოვანი კარია, რომელიც ამ სართულის მარნის ზემოთ მდებარე საბრძოლო ბაქანთან აკავშირებს. ამავე ოთახის ჩრდილო კედელში ფართო სარკმელია, სარკმლის მარცხნივ (ჩრდილო-დასავლეთ კუთხეში) - მე-3 სართულზე ასასვლელი კიბის უჯრედის შესასვლელი. კიბის უჯრედის ჩრდილო კედელში ღრმა ნიშია, რომელშიც მოწყობილია საპირფარეშო. ოთახის დასავლეთ კედელში, კიბის უჯრედიდან შემოსასვლელი კარის პირდაპირ კარია, რომელიც ხის აივანზე გადის. სართული გადახურულია ცილინდრული კამარით.

მესამე სართული ღია საბრძოლო ბაქანი ყოფილა. კედლებში გაჭრილი იყო, როგორც ცალმაგი, ასევე ორმაგი სათოფურები.

გარედან მარანს და კოშკს კუთხეები მთელ სიმაღლეზე ცერად აქვს ჩამოკვეთილი. ფასადების წყობაში დაცულია ჰორიზონტალურობა.

ეკლესიის ჩრდილოეთით მდგარა რიყის ქვითა და აგურით ნაგები ორსართულიანი შენობა, რომელიც შენობის კედელზე არსებული წარწერის თანახმად, აუგია მონასტრის არქიმანდრიტს არგოსელ კესარიოსს, 1836 წ.

*თ. დვალი.*

*ბიბლ.: 20: 243-247; 22; 184; 80; 175-188; 84; 492-493; 206; 276-284; 208; 229-233; 447ბ.*

**152. ნათლისმცემლის ეკლესია,** არქიტექტურული ძეგლი დგას სოფლის განაპირას, სამხრეთით. ვენახებში. განეკუთვნება გვიანდელ შუა საუკუნეებს.

ეკლესია დარბაზულია (7,9x5,3მ) ნაგების რიყის ქვით. ალაგ-ალაგ (ძირითადად კონტრასტ. ნაწილებში) გამოყენებულია კვადრატ. აგური. კედლები შიგნიდან და გარედან შელესილი და შეთეთრებულია.

ეკლესიას ორი შესასვლელი აქვს: დასავლეთიდან და ჩრდილოეთიდან. დასავლეთ კარი (ამოშენებულია) თარაზულადაა გადახურული, ჩრდილოეთისა - ისრული თაღით.

აღმოსავლეთით, ნახევარწრიული აფსიდის ღერძზე, თაღოვანი სარკმელია, რომლის ორივე მხარეს გეგმით ოვალური და ბრტყლად გადახურული თითო ნიშია. აფსიდის შუაში დგას კუბური ფორმის ტრაპეზი. საკურთხევლის სარკმლის გარდა ერთი თაღოვანი სარკმელი დასავლეთითაცაა, ჩრდილოეთ კედლის აღმოსავლეთ ნაწილში ნიშია, რომელშიც სათოფურია მოწყობილი. საკურთხეველი გადახურულია კონქით, ხოლო დარბაზი - ცილინდრული კამარით, რომელიც ერთ საბჯენ თაღს ეყრდნობა.

ფასადი სადაა, ჩრდილოეთ შესასვლელის ორივე მხარეს თითო მცირე ზომის ნიშია. კედლები დასრულებული იყო აგურის საფეხუროვანი ლავგარდნით ( შემორჩენილია ნაწილი).

*თ.დვალი.*

**153. ტარიელაანთ საყდარი,** არქიტექტურული ძეგლი დგას სოფლის სამხრეთით 9 კმ-ზე, მთებში, ნასოფლარ ბაკანას ტერიტორიაზე. განეკუთვნება განვით. შუა საუკუნეებს.

ეკლესია დარბაზულია (9,8x7,3მ), ნაგებია სხვადასხვა ზომის, მეტნაკლებად დამუშავებული ნატეხი ქვით, საბჯენი თაღები, პილასტრები, შესასვლელებისა და სარკმლის თაღები და ფასადთა დეკორატიული მორთულობა შირიმითაა გამოყვანილი. ძლიერ დაზიანებულია: ჩამოშლილია სახურავის საფარი, ლავგარდანი და საპირე წყობის მნიშვნელოვანი ნაწილი, ჩამონგრეულია კამარის ჩრდილოეთ გვერდის დასავლეთ ნახევარი, მთელ სიმაღლეზე დარღვეულია დას. კედელი.

შესასვლელი ორია: დასავლეთიდან და სამხრეთიდან. ორივე კარი გარედან სწორკუთხაა, შიგნიდან - თაღოვანი. ორივე შესასვლელის თაღს მთელ სიგრძეზე ლილვი გასდევს, რომელიც შირმის პროფილირებულ იმპოსტებს ეყრდნობა. აღმოსავლეთით ნახევარწრიული აფსიდის ღერძზე, თაღოვანი სარკმელია. სარკმლის ორივე მხარეს განთავსებულია თითო თაღოვანი, გეგმით ოვალური და მაღალი (სიმ. 3,5მ) ნიში. თითო მცირე ზომის სწორკუთხა ნიშია აფსიდის ორივე კუთხესთან. გრძივ კედლებზე თითო ვიწრო პილასტრია, რომლებზედაც ორსაფეხურიანი საბჯენი თაღია გადაყვანილი. ერთი საბჯენი თაღი დასავლეთ კედელთანაა. იგი კუთხის შეკიდებულ პილასტრებს ეყრდნობა. ორივე საბჯენი თაღს და სატრიუმფო თაღის ქუსლებთან ბრტყელი თითქმის კვადრატული ომპოსტებია, რომლებზედაც ამოღარულია ერთიმეორეში ჩასმული სამი სწორკუთხედი.

ინტერიერს, საკურთხევლის სარკმლის გარდა, სამივე კედელში გაჭრილი თითო თაღოვანი სარკმელი აშუქებს, რომელთა თაღებს შიგნიდან თითო ლილვი ევლება, დარბაზი ცილინდრული კამარითაა გადახურული.

ეკლესიის ფასადებზე კარ-სარკმელთა ღიობები და ის ნაწილები, რომლებზეც მორთულობის ელემენტებია განთავსებული, შირიმის სწორკუთხა ქვებითაა ნაწყობი. აღმოსავლეთ სარკმლის სამი ლილვისგან შედგენილი სწორკუთხა ჩარჩო ევლება, რომლის ზემოთ, შეწყვილებული ლილვით შემოფარგლულ კვადრატზე (1,1 x1,1მ) ლილვებით გამოყვანილი მაღალი ჯვარია დადგმული.

დას. ფასადზე შესასვლელი სწორკუთხა ჩარჩოშია ჩასმული, რომელიც ერთმანეთისგან მცირე მანძილებით დაცილებული, სამი ლილვითაა შედგენილი. კარის ჩარჩოს შეჯგუფებული ვერტ. ლილვებით უკავშირდება სარკმლის თაღოვანი ჩარჩო, რომელიც შედგება ერთი სამმაგი და ერთი ორმაგი ლილვისგან და მათ შორის მოქცეული ნახევარწრიული შეღრმავებისგან. შესასვლელისა და საკმლის მოჩარჩოების დამაკავშირებელი ლილვების გვერდებზე, თითო ხვიაა. სარკმლის მოჩარჩოებას გარს ევლება ორმაგი ლილვით გამოყვანილი ფართო და მაღალი თაღოვანი ჩარჩო, რომლის ბოლოები ეყრდნობა შესასვლელის გადახურვის დონეზე მდებარე ბურთულებიანი ბაზისებს. თაღის წვეროზე დადგმულია ორმაგი ლილვით გამოყვანილი, მაღალი, ბოლოებგაფართოებული ჯვარი.

სამხრეთისა და ჩრდილოეთის სარკმლებსაც ირგვლივ ლილვები ევლებოდა (შემორჩენილია მცირე ნაწილები).

*თ. დვალი.*

**154. წამებულის ეკლესია,** არქიტექტურული ძეგლი დგას სოფლის სამხრეთით 500 მ-ზე . განეკუთვნება გვიანდელ შუა საუკუნეებს.

ეკლესია დარბაზულია (4,2x3,1მ), ნაგებია სხვადასხვა ზომის რიყის ქვით, წყობა ირეგულარულია. კედლები შიგნიდან შელესილია.

ერთადერთი სწორკუთხა შესასვლელი ჩრდილოეთიდანაა. აღმოსავლეთით, ოდავ ნალისებრი აფსიდის ღერძზე, ბრტყლად გადახურული ვიწრო სარკმელია, სარკმლის ორივე მხარეს კი, თითო პატარა შეისრულთაღოვანი ნიში. ერთი მსგავსი ნიში დასავლეთ კედლის სამხრეთ ნაწილში. აფსიდი გადახურულია კონქით, დარბაზი - ნახევარწრიული კამარით.

ფასადები სადაა, კედლებზე აქა-იქ შემორჩენილია შელესილობის კვალი, ეკლესიის ჩრდილო-აღმოსავლეთ და ჩრდილო-დასავლეთ კუთხეებზე რიყის ქვით ნაშენი კონტრფორსები აქვს მიდგმული. ჩრდილო-აღმოსავლეთ კონტრფორსი გეგმით სწორკუთხაა, ჩრდილო- დასავლეთისა - ნახევარწრიული.

*თ.დვალი.*

**155. წმ. გიორგის ეკლესია,** არქიტექტურული ძეგლი დგას სოფლის სამხრეთით, სასაფლაოზე, განეკუთვნება გვიანდელ შუა საუკუნეებს.

ეკლესია დარბაზულია (8,3x4,8მ), დასავლეთიდან (მთელს სიგრძეზე) გვიანდელი მინაშენი ეკვრის. ეკლესია აგებულია სხვადასხვა ზომის რიყის ქვითა და დუღაბით. წყობა ირეგულარულია. მოგვიანებით (როგორც ჩანს მინაშენის მიშენებისას) კედლები შიგნით და გარედან შეულესავთ და შეუთეთრებიათ. დაზიანებულია: სახურავზე აყრილია კრამიტი, ჩამოშლილია ლავგარდანი, აქა-იქ საპირე წყობა და შელესილობის დიდი ნაწილი. ჩამონგრეულია დასავლეთ მინაშენის კამარა და გრძივი კედლების ზედა ნაწილები.

ეკლესიაში შესასვლელი დასავლეთიდანაა - მინაშენიდან. კარი გარედან თაღოვანია, შიგნით - სწორკუთხაა. აღმოსავლეთით ნახევარწრიული აფსიდია, აფსიდის ღერძზე ფართო და დაბალი თაღოვანი სარკმელია. თითო მსგავსი სარკმელი გრძივ კედლებშიცაა აფსიდის ჩრდილოეთ გვერდში გეგმით ნახევარწრიული, თაღოვანი ნიშია. აფსიდის შუაში დგას აგურით ნაგები კუბური ტრაპეზი. საკურთხევლის იატაკი დარბაზის იატაკზე ერთი საფეხურით მაღალია და ნახევარწრიული ამბიონი აქვს. მოგვიანებით საკურთხეველი დარბაზისგან კანკელით გაუმიჯნავთ, რომელშიც ორი შესასვლელია მოწყობილი.

დარბაზის გრძივი კედლები და კამარა მარტივი პილასტრების სამი წყვილითა და მათზე დაყრდნობილი საბრჯენი თაღებით გაყოფილია ოთხ, თითქმის თანაბარ ნაწილად. დარბაზის სამივე კედელს, მთელ სიგრძეზე საფეხური გასდევს.

ფასადები სადაა. კედლები დასრულებული ყოფილა თაროსებრი ლავგარდნით, რომელიც ნაწილობრივაა შემორჩენილი.

მოგვიანებით ეკლესიისთვის დასავლეთიდან მიუშენებიათ აგურითა და რიყის ქვით ნაგები სწორკუთხა (4,8x4მ) სათავსი, მასში ერთადერთი შესასვლელი დასავლეთიდანაა. ღიობი გარედან თაღითაა დასრულებული, შიგნით კი თარაზული გადახურვა აქვს. შესასვლელის ზემოთ მცირე ზომის სწორკუთხა სარკმელია. ერთ სარკმელია ჩრდილოეთ კედელშიც, რომელსაც მხოლოდ ქვედა ნახევარი შემორჩა. სათავსი გადახურული ყოფილა ცილინდრული კამარით.

სათავსის დასავლეთ კედელზე დაშენებულია ოთხწახნაგა, ოთხივე მახარეს ნახევარწრიული თაღებით გახსნილი აგურის სამრეკლო. სამრეკლოს საფუძვლის შესაქმნელად, სათავსი დასავლეთ კედლის შუა ნაწილი, გვერდის ნაწილების მიმართ, შიგნით და გარეთ რამდენადმე გასქელებულია, რომლის ქვედა ნაწილში, ორივე მხრიდან, გამოყვანილია თითო ფართო და მაღალი ყრუ თაღი, რომელშიც სათავსის შესასვლელია მოქცეული.

სათავსის კედლები დასრულებული ყოფილა აგურის საფეხუროვანი ლავგარდნით (შემორჩენილია დას. კედელზე).

სამრეკლო გადახურულია აგურის პირამიდული სახურავით.

*თ.დვალი.*

**156. წმ. მარიამის ეკლესია,** არქიტექტურული ძეგლი დგას სოფლის განაპირას, სამხრეთით, განეკუთვნება გვიანდელ შუა საუკუნეებს.

ეკლესია დარბაზულია (9,9x7,3მ) ნაგებია რიყის ქვით. დაზიანებულია: ჩამოშლილია საბურავი და კედლების ზედა ნაწილები. მონგრეულია ჩრდილო-აღმოსავლეთ კუთხე, შენობა 1მ სიმაღლეზე მიწაშია ჩამჯდარი. შესასვლელი დასავლეთიდან და სამხრეთიდანაა. ორივე კარი გარედან თაღოვანია, შიგნით- სწორკუთხა. აღმოსავლეთით ნახევარწრიული აფსიდია, რომლის ღერძზე ბრტყლად გადახურული ვიწრო სარკმელია. სარკმლის ჩრდილოეთით ორი მცირე ზომის სწორკუთხა ნიშია, სამხრეთით - ერთი. ერთი მსგავსი ნიშია ჩრდილოეთ კედლის დასავლეთ ნაწილში. სარკმლის ქვემოთ, კედელზე, ტრაპეზია მიდგმული. დარბაზის დასავლეთ, სამხრეთ და ჩრდილოეთ კედლებში თითო სწორკუთხა სარკმელია. კამარა ცილინდრული ფორმისაა იგი ერთ შეკიდებულ საბჯენ თაღს ეყრდნობა.

*თ. დვალი.*

**თეთრი გიორგის ეკლესია,** იხ. სოფლები აწყური და მატანი

**თორღვას ციხე,** იხ. სოფელი მაღრაანი, პანკისის ციხე.

**იახსრის ეკლესია,** იხ. სოფელი მატანი, იახსრის სამაროვანი.

**იახსრის საყდარი,** იხ. სოფელი მატანი, იახსრის საყდარი

**იახსრის ხარი,** იხ. სოფელი დართო, იახსრის ხატი.

**ილიურთა** (ნასოფლარი)

(ომალოს თემის საკრებულო)

**157. კოშკი,** არქიტექტურული ძეგლი დგას ნასოფლარის ჩრდილო-აღმოსავლეთით, ტყიან ფერდობზე. განეკუთვნება გვიანდელ შუა საუკუნეებს. კოშკი ხუთსართულიანია, გეგმით თითქმის კვადრატულია (5x4,8მ), ნაშენია ფიქლის მშრალი წყობით. დაზიანებულია: ჩამოშლილია ხის სართულშუა გადახურვები. აღმოსავლეთ, დასავლეთ და სამხრეთ კედლები დაბზარულია. პირველი სართული თითქმის მთლიანად ფიქლითა და მიწითაა ამოვსებული.

პირველ სართულზე შესასვლელი ჩრდილოეთიდანაა. კარი თაღოვანია. აღმოსავლეთ კედელში ერთი თაღოვანი სარკმელია. სართულის დანარჩენი კედლები ყრუა. მეორე სართულის ჩრდილოეთ კედელში თაღოვანი კარია. აღმოსავლეთ კედელში - თაღოვანი სარკმელი. დანარჩენ სართულებზე თითო სარკმელი და სათოფურია მოწყობილი. კოშკის სართულშუა გადახურვები ხის კოჭებზე ყოფილა გამართული (შემორჩენილია კოჭების საყრდენი ბუდეები).

*მ.ბაქრაძე.*

**158. კოშკი,** არქიტექტურული ძეგლი დგას ნასოფლარის ქვემოთ, ჩრდილო-აღმოსავლეთით, ტყიან ფერდობზე. განეკუთვნება გვიანდელ შუა საუკუნეებს.

კოშკი (6x5,5მ) ხუთსართლიანია და ზემოთკენ თანდათან ვიწროვდება. ნაგებია ფიქლის მშრალი წყობით. დაზიანებულია: ჩამონგრეულია სართულშუა გადახურვა, მონგრეულია ზედა სართულის კედლების მნიშვნელოვანი, ნაწილი, პირველი სართულის ნახევარი მიწითა და ფიქლითაა ამოვსებული. შესასვლელი პირველ სართულზეა, სამხრეთიდან. კარი თაღოვანია. დანარჩენი კედლები ყრუა, მეორე სართულის ჩრდილო კედელში თაღოვანი კარია, აღმოსავლეთ და სამხრეთ კედლებში - თითო თაღოვანი სარკმელი. მე-3 და მე-4 სართულების კედლებში რამდენიმე სათოფურია. მე-5 სართულს ყოველ მხარეს თითო მაშიკულა აქვს (აღმოსავლეთ მაშიკულა ჩამონგრეულია). კოშკის სართულშუა გადახურვა ხის კოჭებზე ყოფილა გამართული, რომლებიც კედლიდან გამოშვერილ ფიქლებს ეყრდნობოდნენ.

*მ.ბაქრაძე.*

**159. ციხე-სახლი.** არქიტექტურული ძეგლი დგას ნასოფლარის შუაში. განეკუთვნება გვიანდელ შუა საუკუნეებს. ეკუთვნოდა ილიკო ბახტურიძეს.

ციხე-სახლი (5,6x4,5მ; სიმ 6,6მ ) სამსართულიანია, ნაგებია ფიქალი ქვით. წყობა მშრალია.

პირველ სართულზე შესასვლელი ჩრდილოეთიდანაა, მეორეზე - დასავლეთიდან. მეორე სართულზე აღმოსავლეთ კედელში ორი, ხოლო სამხრეთისაში ერთი სარკმელია, ჩრდილოეთ კედელში კი ერთი სათოფური. მე-3 სართული ოთხივე მხარეს გახსნილია. ამ სართულზე, შუაში, ქვისბაზისიანი ხის საყრდენი სვეტი დგას. სართულშუა გადახურვა მოწყობილია ხის კოჭებზე. სართულები ერთმანეთს საძრომებით (ამოქოლილია) უკავშირდებოდნენ. პირველ სართულის საქონლის სადგომად იყენებდნენ, მეორეს- საცხოვრებლად, მესამე სამეურნეო დანიშნულებისა იყო.

შენობას ფიქლის ორფერდა სახურავი აქვს.

*ა. ქალდანი.*

**160. წმ. გიორგის ეკლესია,** არქიტექტურული ძეგლი დგას ნასოფლარის შუაში. აგებულია 1870წ.

ეკლესია ცენტრალურგუმბათოვანი ნაგებობაა. ნაშენია ფიქლითა და თიხით, შიგნით და გარედან შელესილი და შეთეთრებულია. შენობის გეგმის გარედან კვადრატში (6,9x6,9მ) ჩაწერილია ჯვარი. ჯვრის აღმოსავლეთ მკლავი, რომელიც დანარჩენ მკლავებთან შედარებით ორჯერ უფრო ღრმაა, ნახევარწრიული შვერილი აფსიდითაა დასრულებული. დანარჩენი მკლავები სწორკუთხაა. გარედან აფსიდის გამონაშვერი შვიდწახნაგოვანია. დას. მკლავის ღერძზე განიერი და მაღალი თაღოვანი შესასვლელია. აფსიდში, სახრეთ და ჩრდილოეთ მკლავებში თითო თაღოვანი სარკმელია. ჩრდილოეთ და სამხრეთ სარკმლები აღმოსავლეთ სარკმელთან შედარებით ორჯერ განიერია და თითქმის პარალელური წირთხლები აქვთ. საკურთხეველში ფიქლით ნაწყობი და შელესილი ტრაპეზი დგას. აფსიდის წინ წყვილი პილასტრი და მათზე დაყრდნობილი საბჯენი თაღია. ეს კონსტრუქცია აფსიდს მკლავის დანარჩენ სივრციდან გამოყოფს. საკურთხევლის ბაქანი შემაღლებულია. მას ნახევარწრიული ამბიონი აქვს. შიგნით წრიული და გარედან რვაწახნაგა გუმბათი ეყრდნობა მკლავების გადაკვეთაზე კედლის შვერილებს. გუმბათ ყელის წრიულ მოხაზულობაზე გადასასვლელად გამოყენებულია აფრები.

ეკლესიას დასავლეთით, ჩრდილოეთითა და სამხრეთით კარიბჭეები ეკვრის. დასავლეთ კარიბჭე ეკლესიის ფასადის სიგანისაა (6x2,7მ). მისი დასავლეთ კედელი სამი, ხოლო ჩრდილოეთისა და სამხრეთისა თითო სწორკუთხა მალითაა გახსნილი. კარიბჭეს ცალფერდა სახურავი აქვს. ჩრდილოეთ და სამხრეთ კარიბჭეები გეგმით თითქმის კვადრატულია (2.5x2მ), სამ მახრეს გახსნილნი არიან სწორკუთხა მალით და ორკალათა სახურავი ხურავთ.

ეკლესიას და კარიბჭეებს მარტივი, თაროსებრი ლავგარდანი აქვს.

*ვ.დოლიძე*.

**ილტოს ნამოსახლარი,** იხ.სოფელი მატანი, ილტოს ნამოსახლარი.

**ინგეთი**

(ქისტაურის თმის საკრებულო)

**161. კოშკი,** არქიტექტურული ძეგლი დგას სოფლის სამხრეთით 4-5 კმ-ზე, ტყეში, განეკუთვნება გვიანდელ შუა საუკუნეებს. იგი გეგმით სწორკუთხაა (7,2x6,8მ), ნაგებია ნატეხი ქვით. წყობა ირეგულარულია, ძლიერ დაზიანებულია: პირველი სართული თითქმის მთლიანად მიწით და ნანგრევებითაა ამოვსებული, მე2 სართულის კედების მცირე ნაწილებითაა დარჩენილი.

კოშკის პირველი სართული ქვის კამარით ყოფილა გადახურული. სართულის აღმოსავლეთ კედელში პატარა კვადრატული ნიშია.

კოშკის გარშემო შეიმჩნევა კიდევ ორი კოშკის კვალი და რამდენიმე გაურკვეველი დანიშნულების შენობის ნაშთი.

*თ.დვალი.*

**162. ღვთისმშობლის ეკლესია,** არქიტექტურული ძეგლი დგას სოფლის აღმოსავლეთით 1-1,5 კმ-ზე. განეკუთვნება გვიანდელ შუა საუკუნეებს.

ეკლესია დარბაზულია, გეგმით სწორკუთხა (6,6x4,3მ), ნაგებია რიყისა და ნატეხის ქვით. წყობა ირეგულარულია. ძლიერ დაზიანებულია. კედლების უმეტესი ნაწილი დანგრეულია. ინტერიერი კედლების ნანგრევებითა და მიწითაა ამოვსებული.

შესასვლელი სამხრეთიდანაა (შემორჩენილია მხოლოდ დასავლეთ წირთხლის ნაწილი). მცირე სიღრმის, გეგმით სამცენტრიანი თაღის ფორმის აფსიდში ერთმანეთის პირდაპირ ორი პატარა სწორკუთხა ნიშია.

*მ.ბაქრაძე.*

**ინდურთა** (ნასოფლარი)

(ომალოს თემის საკრებულო)

**163. კოშკი.** არქიტექტურული ძეგლი დგას ნასოფლარის თავზე, ჩრდილო-აღმოსავლეთით, კლდოვანი მთის ფერდობზე. განეკუთვნება გვიანდელ შუა საუკუნეებს.

კოშკი ხუთსართულიანია, ზემოთკენ შევიწროებულია. ნაშენია ფიქლის მშრალი წყობით. ძლიერ დაზიანებულია: ჩამონგრეულია სახურავი და სართულშუა გადახურვა, მონგრეულია მე-5 სართულის კედლების დიდი ნაწილი.

პირველ სართულზე (7x7მ) შესასვლელი დასავლეთიდანაა. კარი თაღოვანია. სართულის სამხრეთ კედელში ორი თაღოვანი საკმელია, მე-2 სართულის აღმოსავლეთ კედელში თაღოვანი კარია, კარის ჩრდილოეთით - ერთი სათოფური. მსგავსი ორ-ორი სათოფურია დასავლეთ და ჩრდილოეთ კედლებში. სამხრეთ კედელში ორი თაღოვანი სარკმელია. მე-3 სართულის სამხრეთ კედელში ორი თაღოვანი სარკმელია, დანარჩენი კედლებში ორ-ორი სათოფურია. მე-4 სართულის სამხრეთ კედელში ერთი თაღოვანი სარკმელი და ერთი სათოფურია, დანარჩენ კედლებში, სხვადასხვა დონეზე, სათოფურებია განლაგებული. მე-5 სართულის კედლებიდან მცირე ნაწილიღაა დარჩენილი. სამხრეთ და აღმოსავლეთ სალოდეების კვალი შემორჩათ.

*პ.კიკაჩეიშვილი.*

**164. სამაროვანი,** არქეოლოგიური ძეგლი მდებარეობს მდინარე წოვათასწყლის მარცხენა შენაკადის ხეობაში, კლდოვანი ბორცვის ჩრდილო-აღმოსავლეთ და დასავლეთ ფერდობებზე. განეკუთვნება გვიანდელ შუა საუკუნეებს.

სამაროვანზე არქეოლოგიური გათხრები ჩაატარა საქართველოს სახელმწიფო მუზეუმის თუშეთის არქეოლოგიურმა ექსპედიციამ (ხელმძღვანელი რ. დოლაბერიძე). სამაროვანის ზოგიერთ საფლავს, თავსა და ბოლოში, თითო ფიქალი ჰქონდა ჩადგმული. ზოგიერთს კი ფიქლის მშრალი წყობით ნაგები კედელი ჰქონდა ჩაშენებული. დაკრძალვის წესი ქრისტიანულია. ერთ-ერთ სამარხში აღმოჩნდა ბრინჯაოს რგოლი და შალის ქსოვილის ფრაგმენტები.

*რ. დოლაბერიძე.*

*ბიბლ.: 61: 145-154*

**165. ციხე-სახლი,** არქიტექტურული ძეგლი დგას ნასოფლარის განაპირას. განეკუთვნება მე-17 - მე-18 სს.

ციხე-სახლი (12,5x7,2მ, შემორჩენილი სიმ. 7მ) სამსართულიანია. ნაგებია ფიქალი ქვით. მე-2 სართულზე კედლები შიგნით მიწაშერეული ნაკელითაა შელესილი. დაზიანებულია: ჩამონგრეული სახურავი და სართულშუა გადახურვა, დანგრეულია მე-3 სართულის ჩრდილოეთ კედლის დიდი ნაწილი.

შენობა კაპიტ. კედლით ორ არათანაბარ ნაწილადაა გაყოფილი. დასავლეთ სათავსი აღმოსავლეთზე თითქმის ორჯერ დიდია.

პირველ სართულზე შესასვლელი აღმოსავლეთ ნაწილის აღმოსავლეთ კედელშია. დასავლეთ ნაწილს გარედან დამოუკიდებელი შესასვლელი არა აქვს. ამ ნაწილს სამხრეთ და ჩრდილოეთ კედლების ღერძზე თითო მასიური პილასტრია, რომლებზეც სართულშუა გადახურვის ცენტრალური კოჭი ყოფილა გადებული. სამხრეთ პილასტრის აქეთ-იქით თითო სარკმელია.

მეორე სართულზე ჩრდილოეთ კედელზე გარედან მიშენებული ქვის კიბით ადიოდნენ. ამ სართულზე დიდი ნაწილის სამხრეთ კედელში ორი სარკმელია, დასავლეთში - ერთი. მცირე ნაწილში მოხვედრა დიდი ნაწილიდან შეიძლება აქ სამხრეთ კედელში სარკმელია, ხოლო დასავლეთისაში - სამი ნიში.

მესამე სართულზე, დიდი ნაწილის სამხრეთ კედელში, სამი სარკმელია, ჩრდილოეთ კედელში - ერთი სათოფური. სართულშუა გადახურვა ხის კოჭებზე ყოფილა მოწყობილი.

*ა.ქალდანი.*

**კესელოს ციხე,** იქ. სოფელი ომალო (საკრებულოს ცენტრი) კესელოს ციხე.

**კვავლო** (ნასოფლარი)

(ომალოს თემის საკრებულო)

**166. კოშკი,** არქიტექტურული ძეგლი დგას ნასოფლარის განაპირას, ჩრდილოეთით, კლდეზე. განეკუთვნება გვიანდელ შუა საუკუნეებს.

კოშკი ხუთსართულიანია, ზემოთკენ შევიწროებული, ნაშენია ფიქალით. წყობა მშრალია. დაზიანებულია: ჩამოშლილია მე-2, მე-3 და მე-4 სართულების გადახურვა, მთელ სიმაღლეზე დარბაზულია აღმოსავლეთ კედელი.

შესასვლელი პირველ სართულზეა (5,8x5,8მ) სამხრეთიდან. კარი თაღოვანია. აღმოსავლეთ და დასავლეთ კედლებში თით სათოფურია. სართული გადახურულია შეკრული კამარით, რომელშიც მოწყობილია მე-2 სართულზე ასაძრომი ხვრელი. მე-2 სართულის სამხრეთ კედლის შუაში განიერი და მაღალი სარკმელია გაჭრილი. აღმოსავლეთ და დასავლეთ კედლების ჩრდილოეთ კიდესთან თითო სათოფურია. ორი სათოფურია ჩრდილოეთ კედლის დასავლეთ ნაწილში. მესამე სართულის სამხრეთ კედელში მხირე ზომის თაღოვანი სარკმელია, აღმოსავლეთ და ჩრდილოეთ კედლებში - თითო სათოფური. კოშკის მე-4 სართულის არქიტექტურული გადაწყვეტა მესამის ანალოგიურია. მე-5 სართულის ოთხივე კედელში თითო შეისრულთაღოვანი მაღალი სარკმელია, რომელთა ქვედა ნახევარზე, გარედან ფიქლის კრონშტეინებზე დაყრდნობილი სწორკუთხა მაშიკულია მიდგმული. სართული გადახურულია შეკრული კამარით. მე-2, მე-3 და მე-4 სართულების გადახურვა ხის კოჭებზე ყოფილა გამართული (შემორჩენილია კოჭების საყრდენი ბუდეები.) გარედან კოშკს პირამიდისებრი საფეხუროვანი სახურავი ხურავს.

*ა.ქალდანი*.

**167. საქვაბე,** არქიტექტურული ძეგლი დგას შუა სოფელში.

შენობა გეგმით ოთხკუთხაა, ნაგებია ფიქლით - მშრალად. შესასვლელი მთავარი ფასადის მხრიდან (სამხრეთიდან) აქვს. შიგნით სამხრეთ-დასავლეთ კუთხეში მოწყობილია კერა. კერაში ჩადგმულია ლუდის მოსახარში, 900 ლიტ. ტევადობის სპილენძის ქვაბი, რომელიც კედლებზე გადებულ მორზე ჯაჭვით იყო ჩამოკიდებული. ინტერიერს ვენტილაციის მიზნით, აღმოსავლეთ კედლის ზედა ნახევარი, მთელ სიგრძეზე, გახსნილია. კედელთან, მოხარშული ლუდის (დარკოს) ჩასაწურად, დადგმული იყო მთლიანი ხისგან გამოთლილი ნავი. დასავლეთ კედელში მოწყობილია მცირე ზომის თახჩა.

სახურავი ფიქლისაა - ცალკალათა. დაქანებულია დასავლეთიდან აღმოსავლეთისკენ. სახურავი ეყრდნობა ხის ორ დიდ ბოძს.

*მ. ხუციშვილი.*

*ბიბლ.:16გ; 34*

**168. ციხე - სახლი,** არქიტექტურული ძეგლი დგას ნასოფლარში, განეკუთვნება გვიანდელ შუა საუკუნეებს.

სახლი ორსართულიანია, ნაშენია ფიქლით. წყობა მშრალია.

პირველი სართულის (ფართ. 20კვ მ) საქონლის სადგომია. შესასვლელი ჩრდილო-აღმოსავლეთიდან აქვს. კარი ორფრთიანია, ურდულიანი. სამხრეთ-აღმოსავლეთ კედელში ერთი საკმელია. იატაკზე ფიქალია მოგებული. ჭერში მოწყობილია მეორე სართულზე ასასვლელი ხვრელი. მეორე სართულზე საცხოვრებელი (ფართ. 20 კვ მ) და ერთი დამხმარე სათავსია (ფართ. 12 კმ მ). საცხოვრებელში შესვლა შეიძლება დამხმარე სათავსის სამხრეთ- აღმოსავლეთ კედელში გაჭრილი კარით. საცხოვრებლის სამხრეთ-დასავლეთ და ჩრდილო-აღმოსავლეთ კედლებში თითო ნიშია, სამხრეთ-აღმოსავლეთ კედელში - ორი სარკმელი, იატაკი ამ სართულზე დატკეპნილი მიწისაა.

მესამე სართულზეც ორი სხვადასხვა ფართობის სათავსია. სათავსებს გარედან ცალ-ცალკე შესასვლელები აქვთ. დიდი სათავსის (ფართ. 20 კმ მ) კარი სამხრეთ კედელშია გაჭრილი, სამხრეთ-აღმოსავლეთ კედელში ორის სარკმელია, პატარა სათავსის (ფართ 12კმ მ) კარი ჩრდილო-დასავლეთითაა, ჩრდილო-აღმოსავლეთ კედელში ერთი სარკმელია, სამხრეთ-დასავლეთ კედელში - ბუხარი, ჭერში - მე-2 სართულზე ასასვლელი ხვრელი.

მეოთხე სართულზეც ორი სათავსია, რომელთაგანაც მხოლოდ ერთ იყენებდნენ. ამ სათავსის სამხრეთ- აღმოსავლეთ კედელში განიერი ღიობია, ჩრდილო-აღმოსავლეთით- სარკმელი და სათოფური, ჩრდილ-დასავლეთ კედელში ერთი სარკმელი და ორი სათოფური, სამხრეთ-დასავლეთისაში -ერთი სათოფური. იატაკი დატკეპნილი მიწისაა. შენობას ფიქლის ორფერდა სახურავი აქვს.

*ზ. ჯინჭარაძე.*

**კვეტერა**

**169. კვეტერა,** ციხე-ქალაქი, ისტორიული არქიტექტურული არქეოლოგიური ძეგლი მდებარეობს მდ. ილტოს მარჯვენა ნაპირზე, ახმეტა-თიანეთის გზაზე, ახმეტიდან 12 კმ-ზე.

კვეტერის (კვეტარის, კუეტერის) ციხე-ქალაქი კახეთი სამთავროს (შემდგომში სამეფოს) ერთ-ერთი ცენტრი იყო. მის დაწინაურებას დიდიად შეუწყო ხელი ხელსაყრელმა გეოგრაფიულმა მდებარეობამ. წყაროებში პირველად მე-11 საუკუნიდან იხსენიება, თუმცა ვახუშტი ბატონიშვილის მიხედვით, ჯერ კიდევ მე-8 საუკუნეში უნდა არსებულიყო.

კახთა მეგე კვირიკე მესამემ (1010-1037 წწ) კახეთ-ჰერეთს ტერიტორია შვიდ საერისთავოდ დაყო. მ.შ. ერთ-ერთი მნიშვნელოვანი იყო კვეტერის საერისთავო. კვეტერის სიძლიერესა და მნიშვნელობაზე მიუთითებს შემდეგი ფაქტიც: ბაგრატ მე-4მ (1027-1-72წწ), რომელმაც 1040-1043 წლებში მთლი კახეთ-ჰერეთი დაიმორჩილა, კვეტერის აღება ვერ შეძლო.

საქალაქო ცხოვრების კვალი კვეტერაში მე-13 საუკუნიდან ისპობა და გვიანდელი ხანის საინტერესო წყაროებში იგი აღარ იხსენიება.

1968 წელს კევეტერაში არქეოლოგიური გათხრები ჩაატარა იამ ინ-ტის კახეთის შუა საუკუნეთა არქეოლოგიურმა ექსპედიციამ თბილისის სახელმწიფო უნივერსიტეტთან ერთად (ხელმძღვანელი გ.ლომთაძე). ზედა ციხის ჩრდილო-აღმოსავლეთ კუთხეში, ბურჯის ქვეშ გამოვლინდა ადრინდელი შუა საუკუნეების დარბაზული ეკლესიის ნაშთი, გაითხარა სასახლე, გაიწმინდა გუმბათოვანი ეკლესია, ციხის წყალსაცავი, მთავარი (დას.) კარიბჭე, რვაწახნაგა კოშკი, დადგინდა წყალსადენის ტრასა. დიდი რაოდენობით გამოვლინდა მოუჭიქავი და მოჭიქული ჭურჭელი, მოჭიქული კრამიტი, ფაიანსის ნატეხები, მინის ჭურჭელი და სამაჯურები, სპილენძის მონეტა და სხვ. აღმოჩენილი მასალა, რომელიც მე-9-მე-13 საუკუნეებით დათარიღდა, ინახება აკც-ის დუშეთის არქეოლოგიურ ბაზაში. ციხე-სიმაგრის ტერიტორიაზე საწარმოო წუნის, ნახევარფაბრიკატებისა და მეთუნეობასთან დაკავშირებული საგნების აღმოჩენა, აგრეთვე ზოგიერთი ჭურჭლის თავსაბური მოწმობს, რომ განვით. შუა საუკუნეებში კვეტერას საკუთარი სამეთუნეო წარმოება ჰქონია.

1968-1970 წლებში სპეც. სამეც-სარესტ. საწ. სახელოსნომ (არქიტექტორი ო. თოლორაძე, კონსულტანტი არქიტექტორი ლ. რჩეულიშვილი) ძეგლზე ჩაატარა სარესტ.-საკონსერვაციო სამუშაოები: აღადგინეს და მოჭიქული კრამიტით გადახურეს გუმბათოვანი ეკლესია. აღდგენილ იქნა სასახლის დანგრეული ნაწილები. 1984წ. დამუშავდა ძეგლის აღდგენა - გამაგრებისა და კონსერვაციის პროექტი (არქიტექტორი ი. მოსულიშვილი). 1987-91 წლებში მიმდინარეობდა ძეგლის აღდგენა-კონსერვაცია, რომელიც ბოლომდე ვერ იქნა მიყვანილი. 1991 წ. ადგილობრივი მოსახლეობის ძალებით უხარისხოდ შეკეთდა ქვედა ციხის გალავნის ჩრდ. კედელი.

ციხის მაღალი მთის წვერი აქვს მოკავებული და გარს არტყია რიყისა და ნატეხი ქვით ნაგები მძლავრი გალავანი. მისი მოხაზულობა უსწორმასწოროა და მკვეთრადაა წაგრძელებული აღმოსავლეთ - დასავლეთს მიმართულებით (308x85მ). შიგნით მთელი ტერიტორია ორ არათანაბარ ნაწილად იყოფა. ციხის ყველაზე მაღალი და შედარებით სწორი ადგილი უჭირავს შიდა ციხეს (ციტადელი), რომელიც დანარჩენი ნაწილისგან ზღუდითვეა გამოყოფილი. მეორე (ქვედა ციხე) ბევრად უფრო დიდია. შიდა და ქვედა ციხეებს შორის დონეთა სხვაობა 35 მ- ია.

შიდა ციხე გეგმით აღმოსავლეთს მიმართულებით წაგრძელებული მრავალგვერდაა (ფართ. დაახლოებით 3500 კმ მ), რომლის კედლებში ჩადგმულია მრგვალი და ოთხკუთხა კოშკები და გამაგრებულია კონტრფორსებით. შიდა ციხის ტერიტორიაზე შემორჩენილია: დარბაზული ეკლესია, გუმბათოვანი ეკლესია, სასახლე, დამხმარე ნაგებობათა და წყალსაცავის ნაშტები. შიდა ციხეს ორი შესასვლელი აქვს: ჩრდილოეთიდან და სამხრეთიდან. ამ უკანასკნელით იგი ქვედა ციხეს უკავშირდება. შიდა ციხის აღმოსავლეთის ორივე კუთხეში ჩართულია დიდი მრგვალი კოშკები. ორივე კოშკის კედელი ეზოს მხარეს სწორია და მთლი ტანით გალავნის გარეთ არის გამოსული. მ.შ. ჩრდილო-აღმოსავლეთ კუთხეში მდგარი (სასიგნალო?) კოშკი მასიურია (დიამ. 7მ, სიმ. 16,6მ), აქვს მოსწორებული თავი, რომელზედაც გალავნის კედელში მოწყობილი ღია კიბე ადის. სამხრეთ-აღმოსავლეთ კუთხეში ჩართული კოშკი სამსართულიანია (დიამ. 5,3მ; სიმ. 12,2მ). კოშკის პირველი და მეორე სართულებს შესასვლელი ცალ-ცალკე აქვს - ეზოდან. ორივე შესასვლელი თაღოვანია. მესამე სართული გადაუხურავ, მაღალი კედლით შემოზღუდულ ბანს წარმოადგენს. კოშკის სართულშუა გადახურვა ხის კოჭებზე ყოფილა მოწყობილი (შემორჩენილია კოჭების საყრდენი ბუდეები). მეორე სართულის გადახურვის კოჭები კი, ბანის კედლის დავიწროებით მიღებულ საფეხურს ეყრდნობოდნენ.

გალავანში ჩრდილოეთ კედელში ჩართულია, ერთმანეთისგან თანაბარი მანძილით დაშორებული სამი სწორკუთხა, რომლებიც კედლის მნიშვნელოვან ნაწილთა ერთად გვიან შეკეთების დროსაა აგებული. სამივე კოშკი ძლიერაა დაზიანებული. მათგან აღმოსავლეთით მდგარი, გეგმით კვადრატული (5x5მ) კოშკი თითქმის მთლიანადაა დანგრეული. კოშკის დასავლეთ კედელში (სიმ. 1,7მ) შემორჩენილია შესასვლელის კვალი. შუა კოშკი (7,5x4,5მ), რომელიც სასახლის ჩრდილო-დასავლეთის კუთხეზე ჩრდილოეთიდანაა მიდგმული, მხოლოდ ორი სართულის სიმაღლეზე დგას, ერთადერთ შესასვლელი კოშკის პირველი სართულის სამხრეთ კედელშია. შესასვლელის წინიდან რამდენიმე საფეხურიანი ქვის კიბე ადგება, რომელიც სახლის ჩრდილო- დასავლეთ კუთხეშია მოწყობილი. სართულშუა გადახურვა ხის ყოფილა. კოშკის დასავლეთ კედელს ებმის გალავნის ჩრდილოეთ კედელი, ამ კედელში (კოშკის ძირში) გაჭრილია ვიწრო სათადარიგო კარი (ამოშენებულია), რომელსაც გვერდებზე თითო ნახევარწრიული კონტრფორსი აქვს. მესამე, დასავლეთით მდგარი, კოშკიდან, მხოლოდ სამხრეთ-აღმოსავლეთ კუთხის ნაწილია შემორჩენილი - სამი სართულის სიმაღლეზე. შესასვლელი კოშკის სამხრეთიდან ჰქონია, მიწიდან 1,8მ სიმაღლეზე.

გალავნის სამხრეთ კედლის შუაში ჩართული სწორკუთხა (6,8x5,3 მ) კოშკისგან მხოლოდ დასავლეთ, სამხრეთ და ჩრდილო კედლების ნაწილებია შემორჩენილი. ეზოს მხარეს, პირველი სართულის ჩრდილო კედელში შემოჩენილია: კარის დასავლეთ წირთხლი და მის ზემოთ მდებარე პატარა სწორკუთხა ხვრელობი. ამავე კედელში, მეორე სართულის დონეზე დიდი თაღოვანი სარკმლის დასავლეთ ნახევარი. კოშკს ხის სართულშუა გადახურვა ჰქონია. კოშკის ჩრდილო-აღმოსავლეთ კუთხესთან მოწყობილია კარი, რომლითაც შიდა ციხე ქვედა ციხეს უკავშირდებოდა. შიდა ციხის დასავლეთ კუთხეში მდგარა მრგვალი კოშკი (შემორჩენილია საძირკველი).

დარბაზული ეკლესია გეგმით ოთხკუთხაა (შიდა ზომები აფსიდის გარეშე: 6,1x3,1მ; გრძივი კედლების სისქე 1,07მ; დასავლეთ კედლის სისქე 2,05 მ ). განეკუთვნება ადრინდელ შუა საუკუნეებს. მდებარეობს შიდა ციხის ჩრდილო-აღმოსავლეთ კუთხეში. ამ ადგილას მდგარა ციხის აგებამდე. ციხის მშენებლობის დროს მისი აღმოსავლეთ ნაწილი აქ აგებული მასიური კოშკის ტანში მოუქცევიათ და აფსიდი მთლიანად ქვა-დუღაბის ბეტონით შეუვსიათ. ეკლესია ნაშენია რიყის ქვით და ნატეხი ქვით. შემორჩენილი კედლები შიგნით და გარედან ბათქაშითაა დაფარული. შესასვლელი სამხრეთ და ჩრდილოეთის მხრიდან აქვს. ორივე კარი ხის ძელებით ყოფილა გადახურული (შემორჩენილია ძელების საყრდენი ბუდეები). აფსიდი ნალისებრი ფორმისაა, გადახურულია კონქით (აფსიდისა და კონქის ნაწილი აფსიდის შემავსებელ ბეტონში არსებულ ხვრელში მოჩანს). დარბაზი ცილინდრული კამარით ყოფილა გადახურული, რომლის ქუსლები გრძივ კედლებზეა შემორჩენილი. ეკლესიას სამხრეთიდან , მცირე ზომის, გეგმით სამკუთხა მოხაზულობის სათავსი ეკვრის (შემორჩენილია 1,5მ სიმაღლის კედლები).

გუმბათოვანი ეკლესია (10,5x9,8მ), დგას ზედა ციხის აღმოსავლეთ ნაწილში. განეკუთვნება მე-10 საუკუნეს. შიგნით და გარედან მოპირკეთებულია შირიმის კარგად გათლილი, ნაწილობრივ დიდი ზომის (100x60, 80x100 სმ) ფილებით, რომლებიც სწორ ჰორიზონტ. რიგებს ქმნის. ეკლესიის გეგმის საფუძველია ტეტრაკონქი, რომლის კომპოზიც. ცენტრს წარმოადგენს გუმბათქვეშა კვადრატი. მასზე აღმართულია ნახევარსფერული გუმბათით დასრულებული ცილინდრული ყელი. ჯვრის ოთხივე მკლავი ნახევარწრიული აფსიდით ბოლოვდება, მკლავებს შორის, გუმბათქვეშა კვადრატის ოთხივე კუთხეში, გეგმით წრის სამი მეოთხედის მოხაზულობის თითო მაღალი ნიშია. ოთხივე აფსიდის წინ ნახევარწრიული კამარით გადახურული ბემაა. აღმოსავლეთ და დასავლეთ აფსიდების ბემები ჩრდილო და სამხრეთ ბემებზე ორჯერ უფრო ღრმაა, რის გამოც ჯვრის აღმოსავლეთ-დასავლეთის ღერძი რამდენადმე აღემატება სამხრეთ-ჩრდილოეთს ღერძს. შესასვლელები სამხრეთ და დასავლეთ აფსიდებშია გაჭრილი. ორივე კარი გარედან სწორკუთხაა, შიგნით - თაღოვანი. საკურთხეველში თანაბარი სიმაღლის სამი თაღოვანი სარკმელია, დანარჩენ აფსიდებში - თითო. თითო თაღოვანი სარკმელია მკლავებს შორის მოქცეულ ნიშებშიც. ჯვრის ოთხივე მკლავის ბოლოებში სამ-სამი შეჯგუფებული ნახევარსვეტია, რომლებსაც საერთო ოთხწახნაგა კაპიტელი აგვირგვინებს. კაპიტელზე დაყრდნობილია, როგორც გუმბათქვეშა, ისე მკლავებს შორის მოქცეული ნიშნების თაღები. გუმბათქვეშა აღმოსავლეთსა და დასავლეთის თაღები ოდნავ ნალისებური ფორმისაა, დანარჩენი ორი - ნახევარწრიული. აფსიდებისა და გუმბათქვეშა თაღების ქუსლებთან თაროსა და შეწყვილებული ლილვისგან შედგენილი იმპოსტებია. ასეთივე იმპოსტებია გამოყოფილი კუთხის სივრცეების გადამხურავი ნახევარსფეროების საფუძვლის მთელ პერიმეტრზე. გუმბათქვეშა კვადრატული გუმბათის ყელის წრიულ საფუძველზე გადასასვლელად გამოყენებულია ერთი-მეორის მიმართ გადმომჯდარი თაღების სისტემა. გუმბათქვეშა თაღებსა და მკლავებს შორის მოქცეული ნიშების თაღების თავზე, კონსოლებზე დაყრდნობილი და საფეხურით გამოშვერილ თითო თაღია. ნიშების თაღების ზემოთ (გუმბათქვეშა თაღების წვერის დონეზე) მოწყობილია კიდევ ორ-ორი ასეთი თაღი, რომელთა შრის მოქცეული არეები შევსებულია შიგნითკენ ოდნავ გადმოხრილად დაწყობილი ქვის ფილებით, რომლებიც თარებთან ერთად გუმბათის ყელის წრიულ საფუძველს ქმნიან. გუმბათის ყელს მარტივი პროფილის (თარო, დახრილი სიბრტყე და ლილვი) სარტყელი შემოუყვება. გუმბათის ყელში ექვსი თაღოვანი სარკმელია გაჭრილი. აღმოსავლეთით და დასავლეთით თითო სარკმელია, სამხრეთითა და ჩრდილოეთით ორ-ორი.

ეკლესიის შიდა სივრცის სტრუქტურას სავსებით შეესაბამება მისი გარეთა ფორმები. გარედან ოთხივე აფსიდი ჩაწერილია ხუთწახნაგოვან შვერილში. რომლებიც უფრო მაღალია ვიდრე მათ შორის მოქცეული ნიშების შვერილები. მათ ზემოთ, მკლავებს შორის, გუმბათქვეშა კვადრატის კუთხეებია. მკლავებს, მკლავებს შორის მოქცეულ ნიშებს და გუმბათქვეშა კვადრატის კუთხეებს დამოუკიდებელი გადახურვა აქვს. ჯვრის მკლავების შვერილების წიბოებს, სამ-სამი შეჯგუფებული სადა ლილვი ასდევს, რომლებსაც ნახევარწრიული თარები ეყრდნობა. ლილვები სამაჯურებიანი ბურთულებით არიან დაბოლოებულები და დაყრდნობილი არიან კვადრატულ ბაზისებზე. ანალოგიური ფორმისაა მათი კაპიტელებიც. კუთხის ნიშების შვერილები ნახევარწრიული ფორმისაა. თითოეული მათგანის ღერძს, ცოკოლიდან სარკმლის ძირამდე, აუყვება კვადრატულ ბაზისზე დაყრდნობილი შეწყვილებული ლილვი. ლილვები სარკმლის ძირთან განშტოებულია, ევლებიან ირგვლივ სარკმელს და ერთვიან სარკმლის ზემოთ (ლავგარდნის ძირის დონეზე) ჰორიზონტალურად გამავალ ლილვს, მკლავების შვერილების ანალოგიური მოტივითაა დეკორირებული გუმბათის ყელიც. მისი ზედაპირი დანაწევრებულია თორმეტი დეკორატიული თაღით, რომლებიც ორი ლილვისგან შედგენილ ჰორიზონტალურ სარტყელს ეყრდნობიან.

ეკლესიის მკლავებს კუთხის ნიშნების შვერილებს და გუმბათის ყელს შემოვლებული აქვს მკვეთრად შვერილი ლავგარდანი, რომლის პროფილს ქმნის ორ ლილვს შორის მოქცეული ირიბი სიბრტყე. ეკლესიის გუმბათი დაბალი, მრუდხაზოვანი სახურავითაა გადახურული. სახურავები დაბურულია ლაჟვარდისფრად მოჭიქული კრამიტით.

სასახლე დგას გალავნის ჩრდილოეთ კედელთან, განეკუთვნება მე-10- მე-11 სს. ნაგებია რიყისა და ნატეხი ქვით. შედგება გეგმით სწორკუთხა ორი ნაწილისგან. მათგან ერთი (16,5x9,2მ) ორსართულიანია, ხოლო მეორე, რომელიც ძირითად ნაწილზე ჩრდილოეთიდანაა მიდგმული - ერთსართულიანი. ეს უკანასკნელი ძირითად ნაწილზე გრძელია (სასახლის ჩრდილო-აღმოსავლეთ კუთხის წინ შემორჩენილია ამ ნაგებობის სამხრეთ კედლის მცირე ნაწილი). ერთსართულიან ნაწილს დასავლეთიდან (მთელ სიგანეზე), გეგმით სწორკუთხა, სამსართულიანი კოშკი ეკვრის, რომელიც მთლიანად ფარავს სასახლის ჩრდილო-დასავლეთ კუთხეს. ამ კუთხეშია მოწყობილი კოშკის ერთადერთი შესასვლელი.

სასახლის პირველი სართული დამხმარე დანიშნულებისა ყოფილა. მის სამხრეთ და დასავლეთ კედლებში გარეთკენ მკვეთრად შევიწროებული თითო სწორკითხა სარკმელია, ჩრდილოეთ კედელში - ფართო და მაღალი თაღოვანი ბუხარი. შიგნით ქვედა სართულის კედლები ზედა სართულის კედლებთან შედარებით რამდენადმე სქელია, რაც სართულშუა გადახურვის დონეზე გადახურვის ძელების საყრდენ საფეხურს ქმნის.

მეორე სართული მისაღები დარბაზია, შესასვლელი მას სამხრეთ კედლის აღმოსავლეთ კიდეში აქვს. განივ კედლებში ორ-ორი ხოლო სამხრეთ კედელში სამი ფართო და მაღალი თაღოვანი სარკმელია, რომლებიც ორივე მხრიდან კედლის საფეხურით შეღრმავებულ თაღოვან არეში არიან ჩასმული. სარკმელსა და შეღრმავებების თაღები ოდნავ ოვალურია - მსუბუქი ტეხილით წვერთან. შესასვლელის წინ სწორკუთხა ბაქანი ყოფილა. იგი დაყრდნობილი იყო ნახევარწრიული თაღებით დაკავშირებულ ოთხ ბურჯზე. ბაქანზე ადიოდა ღია ორმარშიანი კიბე, რომლის კვალი პირველი სართულის აღმოსავლეთ კედელზეა შემორჩენილი. დარბაზს მეორე კარი ჩრდილო კედლის აღმოსავლეთ კიდესთან აქვს. ამ კარით იგი ჩრდილოეთიდან მიდგმული ნაგებობის თავზე არსებულ ტერასას უკავშირდებოდა.

ქვედა ციხეს მთის სამხრეთ-დასავლეთ და ჩრდილოეთ ფერდის ნაწილი უკავია (ფართ. დაახ. 25000 კმ მ, გალავნის საერთო სიგრძე დაახ. 540მ, სისქე 1,1 მ) გალავნის კედლების უმეტესი ნაწილი დანგრეულია. შემორჩენილი კედლების საშ. სიმ. 4,5მ -ია. საბრძოლო ბაქანი აქაც ხისა ყოფილა.

ქვედა ციხეს ორი კარიბჭე აქვს, მათგან მთავარი გალავნის სამხრეთ კედლის დასავლეთ კიდეშია, ციხის ყველაზე დაბალი ადგილზე. ამ მხრიდან ციხეს ერთადერთი მისასვლელი გზა ადგება. კარიბჭის წინ კლდის ქარაფია, მათ შორის - კი ვიწრო გასასვლელია დარჩენილი. მეორე კარიბჭე აღმოსავლეთითაა, გალავნის აღმოსავლეთ და სამხრეთ კედლების შეერთვის ადგილზე. მთავარი კარიბჭე მოქცეულია ორ მძლავრ ბურჯს შორის. მათგან ერთი, გეგმით წრიული (დიამ. ფუძის დონეზე 3მ, სიმ. 7,8მ) და ზემოთკენ შევიწროებული - მასიურია, ხოლო მეორე ნახევარწრიულია, სამსართულიანი (სიმ.9მ) და ეზოს მხრიდან მთელ სიმაღლეზე ღიაა. ბურჯის პირველი და მეორე სართული კარიბჭის მცველთა სადგომს წარმოადგენდა. მესამე სართულის ქონგურებიანი (შემორჩენილი ნაწილები) ღია ბანი ყოფილა. მეორე კარიც ბურჯებს შორისაა მოქცეული, რომლებიც მთლიანად გალავნის ხაზს გარეთ არიან გასული. შემორჩენილია მხოლოდ სამხრ. სამსართულიანი ბურჯი. ეზოს მხრიდან ბურჯის სამივე სართული გახსნილია. ხის სართულშუა გადახურვა ჩამოშლილია (შემორჩენილია ძელების საყრდენი ბუდეები). მესამე სართული ხუთი მოზრდილი ზომის ქონგურით შემოზღუდულ ღია ბანს წარმოადგენს. ქონგურები იატაკის დონიდან იწყებიან და ორკალთა დაბოლოება ჰქონიათ (მთლ სიმაღლეზე შემორჩენილია მხოლოდ ერთი). ბურჯებს შორის მოქცეულია ქონგურებით დასრულებული სწორი კედელი, რომელზეც, ეზოს მხრიდან, საბრძოლო ბაქანი ყოფილა მოწყობილი. კედლის შუაში ხის ძელებით გადახურული ვიწრო კარია.

გალავნის აღმოსავლეთ კედელი, რომელიც ციცაბო ფერდობს დაუყვება, შიდა ციხის სამხრეთ-აღმოსავლეთ კოშკის ქვედა ციხეს მეორე კარიბჭესთან აკავშირებს. შემორჩენილია კედლის მხოლოდ ჩრდილოეთ ნაწილი (სიგრძ. 18მ, საშ. სიმ. 5 მ). სახმრეთ კედელი ფლატეს თავს გასდევს და მეორე კარიბჭიდან პირველი კარიბჭისკენ ეშვება (კარიბჭეთა შორის დონეთა სვაობა 15 მ-ია). შემორჩენილია მხოლოდ ნაწილი (სიგრძ. 90 მ),რომელშიც ჩართულია ერთი კოშკი და გამაგრებულია, ერთმანეთისგან თანაბარი მანძილებით დაშრებული ცხრა ნახევარწირული კონტრფორსით. ციხის დასავლეთ კედელი თითქმის მთლიანად დანგრეულია. ჩრდილოეთ კედელიც ნაწილობრივაა შემორჩნილი (საშ. სიმ. 2მ). შემორჩენილ ნაწილში ორი კოშკია ჩართული და გამაგრებულია რამდენიმე კონტრფორსით.

ქვედა ციხის დასავლეთ ნაწილში, კარიბჭესთან ახლოს, დგას შერჩეული რიყის ქვითა და ნატეხი ქვით ნაგები რვაკუთხა კოშკი (სიმ. 9 მ ). გარედან წყობას ბათქაში აქვს გადასმული დამისე რომ ზედაპირი საკმაოდ გლუვია. კოშკი დგას დაბალ სწორკუთხა საფუძველზე, რომელსაც შესასვლელი დასავლეთიდან აქვს. ამ მხრიდან საფუძველს პატარა მინაშენი ჰქონია (შემორჩენილის კედლების ნაწილები). კოშკი შიგნით მრგვალია და მთელ სიმაღლეზე აქვს ოსტატურად ნაგები ქვის ხვეული კიბე, რომელიც განათბულია ხუთი პატარა სარმკლით. კოშკს თავი მონგრეული აქვს.

კოშკის სამხრეთ-აღმოსავლეთით, გალვანის კედელთან ახლოს, შემორჩენილია პატარა დარბაზული ეკლესის ნანგრევები. კოშკის ირგვლივ საკმაოდ დიდ ფართობზე მრავლადაა შემორჩენილი ნაგებობათა ნაშთები.

წყალი ციხეს თიხის მილებით მიეწოდებოდა სამხრეთ- დასავლეთიდან.

*თ.დვალი, კ.კახაძე, ი. მოსულიშვილი, ბ.ჯორბენაძე*

*ბიბლ.: 15: 179-182; 74 37-45; 76: 549-561; 123:104; 124:29-30; 220ბ: 382,395,551; 430:543-546; 447ბ.*

**კლდეთაუკუნის საყდარი,** იხ.სოფ. მატანი, კლდეთაუკუნის საყდარი.

**კოღთო**

(ოჟიოს თემის საკრებულო)

**170. ეკლესია,** არქიტექტურული ძეგლი დგას სოფლის ჩრდილოეთით, ვენახებში, ჯაგნარით დაფარულ ადგილას. განეკუთვნება გვიანდელ შუა საუკუნეებს.

ეკლესია გეგმით სწორკუთხაა (4x3,3 მ) ნაგები ყოფილა რიყის ქვითა და კირის დუღაბით. შემორჩენილია აღმოსავლეთ კედლის მცირე ნაწილი (სიმ. 0,5 მ) და დასავლეთ კედელი, რომელშიც სწორკუთხა შესასვლელია მოწყობილი. სამხრეთ და ჩრდილოეთ კედლები მთლიანად დანგრეულია.

*პ.კიკაჩეიშვილი.*

**171. კოპალას ეკლესია,** არქიტექტურული ძეგლი დგას სოფლის აღმოსავლეთით, განაპირას, მინდორში. განეკუთვნება გვიანდელ შუა საუკუნეებს.

ეკლესია დარბაზულია (6,8x5მ), ნაგებია რიყის ქვით და ნატეხი ქვით - კირის დუღაბზე. ინტერიერი შელესილია, დაზიანებულია: სახურავზე აყრილია კრამიტი და ზედ ხეებია ამოსული. ჩამოშლილია ლავგარდანი და გარეთა კუთხეების მნიშვნელოვანი ნაწილი. ერთადერთი შესასვლელი დასავლეთიდანაა. აღმოსავლეთით ღრმა აფსიდია, რომელსაც გეგმით სამცენტრიანი თაღის ფორმა აქვს. აფსიდის ღერძზე სწორკუთხა სარკმელია გაჭრილი. მსგავსი სარკმელია დასავლეთიდანაც. აფსიდში, სარკმლის ორივე მხარეს, მცირე ზომის ორ- ორი სწორკუთხა ნიშია. ეკლესიის დარბაზი მოკლეა, იმდენად, რომ მისი განივი ღერძი, გრძივ ღერძს რამდენადმე აღემატება. დარბაზი გადახურულია ცილინდრული კამარით.

*პ. კიკაჩეიშვილი.*

**172. უსანთის ეკლესია,** არქიტექტურული ძეგლი დგას სოფლის განაპირას, სასაფლაოზე. განეკუთვნება მე-18 საუკუნეს.

ეკლესია გეგმით სწორკუთხაა (12,4x7,6მ), ნაგებია რიყის ქვითა და აგურით. კედლები ძირითადად რიყის ქვისაა; კამარა, საბჯენი თაღები, კონქი, კარ-სარკმლების წირთხლები, თაღები და იატაკი - აგურის. ეკლესია შიგნით და გარედან შელესილი და შეთეთრებულია. ფასადებზე შელესილობა თითქმის მთლიანად ჩამოშლილია.

შესასვლელი დასავლეთიდან და სამხრეთიდანაა. ორივე კარი თაღოვანია, შიგნით და გარედან სწორკუთხა შეღრმავებაში ჩასმული. აღმოსავლეთით ნახევარწრიული აფსიდის ღერძზე, შიგნით ისრული, ხოლო გარედან ნახევარწრიული თაღით გადახურული სარკმელია, ერთი მსგავსი სარკმელია დასავლეთ კედელში, ხოლო ჩრდილოეთ და სამხრეთისაში - ორ-ორი.

გრძივ კედლებზე სამ-სამი ერთსაფეხურიანი პილასტრია, რომლებსაც ისრული საბჯენი თაღები ეყრდნობა. პილასტრების აღმოსავლეთ წყვილითა და მათზე დაყრდნობილი საბჯენი თაღით, საკურთხეველი გამოყოფილია დარბაზისგან. ერთი საბჯენი თაღი დასავლეთ კედლის გასწვრივაა. იგი კუთხის პილასტრებზეა დაყრდნობილი.

აფსიდში, სარკმლის ორივე მხარეს, თითო თაღოვანი ნიშია. ჩრდილოთ ნიშის თაღებთან და მარცხნივ, კედელში, თითო პატარა ქვევრია ჩასმული. საკურთხევლის ბაქანი რამდენადმე წინაა წამოწეული, დარბაზის იატაკის მიმართ შემაღლებულია საფეხურით და წინიდან, შუაში, ნახევარწრიული ამბიონი ეკვრის.

დარბაზის დასავლეთ ნაწილში ხის პატრონიკე ყოფილა (შემორჩენილია იატაკის საყრდენი ორი ძელი).

ფასადები სადაა. აღმოსავლეთ და დასავლეთ ფასადებზე, სარკმლის ზემოთ, აგურის წყობის შეღრმავებით თითო ჯვარია გამოყვანილი.

ეკლესიის დასავლეთ კედელზე დადგმულია ოთხივე მხარეს ნახევარწრიული თაღებით გახსნილი, ვიწრო და მაღალი სწორკუთხა სამრეკლო, რომელსაც თუნუქით შემოსილი პირამიდული სახურავი აქვს.

ეკლესიის კედლები დასრულებულია აგურის ორსაფეხურიანი ლავგარდნით. სახურავი ღარისებრი კრამიტისაა.

*თ.დვალი.*

**173. ჭართანულების ეკლესია,** არქიტექტურული ძეგლი დგას სოფლის ჩრდილო-აღმოსავლეთით, მდინარე ალაზნის მარჯვენა ნაპირზე, კორომში. განეკუთვნება გვიანდელ შუა საუკუნეებს.

ეკლესია დარბაზულია (6,7x5,6მ), აგებულია სწორხაზოვან რიგებად დაწყობილი რიყის ქვითა და კირის დუღაბით. ძლიერ დაზიანებულია: ჩამონგრეულია კამარა და კონქის მნიშვნელოვანი ნაწილი, თითქმის მთლიანადაა დანგრეული დასავლეთ კედელი და სამხრეთ კედლის დასავლეთ ნახევარი. შენობა მთლიანად ხეებითა და ბუჩქებითაა დაფარული.

აღმოსავლეთით, ნახევარწრიული აფსიდის ღერძზე სწორკუთხა სარკმელია, რომლის სამხრეთით გეგმით ოვალური და ბრტყლად გადახურული ვიწრო ნიშია. დარბაზის ჩრდილოეთ კედელში ერთი მცირე ზომის სწორკუთხა სარკმელია.

გარედან ეკლესიის შემორჩენილი კედლები მოკლებულია ყოველგვარ მორთულობას.

*თ.დვალი*.

**174. ჯანაანის ღვთისმშობლის ეკლესია,** არქიტექტურული ძეგლი მდებარეობს სოფლის განაპირას, სამხრეთით. განეკუთვნება გვიანდელ შუა საუკუნეებს.ეკლესია დარბაზულია (9,2x6,8 მ), ნაშენია რიყის ქვითა და აგურით. კედლები ძირითადად რიყის ქვისაა, რომლებშიც თანაბარი ინტერვალებით დაცილებული აგურის შრეებია ჩართული. გარეთა კუთხეები, კამარა, კონქი, კარ-სარკმელთა ღიობები და საბჯენი კვადრატული აგურისაა. ინტერიერი შელესილია, დაზიანებულია: ჩამოშლილია კრამიტის საფარი და ლავგარდნის მნიშვნელოვანი ნაწილი. ფასადებზე შელესილობის კვალიღაა შემორჩენილი.

ერთადერთი თაღოვანი შესასვლელი დასავლეთიდანაა. აღმოსავლეთით, ნახევარწრიული აფსიდის ღერძზე, თაღოვანი სარკმელია, რომლის ორივე მხარეს სწორკუთხა ნიშებია დატანებული. თითო მსგავსი სარკმელია დანარჩენ კედლებშიც. აფსიდი გადახურულია წესიერი ფორმის კონქით, დარბაზი ცილინდრული კამარით. დარბაზის გრძივი კედლები და კამარა, მარტივი პილასტრების წყვილითა და მათზე დაყრდნობილი საბჯენი თაღით ორ თანაბარ ნაწილად იყოფოდა. სამხრეთ და ჩრდილოეთ კედლებს, მთელ სიგრძეზე, საფეხური გასდევს.

დასავლეთ ფასადზე აგურის წყობის შეღრმავებით საფეხუროვანი პოსტამენტზე დაყრდნობილი ჯვარია გამოსახული. კედლები დასრულებული ყოფილა აგურის საფეხუროვანი ლავგარდნით.

ეკლესიის დასავლეთ კედელზე დაშენებული ყოფილა აგურის ოთხწახნაგა სამრეკლო, რომლისგანაც მხოლოდ კვადრატული საფუძველიღაა შემორჩენილი.

*თ. დვალი.*

**კურტანაძეულის წმინდა მარინეს ეკლესია,** იხ. სოფ. ხევისჭალა, კურტანაძეულის წმ. მარინეს ეკლესია.

**კუწახტა**

(საკობიანოს თემის საკრებულო)

**175. ამაღლების ეკლესია,** არქიტექტურული ძეგლი მდებარეობს საოფლის ჩრდილოეთით ტყიან ბორცვებზე. განეკუთვნება შუა საუკუნეებს.

შემორჩენილია აფსიდის მცირე ნაწილი (სიმ. 1,3მ), რომელშიც ერთი სწორკუთხა ნიშია და ჩრდილოეთ კედლის ნაშთი. ეკლესია ნაგები ყოფილა ნატეხი ქვითა და კირის დუღაბით.

ეკლესიის სამხრეთით 7 მ-ზე კედლის ნაწილია შემორჩენილი.

*პ.კიკაჩიშვილი.*

**176. ეკლესია,** არქიტექტურული ძეგლი მდებარეობს სოფლის ჩრდილო-დასავლეთით, მინდორში, განეკუთვნება შუა საუკუნეებს.

ეკლესია დარბაზულია (4x,32მ). უაფსიდო, ნაშენია საშუალო ზომის ნატეხი ქვითა და კირის დუღაბით. კედლები შიგნით შელესილია. დაზიანებულია: სახურავზე აყრილი საფარი და ზედ მცენარეულობაა ამოსული, ჩამოშლილია ლავგარდანი და აქა-იქ საპირე წყობის ნაწილი.

შესასვლელი სამხრეთიდან აქვს, კარი თარაზულადაა გადახურული. აღმოსავლეთ კედლის ღერძზე ერთადერთი თაღოვანი საკმელია გაჭრილი. სამხრეთ და ჩრდილოეთ კედლებში თით სწორკუთხა ნიშია. შიგნით ეკლესია გადახურულია ცილინდურლი კამარით.

აღმოსავლეთ ფასადზე, ფრონტონის წვეროს წყობაში ჩასულ შირიმის ქვაზე, რელიეფური ჯვარია გამოსახული. ამავე ფასადს თაროსებრი ლავგარდნის მცირე ნაწილი შემორჩა.

*მ. ბაქრაძე.*

**177. ლომისის სალოცავი.** არქიტექტურული ძეგლი დგას შუა სოფელში, განეკუთვნება გვიანდელ შუა საუკუნეებს.

ეკლესია უაფსიდოა, გეგმით თითქმის კვადრატული (4x3,5მ), ნაგებია რიყის ქვით. წყობაში აქა-იქ შირიმიცაა გამოყენებული. შესასვლელი დასავლეთიდანაა. აღმოსავლეთ კედელში ერთი სწორკუთხა სარკმელია, სარკმლის ქვემოთ, კედელთან, ტრაპეზი დგას. შიგნით ეკლესია გადახურული ერთიანი შეისრული კამარით. ეკლესიას ქვიშაქვის ლავგარდანი ჰქონია.

*დ.ჯინჭარაძე.*

**ლაშარის ჯვარი** , იხ. ნასოფლარი ჩითო, ლაშარის ჯვარი.

**ლომისის ეკლესია,** იხ. სოფ. საკობიანო, ლომისის ეკლესია/

**ლომისის მთავარმოწამის ეკლესია,** იხ. სოფ. ხორხელი, ლომისის მთავარმოწამის ეკლესია.

**ლომისის წმ. გიორგის ეკლესია,** იხ. ქ. ახმეტა, ლომისის წმ. გიორგის ეკლესია.

**მატანი**

(საკრებულოს ცენტრი)

**178. მატანი,** სოფელი, ისტორიული ძეგლი მდებარეობს მდ. მატნისხევის ორივე ნაპირას, ახმეტიდან 5 კმ-ზე.

სოფლის შემოგარენი მე-5-მე-6 სს- იდან ყოფილა დასახლებული. სახელწოდება სოფელს ერწო-თიანეთიდან კახეთში მოსახლეობის ინტენსიური მიგრაციის დროს უნდა შერქმეოდა. თვით ერწოში ტოპონიმი „მატანი“ მე-12-მე-13 საუკუნეებშია დადასტურებული. ქართ. საისტორიო წყაროებში სოფელი პირველად მე-16 საუკუნეში ლევან კახთა მეფის დროს (1518/20-1574წწ.) იხსენიება. მე-16-მე-18 სს-ში მატანი კახეთის თავადებს ჩოლოყაშვილებს ეკუთვნოდათ.

1789წ. სოფელში დაბანაკებულმა დავით ბატონიშვილმა 100 კაცით სასტიკად დაამარცხა ლეკთა 500-კაციანი რაზმი და ნაძარცვი დაატოვებინა.

1812 წ. აჯანყების დროს მატნელებმა და ახმეტელებმა დაამარცხეს მატანში მდგარი რუსების სამხ.ნაწილი.

1864 წ. სოფელში მოხდა გლეხთა დიდი გამოსვლა, რომელიც მიმართული იყო ანტიხალხური ხასიათის საგლეხო რეფორმის წინააღმდეგ.

ქართლ-კახეთის სამეფოს გაუქმების შემდეგ სოფელი თიანეთის მაზრაში შევიდა.

*კ.კახაძე.*

*ბობლ.: 80: 78. 88: 71-85; 139:203; 244ე:250; 244:550; 248დ 474-475; 248ე:289-290*

**179. ახალი ხატი,** ეკლესია, არქიტ. მონუმ. ხელვნ. ძეგლი დგას სოფლის დასავლეთით 1,5-2 კმ.ზე, ფერდობზე. განეკუთვნება მე16-მე17 სს.

ეკლესია დარბაზულია (5,2x3,1მ), ნაგებია რიყის ქვითა და ნატეხი ქვით - ტლანქად. გარედან ნაკრები ბათქაშითაა დაფარული. მოგვიანებით ეკლესია შეუკეთებიათ. მნიშვნელოვნად გაუგანივრებიათ შესასვლელი, ხოლო კამარის გასამაგრებლად გრძივი კედლის აღმოსავლეთ კიდეში აუგიათ თითო სწორკუთხა ბურჯი, რომლებზეც საბჯენი თაღია გადაყვანილი. შეკეთების დროს ნახმარია აგური. ეკლესია ძლიერაა დაზიანებული. ჩამოშლილი კრამიტის საბურავი და ფასადებზე წყობის უმეტესი ნაწილი, დაბზარულია საკურთხევლის კედლები და კამარა, ჩამოშლის პირასაა კმარის გასამაგრებელი საბჯენი თაღი.

ეკლესიაში შესასვლელი ჩრდილოეთიდანაა. კარი ფიცრითაა გადახურული- თარაზულად. საკურთხეველი გეგმით სამწახნაგაა. მსგავსი ფორმისაა საკურთხევლის თაღიც. საკურთხევლის ღერძზე ვიწრო და მაღალი თაღოვანი სარკმელია, გვერდის წახნაგებში - თითო მცირე თაღოვანი ნიში. დარბაზი გადახურულია დადაბლებული პროპორციების კამარით.

ეკლესია მე-16 - მე-17 საუკუნეებში მოუხატავთ. მხატვრობის ფრაგმენტები შემორჩენილია კონქში, დარბაზის გრძივ და დასავლეთ კედლებზე.

კონქში ვედრების კომპოზიციის ფრაგმენტებია. ცენტრში გამოსახულია ქრისტე, რომელიც მარჯვენა ხელით აკურთხებს, ხოლო მკერდთან სახარება აქვს მიტანილი. კონქის ჩრდილო ნაწილში, ყვითელი ყვავილების ფონზე , ღვთისმშობელი და ექვსფრთედია გამოსახული.

მხატვრობის მეორე რეგისტრში, სარკმლის ჩრდილოეთი, ასომთავრული წარწერის მიხედვით, იოანე ოქროპირია გამოსახული. სარკმლის სამხრეთით ეკლესიის ორი მამის გამოსახულებათა ფრაგმენტებია. სარკმლის ქვემოთ, მოწითალო - ყავისფერი ხაზით შემოსაზღვრულ მონაკვეთზე, ქრისტე ევმანოელის წელზედა გამოსახულებაა. მას მკერდთან გადაჯვარედინებული ხელების მტევნები მხრებს ზემოთ აქვს გაშლილი. საკურთხეველში, სარკმელსა და ჩრდილოეთ ნიშს შორის, შავი საღებავით შესრულებული მხედრ. წარწერა თითქმის მთლიანად ჩამორეცხილია. იკითხება მხოლოდ რამდენიმე ასო. სარკმლის წირთხლებზე მცენარეული ორნამენტია.

დარბაზის გრძივი კედლების ქვედა ნაწილში, ყვითელ ფონზე, რომელიც მოწითალო-ყავისფერი წერტილებითაა დაფარული, ქტიტორთა გამოსახულებები. ყველა ფიგურა ფრონტალურადაა წარმოდგენილი, მარჯვ. ხელი მკერდთან აქვთ მიტანილი, იდაყვში ოდნავ მოხრილი მარცხენა ხელი - ჩამოშვებული. სამხრეთ კედლის დასავლეთ და სამხრეთ მონაკვეთზე გამოსახულ ფიგურებს მარჯვენა ხელში ფიალა უჭირავთ. ქტიტორებს განიერი მხრები, წვრილი წელი, დიდი თვალები, განიერი გადაბმული წარბები და გრძელი, გაწკეპილი ულვაშები აქვთ. დასავლეთ კედელზე გამოსახულ ერთმანეთის გვერდით მდგომ სამ ფიგურას, რომელთა მხრები ერთმანეთს ეხება, ასომთავრული წარწერა ახლავს: „ ძმანი ე...“ დასავლეთ კედლის ზედა რეგისტრში, ყვავილების ფონზე, შემორჩენილია ტახტზე მჯდომი დიდი ფიგურის (ქრისტე - მღვდელმთავარი) ტერფები და სხეულის ნაწილი. მხატვრობა ხალხურ ნაკადს მიეკუთვნება. მხატვრობის კოლორიტი ნათელია. გამოყენებულია ყვითელი, მოწითალო - ყავისფერი, მოცისფრო-ნაცრისფერი, თეთრი ფერები.

ეკლესიის ფასადები სადაა, მოკლებულია ყოველგვარ მორთულობას. კედლები დასრულებული იყო თაროსებრი ლავგარდნით, რომელიც მხოლოდ გრძივ ფასადებს შემორჩა.

ეკლესიის მახლობლად შემორჩენილია რიყისა და ნატეხის ქვით ნაშენი კავდრატული ნაგებობის (4,4x4,4მ) ნანგრევები.

*ფ.დევდარიანი, თ.დვალი.*

**180. ბათურაანთ ეკლესია,** არქიტექტურული ძეგლი დგას სოფლის ჩრდილოეთით 800 მ-ზე, მინდორში. განეკუთვნება შუა საუკუნეებს.

ეკლესია დარბაზულია (3,7x3,2მ), ნაგებია რიყის ქვით. ძლიერ დაზიანებულია: კედლები დაახლოებით 2 მ სიმაღლეზეა შემორჩენილი და დაფარულია მცენარეებით.

შესასვლელი დასავლეთიდანაა. კარის გადახურვა და მის ზემოთ კედლის მნიშვნელოვანი ნაწილი ჩამოშლილია. ეკლესია უაფსიდოა და აღმოსავლეთით სწორი კედლითაა დასრულებული, რომელშიც ვიწრო სარკმლის კვალი ჩანს. გრძივი კედლების აღმოსავლეთ ნაწილში თითო მცირე სწორკუთხა ნიშია. ეკლესიას ქვის კამარა ეხურა, რომლის ქუსლების მცირე ნაწილები შემორჩენილია გრძივ კედლებზე.

*თ.დვალი.*

**181. ბერების საყდარი,** არქიტექტურული ძეგლი მდებარეობს სოფლის დასავლეთით 4,5 კმ-ზე, ცხარაკარას მონასტრის მახლობლად ტყეში. განეკუთვნება შუა საუკუნეებს.

ეკლესია დარბაზულია (5,5x3,5მ), რომელსაც სამხრეთიდან, მთელ სიგრძეზე, ვიწრო მინაშენი ეკვრის. ძლიერ დაზიანებულია: ჩამოშლილი ეკლესიის სახურავის საფარი და საპირე წყობის მნიშვნელოვანი ნაწილი, კონქი და კამარის ჩრდილოთ გვერდი გაბზარულია, მინაშენის შემორჩენილი კედლები მხოლოდ 1მ სიმაღლეზეღა დგანან.

შენობა ნაგებია ნატეხი ქვით, რიყის ქვითა და კირის დუღაბით. აფისიდის მხრები შრიმითაა ამოყვანილი.

შესასვლელი სამხრეთიდანაა. კარი სწორკუთხაა. აღმოსავლეთით ნახევარწრიული აფსიდის ღერძზე სწორკუთხა სარკმელია, რომლის ორივე მხარეს ვიწრო და მაღალი თითო სწორკუთხა ნიშია მოწყობილი. საკურთხეველი დარბაზისგან აგურით ნაგები კანკელითაა გამოყოფილი, დარბაზს სამხრეთ კედელში, შესასვლელთან ახლოს, ერთი მცირე ზომის სწორკუთხა ნიშია. შიგნით ეკლესია გადახურულია ცილინდრული კამარით.

*თ.დვალი.*

**182. ბზიანის საყდარი,** არქიტექტურული ძეგლი მდებარეობს სოფლის სამხრეთ-დასავლეთით 5 კმ-ზე, ტყიანი მთლის ფერდობზე. განეკუთვნება გვიანდელ შუა საუკუნეებს.

ეკლესია გეგმით თითქმის კვადრატულია (5,6x5მ), ნაგებია ნატეხი ქვითა და კირის დუღაბით, კედლების გარეთა მოპირკეთებაში საკმაოდ მოზრდილი ქვებია გამოყენებული. დაზიანებულია: სახურავზე აყრილია საფარი და ზედ მცენარეულობაა ამოსული.

ერთადერთი სწორკუთხა შესასვლელი სამხრეთიდანაა. აღმოსავლეთით შებრტყელებული ნახევარწრის ფორმის აფსიდია, რომელიც დარბაზისგან მკვეთრად შვერილი პილასტრებითა (გვიანდელია?) და მათზე დაყრდნობილი ნახევარწრიული თაღით გამოიყოფა. აფსიდის ღერძზე შირიმის თლილი ქვებით გამოყვანილი თაღოვანი სარკმელია. აფსიდში სხვადასხვა ფორმისა და ზომის რამდენიმე ნიშია. მსგავსი ნიშებია დარბაზის კედლებშიც. ჩრდილოეთ კედლის ერთ-ერთ ნიშში სათოფურია მოწყობილი. საკურთხეველში ოთხკუთხა პრიზმის ფორმის ტრაპეზი დგას. აფსიდი კონქითაა გადახურული, დარბაზი - ცილინდრული კამარით. ინტერიერი შელესილი ყოფილა.

დასავლეთ და ჩრდილოეთ ფასადებზე გეგმით ტეხილი მოხაზულობის სწორკუთხა ნიშებია. კედლები დასრულებულია შირიმის მარტივი პროფილის ლავგარდნით.

*პ. კიკაჩიეშვილი.*

**183. გუმბათოვანი საყდარი.** არქიტექტურული ძეგლი დგას სოფლის ჩრდილო-აღმოსავლეთით 8-9 კმ-ზე, მდ. კურტანაძეულის ხეობაში. თარიღდება მე-9 საუკუნის მე-2 ნახევრით.

ეკლესია ჯვარ-გუმბათოვანი ნაგებობაა (8,9x8,7მ, მინაშენებიანად 13,8x8,7მ), ნაგებია რიყის ქვითა და შირიმით. ძეგლზე 1978-1982 წლებში ჩატარდა აღდგენითი სამუშაოები (პროექტის ავტორი არქიტექტორი თ. ნემსაძე). კედლები გაიწმინდა მცენარეებისგან. კედლების და გუმბათს გადახურვების ბზარები ამოივსო ცემენტის ხსნარით, აღდგა სამხრეთ მკლავის კამარის ჩამონგრეული ნაწილი, ფასადებზე კუთხეები, ლავგარდანი და საპირე წყობა.

შესასვლელი ჩრდილოეთიდან და სამხრეთიდანაა. ორივე კარი გარედან სწორკუთხაა, შიგნიდან - თაღოვანი. აღმოსავლეთით ღრმა ნალისებრი აფსიდია, რომლის ღერძზე ერთი თაღოვანი სარკმელია, სარკმლის ორივე მხარეს თითო მცირე ოთხკუთხა ნიშია. საკურთხევლის გვერდებზე სამკვეთლო და სადიაკვნეა, რომლებსაც აღმოსავლეთით თითო სარკმელი აქვს, დასავლეთით - კარი. ნაგებობის ცენტრ. ნაწილში აღმართულია მაღალი გუმბათი, რომელიც აღმოსავლეთით აფსიდის შვერილებს, ხოლო დასავლეთით ორ თავისუფლად მდგომ ბურჯს ეყრდნობა. გუმბათქვეშა ბურჯები და აფსიდის შვერილები ერთმანეთთან ორსაფეხურიანი ნახევარწრიული თაღებითაა შეერთებული. თაღები მარტივპროფილიან კაპიტელებს ეყრდნობა. თაღებს შორის საფეხურიანი ტრომპებით იქმნება გუმბათქვეშა წრე, რომელზეც დგას გუმბათის ყელი. ყელის ფუძეს რელიეფური ლილვი შემოუყვება. გუმბათის ყელში, ფუძიდან საკმაოდ მაღლა, ოთხი ვიწრო სარკმელია. ნაგებობის მკლავები გადახურულია ნახევარწრიული კამარებით.

ეკლესიას სამხრეთითა და ჩრდილოეთით მინაშენები აქვს. ორივე მინაშენი გეგმით სწორკუთხაა. აღმოსავლეთით ორივეს ნალისებრი აფსიდი აქვს. ჩრდილოეთ მინაშენში შესასვლელი ჩრდილოეთიდანაა. მის აფსიდში ერთი მცირე სარკმელია. სამხრეთ მინაშენი ეკლესიაზე მოკლეა. აქ შესასვლელი სამხრეთიდანაა. კედლებს საფეხური გასდევს. ჩრდილო-დასავლეთ კუთხესთან ღრმა ნიშია.

ფასადებზე კარ-სარკმლებს თვალსაჩინოს ხდის ქვის წყობა. გუმბათის ყელის წახნაგები შემკულია ღრმა ნალისებრი თაღებით დასრულებული თაღედით. ეკლესიას დახრილი სიბრტყისა და ლილვისაგან შედგენილი ორსაფეხურიანი ლავგარდანი აქვს.

*გ. მარსაგიშვილი.*

*ბიბლ.: 90 : 28-34. 167: 35-39.*

**184. დამასტის ეკლესია,** არქიტექტურული ძეგლი დგას სოფლის ჩრდილო- დასავლეთით 300-400 მ-ზე. ტყიან ფერდობზე. განეკუთვნება მე18-მე-19 საუკუნეებს.

ეკლესია დარბაზულია (4,8x3,5მ), უაფსიდო, ნაგებია რიყის ქვითა და აგურით. მოგვიანებით ადგილობრივ მოსახლეობას ეკლესია შეუკეთებია, რის შედეგადაც ეკლესიას პირვანდელი სახე მნიშვნელოვნად აქვს შეცვლილი. ამჟამად კედლები ცემენტის ხსნარითაა შელესილი და შიგნით დაა გარედან შეთეთრებული.

შესასვლელი დასავლეთიდანაა, კარი გარედან თაღოვანია. თაღი ჩასმულია კედლის სწორკუთხა შეღრმავებაში, რომელსაც აგურის საფეხურიანი ფრიზი აქვს. აღმოსავლეთ კედელში ერთი ვიწრო თაღოვანი სარკმელია, რომლის ქვემოთ, კედელს, ორი საკმაოდ განიერი საფეხური გასდევს. სამხრეთ და ჩრდილოეთ კედლების აღმოსავლეთ ნაწილში თითო მცირე ზომის სწორკუთხა ნიშია. შიგნით ეკლესიას ხის ბრტყელი ჭერი ხურავს, გარედან - შიფერის ორკალთა სახურავი.

*მ.ბაქრაძე.*

**185. დიდბატონის ეკლესია და მარანი,** არქიტექტურული ძეგლი მდებარეობს სოფლის ჩრდილო-დასავლეთით 600-700 მე-ზე, მთის ტყიან ფერდობზე. განეკუთვნება გვიანდელ შუა საუკუნეებს.

ეკლესია დარბაზულია (9,2x6,2მ), ნაგებია რიყის ქვით. გარედან წყობის ქვედა ერთი რიგი გამოყვანილია ტლანქად დამუშავებული შრიმის მოზრდილი ზომის ფილებით. ეკლესია ძლიერ დაზიანებულია: ჩამონგრეულია კამარა და კონქის უმეტესი ნაწილი, თითქმის მთლიანადაა დანგრეული სამხრეთ კედელი, დასავლეთ და ჩრდილოეთ კედლები 1,4-1.6 მ სიმაღლეზე დგანან; ნაგებობის აღმოსავლეთ ნაწილი გადახრილია აღმოსავლეთით. შესასვლელი სამხრეთიდან ჰქონია, კედლის შუა ნაწილში (შემორჩენილია კვალი). აღმოსავლეთით, ნახევარწრიული აფსიდის ღერძზე, კვადრატული აგურით ნაწყობი სარკმლის თაღის ორივე ქუსლია შემორჩენილი. აფსიდში ორი მცირე სწორკუთხა ნიშია.

მარანი (10x7,6მ) დგას ეკლესიის აღმოსავლეთით ათიოდე მ-ზე. ნაგებია რიყის ქვით. ძლიერ დაზიანებულია : დანგრეულია კედლების მნიშვნელოვანი ნაწილი, ნაგებობაზე დიდი ხეებია ამოსული.

მარანს ორი თაღოვანი შესასვლელი ჰქონია: სამხრეთიდან და ჩრდილოეთიდან. აღმოსავლეთ და ჩრდილოეთ კედლებში თითო სწორკუთხა ნიშია, სამხრეთისაში- ორი. დასავლეთ კედელს მთელ სიგრძეზე საფეხური (სიგ. 0,3მ) გასდევს. იატაკში რამდენიმე ქვევრია ჩაფლული. შენობას ხის ძელებზე მოწყობილი ცალფერდა სახურავი ჰქონია (სამხრეთ და ჩრდილოეთ კედლებზე შემორჩენილია ძელების საყრდენი ბუდეები).

*თ. დვალი.*

**186. ეკლესია,** არქიტექტურული ძეგლი მდებარეობს სოფლის ჩრდილოეთით 1 კმ-ზე ტყეში. განეკუთვნება შუა საუკუნეებს.

ეკლესია დარბაზულია (4,7x3მ), ნაშენია სხვადასხვა ზომის ნატეხი ქვითა და კირის დუღაბით. წყობა ირეგულარულია. დაზიანებულია. სახურავზე აყრილია საფარი და ზედ მცენარეულობაა ამოსული. შესასვლელი დასავლეთიდანაა. კარი თარაზულადაა გადახურული. ეკლესიის დარბაზი, რომელიც რამდენადმე სამხრეთ-ჩრდილოეთის მიმართულებითაა წაგრძელებული, აღმოსავლეთით დასრულებულია ნალისებრი აფსიდით, რომლის ღერძზე სწორკუთხა სარკმელია გაჭრილი. სარკმლის ორივე მხარეს თითო სწორკუთხა ნიშია. მსგავსი ერთი სარკმელია დასავლეთ კედელში. აფსიდი გადახურულია კონქით, დარბაზი - ცილინდრული კამარით. შიგნით ეკლესია შელესილია.

გარედან დასავლეთ სარკმელი შირმის ერთ ქვაშია გამოკვეთილი და ნახევარ წრიული თაღი ხურავს. კედლები დასრულებულია შირმის ერთსაფეხურიანი ლავგარდნით.

*თ.დვალი.*

**187. ეკლესია,** არქიტექტურული ძეგლი მდებარეობს სოფლის ჩრდილო-დასავლეთით, სასაფლაოზე. განეკუთვნება გვიანდელ შუა საუკუნეებს.

ეკლესია დარბაზულია (8,1x6,5მ), ნაგებია ნატეხი ქვით - ტლანქად, ძლიერ დაზიანებულია. ჩამოშლილია სახურავის საფარი და ფასადებზე საპირე წყობის დიდი ნაწილი. შესასვლელი დასავლეთიდანაა. კარის ღიობი ზემოთკენ თანდათან ვიწროვდება და ფიცრითაა გადახურული - ბრტყლად. ეკლესიის დარბაზი მოკლეა, აღმოსავლეთით დასრულებულია ღრმა ნახევარწრიული აფსიდით. აფსიდის ღერძზე ბრტყლად გადახურული განიერი სარკმელია. თითო ასეთივე სარკმელია ეკლესიის დანარჩენ კედლებშიც. აფსიდის ჩრდილო ნაწილში სწორკუთხა ნიშია. რომლის ქვემოთ, ოდნავ სამხრეთით, კედელზე, ნახევარცილინდრული ტრაპეზია მიშენებული. ერთი მცირე სწორკუთხა ნიში დარბაზის სამხრეთ კედლის აღმოსავლეთ ნაწილშია. დარბაზი გადახურულია ტლანქად ნაწყობი, შეისრული ფორმის კამარით, საკურთხეველსაც მსგავსი ფორმის კამარა ხურავს, რომელიც აფსიდის კედელთან თანხვედრისას უსწორმასწორო ხაზს ქმნის.

*თ. დვალი.*

**188. ეკლესია,** არქიტექტურული ძეგლი დგას სოფლის ჩრდილო-აღმოსავლეთით 1 კმ-ზე, სამტრედოსყელად წოდებულ ადგილზე. განეკუთვნება გვიანდელ შუა საუკუნეებს.

ეკლესია გეგმით თითქმის კვადრატულია (4,2x3,6მ), უაფსიდო. ნაგებია რიყის ქვით. მასზე მოგვიანებით დაშენებული სათავსისგან 0,4მ სიმაღლის კედლებიღაა შემორჩენილი.

ეკლესიის შესასვლელი დასავლეთიდანაა. აღმოსავლეთ და დასავლეთ კედლებში თითო ვიწრო, ბრტყლად გადახურული სარკმელია. აღმოსავლეთ სარკმლის ქვემოთ და გრძივ კედლებში თითო მცირე ზომის სწორკუთხა ნიშია. შიგნით ეკლესია გადახურულია ქარგილების საშუალებით ჩამოსხმული ქვა-დუღაბის კამარით.

*თ.დვალი.*

**189. ეკლესია,** არქიტექტურული ძეგლი მდებარეობს სოფლის ჩრდილო-დასავლეთით 2 კმ-ზე ტყეში. განეკუთვნება შუა საუკუნეებს.

ეკლესია დარბაზულია (5,1x4,4მ), ნაგებია სხვადასხვა ზომის ნატეხი ქვითა და რიყის ქვით. წყობა ირეგულარულია. ძლიერ დაზიანებულია: ჩამონგრეულია კამარა და კონქის უმეტესი ნაწილი, დანგრეულია კედლების ზედა ნაწილები. შენობა გარედან ხშირი მცენარეულობითაა დაფარული. შესასვლელი სამხრეთიდანაა. კარი მოზრდილი ზომის ქვიშაქვის ქვით ყოფილა გადახურული, რომელიც შესასვლელის წინ გდია. აღმოსავლეთით, ოდნავ ნალისებრი აფსიდის ღერძზე სარკმლის კვალია შემორჩენილი. აფსიდის სამხრეთ გვერდში მცირე ზომის კვადრატული ნიშია. დასავლეთ კედელში - ვიწრო სწორკუთხა სარკმელია.

ეკლესიის დასავლეთით ოთხიოდე მ-ზე, გაურკვეველი დანიშნულების ნაგებობის ნანგრევია, რომელიც მთლიანად მცენარეულობითაა დაფარული.

*თ.დვალი.*

**190. ეკლესია,** არქიტექტურული ძეგლი დგას სოფლის ჩრდილო-აღმოსავლეთ 2კმ-ზე, მინდორში, გალავნებად წოდებულ ადგილზე. განეკუთვნება გვიანდელ შუა საუკუნეებს. იგი დარბაზულია (9x6,8მ), ნაგებია თანაბარი ზომის რიყის ქვის სწორხაზოვანი რიგებით. კონსტრ. ადგილებში შირიმის თლილი ქვებია გამოყენებული. ძლიერ დაზიანებულია: ჩამონგრეულია კამაროვანი გადახურვა და კედლების ზედა ნაწილები. შემორჩენილი კედლები ბევრ ადგილას გარღვეულია. ეკლესიის შიგნით ხეები და ბუჩქებია ამოსული.

შესასვლელი ეკლესიას სამხრეთიდან ჰქონია. შემორჩენილია წირთხლის მცირე ნაწილი. აღმოსავლეთით ნახევარწრიული ფორმის ღრმა აფსიდია, რომელიც ღერძზე განგრეულია. აფსიდის გვერდებში გეგმით ოვალური თითო ნიშია, რომელთა თაღები მთლიანად კვადრატული აგურითაა ნაწყობი. ერთი თაღოვანი ნიშია სამხრეთ კედლის აღმოსავლეთ ნაწილში. მის მოპირდაპირედ ჩრდილოეთ კედელი გამონგრეულია და ნიშის მხოლოდ კვალიღაა შემორჩენილი. სამხრეთ და ჩრდილოეთ კედლებში, ერთმანეთის პირდაპირ, შირიმით გამოყვანილი თითო თაღოვანი სარკმელია.

ეკლესიას ირგვლივ ევლებოდა დაბალი გალავანი, რომლისგანაც აღმოსავლეთ და დასავლეთ კედლების მცირე ნაწილებია შემორჩენილი.

*თ. დვალი*.

**191. ელიას ეკლესია,** არქიტექტურული ძეგლი დგას სოფლის ჩრდილოეთით 700-800 მ-ზე, ტყით დაფარული მთის ფერდობზე. განეკუთვნება გვიანდელ შუა საუკუნეებს.

ეკლესია დარბაზულია (4,3x4მ), ნაგებია რიყის ქვის ირეგულარული წყობით. ძლიერ დაზიანებულია. ნაგებობიდან მთელ სიმაღლეზე მხოლოდ აღმოსავლეთ ნაწილიღა დგას. ჩამონგრეულია კამარის დასავლეთ ნახევარი, მონგრეულია გრძივი კედლების დასავლეთ ნაწილსა და დასავლეთ კედლის ზედა ნაწილები.

შესასვლელი სამხრეთიდანაა. აღმოსავლეთით ნახევარწრიული აფსიდია, რომლის ღერძზე ვიწრო შიგნით სწორკუთხა, გარედან თაღოვანი სარკმელია. ერთი სარკმელია დასავლეთ კედელში (შემორჩენილია ქვედა ნახევარი). გრძივ კედლებში თითო მცირე ნიშია. დარბაზი საკურთხეველთან ერთად გადახურული იყო ქვა - დუღაბის, ქარგილების საშუალებით ჩამოსხმული კამარით. ეკლესია გადახურული ყოფილა კრამიტით.

*თ. დვალი.*

**192. ერელაანთ საყდარი,** არქიტექტურული, არქეოლოგიური, მონუმენტი, ხელოვნების ძეგლი დგას სოფლის სამხრეთ-დასავლეთით 2 კმ-ზე, ახმეტა-თიანეთის საავტომობილო გზის მარჯვნივ. მხარეს, მინდორში. განეკუთვნება მე-5-მე-6 სს.

ეკლესია (7x6,6მ) გუმბათოვანია, თავისუფალი ჯვრის ტიპისა, ნაგებია რიყის ქვითა და უსწორმასწორო კირქვის ფილებით.

1960-იან წლებში ძეგლზე სარესტავრაციო სამუშაოები ჩაატარა სპეც. სამეცნ.-სარესტ. საწ. სახელოსნომ (რესტავრაციის პროექტის ავტორი ო.თართლაძე), აღადგინეს გუმბათის ყელი და კედლების დანგრეული ნაწილები. ეკლესიაში შესასვლელი გაჭრილია სამხრეთ მკლავის ღერძზე. კარი შიგნით თაღოვანია, გარედან გადახურულია არქიტრავით. აღმოსავლეთ მკლავი დასრულებულია საკურთხევლის ნახევარწრიული აფსიდით, რომლის ღერძზე ფართო თაღოვანი სარკმელია. აფსიდში წინ ბემაა. სამხრეთ და ჩრდილოეთ მკლავებს აღმოსავლეთით პატარა ნახევარწრიული აფსიდები ერთვის. ჩრდილოეთ მკლავის აფსიდში სწორკუთხა სარკმელია, სამხრეთისაში - თაღოვანი.

ჯვრის მკლავების გადაკვეთაზე აღმართულია გუმბათი. გუმბათქვეშა კვადრატიდან გუმბათის ყელის რვაწახნაგოვან საფუძველზე გადასასვლელად გამოყენებულია კუთხის ოთხი ტრომპი. გუმბათის ყელში, მკლავების ღერძების მიმართულებით, გაჭრილია ოთხი თაღოვანი სარკმელი. ყოველი სარკმლის ქვეშ თითო მცირე თაღოვანი შეღრმავებაა.

ეკლესია მოხატული ყოფილა. მოხატულობა გვიანდელი შუა საუკუნეების „ხალხური“ მხატვრობის ჯგუფს განეკუთვნება.

საკურთხეველში მხატვრობა ორ რეგისტრადაა გაყოფილი. კონქში გამოსახული ტახტზე მჯდომი ღვთისმშობელი ყრმითა და ორი მთავარანგელოზი. ღვთისმშობელი და მაცხოვარი ფრონტალურად არიან წარმოდგენილი. ღვთისმშობელს ცალი ხელი ყრმის მარჯვენა მუხლზე უდევს, მეორე - მისი მარცხენა თეძოს ქვემოთ. ყრმა მკერდთან მიტანილი მარჯვენა ხელით აკურთხებს, მარცხენაში უჭირავს გრაგნილი, რომლითაც მარცხენა მუხლს ეყრდნობა. ყრმის თეთრი ქიტონი შემკულია მცენარეული და გეომეტრიული ორნამენტით (სამყურა ფოთლები, სამი წერტილი და სხვ.)

ყვითელ ტახტზე ლურჯი და მოწითალო-ყავისფერი მუთაქები დევს. ღვთისმშობლის თავზე ასომთავრული წარწერაა. მთავარანგელოზებს სამეფო ტანსაცმელი აცვიათ. ერთ-ერთის ტანსაცმელი ძვირფასი ქვებითაა შემკული, მეორისა ბადისებრი ორნამენტით. ცალ ხელში ორივე სფერო უჭირავს, ხოლო ერთ-ერთს მეორე ხელში კვერთხი.

მხატვრობის მეორე რეგისტრში მოცემულია წმ. მსხვერპლის თაყვანისცემა, სარკმლის ქვემოთ გამოსახული ყოფილა ჩვილი ქრისტე ბარძიმში. შემორჩენილია ქრისტეს ტერფები. სარკმლის გვერდით, ჩრდილოეთის მხარეს, იოანე ოქროპირის გამოსახულებაა, მისი თანმხლები ასომთავრული წარწერა შესრულებულია თეთრი საღებავით. ფონი ლურჯია. წმინდანის გაშლილ გრაგნილზე ასომთავრული წარწერის ნაშთი ჩანს. წმინდანის ტანსაცმელი ჭადრაკისებრი ორნამენტითაა შემკული. ომოფორზე გამოსახულია მოწითალო-ყავისფერი ჯვრები. სამხრეთის მხარეს ბათქაშის დიდი ნაწილი ჩამოცვენილია. აქ, სარკმლის გვერდით შემორჩენილია თეთრ ფონზე შავი საღებავით შესრულებული დაზიანებული ექვსსტრიქონიანი ასომთავრული წარწერა (ვინმე დავით ლალასშვილის სულის მოსახსენიებელი). საკურთხევლის სარკმლის წირთხლებზე გეომეტრიული ორნამენტია, გავლებულია შავი და ნაცრისფერი ტალღისებრი ხაზები. ბემის კამარაში გამოსახულია ორი წმინდანი.

ეკლესიის ჩრდილოეთ მკლავის აფსიდის კონქს ავსებს და ნაწილობრივ აფსიდის კედელზეც ჩამოდის წმინდანი ქალის დიდი ზომის მუხლზედა გამოსახულება. იგი ორანტას პოზაშია. თავზე გვირგვინი ადგას. თმა მხრებამდე სწვდება. წმინდანს სწორი, კლასიკურთან მიახლოებული ნაკეთები აქვს. ლოყებზე მრგვლად დატანილია ყირმიზი, ნიკაპს ქვემოთ და ცხვირზე - მოწითალო ფერის ხაზოვანი ჩრდილები, რაც ხალხური მხატვრობის დამახასიათებელი ნიშნებია. აფსიდის მეორე რეგისტრში ეკლესიის ორი მამა იყო გამოსახული.

ამავე მკლავის ჩრდილოეთ კედლის აღმოსავლეთ მონაკვეთზე, ლურჯ ფონზე, მოწითალო-ყავისფერი საღებავით შესრულებული წარწერა დაზიანებულია (იკითხება სახელი „ამარინდო“ ). ასევე დაზიანებულია ისტ. პირთა გამოსახულებები, რომელთაც დათმობილი ჰქონდათ ჩრდილოეთ კედლის დასავლეთ მონაკვეთი, დასავლეთ კედელი და დასავლეთ მკლავის მთელი ქვედა რეგისტრი. დასავლეთ მკლავის დასავლეთ კედელზე სამი ფიგურა იყო გამოსახული, ჩრდილოეთისა და სამხრეთისაზე ორ-ორი. დასავლეთ კედლის ცენტრალურ ნაწილსა და ჩრდილოეთ მონაკვეთზე გაირჩევა ქალი და ბავშვი, სამხრეთ კედლის აღმოსავლეთ მონაკვეთზე - ახალგაზრდა კაცი, ხოლო ჩრდილოეთ კედლის აღმოსავლეთ ნაწილში - ქტიტორი, შუა ხნის კაცი, რომელსაც საყდრის სქემატური მოდელი უჭირავს. მის თავთან იკითხება ასომთავრული წარწერის ბოლო სამი ასო. ისტორიული პირებს სახიანი ქსოვილის ტანსაცმელი აცვიათ. ამ გამოსახულებათა ფონი მცენარეული ორნამენტითაა შეკრული. ქტიტორთა დიდი ზომის ფიგურები, მათი ფონისა და ტანსაცმლის დეკორატიული გადაწყვეტა, სუფთა, ჟღერადი ფერადოვანი გამა მოხატულობის საერთო ანსამბლში მნიშვნელოვან მხატვრულ მახვილს ქმნის.

სამხრეთ მკლავის სამხრეთ კედლის აღმოსავლეთ მონაკვეთზე, შემორჩენილია ფრაგმენტი - მჯდომარე ქალი, რომელსაც ხელში ყრმა უჭირავს.

ეკლესიის ჩრდილო-აღმოსავლეთ ტრომპში, ლურჯ ფონზე, მახარებლის წელზედა გამოსახულებაა. მისი თეთრი სამოსი შემკულია გეომეტრიული მოტივებით. ქვემოთ, ბემის ჩრდილოეთ მხარეს, თეთრ ფონზე შავი ასებით შესრულებული ასომთავრული წარწერის ნაშთი ჩანს. გუმბათქვეშა კვადრატის აღმოსავლეთ კუთხეებში მცენარეული და გეომეტრიული ორნამენტია. მხატვრობის კოლორიტებში გაბატონებულია ყვითელი, მოწითალო-ყავისფერი, მოცისფრო-ნაცრისფერი, ლურჯი და თეთრი ფერები.

ეკლესიის ფასადები სადაა, საფასადო სიბრტყეები მოპირკეთებულია სხვადასხვა ზომის (ძირითადად მოზრდილი)უსწორმასწორო ნატეხები ქვის ირეგულარული წყობით. საკურთხევლის საკმლისა და შესასვლელის ზემოთ გამოყვანილია თითო რელიეფური თაღი ჰორიზონტალურად გადაკეცილი ბოლოებით. ამავე ფასადებზე, ფრონტონის წვეროსთან, წყობაში ჩასმული შირიმის სწორკუთხა ქვაზე, მარტივი ჯვრის რელიეფური გამოსახულებაა. ეკლესიის კედლები თაროსებრი ლავგარდნითაა დასრულებული. რომელსაც ფრონტონების ძირებთან ჰორიზონტალური შემონაკეცები აქვს. გუმბათის ყელი გარედანაც რვაწახნაგაა. დასრულებულია ოთხსაფეხურიანი ლავგარდნით. გუმბათი გადახურულია დაბალი, პირამიდული ფორმის რვაწახნაგა სახურავით.

ეკლესიას შემოვლებული აქვს რიყის ქვით ნაგები ოვალური ფორმის დაბალი გალავანი. გალავანში შემოსასვლელი სამხრეთიდანაა.

1966 წ. ეკლესიასა და მის ეზოში არქეოლოგიური გათხრები ჩაატარა იაე ინ-ტის კახეთის არქეოლოგიურმა ექსპედიციამ (ხელმძღვანელი კ. ფიცხელაური). გამოვლინდა ტაძრის ხუროთმოძღვრული დეტალები, განვით. და გვიანდ. შუა საუკუნეების ორმოსამარხები და ქვაყუთები. დაკრძალვის წესი ქრისტიანულია. ორმოსამარხები უინვენტაროა. ქვაყუთებში აღმოჩნდა მოჩალისფრო-მოთეთროდ გამომწვარი თხის ჭურჭლის ნატეხები, ერთ-ერთ ორმოსამარხში კი - ბრინჯაოს საყურე.

*ფ. დევდარიაი, თ. დვალი, რ. რამიშვილი.*

*ბიბლ.: 399: 121-123; 431; 44-55; 447ბ*

**193. თეთრი გიორგის ეკლესია,** არქიტექტურული ძეგლი დგას სოფლის დასავლეთით 800 მ-ზე, მდინარე მატნისხევის მარჯვენა ნაპირას, მთის ფერდობზე. განეკუთვნება გვიანდელ შუა საუკუნეებს. ეკლესია დარბაზულია (4,7x4,2მ), ნაგებია ნატეხი ქვის ირეგულარული წყობით. ფასადებზე აქა-იქ ტლანქად დამუშავებული შირიმის მოზრდილი ქვებია ჩართული. 1977-78 წლებში ადგილობრივმა მოსახლეობამ ეკლესია შეაკეთა. კედლების დანგრეული ნაწილები განახლდა და შენობა გარედან ცემენტის ხსნარით შეილესა.

შესასვლელი ეკლესიას სამხრეთიდან აქვს. კარი შიგნით და გარედან თარაზულადაა გადახურული. აღმოსავლეთით ნახევარწრიული აფსიდია, რომელშიც ზემოთკენ შევიწროებული და ბრტყლად გადახურული სარკმელი, ერთი პატარა ნიში და ერთი ნიში სამალავია. სარკმლის ქვემოთ კედელზე, ქვის ტრაპეზია მიდგმული. ნიში სამალავი აფსიდის ზედა ნაწილშია მოწყობილი, საკურთხევლის გადახურვის ქუსლის დონეზე. ეკლესიის დასავლეთ კედელში თარაზულად გადახურული ერთი სარკმელია. დარბაზი საკურთხეველთან ერთად გადახურულია ქვა-დუღაბის, ქარგილების საშუალებით ჩამოსხმული კამარით.

*თ. დვალი.*

**195. იახსრის საყდარი,** არქეოლოგიური ძეგლი მდებარეობს სოფლის სამხრეთ-დასავლეთით 2 კმ-ზე. იახსრის გორაზე. ძეგლი სხვადასხვა პერიოდის ორ ნაგებობას შეიცავს. მე9-მე-10 საუკუნეების ორსართულიან კოშკისა და მასზე გვიანდელ შუა საუკუნეებში აღმოსავლეთიდან მიშენებულ ეკლესიას.

კოშკი გეგმით კვადრატულია (3,5x3,5მ; სიმ 8 მ), ზემოთკენ შევიწროებული. ნაშენია ნატეხი ქვით. ორივე სართული შიგნით შელესილია, ორივეს სამხრეთით დამოუკიდებელი თაღოვანი შესასვლელი აქვს. პირველი სართულის კარის თაღი ნალისებრია, მეორე სართულისა - ნახევარწრიული. პირველი სართული მცირე ფართობის უსარკმელო სათავისია, გადახურულია დადაბლებული პროპორციების გუმბათოვანი კამარით, რომლის წრიულ საფუძველზე გადასასვლელად გამოყენებულია კუთხეებში ირიბად დაწყობილი ქვის თხელი ფილები. კამარის წვერში რამდენიმე ბრტყელი ქვით გამოსახულია ტოლმკლავა ჯვარი. აღმოსავლეთ კედლის ზედა ნაწილში, კამარის ქუსლთან ახლოს, პატარა ნიშა-სამალავია.

მეორე სართულიც (საცხოვრებელი) გეგმით კვადრატულია, გადახურულია კვერცხისებრი კამარით. აღმოსავლეთ კედელში ერთი სწორკუთხა სარკმელია, რომლის მარჯვენა მხარეს, იატაკის დონეზე, პატარა ნიშია. სამხრეთ კედელზე ქვით ნაშენი დაბალი ტრაპეზია მიდგმული.

კოშკს ქვიშაქვის სამსაფეხურიანი მაღალი ლავგარდანი და ქვიშაქვისვე პირამიდული სახურავი აქვს.

ეკლესია დარბაზულია (5x3,7 მ), ნაგებია ნატეხი ქვით - საკმაოდ დაუდევრად. შესასვლელი სამხრეთიდანაა. კარი სწორკუთხაა. კუთხეებმომრგვალებული საკურთხევლის კედლები უშალოდ ერწყმის დარბაზის გრძივ კედლებს. საკურთხევლის ღერძზე გაჭრილია მცირე სწორკუთხა სარკმელი, რომლის მარცხნივ, კედლის სისქეში, მცირე ზომის სამალავია. ხოლო ქვემოთ რიყის ქვით ნაშენი ტრაპეზი დგას. ჩრდილოეთ კედლის აღმოსავლეთ კიდეში ერთი მცირე სწორკუთხა სარკმელია. დარბაზი საკურთხეველთან ერთად გადახურულია ტლანქად ნაწყობი კამარით.

სამხრეთ ფასადზე შემორჩენილია თაროსებრი ლავგარდნის ნაწილი.

ეკლესიის წრიული გალავნის ნაშთებიღაა შემორჩენილი.

*თ.დვალი*.

**196. ილტოს ნამოსახლარი,** არქეოლოგიური ძეგლი მდებარეობს სოფლის დასავლეთით 5 კმ-ზე, მდინარე ილტოს მარცხენა ნაპირზე, მთის კალთაზე, ხელოვნურად მოწყობილ სამ დიდი ტერასაზე.

ძეგლი მრავალფენიანია. 1965-69 წლებში გათხარა იაე ინ-ტის კახეთის არქეოლოგიურმა ექსპედიციამ ხელმძღვანელი კ. ფიცხელაური). დაზიანებულია: მის ტერიტორიაზე ქვის სამტეხლოა და გადის მაგისტრალური სარწყავი არხი.

ნამოსახლარის პირველი ფენა (სისქე 1,5მ-მდე) ადრინდელი ბრინჯაოს ხანისაა. მასში აღმოჩნდა ნაგებობათა ნაშთები და რამდენიმე ორმოსამარხი. ნაგებობანი (ფართ. 6-12კვ მ) გეგმით სწორკუთხაა. მათ ქვის საძირკველი, თიხით შელესილი ხის კედლები, ხისავე ბრტყელი გადახურვა და თიხატკეპნილი იატაკი ჰქონიათ. ნაგებობებში აღმოჩნდა სამეურნეო დანიშნულების ორმოები, თიხის ჭურჭლის ნატეხები. ორმოსამრხებში მიცვალებულები მარჯვნივ ან მარცხნივ გვერდებზე ესვენნენ ხელფეხმოკეცილნი, თავით სამხრეთ-დასავლეთიდან ან ჩრდილო-დასავლეთისკენ. ჩატანებული ჰქონდათ თიხის ჭურჭელი. ნამოსახლარის მეორე ფენა (სისქე 20-30 სმ) შეიცავდა ადრინდელ და შუა ბრინჯაოს ხანის თიხის ჭურჭლის ნატეხებს. მესამე ფენაში (10-15 სმ) გამოვლინდა მხოლოდ შუა ბრინჯაოს, ხოლო მეოთხე ფენაში (სისქე 20-40 სმ) ერთმანეთში შერეული ადრინდელი და შუა ბრინჯაოს, ადრინდელი რკინის ანტიკური და შუა საუკუნეების ხანის კერამიკა. ნამოსახლარზე გამოვლენილი სამზარეულო ჭურჭელი მოყავისფრო ან მურა ფერისაა, ხშირად ანგობირებული, უხეშად ნაძერწი. სუფრის სხვადასხვა ზომისა და დანიშნულების ჭურჭელი შავპრიალაა, შემკულია წერტილოვანი და ამოკაწრული ორნამენტით. ნამოსახლარზე მრავლად გამოვლინდა ქვისა და ძვლის იარაღი.

გამოვლენილი ადრინდელი ბრინჯაოს ხანის მასალა განეკუთვნება მტკვარ-არაქსის კულტურას, ხოლო შუა ბრინჯაოს ხანის მასალა თრიალეთური კულტურის მასალის მსგავსია.

აქვე გაითხარა კენოტაფი (ცარიელი სამარხი), რომელშიც შუა ბრინჯაოდან გვიანდელ ბრინჯაოზე გარდამავალ საფეხურს განეკუთვნება. გათხრილია აგრეთვე გვიანდელი ბრინჯაოს ადრინდელი საფეხურის ომოსამარხები. მიცვალებულები ესვენნენ გვერდზე, ხელფეხმოკეცილნი, ჩამოტანებული ჰქონდათ თიხის ჭურჭელი. ანტ.ხანის (III-IVსს) ორმოსამარხში, რომელშიც დაკრძალული იყო ქალი მოხრილ პოზაში, თავით დასავლეთისკენ, აღმოჩნდა თიხის ორი ჭურჭელი, ბრინჯაოს სამმაგი რგოლები, საკინძი, ვერცხლის საკრავი, ბეჭდები, მინის მძივები და სხვ. (მოპოვებული მასალა ინახება აკც-ის კახეთის ექსპედიციის სიღნაღის ბაზაში).

იქვე ახლოს გაითხარა შუა საუკუნეების ხანის ნასოფლარი, რომელსაც სამხრეთ-აღმოსავლეთით მძლავრი გალავანი ჰქონია, გამოვლინდა ეკლესიის, საცხოვრებელი და სამეურნეო დანიშნულების ნაგებობათა ნანგრევები.

*ი.მათიაშვილი, რ. რამიშვილი, ბ.ჯორბენაძე.*

*ბიბლ.: 346; 347; 35-75; 348; 366-367.*

**197.კლდეთაუკანის საყდარი,** არქიტექტურული ძეგლი დგას სოფლის ჩრდილო-დასავლეთით 8-9 კმ-ზე, მდინარეების მატნისხევისა და საღორისხევის წყალგამყოფ მაღალ ქედზე.

ძეგლი სხვადასხვა პერიოდის ორი ნაგებობისგან, ეკლესიისა და მოგვიანებით მასზე დასავლეთიდან მიშენებული კოშკისგან შედგება.

ეკლესია დარბაზულია (7,7x6,2მ) განეკუთვნება გვიანდელ შუა საუკუნეებს. ნაგებია ნატეხი ქვის ირეგულარული წყობით. გარეთა კედლების წყობაში შედარებით მოზრდილი ქვებია გამოყენებული. ძლიერ დაზიანებულია: ჩამონგრეულია კამარა, კონქი და კედლების ზედა ნაწილები. ეკლესიის ფასადების მნიშვნელოვანი ნაწილი ნანგრევებითა და მიწითაა დაფარული. შესასვლელი სამხრეთიდან და დასავლეთიდანაა. დასავლეთის კარი ხის ძელებითაა გადახურული - თარაზულად. სამხრეთ შესასვლელს გადახურვა ჩამოშლილი აქვს (შემორჩენილია ძელების ბუდეები). აღმოსავლეთით, ნახევარწრიული აფსიდის ღერძზე გაჭრილი სარკმლის ორივე მხარეს, ერთი-მეორის თავზე, ორ-ორი სწორკუთხა ნიშია. მ.შ. ზედა ნიშები უფრო დიდია. ერთი სარკმლის დასავლეთ კედელშია, რომელსაც გარედან კოშკის კედელი ფარავს. ეკლესიას ჩრდილოეთიდან, მთელ სიგრძეზე, მინაშენი ეკვროდა. მისგან მხოლოდ დასავლეთ კედლის მცირე ნაწილია შემორჩენილი.

კოშკი გეგმით თითქმის კვადრატულია (6x6,2მ). ნაგებია ნატეხი ქვით. შემორჩენილია სართულნახევრის სიმაღლეზე. კოშკის პირველი სართული კამაროვანი სათავსია, რომელსაც აღმოსავლეთით და დასავლეთით თითო განიერი შესასვლელი აქვს. აღმ. კარით, რომელიც ნახევარწრიული თაღითაა გადახურული, იგი ეკლესიას უკავშირდება. დასავლეთ კარი შიგნით თაღოვანია, ხოლო გარედან არაწესიერი ფორმის მოზრდილი ქვა ხურავს. სამხრეთ და ჩრდილოეთ კედლებში, ერთმანეთის პირდაპირ, თითო ფართო სარკმელია, რომლებსაც ქვის თხელი ფილებისგან შედგენილი ბრტყელი გადახურვა აქვთ. სართული კვადრატული აგურით (25x25x3,5სმ) ნაწყობი ნახევარწრიული კამარით (შემორჩენილია ნაწილები) ყოფილა გადახურული. ეკლესიის სამხრეთით და დასავლეთით შემორჩენილია გეგმით სწორკუთხა ნაგებობის კედლების ნაწილები (სიმ. დაახლოებით 1,3მ), ეკლესია ნაგებობებთან ერთად შემოზღუდული იყო რიყის ქვის დაბალი გალავნით (შემორჩენილია ფრაგმენტულად).

*თ.დვალი.*

**198. კოშკი**, არქიტექტურული ძეგლი დგას სოფლის სამხრეთ დასავლეთით 4 კმ-ზე, სწორ ადგილზე. განეკუთვნება გვიანდელ შუა საუკუნეებს. იგი გეგმით თითქმის კვადრატულია (6,9x6 მ), ნაგებია სხვადასხვა ზომის ნატეხი ქვითა და კირის დუღაბით. ძლიერ დაზიანებულია. შემორჩენილია ორი სართული. შესასვლელი პირველ სართულზეა- სამხრეთ კედლის დასავლეთ ნაწილში კარი თარაზულადაა გადახურული. აღმოსავლეთ კედელში მცირე ზომის სწორკუთხა სარკმელია. მსგავსი სარკმელია მეორე სართულის სამხრეთ კედელში. სართულშუა გადახურვა ხის კოჭებზე ყოფილა მოწყობილი. აღმოსავლეთ და დასავლეთ კედლებზე შემორჩენილია კოჭების საყრდენი ბუდეები.

*პ.კიკაჩეიშვილი.*

**199. მარანი**, არქეოლოგიური, არქიტექტურული ძეგლი დგას სოფლის დასავლეთით, იახსრის გორის სამხრეთ-დასავლეთ ფერდობზე, იახსრის საყდრის სამხრეთით აგებულია მე16-მე17 სს-ში.

ძეგლი 1966-67 წლებში გათხარა იაე ინ-ტის კახეთი არქეოლოგიურმა ექსპედიციამ (ხელმძღვანელი კ.ფიცხელაური). მარანი ნაგებია ქვიშაქვის უსწორმასწორო ლოდებით და დუღაბით. განსაკუთრებით მკვიდრადაა ნაშენი ჩრდილო-აღმოსავლეთ კედელი, რომელიც გამაგრებულია შენობის ასაგებად, საგანგებოდ ჩამოჭრილი ფერდობი, მარანი შედგებოდა ორი სწორკუთხა სათავსისა და დერეფნისგან. ძირითადი სათავსი (55 კვ მ) ჩრდილო-აღმოსავლეთ ნაწილში ქვიშაქვით ნაგები ორი საწნახელია. ქვევრები მარნის ორივე სათავსში იყო, მეორე სათავსის საძირკვლის აღმოსავლეთ ნაწილში, ქვის ქვეშ, აღმოჩნდა განძი. მოწითალოდ გამომწვარ პატარა ქოთანში ეწყო ოქროსა და ვერცხლის ბეჭდები, ვერცხლის ჯვარი, 26ც. ვერცხლის სკიდარი, ვერცხლის ფირფიტები, რგოლები და მავთულის ხვიები, ვერცხლის კოვზი და ჭურჭელი, წვრილი მარგალიტები; საკიდარებად გამოყენებული მე-15-მე-16სს 11 ც. უცხოური ვერცხლის მონეტა.

მარანში ძირითადად გამოვლინდა თიხის ჭურჭლის (ხელადები, პატარა კოკები, ქოთნები, კალთებდაქანებული, ბრტყელქუსლიანი ღრმა ჯამები) ფრაგმენტები და კონუსისძირიანი ჩაკირული ქვევრები. ერთ-ერთი ქვევრი შემკული იყო თოკისებრი, მსხვილი რელიეფური ზოლით. აღმოჩნდა აგრეთვე ბრტყელი და ღარიანი კრამიტები, წყალსადენი მილები, გვიანდელი ფაიანსის ნატეხი, რკინის ორკაპი, კონუსურად დახვეული სპილენძის მილი.

აღმოჩენილი მასალა ინახება საქართველოს სახელმწიფო მუზეუმისა და აკც დუშეთი არქეოლოგიურ ბაზაში.

მარნის გარშემო შემორჩენილია საცხოვრებელ ნაგებობათა ნაშთები.

*რ.რამიშვილი, ბ.ჯორბენაძე.*

*ბიბლ.: 186: 139-151.*

**200. მარანი და კოშკი,** არქეოლოგიური, არქიტექტურული ძეგლი მდებარეობს სოფლის დასავლეთით 2კმ-ზე, მლაშეების გორის ძირში. განეკუთვნება გვიანდელ შუა საუკუნეებს.

ძეგლზე 1966-69 წლებში არქეოლოგიური გათხრები ჩაატარა იაე ინ-ტის კახეთის არქეოლოგიურმა ექსპედიციამ (ხელმძღვ. კ. ფიცხელაური).

მარანი გეგმით სწორკუთხაა ( 12,65x10 მ ), შედგება საწნახელისა და საკუთრივ მარნისგან. ნაშენია ნატეხი ქვითა და დუღაბით. აქა-იქ რიყის ქვაცაა ნახმარი. ძლიერ დაზიანებულია, კედლები თითქმის საძირკვლამდეა დანგრეული.

საწნახელი მიდგმულია მარნის ჩრდილეთ კედელზე. იგი ორგანყოფილებიანია (განყოფილებებს შორის კედლის სისქე 0,5 მ-ია). ორივე განყოფილების ზედა ნაწილი ფუძესთან შედარებით განიერია. საწნახელის წინა კედელში 3 თახჩაა. მათგან ორში ტკბილის სადინარი თითო მილია დატანებული. მარანში (8,9x8,2 მ) შესასვლელი აღმოსავლეთიდანაა. იატაკი სამხრეთისკენ ოდნავ დაქანებულია. სამხრეთ კედლის შუა ნაწილში ნახმარი წყლისთვის ღარისებრი ხვრელია დატოვებული. მარანში აღმოჩნდა მხოლოდ ხუთი სხვადასხვა სიდიდის სადა ზედაპირიანი, არათანაბრად გამომწვარი, მიწაში ჩაუკირავი ქვევრი.

მარანში გამოვლენილ კულტ. ფენაში (სისქე 0,3-0,4 მ) აღმოჩნდა გეომეტრიული სახეებით შემკული მოჭიქული ჭურჭელი. ფრინველის გამოსახულებებით მორთული მრავალფრად მოჭიქული ჯამები. მოყავისფრო ნაღვენთებით, შაბიამნისფერი გეომეტრიული სახეებითა და თეთრი ანგობის ფონზე ყავისფერი ზოლებით შემკული ჭურჭელი, უმეტესად ლურჯად მოჭიქული ფაიანსისა. ჩალისფრად გამომწვარი წვრილი ჭურჭლის, საღვინე ხელადებისა და დიდი საწყაო ჭურჭლის ნატეხები. სამზარეულო კერამიკის ნიმუშები (სადუღარე ქვაბ-ქოთნები, კეცები, დერგები); სამეურნეო (ქვევრები, რამდენიმე თონე ) და სამშ.კერამიკის (კრამიტი, აგური), აგრეთვე მინის სამაჯურებისა და სასმისების ნატეხები, რკინის დანის პირი, ორი მონღოლური მონეტა.

მარანს წყლით ამარაგებდა წყალსადენი, რომელიც საშ. სიდიდის თიხის მილებითაა ნაგები. მისი სათავე „საწნახელის გორზეა“. წყალსადენის ტრასა (მიმართულება დადგენილია საკონტროლო თხრილებით) რთულ რელიეფზე გადის.

კოშკი დგას მარნის სამხრეთ-აღმოსავლეთით 8 მ-ზე, გეგმით ოთხკუთხაა (4,9x4,17მ), ზემოთკენ დავიწროებული. ნაგებია რიყის ქვით, გარეთა კუთხეებში მოზრდილი ზომის ნატეხი ქვაა გამოყენებული. დაზიანებულია. შემორჩენილია ორი სართულის სიმაღლეზე. შესასვლელი პირველ სართულზეა, დასავლეთიდან. ამ სართულზე, სამხრეთ კედლის ზედა ნაწილში, ერთი ვიწრო სარკმელია. კოშკს ხის სართულშუა გადახურვა ჰქონია (შემორჩენილია ძელების საყრდენი ბუდეები). კოშკის იატაკის კულტ.ფენა (სისქე 0,40მ) შეიცავდა მოჭიქულ ჯამ-ჭურჭლის ნატეხებს (ჭიქური მუქი ან ღია მწვანე ფერისაა, შემკულია თეთრი წერნაქის ლაქებითა და მოცისფრო ჭიქურის ნაღვენთებით), ფაიანსის ნატეხებს (სპილოსძვლისფერი კეცით და ორმხრივი ლურჯი ჭიქურით), მოუჭიქავი სამზარეულოს ჭურჭლის, ღარიანი კრამიტისა და ქვევრის ნატეხებს და სხვ.

მოპოვებული მასალა ინახება აკც დუშეთის არქეოლოგიურ ბაზაში.

მარნის გარშემო შემორჩენილია საცხოვრებელ ნაგებობათა ნაშთები.

*რ.რამიშვილი, ბ. ჯორბენაძე.*

*ბიბლ.: 186.*

**201. მერებაანთ საყდარი,** არქიტექტურული ძეგლი დგას სოფლის ჩრდილო-აღმოსავლეთით 1კმ - ზე. ფერდობზე. განეკუთვნება გვიანდელ შუა საუკუნეებს.

ეკლესია დარბაზულია ( 6,2x3,9 მ), ნაგებია რიყის ქვითა და ნატეხი ქვით - ტლანქად. წყობაში აქა-იქ დამტვრეული კრამიტიცაა ნახმარი. დაზიანებულია: ჩამოშლილია სახურავის საფარი და ლავგარდანი.

ეკლესიაში შესასვლელი სამხრეთიდანაა. კარი გარედან თაღოვანია, ხოლო შიგნით ხის ძელებით ყოფილა გადახურული (შემორჩენილია კვალი). აღმოსავლეთით ნახევარწრიული ფორმის ღრმა აფსიდის ღერძზე თაღოვანი სარკმელია, რომლის სამხრეთით ფართო თაღოვანი ნიშია. სარკმლის ქვემოთ, კედელზე, მიდგმულია ქვით ნაგები ტრაპეზი, რომლის წინაპირზე ოდავ შეღრმავებული შეისრული თაღია გამოყვანილი. საკურთხევლის წესიერი ფორმის სხმული კონქი ხურავს. ეკლესიის დასავლეთ კედელში ერთი თაღოვანი, გარეთკენ მკვეთრად შევიწროებული სარკმელია. დარბაზი გადახურულია ნახევარწრიული ფორმის სხმული კამარით. შემორჩენილია ფიქლის სახურავის ფრაგმენტები.

*თ.დვალი.*

**202. მთავარანგელოზთა ეკლესია,** კომპლექსი, არქიტექტურული ძეგლი მდებარეობს სოფლის ჩრდილო-აღმოსავლეთით, 1,5 კმ-ზე. განეკუთვნება გვიანდელ შუა საუკუნეებს.

კომპლექსში შედის მთავარანგელოზთა ეკლესია, კოშკი, სამეურნეო ნაგებობა და გალავანი. საშენ მასალად გამოყენებულია რიყის ქვა და აგური. მე-19 საუკუნეში ეკლესია შეუკეთებიათ. განახლებული ნაწილები აგურისაა. ძეგლი დაზიანებულია: ეკლესიის კამარა და კონქი ჩამონგრეულია, მონგრეულია აღმოსავლეთ კედლისა და გრძივი კედლების ზედა ნაწილები, კოშკის პირველი სართული ნანგრევებითაა (თითქმის მთლიანად) ამოვსებული. მეორე სართულისგან მხოლოდ დასავლეთ და ჩრდილოეთ კედლების მცირე ნაწილებიღაა შემორჩენილი, სამეურნეო ნაგებობის შემორჩენილი კედლების სიმაღლე 1,8 მ არ აღემატება.

ეკლესია გეგმით სწორკუთხაა (8,6x5,6მ), შესასვლელი დასავლეთიდან აქვს. კარი შიგნით სწორკუთხაა, გარედან - შეისრულთაღოვანი. აღმოსავლეთით შებრტყელებული ნახევარწრის ფორმის აფსიდია, რომლის ღერძზე გარეთკენ მკვეთრად დავიწროებული და ფიცრით გადახურული სწორკუთხა სარკმელია (გვიანდელია). სარკმლის მარჯვნივ, ერთმანეთის თავზე, ორი სწორკუთხა ნიშია. მათგან ზედა, შედარებით მცირე ზომისაა და კედელში მოწყობილ პატარა სამალავს უკავშირდება. ამ სამალავთან დარბაზის სამხრეთ კედლის აღმოსავლეთ კიდეში არსებული ნიშიცაა დაკავშირებული. საკურთხეველი დარბაზისგან წყვილი პლასტირითა და მათზე დაყრდნობილი საბჯენი თაღით ყოფილა გამოყოფილი. დარბაზის გრძივი კედლების შუაში თითო მცირე ზომის თაღოვანი სარკმელია. სამხრეთ კედელზე შემორჩენილია ნახევარწრიული კამარის ქუსლის მცირე ნაწილი. გარედან ეკლესიის სამხრეთ კედელზე მიშენებულია ორი, ხოლო ჩრდილოეთ კედელზე ერთი ნახევარწრიული კონტრფორსი (სიმ.დაახლოებით 2მ).

კოშკი (5,4x4,6 მ) სწორკუთხაა, ორსართულიანი. იგი გალავნის დასავლეთ კედელშია ჩართული. კოშკის ორივე სართულის კედლებში რამდენიმე მცირე ნიშია. მეორე სართულის ნიშებს ერთმანეთს კუთხით მიყრდნობილი ორ-ორი აგურისგან შედგენილი გადახურვა აქვთ. ორივე სართულს ქვის კამაროვანი გადახურვა (შემორჩენილია ნაწილები) ჰქონია.

სამეურნეო ნაგებობა (11,6x6 მ) გალავნის სამხრეთ კედლის დასავლეთ კიდეში დგას ისე, რომ მისი დასავლეთ კედელი გალავნის ნაწილს წარმოადგენს. აგებულია მე-19 საუკუნეში. ნაგებობა ერთსართულიანია და აღმოსავლეთიდან დასავლეთისკენ წაგრძელებული. შესასვლელი დასავლეთიდან აქვს. აღმოსავლეთ და სამხრეთ კედლებში ორ-ორი ნიშია, ჩრდილოეთისაში - სამი. ნიშები ფიცრითაა გადახურული - თარაზულად. გალავანი გეგმით სწორკუთხაა (ეზოს ფართ. დაახლ. 800კმ მ-ია), დაბალი. ნაგებია რიყის ქვით.

*თ.დვალი.*

**203. ჟამთა (ჯანთა) საყდარი და** **სამაროვანი,** არქიტექტურული, არქეოლოგიური ძეგლი მდებარეობს სოფლის ჩრდილო-დასავლეთით 500 მ-ზე განეკუთვნება გვიანდელ შუა საუკუნეებს. ეკლესია დარბაზულია (17,2x9,2 მ), ნაგებია სხვადასხვა ზომის რიყის ქვით. წყობა მაინცდამაინც წესიერი არაა, თუმცა რიგების ჰორიზონტალურობა ნაწილობრივ დაცულია. შესასვლელების წირთხლების წყობაში და აქა-იქ (ძირითადად კუთხეებში) შირიმის თლილი ქვაა გამოყენებული. ეკლესია ძლიერ დაზიანებულია: ჩამონგრეულია საბჯენი თაღები, კამარა და კონქის ნაწილი, მონგრეულია კედლების ზედა ნაწილები, თითქმის მთლიანადაა დანგრეული დასავლეთ კედლის ჩრდილოეთ ნახევარი. შენობა გარედან ხეებითა და ბუჩქებითაა დაფარული.

ძეგლი ქრონოლოგიურად განსხვავებულ ორ სამშენ. ფენას შეიცავს. ახლანდელი ეკლესია აგებულია ამ ადგილას მდგარი, როგორც ჩანს მე-8-მე-9 სს. დანგრეული და მიტოვებული ეკლესიის ადგილზე, რომელსაც სამხრეთიდან და დასავლეთიდან ერთიანი გარშემოსავლელი ეკვროდა, ჩრდილოეთიდან კი, ეკლესიაზე ოდნავ მოკლე მინაშენი. გვიანდელ შუა საუკუნეებში, ეკლესიის აღდგენითი სამუშაოების დროს, განუახლებიათ მხოლოდ ეკლესია, გარშემოსავლელი და ჩრდილოეთ მინაშენი კი ხელუხლებლადაა დატოვებული. მომდევნო ხანებში ეკლესია საფუძვლიანად შეუკეთებია. ამ დროს აღუდგენიათ საბჯენი თაღები და კამარა, ხოლო ჩრდილოეთ კედლის დასავლეთ ნაწილზე მიუშენებიათ საკმაოდ განიერი კედელი.

ეკლესიის შესასვლელი სამხრეთიდან და დასავლეთიდან აქვს. სამხრეთ შესასვლელი შიგნით კვერცხისებრი თაღითაა გადახურული. თაღის მალი ღიობზე ოდნავ განიერი და ქუსლის დონეზე თითო პატარა საფეხურს ქმნის. შესასვლელი გარედან შირმის არქიტრავი ჰქონია გადახურული ( შემორჩენილია კვალი). დასავლეთ შესასვლელიდან, მხოლოდ წირთხლების მცირე ნაწილიღაა შემორჩენილი. ეკლესიის შიდა სივრცე აღმოსავლეთით, ფართო მხრებით გამოყოფილი ნახევარწრიული აფსიდითაა დასრულებული. აფსიდის ღერძზე ვიწრო სწორკუთხა სარკმელია, რომელსაც გარეთა მოპირკეთება ჩამოშლილი აქვს. სარკმლის ორივე მხარეს (იატაკიდან 3,8 მ -ზე) თითო, გეგმით ოვალური და ღრმა ნიში - სამალავია, რომელთა ბრტყელი გადახურვა და კონქის საფუძველი ერთ დონეზე მდებარეობს. აფსიდს, მთელ სიგრძეზე, ფართო საფეხური (სიგ.დაახლ. 1 მ- ია) გასდევს. აფსიდი გადახურულია დადაბლებული კონქით. კონქი ქარგილებითაა ნაშენი, შეთითხნილია და ბეტონის შთაბეჭდილებას ტოვებს, დარბაზის გრძივ კედლებზე ორ-ორი მკვეთრად შვერილი პილასტრია, რომლებზეც აგურის საბჯენი თაღები (გვიანდელია) ყოფილა გადაყვანილი, საკურთხევლის სარკმლის გარდა ეკლესიის კედლებში კიდევ ოთხი სარკმელია გაჭრილი. თითო-თითო დასავლეთით ( შემორჩენილია სამხრეთ წირთხლის ნაწილი) და ჩრდილოეთითაა (შემორჩენილია ძირი), ორი- სამხრეთით.

ეკლესიის სანახევროდ მოღწეული ფასადები სადაა და ერთგვაროვანი. სამხრეთ სარკმელი შირიმის ერთ ქვაშია გამოკვეთილი და ირგვლივ ტლანქად ნაკვეთი ლილვი ევლება. ღიობის ზედა ნაწილი (გვიანდელია) კი რიყის ქვისაა. შენობის სამხრეთ-დასავლეთ კუთხის წყობაში ჩართულია შირიმის მოზრდილი ქვა, რომელზეც შეწყვილებული ლილვია გამოკვეთილი.

თავდაპირველად ნაგებობის გარშემოსავლელი და ჩრდილოეთ მინაშენის კედლები თითქმის საძირკვლამდეა დანგრეული. შემორჩენილი ნაწილები სწორ ჰორიზ. რიგებად დაწყობილი თანაბარი ზომის რიყის ქვითაა ნაშენი. გარშემომსავლელის სამხრეთ ნაწილის აღმოსავლეთით ჰქონია ნახევარწრიული აფსიდი, ხოლო სამხრეთით, როგორც ჩანს, სამმალიანი თაღოვანი შესასვლელი (ემორჩენილია აღმოსავლეთ თაღის აღმოსავლეთ წირთხლის მცირე ნაწილი).

ეკლესიის სამხრეთ და დასავლეთ მინაშენში და გარედან, მინაშენის სამხრეთ კედლის გაყოლებით, 1967-69 წლებში კახეთის არქეოლოგიურმა ექსპედიციამ (ხელმძღვანელი კ. ფიცხელაური) გათხარა სამაროვანი. ძეგლი მრავალფეროვანია. პირველი შეიცავდა შირიმის ფილებით ნაგებ, მე-9-მე-10 სს. სამარხებს, მ.შ. რამდენიმეს ორფერდა სახურავი ჰქონია. მეორე ფენაში ქვიშაქვის უსწორმასწორო ფილებით ნაგები მე-11-მე-13 სს. ქვაყუთები აღმოჩნდა. ქვაყუთებში იყო მინის ჭურჭლის ნატეხები, ბრინჯაოსა და ვერცხლის ბეჭდები, მინის სამაჯურები, საყურეები, სხვადასხვა მასალისა და ფორმის მძივები. მესამე ფენას ქმნიდა გვიანდელი შუა საუკუნეების (მე-14-მე17 სს) უინვენტარო სამარხები. მოპოვებული მასა ინახება აკც დუშეთის არქეოლოგიურ ბაზაში.

*თ. დვალი, რ.რამიშვილი, ბ.ჯორბენაძე.*

*ბიბლ.: 33:38-42; 404: 368; 430; 577; 447ბ.*

**204. სამების ეკლესია,** არქიტექტურული ძეგლი დგას სოფლის ჩრდილო-აღმოსავლეთით 1 კმ-ზე. კურტანიძეულების ხევის პირად. განეკუთვნება გვიანდელ შუა საუკუნეებს.

ეკლესია დარბაზულია (6,6x5მ), ნაგებია რიყის ქვით. წყობა ირეგულარულია. კუთხეებში და კარ-სარკმლების თაღებისათვის გამოყენებულია ტლანქად დამუშავებული მოზრდილი შირიმის ქვები. ეკლესია დაზიანებულია: დასავლეთ კედელი მთელ სიმაღლეზე გარღვეულია, ხოლო აღმოსავლეთისა - გაბზარული, ჩამონგრეულია კამარა და კონქის მნიშვნელოვანი ნაწილი. შესასვლელი დასავლეთიდანაა (შემორჩენილია მხოლოდ წირთხლები). აღმოსავლეთით, ნახევარწრიული აფსიდის ღერძზე, თაღოვანი საკმელია, რომლის გარეთა თაღი შირმის სწორკუთხა ქვაშია გამოკვეთილი. სარკმლის ორივე მხარეს თითო სწორკუთხა ნიშია. სარკმლის ქვემოთ, კედელზე, მიდგმულია რიყის ქვით ნაგები ტრაპეზი. დარბაზის გრძივი კედლების აღმოსავლეთ ნაწილში თითო სწორკუთხა ნიშია, დასავლეთ კედელში - ერთი სარკმელი (შემორჩენილია თაღის მცირე ნაწილი). ეკლესიის აღმოსავლეთ ფასადზე შემორჩენილია აგურის ორსაფეხურიანი ლავგარდნის (გვიანდელია) მცირე ნაწილი. შენობა გადახურული ყოფილა ღარიანი კრამიტით.

*თ.დვალი.*

**205. სასახლე, კომპლექსი,** არქიტექტურული, მონუმენტი, ხელოვნების, არქეოლოგიური ძეგლი მდებარეობს სოფლის დასავლეთით 600-700 მ-ზე, მდ. მატნისხევის მარჯვენა ნაპირზე, ე.წ. სასახლის გორაზე. კომპლექსში შედის: ეკლესია, სასახლე, მცირე ზომის კვადრ. ნაგებობა და გალავანი.

ეკლესია დარბაზულია (5x4,6 მ), დგას ფერდობის ჩამოჭრით შექმნილ პატარა ბაქანზე. განეკუთვნება გვიანდელ შუა საუკუნეებს. ნაგებობის საშენ მასალად ნატეხი ქვაა გამოყენებული; წყობა ირეგულარულია - ტლანქი. შიგნით კედლები შელესილი. ეკლესია ძლიერ დაზიანებულია: მთელ სიმაღლეზე შემორჩენილია მხოლოდ საკურთხევლის ნაწილი, დანარჩენი კედლები კი - 1,5 მ სიმაღლეზე.

შესასვლელი დასავლეთიდანაა, კარი ხის ძელებით ყოფილა გადახურული - თარაზულად. აღმოსავლეთით ნახევარწრიული აფსიდის ღერძზე გამოჭრილია ბრტყლად გადახურული ვიწრო სარკმელი, რომლის ორივე მხარეს თითო მცირე ზომის სწორკუთხა ნიშია. საკმლის ქვემოთ, კედელზე, ქვით ნაშენი ტრაპეზის კვალი ჩანს. აფსიდის ჩრდილოეთის მხართან, ბათქაშზე, შემორჩენილია მარჯვენა ხელის მტევნის ანაბეჭდი. აფსიდი გადახურული არაწესიერი ფორმის დადაბლებული კონქით.

ეკლესია მოხატული ყოფილა. საკურთხეველში და დასავლეთ კედელზე შემორჩენილია გვიანდელი შუა საუკუნეების „ხალხური“ მოხატულობის ფრაგმენტები.

კონქში, სარკმლის ზემოთ, გამოსახულია ტახტზე მჯდომი ღვთისმშობელი (ოდიგიტრიის იკონოგრაფიული ტიპი), რომელსაც მარცხენა ხელში ყრმა უჭირავს, მარჯვენა ხელი კი მისკენ აქვს გაწვდილი. ყრმა მარჯვენა ხელით აკურთხებს. ხელის მტევანი დაგრძელებულია, რითაც ხაზგასმულია მისი მოძრაობა. ყრმის სახის ნაკვთები გამარტივებულია. სახის ძირითადი ტონი, ღია ვარდისფერი. გაღიაფერებულია თეთრი ხაზებით, ლოყებზე მრგვალი ყირმიზია დატანილი. ღვთისმშობლის სამოსზე ნაკეცები მოწითალო - ყავისფერი, მუქი ლურჯი და თეთრი ხაზებითაა მინიშნებული. კომპოზიციის მოცისფრო-ნაცრისფერი ფონი შემკული ყოფილა მცენარეული მოტივებით ( ფრაგმენტი შემორჩენილია ღვთისმშობლის გამოსახულების ჩრდილოეთის მხარეს). საკურთხევლის სარკმლის სამხრეთით შემორჩენილ მცირე ნალესობაზე ტალღისებური ხაზებით შემკული ფონი გაირჩევა. სარკმლის ორივე მხარეს, ქვედა რეგისტრში, ეკლესიის მამათა ფიგურებია. ერთ-ერთს გაშლილი გრაგნილი უჭირავს, რომელზეც ასომთავრული წარწერის ნაშთი ჩანს. ეკლესიის მამებს მუქი ლურჯი და მოწითალო-ყავისფერი ჭადრაკული ორნამენტით შემკული ფელონები აცვიათ, მათ შარავანდებზე ძვირფასი ქვების იმიტაციაა. ნიშის ქვემოთ დიაკვნის მინიატიურული ფიგურა ჩანს. ფონი შემკულია ტალღისებრი ხაზებით. საკმლის წირთხლებზე შემორჩენილია სქემატური მცენარეული ორნამენტი (ფოთოლი).

დასავლეთ კედელზე შესასვლელი სამხრეთით, მოწითალო ფონზე შესასვლელისკენ მიბრუნებული საერო პირის გამოსახულების ფრაგმენტებია. მხატვრობის კოლორიტში ჭარბობს ყვითელი, მოცისფრო-ნაცრისფერი, თეთრი, მოწითალო-ყავისფერი, მუქი ლურჯი და მოწითალო ფერები.

ეკლესიის აღმოსავლეთ ფასადზე, სარკმლის ზემოთ, ნალესობაში სამი მცირე კვადრ. შეღრმავებაა. ეკლესია გადახურული ყოფილა ბრტყელი და ღარიანი კრამიტით. ბრტყელ კრამიტებზე თითო ტოლმკლავა ჯვრის რელიეფია.

ეკლესიის დასავლეთით 40 მ-ზე დგას ნატეხი ქვის ირეგულარული წყობით ნაშენი კვადრატული ნაგებობა, რომელსაც ერთადერთი სწორკუთხა შესასვლელი სამხრეთ კედლის აღმოსავლეთ ნაწილში აქვს. ინტერიერში ორი მცირე კვადრატული საკმელი და ხუთი სწორკუთხა ნიშია ( ორ-ორი - აღმოსავლეთ და ჩრდილოეთ კედლებში, ერთი -დასავლეთ კედელში). ინტერიერი გადახურულია დადაბლებული. ქვა-დუღაბის სხმული კამარით. შენობას თაროსებრი ლავგარდანი ჰქონია ( შემორჩენილია მცირე ნაწილი). მოგვიანებით შენობისთვის სათავსი დაუშენებიათ, რომლისგანაც მცირე ნაწილიღაა დარჩენილი. ნაგებობასთან ახლოს რამდენიმე მეტრზე, შემორჩენილია მოზრდილი სასახლის ნანგრევები - პატარა, წინა ოთახის კედლების ნაწილები და ერთი გრძელი კედლის საძირკველი გალავნის მხოლოდ ფრაგმეტებიღაა შემორჩენილი.

1969წ. ძეგლზე არქეოლოგიური გათხრები ჩაატარა იაე ინ-ტის კახეთის არქეოლოგიურმა ექსპედიციამ (ხელმძღვანელი კ.ფიცხელაური). გაიწმინდა ფერდობის საყრდენი კედლის შემორჩენილი ნაწილები. აღმოჩნდა განვით. შუა საუკუნეების კრამიტის ნატეხები. ერთ-ერთი ნატეხი ცისფრად იყო მოჭიქული, მეორეზე რელიეფური ჯვარი იყო გამოსახული. გალავნის გარეთ, სამხრეთ კედელთან გაითხარა ნატეხი ქვითა და დუღაბით ნაშენი ნაგებობის (საჯინიბო?) ნაშთები. შენობა განეკუთვნება განვით. შუა საუკუნეებს. ნაგებობაში (სიგრძ. 18 მ; სიგ. 10 მ. კედლის სისქე 1,2მ ) სამი შესასვლელია: ორი დასავლეთით, ერთი სამხრეთ კედელში. შიგნით კედლებში 33 ოვალური ღრმულია (სიგ. 0,7მ , სიღრმეზე 0,7 მ) (ცხენის ბაგა?). ნაგებობის იატაკის თხრისას აღმოჩნდა რუხი ფერის ჭურჭლის რამდენიმე ნატეხი. შუა საუკუნეების ხანის სამი სამარხი.

კომპლექსის ქვემოთ, ფერდობის ძირში გაითხარა ადრინდელი შუა საუკუნეების სამარხი.

მოპოვებული მასალა ინახება აკც დუშეთის არქეოლოგიურ ბაზაში.

*ფ.დევდარიანი, თ.დვალი, რ. რამიშვილი.*

**206. საცხოვრებელი სახლი,** არქიტექტურული ძეგლი დგას სოფლის ცენტრალურ ნაწილში, გადმოცემის თანახმად აგებული 1914წ, რაჭველი ხელოსნების მიხეილ და სოლია მაისურაძეების მიერ.

სახლი ერთსართულიანია. ზურგის ყრუ კედელი და სარდაფი ნაგებია რიყის ქვისა და აგურის შერეული წყობით, დანარჩენი სამი კედელი ხისაა. საკედლე ფიცრები ერთმანეთთან ჭდობითაა დაკავშირებული.

სახლი ორი ოთახისგან შედგება. ორივე ოთახს დამოუკიდებელი შესასვლელი აივნიდან აქვს, ხოლო ერთმანეთს შუა კედელში გაჭრილი კარით უკავშირდება. ოთახების ზურგის კედელში თითო ბუხარია, ბუხრის ორივე მხარეს თითო მაღალი, ხისდარაბებიანი თახჩაა. შენობას მთავარი (სამხრეთ) და გვერდის (დასავლეთ) ფასადის მხრიდან აკრავს ხისსვეტებიანი, ჭვირული ორნამენტით გაფორმებული აივანი, რომელიც აგურის სწორკუთხა ბურჯებს ეყრდნობა. ბუხარი გვერდის ფასადის აივანზეცაა - ზურგის კედელში.

სახლის დასავლეთ ნაწილში სარდაფია, რომელსაც ჩასასვლელი მთავარი ფასადის მხრიდან აქვს. ამ მხარეს, აგრეთვე დასავლეთ კედელში, თითო დაბალი სარკმელია, ზურგის კედელში კი, ორი სწორკუთხა ნიში.

*თ.დვალი.*

**207. საცხოვრებელი სახლი,** არქიტექტურული ძეგლი დგას ტერტერაანთ უბანში. აგებულია მე-19 საუკუნეში.

სახლი გეგმით სწორკუთხაა (12,7x 7,5 მ), ორსართულიანი. ნაგებია რიყის ქვით აქა-იქ კვადრატული აგურიცაა ნახმარი. ძლიერ დაზიანებულია : დანგრეულია მეორე სართული კედლების მნიშვნელოვანი ნაწილი, ჩამონგრეულია სართულშუა გადახურვა. პირველი სართული სანახევროდ ნანგრევებითაა ამოვსებული.

შენობის პირველ სართულზე მარანია. შესასვლელი მას სამხრეთიდან (მთავარი) და დასავლეთიდან აქვს. ორივე კარი შიგნიდან კედლის სწორკუთხა შეღრმავებაშია ჩასმული, გარედან თაღოვანია. ჩრდილოეთ კედელს რიყის ქვით ნაგები ვიწრო საწნახელი ეკვრის. აღმოსავლეთ და დასავლეთ კედლებში სიმეტრიულად განლაგებულია თითო სწორკუთხა სარკმელი. ორივე სარკმლის გადახურვა ჭერის დონეზეა და მათი ხვრელობი შიგნიდან გარეთკენ მაღლდება. აღმოსავლეთ და ჩრდილოეთ კედლებში სამ-სამი სწორკუთხა ნიშია, დასავლეთისაში - ერთი. იატაკში რამდენიმე მოზრდილი ქვევრია ჩაფლული.

მეორე სართულზე, რომელიც საცხოვრებელი იყო, შესასვლელი აღმოსავლეთიდანაა (შემორჩენილია კარის წირთხლები). აღმოსავლეთ კედელში ერთი სარკმელი და ერთი სწორკუთხა ნიშია. ერთი სწორკუთხა ნიში ჩრდილოეთ კედელშია. სამხრეთ კედლის დასავლეთ მონაკვეთში აივანზე გასასვლელი კარია, შუა ნაწილში - თაღოვანი ბუხარი, რომლის ორივე მხარეს თითო მოზრდილი სწორკუთხა ნიშია. სართულშუა გადახურვა განივი მიმართულებით გადებულ ხის კოჭებე ყოფილა გამართული (შემორჩენილია ნაწილები). სამხრეთისა და დასავლეთის ფასადებზე შემორჩენილია ღია აივნების საყრდენი ძელების ბუდეები.

*თ.დვალი.*

**208. ღვთისმშობლის ეკლესია,** არქიტექტურული ძეგლი დგას სოფლის ცენტრში. აგებულია მე-19 საუკუნეში.

ეკლესია დარბაზულია, აღმოსავლეთით დასრულებულია ღრმა ნახევარწრიული აფსიდით, რომელიც გარედან ხუთწახნაგოვან შვერილშია მოქცეული (15,5x7,7 მ). შენობა ნაგებია რიყის ქვითა და აგურით, შიგნით და გარედან შელესილი და შეთეთრებულია.

ეკლესიაში შესასვლელი დასავლეთიდან და სამხრეთიდანაა. ორივე კარი თარაზულადაა გადახურული. აფსიდში ბრტყელი თაღით გადახურული ორი ვიწრო და მაღალი სარკმელი და ორი თაღოვანი ნიში ერთმანეთის სიმეტრიულადაა განლაგებული. ჩრდილოეთ ნიშის დასავლეთით კიდევ ერთი პატარა ნიშია.

დარბაზის გრძივ კედლებზე მკვეთრად შვერილი სამი წყვილი პილასტრია, რომლებსაც შეისრული კამარის შეისრული საბჯენი თაღები ეყრდნობა. პილასტრებს შორის თითო ყრუ თაღია. ჩრდილოეთ კედლის ოთხივე თაღში საკურთხევლის სარკმლების მსგავსი თითო სარკმელია. სამხრეთით, დასავლეთიდან მეორე თაღში, შესასვლელი, დანარჩენ სამში - თითო სარკმელი. ერთი თაღოვანი სარკმელი დასავლეთით, რომელიც დანარჩენებთან შედარებით ორჯერ უფრო დაბალია. იატაკზე კვადრატული აგურია (19x19x4 სმ) დაგებული.

ეკლესია რიყის ქვის ცოკოლზე დგას. საკურთხევლის ხუთწახნაგა შვერილს დამოუკიდებელი ხუთწახნაგა სახურავი აქვს. შვერილის თითოეულ წიბოს მთელ სიმაღლეზე თითო ვიწრო პილასტრი ასდევს. შვერილის აღმოსავლეთ წახნაგის ღერძზე ყრუ სარკმელია, მოსაზღვრე წახნაგებში - თითო სარკმელი. გრძივ ფასადებზე გლუვი პილასტრების მეშვეობით ოთხ-ოთხი სწორკუთხა არეა შექმნილი, ყოველ არეში თითო სარკმელია. სამხრეთ ფასადის ერთ-ერთ არეში - შესასვლელი.

დასავლეთ ფასადზე შესასვლელი ჩასმულია განიერ თაღოვან საპირეში. კარის ზემოთ საპირის თაღოვან ნაწილში, გამოყვანილია ნახევარწრიული ნიში, რომლის თაღს ირგვლივ ღრმა ღარი ევლება. ფასადის კიდეებში, მთელ სიმაღლეზე, თითო ფართო პილასტრია, რომლებსაც აგურის სამსაფეხურიანი კაპიტელები აქვთ, კაპიტელების ძირთან თითო სწორკუთხა შეღრმავებაა. ფრონტონის არეში გამოსახულია სამი, თითქმის ტოლმკლავა, შეღრმავებული ჯვარი. განაპირა ჯვრების განივი მკლავები ფრონტონის ფუძის ხაზზეა, შუა ჯვარი ფასადის ღერძზეა - განაპირა ჯვრებზე ოდნავ ზემოთ. ეკლესიას ოთხსაფეხურიანი აგურის ლავგარდანი აქვს. ლავგარდნის ქვედა საფეხური დამუშავებულია ერთმანეთზე ბოლოებით გადაბმული ნახევარწრიული თაღებით. ეკლესია გადახურულია თუნუქით.

დასავლეთ კედელზე დაშენებული აგურის სწორკუთხა სამრეკლო ოთხივე მხარეს ნახევარწრიული თაღებითაა გახსნილი. გადახურულია თუნუქის ოთხწახნაგა სახურავით.

*თ.დვალი.*

**209.** **ღვთისმშობლის ეკლესია,** არქიტექტურული ძეგლი დგას ტერტერაანთ უბანში. განეკუთვნება მე-19ს.

ეკლესია დარბაზულია (12,7x7,5 მ). ნაგებია რიყის ქვისა და აგურის რიგების მონაცვლეობით. კამარა და საბჯენი თაღები მთლიანად აგურისაა. ძლიერ დაზიანებულია: ჩამონგრეულია კამარა, საბჯენი თაღები და ჩრდილოეთ კედლის ზედა ნაწილი. ეკლესია 1,2 მ სიმაღლეზე ნანგრევებითაა ამოვსებული.

შესასვლელი დასავლეთიდან და სამხრეთიდანაა. ორივე კარი თარაზულადაა გადახურული. აღმოსავლეთით ღრმა, ნახევარელიფსური აფსიდია. აფისდის ღერძზე ბრტყელი თაღით გადახურული ფართო სარკმელია. სარკმლის ჩრდილოეთით მცირე თაღოვანი ნიში. აფსიდის შუაში კუბური ფორმის ტრაპეზი დგას. საკურთხევლის გვერდებზე სამკვეთლო და სადიაკვნეა, რომლებსაც აღმოსავლეთით თითო სწორკუთხა სარკმელი აქვთ, ხოლო დასავლეთით ვიწრო სწორკუთხა შესასვლელი. სამკვეთლოსა და სადიკავნეს თავზე დამატებითი სათავსები ყოფილა (შემორჩენილია ჩრდ. სათავსის კედლების მცირე ნაწილი). საკურთხევლის ბაქანი მაღალია, იგი აფსიდის მიმართ რამდენადმე წინწამოწეულია და გვერდებზე ოთხსფეხურიანი კიბეები აქვს. დარბაზის ჩრდილოეთ კედელში საკურთხევლის სარკმლის ანალოგიური, სამი სარკმელია, სამხრეთისაში - ორი, დასავლეთისაში - ერთი ვიწრო და დაბალი თაღოვანი საკმელი. სამხრეთ და ჩრდილოეთ კედლების აღმოსავლეთ ნაწილში, სარკმლებს ქვემოთ, თითო სწორკუთხა ნიშია.

ეკლესიის შეისრული კამარა სამ საბჯენ თაღს ეყრდნობოდა. მათგან ორი დარბაზის გრძივი კედლების პილსტრებზე იყო გადაყვანილი, მესამე - დასავლეთ კუთხის პილასტრებზე. პილასტრებს შორის მოქცეული კედლის შეღრმავებული ნაწილები ბრტყელი თაღითაა დასრულებული. დარბაზის დასავლეთ ნაწილში ხის პატრონიკე ყოფილა (შემორჩენილია იატაკის საყრდენი ხის ძელები). ინტერიერი შელესილია.

ეკლესია ერთსაფეხურიან ცოკოლზე დგას. ფასადებზე ორივე შესასვლელი აგურის სოლისებრი წყობითაა გადახურული - თარაზულად. შესასვლელების ზემოთ თითო თაღოვანი შეღრმავებაა. განივ ფასადებზე, ფრონტონებში, თითო შეღრმავებული ჯვარია გამოსახული. ლავგარდანი აგურისაა- სამსაფეხურიანი (ნაწილობრივ შემორჩენილია განივ ფასადებზე). დასავლეთ ფრონტონზე დაშენებულია ოთხ რვაწახნაგა სვეტზე დაყრდნობილი და ოთხივე მხარეს ნახევარწრიული თაღებით გახსნილი აგურის სწორკუთხა სამრეკლო, რომელსაც სახურავი აღარ აქვს.

*თ.დვალი.*

**210. ციხე,** არქიტექტურული, ისტორიული ძეგლი მდებარეობს სოფლის განაპირას, ჩრდილოეთით, მაღალი მთის ძირას, თითქმის დავაკებულ ფერდობზე. ციხე ერთდროული ნაგებობაა, აუგიათ კახეთის თავადებს, ჩოლოყაშვილებს მე-18 საუკუნის შუა წლებში. იგი მოხსენიებული აქვს 1772წ. კახეთში მყოფ გერმანელ მეცნიერსა და მოგზაურს ი.ა. გიულდენშტედტს. ძეგლი ძლიერ დაზიანებულია; ციხის შიდა ნაგებობანი მიწასთანაა გასწორებული, რის გამოც მისი თავდაპირველი სახის წარმოდგენა მთლიანად ვერ ხერხდება.

ციხე გეგმით არასწორი ოთხკუთხედია (50x 55მ), რომლის ოთხივე კუთხეში ცილინდრული კოშკებია აღმართული. ციხის გალავანი მაღალია - ძირითადად ორიარუსიანი, ნაგებია რიყისა და ნატეხი ქვით. შიგნით, გალავნის სამხრეთ-აღმოსავლეთ კუთხეზე და სამხრეთ კედლის დასავლეთ ნაწილზე მიდგმული ყოფილა საცხოვრებელი ნაგებობები, ხოლო ჩრდილოეთ კედლის დასავლეთ ნაწილზე სასახლე. ციხეს შესასვლელი სამხრეთიდან და დასავლეთიდან აქვს. სამხრეთ (მთავარ) შესასვლელს (სიგ. 1,7 მ) ძირს დახრილი ორი სათოფური იცავდა, ხოლო დასავლეთ (სათადარიგო) კარს (სიგ. 1 მ) მაღლა დატანებული ერთი სათოფური. სამხრეთ შესასვლელს სწორკუთხედში ჩასმული ნახევარწრიული თაღი აქვს. თაღის თავზე, აგურის წყობის შეღრმავებით, ჯვარია გამოსახული, გვერდებზე - რომბები.

ციხის სამხრეთ-აღმოსავლეთ კუთხეზე მიდგმული ნაგებობა (შემორჩენილია ფრაგმენტები) გეგმით კვადრატს (7x6მ) უახლოვდება. გალავნის სამხრეთ კედელზე შემორჩენილი დეტალებიდან ჩანს, რომ იგი სამსართულიანი ყოფილა. პირველი სართული დამხმარე იყო, გარე კედელში სათოფურებით. მეორე სართულის კედლის შუაში თაღოვანი ბუხარია, რომლის გვერდებზე თითო პატარა ნიშია. ბუხრის მარჯვნივ მოზრდილი სწორკუთხა ნიში და შეწყვილებული სათოფურია, მარცხნივ - კვადრატული სარკმელი და ორი სათოფური. მესამე სართულის კედელიდან მცირე ნაწილია შემორჩენილი და მისი გადაწყვეტა არ ირკვევა.

გალავნის სამხრეთ კედლის დასავლეთ ნაწილზე მიდგმული ნაგებობა სამსართულიანი ყოფილა. იგი სწორი კუთხით დაკავშირებული ორი ფრთისგან შედგებოდა. ნაგებობის დიდი ნაწილი გალავანზეა მიდგმული, ხოლო ნაწილი ეზოში ღრმად შემოდის. პირველი სართული (ნანგრევებითაა ამოვსებული) აქაც დამხმარეა. მეორე სართულზე გარე კედელში პირდაპირი და ძირს დახრილი სათოფურებია, მე-3 სართულის მთელ სიგრძეზე, აივანი ყოფილა მოწყობილი, ნაგებობას და ციხის მთავარ შესასვლელს შრის, კედლის ქვედა იარუსზე, ერთ ხაზზე განლაგებულია ცალმაგი და ორმაგი სათოფურები, ზედა იარუსზე - პირდაპირი და ძირს დახრილი ცალმაგი სათოფურებია.

გალავნის ჩრდილოეთ კედელზე მიდგმული სასახლე (15x6 მ) ორსართულიანი ყოფილა. ამ ადგილას გალავანი სამიარუსიანია. კედელში სხვადასხვა ზომის ნიშებია. სასახლეს ბანური სახურავი ჰქონია, რომლის ზემოთ, გალავნის მესამე იარუსზე , მრავალი ცალმაგი და ორმაგი სათოფურია. სათოფურები კედლის დანარჩენ ნაწილშიცაა.

გალავნის დასავლეთ კედელი ორიარუსიანია. ქვედა იარუსზე ერთი კარი და მის მახლობლად ერთი სათოფურია. მეორე იარუსზე ერთმანეთს ენაცვლება ცალმაგი და ორმაგი სათოფურები.

გალავნის აღმოსავლეთ კედელიც ორიარუსიანი. მეორე იარუსზე დახრილი და პირდაპირი ცალმაგი სათოფურები მორიგეობითაა განლაგებული. იარუსის ბოლოებში, კედელში საპირფარეშოებია მოწყობილი.

გალავნის კუთხეებში ცილინდრული კოშკები დგას. ოთხივე კოშკი ოთხსართულიანია.

სამხრეთ-დასავლეთ კოშკის პირველი სართული დამხმარე სათავსია. მეორე სართულზე, კარის პირდაპირ, ნახევარწრიული ბუხარია, კარის მარჯვნივ - მესამე სართულზე ასასვლელი კიბე. ბუხრის მარცხნივ ერთი ცალმაგი სათოფურია, მარჯვნივ - ცალმაგი და ორმაგი სათოფურები, ხოლო ზემოთ, ოთხკუთხა ნიშში - შეწყვილებული სათოფური. მესამე სართულზე ცალმაგი და ორმაგი სათოფურები და სამი კვადრატული (0,5x0,5 მ) ხვრელია (მშვიდობიანობის დროს სარკმლად იყენებდნენ, ომიანობის დროს -სალოდედ და საზარბაზნედ). მეოთხე სართულზე, ჩრდილოეთით, საპირფარეშოა.

ციხის სამხრეთ-აღმოსავლეთ კუთხეში მდგარი კოშკის იქვე, გალავნის კუთხეში მიდგმულ შენობასთან ერთად, ერთ მთლიან ნაგებობას წარმოადგენდა. პირველი სართული ამ კოშკშიც დამხმარე დანიშნულებისა ყოფილა. მეორე სართულზე, შესასვლელის პირდაპირ, ბუხარია. კედლებში სამი ორმაგი და ექვსი ცალმაგი სათოფურია. მესამე სართულზე, სხვადასხვა დონეზე, შვიდი ცალმაგი და ხუთი ორმაგი სათოფურია განლაგებული. სამხრეთ-აღმოსავლეთით და სამხრეთ-დასავლეთით ორი დიდი ზომის ხვრელობია. ასეთივე სამი ხვრელობი და ცალმაგი და ორმაგი სათოფურები მეოთხე სართულზეცაა.

ჩრდილო-აღმოსავლეთ კოშკის პირველ და მეორე სართულებზე შესასვლელი ცალ-ცალკეა, ეზოს მხრიდან. პირველ სართულზე ოთხი შეწყვილებული სათოფურია. მეორე სართულზე, კარის პირდაპირ, მოზრდილი ბუხარია. სამხრეთ და ჩრდილო კედლებში შეწყვილებული სათოფურიანი თითო ნიშია. ერთი სათოფური უნიშოა. მესამე სართულზეც ასევეა განლაგებული სათოფურები. ამ სართულზე ჩრდილო-დასავლეთის ღრმა და მაღალ ნიშში, საპირფარეშო იყო. მეოთხე სართულზე, დახრილი და პირდაპირი სათოფურების გარდა, დიდი ხვრელობებიცაა.

ჩრდილო-დასავლეთ კოშკის პირველი სართულის კედლებში ხუთი შეწყვილებული სათოფურია, მეორე და მესამე სართულებზე - ცალმაგი და შეწყვილებული სათოფურები და შეისრულთაღიანი თითო ბუხარი. მეოთხე სართულზე ორი თითო და სამი ორმაგი სათოფური და ორი სარკმლისმაგვარი ხვრელობია. ჩრდილო-აღმოსავლეთით, ღრმა ნიშში, საპირფარეშოა.

ყველა კოშკის შესასვლელი სწორკუთხაა. სართულშუა გადახურვა და საბრძოლო ბილიკები ხის ყოფილა.

ციხის შუა ნაწილში დგას ღვთისმშობლის ეკლესია. იგი გეგმით სწორკუთხაა (10,9 x7,7 მ ), ნაგებია რიყის ქვით. კამარა, საბჯენი თაღები და კარ-სარკმელი ღიობები აგურითაა გამოყვანილი. ეკლესია შიგნით და გარეთ შელესილია. შესასვლელი სამხრეთიდან და დასავლეთიდან აქვს. ორივე კარს შეისრული თაღი ხურავს, აღმოსავლეთით ნახევარწრიული აფსიდია, რომლის ღერძზეც ერთი შეისრული სარკმელია. სარკმლის ჩრდილოეთით ორი ნიშია, სამხრეთით - ერთი. მათგან ორში კედელში მოწყობილ მცირე სათავსებში ასაძრომი ხვრელებია. ორივე სათავსს აღმოსავლეთით თითო ვიწრო სარკმელი აქვს. საკურთხევლის შუაში ქვით ნაშენი კუბური ტრაპეზი დგას. საკურთხევლის ბაქანს, რომელიც ნავს იატაკზე ერთი საფეხურით მაღალია, შუაში ნახევარწრიული ამბიონი აქვს.

დარბაზის გრძივ კედლებზე სამი წყვილი პილასტრია, რომლებსაც შეისრული საბჯენი თაღები ეყრდნობა. შეისრულია კამარაც. პილასტრების აღმოსავლეთ წყვილი და მათზე დაყრდნობილი საბჯენი თაღი საკურთხეველს დარბაზისგან გამოყოფს.

ფასადებზე ორივე შესასვლელი ჩასმულია კედლის ოდნავ შეღრმავებულ სწორკუთხა არეში, რომლიც დასრულებულია აგურის ორსაფეხურიანი ფაზით. დასავლეთ კარის გვერდებზე აგურის წყობის შეღრმავებით გამოსახულია თითო რომბი. კედლები დასრულებულია აგურის საფეხურებიანი ლავგარდნით, რომელსაც განივ ფასადებზე, ძირებთან ჰორიზონტალური შემონაკეცები აქვს.

ციხის სამხრეთ-დასავლეთ მონაკვეთში წყაროა.

*თ. დვალი, პ. ზაქარაია.*

*ბიბლ.:52: 158: 80: 69-80: 84: 394-399: 447ბ*

**211. ცხრაკარას მონასტერი,** არქიტექტურული მონუმენტი. ხელოვნების ძეგლი მდებარეობს სოფლის დასავლეთით 3-4 კმ-ზე, მთებში.

მონასტერი შედგება რამდენიმე ეკლესიისა და სხვა ნაგებობებისგან, რომლებსაც გარს ევლებათ არაწესიერი მოხაზულობის დაბალი გალავანი. მონასტრის მთავარი ნაგებობაა მე-5 საუკუნის შუა წლების ბაზილიკა. ჯერ კიდევ ძველ დროს, როგორც ჩანს მე-8-მე-9 საუკუნეებში, ეკლესია საფუძვლიანად შეუკეთებიათ, რამაც მისი თავდაპირველი ფორმების მნიშვნელოვანი ცვლილებები გამოიწვია. ამ დროს მისთვის სამხრეთიდან და ჩრდილოეთიდან დარბაზული ეკლესიები, ხოლო დასავლეთიდან კარიბჭე მიუშენებიათ. მომდევნო ხანებში ბაზილიკის ჩრდილოეთ ნავის თავზე მოუწყვიათ დაბალი კამაროვანი სათავსი. უფრო გვიან (მე-15ს-ში) ამ სათავსზე დაუდგამთ აგურის სამრეკლო, ხოლო ბაზილიკაზე სამხრეთიდან მიშენებულ ეკლესიაზე, აღმოსავლეთიდან სწორკუთხოვანი დარბაზი მიუდგამთ. მეორე ნაგებობა ბაზილიკის შუა ნავის აღმოსავლეთ კედელზეა მიყრდნობილი. ბაზილიკის ჩრდილო-აღმოსავლეთით შემორჩენილია პატარა დარბაზული ეკლესიის ნანგრევები, ხოლო დასავლეთით (დაახლოებით 4 მ-ზე) განივით. შუა საუკუნეების დარბაზული ეკლესია. ამ ეკლესიის სამხრეთით კი, პატარა კამარაჩამოქცეული შენობაა ( მონასტრის ბიბლიოთეკა?)

1984-87 წლებში ძეგლზე სარესტავრაციო სამუშაოები ჩაატარა სპეც. სამეცნ-სარესტ. საწ. გაერთიანებამ (რესტავრაციის პროექტის ავტორი არქიტექტორი და. ჭიკაიძე), აღდგა ბაზილიკისა და მასზე მიშენებული ეკლესიების კედლების ჩამოშლილი ნაწილები, დასავლეთით მდგარი ეკლესიის საპირე წყობა და სამრეკლოს დანგრეული ნაწილი; ნანგრევებისგან გაიწმინდა და კონსერვაცია გაუკეთდა ბაზილიკის ჩრდილო-აღმოსავლეთით მდგარ დარბაზულ ეკლესიას და სამხრეთ-დასავლეთით მდებარე პატარა სწორკუთხა ნაგებობას; ბაზილიკა, მასზე მიშენებული ეკლესიები და დასავლეთით მდგარი ეკლესია გადაიხურა კრამიტით.

ბაზილიკა გეგმით სწორკუთხაა (10x8,7მ), ნაგებია რიყის ქვითა და მცირე ზომის ნატეხი ქვით. კონსტრუქციულად საპასუხისმგებლო ნაწილები გამოყვანილია მოყვითალო ფერის შირიმით. ძეგლი ქართული საეკლესიო არქიტექტურის ადრეული საფეხურის ერთ-ერთი საყურადღებო ნიმუშთაგანია. საეკლესიო სივრცეს აქ ქმნის მხოლოდ მთავარი და ჩრდილოეთ ნავი; სამხრეთ ნავი მთავარი ნავისგან ყრუ კედლით ყოფილა გამიჯნული და მას მხოლოდ ერთი შესასვლელი უკავშირდებოდა. შუა ნავი ვიწრო და მოკლეა და გვერდების ნავებთან შედარებით ბევრად მაღალი. განათებულია ცუდად. აღმოსავლეთით მას ნახევარწრიული აფსიდი აქვს, რომლის ღერძზე თაღოვანი სარკმელია გაჭრილი. ერთი ასეთივე სარკმელი ნავის სამხრეთ კედელშიცაა. საკურთხევლის სარკმლის ქვემოთ, კედელზე, სწორკუთხა ტრაპეზია მიშენებული. აფსიდს მთელ სიგრძეზე საფეხურები გასდევს. აფსიდი კონქითაა გადახურული, რომლის ნახევარწრიული თაღი შირიმის მარტივი პროფილს (თარო და დახრილი სიბრტყე)იმპოსტებს ეყრდნობა. საკურთხეველი ნავის დანარჩენი სივრცისგან მოგვიანებით აგებული აგურის კანკელითაა გამიჯნული. მე-8-მე-9 საუკუნეებში გრძივი კედლების აღმოსავლეთ ნაწილის ზედა ნახევარი და კამარის ნაწილი აღუდგენიათ, აღდგენის დროს, გრძივ კედლებზე მოუწყვიათ ორ-ორი ყრუ თარი, რომლები ორ პილასტრსა და მათ შორის მოქცეულ ნახევარსვეტს ეყრდნობა. პილასტრების აღმოსავლეთ წყვილი აფსიდის მხრებთან მეორე საფეხურს ქმნის. თაღები და პილასტრები შირიმითაა გამოყვანილი. შირიმისაა აფსიდის მხრებით. კედლების დასავლეთ ნაწილი და მათ ზემოთ კამარა ცვლილებების გარეშეა. კამარა დაყრდნობილია საბჯენ თაღზე, რომელიც თავდაპირველი და განახლებული ნაწილების საზღვარზეა. შუა ნავი ჩრდილოეთ ნავს სწორკუთხა ბურჯზე გაყვანილი ორი ნახევარწრიული თაღით უკავშირდება.

ჩრდილოეთ ნავი არსებითი გადაკეთებების გარეშეა შემორჩენილი. ნავის აღმოსავლეთ კიდეში სწორკუთხა სამკვეთლოა, შესასვლელი ჩრდილოეთ ნავიდან. კარი ნავის მხრიდან ნახევარწრიული თაღითაა გადახურული, ხოლო შიგნით - სწორკუთხაა. მეორე კარი (გვიანდელია) სამხრეთ კედელშია. იგი შუა ნავის საკურთხეველში გადის. ამ მხრიდან კარის გვერდები გასწორებულია კვადრატული აგურით. სამკვეთლოს აღმოსავლეთით ვიწრო სარკმელი აქვს. გადახურულია პირამიდული ფორმის სხმული კამარით. ნავის ჩრდილოეთ კედელში სწორკუთხა კარია, რომლითაც ბაზილიკა ჩრდილოეთიდან მიშენებულ ეკლესიას უკავშირდება. ნავი გადახურულია ცილინდრული კამარით, რომელსაც კონსოლებზე დაყრდნობილი საბჯენი თაღი ორ თანაბარ ნაწილად ყოფს. ნავის დასავლეთ კიდეში განიერი თაღია, რომლითაც ჩრდილოეთ ნავი დასავლეთისას უკავშირდებოდა. თაღი დაყრდნობილი იყო პილასტრებზე, რომლებიც დასავლეთ ნავის კამარის აღდგენის დროს ჩამოუჭრიათ.

სამხრეთ ნავი გვიანი შეკეთებების შედეგად მნიშვნელოვნადაა სახეშეცვლილი. ნავი ორი განივი თაღით გაყოფილია სამ ნაწილად. აღმოსავლეთ ნაწილში აფსიდია, დამოუკიდებელი საკურთხევლით და ტრაპეზით. ფართო თაღი, რომელიც ნავის ამ ნაწილს შუა ნავთან აკავშირებს, მოგვიანებითაა გაჭრილი. აფსიდი თავდაპირველად უსარკმლო ყოფილა. ამჟამად აფსიშდში არსებული სარკმელი გვიანდელია. ნავის დასავლეთ ნაწილი დასავლეთ ნავში გახსნილია თაღთი (გვიანდელია), რომელსაც ნავის კამარა ეყრდნობა. ნავის შუა ნაწილი გეგმით კვადრატულია და გუმბათოვანი კამარა ხურავს. გუმბათი რვაკუთხედზეა დასმული. გუმბათქვეშა კვადრატიდან გუმბათს საფუძვლის რვაკუთხა მოხაზულობაზე გადასასვლელად გამოყენებულია გუმბათქვეშა კვადრატის ოთხივე კუთხეში ჩასმული შირიმის თითო ქვა, რომელშიც ტრომპისმაგვარი ელემენტია ამოკვეთილი. გუმბათის ნახევარსფეროს წყობაში, რომელიც შირიმითაა შესრულებული, გამოყვანილია თანაბარმკლავიანი რელიეფური ჯვარი. ნავის აღმოსავლეთ და დასავლეთ ნაწილები გადახურულია სხმული კამარებით, რომელთა ჩრდილო ქუსლი შუა ნავის კედელზე მიშენებულ თაღებს (გვიანდელია) ეყრდნობა.სამხრეთ ნავს სამხრეთით ერთი სწორკუთხა (მთავარი) და ერთი თაღოვანი შესასვლელი აქვს, რომლებიც სამხრეთის ნავს სამხრეთიდან მიშენებულ დარბაზულ ეკლესიასთან აკავშირებდნენ.

ეკლესიის დასავლეთ ნავი გვერდის ნავებზე რამდენადმე განიერია, გადახურულია სხმული კამარით, რომლის აღმოსავლეთ ქუსლის საყრდენად შუა ნავის დასავლეთ კედელზე მიშენებულია პილასტრებზე დაყრდნობილი სამი სხვადასხვა მალის თაღი. მათგან შუა თაღში შუა ნავის ფართო და მაღალი თაღოვანი შესასვლელია მოქცეული. ნავის დასავლეთ კედელში სწორკუთხა კარია, რომელიც ბაზილიკაზე დასავლეთიდან მიშენებულ კარიბჭეში გადის.

ბაზილიკის შუა ნავის საკურთხეველსა და კედლებზე შემონახულია მხატვრობა, რომელიც შესრულებულია მე-16 საუკუნეში გარსევან ჩოლოყაშვილის ასულის ანასტასიას (მონაზვნობაში ანა) შეკვეთით.

საკურთხევლის მხატვრობა სამ რეგისტრადაა დაყოფილი. პირველი რეგისტრი, კონქის კომპოზიცია, აღარ არსებობს. მეორე რეგისტრში გამოსახულია საიდუმლო სერობა, მესამისაში - წმ. მსხვერპლის თაყვანისცემა - ბარძიმზე გამოსახულია ქრისტე, რომლისკენაც ორივე მხრიდან მიმართული არიან ეკლესიის მამები. მხატვრობა დასრულებულია ფართო ორნამენტული ზოლით (მარმარილოს ფილების იმიტაცია).

შუა ნავის მხატვრობის უმეტესი ნაწილი დაღუპულია. ჩრდილო კედლის აღმოსავლეთ მონაკვეთზე, თაღებს ზემოთ, შემორჩენილია ცალკე მდგომ წმინდანთა ფიგურების ფრაგმენტები. ერთ-ერთ წმინდანს მცენარეული ორნამენტით შემკული, მკვეთრი წითელი სამოსი აცვია და მხარზე ოლარი აქვს. ზემოთა, დაზიანებული სცენიდან მხოლოდ მთები გაირჩევა.

დასავლეთ კედლის შუა ნაწილში მიძინების ფრაგმენტია შემონახული, შესასვლელის თავზე- ქრისტე ფხიზელი თვალი, იქვე, კედლის სამხრეთ მონაკვეთზე - გვირგვინოსანი მოხუცი, რომელიც კალმით წერს გრძელ, გაშლილ გრაგნილზე, ტექსტი ბერძნულია. ასევე ბერძნულია მისი ვინაობის აღმნიშვნელი წარწერაც „წმინდა დ.“ (დავითი). ქვემოთ, შესასვლელის სამხრეთით, ორი ქტიტორია გამოსახული. მათგან ქალის გამოსახულება უკეთაა შემონახული. მისი თეთრი თავსაბურავის ბოლოები მხრებამდეა დაშვებული. თავსაბურავზე ოქროს სალეტე აქვს შემოჭერილი, აცვია ღილებიანი და ქამრიანი ვარდისფერი კაბა, მოსხმული აქვს ღია მწვანე მოსასხამი და ხელში უჭირავს მოწითალო-ყავისფერი კრამიტით გადახურული ეკლესიის (ბაზილიკის) მოდელი, რომლის შუა ნავზე ჯვარია აღმართული. კედლის ცენტრალურ მონაკვეთზე, ცის სეგმენტში, გამოსახულია მაცხოვრის ხელები, რომლებიც ქტიტორებს აკურთხებს. ამავე კედელზე, შესასვლელის ჩრდილოეთ წირთხლზე, შარავანდის ნაწილია შერჩენილი.

სამხრეთ კედლის დასავლეთ ნაწილში ქტიტორთა ორი ფიგურაა შემორჩენილი. ერთი მათგანი ძალიან დაზიანებულია და არ გაირჩევა, მეორე მუხლმოყრილი პატარა ბიჭია, რომელიც ოდნავ დაგრძელებული თხელი სხეულითა და ხელების მოძრაობით სპარსული მინიატურის პერსონაჟს მოგვაგონებს. შესასვლელის დასავლეთ წირთხლზე, გამოსახულ წმინდას ვინაობის განმსაზღვრელი ბერძნული წარწერა ახლავს. იკითხება პირველი ასო „მ“ (მარინე?).

შუა ნავის ჩრდილოეთ ნავთან დამაკავშირებელი თაღების სოფიტები მცენარეული ორნამენტითაა შემკული. ჩრდილო-აღმოსავლეთ თაღის სოფიტზე ყვითელ ფონზე, გამოსახულია სინგურის და ნარინჯისფერი, ტიტას მსგავსი დიდი ყვავილები. ჩრდილო-დასავლეთ თაღის სოფიტზე კი, თეთრი ყვავილები ჩაწნულია ღია მწვანე, ყავისფერ და წითელ ბაფთებში. დასავლეთ შესასვლელის თაღის სოფიტი შემკულია დიდი ფოთლებითა და თეთრ ფონზე გამოსახული მცირე ფარდულებით. მცენარეული ორნამენტის ნაშთი შემორჩენილია სამხრეთ შესასვლელის თაღის სოფიტზეც. ამ ორნამენტების ფერადოვანი გამა სუფთა და ჟღერადია.

ეკლესიის აღმოსავლეთ ფასადზე შუა და ჩრდილო ნავის სარკმლებს შირიმის ჰორიზონტალურგადანაკეცებიანი რელიეფური თავსართები აქვთ. კედლები დასრულებული ყოფილა საფეხუროვანი ლავგარდნით (გვიანდელია), რომელიც ჩვეულებრივად და კუთხურად დაწყობილი აგურის რიგების მონაცვლეობისგან შედგებოდა.

ბაზილიკის დასავლეთ შესასვლელის წინ სწორკუთხა კარიბჭეა (4x3,3 მ) შესასვლელები მას სამხრეთიდან და დასავლეთიდან აქვს. ჩრდილო კედელში მცირე ზომის აფსიდისმაგვარი ნიშია, რომელიც იატაკის დონიდან იწება. კარიბჭე გადახურულია კვადრატულ საფუძველზე დაყრდნობილი ჯვროვანი კამარით. სახურავი ორფერდაა.

ბაზილიკაზე სამხრეთიდან მიშენებული ეკლესია, რომლის ჩრდილო კედელი ბაზილიკის სამხრეთ ნავის სამხრეთ კედელზეა დაშენებული გეგმით სწორკუთხაა (6,9x3,6 მ), ნაგებია ნატეხი ქვით. წყობა ირეგულარულია. გვიანდელი შეკეთების დროს კვადრატული აგურია ნახმარი. შესასვლელი სამხრეთიდანაა. კარი ორივე მხრიდან კედლის თაღოვან შეღრმავებულ არეშია ჩასმული. მისი წირთხლები და გადახურვა კარგად გათლილი შირიმისაა. ეკლესიას აღმოსავლეთით ნახევარწრიული აფსიდი აქვს, აფსიდის ღერძზე თარაზულად გადახურული განიერი სარკმელია. სარკმლის გვერდებზე თითო პატარა სწორკუთხა ნიშია, ხოლო ქვემოთ, კედელზე, მიშენებულია სწორკუთხა ტრაპეზი. აფსიდი გადახურულია კონქით, რომლის თაღი ნახევარწრიული ფორმისაა და იმპოსტები არა აქვს. კანკელი აგურისაა (გვიანდელია). იგი აფსიდის მხრების ხაზიდან წინ წამოწეულია, რის გამოც საკურთხევლის სიღრმეზე გაზრდილია და დარბაზის სიგრძეს უტოლდება. დარბაზის კამარა ნახევარწრიულია. დარბაზის დასავლეთ კედელში და სამხრეთ კედლის აღმოსავლეთ კიდეში თითო სწორკუთხა სარკმელია. დასავლეთ კედელზე კი, ფართო და მაღალი ყრუ თაღი.

ეკლესიის კანკელსა და დასავლეთ კედელზე შემორჩენილია მე-16 საუკუნის მხატვრობა. კანკელის ზედა რეგისტრში ვედრების კომპოზიცია და 12 მოციქულია წარმოდგენილი. აღსავლის კარის ჩრდილოეთით ღვთისმშობლის გამოსახულებაა, მის გვერდით წმ. პეტრესა და კიდევ ორი მოციქულის გამოსახულების ნაშთი. ღვთისმშობელსა და წმ. პეტრეს ასომთავრული წარწერები ახლავს. აღსავლის კარის სამხრეთით მუქ ლურჯ ფონზე ოთხი მოციქულის წელზედა გამოსახულებაა. საკურთხევლის მხრეს, აღსავლის კარის სამხრეთით ჩანს წმინდანის კორსეტი. აღსავლის კარის თაღის სოფიტზე გეომეტრიული ორნამენტია (მუქი ლურჯი და ყვითელი სწორკუთხედები).

კანკელის მხატვრობის მანერა განსხვავებულია და სხვა ოსტატის ხელზე მიუთითებს. ნახატისათვის დამახასიათებელია გამოსახულებათა მინიატურული ზომები, სახესა და ტანსაცმელზე სქელ ფენად დატანილი ღია საღებავი.

ამავე მინაშენის კამარის სამხრეთ ნაწილში გაირჩევა მაცხოვრის შარავანდი და მაღალი შენობის ნაწილი. დასავლეთ კედელზე, თაღის ქვედა ნაწილში, ჩანს ორი ქტიტორის ფიგურა და მათ შორის მაცხოვრის წელზედა გამოსახულება. ჩრდილოეთ მხარეს მდგომი მამაკაცის თანმხლები ასომთავრული წარწერიდან შემორჩენილია ფრაგმენტი „ასდან“. თაღის ჩრდილო და სამხრეთ მხარეს ორ რეგისტრად განლაგებულია ოთხი წმინდანი. ზედა რეგისტრში, მედალიონებში მოთეთრო ყვითელი და მოწითალო ყავისფერი კონცენტრული წრეების ფონზე, გამოსახულია ორი წმ. დედა ჯვრით ხელში. ორივეს მოგრძო სახე და სწორი, დახვეწილი ნაკვთები აქვს. სახის დამუშავება რბილია. ყვითელ (ძირითად) ტონზე დატანილია ყირმიზი და გამჭვირვალე მწვანე ჩრდილები. ტანსაცმლის დამუშავება ფერადოვანი გრადაციის ილუზიას ქმნის.

ბაზილიკისა და სამხრეთ მინაშენის მხატვრობა თავისი დროის მეტად დახელოვნებული ოსტატის მიერაა შესრულებული. მხატვრობა მჭიდროდ უკავშირდება პალეოლოგოსთა ხელოვნების მხატვრულ ტრადიციას.

გარედან ეკლესიის კედლები დასრულებულია შირიმის მაღალი ლავგარდნით (გვიანდელია), რომლის პროფილს თარო შეზნექილი მრუდი ზედაპირი და ლილვი შეადგენს.

ბაზილიკაზე ჩრდილოეთიდან მიშენებული დარბაზული ეკლესია (8,2x5,3 მ) ნაგებია ნატეხი ქვით, გარეთა კუთხეებში და შესასვლელის წირთხლებად გამოყენებულია შირიმის გათლილი ქვები. შესასვლელი დასავლეთიდანაა. კარი ორივე მხრიდა სწორკუთხაა. აღმოსავლეთით ნახევარწრიული აფსიდია, მის ღერძზე ერთი თარაზულად გადახურული სარკმელია, სარკმლის ორივე მხარეს - თითო პატარა ნიში. საკურთხეველში ქვის ტრაპეზი დგას. საკურთხევლის კონქის ნახევარწრიულ თაღს იმპოსტები არა აქვს. ნახევარწრიულია დარბაზის კამარაც. დარბაზის დასავლეთ და ჩრდილოეთ კედლებში თითო თარაზულად გადახურული სარკმელია, სამხრეთ კედელში - ფართო და მაღალი თაღი, რომელშიაც ბაზილიკის ჩრდილო კარი გამოდის. ეკლესიის იატაკის ქვეშ. ერთმანეთისგან კედლის გამიჯნული ორი კამაროვანი სათავსია (საძვალე?). ამ სათავსებში ჩასასვლელი კიბეზე დარბაზის დასავლეთ ნაწილშია.

სამრეკლო რვაწახნაგაა, ნაგებია მთლიანად კვადრატული აგურით. შემორჩენილია მცირე ნაწილი. სამრეკლოზე ასასვლელი ბაზილიკის ჩრდილო ნავის სახურავზე მოწყობილი სათავსიდანაა - კამარაში გაჭრილი სწორკუთხა ხვრელიდან, რომლის შემდეგ (ჩრდ. ეკლესიის სახურავზე) იწყება სამსაფეხურიანი კიბე.

სამრეკლოს საფეხუროვანი ლავგარდანი ჰქონია (შემორჩენილია მცირე ნაწილი), რომელიც ჩვეულებრივად დაწყობილი და კუთხით წინწამოწეული აგურის რიგების მონაცვლეობისგან შედგენა. მსგავსი პროფილის ლავგარდანი გაუკეთდა სამრეკლოს აგებისას ბაზილიკასაც.

ბაზილიკის შუა ნავის აღმოსავლეთ ფასადზე მიბჯენილია ნატეხი ქვით ნაგების სწორკუთხა ნაგებობა ( 6,6x5,7 მ ). იგი შედგება ერთი კამაროვანი ოთახისგან, რომელიც აღმოსავლეთით ერთიანი თაღითაა გახსნილი. თაღი კარგად გათლილი შირიმის ქვითაა გამოყვანილი და გარედან კედლის მცირედ შეღრმავებულ თაღოვან არეშია ჩასმული. ამჟამად კამარა და თაღი ჩამონგრეულია.

ბაზილიკის სამხრეთ ნავისა და მასზე სამხრეთიდან მიშენებული ეკლესიის წინ აგურებით ნაგები კვადრატული დარბაზის (7,6x7,5 მ) ნანგრევებია. შესასვლელი მას სამხრეთიდან ჰქონია, ხოლო აღმოსავლეთით, ორ რვაწახნაგა ბურჯზე დაყრდნობილი სამი ფართო და მაღალი შეისრული თაღით იყო გახსნილი. დარბაზის დასავლეთ კედლის ხაზზე (რვაწახნაგა ბურჯების მოპირდაპირედ ) ორი სწორკუთხა ბურჯია, სამხრეთ და ჩრდილოეთ კედლების შუაში - თითო მძლავრი ორსაფეხურიანი პილასტრი. დარბაზი, როგორც ჩანს, რთული ფორმის კამარით ყოფილა გადახურული. კამარა დაყრდნობილი იყო ბურჯებზე გადაყვანილ (აღმ.-დასავლეთის მიმართულებით) ორ საბჯენ თაღზე, რომლებსაც სამხრეთიდან და ჩრდილოეთიდან პილასტრებიდან ამოსული თითო თაღი ერთვოდა.

ბაზილიკის დასავლეთით 4 მ-ზე დგას შირიმით გათლილი კვადრებით მოპირკეთებული მე-14-მე-15 სს. დარბაზული ეკლესია (7,3x5,2), რომელსაც შესასვლელი დასავლეთიდან აქვს აღმოსავლეთით საკურთხევლის აფსიდია. აფსიდის ბოლოებთან თითო მარტივი პილასტრია, რომლებსაც ნახევარწრიული საბჯენი თაღი ეყრდნობა. აფსიდის ღერძზე თაღოვანი სარკმელია. თითო მსგავსი სარკმელი გრძივი კედლების აღმოსავლეთ ნაწილშია. ერთი მრგვალი სარკმელი დასავლეთ კედელშია. საკურთხეველი ეკლესიის დანარჩენი სივრცისგან გამოყოფილია კანკელით. დარბაზის შირიმი ნაწყობი კამარა ორ საბჯენ თაღს, ეყრდნობა, თაღები მარტივი პროფილის კონსოლებს. ერთი თაღი კამარის შუაშია, მეორე- დასავლეთ კიდეში. ეკლესია მოხატული ყოფილა. მხატვრობა მე-16 საუკუნის მე-2 ნახევარში უნდა იყოს შესრულებული.

საკურთხევლის მხატვრობა დაყოფილია სამ რეგისტრად : პირველი და მეორე რეგისტრები ერთმანეთისგან გამოყოფილია ფართო ორნამენტული ზოლით. ზედა პირველ რეგისტრში (კონქში) შემორჩენილი ფრაგმენტების მიხედვით, აქ გამოსახული ყოფილან ტახტზე მჯდომი ღვთისმშობელი ჩვილი ქრისტეთი და მთავარანგელოზები - მიქელი და გაბრიელი. მეორე რეგისტრში ზიარების სცენაა, რომელსაც სარკმელი ორ ნაწილად ყოფს. სარკმლის ორივე მხარეს გაირჩევა ქრისტესა და ხუთ-ხუთი მოციქულის გამოსახულება, მესამე რეგისტრში ეკლესიის მამების ოთხ-ოთხი ფიგურაა.

კამარის საბჯენ თაღებს გასდევს მსხვილი მცენარეული ორნამენტი, რომელშიც ჩართულია წინასწარმეტყველთა წელზედა გამოსახულებები. თაღებს შორის, კამარაში, ორი დიდი მედალიონია. აღმოსავლეთისაში გამოსახულია ყოვლისმპყრობელი ქრისტე, რომელიც მარჯვენა ხელით აკურთხებს, ხოლო მარცხენაში დახურული სახარება უჭირავს. მეორე მედალიონში მხოლოდ წარწერა („წწყლი“- წინასწარმეტყველი) გაირჩევა. ათორმეტ დღესასწაულთა ციკლი ორ რეგისტრად გასდევდა ეკლესიის კედლებს. რეგისტრები ერთმანეთისგან გამოყოფილია ფართო მცენარეული ზოლით. ზედა რეგისტრში გამოსახული იყო ხარება, შობა, მირქმა, ნათლისღება, ფერისცვალება, ლაზარეს აღდგინება.

მეორე რეგისტრის მხატვრობა შემორჩენილია მხოლოდ დასავლეთ კედელზე. აქ გამოსახულია ჯოჯოხეთის წარმოტყვევნა და ამაღლება.

მხატვარს გამოყენებული აქვს შინდისფერი, ვარდისფერი, ბაცი მწვანე, ოქრა თეთრი და ლურჯი ფერები.

კანკელზე გამოსახულია ვედრება (ქრისტე, მარიამი და იოანე ნათლისმცემელი) და თორმეტი მოციქული.

ეკლესიის ფასადებიდან მოპირკეთების ქვები ყველაზე მეტად დასავლეთ ფასადს შემორჩა. ფასადზე შესასვლელის სწორკუთხა ღიობს ბურთულებზე დაყრდნობილი სადა ლილვი ევლება და ბურთულებზე დაყრდნობილი შეწყვილებული ლილვის თაღოვან ჩარჩოშია ჩასმული. ჩარჩოს თაღის არეში, შესასვლელის თავზე, რელიეფური ჯვარია გამოყვანილი, მოჩარჩოების ზემოთ - მოზრდილი ბურთულა. ბურთულას ზემოთ მრგვალ სარკმელს გრეხილი აქვს შემოვლებული. სარკმლის თავზე ტოლმკლავა ჯვრის რელიეფია. ფასადის წყობაში ჩასმულია გეომეტრიული ორნამენტით შემკული რამდენიმე ქვა.

ეკლესია დგას შირიმით ნაწყობ ლილვიან ცოკოლზე. ლავგარდნის (შემორჩენილია მცირე ნაწილი) პროფილს შეადგენს თარო, შეზნექილი მრუდხაზოვანი ზედაპირი და ლილვი.

ბაზილიკის ჩრდილო-აღმოსავლეთით 7-8 მ-ზე მეორე დარბაზული ეკლესიის (7,9x5 მ) ნანგრევებია.

ბაზილიკის სამხრეთ-დასავლეთით შემორჩენილია გეგმით თითქმის კვადრატული (3,7x3 მ) შენობის კედლები (სიმ 2,4 მ). შენობას ზედა განათება ჰქონია. შესასვლელი სამხრეთიდან აქვს, კომპლექსი შემოზღუდულია ნატეხი ქვით ნაგები არაწესიერი ფორმის დაბალი გალავნით, რომელსაც შესასვლელი აღმოსავლეთიდან აქვს.

*ფ.დევდარიანი, თ. დვალი, მ.ვაჩნაძე.*

*ბიბლ.: 17: 115-116: 224; 351-352: 430: 55; 447ბ.*

**212. წმ.ბარბარეს ეკლესია,** არქიტექტურული ძეგლი დგას სოფლის ჩრდილო-აღმოსავლეთ ნაწილში, ილიქეთის უბანში, ძვ. სასაფლაოზე. განეკუთვნება გვიანდელ შუა საუკუნეებს .

ეკლესია დარბაზულია (8,6x5მ), შეიცავს სხვადასხვა პერიოდის ორ სამშენებლო ფენას. შენობის თავდაპირველი ნაწილი ნაგებია რიყის ქვისა და სხვადასხვა ზომის ნატეხი ქვის ირეგულარული წყობით, დურაბის სქელ ფენაზე, გვიან განახლებული ნაწილი (კამარა, კონქი, შესასვლელების თაღები) გამოყვანილია აგურით. ეკლესია შიგნით და გარედან შელესილია.

ეკლესიაში შესასვლელი სამხრეთიდან და დასავლეთიდანაა. სამხრ. კარი კედლის დას. ნაწილშია, ხოლო დასავლეთისა, ღერძიდან ოდნავ ჩრდილოეთითაა. ორივე შესასვლელი შიგნით თარაზულადაა გადახურული, გარედან - თაღოვანია. თაღი კედლის სწორკუთხა შეღრმავებაშია ჩასმული, რომელსაც აგურის საფეხუროვანი ფრიზი აგვირგვინებს. აღმოსავლეთით ოდნავ ნალისებრი აფსიდია, აფსიდის ღერძზე თაღოვანი სარკმელია. საკურთხევლის შუაში აგურით ნაგები ტრაპეზი დგას. მეორე ტრაპეზი აფსიდის ჩრდ. გვერდზეა მიშენებული. საკურთხეველი დარბაზის იატაკის მიმართ საფეხურითაა შემაღლებული და აფსიდის მხრების ხაზიდან რამდენადმე წინ წამოწეული. ეკლესიის დასავლეთ კედელში ერთი თაღოვანი სარკმელია. დარბაზი გადახურულია შეისრული კამარით.

ეკლესიას შირიმის მაღალი ლავგარდანი აქვს. ლავგარდნის პროფილს შეადგენს თარო, წრეთაგი და ლილვი. დასავლეთ ფრონტონის წვერზე დგას აგურით ნაგები, ოთხივე მხარეს თაღების გახსნილი, ვიწო, სწორკუთხა სამრეკლო. ეკლესია გადახურულია ღარიანი კრამიტით.

*თ.დვალი*.

**213. წმ. ნიკოლოზის ეკლესია,** არქიტექტურული ძეგლი დგას სოფლის განაპირას, ჩრდილო-დასავლეთით. ძველ სასაფლაოზე, თარიღდება მე-16 საუკუნით.

ეკლესია გუმბათოვანია (11x8,8მ), ნაშენია რიყის ქვითა და ნატეხი ქვით- ტლანქად. გუმბათის ყელი და მისი პირამიდული გადახურვა აგურისაა. ძლიერ დაზიანებულია : ჩამოშლილია მკლავებისა და მკლავებს შორის მოქცეული სათავსების სახურავების საფარი, ლავგარდანი და აქა-იქ კედლების ზედა ნაწილები.

ეკლესიას სამი შესასვლელი აქვს; სამხრეთიდან, დასავლეთიდან და ჩრდილოეთიდან. სამივე კარი შესაბამისი მკლავის ღერძზეა გაჭრილი. შესასვლელებს შიგნით თარაზული გადახურვა აქვთ, გარედან შეისრულთაღოვანი. თაღები აგურითაა ნაწყობი და აგურისავე სწორკუთხა ჩაღრმავებულ არეშია მოქცეული. შესასვლელების ზემოთ თითო ვიწრო და დაბალი სარკმელია, რომლებსაც თლილი ქვის თარაზული გადახურვა აქვთ. აღმოსავლეთით საკურთხევლის ნახევარწრიული აფსიდის ღერძზე, საკმაოდ მაღლა, ერთი სწორკუთხა სარკმელია. აფსიდის კედელს, მთელ სიგრძეზე, მაღალი საფეხური გასდევს. საკურთხეველი რამდენადმე შემაღლებულია და ეკლესიის დანარჩენი სივრცისგან აგურის კანკელითაა გამიჯნული.

საკურთხევლის შუაში აგურით ნაგები სწორკუთხა ტრაპეზი დგას. საკურთხევლის გვერდებზე სწორკუთხა, აღმოსავლეთ-დასავლეთის მიმართულებით წაგრძელებული, სამკვეთლო და სადიაკვნეა. ორივე მათგანს სხმული ბრტყელი ჭერი აქვს, რომელიც სახურავის დახრას იმეორებს. ორივე სათავსის აღმოსავლეთ კედელში თითო სწორკუთხა სარკმელია, რომელთა ქვემოთ, კედელზე, აგურით ნაგები ტრაპეზია მიდგმული. სამკვეთლოს ჩრდილო კედელში მცირე ზომის კვადრატული ნიშია. სადიაკვნეს აღმოსავლეთ კედელში კი ისრული თაღით გადახურული ნიში. ორივე სათავსი ეკლესიის შესაბამის მკლავთან დაკავშირებულია ვიწრო კარით, რომელსაც ბრტყელი თაღი ხურავს. სამკვეთლოს სამხრეთ კედელში გაჭრილი თაღოვანი კარით საკურთხეველთანაცაა დაკავშირებული.

ჯვრის მკლავების გადაკვეთაზე აღმართულია შიგნიდან წრიული, ხოლო გარედან რვაწახნაგა გუმბათის ყელი. გუმბათქვეშა თაღებს ოდნავ შეისრული ფორმა აქვთ. თაღები დაყრდნობილია საკურთხევლის კუთხეებსა და დასავლეთით მდგომ ორ ბურჯზე. გუმბათქვეშა კვადრატიდან გუმბათის ყელის წრიულ საფუძველზე გადასასვლელად გამოყენებულია აფრები. გუმბათის ყელში რვა სარკმელია. გუმბათქვეშა ორივე ბურჯი ქვემოთ მრგვალია, ზემოთ - კვადრატული. ამ სიმაღლიდან ორივე ბურჯიდან, დასავლეთისა და გვერდის კედლებზე, თითო ბრტყელი თაღია გადაყვანილი. ეკლესიის სამივე მკლავს სხმული კამარა ხურავს. მსგავსი ფორმის სხმული კამარითაა გადახურული სამხრეთ-დასავლეთისა და ჩრდილო -დასავლეთის კუთხეების სივრცობრივი ნაწილებიც. სხმულია აფისდის კონქი. შიგნით კედლები უხეშადაა შელესილი.

ეკლესიის ფასადები რიყის ქვითა და ნატეხი ქვითაა ნაწყობი. ქვედა ნაწილებისა და კუთხეების წყობაში გაცილებით მოზრდილი ქვებია გამოყენებული. კედლების ზედა ნაწილში ქვა მეტ -ნაკლებად შერჩეულია და წყობაც ჰორიზონტალურ რიგებს ქმნის. გუმბათის რვაწახნაგოვანი ყელი, პირამიდულ სახურავთან ერთად, საგულდაგულოდაა გამოყვანილი. ყელის ქვედა ნაწილი, სარკმლების გადახურვის დონემდე, დუღაბის სქელი ფენის გამო, მოვარდისფროა, ზედა ნაწილი კი - მუქი წითელია. ამ ნაწილში, კუთხით შვერილი და ჩვეულებრივად დაწყობილი აგურის რიგების მონაცვლეობით გამოყვანილია ორი სხვადასხვა სიმაღლის არშია, რომლებიც გარკვეულ დეკორატიულ ფუნქციას ასრულებენ. ყელი დასრულებულია თლილი ქვით. ნაწყობი წრეთაგიანი ლავგარდნით, ყელის აღმოსავლეთ წახნაგის ლავგარდნის თავზე, სახურავის წახნაგებში, მოწყობილია კამარის ზედა სივრცეში შესაძრომი ხვრელი.

*თ. დვალი.*

*ბიბლ.: 430; 458; 44ბ.*

**მაღრაანი**

(საკრებულოს ცენტრი)

**214. ბერიკაანთ ხატი,** არქიტექტურული ძეგლი დგას სოფლის ჩრდილოეთით 2 კმ-ზე, განეკუთვნება გვიანდელ შუა საუკუნეებს.

ეკლესია დარბაზულია, გეგმით სწორკუთხა (7,2x5,3 მ), ნაგებია სხვადასხვა ზომის რიყის ქვით, წყობის რიგების სწორხაზოვნება დაცული. ძლიერ დაზიანებულია: კედლები 1,5-1,8 მ სიმაღლეზეა შემორჩენილი, ინტერიერი ნანგრევებითაა ამოვსებული. შესასვლელი დასავლეთიდანაა. აღმოსავლეთით, ნახევარწრიულ აფსიდის ღერძზე, ვიწრო სარკმელია, რომლის ორივე მხარეს თითო პატარა, თაღოვანი ნიშია.

*თ.დვალი.*

**215. ბზიანის საყდარი**.არქიტექტურული ძეგლი მდებარეობს სოფლის ჩრდილოეთით 2 კმ-ზე, ტყეში.ეკლესია მთლიანად დანგრეულია და დაფარულია ბზის ხეებით. შემორჩენილია მხოლოდ ჩრდილოეთ კედლის მცირე ნაწილი (ქიმ. დაახლ. 4 მ), ორსაფეხურიანი პილასტრით. შენობა თანაბარი ზომის რიყის ქვის თარაზული რიგებით ყოფილა ნაგები. პილასტრის წყობაში აქა-იქ ნატეხი ქვა და შირიმია ნახმარი. პილასტრს საბჯენი თაღისა და კედლის ყრუ თარების მცირე ნაწილი შემორჩა, რომელთა ქულებთან თაროსებრი იმპოსტებია.

*თ.დვალი.*

**216.განძი.** ისტორიული, არქეოლოგიური ძეგლი 1971 წ. სოფლის განაპირას შემთხვევით აღმოაჩინეს სპილენძის თეფშით მჭიდროდ თავდახურული სპილენძისავე დიდი ქვაბი, რომელშიც იდო ვერცხლის ექვსი ნივთი: პირშეკრული, მუცელგანიერი, ბრტყელძირა დიდი თასი; სამი ერთნაირი, სხვადასხვა ზომის თეფში (ყველზე დიდის დიამეტრი 0,24მ-ია, პატარისა - 0,14 მ), რომლებიც ერთმანეთში იდგმება; ღრმა და ფართო, ბრტყელძირიანი დიდი თეფში (დიამეტრი 0,25); მაღალფეხიანი სასმისი (სიმ. 0,2მ), რომლის რელიეფური ფეხი თასთან ხრახნითაა დაკავშირებული.

მხედრ. წარწერების მიხედვით, თასი და 3 თეფში მ-16 საუკუნით დათარიღდა, დიდი თეფში მე-17 საუკუნის შუა წლებით, ხოლო სასმისი - მე-18 საუკუნის მე-2 ნახევრით.

ყველა ჭურჭელი ადგილობრივი ნაწამია, დამზადებულია ჭედვით.

განძი ინახება თელავის მუზეუმში.

*ლ. მოწონელიძე.*

*ბიბლ.: 116.*

**217. კოშკი,** არქიტექტურული ძეგლი დგას სოფლის ჩრდილო-აღმოსავლეთით 3კმ-ზე , ტყეში. განეკუთვნება გვიანდელ შუა საუკუნეებს.

კოშკი გეგმით კვადრატულია (5,8x5,8მ), ზემოთკენ შევიწროებული. ნაგებია ნატეხი ქვით. წყობა ირეგულარულია. დაზიანებულია: შემორჩენილია ორსართულნახევრის სიმაღლეზე. პირველი სართულის უმეტესი ნაწილი მიწითა და ნანგრევებითაა ამოვსებული. შესასვლელი პირველ სართულზეა, დასავლეთით, კარი სწორკუთხაა. სართულის სამხრეთ კედელში ერთი პატარა ნიშია. მეორე და მესამე სართულის კედლები ყრუა. სართულშუა გადახურვა ხის ძელებზე ყოფილა გამართული (შემორჩენილია ძელების ბუდეები).

*თ.დვალი.*

**218. მთავარანგელოზთა ეკლესია,** არქიტექტურული ძეგლი დგას სოფლის საშუალო სკოლის ეზოში.

ეკლესიის კანკელის წყობაში, აღსავლის კარის მარჯვნივ, ჩადგმული ყოფილა მარმარილოს ფილა (45x32სმ) შვიდსტრიქონიანი მხედრული წარწერით, რომლის თანახმადაც ეკლესია 1767წ. აუგია მეფე ერეკლე I I-ის ფარეშთხუცეს გივი ნათანლის შვლის.

ეკლესია დარბაზულია (9,7x6,3 მ), ნაგებია შერჩეული და ჰორიზონტალურ რიგებად დაწყობილი რიყის ქვით პილასტრები, საბჯენი თაღები, კამარა და კარ-სარკმლები აგურითაა გამოყვანილი.1986 წ. ადგილობრივმა მოსახლეობამ ეკლესია შეაკეთა. აღადგინა კედლების დანგრეული ნაწილები და შენობა კრამიტით გადახურა.

ეკლესიაში შესასვლელი სამხრეთიდან და დასავლეთიდანაა. დასავლეთ კარი გარედან შეისრული თაღითაა გადახურული და კედლის მცირედ შეღრმავებულ სწორკუთხა არეშია ჩასმული, შიგნიდან კი სწორკუთხაა. სამხრეთ კარი შეკეთების დროს გაუგანიერებიათ და ფიცრით გადაუხურავთ. აღმოსავლეთით ნახევარწრიული აფსიდია, რომელიც ეკლესიის დანარჩენი სივრცისგან წყვილი პილასტრითა და მათზე დაყრდნობილი შეისრული საბჯენი თაღითაა გამოყოფილი. აფსიდში სიმეტრიულად განლაგებული ოთხი ნიშია. ნიშების განაპირა წყვილი გეგმით სწორკუთხაა და ნახევარწრიული გადახურვა აქვს. დანარჩენი ორი გეგმით ნახევარწრიულია, უფრო ღრმაა, მაღალი და შეისრულთაღიანია. საკურთხევლის შუაში აგურით ნაგები ტრაპეზი დგას. კანკელი ქვითკირსაა. მას ორი თაღოვანი გასასვლელი და ერთი მცირე ღიობი აქვს.

დარბაზის გრძივი კედლების შუაში და დასავლეთ კუთხეებში ერთსაფეხურიანი პილასტრებია, რომლებსაც შეისრული საბჯენი თაღები ეყრდნობა, შეისრული ფორმისაა კამარაც.

ინტერიერი განათებულია ოთხი, შიგნით სწორკუთხა, ხოლო გარედან თაღოვანი სარკმლით. მათგან ერთი აფსიდშია, თითო - დანარჩენ კედლებში. ყველა სარკმელის ღიობი გარეთკენ მაღლდება. ჩრდილეთ სარკმლის ქვემოთ გეგმით ნახევარწრიული და ნახევარწრიული თაღით გადახურული ნიშია. ეკლესიის დასავლეთ კედელში (შესასვლელი გვერდებზე), სამხრეთ კედლის აღმოსავლეთ და დასავლეთ ნაწილებში და ჩრდილო კედლის დასავლეთ ნაწილში თითო შეწყვილებული სათოფურია. მ.შ. ჩრდილო და სამხრეთ კედლის აღმოსავლეთ ნაწილში მდებარე სათოფურები კედლის ოდნავ შეღრმავებულ შეისრულთაღოვან არეში არიან ჩასმული, რომელიც იატაკის დონიდან იწყება აკუსტიკური შთაბეჭდილების გაზრდის მიზნით, გრძივ კედლებში, კამარის ქუსლის დონეზე, სამ-სამი პატარა ქვევრია ჩადგმული

აღმოსავლეთ ფასადზე, სარკმლის ზემოთ, აგურის წყობის შეღრმავებით გამოსახულია ტოლმკლავა ჯვარი.

*თ.დვალი.*

*ბიბლ.:17; 31: 64-65*

**219. პანკისის ციხე,** თორღვას ციხე მაღრაანის ციხე, არქიტექტურული, ისტორიული ძეგლი მდებარეობს სოფლის ჩრდილოეთით 4 კმ-ზე, ხალაწნისა და მაღრაანის ხეების წყალგამყოფ მაღალ მთაზე, სტრატეგიულად მეტად მოხერხებულ ადგილზე.

იგი განვითარებულ შუა საუკუნეებში პანკისის სარისთვის ცენტრი იყო. საერისთავო კახეთის მეფე კვირიკე მე-3 დიდმა (1010-1037წწ) დააარსა. თვით ციხესიმაგრე უფრო ადრე უნდა იყოს აგებული. კარგად გამაგრებული ციხე 1040წ. ბაგრატ IV-მ კახეთში ლაშქრობის დროს აიღო და პანკელი ერისთავი სტეფანოზ ვარჯანის ძეც შეიპყრო, მაგრამ კახეთი ვერ შეინარჩუნა. ციხე შემდგომში ცენტრალური ხელისუფლებისა და კახეთ-ჰერეთის მეფეებს შორის წარმოებული ბრძოლების ერთ-ერთი ცენტრი იყო. აქედან ებრძოდა ბაგრატ IV-ს კახეთ-ჰერეთის მეფე აღსართან I. მე-13 საუკუნის 40-იან წლებში პანკისის ციხეში დიდი სამშენებლო სამუშაოები ჩაატარა პანკისის ერისთავმა თორღვა (თორღა) პანკელმა. იგი მონაწილეობდა მონღოლთა წინააღმდეგ მოწყობილ კოხტასთავის შეთქმულებაში. მეფე დავით მე-7 ულუს ურდოში ყოფნის დროს, თორღვამ თავი კახეთის სრულუფლებიან გამგებლად გამოაცხადა და პანკისის ციხეში გამაგრდა, თორღვა არც დაბრუნებულ დავით ულუს ეახლა და ციხე ისევ საგულდაგულოდ გაამაგრა. იგი მოტყუებით გამოიყვანეს ციხიდან და დავით მეფეს მიჰგვარეს ტაბახმელაში, სადაც მოკლეს. გარკვეული დროის მანძილზე პანკისის ციხეს თორღვას ციხესაც უწოდებდნენ. გვიანდელ შუა საუკუნეებში მაღრაანის ციხე ერქვა.

მე-16 საუკუნიდან ციხე პანკისის საერისთავოს ნაცვლად შექმნილი სამოურავო ერთეულის ცენტრი იყო. 1520წ. ციხეს ქართლის მეფე დავითმა შემოარტყა ალყა. ამ დროს ქართლს ოსმალები შეესივნენ. დავითი იძულებული გახდა ალყა მოეხსნა. 1574წ. ციხესთან მოხდა გადამწყვეტი ბრძოლა კახეთის სამეფო ტახტის პრეტენდენტები, ქაიხოსრო ლევანის ძესა (კახეთი მეფის ლევან მე-2- ის შვილი შამხალ ყურმუსალის ასულისაგან) და ალექსანდრე ლევანის ძეს (ლევან მე2-ის შვილი გურიელის ქალისაგან) შორის, რომელიც ალექსანდრე ლევანის ძის (ალექსანდრე მე-2) გამარჯვებით დამთავრდა. 1601 წ. კახეთის ხანდაზმული მეფის ალექსანდრე მე-2ის ავადმყოფობით ისარგებლა მისმა ძემ დავითმა და სამეფო ტახტს დაეუფლა. დავითის შეთქმულება მოუწყო თავისმა ძმამ გიორგიმ. შეთქმულება დამარცხდა. დავითმა გიორგი პანკისის ციხეში გამოამწყვდია.

1605წ. მარტში რუსი ელჩები პანკისის ციხეში ელოდნენ ალექსანდრე მე-2ის კარზე აუდიენციას.

მე-16 საუკუნიდან სამეფო განძის დიდი ნაწილი საიმედოდ დაცული პანკისის ციხეში ინახებოდა. 1614 წ. ყიზილბაშებმა შაჰ-აბას პირველის უშუალო სარდლობით უდიდესი წინააღმდეგობის მიუხედავად, აიღეს ციხე და ხელთ იგდეს კახეთა მეფის განძეულობა.

1664 წ. ალყაშემორტყმულ ციხეში 7 თვეს იმყოფებოდა ერეკლე პირველი, რომელიც თუშების დახმარებით ცდილობდა კახეთში გამეფებას.

მე-18 საუკუნიდან პანკისის ციხის მნიშვნელობა შესუსტდა.

ციხე რთულრელიეფიან მთაზეა აგებული, გარს ევლება ნატეხი ქვით ნაგები მძლავრი გალავანი (კედლების სისქე ქვედა ნაწილში 2,5 მ-ია, ზოგ ადგილას- 3,6 მ). შედგება სხვადასხვა დონზე მდებარე (დონეებში შორის სხვაობა 20 მ-ია) ორი ნაწილისგან, ციტადელისა და ქვედა ციხისაგან. შესასვლელი ქვედა ციხის აღმოსავლეთ კედელში ყოფილა (შემორჩენილია წირთხლების მცირე ნაწილი).

ციტადელს (ფართობი დაახლოებით 400 კვ.მ-ია) ციხის ყველაზე მაღალი ნაწილი უკავია. გეგმით იგი თითქმის წრიულია. შესასვლელი ზღუდის სამხრეთ ნაწილშია გაჭრილი, რომელიც ციტადელს ქვედა ციხესთან აკავშირებს. ციტადელის აღმოსავლეთ ნაწილში პატარა დარბაზული ეკლესია დგას. ეკლესიის დასავლეთ კედლის მნიშვნელოვანი ნაწილი და სახურავი მოგვიანებითაა განახლებული. ეკლესიაში შესასვლელი დასავლეთიდანაა. კარი შიგნით ხის ძელებითაა გადახურული- თარაზულად გარედან- აგურით ნაწყობი შეისრული თაღით. ეკლესიის საკურთხევლის ნახევარწრიული აფსიდი გალავნის კედელში მოქცეული. აფსიდში ერთი ვიწრო, სწორკუთხა სარკმელი და ორი მცირე სოწრკუთხა ნიშია. აფსიდი გადახურულია წესიერი ფორმის კონქით. კვადრატული დარბაზის (ფართობი 9,3 კვ.მ ) დასავლეთ, სამხრეთ და ჩრდილოეთ კედლებში თითო მცირე სარკმელია. დასავლეთ თაღოვანი სარკმელი გვიანდელია და დანარჩენებზე ფართო. გვერდის სარკმელი შიგნით სწორკუთხაა. გარედან-ერთმანეთს კუთხით მიბჯენილი ორი ქვით გადახურული. დარბაზს სხმული კამარა აქვს.

ეკლესიის დასავლეთ ფასადზე შესასვლელის თაღი ჩასმულია მცირედ შეღრმავებულ სწორკუთხა არეში, რომელსაც აგურის საფეხუროვანი ფრიზი აქვს. აგურისაა ლავგარდანიც, რომელიც მხოლოდ დასავლეთ კედელს ჰქონია.

ეკლესიის დასავლეთით 3 მეტრზე, სწორკუთხა (10 x8მ) შენობის (სასახლე?) ნანგრევებია შემორჩენილი.

ციტადელში კიდევ რამდენიმე შენობის ნანგრევებია, რომლებიც გალავანზე (თითქმის მთელ პერიმეტრზე) ყოფილან მიშენებული.

ქვედა ციხე მთის სამხრეთ ციცაბო კალთაზე მდებარეობს და ფართობით ციტადელს დაახლოებით 4-ჯერ აღემატება. რთული რელიეფით ნაკარნახევი მისი გეგმა სამხრეთიდან-ჩრდილოეთისკენ წაგრძელებული მრავალგვერდაა. ციხის შიდა ეზოს სამხრეთ ნაწილი მოქანდაკებულია და ჰორიზ. ბაქანს ქმნის. სამხრეთიდან და დასავლეთიდან იგი მაღალი კედლებით ყოფილა მოზღუდული, რომელთა ქვედა ნაწილი ეზოს საყრდენი კედლის მოვალეობას ასრულებს. ეზოს ჩრდილოეთი ნაწილი მკვეთრადაა დაქანებული და ჩრდილოეთით მაღლდება. ჩრდილოეთ კედელი მთელ სიგრძეზე მთის კეხს გასდევს და ერთმანეთისგან თანაბარი მანძილებით დაშორებული სამი ნახევარწრიული კონტრფორსითაა გამაგრებული. ქვედა ციხის აღმოსავლეთ კედელი, რომელსაც აღმოსავლეთიდან ციხეზე ასასვლელი ბილიკი ადგება, დანარჩენ კედლებთან შედარებით თითქმის ორჯერ უფრო სქელია და გაცილებით მაღალი. ქვედა ციხის დასავლეთ კუთხესა და სამხრეთ კედელში თითო სწორკუთხა კოშკი ყოფილა ჩართული. დასავლეთ კუთხეში მდგომი კოშკი გეგმით კვადრატულია (7,5x7,5მ ). შემორჩენილია მხოლოდ პირველი სართული. ამ სართულზე ერთი მოზრდილი, გარეთკენ შვერილი თაღოვანი ბუხარია. სამხრეთ კოშკი (შემორჩენილია კედლის ფრაგმენტი) შიგნით ღიაა და თავისი მოცულობით გალავნის ფარგლებს გარეთ ყოფილა გასული. ქვედა ციხის სამხრეთ ნაწილში, სწორ ადგილზე სწორკუთხა (9x5მ) ნაგებობა (საცხოვრებელი?) მდგარა, შემორჩენილი კედლების სიმაღლე 1-1,3მ არ აღემატება. ქვედა ციხეში კიდევ რამდენიმე ნაგებობის მიწით დაფარული ნანგრევებია.

ციხის სამხრეთ-დასავლეთით 60 მ-ზე დგას ზემოთკენ ოდნავ შევიწროებული ცილინდრული კოშკი (დიამ. ფუძესთან 8 მ, კედლის სისქე 1,2მ) შემორჩენილია სართულნახევარი (სიმ, 4-5,5მ) პირველი სართულის ჩრდილოეთ ნაწილში ნატეხი ქვის კამარით გადახურული წყლის მოზრდილი რეზერვუარია, რომლიდანაც წყლის ამოღება მეორე სართულის იატაკში მოწყობილი ხვრელიდან (დიამ. 0.6მ ) ხდებოდა. კოშკის სართულშუა გადახურვა ხის ძელებზე ყოფილა გამართული (შემორჩენილია ძელების ბუდეები).

კოშკის სამხრეთით, დაახლოებით 60 მ-ზე დგას კიდევ ერთი კოშკი, რომელიც ციხისაკენ მიმავალ გზას კეტავს. კოშკი სამსართულიანი ყოფილა და ციხის მხარეს სამივე სართულის სიმაღლეზე გახსნილი. დაზიანებულია: ჩამონგრეულია მესამე სართულის კედლების ზედა ნაწილი. პირველი სართულის სამხრეთ-დასავლეთ კედელში ფართო შესასვლელია, რომელსაც ხის კარი ჰქონია (შემორჩენილია საურდულე ხვრელები). მეორე სართულზე ბუხარი და მესამე სართულზე ასასვლელი ხვრელია. შემორჩენილია სართულშუა გადახურვის ძელების ბუდეები.

*თ.დვალი, კ.კახაძე.*

*ბიბლ.: 31: 65-66; 58: 369;220დ: 98, 244, 265, 347; 389: 137-159; 447ბ*

**220. სასახლე,** ხორკერაანთ ნასახლარი, არქიტექტურული ძეგლი დგას სოფლის დასავლეთით 2 კმ-ზე, მდინარე მაჭარეულის მარჯვენა ნაპირზე. განეკუთვნება გვიანდელ შუა საუკუნეებს.

სასახლე მთის ფერდობის ხელოვნურად მოსწორებულ ადგილზე დგას ის, რომ მისი უკანა (ჩრდილოეთის) ნაწილი ფერდობშია შეჭრილი. შენობა დროებითი საცხოვრებელი უნდა იყოს. ნაგებია სხვადასხვა ზომის ლოდებითა და ნატეხი ქვით. კედლები გარედან მობათქაშებულია. კარ-სარკმლების წირთხლები და თაღები კვადრატული აგურისაა. ინტერიერი შელესილია.

სასახლე როგორც ჩანს ერთსართულიანი ყოფილა, შედგება სამი სხვადასხვა ფართობის ოთახისაგან. ოთახები ერთ მწკრივადაა განლაგებული და თითო ვიწრო სწორკუთხა კარით უკავშირდებიან ერთმანეთ. დამოუკიდებელი შესასვლელი აღმოსავლეთ და დასავლეთ ოთახებს აქვთ. აღმოსავლეთ ოთახს, რომელიც ყველაზე დიდია (ფართობი 110კვ.მ), შესასვლელი სამხრეთიდან აქვს, დასავლეთ ოთახს კი სამხრეთიდან და დასავლეთიდან. აღმოსავლეთ და დასავლეთ ოთახების სამხრეთ კარი თაღოვანია. აღმოსავლეთ ოთახის კარს შეისრული თაღი აქვს, დასავლეთისას-ნახევარწრიული. დასავლეთ ოთახის დასავლეთ კარი სწორკუთხაა. დასავლეთ და აღმოსავლეთ ოთახებს 5-5 საკმელია, შუა, ყველაზე პატარა ოთახში- სამი. აღმოსავლეთ ოთახის სარკმლები ყველაზე განიერია. შუა ოთახში, რომელიც სამეურნეო დანიშნულებისა იყო, პატარა სწორკუთხა ხვრელობით (სიმაღლე 0,7მ , სიგრძე 0,55მ ) უკავშირდება მცირე კამაროვან სათავსს (საკუჭნაო?).

სამხრეთ ფასადზე განაპირა ოთახების შესასვლელთა თაღები ჩასმულია მცირედ შეღრმავებულ სწორკუთხა არეებში, რომლებიც დასრულებია აგურის ვიწრო ხერხულა ფრიზით.

ოთახებს ხის კოჭოვანი ბრტყელი გადახურვა ჰქონიათ.

აღმოსავლეთ ოთახისათვის მოგვიანებით სამხრეთიდან მიუშენებიათ სწორკუთხა სათავსი (10,9x6,5მ), (ძლიერ დაზიანებულია) რომლის გვერდის კედლებში თითო შესასვლელია, სამხრეთ კედელში (2,6მ) - სამი ფართო თაღოვანი ღიობი. წინიდან მინაშენი შუა ოთახსაც ჰქონია (შემორჩენილია აღმოსავლეთ კედლის ნაშთი).

*თ. დვალი.*

*ბიბლ.: 31:65.*

**221.ქაშვეთის ეკლესია,** არქიტექტურული ძეგლი დგას სოფლის სამხრეთით 1 კმ-ზე, მინდორში. განეკუთვნება გვიანდელ შუა საუკუნეებს.

ეკლესია დარბაზულია (6,8x4,4 მ), ნაგებია სხვადასხვა ზომის ნატეხი ქვით, წყობა ირეგულარულია. ფასადებზე აქა-იქ მოზრდილი, არაწესიერი ფორმის ქვებია ჩართული. დაზიანებულია: სამხრეთ და ჩრდილოეთ ფასადებზე ჩამოშლილია საპირე წყობა, მონგრეულია განივი, ფასადების ზედა ნაწილები და გარეთა კუთხეები, ჩამოშლილია ლავგარდანი.

შესასვლელი დასავლეთიდანაა. კარის სწორკუთხაა. აღმოსავლეთით, ნახევარწრიულ აფსიდში, ერთი პატარა სწორკუთხა სარკმელი და სამი პატარა სწორკუთხა ნიშია. ორი ნიში სამხრეთითაა, ერთი მეორის თავზე, ერთი-ჩრდილოეთით. აფსიდი გადახურულია სხმული კონქით, რომელიც აფსიდის კედელთან შეხვედრისას უსწორმასწორო ხაზს ქმნის. დარბაზის სამხრეთ და დასავლეთ კედლებში თითო სწორკუთხა სარკმელია. ყველა სარკმლის ღიობი შიგნიდან გარეთ მაღლდება. დარბაზის კამარა კონქის მსგავსად სხმულია, მას განაკვეთში სამცენტრიანი თაღის ფორმა აქვს. ეკლესიის სამხრეთ და ჩრდილოეთ კედლებს მთელ სიგრძეზე საფეხური გასდევს. იატაკში ორი ქვევრია ჩაფლული.

*თ.დვალი.*

**222. ღვთაების ეკლესია,** არქიტექტურული ძეგლი დგას სოფლის სამხრეთ-აღმოსავლეთით, სასაფლაოზე. განეკუთვნება მე-18 საუკუნეს. ეკლესია დარბაზულია (9,5x6,4 მ) ნაგებია კარგად შერჩეული და ჰორიზონტალურ რიგებად დაწყობილი რიყის ქვით. კამარა, საბჯენი თაღები და კარ-სარკმლები აგურითაა გამოყვანილი. აგურია მოგებული ეკლესიის იატაკზეც. შენობა შიგნით და გარედან შელესილი და შეთეთრებულია. 1986 წელს ადგილობრივ მოსახლეობას ეკლესია შეუკეთებია, განუახლებიათ სახურავი და დასავლეთ კედელზე, ადრე არსებული სამრეკლოს შემორჩენილ საფუძველზე, ახალი სამრეკლო დაუდგამთ.

ეკლესიას ორი შესასვლელი აქვს: დასავლეთიდან და სამხრეთიდან. დასავლეთ კარი შიგნით ხის ძელებითაა გადახურული, გარედან -შეისრული თაღით. სამხრეთ კარი გადაკეთებულია. აღმოსავლეთით ღრმა ნალისებრი აფსიდია. აფსიდში ერთი თაღოვანი სარკმელია, სარკმლის ორივე მხარეს-თითო თაღოვანი, გეგმით ნახევარწრიული ნიში. სამხრეთ ნიშის ზემოთ მოწყობილია მცირე სამალავი. აფსიდის ჩრდილოეთ ნაწილში ერთი , სათოფურით აღჭურვილი ნიშია, საკურთხევლის შუაში აგურით ნაგები ტრაპეზი დგას. საკურთხეველი დარბაზის იატაკის მიმართ საფეხურითაა შემაღლებული და ნახევარწრიული ამბიონი აქვს. აფსიდი გადახურულია წესიერი ფორმის კონქით, რომლის თაღი ნახევარწრიული ფორმისაა. დარბაზის გრძივი კედლები და ცილინდრული კამარა, ერთსაფეხურიანი პილასტრების წყვილითა და მათზე დაყრდნობილი ნახევარწრიული საბჯენი თაღით ორ არათანაბარ ნაწილადაა გაყოფილი, რომელთა შორის დასავლეთისა თითქმის ორჯერ აღემატება აღმოსავლეთისას. თითო პილასტრია დასავლეთ კუთხეებშიც, რომლებზეც კედლის მიმდებარე თაღია დაყრდნობილი. თაღების ქუსლების აგურით ნაწყობი იმპოსტებია, მათ პროფილს თარო დახრილი სიბრტყე და ლილვი შეადგენს. ეკლესიის გრძივი კედლების აღმოსავლეთ ნაწილში და დასავლეთ კედლის ღერძზე, თითო თაღოვანი სარკმელია. სამხრეთ სარკმლის ქვემოთ ერთი შეწყვილებული სათოფურია, ჩრდილოეთ სარკმლის ქვემოთ-ერთი ცალმხრივი სათოფური. ერთი ცალმაგი სათოფური ჩრდილოეთ კედლის დასავლეთ ნაწილშიცაა. დარბაზის დასავლეთ ნაწილში ხის პატრონიკე ყოფილა ( გრძივ კედლებზე შემორჩენილია ძელების საყრდენი ბუდეები).

განივი ფასადების ფრონტონების წვერში აგურის წყობის შეღრმავებით თითო ჯვარია გამოსახული. დასავლეთ ფასადზე შესასვლელი ჩასმულია კედლის მცირედ შეღრმავებულ სწორკუთხა არეში, რომელსაც აგურის სამსაფეხურიანი ფრიზი აგვირგვინებს. შესასვლელის თავზე პატარა, სწორკუთხა ნიშია.

კედლები დასრულებულია აგურის საფეხუროვანი ლავგარდნით (შემორჩენილია ნაწილი).

*თ.დვალი.*

**223. ღვთაების ეკლესია,** არქიტექტურული ძეგლი დგას სოფლის ჩრდილოეთით 2კმ-ზე, ტყეში, მდ.მაჭარეულის მარჯვნივ. ნაპირზე. განეკუთვნება მე-15-მე-16 სს. ეკლესია მთის ფერდობის ხელოვნურად მოსწორებულ ადგილზეა აგებული და ირგვლივ დაბალი გალავანი ევლება.

ეკლესია დარბაზულია, რომელსაც სამხრეთიდან (მთელ სიგრძეზე) თანადროული მინაშენი ეკვრის (9,2x9,2მ) შენობა აგებულია სხვადასხვა ზომის ნატეხი ქვით. წყობაში აქა-იქ შირიმია ჩართული. კედლები შიგნით და გარედან მობათქაშებულია. შესასვლელები დასავლეთიდან და სამხრეთიდან. გარედან ორივე კარს ხის თარაზული გადახურვა (შემორჩენილია ძელების ბუდეები) ჰქონია. შიგნით სამხრეთ კარი სწორკუთხაა, დასავლეთისა- თაღოვანი. აღმოსავლეთი ნახევარწრიული აფსიდია, რომლის ღერძზე მაღალი თაღოვანი სარკმელია, სარკმლის ორივე მხარეს - თითო მცირე სწორკუთხა ნიში. სამხრეთ ნიშის ზემოთ, სარკმლის ძირის დონეზე ოდნავ მაღლა, მოწყობილია მცირე სამალავი. აფსიდის მხრების ხაზზე აგებული აგურის კანკელი გვიანდელია. დარბაზის გრძივი კედლების შუაში თითო ორსაფეხურიანი პილასტრია, რომლებსაც ეყრდნობა როგორც საბჯენი, ისე შესაბამისი კედლის ყრუ თაღები. საბჯენი თაღი შეისრულია, კედლის თაღები- ნახევარწრიულია. დარბაზი გადახურულია შეისრული კამარით. დასავლეთ კედლის ღერძზე და გრძივ კედლების აღმოსავლეთ ნაწილში თითო თაღოვანი სარკმელია.

ეკლესიის ფასადებიდან ლავგარდანი მხოლოდ გრძივ ფასადებს ჰქონია. ლავგარდანი (შემორჩენილია ნაწილობრივ) თაროსებრია, ნაწყობია ნატეხი ქვით.

მინაშენი ეკლესიას წყობის გადაბმით უკავშირდება. მოგვიანებით მისი დასავლეთ ნაწილი მოუნგრევიათ და გეგმით კვადრატული (5x5მ), ორსართულიანი სამრეკლო აუგიათ. სამრეკლოს პირველი სართული ოთხივე მხარეს, ოთხ ოთხკუთხა ბურჯებზე დაყრდნობილი შეისრული თაღებით ყოფილა გახსნილი. მოგვიანებით აღმოსავლეთ და სამხრეთ თაღები მთლიანად ამოუშენებიათ,ხოლო დასავლეთ თაღის ამოშენებულ ნაწილში სწორკუთხა შესასვლელი მოუწყვიათ. აღმოსავლეთ თაღში ჩაშენებული კედელი მთლიანად ფარავს მინაშენში შესასვლელს, რის გამოც ახლა მინაშენში შესვლა მხოლოდ აღმოსავლეთ სარკმლიდან შეიძლება. სართული გადახურულია არაწესიერი ფორმის, დადაბლებული პროპორციების, სხმული კამარით, რომელსაც წვერში წრიული შეღრმავება აქვს. იატაკში მოზრდილი ქვევრია ჩაფლული.მეორე სართული აგურითაა ნაგები. იგი რვაწახნაგა ფანჩატურია, რომლის თითოეული წახნაგში თითო შეისრულთაღოვანი მაღალი ღიობია. თაღები გარედან მოქცეულია კედლის მცირედ შეღრმავებულ სწორკუთხა არეებში. მეორე სართული პირველზე დაბალია და გადახურულია ნახევარსფერული გუმბათოვანი კამარით.სამრეკლო დასრულებულია მაღალი საფეხუროვანი ლავგარდნით. იგი კუთხურად და ჩვეულებრივად დაწყობილი აგურის რიგის მონაცვლეობისგან შედგება.

გალავანი ქვითკირისაა. მისი ჩრდილო და დასავლეთ კედლების ნაწილი ფერდობის საყრდენი კედლების როლს ასრულებს. გალავანს ორი შესასვლელი ჰქონია : აღმოსავლეთიდან (შემორჩენილია მხოლოდ ერთი წირთხლი) და დასავლეთიდან, კარიბჭიდან. კარიბჭე გალავნის სამხრეთ-დასავლეთ კუთხეშია ჩართული. იგი გეგმით სწორკუთხაა.მ აღმოსავლეთიდან და დასავლეთით თითო შეისრული კარი აქვს. ნაგებია ნატეხი ქვით, წყობა ირეგულარულია, წყობაში აქა-იქ შირიმის უსწორმასწორო, მოზრდილი ქვებიცაა ჩართული. შესასვლელთა თაღები ნაგებია აგურით. სამხრეთ კედლის შუა ნაწილში ჩაშენებულია ნახევარწრიული ბუხარი,რომლის გვერდებზე თითო სწორკუთხა ნიშია. მსგავსი ნიში ჩრდილოთ კედელშიცაა. ჩრდილოთ კედლის დასავლეთ კუთხეში მცირე შეღრმავებაა (მეორე სართულზე ასასვლელი?)

*თ.დვალი.*

*ბიბლ.: 31: 65; 447ბ*

**224. ციხისჯვრის ეკლესია,** არქიტექტურული ძეგლი მდებარეობს სოფლის აღმოსავლეთით, ტყიანი მთის ფერდობზე.განეკუთვნება გვიანდელ სუა საუკუნეებს.

ეკლესია დარბაზულია (5,2x3,3მ), ნაგებია ნატეხი ქვითა და კირის დუღაბით. კედლები შიგნიდან შელესილია. დაზიანებულია: სახურავზე აყრილია საფარი და ზედ მცენარეებია ამოსული, ჩამოშლილია ლავგარდანი, ფასადებზე შელესილობის კვალიღაა შემორჩენილი.

შესასვლელი დასავლეთიდანაა. კარი თარაზულადაა გადახურულ. აღმოსავლეთით, ნახევარწრიული აფსიდის ღერძზე მცირე ზომის სწორკუთხა სარკმელია, რომლის ორივე მხარეს თითო მცირე ზომის კვადრატული ნიშია. მსგავსი სარკმელია დასავლეთითაც. საკურთხეველი დარბაზის იატაკის მიმართ საფეხურითაა შემაღლებული. საკურთხეველი გადახურულია წესიერი ფორმის კონქით, დარბაზი - ცილინდრული კამარით. დარბაზის სამხრეთ კედელში ერთი მცირე ზომის სოწრკუთხა ნიშია.

*თ.დვალი.*

**225. წამებულის ეკლესია,** ჯავახაანთ საყდარი, არქიტექტურული, მონუმენტი, ხელოვნების ძეგლი დგას სოფლის დასავლეთით 2კმ-ზე, ტყიან ფერდობზე. განეკუთვნება მე-16 საუკუნეს.

ეკლესია დარბაზულია (4,9x3,2მ), ნაგებია ნატეხი ქვით, წყობა ირეგულარულია. დაზიანებულია: ჩამოშლილია სახურავის საფარი. შესასვლელი ჩრდილოეთიდანაა. კარის ღიობი კვადრატული აგურითაა გამოყვანილი და შეისრული თაღი ხურავს. აღმოსავლეთით ნახევარწრიული აფსიდია, რომელშიც მაღალი თაღოვანი სარკმელი და ორი პატარა ნიშია. სარკმლის ქვემოთ, კედელზე, ტრაპზე ყოფილა მიდგმული (შემორჩენილია კვალი). დარბაზის დასავლეთ კედელში ერთი მცირე ზომის სარკმელია. კამარა ნახევარწრიულია.

ეკლესიის საკურთხეველში, დასავლეთ და ჩრდილოეთ კედლებზე, შემორჩენილია მე-16 საუკუნის მოხატულობის ფრაგმენტები.

კონქში მხატვრობის სამი რეგისტრია: პირველ რეგისტრში გამოსახულია ვედრება, მეორეში მოციქულთა წელზედა გამოსახულებები, მესამეში - ხატი მიძინებისა და ეკლესიის მამები.

დასავლეთ კედელზე შემორჩენილია მირქმის, ხოლო ჩრდილოეთ კედელზე ფერისცვალების ფრაგმენტები. ჩრდილოეთ კედლის ქვედა ნაწილში მამაკაცის ფიგურის კონტური (ქტიტორი?) გაირჩევა.

მხატვრობა მდარეა, ნახატი - დუნე. ჭარბობს თეთრი ფერი. ეკლესიას თაროსებრი ლავგარდანი ჰქონია(შემორჩენილია ფრაგმენტები). შენობა გადახურული ყოფილა ღარიანი კრამიტით.

*ფ.დევდარიანი, თ.დვალი.*

**მაღრაანის ციხე,** იხ. სოფ. მაღრაანი, პანკისის ციხე.

**მერებაანთ საყარი,** იხ. სოფ. მატანი,მერებეაანთ საყდარი.

**მუნის სყდარი,** იხ.სოფ. ხორბალო, მუნის საყდარი.

**ნაკუდართა**(ნასოფლარი)

(ომალოს თემის საკრებულო)

**226. ციხე-სახლი,** არქიტექტურული ძეგლი დგას ნასოფლარის დასავლეთით 200 მ-ზე, კლდოვანი მთის კალთაზე, განეკუთვნება გვიანდელ შუა საუკუნეებს.

ციხე-სახლი შედგება ორი ერთმანეთზე მიდგმული კოშკისგან. მათგან ერთი(აღმოსავლეთით მდებარე) უფრო ადრეა აგებული. ორივე კოშკი ნაშენია ფიქლით, წყობა მშრალია.

დასავლეთის კოშკი ხუთსართულიანი ყოფილა, გეგმით ტრაპეციული (10x8). იგი აღმოსავლეთ კოშკზე დიდია. დაზიანებულია: მე-4 და მე--5 სართულების ჩრდილო და სამხრეთ კედლების ნაწილებიღაა შემორჩენილი, სართულშუა გადახურვა ჩამონგრეულია,პირველი სართული, თითქმის მთლიანად, მიწითაა ამოვსებული. კოშკი სხვადასხვა დროის ორ ნაწილს შეიცავს. მისი სამხრეთ კედელი და დასავლეთი კედლის უმეტესი ნაწილი თავდაპირველია. ჩრდილო და აღმოსავლეთ კედლები და დასავლეთ კედლის ნაწილი - გვიანდელი. თავდაპირველი და გვიანდელი ნაწილის დასავლეთ კედლები ერთ ხაზზე არ მდებარეობენ და მათი შეხვედრის ადგილას, შიგნიდან და გარედან, პატარა კუთხე იქმნება. კოშკის დასავლეთ კედლის თავდაპირველ ნაწილს, შიგნით, მეოთხე სართულამდე, მართკუთხა პილასტრი უყვება. პირველი სართულის შესასვლელი ჩრდილოეთიდანაა, კარი თაღოვანია, დასავლეთ კედელში ატარა კვადრატული ნიშია. მე-2 სართულსაც ერთი თაღოვანი შესასვლელი აქვს- აღმოსავლეთიდან. კარის სამხრეთით ორი სათოფურია, დასავლეთ კედელში- ორი თაღოვანი სარკმელი, სამხრეთ კედელში - ორი, ხოლო ჩრდილოეთისაში -ერთი თაღოვანი სათოფური. მე-3 სართულზე შესასვლელი ჩრდილოეთ კედლის აღმოსავლეთ კიდეშია. ამ კედელში ორი სათოფურიცაა: ერთი - პარალელურწირთხლებიანი, მეორე- თაღოვანი, რომელიც შიგნიდან გარეთკენ მკვეთრად ვიწროვდება. დასავლეთ კედელში ორი თაღოვანი სარკმელი და ერთი სწორკუთხა ნიშია, სამხრეთ კედელში კი ერთი თაღოვანი სათოფური და ერთი კვადრატული ნიში. მე-4 სართულზე შესასვლელი ჩრდილოეთიდანაა. სამხრეთ კედელში ორი სათოფურია. დანარჩენი კედლები დანგრეულია. მე-5 სართულზე ჩრდილო და სამხრეთ კედლებში, თითო სალოდეა.

აღმოსავლეთის კოშკის მხოლოდ აღმოსავლეთ და ჩრდილოეთ კედლების ნაშთებია შემორჩენილი. პირველი სართული დასავლეთ კოშკი მე-2 სართულს უსწორდება. იგი მთლიანად მიწითაა ამოვსებული. მე-2 სართულზე აღმოსავლეთ კედლის ღერძზე, გაჭრილია თაღოვანი კარი, ჩრდილოეთ კედელში თაღოვანი სათოფურია.

*ა.თოფურია.*

**227. ციხე-სახლი,** არქიტექტურული ძეგლი დგას ნასოფლარის სამხრეთ ნაწილში. განეკუთვნება გვიანდელ შუა საუკუნეებს.

შენობა გეგმით ტრაპეციულია (6,5x6,5მ, შემორჩენილი სიმ. 6მ-ია) სამსართულიანი, ნაგებია ფიქლით. წყობა მშრალია. მე-2 სართულის კედლები შიგნით ნაკელნარევი მიწითაა შელესილი. შენობის სახურავი და სართულშუა გადახურვა ჩამოქცეულია.

პირველ სართულზე თაღოვანი შესასვლელი სამხრეთ კედელშია გაჭრილი. დანარჩენი კედლები ყრუა. მა სართულს საქონლის სადგომად იყენებდნენ. მე-2 სართულზე შესასვლელი დასავლეთიდანაა. კარი თაღოვანია. ამავე კედელში ორი სათოფურია. ორი სათოფურია ჩრდილოეთ კედელშიც, ერთი-სამხრეთისაში. აღმოსავლეთ კედელში ორი შეისრული სარკმელია, რომლებსაც საფეხურებად დამუშავებული რაფა აქვთ. მე-2 სართული საცხოვრებელი იყო. მე-3 სართულზეც შესასვლელი დასავლეთიდანაა. ამ კედელში, აგრეთვე ჩრდილო და სამხრეთ კედლებში, ორ-ორი სათოფურია, სამხრეთისაში -ორი შეისრული სარკმელი. ამ სართულს სათავდაცვო დანიშნულება ჰქონდა.

ციხე-სახლზე დასავლეთიდან მიდგმულია სამსართულიანი მინაშენი (3,25x5,4მ, შემორჩენილი სიმ. 4,3მ -ია).პირველ სართულს კარი არა აქვს, ჩასავლელი მე-2 სართულიდან ჰქონია. მე-2 სართულზე შესასვლელი სამხრეთიდანაა, მიწის დონიდან 1 მ სიმაღლეზე. კარი თაღოვანია. შესასვლელის გვერდით (აღმოსავლეთით) ფიქლით ნაგები სწორკუთხა სვეტი (სიმ. 1,8 მ) დგას. ამავე სართულის დასავლეთ კედელში დიდი თაღოვანი სარკმელია. ერთი სარკმელი სამხრეთ კედელშია. მინაშენს ცალფერდა სახურავი ჰქონია.

ციხე-სახლსა და მინაშენში შემორჩენილია სართულშუა გადახურვის ხის კოჭების ბუდეები.

*ა.ქალდანი.*

**ნარეკლიანთ საყდარი,** იხ. სოფ. ხორხელი, ნარეკლიან საყდარი.

**ნაციხვარი** (ნასოფლარი)

(ომალოს თემის საკრებულო)

**228. ეკლესია,** არქიტექტურული ძეგლი დგას ნასოფლარის განაპირას, ჩრდილოეთით. განეკუთვნება მე-19 საუკუნეს.

ეკლესია „თავისუფალი ჯვრის“ ტიპისაა. ნაგებობის ბირთვი, ჩვეულებისამებრ, გუმბათქვეშა კვადრატია, რომელსაც ერთვის სამი თანაბარი სიღრმის სწორკუთხა მკლავი და აფსიდიანი საკურთხეველი (შიგნითა ზომები ღერძებზე : 6x4,8 მ). გეგმა გარედანაც ჯვაროვანია. ჯვრის მკლავებიდან აღმოსავლეთისა აფსიდის ხუთწახნაგა შვერილითაა დასრულებული, დანარჩენი სამი სწორკუთხაა. დასავლეთ, სამხრეთ და ჩრდილოეთ მკლავების წინ გეგმით თითქმის კვადრატული (2,8x2,4 მ) და თაღებით გახსნილი კარიბჭეებია.

შენობის საშენ მასალად ძირითადად ფიქალია გამოყენებული. გარეთა კუთხეები და კარიბჭეების სვეტები ტლანქად დამუშავებული ქვითაა ნაწყობი. კედლები შიგნით და გარეთ შელესილი და შეთეთრებულია. ძლიერ დაზიანებულია: ეკლესიას აღარ აქვს გუმბათი, დანგრეულია საკურთხევლის ზედა ნაწილი. კარიბჭეებისგან შემორჩენილია მხოლოდ სვეტები და ალაგ -ალაგ თაღების ქუსლების ნაწილები.

ერთადერთი შესასვლელი ეკლესიას დასავლეთიდან აქვს. კარი თაღოვანია. აღმოსავლეთით ნახევარწრიული აფსიდია, რომელიც მკლავის დანარჩენი სივრციდან წყვილი პილასტრითა და მათზე დაყრდნობილი საბჯენი თაღითაა გამოყოფილი. აფსიდის ღერძზე თაღოვანი სარკმელია. სარკმლის მარცხნივ, აფსიდის ჩრდილოეთ კიდეში, გეგმით ოვალური თაღოვანი ნიშია, რომლის ნახევარი პილასტრშია მოქცეული. სამხრეთ და ჩრდილოეთ მკლავების ღერძებზე ნახევარწრიული თაღით გადახურული თითო განიერი სარკმელია, რომლებსაც თითქმის პარალელური წირთხლები და ჰორიზონტალური რაფა აქვთ. ჯვრის ოთხივე მკლავი ცილინდრული კმაარითაა გადახურული, რომელთა ქუსლებთან გამოყოფილია მარტივი პროფილის იმპოსტები. ჯვრის მკლავების გადაკვეთაზე აღმართული იყო გუმბათი. გუმბათქვეშა კვადრატიდან გუმბათის ყელის წრიულ მოხაზულობაზე გადასვლა განხორციელებულია გუმბათქვეშა კვადრატის კუთხეებში გამოყვანილი აფრებით.

ეკლესიის ფასადები მოურთველია. შენობა გადახურული თუნუქით.

*თ. დვალი.*

**ნიშტყაოს სამაროვანი,** იხ. სოფ. შენაქო, ნიშტყაოს სამაროვანი.

**ომალო**

(საკრებულოს ცენტრი)

**229. ბოსელი,** არქიტექტურული ძეგლი დგას სოფლის განაპირას, კლდოვან ფერდობზე. აგებულია მე-19 საუკუნეში. ეკუთვნის გერმანე სისაურს.

ბოსელი სწორკუთხოვანი გეგმის (9,1x6,3) ორსართულიანი ნაგებობაა, ნაშენია ფიქლითა და ტალახით. პირველი სართული გარედან შელესილი და შეთეთრებულია. შესასვლელი სამხრეთიდანაა. კარი თაღოვანია. შესასვლელის წინ ფიქლით ნაგები ოთხკუთხა ბაქანია. შესასვლელის გარდა სამხრეთ კედელში ერთი პატარა სწორკუთხა სარკმელია. სართული ორმხრივ შელესილი ტიხრით, ორ ნაწილადაა გაყოფილი

მეორე სართული თივის შესანახად გამოიყენებოდა. პირველი და მეორე სართულები ერთმანეთს სართულშუა გადახურვაში მოწყობილი ხვრელით უკავშირდება. მეორე სართულის აღმოსავლეთ, დასავლეთ და სამხრეთ კედლების შუა ნაწილი, მთელ სიმაღლეზე, გახსნილია. მათგან აღმოსავლეთ და დასავლეთ ღიობები შეფიცრულია. სამხრეთ ღიობის შუაში ხის ბოძია დადგმული, რომელსაც ღიობის გადამხურავი ხის ძელი ეყრდნობა. ამ ძელზე დადგმულია ხის მოკლე ძელებისგან გამოყვანილი სვეტი, რომელზეც დაყრდნობილია თავხე.

პირველი სართულის სამხრეთ ფასადის წყობიდან, გამოშვერილია ხის ძელი რომელიც კიბის მისაყრდნობად გამოიყენებოდა.

შენობის სახურავი ორკალთაა, დაბურულია ფიქლის თხელი ფილებით.

*მ.ბაქრაძე.*

*ბიბლ.: 71ბ. 211.*

**230. კესელოს ციხე,** არქიტექტურული ძეგლი მდებარეობს სოფლის ჩრდილოეთით, კლდოვან ბორცვებზე, განეკუთვნება მე-18 საუკუნეს.

ციხისგან შემორჩენილია სამი ოთხკუთხა კოშკი და გალავნის ფრაგმენტები. სამივე კოშკი ნაგებია ფიქალი ქვით. დაზიანებულია: ორ კოშკის სახურავი, სართულშუა გადახურვა და ზედა სართულის კედლების ნაწილი ჩამოშლილი აქვს.

ზედა კოშკი (4,8x4,2მ) ოთხსართულიანი (შემორჩენილი სიმ. 9,3 მ-ია).

პირველ სართულზე შესასვლელი ჩრდილოეთიდანაა, მე-2 სართულზე- დასავლეთიდან. მეორე სართულზე კედლები შიგნიდან მიწანარევი ნაკელითაა შელესილი. ჩრდილოეთ კედელში ერთი სათოფურია, აღმოსავლეთისაში - ორი სათოფური და ერთი სარკმელი. მე-3 სართულზე შესასვლელი დასავლეთიდანაა. აღმოსავლეთ კედელში ერთი სარკმელი და ორი სათოფურია. მე-4 სართულის ჩრდილო და აღმოსავლეთ კედლებში ორ-ორი სათოფურია. სამხრეთისაში - ერთი. კოშკის ბოლოს ორი სართული სათავდაცვო იყო.

აღმოსავლეთ ფასადის ზედა ნაწილში, კედლის წყობაში, ერთ ხაზზე მთის ბროლის ხუთი ქვაა ჩასმული.

კოშკი გადახურულია ფიქლის ორფერდა სახურავით.

შუა კოშკი (5,1x5,1მ) სამსართულიანია, (სიმ. 7,75მ) პირველ სართულზე შესასვლელი აღმოსავლეთიდანაა, მე-2 სართულზე ჩრდილოეთიდან. მე-2 სართულზე აღმოსავლეთ კედელში სათოფურია, სამხრეთისაში - სარკმელი. მე-3 სართულის ჩრდილოეთ კედელში კარის წირთხლია შემორჩენილი. სამხრეთ კედელში ორი სათოფური და ერთი სარკმელია, დასავლეთისაში - ერთი სათოფური.

ქვედა კოშკი (5,2x4,2 მ) ოთხსართულიანია (შემორჩენილი სიმ. 7.25 მ-ია). პირველ სართულზე შესასვლელი სამხრეთ-აღმოსავლეთიდანაა, ამ კედელში ერთი სათოფურიცაა. მე-2 სართულზე შესასვლელი ჩრდილო-დასავლეთიდანაა. ჩრდილო-აღმოსავლეთ და სამხრეთ-დასავლეთ კედლებში თითო სათოფურია, სამხრეთ-აღმოსავლეთ კედელში- სარკმელი და ორი სათოფური.მე-2 და მე-3 სართულები ნაკელნარევი თიხითაა შელესილი. მე-3სართულზე შესასვლელი ჩრდილო-დასავლეთიდანაა. ამ სართულის ჩრდილო-აღმოსავლეთ და სამხრეთ-დასავლეთ კედლებში ორ-ორი სათოფურია, სამხრეთ-აღმოსავლეთ კედელში-ორი სათოფური და სარკმელია. მე-4 სართულის ჩრდილო-დასავლეთ კედელში დიდი ზომის ღიობია, ჩრდილო-აღმოსავლეთ კედელში- ერთი სათოფური, სამხრეთ-აღმოსავლეთისაში - ერთი სარკმელი და ორი სათოფური, სამხრეთ-დასავლეთ კედელში ორი სათოფური.

სამივე კოშკი სართულშუა გადახურვა ხის ყოფილა (შემორჩენილია კოჭების ბუდეები). სართულები ერთმანეთ ხის მისადგმელი კიბით უკავშირდებოდნენ.

*ა.ქალდანი.*

**231. სამაროვანი**, არქეოლოგიური ძეგლი მდებარეობს სოფელში, მ გულუხაიძის ეზოში. განეკუთვნება ძვ.წ. მე-7-მე-5 სს. სამაროვანი აღმოჩნდა 1989 წ.შემთხვევით, სახლის მშენებლობის დროს, სამარხების რაოდენობა ვერ დადგინდა. დაკრძალვის წესი კრემაციულია. ნივთები დამწვარი და დეფორმირებულია. აღმოჩნდა მითოლოგიური ცხოველის (დათვი?) ბრინჯაოს ქანდაკება. ბრინჯაოს ორად გადაკეცილი ფირფიტისგან დამზადებული ვერძის სამი ქანდაკება. ბრინჯაოს ორი საკისრე რკალი (ერთ-ერთი რკალი დაბოლოებულია ხელის მტევნით, რომლის დაგრძელებული, მოხრილი ნეკი და ცერი შეერთებულია); დიდი ზომის, მდიდრულად ორნამენტირებული, მრგვალი, სწორკუთხა და კუთხეებმომრგვალებული ბრინჯაოს ბალთები (ერთ-ერთი ბალთა შემკული იყო ვერძის თავის სტილიზებული სკულპტურული გამოსახულებით); ირმის თავის სტილიზებული გამოსახულებით შემკული ბრინჯაოს ოთხი დიდი და მასიური საკინძი. ბრინჯაოს 3 თავგახსნილი სამაჯური, ბრინჯაოს ჯაჭვის და რკინის დანის ფრაგმენტები; მინის სხვადასხვა ფერის და ზომის მძივები და სხვ.

*რ.დოლაბერიძე.*

**232. საცხოვრებელი სახლი,** არქიტექტურული ძეგლი დგას სოფლის ცენტრალურ ნაწილში, კლდოვან ფერდობზე. განეკუთვნება გვიანდელ შუა საუკუნეებს. ეკუთვნის ამირან სისაურს.

სახლი გეგმით სამხრეთ-ჩრდილოეთის მიმართულებით წაგრძელებული სწორკუთხედია (10,4x5,5მ ), ნაგებია ფიქლით. წყობა მშრალია. შენობა კაპიტ. კედლის გამიჯნულ, თანაბარი ფართობის ორ ოთახს შეიცავს. სამხრეთით მდებარე ოთახის ქვემოთ სამეურნეო დანიშნულების სათავსია (შემორჩენილია თავდაპირველი სახით), რის გამოც შენობის სამხრეთ ნაწილი ორსართულიანი, ჩრდილო ნაწილი - ერთსართულიანი. სამეურნეო სათავსის აღმოსავლეთ კედელში თაღოვანი შესასვლელია, სამხრეთ კედელში კი, სათოფურის მსგავსი ვიწრო სარკმელი. მეორე სართული მე-19 საუკუნის მე-2 ნახევარში მნიშვნელოვნად გადაუკეთებიათ. ამ დროს, ოთახის აღმოსავლეთ კედელში მოუწყვიათ ფართო სწორკუთხა შესასვლელი და მის წინ ხის პატარა ბაქანი, სამხრეთ კედელში კი, ორი სწორკუთხა სარკმელი. ამავე დროისაა სამხრეთის მხრიდან მოწყობილი აივანი, რომელიც კედლიდან გამოშვერილ ხის (შემორჩენილია ნაწილი) ძელებზე იყო დაყრდნობილი. ჩრდილოეთით მდებარე ოთახს ჭერი და სახურავი ჩამოშლილი აქვს. ოთახის შესასვლელი აღმოსავლეთ კედელშია, ამავე მხარესაა ერთადერთი სარკმელიც, რომელიც შესასვლელის მსგავსად თარაზულად ყოფილა გადახურული.

შენობის სამხრეთ ნაწილი გადახურულია ხის ძელებზე გამართული ფიქლის ორკალთა სახურავით.

მოგვიანებით ჩრდილოეთით მდებარე ოთახისთვის, ჩრდილოეთიდან მიუშენებიათ გეგმით თითქმის კვადრატული (5,5x4,7მ) სათავსი (შემორჩენილია მხოლოდ კედლები), რომლის ჩრდილო კედელი კლდეზეა მიბჯენილი. სათავსის შესასვლელი და ერთადერთი სარკმელი აღმოსავლეთიდანაა.

*მ.ბაქრაძე.*

*ბიბლ.: 71ბ: 210-211*

**233. საცხოვრებელი სახლი,** არქიტექტურული ძეგლი დგას სუა სოფელში. განეკუთვნება მე-18-მე-19 სს. ეკუთვნის სარდიონ სისაურს.

სახლი სამსართულიანია. ნაშენი ფიქლით. წყობა მშრალია. მე-3 სართულის კედლები შიგნით და გარედან თეთრი თიხითაა შელესილი. დაზიანებულია: ჩანგრეულია სართულშუა გადახურვები. პირველ სართულზე (ფართობი 32 კმ მ) საქონლის სადგომია -ბაშტე. შესასვლელი სამხრეთიდან აქვს. კარი ხისაა, ორფრთიანი. დასავლეთ კედელში ერთი სარკმელია, ჩრდილოეთ კედელზე ფიქლით ამოყვანილი ორი პილასტრია. იატაკზეც ფიქალია მოგებული. ბაშტეზე სამხრეთიდან მიდგმულია საქონლის საზაფხულო სადგომი- ბეღვა.

მეორე სართულზე ორი სათავისა: საცხოვრებელი -შუა და დამხმარე- კარსე. შუას (6x5,4მ) აღმოსავლეთ კედელში კარი და სარკმელია, დასავლეთისაში - სათოფური, სამხრეთ კედელში - ორი სარკმელი. ჩრდილოეთ კედელში, კარსეში, გასასვლელი კარია გაჭრილი. კარსე (5,4x4,6 მ) დასავლეთ კედლებში ბუხარია. ჩრდილოეთ კედელში - ორი ნიში, აღმოსავლეთისაში კი ეზოში გასასვლელი კარი, ეზო ხელოვნური ტერასაა ( სიგ. 6მ) და შენობას ეკვრის აღმოსავლეთ მხრიდან. ეზოს ჩრდილო-აღმოსავლეთ კუთხეში სამზარეულოა.

მე-3 სართული გადაკეთებულია. ამ სართულზე ორი სათავსია: საცხოვრებელი -ზეთშუა და დამხმარე-კარსე, ზეთშუას (5,4x6მ) სამხრეთ კედელში ორი დარაბებიანი ფანჯარაა, აღმოსავლეთ კედელს უმოაჯირო აივანზე - საცეხეზე გასასვლელი კარი და ორი ფანჯარა . საჩეხის (სიგ. 1,8 მ) შუა ეზოში ფიქლით ამოყვანილ ორ სვეტზე (მილიონა) დგას. იატაკი მიწატკეპნილია. კარსეში (5,4x4,6მ) შესვლა ზეთშუას ჩრდილოეთ კედელში გაჭრილი კარით შეიძლება. კარსეს აღმოსავლეთ კედელში სარკმელი და საჩეხეზე გასასვლელი კარია. სამხრეთ და დასავლეთ ფასადებზე. მე-2 სართულის დონეზე, ფიქლის ქვებით დეკორატიული ელემენტებია გამოყვანილი. სახლს ფიქლის ორფერდა სახურავი აქვს.

*ზ.ჯინჭარაძე.*

**234. საცხოვრებელი სახლი,** არქიტექტორული ძეგლი დგას სოფლის განაპირას. განეკუთვნება მე-18-მე-19 სს. ეკუთვნის იროდა მელაიძეს.

სახლი სამსართულიანია. ნაგებია ფიქლით, წყობა მშრალია. კედლები შიგნით თეთრი თიხით ყოფილა შელესილი.

პირველ სართულზე (ფართ. 27 კვ მ ) საქონლის სადგომის- ბაშტეს- აღმოსავლეთ კედელში კარი და ერთი სარკმელია. კარი ურდულით იკეტება.

მე-2 სართულზე (ფართ. 47კვ მ) საცხოვრებელი -შუა - იყო. შუას სამხრეთ კედელში ორი სარკმელია. აღმოსავლეთ კედელში- ორი ნიში, დასავლეთ კედელში -ორი სარკმელი და კარი (გაჭრილია მოგვიანებით), ჩრდილოეთ კედელში გაჭრილი კარი დამხმარე სათავსში - კარსეში-გადის. კარსე მოგვიანებით მიუშენებიათ სახლზე. მას დამოუკიდებელი შესასვლელი აღმოსავლეთიდან აქვს. ჩრდილოეთ კედელზე ერთი პილასტრია. კარსე ფიქლითაა გადახურული. კარსეზე აღმოსავლეთიდან მიდგმულია სამზარეულო - საცეცხლური.

მე-3 სართული (ფართ. 36კვ მ) სამეურნეო სათავსია- ჭერხო. მის აღმოსავლეთ კედელში ორი სარკმელი და კარია, რომელზეც გარედა ფიქლის კიბე ყოფილა მიდგმული. დასავლეთ კედელში ორი სარკმელია, ჩრდილოეთისაში - სათოფური, სამხრეთ კედელში -სანიავო.

სახლს ფიქლის სახურავი ჰქონია. შემორჩენილია სართულშუა კოჭოვანი გადახურვის ბუდეები.

*ზ. ჯინჭარაძე.*

**235. საცხოვრებელი სახლი,** არქიტექტურული ძეგლი დგას შუა სოფელში. განეკუთვნება მე-18-მე-19 საუკუნეებს. ეკუთვნის იჭირაულებს.

ადგილობრივი მოსახლეობის გადმოცემით სახლი ხუთსართულიანი ყოფილა და გვერდზე ოთხსართულიანი დამხმარე ნაგებობა ჰქონია მიშენებული. ნაშენია ფიქლით, წყობა მშრალია. შემორჩენილია სამი სართული. პირველი სართული (ფართ. 44 კვ მ ) საქონლის სადგომია - ბაშტე- რომელიც ორი სხვადასხვა სიდიდის სათავსისგან შედგება. ორივე სათავსის სამხრეთ კედელში თითო კარი და სარკმელია. პატარა სათავსის აღმოსავლეთ კედელში სარკმელია. ორივე სათავსში იატაკზე ფიქალია დაგებული.

მე-2 სართულზეც (ფართ. 62 კვ მ) ორი სათავსია: საცხოვრებელი -ქვეთშუა- და დამხმარე -კარსე. შესასვლელი აღმოსავლეთიდან, კარსედანაა. კარსეში, აღმოსავლეთ და სახრეთ კედლებში, თითო სარკმელია. ქვეთშუას სამხრეთ კედელში კი ორი სარკმელია. დასავლეთ კედელში გაჭრილი სარკმელი კარსეში გადის.

ორი სათავსია მე-3 სართულზეც (6,7x4,9 მ)- შუა და კარსე. სათავსებს შესავლელები ცალ-ცალკე აქვთ. კარსეს ჩრდილოეთ კედელში კარი და ერთი სარკმელია, სამხრეთ კედელში - ორი სარკმელი. შუას სამხრეთ კედელშიც ორი სარკმელი ყოფილა.

*ზ. ჯინჭარაძე.*

**236. საცხოვრებელი სახლი,** არქიტექტურული ძეგლი დგას სოფლის ჩრდილოეთით განაპირას,მაღლობზე. აგებულია მე-19 ს-ში. ეკუთვნის ტირიფონ იჭირაულს.

სახლი ორსართულიანია, გეგმით თითქმის კვადრატული (7,7 x6,9 მ). ნაგებია ფიქლითა და ტალახით. კონსტრ. მდგრადობისთვის, კედლების წყობაში, სართულშუა გადახურვისა და მე-2 სართულის კარსარკმელთა გადახურვის დონეზე, გარედან, ხის ძელებია დატანებული. შენობის თითოეულ სართულზე თითო ოთახია. პირველი სართული სამეურნეო დანიშნულებისაა, მე-2 საცხოვრებელი. შესასვლელი პირველ სართულს სამხრეთიდან აქვს. კარი თაღოვანია. ამავე კედლის აღმოსავლეთ ნაწილში სათოფურის მსგავსი ერთი პატარა სარკმელია. სართულის დანარჩენი კედლები ყრუა. აღმოსავლეთ და დასავლეთ კედლების გასწვრივ მოწყობილია ბაგა. მე-2 სართული ფიცრული კედლით გაყოფილია ორ არათანატოლ ნაწილად, მომცრო (ჩრდილოეთის) ნაწილს საკუჭნაოდ იყენებდნენ. მას მიწატკეპნილი იატაკი აქვს. საცხოვრებელი ნაწილის იატაკი ხისაა. მე-2 სართულის შესასვლელი აღმოსავლეთიდანაა. ამ მხრიდან, ფასადის მთელს სიგრძეზე, ხის აივანია მოწყობილი, რომელიც კედლიდან გამოშვერილ ძელებს ეყრდნობოდა(შემორჩენილია მხოლოდ იატაკი). აივნიდან საკუჭნაოში ვხვდებით, რომელიც საცხოვრებელ ოთახს ერთფრთიანი კარით უკავშირდება. საცხოვრებელი ოთახი განათებულია სამი სწორკუთხა სარკმლით. მათგან ორი სამხრეთითაა, ერთი- დასავლეთით. გარედან პირველი სართულის სამხრეთ ფასადი, მე-2 სართულის აღმოსავლეთ ფასადი და კარ-სარკმელთა საპირეები შელესილი და შეთეთრებულია. შენობა გადახურულია ხის ძელებზე მოწყობილი ფიქლის ორკალთა სახურავით, რომლის ქვეშ აივანიცაა მოქცეული.

მოგვიანებით დასავლეთის მხრიდან სახლისთვის მიუშენებიათ გეგმით კვადრატული (7,2x7,2 ) საბძელი, რომელსაც ცალფერდა გადახურვა ჰქონია.

*მ.ბაქრაძე.*

*ბიბლ.: 71ბ: 211.*

**237. საცხოვრებელი სახლი,** არქიტექტურული ძეგლი დგას შუა სოფელში. აგებულია მე-19საუკუნის ბოლოს. ეკუთვნის კოტე ბიღოიძეს.

სახლი აღმოსავლეთ-დასავლეთის მიმართულებით წაგრძელებული სწორკუთხედის ფორმის (13,8x8,2მ) ორსართულიანი შენობაა, ნაგებია ფიქლის მშრალი წყობით. მთავარი(სამხრეთ) ფასადი ორივე სართულზე შელესილი და შეთეთრებულია. პირველი სართული სამეურნეო დანიშნულებისაა, მე-2 საცხოვრებელი. ორივე სართულზე თანაბარი ფართობის ორ-ორი ოთახია. ყველა ოთხას ერთადერთი შესასვლელი სამხრეთიდან აქვს. პირველი სართულის შესასვლელები ისრული თაღითაა გადახურული, მეორე სართულისა კი სწორკუთხაა. პირველი სართულის ორივე ოთახი უსარკმლოა მე-2 სართულის ოთახები კი ორ-ორი სწორკუთხა სარკმლით ნათდება, რომლებიც შესასვლელის ორივე მხარესაა გაჭრილი. სართულს მთავარი ფასადის მთელ სიგრძეზე, ხის თორმეტსვეტიანი აივანი აქვს მოწყობილი. აივანი გამართულია ხის კოჭებზე, რომელთა ერთი ბოლო კედელშია ჩამჯდარი, ხოლო მეორე, ფიქლის მშრალი წყობით ნაგებ სამ ოთხკუთხა ბოძზე გადებულ ორ კოჭს ეყრდნობა. აივნის მოაჯირი და თაღები აჟურული ჩუქურთმითაა გაფორმებული. აივანზე ასასვლელად, შენობის დასავლეთ ფასადზე, მიდგმულია ფიქლით ნაშენი ერთმარშიანი კიბე. კიბის გარდა ფასადზე პატარა (4,2x2,5 მ) სამზარეულოცაა მიშენებული, რომელსაც შესასვლელი სამხრეთიდან აქვს. სამზარეულოს დასავლეთ კედელში ერთი პატარა სწორკუთხა სარკმელია. სახლის ხის ძელებზე გამართული ორკალთა სახურავითაა გადახურული. სახურავი დაბურულია ფიქლის ფილებით.

*მ.ბაქრაძე.*

*ბიბლ.: 71ბ: 210.*

**238. საცხოვრებელი სახლი**, არქიტექტურული ძეგლი დგას სოფლის სამხრეთით, განეკუთვნება მე-20 საუკუნეს.

სახლი ორსართულიანია, ნაგებია ფიქლითა და ტალახით. ტიხრები ხისაა, სახურავი-ფიქლისა.

პირველი სართული (8x5,3 მ) გეგმით წაგრძელებული ოთხკუთხედია. შესასვლელი სამხრეთიდან აქვს. სათავის ხის ტიხრით გაყოფილია ორ ნაწილად. აღმოსავლეთ ნაწილს საცხოვრებლად იყენებდნენ, დასავლეთისას - საქონლის სადგომად. ორივე ნაწილს მიწური იატაკი აქვს. საქონლის სადგომში ,იქ, სადაც საქონელი იდგა, იატაკზე ფიცარია დაგებული. საცხოვრებელ ნაწილში, აღმოსავლეთ კედელთან, გრძელი, ზურგიანი სკამი დგას. ჩრდილოეთ კედლის გასწვრივ ტახტია, ცენტრში - ფიქლის ფილებით ნაგები კერა.

სართულშუა გადახურვა ის კოჭებზე ყოფილა მოწყობილი.

მე-2 სართულის (8,15x10,4 მ) სამეურნეო დანიშნულებისაა (ინახავდნენ ჭირნახულს, საქონლის საკვებს სამეურნეო იარაღს). ამ სართულის დასავლეთ ნაწილის იატაკში, მოწყობილია საქონლის სადგომში თივის ჩასაყრელი ოთხკუთხა ღიობი.

სამხრეთით სახლს ხის კოჭებზე დაყრდნობილი ღია აივანი აქვს (სიგრძ. 2მ). აივნის იატაკიც მიწატკეპნილია.

*ა. ქალდანი.*

**239. წისქვილი,** არქიტ. ძ. დგას სოფლის სამხრეთ-დასავლეთით, 1,5 კმ-ზე მდინარე თუშეთის ალაზნის მარჯვ. ნაპირას ღრმა ხევში, ადგილ ხოშანეში. აგებულია XIX-XX სს. მიჯნაზე.

წისქვილი ერთსართულიანია და რამდენადმე აღმ.-დასავლეთის მიმართულებითაა წაგრძელებული (8,6x5 მ). შედგება ორი, თითქმის თანაბარი ფართობის , სათავსისგან. აღმოსავლეთით მდებარე სათავსის აღმ. და სამხრ. კედლები და ჩრდ. კედლის აღმ. ნაწილი ფიქლითაა ნაშენი, დანარჩენი ორი ფიცრისაა. დას. სათავსი მთლიანად ფიცრულია. შესასვლელი ხის გადახურული აივნიდანაა, რომელის დას. სათავსს ჩრდილოეთიდან ეკვრის. აივნიდან ერთფრთიანი კარით აღმ. სათავსში ვხვდებით, სადაც სამხრ.-აღმ. კუთხეში შემორჩენილია ქუმელის მოსახალიღუმელის ნაშთი. სათავსის ჩრდ. კედლის ფიცრულ ნაწილში ერთი პატარა სწორკუთხა სარკმელია, დას. კედელში-მეორე სათავსში გასასვლელი კარი. იატაკი მიწატკეპნილია. მეორე სათავსი დგას ხის მორებითამოყვანილ ჯარგვალურ კონსტრუქციაზე. ჩრდ. და სამხ. კედელში თითო პატარა სარკმელია. იატაკი ხისაა. სათავსში, შუაში, სქელი ფიცრებით მოწყობილ კონსტრუქციაზე დოლაბებია დაყრდნობილი - ქვედა და ზედა. სათავსის იატაკის ქვეშ ხისფრთებიანი ბორბალია, რომელის ბრუნვაშ მოჰყავს ხის ღარით გამოყვანილ წყალს. ნაგებობა ფიქლის ორფერდა სახურავითაა გადახურული.

*ზ. ჯინჭარაძე.*

**ომალო**

(ჯოყოლოს თემის საკრებულო)

**240. კოშკი,** არქიტ. ძ. დგას სოფლის აღმოსავლეთით 350 მ-ზე. ფერდობზე. განეკუთვნება გვიანდ. შუა საუკუნეებს.

კოშკი (3x3 მ) სამსართულიანია, ზემოთკენ ოდნავ შევიწროებული, ნაგებია ნატეხი ქვით. გარედან მოპირკეთებულია კარგად გათლილი შირიმით, წყობაში აქა-იქ ნატეხი ქვაცაა ჩართული. დაზიანებულია: ჩამოშლილია სართულშუა გადახურვა, III სართულის მცირე ნაწილიღაა შემორჩენილი. შესასვლელი I სართულზეა, დასავლეთიდან კარი თარაზულადაა გადახურული და ზემოთ შესამჩნევად ვიწროვდება, ამავე სართულის სამხრ. კედელში ერთი სათოფურია. II სართულის სამხრეთ-დასავლეთ კუთხეშიმცირე სამალავია მოწყობილი. სართულშუა გადახურვა ხის ყოფილა (შემორჩენილია ძელების საყრდენი ბუდეები).

დას. ფასადზე, კარის თავზე, დურაბზე ტვიფრით ორი მცირე გეომეტრიული ფიგურაა გამოყვანილი.

*თ. დვალი.*

*ბიბლ.: 32: 210-211.*

**241. სადგომი,** არქეოლ. ძ. მდებარეობს ე.წ. ბრუდი გორის მდ. ალაზნისაკენ მიქცეულ დას. ფერდობზე. განეკუთვნება მუსტიეს ხანას. ძეგლი 1968 წ. გამოავლინა კახეთის არქეოლ. ექსპედიციის ქვის ხანის რაზმმა (ხელმძღვანელი თ. ბუგიანიშვილი). სადგომზე აღმოჩნდა ანდეზიტის წვეტანა და კაჟის ლამელა.

მასალა ინახება აკც-ის სიღნაღის ბაზაში.

*თ. ბუგიანიშვილი.*

**242. სამაროვანი,** არქეოლ. ძ. მდებარეობს სოფლის ჩრდილოეთით, მდ. ალაზნის მარცხ. ნაპირზე. თარიღდება III-IV სს-ით.

სამაროვანი 1968 წ. გათხარა იაე ინ-ის კახეთის არქეოლ. ექსპედიციამ (ხელმძღვანელი კ. ფიცხელაური). გამოვლინდა მთლიანი თხელი ქვის ფილებისაგან შეკრული სამარხები, რომლებსაც ორი ან მეტი ფილაქვა ეხურათ. მიცვალებულები უმეტესად მოხრილი ესვენენ (ზოგჯერ გაშოტილი). სამარხებში აღმოჩნდა: განლექილი თიხის ყელწიბოიანი ხელადები; ბრინჯაოს თავგადახრილი აბზინდები, ირმის გამოსახულებიანი შესაბნევი, სამმაგი რგოლები, ბეჭდები, ზარაკები, ძეწკვები, ვერცხლის მედალიონი, მინის მძივები და სხვა.

მასალა ინახება აკც დუშეთის არქეოლოგიუ ბაზაში.

*რ. რამიშვილი, ბ. ჯორბენაძე.*

*ბიბლ.: 32; 396: 9.*

**243. წმინდა გიორგის ეკლესია,** არქიტ. ძ. მდებარეობს სოფლის ზემო უბანში. შემორჩენილია კედლების უმნიშვნელო ნაწილები, რის გამოც ტიპისა და აგების თარიღის დადგენა ვერ ხერხდება. ეკლესია ნაშენი ყოფილა რიყის ქვით. კუთხეებში და კონსტრუქციის ნაწილებში გამოყენებული იყო შირიმის გათლილი ქვა.

*თ. დვალი.*

**ოჟიო**

(საკრებულოს ცენტრი)

**244. ოჟიო**, სოფელი, ისტ. ძ. მდებარეობს ალაზნის ვაკეზე, ახმეტიდან 17 კმ-ზე.

ოჟიო ისტ. წყაროებში XV ს-დან იხსენიება. ალექსანდრე I-ის (1412-1442 წწ.) სოფელი სვეტიცხოვლისთვის შეუწირავს. XVI ს. შუა წლებიდან ანდრონიკაშვილებს ეკუთვნოდა. XVII ს-დან სოფლის ყმა-მამულზე წილი დაუდევს ალავერდის წმინდა გიორგის მონასტერსაც. სოფ. ოჟიო, როგორც მნიშვნელოვანი პუნქტი, XVIII ს. გერმანელ მეცნიერსა და მოგზაურს ი. ა გიულდენშტედტსაც აქვს მოხსენიებული. XVI-XVIII სს-ში, იმდროინდელი ტერიტორიული დაყოფით, ოჟიო შედიოდა თიანეთის სამოურავოში, ჩრდილოეთსაც ჩოლოყაშვილები განაგებდნენ. ქართლ-კახეთის სამეფოს გაუქმებისა და რუსული მმართველობის დამყარების შემდეგ სოფელი თიანეთის მაზრაში შევიდა.

სოფ. ოჟიოშ დაიბადა გამოჩენილი ქართველი მეცნიერი, იურისტი და საზ. მოღვაწე ლუარსაბ ნიკოლოზის ძე ანდრონიკაშვილი (1872-1939 წწ).

**245. ეკლესიები,** არქიტ., მონუმ. ხელოვნების ძ. დგანან სოფელში, სასაფლაოზე, ერთმანეთის გვერდიგვერდ, 20-25 მ-ზე. მათგან ერთი (სამხრეთით მდებარე) კვირაცხოვლის, მეორე (შუა) წმ. ნინოს, ხოლო მესამე (ჩრდილოეთით მდებარე) წმ. თომას სახელობისაა.

კვირაცხოვლის ეკლესია (14,5x7,3 მ) განეკუთვნება XVIII ს. ნაგებია რიყის ქვით, ფასადებზე გარკვეული ინტერვალით აგურის (21x21x4 სმ )თარაზული შრეებია ჩართული. აგურითაა ნაწყობი კამარა, კონქი, საბჯენი თაღები და კარ-სარკმელთა ღიობები. ინტერიერი შელესილი და შეთეთრებულია. გარედან ეკლესიის კედლებზე ბათქაშის კვალია შემორჩენილი

შესასვლელი დამხრეთიდან და დასავლეთიდანაა. ორივე კარი შეისრული კარითაა გადახურული და გარედან კედლის მცირედ შეღრმავებულ სწორკუთხა არეშია ჩასმული, რომელსაც აგურის ხერხულა წყობით გამოყვანილიორსაფეხურიანი ფრიზი აგვირგვინებს. საკურთხეველი დარბაზისაგან გამოყოფილია ორი სადა პილასტრითა და მათზე დაბჯენილი ნახევარწრიული თაღით. ღრმა ნახევარწრიული აფსიდის ღერძზე თაღოვანი სარკემლია (ამოშენებულია), რომლის ორივე მხარეს, სიმეტრიულად განლაგებული, ორ-ორი თაღოვანი ნიშია. სარკმლის მიმდებარე ნიშები გეგმით ნახევარწრიულია, რამდენადმე მოზრდილი და ღრმაა. მათგან ჩრდილოეთისაში მცირე თაღოვანი სარკმელია გაჭრილი, რომელიც ჩრდილოეთ ფასადზე გადის. საკურთხევლის ბაქანი ეკლესიის იატაკის მიმართ საფეხურითაა შემაღლებული. იგი აფსიდის გამმიჯნავი პილასტრებიდან რამდენადმე წინაა წამოწეული და შუაშუ ნახევარწრიული ამბიონი აქვს. დარბაზის გრძივი კედლები და ცილინდრული კამარა ერთსაფეხურიანი პილასტრების ორი წყვილითა და მათზე დაყრდნობილი ნახევარწრიული საბჯენი თაღებით სამ ტოლ ნაწილად იყოფა. პილასტრების ერთი წყვილი დას. კუთხეებშია, რომლებსაც კედლის მიმდებარე თაღი ეყრდნობა. საკურთხევლის სარკმლის გარდა ეკლესიის კედლებში კიდევ შვიდი, შიგნით და გარედან, ნახევარწრიული თაღით გადახურული სარკმელია. მათგან სამ-სამი გრძივ კელდებშია - ერთმანეთის პირდაპირ. ერთი - დას. კედელში. იატაკი აგურისაა.

კონქში შემორჩენილია XIX ს. მდარე ფრესკული მხატვრობა. მუქ ლურჯ ფონზე მამაღმერთის წელზედა გამოსახულებაა. მამაღმერთო ორივე ხელით აკურთხებს (მარჯვენა ხელი ძლიერ დაზიანებულია). ნახატს ახლავს ასომთავრული წარწერა. მის ქვემოთ გამოსახულის სულიწმინდა, ხოლო სულიწმინდის ორივე მხარეს, ჰორიზონტალურად გაშლილი ღრუბლების ფონზე - ორ-ორი ანგელოზი. სამხრეთით, ანგელოზთა წინ, გამოსახულია მონაცრისფრო-თეთრი სფერო, რომელსაც აგურისფერი ჯვარი ადგას. ფიგურები დიდი ზომისაა. მხატვრობის შესრულების მანერა (რაკურსში მოცემული მტრედი და ტანსაცმლის მოცულობით დამუშავება) უახლოვდება დასავლეთევროპულ რეალისტურ ხელოვნებას. ამავე დროს, რიგი ნიშნებით, იგი უკავშირდება შუა საუკუნეების მხატვრობას. განსხვავებული მხატვრული ხერხების ამგავრი შეთავსება მოხატულობას ეკლექტიკურ ხასიათს ანიჭებს. მხატვრობის კოლორიტში ჭარბობს მუქი ლურჯი, ყავისფერი, მოვარდისფრო-ყავისფერი, მღვრიე ყვითელი და მონაცრისფრო-თეთრი ფერები.

განივ ფასადებზე, აგურის წყობის შეღრმავებით გამოყვანილია თითო მაღალი ჯვარი. დასავლეთით, ფრონტონის წვერზე, ორივე მხარეს ნახევარწრიული თაღებით გახსნილი სამრეკლო, რომლის პირამიდული სახურავი აგურისაა.

ეკლესიას აგურის საფეხუროვანი ლავგარდანი აქვს (ჩვეულებრივად დაწყობილ აგურის ორ რიგს შორის მოქცეულია კუთხით შვერილი აგურების ერთი რიგი). შენობა გადახურული ყოფილა ღარიანი კრამიტით.

წმ. ნინოს ეკლესია (5,6x3,7 მ) განეკუთვნება გვიანდ. შუა საუკუნეებს. ნაგებია რიყის ქვით. გვაინდ. შეკეთების დროს ნახმარია აგური. ინტერიერში კედლები შელესილი ყოფილა. ეკლესია დაზიანებულია. სახურავზე ხეებია ამოსული. შესასვლელი სამხრეთიდან (გვაინდელია) და დასავლეთიდანაა. დას. შესასვლელი შიგნით სწორკუთხაა, გარედან სამცენტრიანი თაღი ხურავს. აღმოსავლეთით, ნახევარწრიულ აფსიდში, ერთი თარაზულად გადახურული სარკმელი და ორი მცირე ზომის სწორკუთხა ნიშია. სარკმლის გადახურვა კონქის ქუსლის დონეზეა. სარკმლის ქვემოთ, კედელზე, ტრაპეზია მიდგმული. დარბაზი გადაზურულია რიყის ქვით ნაგები, წესიერი ფორმის კამარით,, რომლის წვერი ოდნავ შეტეხილია. დას. კედელში ერთი სწორკუთხა სარკმელია.

წმ. თომას ეკლესია (4x3 მ), განეკუთხვენა გვიანდ. შუა საუკუნეებს. ნაგებია რიყის ქვით0ტლანქად. ძლიერ დაზიანებულია.ეკლესია ნახევრად დანგრეულია და მიწაშია ჩამჯდარი. ერთადერთი შესასვლელი სამხრეთიდან აქვს (შემორჩენილია წირთხლების მცირე ნაწილი). აღმოსავლეთით, ნახევარწრიულ აფსიდში, ერთი სწორკუთხა სარკმელი და ორი მცირე სწორკუთხა ნიშია. რიყის ქვით ნაგებ ტრაპეზს თითქმის მთელი აფსიდი უკავია. კონქი სხმულია, ტლანქი. ეკლესია ცილინდრული კამარით ყოფილა გადახურული (შემორჩენილია კამარის ჩრდ. ფერდი).

ფასადებზე შემორჩენილია რიყის წვრილი ქვის ლავგარდნის (გვაინდელია) ფრაგმენტები.

*ფ. დევდარიანი, თ. დვალი.*

**246. კოშკი,** არქიტ. ძ. დგას შუა სოფელში, სკოლის ტერიტორიაზე. განეკუთვნება გვიანდ. შუა საუკუნეებს.

კოშკი გეგმით კვადრატს მიახლოვებული სწორკუთხედია (4,5x4 მ). ნაგებია სწორხაზოვან რიგებად დაწყობილი, თითქმის თანაბარი ზომის რიყის ქვით. კედლები შიგნით შელესილია. გარედან შელესილობის მხოლოდ კვალიღაა შემორჩენილი. ძლიერ დაზიანებულია. შემოღცენილია მხოლოდ I სართული. შესასვლელი აღმოსავლეთიდანაა. კარი თაღოვანია. შესასვლელის წირთხლები და თაღი კვადრატული აგურითაა გამოყვანილი. შიგნით, შესასვლელის ორივე მხარეს, თითო თაღოვანი ნიშია, მათ ზემოთ - თითო სწორკუთხა სარკმელი. მსგავსი ნიშები და სარკმელები დანარჩენ კელდებშიცაა. მათ გარდა სართულზე რამდენიმე სათოფურიცაა. სამხრ.-დას. კუთხში, კედლის სისქეში, მოწყობილია II სართულზე ასასვლელი კიბე. სართული გადახურულია ცილინდრული ფორმის სხმული კამარით.

*თ. დვალი.*

**247. კოშკი,** არქიტ. ძ. დგას სოფლის სამხრეტ-დასავლეთით 300 მ-ზე, ვენახებში, ანდრონიკაშვილების ნასახლარად წოდებულ ადგილზე. თარიღდება XVIII ს. II ნახევრით.

კოშკი გეგმით მრგვალია (გარე დიამ. ფუძესთან 10 მ), ზემოთკენ ოდნავ შევიწროვებული. შეიცავს სხვადასხვა პერიოდის ორ სამშენებლო ფენას. ორივე ფენა რიყის ქვებითაა ნაგები, მაგრამ შენების ხასიათით ერთმანეთისგან მკვეთრად განსხვავდებიან. კოშკის I სართული რიყიდ წვრილი ქვითაა ნაშენი და გარედან მობათქაშებულია. ზედა სართულებიც რიყის ქვისაა - ბათქაშის გარეშე. დაზიანებულია: შემორჩენილია ორი სართული და მესამე სართულის კედლის მცირე ნაწილი.

კოშკის პირველი სართული გუმბათოვანი კამარით გადახურული რვაწახნაგა ოთახია. შესასვლელი დასავლეთიდან აქვს. კარი შეისრულტაღოვანია და ორივე მხრიდან სწორკუთხა შეღრმავებაშია ჩასმული. კარის წირთხელბი და თაღი აგურისაა, კარის პირდაპირ, მცირედ შეღრმავებულ სწორკუთხა არეში ჩასმული თაღოვანი ბუხარია. დანარჩენი ექვსი წახნაგიდან, ხუთში თითო ღრმა და მაღალი შეისრულთაღოვანი ნიშია, მ. შ. სამში, სხვადასხვა მხარეს მიმართული ორ-ორი სათოფურია, დანარჩენ ორში, მოგვიანებით (როგორც ჩანს XX ს-ში) მოწყობილი თითო თაღოვანი კარი ამჟამად ამოშენებულია. სამხრეთით (კამარაში) ერთი სარკმელია, რომელიც გარეთკენ მკვეთრად მაღლდება. პირველი სართული მეორეს უკავშირდება კედლის სისქეში მოწყობილი კიბით. კიბის უჯრედი ფართო და მაღალია, მასში ორი სათოფურია. უჯრედში შესასვლელი ჩრდ.-დას. წახნაგშია. კარს აგურით ნაწყობი შეისრული თაღი ხურავს.

II სართული კვადრატ. (6,2x6,2 მ) ოთახია, რომელსაც დასავლეთით აივანზე გასასვლელი თაღოვანი კარი აქვს (შემორჩენილია აივნის სატრდენი ძელების ბუდეები). კარის გვერდებზე ორ-ორი სათოფურით აღჭურვილი თითო თაღოვანი ნიშია. მსგავსი ორი ნიში სამხრ. კედელშია, ხოლო ერთი ჩრდ. კედლის დას. ნაწილში. ამავე კედლის აღმ. ნაწილში პირველ სართულზე ჩასასვლელი კიბის შესასვლელია, რომელსაც გადახურვა და წირთხლების უმეტესი ნაწილი ჩამოშლილი აქვს. აღმ. კედლის შუა ნაწილში, შეღრმავებულ სწორკუთხა არეში ჩასმული თაღოვანი ბუხარია, ბუხრის ორივე მხარეს ფიცრებით ბრტყლად გადახურული თითო ღრმა ნიშია, რომლებშიც მოწყობილია თითო თაღოვანი სარკმელი და თითო ცალმაგი სათოფური. თითო ცალმაგი სათოფურია სართულის ოთხივე კუთხეში. სართულის სამხრ. კედლის დას. კიდეში მესამე სართულის ასასვლელი კიბის შესასვლელია (შემორჩენილია წირთხლების ნაწილი). სართულს ხის კოჭებზე გამართული ბრტყელი გადახურვა ჰქონია.

გარედან მეორე სართულის აივნის კარი აგურით გამოყვანილ. სწორკუთხა შეღრმავებაშია ჩასმული, რომელსაც ზემოდან ხერხულა ფრიზი აგვირგვინებს. კარის თავზე შემორჩენილია შეღრმავებული ჯვრის საფეხუროვანი პოსტამენტი და ქვედა მკლავის ნაწილი.

*თ. დვალი.*

**248. სამების ეკლესია,** არქიტ. ძ. დგას სოფლის ჩრდილოეთით 2,5 მ-ზე, ნასოფლარ ბაიხოს ტერიტორიაზე. განეკუთვნება VII ს. II ნახევარს.

ნაგებობის გეგმის გარედან სწორკუთხედში (12,5x10,7 მ) სამი ნავია ჩაწერილი. საეკლესიო სივრცეს აქ შუა და ჩრდ. ნავი ქმნის. სამხრ. ნავი შუა ნავისგან კედლითაა გამიჯნული და მას მხოლოდ ვიწრო კარით უკავშირდება. ეკლესია ნაგებია მოზრდილი ზომის რიყის ქვით. აქა-იქ ფოროვანი შირიმია გამოყენებული. მოგვიანებით (XVI-XVIII სს) აღდგენილი ნაწილები კვადრატული აგურისაა.

1967-68 წლებშ სპეც. სამეცნ.-სარესტ. საწ. სახელოსნომ ძეგლზე ჩაატარა სარემონტო-სარესტავრაციო სამუშაოები (ხელმძღვანელი ო. თორთლაძე). აღდგა კედლების დანგრეული ნაწილები და ლავგარდანი; ეკლესია გადაიხურა კრამიტით.

შუა ნავს შესასვლელი დასავლეთიდან აქვს. კარი გარედან აქიტრავითაა გადახურული, შიგნიდან - თაღოვანია. აღმოსავლეთით ნალისებრი აფსიდია. აფსიდის ღერძზე და ეკლესიის დას. კედელში თითო მაღალი თაღოვანი სარკმელია. აფსიდის სამხრ. ნაწილში პატარა კვარდატული ნიშია. აფსიდის წინ ბემაა. საკურთხევლის ბაქანი ეკლესიის იატაკის მიმართ სამი საფეხურითაა შემაღლებული. საკურთხეველი, მლოცველთათვის განკუთვნილი ნაწილისგან გამიჯნულია აგურით ნაშენი კანკელით (გვიანდელია), რომელშიც სამკუთხა თაღით გადახურული ორი კარი და ერთი პატარა ღიობია მოწყობილი. შუა ნავის კამარა ქარგილების საშუალებითაა ჩამოსხმული და უსწორო ფორმა აქვს. კამარა ეყრდნობა ორ საბჯენ თაღს, თაღები - პილასტრებს. მათგან ერთი - ორსაფეხურიანი და მოგვიანებით აღდგენილი - ნავის შუა ნაწილშია, მეორე - დას. კედელთან. შუა ნავი ჩრდ. ნავს სწორკუთხა ბოძზე დაყრდნობილი, ორი ფართო და მაღალი ნახევარწრიული თაღით უკავშირდება. თაღები ეყრდნობა ქვის იმპოსტებს, რომელთა პროფილს ვიწრო თარო და ოდნავ შეზნექილი წრეთარგი შეადგენს.

ჩრდ. ნავი ერთიანი სხმული კამარითაა გადახურული. განათებულია ჩრდ. კედელში გაჭრილი, პარალელურწირთხლებიანი ვიწრო სარკმლით. ნავის აღმ. ნაწილში სწორკუთხა სამკვეთლოა, რომელიც ჩრდ. ნავს კარით უკავშირდება. კარს ნავის მხრიდან არქიტრავი ხურავს, ხოლო სამკვეთლოს მხრიდან - ნახევარწრიული თაღი. სამკვეთლოს აღმ. კედელში ერთი სწორკუთხა სარკმელია, გრძივ კედლებში - თითო სწორკუთხა ნიში.

სამხრ. ნავი შუა ნავთან კარითაა დაკავშირებული, რომელიც შუა ნავის მხრიდან თაღოვანია. თაღი და აღმ. წირთხლის ნაწილი მოგვიანებით აგურითაა აღდგენილი. მეორე შესასვლელი სამხრ. ნავს დასავლეთიდან აქვს. კარი გარედან სწორკუთხაა, შიგნით - თაღოვანი. აღმოსავლეთით, ნახევარწიული ფორმის უსარკმლო აფსიდია. დას. შესასვლელის ზემოთ და სამხრ. კედელში თითო სწორკუთხა სარკმელია. სამხრ. კედელში სამი პატარა სწორკუთხა ნიშია. მათგან ერთი, სარკმლის აღმოსავლეთიდანაა, მეორე-დასავლეთით. კამარა სხმულია, უსწორო ფორმისაა.

აღმ. ფასადზე შუა ნავის სარკმელს შირიმის რელიეფური თავსართი ამკობს. რომელსაც ქუსლებთან ჰორიზ. გადანაკეცები აქვს. ფასადები დასრულებული შირიმის მაღალი ლავგარდნით, რომლის პროფილს თარო და დახრილი სიბრტყე შეადგენს.

ეკლესიას გარს ერტყმის სწორკუთხა (31x37 მ) გალავანი, რომლის მნიშვნელოვანი ნაწილი აღდგენილია სარემონტო-სარესტავრაციო სამუშაოების შედეგად.

*თ. დვალი.*

*ბიბლ.: 430: 91-94; 447ბ.*

**249. საცხოვრებელი სახლი,** არქიტ. ძ. დგას სოფლის დას. ნაწილში. აგებულია XIX ს. 60-იან წლებში. ეკუთვნის თვალიაშვილებს.

სახლი (18.7x12,5 მ) ერთსართულიანია, დგას ცოკოლზე, ნაგებია რიყის ქვით. წყობაშ თანაბარი ინტერვალებით აგურის თითო რიგისგან შედგენილი შრეებია ჩართული. აგურისაა შესასვლელებისა და სარკმლების წირთხლები და თაღები.

სახლის გრძივი კაპიტ. კედლით ორ თანაბარ ნაწილადაა გაყოფილი. ეზოს მხარეს (ჩრდ. ნაწილში) ერთმანეთისგან იზოლირებული ერთი დიდი და ერთი პატარა (კვადრ.) ოთახია, მეორე ნაწილში კი - კვადრ. ოთახი, წინკარი და მარანი. წინკარი კვადრატულ ოთახსა და მარანს შორისაა და მათ თითო კარით უკავშირდება. გარდა ამისა, იგი ეზოს მხარეს მდებარე დიდ ოთახთანაცაა დაკავშირებული. მარნის იატაკი სართულის იატაკზე დაბლაა და მიწის გარეთა დონეს უსწორდება. მარანში რამდენიმე ქვევრია. მარნის დას. კედლის შუაში გეგმით ნახევარწრული და ბრტყელი თაღით გადახურული ბუხარია. ბუხრის ორივე მხარეს - თითო მაღალი თახჩა. თითო მსგავსი თახჩა სამხრ. კედლის კიდეებშიცაა, რომელთა შორის, ერთმანეთისგან თანაბარი მანძილებით დაშრებული, სამი ვიწრო და მაღალი თაღოვანი სარკმელია. წინკარის შესასვლელი (მოგვიანებით გაუფართოვებიათ) სამხრეთიდანაა. შენობის აღმ. ნაწილში მოქცეული კვარდ. ოთახები თანაბარი ფართობისაა და გრძივ კაპიტ. კედელში მოწყობილი კარით უკავშირდებიან ერთმანეთს. ორივე ოთახში აგურით ნაშენი თითო ღუმელია, რომლებსაც საერთო საკვამლე მილი აქვთ. სამხრ. ნაწილში მდებარე კვადრ. ოთახის სამხრ. კედელში ორი განიერი და მაღალი თახჩაა, მათ შორის კი - ერთი ვიწრო და მაღალი თაღოვანი სარკმელია. ერთი ასეთივე სარკმელია ოთახის აღმ. კედლის შუაშ, რომლის ორივე მხარეს თითო განიერი და ბრტყელი თაღით გადახურული სარკმელია. ანალოგიური სამი სარკმელია ჩრდ. ნაწილის კვადრატული ოთახის ჩრდ. კედელში და ერთი აღმ. კედლის შუაში, რომლის გვერდებზე თითო ვიწრო და მაღალი თაღოვანი სარკმელია. ეზოს მხარეს მოქცეული დიდი ოთახის დას. კედელში თაღოვანი ბუხარია, ჩრდ. კედელში - ოთხი კანიერი საკმელი და ორი კარი, რომლებითაც ოთახი მთელი ფასადის გაყოლებით მოწყობილ აივანს ( ამჟამად მოხსნილია ) უკავშირდებოდა.

შენობას აგურის საფეხუროვანი ლავგარდანი აქვს. სახურავი ორკალთაა, დაბურულია ღარიანი კრამიტით.

*თ. დვალი.*

**250. ღვთაების ეკლესია,** არქიტ. ძ. დგას სოფლის დასავლეთით 250 მ-ზე, ვენახებში, ანდრონიკაშვილების ნასახლარად წოდებულ ადგილზე. განეკუთვნება გვიანდ. შუა საუკუნეებს.

ეკლესია დარბაზულია (8,2x5,7 მ), ნაგებია სხვადასხვა ზომის რიყის ქვითა და დუღაბით. წყობა ირეგულარულია. გარეთა კუთხეებისა და კარ-სარკმელთა ღიობების წყობაში შედარებით მოზრდილი ქვებია გამოყენებული. მოგვაინებით შეუკეთებიათ. შეკეთების დროს შენობის დანგრეული ნაწილები წვრილი რიყის ქვით აღუდგენიათ და კედლები აგურის საფეხუროვანი ლავგარდანით დაუსრულებიათ. კამარის საბჯები თაღი, კონქის ნაწილი, სარკმლების შიდა გადახურვა და იატაკი აგურისაა. ინტერიერი შელესილი და შეთეთრებულია. ძეგლი დაზიანებულია: სხურავზე აცვენილია კრამიტი და ხეებია ამოსული, განივი კედლები, კონქი და კამარა დაბზარულია; გრძივი ფასადების ნაწილი მიწითაა დაფარული.

ეკლესიას შესასვლელი დასავლეთიდან აქვს. კარი თაღოვანია და ორივე მხრიდან კედლის სწორკუთხა შეღმავებულ არეშია ჩასმული. აღმოსავლეთით რმა ნახევარწრიული აფსიდია, რომლის ღერძზე შიგნით შეისრული, გარედან სწორკუთხა სარკმელია. სარკმლის ორივე მხარეს თითო შეისრული ნიშია. საკურთხეველში აგურით ნაგები ოთხწახნაგა ტრაპეზი დგას. საკურთხეველი გადახურულია წესიერი ფორმის კონქით. საკურთხევლის ბაქანი დარბაზის იატაკზე ორი საფეხურით მაღალია. დარბაზის გრძივ კელდებზე წყვილი პილასტრია, რომლებსაც კამარის საბჯენი თაღი ეყრდნობა. ჩრდ., სამხრ. და დას. კედლებშ თითო შეისრულთაღოვანი სარკმელია.

მოგვაინებით, მომდევნო შეკეთების დროს, ეკლესიის დას. კედელზე დაუდგამთ აგურის ოთხწახნაგა სამრეკლო (შემორჩენილია მცირე ნაწილი), რომლის კვადრ. საფუძვლის დას. ნახევარი დაყრდნობილია ეკლესიის დას. ფასადზე მიშენებულ, ფრონტონით დასრულებულ, განიერ და სქელ (სიგ. 3 მ, სისქე 0,7 მ) კედელზე. კედელს ოდნავ შვერილი თარო სიმაღლეში ორ არათანაბარ ნაწილად ყოფს. ქვედა ნაწილში, რომელიც ზედა ნაწილზე ორჯერ უფრო მაღალია, მოწყობილია არქივოლტით მორთული განიერი და მაღალი თაღი, რომელშიც ეკლესიის შესასვლელი და სარკმლის ქვედა ნაწილი გამოდის (სარკმლის ზედა ნაწილი კედლითაა დაფარული). კედლის ზედა ნაწილის ღერძზე, მთელ სიმაღლეზე, გამოსახულია საფეხუროვან პოსტამენტზე დაყრდნობილი შეღრმავებული ჯვარი, რომლის ზედა და განივი მკლავების ბოლოებთან ლილვშემოვლებული თითო წრიული ღრმულია.

ეკლესია გადახურულია ღარიანი კრამიტით, რომელიც ადრე არსებულ კრამიტზეა დაგებული. ძვ. ლავგარდანზეა დაშენებული შეკეთების დროს გაკეთებული აგურის ახალი ლავგარდანიც.

*თ. დვალი.*

**ოსიაური**

(ქისტაურის თემის საკრებულო)

**251. ეკლესია,** არქიტ. ძ. მდებარეობს სოფლის სამხრ.-დას.-ით 0,4 კმ-ზე, ბორცვზე. განეკუთვნება VIII-IX სს.

ძეგლი სამეკლესიანი ბაზილიკაა (8,2x7,7 მ), ნაგებია სხვადასხვა ზომის ნატეხი ქვითა და კირის დუღაბით. თითქმის მთლიანად დანგრეულია, იმდენად, რომ გეგმის კონტურის დადგენა, გათხრა-გასუფთავების გარეშე, არ ხერხდება. მატ-ნაკლებად შემორჩენილია მხოლოდ შუა ეკლესიის კედლები (სიმ. 0,4-1,7 მ).

შუა ეკლესია გვერდის ეკლესიებზე თითქმის ორჯერ უფრო განიერია, აღმოსავლეთით დასრულებულია ნალისებრი აფსიდით, რომლის ღერძზე სარკმლის ნაშთია შემორჩენილი. ნალისებრი მოყვანილობა აქვთ გვერდის ეკლესიების აფსიდებსაც (შემორჩენილია მცირე ნაწილი).

*თ. დვალი.*

**252. სადგომი,** არქეოლ. ძ. მდებარეობს სოფლის დასავლეთით 1-1,5 კმ-ზე, მდ. ქისტაურას მარცხენა ნაპირზე. განეკუთვნება მუსტიეს ხანას. სადგომში აღმოჩნდა საფხეკი, 3 მასიური და 3 ფირფიტის მსგავსი ანატკეცი.

*ი. მათიაშვილი.*

**პანკისის ციხე,** იხ. სოფ. მაღრაანი, პანკისის ციხე.

**პართენოზ ხარჭაშნელის საგვარეულო საძვალე,** იხ. სოფელი ფიჩხოვანი, ხარჭაშნის ღვთაების ეკლესია.

**პატარა ხატი,** იხ. სოფელი საბუე, ეკლესია პატარა ხატი.

**პატარა ჯვრის ეკლესია,**  იხ. სოფელი ფიჩხოვანი, პატარა ჯვრის ეკლესია.

**ჟამთა საყდარი,** იხ. სოფელი მატანი, ჟამთა საყდარი და სამაროვანი.

**საბუე**

(შახვეტილას თემის საკრებულო)

**253. კოშკი,** არქიტ. ძ. დგას სოფლის ჩრდილოეთით 2-2,5 კმ-ზე. ბოდალხევის მარჯვენა ნაპირზე. განეკუთვნება გვიანდელ შუა საუკუნეებს.

კოშკი ოთხსართულიანია, გეგმით კვადრატული (5,5x5,5 მ). ნაგებია ნატეხი ქვით. დაზიანებულია: ჩანგრეულია სართულშუა გადახურვები და მეოთხე სართულის კამარა, პირველი სართული ნანგრევებითაა ამოვსებული.

კოშკში შესასვლელი მეორე სართულზეა, დასავლეთით (შემორჩენილია კარის ჩრდ. წირთხლი და თაღის ნაწილი). პირველი სართულის აღმ. კედლის ღერძზე, სათოფურია, სამხრ. კედლის აღმ. კიდეში - სწორკუთხა ნიში. მეორე სართულზე, აღმ. კედლის ზედა ნაწილში ერთი სარკმელია. მესამე სართულზე, იატაკის დონეზე, ჩრდილოეთით, სამხრეთითა და სამხრეთ-დასავლეთ კუთხეში თითო ღრმა ნიშია, აღმ., დას. და სამხრ. კედლებში - თითო სწორკუთხა სარკმელი, რომელთა ბრტყელი გადახურვა ჭერის დონეზეა. მეოთხე სართულის კედლები ყრუა. ეს სართული ცილინდრული კამარით ყოფილა გადახურული (შემორჩენილია ქუსლის ნაწილები აღმ. და დას. კედლებზე).

კოშკის სართულშუა გადახურვები ხის ძელებზე ყოფილა გამართული (შემორჩენილია ძელების ბუდეები).

*თ. დვალი.*

**254. პატარა ხატი,** ეკლესია, არქიტ. ძ. დგას სოფლის სიახლოვეს, ტყით დაფარულ ბორცვზე. განეკუთვნება ადრინდელ შუა საუკუნეებს.

ეკლესია დარბაზულია (3,5x2,7 მ), ნაგებია სხვადასხვა ზომის ნატეხი ქვითა და რიყის ქვით. ძლიერ დაზიანებულია: სახურავზე აყრილია საფარი და ზედ მცენარეებია ამოსული, ჩამოშლილია კედლების საპირე წყობის მნიშვნელოვანი ნაწილი, შენობა 1,3 მ სიმაღლეზე მიწაშია ჩამჯდარი.

შესასვლელი სამხრეთიდანაა, კარი სწორკუთხაა. აღმოსავლეთით, ნახევარწრიული აფსიდის ღერძზე, შირიმის ქვებით გამოყვანილი და ნალისებრი თაღით გადახურული სარკმელია გაჭრილი. მსაგვსი ერთი სარკმელია დას. კედელში. აფსიდში, სარკმლის ორივე მხარეს, თითო მცირე ზომის ნიშია. აფსიდი გადახურულია ოდნავ დადაბლებული პროპორციების კონქით - ცილინდრული კამარით.

გარედან აღმ. სარკმელი ნახევარწრიული ფორმის რელიეფური თავსართითაა დასრულებული, რომელსაც ბოლოებში ჰორიზ. გადანაკეცები აქვს.

*თ. დვალი.*

**255. ღვთისმშობლის ეკლესია,** არქიტ. ძ. დგას სოფლის სამხრეთით, 1,5-2 კმ-ზე, მაღალ მთაზე. განეკუთვნება გვიანდელ შუა საუკუნეებს.

ეკლესია დარბაზულია (5,4x3,9 მ), ნაგებია ნატეხი ქვით. წყობა ირეგულარულია. კელდები შიგნით და გარედან მობათქაშებულია. თითქმის მთლიანად დანგრეულია. ეკლესიის კელდების მხოლოდ მცირე ნაწილებიღაა (სიმ. 1,5-1,7 მ) შემორჩენილი.

შესასვლელი სამხრეთიდანაა. აღმოსავლეთით, დარბაზისაგან მოკლე მხრებით გამოყოფილ ნახევარწრიულ აფსიდში, ორი პატარა სწორკუთხა ნიშია.

*თ. დვალი.*

**256. წმინდა გიორგის ეკლესია,** კომპექსი, არქიტ. ძ. მდებარეობს სოფლის სამხრეთ-დასავლეთით 1 კმ-ზე, მაღალი მთის წვერზე. განეკუთვნება XVIII-XIX სს.

კომპლექსში შედის წმ. გიორგის ეკლესია, სამი კოშკი, მოზრდილი ერთსართულიანი ნაგებობა და რამდენიმე მცირე ზომის შენობის ნანგრევები. ყველა ნაგებობა ნატეხი ქვის ირეგულარული წყობითაა ნაგები. დაზიანებულია: ჩამოშლილია ეკლესიის სახურავის საფარი და კელდების ზედა ნაწილები, დანგრეულია ერთსართულიანი ნაგებობის კამარა, საბჯენი თაღები, ჩრდ. კედელი (თითქმის მთლიანად) და დანარჩენი კედლების ზედა ნაწილები; ერთი კოშკისგან ორი სართულია შემორჩენილი, მეორისგან - მხოლოდ სამხრ.-აღმ. კუთხე (ორი სართულის სიმაღლეზე), მესამე მთლიანად დანგრეულია.

ეკლესია დარბაზულია (7x5,3 მ). დგას კომპექსის ჩრდ.-აღმ. ნაწილში. შესასვლელი დასავლეთიდან აქვს. კარი ხის ძელებით ყოფილა გადახურული - თარაზულად. ეკლესიის დარბაზი მოკლეა, მისი სიგრძე სიგანეზე 1მ-ით ნაკლებია, აღმოსავლეთით ნახევარწრიული აფსიდია, რომლის ღერძზე გაჭრილია სწორკუთხა სარკმელი. სარკმლის ქვემოთ, კედელზე, ოთხწახნაგა ტრაპეზია მიდგმული. სარკმლის მარცხნივ, ადსიდის ჩრდ. მხართან, მცირე ზომის სწორკუთხა ნიშია. საკურთხეველი გადახურულია კონქით. გრძივ კედლებში თითო სწორკუთხა სარკმელია. ეკლესიის სამივე სარკმელს ბრტყელი გადახურვა და ჰორიზ. რაფა აქვს. დარბაზის კამარა ნახევარელიფსურია.

გარედან კედლები დასრულებულია თარისებრი ლავგარდნით, რომელსაც განივ ფასადებზე, ფრონტონის ძირებთან, პატა ჰორიზ. შემონაკეცები აქვს.

ეკლესია ქვის თხელი ფილებით ყოფილა გადახურული.

ერთსართულიანი ნაგებობა გეგმით სწორკუთხაა (19,4x9,4 მ) სამხრეთიდან ჩრდილოეთისკენ წაგრძელებული. აქვს ხუთი შესასვლელი: ოთხი აღმოსავლეთიდან, ერთი-სამხრეთიდან. სამხრ. კედელში, კამარის მრუდის ფარგლებში, სამი სწორკუთხა სარკმელია. შუა სარკმელი მაღალია, დანარჩენი ორი - კვადრატული. შესასვლელები და სარკმელები ხის ძელებით ყოფილა გადახურული - თარაზულად. გრძივ კედლებზე სამ-სამი ერთსაფეხურიანი პილასტრია, რომლებსაც კამარის საბჯენი თაღები ეყრდნობა. პილასტრები გამაგრებულია გარეთა კედლებზე მიშენებული ნახევარწრიული კონტრფორსებით.

ნაგებობის არმოსავლეთით 18 კმ-ზე დგას გეგმით კვადრატული კოშკი. მისი პირველი სართულის კედლები ყრუა. შესასვლელი (შემორჩენილია წირთხლების ნაწილი) მეორე სართულზეა, ჩრდილოეთით. კარის მარჯვნივ ერთი სათოფურია, დანარჩენ კედლებში - ორ-ორი. ყველა სათოფურს ბრტყელი გადახურვა და გარეთკენ ოდნავ შემაღლებული რაფა აქვს. შიგნით მეორე სართულის კედლები პირველი სართულის კედლებზე თხელია (დაახლ. 20-25 სმ-ით), რაც სართულშუა გადახურვის დასაყრდენ საფეხურს ქმნის.

ერთსართულიანი ნაგებობის ჩრდილოეთით, თხუთმეტიოდე მეტრზე მეორე კოშკი დგას. იგი, როგორც ჩანს, კომპლექსის ნაგებობიდან ყველაზე ადრინდელია. კოშკი გეგმით თითქმის კვადრატულია (8,3x8 მ). პირველი სართულის სამხრ. კედელში ერთი პატარა ნიშია. სართულშუა გადახურვა ხის ძელებზე ყოფილა გამართული, რომლებიც ზედა სართულის კედლების შეთხელებით შექმნილ საფეხურს ეყრდნობოდნენ.

*თ. დვალი.*

**საგირთა**  (ნასოფლარი)

(ომალოს თემის საკრებულო)

**257. კოშკი,** არქიტ. ძ. დგას ნასოფლარის ჩრდილოეთ-დასავლეთით მთის ფერდობზე. განეკუთვნება გვიანდელ შუა საუკუნეებს.

კოშკი ოთხსართულიანია, ნაგებია ფიქლით. მწყობა მშრალია. დაზიანებულია: მონგრეულია ზედა სართული კედლების ნაწილი, ჩამოშლილია ხის სართულშუა გადახურვები, პირველი სართული, თითქმის მთლიანად, ქვებითაა ამოვსებული. შესასვლელი პირველ სართულზეა -დასავლეთიდან. კარი თაღოვანია. კარის ზემოთ სათოფურია. ჩრდ. და სამხრ. კელდებში თითო სწორკუთხა ნიშია. მეორე და მესამე სართულებზე ასიმეტრიულად განლაგებული სარკმელები და სათოფურებია. მეოთხე სართულის ოთხივე კედლის შუაში ქვის სამკუთხა კონსოლებზე დაყრდნობილი თითო სწორკუთხა მაშიკულია. კოშკის გარშემო ნაგებობათა ნანგრევებია.

*პ. კიკაჩეიშვილი.*

**258. სამაროვანი,** არქეოლ. ძ. მდებარეობს საგირთის ხევის მარცხენა ნაპირას, მთის ციცაბო ფერდობზე. განეკუთვნება გვაინდელ შუა საუკუნეებს.

1968 წ. იაე ინ-ტის თანამშრომელმა ა. შავხელიშვილმა სამაროვანზე გათხარა ორი ქვისსამარხი. 1975 წ. გათხრები ჩაატარა საქართველოს სახელმწიფო მუზეუმის თუშეთის არქეოლოგიურმა ექსპედიციამ (ხელმძღვანელი რ. დოლაბერიძე). 0,7-0,9 მ სიღრმეზე, აღმოჩნდა დიდი ფიქლებისაგან შედგენილი, დასავლეთიდან აღმოსავლეთისკენ დამხრობილი ქვისსამარხები. ზოგიერთ სამარხს მიწაყრილი აქვს, რომლის თავსა და ბოლოში ვერტიკალურად ჩადგმულია ფიქლის ფილები, ზოგიერთს კი ფიქლის კედელი აქვს ამოშენებული. დაკრძავლვის წესი ქრისტიანულია. სამარხებში აღმოჩნდა ბრინჯაოს საყურეები, სამაჯური, ბეჭედი, ბალთა, ხვიები, საკიდები, ვერცხლის საყურეები, რკინის სამაჯურის ფრაგმენტები, მინის და ქვის მძივები და სხვა.

მოპოვებული მასალა ინახება საქართველოს სახელმწიფო მუზეუმში.

*რ. დოლაბერიძე.*

**259.ციხე-სახლი,** არქიტ. ძ. დგას ნასოფლარში. განეკუთვნება გვაინდელ შუა საუკუნეებს. შენობა გეგმით თითქმის კვადრატულია (6,9x6,6 მ) შემორჩენილი სიმ. 11 მ), ექვსსართულიანია, ნაგებია ფიქლით. წყობა მშრალია. დაზიანებულია: ჩამონგრეულია სახურავი და სართულშუა გადახურვები.

პირველ სართულზე შესასვლელი აღმოსავლეთიდანაა. ამ სართულს საქონლის სადგომად იყენებდნენ. მეორე სართულზე შესასვლელი ჩრდილოეთიდანაა. სამხრ. კედელში ორის სარკმელია, აღმოსავლეთისაში - ერთი სათოფური. მესამე სართულზე შესასვლელი აღმოსავლეთიდანაა. ამავე კედელში ერთი შეწყვილებული სათოფურია; სამხრ. კედელში ორი სარკმელია. მეოთხე და მეხუთე სართულების სამხრ. კედელშიორ-ორი სარკმელია, დანარჩენ კედლებში - სათოფურები. მეოთხე სართულის ოთხივე კედელში თითო სალოდეა.

*ა. ქალდანი.*

**260. ციხე სახლი,** არქიტ. ძეგლი დგას ნასოფლარის სამხრეთ-აღმოსავლეთით, სწორ ადგილზე. თარიღდება გვიანდელი შუა საუკუნეებით.

შენობა გეგმით კვადრატულია (6,8x6,8 მ), ექვსსართულიანი. ნაგებია ფიქლით. წყობა მშრალია. დაზიანებულია; ჩამონგრეულია სახურავი და სართულშუა გადახურვა, მონგრეულია მეოთხე სართულის კედლების ნაწილი, პირველი სართული 1,5 მ. სიმაღლეზე ამოვსებულია მიწით. პირველ სართულს შესასვლელი დასავლეთიდან აქვს. კარი თაღოვანია. სართულის სამხრ. და ჩრდ. კედლებში თითო პატარა ნიშია. მეორე სართულის სამხრ. კედელში ორი მცირე ზომის თაღოვანი სარკმელია, დას. კედელში - ორი სათოფური. მესამე სართულის აღმ. კედელში ორი თაღოვანი კედელია, დას. და სამხრ. კედლებში - ორ-ორი სათოფური. მეოთხე სართულის ჩრდ. კედლის შუაში ბრტყელი თაღით გადახურული კარია, დას. და სამხრ. კედლებში კი ორ-ორი სათოფური. აღმ. კედელში ორი თაღოვანი სარკმელია. მეხუთე სართულს ოთხივე მხარეს თითო სწორკუთხა მაშიკული აქვს, რომელთა გვერდებზე თითო თაღოვანი სარკმელია გაჭრილი. მსგავსი ორ-ორი სარკმელია მეექვსე სართულის ოთხივე კედელშიც.

*პ. კიკაჩეიშვილი.*

**საკობიანო**

(საკრებულოს ცენტრი)

**261. ლომისის ეკლესია,** არქიტ. ძ. დგას სოფლის განაპირას, ჩრდილოეთით. განეკუთვნება გვიანდელ შუა საუკუნეებს.

ეკლესია დარბაზულია (4x3,5 მ), ნაგებია რიყის ქვითა და კირის დუღაბით - ტლანქად. შესასვლელი დასავლეთიდან აქვს. . კარი ვიწროა, გადახურულია მოზრდილი ქვით - თარაზულად. აღმოსავლეთით მოკლე მხრებით გამოყოფილი სწორკუთხა საკურთხეველია, რომლის აღმ. კედელში გაჭრილია ერთი ბრტყლად გადახურული ვიწრო სარკმელი. შიგნით ეკლესიას, ქარგილების საშუალებით ტლანქად ჩამოსხმული კამარა ხურავს.

სამხრ. ფასადზე შემორჩენილია თაროსებრი ლავგარდნის ფრაგმენტები. ეკლესიას ფიქლის ორფერდა სახურავი (შემორჩენილია მცირე ნაწილი) ჰქონია.

*თ. დვალი.*

**262. სადგომი,** არქეოლ. ძ. მდებარეობს სოფლის დასავლეთით 2-3 კმ-ზე. მაჩუთახევის მარცხენა ნაპირას. განეკუთვნება ადრინდელ მუსტიეს ხანას.

სადგომი 1965 წ. გამოავლინა იაე ინ-ტის კახეთის არქეოლ. ექსპედიციის ქვის ხანის რაზმმა (ხელმძღვანელი თ. ბუგუანიშვილი). სადგომში აღმოჩნდა ანდეზიტის ორი ანატკეცი, სახოკი და დისკოსებრი უხეში საჩეხი იარაღი.

*თ. ბუგიანიშვილი.*

**263. სამაროვანი,** არქეოლ. ძ. მდებარეობს სოფლის ჩრდილოეთ-დასავლეთით მაჩუთახევსა და პირველახევს შორის, ტერასაზე.

სამაროვანი 1965-66 წლებში გათხარა იაე ინ-ტის კახეთის არქეოლ. ექსპედიციამ (ხელმძღვანელი კ . ფიცხელაური). გამოვლინდა შუა ბრინჯაოს ხანისა და გვიანდ. ბრინჯაოს ადრინდ. ეტაპის ორმო-სამარხები.

სამარხები ოთხკუთხაა, ქვაყრილიანი. ქვაყრილი არ სცილდება სამარხი ორმოს კონტურებს. სამარხები ინდივიდუალუარია, ინჰუმაციური, უმეტესად ჩრდილოეთიდან სამხრეთისკენ დამხრობილი. მიცვალებულები მარჯვენა ან მარცხენა მხარეს ესვენენ, კიდურები ძლიერ ქონდათ მოხრილი. ადამიანის ძვლები და ნივთები ცუდად იყო დაცული.

სამარხული ინვენტარის ნაწილი (ხელით ნაძერწი მოყვითალო-მონაცრისფრო და მოყავისფროს გამომწვარი თიხის ჭურჭელი) ჩრდ.-აღმ. კავკასიურის მსგავსია.

შედარებით მცირე რაოდენობით აღმოჩნდა ადგილ. გვიანდ. ბრინჯაოს ხანის ადრინდ. საფეხურის ჩარხზე ნაკეთები შავზედაპირიანი, ნაცრისფერსარჩულიანი ჭურჭელი, რომელის შემკულია დახარული წრეებითა და ფრჩხილისებრი ჭდეებით. სამარხში იყო აგრეთვე ბრინჯაოს ფოთლისებრი სატევარი, სამხვია რგოლები, სასაფეთქლე საკიდი, სარდიონის მძივები, თიხის კვირისთავი და სხვა.

მოპოვებული მასალა ინახება სიღნაღის არქეოლოგიურ ბაზაში.

*ე. ბერაძე.*

**264. სამაროვანი,** არქეოლ. ძ. მდებარეობს სოფლის განაპირას, ჩრდილოეთით.

ძეგლი დაზიანდა ამ ტერიტორიაზე არსებული ფერმისათვის სასილოსე ორმოების მშენებლობის დროს.

აღმოჩნდა გვაინდელი ანტ. ხანის ბრინჯაოს სამაჯურები, ბეჭდები, მინის მძივები და სხვა. განვით. შუა საუკ. ხანის ბრინჯაოს სამაჯურები , რომბისებრპირიანი რკინის ისრისპირები.

მასალა ინახება სოფლის მკვიდრის პ. ლაგაზაურის კერძო ქოლექციაში.

*რ. რამიშვილი, ბ. ჯორბენაძე.*

**265. სამარხი,** არქეოლ. ძ. თარიღდება ძვ. წ. I ს. II ნახ-ით - ახ. წ. I ს-ით.

სამარხი შემთხვევით აღმოჩნდა 1936 წ. მიწის სამუშაოების დროს. ორმოსამარხი ინდივიდუალურია. მასში აღმოჩნდა მუქი წითელი ფერის მინის გემა, რომელზედაც გამოსახულია ელვაზე მდგომი ფრთებგაშლილი არწივი, მინის სხვადასხვა ფერის, ზომისა და ფორმის მძივები; ბრინჯაოს თავებგახსნილი სამაჯური, ვერცხლის ფიბულა, ვერცხლის ორი სამაჯური, ერთი სამწყება მრგვალი მავთულისაგან შედგენილი, მეორე - გველისთავებიანი; ვერცხლის მონეტა (თრაკიის მეფის ლისიმაქეს სტატერების ტიპის ქართ. მინაბაძი).

მასალა ინახება ტელავის მუზეუმში.

*ლ. მოწონელიძე, ბ. ჯორბენაძე.*

*ბიბლ.: 131: 81-84; 385: 82-87; 366: 169.*

**266. ღვთისმშობლის ეკლესია,** არქიტ. ძ. დგას სოფლის სამხრეთ-აღმოსავლეთით, ახმეტა-ბირკიანის გზის მარცხენა მხარეს, ვენახებში. განეკუთვნება გვიანდელ შუა საუკუნეებს.

ეკლ. დარბაზულია (6,7x5,1 მ), ნაგებისა რიყისა და ნატეხი ქვით. აქა-იქ გამოყენებულია აგურიც. ძლიერ დაზიანებულია: ჩამონგრეულია შენობის გარეთა კუთხეები, სამხრ. კედელი, კამარის სამხრ. ნაწილი და ლავგარდანი, დაზიანებულია საფასადო წყობა.

შესასვლელი სამხრეთიდანაა (შემორჩენილია წირთხლების ნაწილი). ეკლესიის კვადრატული ფორმის დარბაზი აღმოსავლეთით ოდნავ ნალისებრი ფორმის ღრმა აფსიდითაა დასრულებული, რომლის ღერძზე შეისრული სარკმელია, სარკმლის ორივე მხარეს - თითო მცირე სწორკუთხა ნიში. ორივე ნიში კედელში მოწყობილ თითო პატარა , გეგმით სწორკუთხა სამალავს უკავშირდება. სარკმლის ქვემოთ, კედელზე, მიდგმულია აგურის ოთხწახნაგა ტრაპეზი. საკურთხეველი გადახურულია ტლანქად სხმული კონქით. კონქის თაღის მალი აფსიდის სიგანეს ოდნავ აღემატება, რის გამოც ორივე ქუსლის დონეზე პატარა საფეხურები იქმნება. კვადრ. დარბაზის ჩრდ. კედელში თარაზულად გადახურული ერთი სარკმელია, ამავე კედლის აღმ. კიდეში - აგურით ნაშენი სანათლავი. დას. კედელში ფართო და დაბალი შეისრულთაღოვანი შეღრმავებაა, რომლის ჩრდ. გვერდში პატარა, სწორკუთხა ნიშია; იგი დას. კედლის სისქეში მოწყობილ სამალავს უკავშირდება. დარბაზი გადახურულია შისრული ფორმის სხმული კამარით.

აღმ. ფასადზე, ფრონტონის არეში, აგურის თავისებური განლაგებით შექმნილია მცირე დეკორატ. აქცენტი. ზემოთ, ფრონტონის წვერთან, შეღრმავებული მოკლე ჰორიზ. ზოლია.

*თ. დვალი.*

**საჩალე**

(ქისტაურის თემის საკრებულო)

**267. ალბურუშვილების ეკლესია,** არქიტ. ძ. დგას სოფლის სამხრეთ-დასავლეთით 1,5 კმ-ზე. განეკუთვნება გვიანდელ შუა საუკუნეებს.

ეკლესია დარბაზულია, გეგმით სწორკუთხა (6,6x4 მ), ნაგებია რიყის ქვით. წყობაში ალაგ-ალაგ გამოყენებულია შირიმის ტლანქად დამუშავებული ქვები. ძლიერ დაზიანებულია: თითქმის მთლიანადაა დანგრეული აღმ. ნაწილი, რის გამოც აფსიდის ფორმის დადგენა არ ხერხდება. კედლები 1,8-2,3 მ-ზეა შემორჩენილი. სამხრ. მინაშენის მხოლოდ კვალი შეიმჩნევა. ინტერიერი მიწითა და ქვითაა ამოვსებული.

შესასვლელი დასავლეთიდან და სამხრეთიდანაა. ორივე კარი სწორკუთხაა. სამხრ. კარით ეკლესია მინაშენს უკავშირდებოდა. ეკლესიის ჩრდ. კედელში პატარა, სწორკუთხა სარკმელია. დანარჩენ კედლების შემორჩენილ ნაწილებში სარკმლების კვალი არ ჩანს.

დას. ფასადზე კარს შირიმის განიერი საპირე ჰქონია (შემორჩენილია გვერდის ნაწილების თითო ქვა), რომლის პროფილს შეადგენს ორ ვიწრო ლილვს შორის მოქცეული ამოზნექილი გლუვი ზედაპირი.

ეკლესიის დასავლეთით 2 მ-ზე, გაუკვეველი ნაგებობის ნაშთია. ეკლესიას გალავანი ჰქონდა შემოვლებული, რომლის კვალი აქა-იქღა შემორჩა.

*თ. დვალი.*

**268. ბზიანის ეკლესია,**  არქიტ. ძ. დგას სოფლის ჩრდილოეთით 4 კმ-ზე, მთის ფერდობზე. განეკუთვნება გვიანდელ შუა საუკუნეებს.

ეკლესია გეგმით სწორკუთხაა (11,2x5,8 მ), ნაგებია სხვადასხვა ზომის რიყისა და ნატეხი ქვით. წყობა ირეგულარულია. ძლიერ დაზიანებულია: შემორჩენილია კელდების ნაწილები (სიმ.1,5-1,8 მ), რომლებიც ბზის ხეებითაა დაფარული. ინტერიერი ქვებითა და მიწითაა ამოვსებული.

შესასვლელი სამხრეთიდანაა (შემორჩენილია წირთხლების ნაწილი). ნახევარწრიული აფსიდი დარბაზისაგან მოკლე მხრებითაა გამოყოფილი. აფსიდის ღერძზე შემორჩენილია შირიმის ქვებით გამოყვანილი სარკმლის ზედა ნაწილი. მის მარჯვნის ერთი პატარა, კვადრ. ნიშია.

ნაგებობას დასავლეთიდან მოზრდილი კონტრფორსი ჰქონდა მიდგმული.

*თ. დვალი.*

**269. ეკლესია,** არქიტ.ძ. დგას სოფლის დასავლეთით, 1,5 კმ-ზე, ტყეში. განეკუთვნება გვიანდელ შუა საუკუნეებს.

ეკლესია დარბაზულია (4,8x3,6 მ), უაფსიდო. ნაგებია რიყის ქვით. გარედან შელესილი ყოფილა. შემორჩენილია მხოლოდ აღმ. და დას. კედლები (სიმ. 2,5 მ) და გრძივი კედლების აღმ. ნაწილი (სიმ. 1,7 მ). შესასვლელი სამხრეთიდან ჰქონია (შემორჩენილია კვალი). აღმოსავლეთით, მოკლე მხრებით გამოყოფილი სწორკუთხა საკურთხეველია, რომლის აღმ. კედელში ერთი ვიწრო, სწორკუთხა სარკმელია გაჭრილი, სამხრ. კედელში კი, ერთი მცირე ზომის სწორკუთა ნიში.

*თ. დვალი.*

**270. ეკლესია,**  არქიტ. ძ. დგას სოფლის ჩრდილოეთით 5 კმ-ზე, ტყეში. განეკუთვნება გვიანდელ შუა საუკუნეებს.

ეკლესია დარბაზულია, გეგმით სწორკუთხა (6,2x4,2 მ), ნაგებია რიყის ქვით. აფსიდის კუთხეებში შირიმის გათლილი ქვაა გამოყენებული. ძლიერ დაზიანებულია: მნიშვნელოვანი დანაკარგების გარეშე შემორჩენილია მხოლოდ საკურთხევლის ნაწილი და დას. კედელი. ჩრდ. კედელი 1,7 მ სიმაღლეზე დგას, სამხრეთისა-თითქმის მთლიანად დანგრეულია. ინტერიერი ქვებითა და მიწითაა ამოვსებული. აფსიდს გეგმით სამცენტრიანი თაღის ფორმა აქვს. აფსიდში დაბალი და ვიწრო, სწორკუთხა სარკმელია, რომლის გარეთა ღიობი შირიმის ერთ ქვაშია გამოკვეთილი. აფსიდის ჩრდ. გვერდში, ერთ სიმაღლეზე, ორი პატარა სწორკუთხა ნიშია. ნიშების ზემოთ, კონქის ქუსლის დონეზე, პატარა სწორკუთხა ხვრელია, რომელიც კედელში მოწყობილ სამალავს უკავშირდება. კონქის ზედაპირი აფსიდის კედელს არ ერწყმის და მათი შეხვედრის საზღვარზე პატარა საფეხურია შექმნილი.

*თ. დვალი.*

**271. ეკლესია,** არქიტ. ძ. დგას სოფლის დასავლეთით 2 კმ-ზე. განეკუთვნება გვიანდ. შუა საუკუნეებს.

ეკლესია დარბაზულია (6,5x4,5 მ), რომელსაც სამხრეთიდან, მთელ სიგრძეზე, თანადროული მინაშენი ეკვრის. ნაგებია ნატეხი და რიყის ქვით. კონსტ. ნაწილებში, გარეთა კუთხეებსა და კედლის საპირე წყობაში ტლანქად დამუშავებული შირიმის ქვაა გამოყენებული. წყობა ირეგულარულია. ძლიერ დაზიანებულია: დანგრეულია კამარის მნიშვნელოვანი ნაწილი, ჩამოშლილია სახურავის საფარი, ლავგარდანი და კედლების საპირე წყობის უმეტესი ნაწილი. სამხრ. მინაშენიდან მხოლოდ აღმ. ნაწილი დგას, დას. ნაწილი კი, 0,5 მ სიმაღლეზეა შემორჩენილი.

შესასვლელი სამხრეთიდან, მინაშენიდანაა. კარი თაღოვანია. აღმოსავლეთით, ნახევარწრიულ აფსიდში, ერთი თაღოვანი სარკმელია. მსგავსი თითო სარკმელი სამხრ. და დას. კედლებშიცაა. გარედან დას. კედელი შირიმის ორ ქვაშია გამოკვეთილი. აფსიდი გადახურულია წესიერი ფორმის კონქით, დარბაზი - ცილინდრული კამარით. ინტერიერში კედლები შელესილი და მოხატული ყოფილა (შემორჩენილია კვალი).

მინაშენი (სიგ. 3,1 მ) განივი კედლით ორ ნაწილადაა გაყოფილი. აღმ. ნაწილი სამლოცველოა, დას. ნაწილი კი - კარიბჭე. კარიბჭეში შესასვლელი სამხრეთიდან ყოფილა (შემორჩენილია წირთხლების ნაწილები), სამლოცველოში კი - დასავლეთ კარიბჭიდან. სამლოცველო ნახევარწრიულ აფსიდში ერთი ვიწრო თაღოვანი სარკმელია გაჭრილი. აფსიდი დარბაზისაგან მხრებითაა გამოყოფილი. დარბაზის სამხრ. კედელში ერთი პატარა, კვადრ. ნიშია.

*თ. დვალი.*

**საჩინის ეკლესია,** იხ. სოფ. ახალდაბა, საჩინის ეკლესია.

**ტარიელაანთ საყდარი,** იხ. სოფ. ზემო ხოდაშენი, ტარიელაანთ საყდარი.

**უსანეთის ეკლესია,**  იხ. სოფ. კოღოთო, უსანეთის ეკლესია.

**ფარსმა** (ნასოფლარი)

(ომალოს თემის საკრებულო)

**272. ეკლესია,** არქიტ. ძ. დგას ნასოფლარის აღმოსავლეთით, სასაფლაოს მახლობლად. თარიღდება გვაინდელი შუა საუკუნეებით.

ეკლესია დარბაზულია (4,5x3,8 მ), უაფსიდო. ნაშენია ფიქლით. წყობა მშრალია. დაზიანებულია: ჩამონგრეულია სახურავი, დაზიანებულია აღმ. კედელი. შესასვლელი დასავლეთიდანაა. კარი ბრტყლადაა გადახურული. სამხრ. და ჩრდ. კედლებში გაჭრილია თითო სწორკუთხოვანი სარკმელი.

*პ. კიკაჩეიშვილი.*

**273. კოშკი,** არქიტ. ძ. დგას ნასოფლარის განაპირას, ჩრდილოეთ-დასავლეთით. განეკუთვნება გვიანდელ შუა საუკუნეებს.

იგი ოთხსართულიანია (სიმ. 16,5 მ), ოთხკუთხა პრიზმის ფორმისაა და ზემოთკენ მკვეთრად ვიწროვდება. ნაშენია ფიქლით - მკვრივად. წყობა მშრალია. დაზიანებულია: ჩამოშლილია მეორე და მესამე სართულის გადახურვა, რომელიც ხის კოჭებზე ყოფილა გამართული. შესასვლელი პირველ სართულზეა (5,3x4,8 მ), დასავლეთიდან, მიწიდან 3 მ სიმაღლეზე. კარი ბრტყელი თაღითაა გადახურული. კარის ორივე მხარეს თითო, შიგნით თაღოვანი და გარეთკენ მკვეთრად დავიწროვებული, სათოფურია მოწყობილი. მსგავსი ორ-ორი სათოფურია აღმ. და ჩრდ. კელდებში, ხოლო ერთი სამხრ. კედელში. სართული გადახურულია ჯვაროვანი კამარით, რომელშიც, სამხრეთ-დასავლეთ კუთხესთან , მოწყობილია მეორე სართულზე ასაძრომი ხვრელი. მეორე სართულის დას. კედელში მოწყობილია დაბალი ისრულთაღიანი სარკმელი, რომლის ორივე მხარეს თითო , შიგნიდან თაღოვანი და გარეთკენ მკვეთრად დავიწროვებული სათოფურია. მსგავსი ორ-ორი სათოფურია დანარჩენ კედლებში. მესამე სართული მეორის ანალოგიურადაა გადაწყვეტილი. მეოთხე სართულის ოთხივე კედლის შუაში ქვის კონსოლებზე დაყრდნობილი სწორკუთხა მაშიკულია, რომელთა ზემოთ ისრულთაღიანი სარკმელი - ,,სამზირი“ გრძელდება. მაშიკულების გვერდზე თითო სათოფურია. კოშკი გადახურულია საფეხურებიანი პირამიდისებრი სახურავით.

*ა. ქალდანი.*

**274. ციხე-სახლი,** არქიტ. ძ. მდებარეობს ნასოფლარის განაპირას, დაავლეთით, განეკუთვნება გვიანდ. შუა საუკუნეებს.

ციხე-სახლები ერთმანეთის გვერდიგვერდ, ღრმა უფსკრულის გვერდით დგანან. მათგან ერთი შვიდსართულიანია, ორი - ექვსსართულიანი. ერთ-ერთ ექვსსართულიან ციხე სახლს ადგილ. მოსახლეობა ,,ციხეს“ უწოდებს. სახლები ნაგებია ფიქლით. წყობა მშრალია. ყველა დაზიანებულია.

შვიდსართულიანი ციხე-სახლი (9x7,4 მ. შემორჩენილი სიმ. 14 მ), გეგმით წაგრძელებეული ოთხკუთხედია. პირველ, მეორე, მესამე და მეოთხე სართულებს შესასვლელი ჩრდილოეთ-დასავლეთიდანაქვს. მეორე სართულზე, სამხრეთ-დასავლეთ კედელში, ორი სარკმელი და ორი სწორკუთხა ღიობია. მესამე სართულის სამხრეთ-დასავლეთ კედელში ორი სარკმელია, სამხრეთ-აღმოსავლეთისაში - ორი სათოფური. მეოთხე სართულზე, სამხრეთ-დასავლეთ კედელში, ორი სარკმელია, სამხრეთ-აღმოსავლეთ კედელში - ორი, ხოლო ჩრდილოეთ-აღმოსავლეთისაში - ერთი სათოფური. მეხუთე სართულის ჩრდილოეთ-აღმოსავლეთ კედელში კარი და ერთი სათოფურია, სამხრეთ-დასავლეთისაში - ორი სარკმელი, ხოლო სამხრეთ-აღმოსავლეთ კედელში - ერთი სარკმელი და ერთი სათოფური. მეექვსე სართულზე ყველა კედელში თითო ორმაგი სალოდე ყოფილა. სრულად შემორჩენილია ჩრდ.-დას. კედლის სალოდე. სამხრეთ-დასავლეთ კედელში , სალოდეებს შორის, სათოფურია, ხოლო ჩრდ.-აღმ. კედელში კარია გაჭრილი. მეშვიდე სართული დანგრეულია.

სართულშუა გადახურვა ხის კოჭებზე (შემორჩენილია ბუდეები) ყოფილა გამართული. გადახურვის ცენტრ. კოჭები სამხრეთ-აღმოსავლეთ და ჩრდილოეთ-დასავლეთ კედლების პილასტრებს ეყრდნობა.

პირველი ექვსსართულიანი ციხე-სახლის - ,,ციხის“ (7,5x6,2 მ, სიმ. 14,2 მ) პირველ, მეორე და მესამე სართულებზე შესასვლელი ჩრდილოეთ-დასავლეთიდანაა, მეოთხეზე - ჩრდილოეთ-აღმოსავლეთიდან. კარი ორ სალოდეს შორისაა. სამხრეთ-აღმოსავლეთ კედელში დიდი ღიობია, დანარჩენ კედლებში - ორ-ორი ორმაგი სალოდე. გადახურვა მხოლოდ პირველ და პეორე სართულებს შემორჩა. იგი ხის კოჭებზე გამართული.

მეორე ექვსსართულიანი ციხე-სახლის (8,45x9,25 მ; შემორჩენილი სიმ. 12,5 მ) ყველა სართულს შესასვლელი ჩრდილოეთ-დასავლეთიდან აქვს. პირველ სართულზე, სამხრეთ-დასავლეთ კედელში, ერთი ნიშია. მეორე სართულზე, სამხრეთ-დასავლეთ კედელში სამი სარკმელია. მესამე სართულზე, ჩრდილოეთ-დასავლეთ კედელში, ერთი სარკმელია, სახმრეთ-დასავლეთ კედელში - ორი ნიში და ორი სარკმელი, სახმრეთ-აღმოსავლეთისაში - ორი სათოფურია, ხოლო ჩრდილოეთ-აღმოსავლეთ კედელში - ერთი ნიში. მეოთხე სართულეზე, ჩრდილოეთ-დასავლეთ კედელში კარი და ნიშია, სამხრეთ-დასავლეთ კედელში - ორი სარკმელი, სამხრეთ-აღმოსავლეთ კედელში - ორი, ხოლო ჩრდილოეთ-აღმოსავლეთისაში - ერთი სათოფური. მეხუთე სართულის ჩრდილოეთ-დასავლეთ კედელში ერთი სარკმელია, სამხრეთ-დასავლეთ კედელში - ორი სარკმელი და ერთი სათოფური. სამხრ.-აღმ. და ჩრდ.-აღმ. კედლებში ორ-ორი სათოფურია.მეექვსე სართულის ჩრდილოეთ-დასავლეთ კედელში, კარის მსგავსი ღიობი და ერთი სათოფურია, სამხრეთ-დასავლეთ კედელში - ორი სარკმელი, სამხრეთ-აღმოსავლეთისაში - ორი სათოფური. ყველა სართული, გარდა მეხუთე და მეექვსისა, შიგნით შელესილია.

*ა.ქალდანი.*

**275. ციხე-სახლი,** არქიტ. ძ. დგას ნასოფლარში. განეკუთვნება გვიანდელ შუა საუკუნეებს. ეკუთვნოდა თორღვაიძეებს.

სახლი (7,55x8,45 მ) სამსართულიანია. ნაშენია ფიქლით. პირველ სართულზე (გომური) შესასვლელი სამხრეთიდანაა. კარის გვერდით ღრმა ნიშია. აღმ. და დას. კედლების შუა ნაწილში - თითო ერთსაფეხურიანი პილასტრი. გომური კაპიტ. კედლით გამოყოფილია ორ ნაწილად, რომლებიც ერთმანეთს 1,7 მ სიგანის გასასვლელით უკავშირდებიან. გომურის ერთ ნაწილში ძროხების სადგომი იყო, მეორეში - ხარებისა და ცხენების. მეორე სართული საცხოვრებელი ყოფილა. შესასვლელი მას აღმოსავლეთიდან აქვს. ეს სართულიც კაპიტალური კედლით ორადაა გაყოფილი, მაჰგრამ აქ კედელი პირველი სართულის კედელზე რამდენადმე მოკლეა, პილასტრები ამ სართულზეცაა, თითოეულ მათგანში თითო მცირე ზომის სწორკუთხა ნიშია. სამხრეთ კედელში კი, ორი სარკმელი. სართულის შუაში კერაა. იატაკი მიწურია. მესამე სართულის დას. კედელში შესასვლელი და ერთი სარკმელია, კარის წინ ქვის ბაქანია, რომელსაც ქვის კიბე ადგება. სართულის ჩრდილოეთ ნახევარი კაპიტ. კედლით ორ ტოლ ნაწილადაა გაყოფილი, ორივე ნაწილის ჩრდ. კედელში თითო სარკმელია, მსგავსი ორი სარკმელია სამხრ. კედელშიც. აღმ. და დას. კედლებში თითო სათოფურია. იატაკი მიწურია.

სახლის სართულშუა გადახურვა და სახურავი ხის კოჭებზეა მოწყობილი. ორფერდა სახურავზე დაფენილია ფიქალი.

*ა. ქალდანი.*

**276. ციხე-სახლი,** არქიტ. ძ. დგას ნასოფლარში. განეკუთვნება გვიანდელ შუა საუკუნეებს. ეკუთვნოდა ვ. სულაკაურს.

სახლი (7,3xმ, სიმ. 5,3 მ) სამსართულიანია, ნაგებია ფიქლით.

პირველ სართულზე შესასვლელი სამხრეთიდანაა. კარის აღმოსავლეთითერთი ვიწრო სარკმელია. მეორე სართულზე შესასვლელი დასავლეთიდანაა. ამ სართულზე, აღმ. და ჩრდ. კედლებში, თითო სარკმელია, სამხრეთისაში - ორი სარკმელი და ერთი ნიში. მესამე სართულზე, სამხრეთ კედელში კარია, რომელიც ღია აივანზე გადიოდა. სართულშუა გადახურვა ხის კოჭებზეა მოწყობილი. სართულები ერთმანეთს შიდა კიბით უკავშირდება. სახლს ფიქლის ცალფერდა სახურავები აქვს.

*ა. ქალდანი.*

**277. ციხე-სახლი,** არქიტ. ძ. დგას ნასოფლარში. განეკუთვნება გვიანდელ შუა საუკუნეებს.

სახლი (6,4x6,35 მ, სიმ. 7,25 მ) სამსართულიანია, ნაგებია ფიქლით. სახლის ყოველ სართულს თითო დამოუკიდებელი შესასვლელი აქვს. სართულები ერთმანეთთან საძრომი ხვრელებითაა დაკავშირებული.

პირველ სართულზე დას. კედლის გასწვრივ საქონლის ბაგაა. მეორე სართულზე, სამხრ. და დას. კედლებში ორ-ორი სარკმელია, შუაში - ფიქალი ქვის კერა. კერასთან ორი ზურგიანი სკამი დგას, ჩრდ. კედელთან - გრძელი კიდობანი, ხოლო დას. კედლის გასწვრივ - კიდობანი და რამდენიმე ხის კასრი. მესამე სართულზე, აღმ. და დას. კედლებში ორ-ორი, ხოლო ჩრდილოეთისაში ერთი სათოფურია. ამ სართულზე სამხრ. კედლის ცენტრ. ნაწილში დიდი, სწორკუთხა ღიობია (2,25x1,85 მ).

სართულშუა გადახურვა ხის კოჭებზეა მოწყობილი. იატაკი მიწისაა. სახლს ფიქლის ორფერდა სახურავი აქვს.

*ა. ქალდანი.*

**278. წმ. გიორგის ხატი,** კომპლექსი, არქიტ., ისტ. ძ. დგას ნასოფლარის აღმოსავლეთით, გორაკის წვერზე. განეკუთვნება გვიანდელ შუა საუკუნეებს.

ხატს საზ.-საკულტო დანიშნულება ჰქონდა. ხატობა 29 ივლისს (ძც. სტ.) იმართებოდა. კომპლექსში შედის ციხე-სახლი, სამეურნეო დანიშნულების ნაგებობა, კოშკი (სასანთლე თუ სადროშე?) და გალავანი. ძეგლი ნაგებია ფიქლით. წყობა მშრალია.

ციხე-სახლი (4,15x4,3 მ, სიმ. 6,5 მ) ორსართულიანია, გეგმით ოთხკუთხა. პირველ სართულზე შესასვლელი სამხრეთიდანაა, მიწის დონიდან 1,9 მ-ზე. ამ სართულზე, დას. კედელში, სათოფურია, აღმ. კედელში - ნიში. მეორე სართულზე, ოთხსავე კედელში, თითო სათოფურია, სამხრ. კედელში - ერთი სარკმელი.

სართულშუა გადახურვა ხის ყოფილა (შემორჩენილია კოჭების ბუდეები). სახლი გადახურულია ფიქლის ფილებით. სახურავი ცალფერდაა.

ციხე-სახლს დასავლეთიდან დამეურნეო დანიშნულების ნაგებობა (4,8x4,2 მ) ეკვრის. შესასვლელი მას სამხრეთიდან აქვს. დას. კედლის გასწვრივ ფიქალი ქვის ჩამოსაჯდომია მოწყობილი.

ხატის ეზოს აღმ. ნაწილში დგას გეგმით ოთხკუთხა კოშკი (2,3x2.2 მ, შემორჩენილი სიმ. 1,25 მ).

გალავანში (შემორჩენილი სიმ. 2 მ) შესასვლელი დასავლეთიდანაა. კარის ორივე მხარეს, გარედან, ფიქლის ჩამოსაჯდომია გაკეთებული. დას. კედელში ერთი სათოფური და ერთი ნიშია. სამხრ. კედელში გამაგრებულია გეგმით ოთხკუთხა ექვსი კონტრფორსით.

*მ. ხუციშვილი.*

**279. წმ. თევდორეს ხატი,** საკულტო ძეგლი მდებარეობს ნასოფლარის სახმრეთ-აღმოსავლეთით. განეკუთვნება გვიანდელ შუა საუკუნეებს.

სალოცავი გეგმით სწორკუთხა (5,3x4.8 მ) კოშკია. ნაშენია ფიქლით - მშრალად. ძლიერ დაზიანებულია. შემორჩენილია პირველი სართული და მეორე სართულის კედლების ნაწილი. შესასვლელი სამხრეთიდანაა. კარი ისრული თაღითაა გადახურული. სართულის დანარჩენი კედლები ყრუა. შენობის კონსტრ. მდებარობის გაზრდის მიზნით, შიგნით, ორივე კუთხეში, მთელ სიმაღლეზე, გადებულია ფიქლის მოზრდილი ფილები. მ. შ. სამხრეთ-დასავლეთ კუთხის ერთ-ერთ ფილაზე აწყვია სარიტუალო ინვენტარი. გარედან შესასვლელის თავზე, კედლიდან გამოშვერილია ხის ძელი. ამავე ფასადზე წყობის ორ ქვაზე მარტივი გეომეტრიული სახეებია გამოსახული.

*მ. ბაქრაძე.*

*ბიბლ.: 16გ: 45.*

**ფიჩხოვანი**

(მაღრაანის თემის საკრებულო)

**280. ბზიანი საყდარი,** არქიტ. ძ. დგას სოფლის ჩრდილოეთ-აღმოსავლეთით 1,5-5 კმ-ზე, ტყიან ბორცვზე. განეკუთვნება გვიანდელ შუა საუკუნეებს.

ეკლესია დარბაზულია (5,7x4 მ), ნაგებია მოზრდილი ზომის ნატეხი ქვით. წყობა ირეგულარულია. ქვებს შორის დარჩენილი არეები შევსებულია შედარებით წვრილი ნატეხი ქვით. დაზიანებულია: ჩამონგრეულია კამარის სამხრ. გვერდის უმეტესი ნაწილი, ფასადების მნიშვნელოვან ფართობზე საპირე წყობა ჩამოშლილია, სახურავზე ხეებია ამოსული.

შესასვლელი დასავლეთიდანაა. კარი თაღოვანი ყოფილა (შემორჩენილია ჩრდილოეთ წირთხლი და თაღის სამხრ. გვერდის ნაწილი), ოდნავ ნალისებური ფორმის ღრმა აფსიდის ღერძზე ფართო სწორკუთხა სარკმელია გაჭრილი. სარკმლის ქვემოთ კედელს ქვით ნაგები ოთხწახნაგა ტრაპეზი ეკვრის (შემორჩენილია მცირე ნაწილი). აფსიდის ორივე გვერდში, ერთმანეთის სიმეტრიულად, თითო კვადრ. ნიშია. აფსიდი წესიერი ფორმის კონქითაა გადახურული. ეკლესიის კვადრ. დარბაზს ცილინდრული კამარა ხურავს. დარბაზის სამხრ. და დას. კედლებში თითო სწორკუთხა სარკმელია გაჭრილი.

*თ. დვალი.*

**281. განძი,** არქეოლოგიური, ისტორიული ძეგლი ვერცხლისმონეტებიანი თიხის ქილა 1960 წ. შემთხვევით აღმოჩნდა მიწის სამუშაოების დროს ადგილ ,,სათუშოს ყურესთან“. განძი დაფლულია მე-10 საუკუნის პირველ მეოთხედში. მასში თავმოყრილი მონეტები მოჭრილია არა უადრეს 590 წლისა და არა უგვიანეს 901-902 წლებისა.

განძს შეადგენს ხოსრო პირველი სასანური დრაქმები, ომაიანებისა და აბასიანების ქუფური მონეტები, აგრეთვე სასანური პროვინციის ომაიანი გუბერნატორის, ტაბარისტანის აბასიანი და ესპანეთის ომაიანი მმართველების თითო მონეტა.

ზარაფხანათა მიხედვით განძი ჭრელია. შეიცავს ცენტრალური (ვასიტი, ქუფა, ბასრა, მადინათ ას-სალამი), ჩრდილოაფრიკული (აბასია), შუააზიური (ბუხარა, სამარყანდი, აშ-შა-ში) ზარაფხანების პროდუქციას, აგრეთვე ამიერკავკასიაში (არმენია, არანი, მადინ ბაჯუნაისი) მოჭრილ, მეცნიერებისათვის დღემდე უცნობ ან თითო ცალად ცნობილ რამდენიმე მონეტას.

განძის მცირე ნაწილი (10 ც.) ინახება თელავის მუზეუმში, ძირითადი ნაწილი (118 ც.) კი - საქართველოს სახელმწიფო მუზეუმში.

*ი. ჯალაღონია.*

*ბიბლ.: 310: 155-184; 311: 70-74: 312: 26-29; 350: 41, 50, 53.*

**282. ეკლესია,** არქიტ. ძ. დგას სოფლის ჩრდილოეთ-დასავლეთით 2 კმ-ზე, ტყეში. განეკუთვნება გვიანდელ შუა საუკუნეებს.

ეკლესია დარბაზულია (9,5x5,4 მ), რომელსაც დასავლეთიდან ორსართულიანი სამრეკლო აქვს მიდგმული. შენობა ნაგებია საშუალო და საკმაოდ მოზრდილი ზომის ნატეხი ქვით. კედლები გარედან მობათქაშებული ყოფილა. ძლიერ დაზიანებულია: სახურავზე აყრილია საფარი და ზედ მცენარეებია ამოსული, აღმ. ფასადზე ჩამოშლილია საპირე წყობის მნიშვნელოვანი ნაწილი, აქა-იქ ჩამოშლილია ლავგარდანი.

ეკლესიაში შესასვლელი დასავლეთიდან, სამრეკლოს პირველი სართულიდან და სამხრეთიდანაა. ორივე კარი გარედან თაღოვანია, შიგნით კი თარაზულადაა გადახურული. აღმოსავლეთით, ფართო მხრებით გამოყოფილი ნახევარწრიული აფსიდია, რომლის ღერძზე ვიწრო და მაღალი სწორკუთხა სარკმელია გაჭრილი. სარკმლის ორივე მხარეს თითო მცირე ზომის კვადრ. ნიშია. საკუღხეველი დარბაზისგან კანკელითაა გამიჯნული, რომელშიც მოწყობილია სამი თაღი. დარბაზის სამივე კედელში თითო სწორკუთხა სარკმელია. გრძივი კედლების შუაში თითო ერთსაფეხურიანი პილასტრია, რომლებზეც ნახევარწრიული საბჯენი თაღია გადაყვანილი. ნახევარწრიული ფორმისაა აფსიდის თაღიც და კამარაც.

ეკლესიის კედლები დასრულებულია ქვის ფილებით ნაწყობი ორსაფეხურიანი ლავგარდნით.

სამრეკლო გეგმით კვადრატულია (4,5x4.5 მ), მისი პირველი სართული, რომელიც ეკლესიის კარიბჭის ფუნქციას ასრულებს, სახმრეთით, დასავლეთით და ჩრდილოეთით ფართო თაღებითაა გახსნილი. სართული გადახურულია ნახევარსფერული კამარით. მეორე სართული ნახევარსფერული კამარით გადახურული რვაწახნაგა ფანჩატურია, თითოეულ წახნაგში თითო ვიწრო და მაღალი შეისრული თაღია. ფანჩატურზე ასასვლელად, სამხრ. ფასადზე ნატეხი ქვით ნაშენი კიბეა მიშენებული.

*თ. დვალი.*

**283. კოშკი,** არქიტ. ძ. დგას სოფლის განაპირას, ჩრდილოეთ-დასავლეთით, სასაფლაოზე. განეკუთვნება მეთვრამეტე საუკუნეს.

კოშკი გეგმით კვადრატულია (6x6 მ), ზემოთკენ შევიწროებული. ნაგებია რიყის ქვით. ნიშები, შესასვლელების წირთხლები, თაღები, მეორე და მესამე სართულების გარეთა კუთხეები აგურისაა. ძეგლი ძლიერ დაზიანებულია: შემორჩენილია სამი სართული და მეოთხე სართულის მცირე ნაწილი. პირველი სართული თითქმის მთლიანად ნანგრევებითაა ამოვსებული.

პირველ სართულზე შესასვლელი აღმ. კედლის სამხრ. კიდეშია. კარი გარედან გადახურულია შეისრული თაღით, ხოლო შიგნით ჩასმულია ღრმა, სწორკუთხა შეღრმავებაში, რომლის თარაზული გადახურვა სართულის გადახურვის დონეზეა. აღმ., სამხრ. და ჩრდ. კედლებში თითო სწორკუთხა ნიშია, ხოლო დასავლეთისაში - ორი. დას. კედელში შემორჩენილია ბუხრის საკვამლე მილი.

მეორე სართულზე ორი კარია: ერთი, ფართო და შეისრულთაღოვანი, აღმ. კედლის ჩრდ. კიდეშია, სამხრ. კედლის სად. კიდეში გაჭრილი კარისაგან კი მხოლოდ ერთი წირთხლია შემორჩენილი. ჩრდ., სამხრ. და აღმ. კედლებში ორ-ორი, ოდნავ შეღრმავებული ნიშია, დასავლეთისაში - სამი. ყველა ნიშს აქვს სათოფური. სათოფურებს ფიცრის ჰორიზ. გადახურვა აქვთ. ჩრდ. კედლის შუა ნაწილში პატარა ბუხარია. პირველ და მეორე სართულებს შორის ყოფილა სამალავი, რომელსაც სამხრეთით ერთი სარკმელი ჰქონია.

მესამე სართულზე, დას. კედელში, ბუხარია, ჩრდ. კედლის დას. კიდეში - აივანზე გასასვლელი კარი (შემორჩენილია დას. წირთხლის ნაწილი). ამ სართულზეც მრავალი სათოფურია.

კოშკს ხის კოჭოვანი სართულშუა გადახურვა ჰქონია. სართულები ერთმანეთს მიდგმული კიბით უკავშირდებოდნენ.

*თ. დვალი.*

**284. ნათლისმცემლის ეკლესია,** არქიტ., მონუმ., ხელოვნების ძ. დგას სოფლის ჩრდილოეთ-აღმოსავლეთ ნაწილში. თარიღდება VIII-IX სს-ით.

ძეგლი სამეკლესიანი ბაზილიკაა. შენობის გეგმის სწორკუთხედში, რომელიც ოდნავ სამხრეთ-ჩრდილოეთის მიმართულებითაა წაგრძელებული (10,3x9,9 მ), სამი ეკლესიაა მოქცეული. შუა ეკლესია გვერდის ეკლესიებთან შედარებით თითქმის ორჯერ უფრო განიერია და მაღალი. ჩრდ. ეკლესია ჩრდ. ნავის დას. ნახევარს მოიცავს. ჩრდ. ნავის აღმ. ნახევარში გეგმით სწორკუთხა სამკვეთლოა, რომელიც მხოლოდ შუა ეკლესიას უკავშირდება. სამხრ. ეკლესია შუა ეკლესიასთან თავდაპირველად კარით იყო დაკავშირებული. ბაზილიკის აგებიდან მცირე დროში, სახმრ. ეკლესიის დას. ნახევარი მოუშლიათ და კარიბჭე აუგიათ. მოგვიანებით (გვიანდ. შუა საუკუნეებში) კარიბჭისათვის სამხრეთიდან ორსართულიანი სამრეკლო, ხოლო სამხრ. ეკლესიისათვის პატარა სათავსი მიუშენებიათ.

ძეგლი ნაგებია სსხვადასხვა ზომის (მეტწილად მოზრდილი ზომის) ნატეხი ქვით. წყობა ირეგულარულია. კედლების ზედაპირი ბათქაშითაა გასწორებული. გვიანი შეკეთების დროს ეკლესია შიგნით და გარედან რამდენჯერმე შეულესავთ. ძეგლი ძლიერ დაზიანებულია: დანგრეულია შუა ეკლესიის კონქი, კამაროვანი გადახურვა და კედლების მნისვნელოვანი ნაწილი. თითქმის მტლიანადაა დანგრეული ჩრდ. ეკლესია, მონგრეულია სამკვეთლოს აღმ. კედლის დიდი ნაწილი, ჩამონგრეულია კარიბჭისა და სამრეკლოს სახურავის საფარი, შენობას ჩრდილოეთიდან დაახლოებით 2 მ სიმაღლეზე მიწა აქვს მიყრილი.

შუა ეკლესიას დამოუკიდებელი შესასვლელი დასავლეთიდან აქვს. კარი შიგნით თაღოვანია, გარედან გადახურულია ქვიშაქვის მოზრდილი ქვით. მოგვიანებით კარი საგრძნობლად დაუვიწროვებიათ. აღმოსავლეთით ნალისებრი აფსიდია, რომელშიც ერთი დაბალი თაღოვანი სარკმელი და ორი სწორკუთხა ნიშია. აფსიდი გადახურული იყო კონქით, რომლის ნალისებრი თაღი (შემორჩენილია ორივე ქუსლი) შირიმის მაღალ იმპოსტებს ეყრდნობა. იმპოსტების პროფილს შეადგენს თარო და ცერად ჩამოკვეთილი სიბრტყე. დარბაზი ცილინდრული კამარით ყოფილა გადახურული (ჩრდ. კედელზე შემორჩენილია კამარის ქუსლის წყობის ნაწილი). სამხრ. კედლის დას. ნაწილში და ჩრდ. კედლის აღმ. კიდესთან თითო კარია, ჩრდ. კარი (შემოჩენილია წირთხლების მცირე ნაწილი) სამკვეთლოში გადის, ხოლო სამხრ. თაღოვანი კარი - კარიბჭეში. კარი კარიბჭის მხრიდან გადახურულია ქვიშაქვის მოზრდილი ქვით - თარაზულად.

შუა ეკლესიაში შემორჩენილია გვიანდ. შუა საუკ. ,,ხალხური“ მხატვრობის დაზიანებული ფრაგმენტები. საკურთხეველში, ქვედა რეგისტრში, სარკმლის სამხრეთით სამი, ხოლო ჩრდილოეთით ეკლესიის ორი მამაა გამოსახული. აცვიათ ჭადრაკული ორნამენტით შემკული ფელონები, მოწითალო-ყავისფერი ჯვრებით მოხატული თეთრი ომოფორები. სახმრეთით, სარკმლის გვერდით გამოსახულ წმ. მამას გაშლილი გრაგნილი უჭირავს, გრანგილზე ასომთ. წარწერის ნაშთები ჩანს. ამავე მხარეს, რეგისტრის კიდეში, გაირჩევა დიაკვნის სხეულისა და სახის ნაწილები (ზედატანი, დიდი მარცხენა თვალი, სწორი ცხვირი, სინგურით დაფარული პატარა ბაგეები). სარკმლის წირთხებზე მარტივი გეომეტრიული ორნამენტებია: ჩრდ. წირთხლზე - ტალღისებრი ხაზები, სამხრეთისაზე - ერთმანეთში ჩახატული სამკუთხედები. სარკმლის ქვემოთ შემორჩენილია მუქი მოწითალო-ყავისფერი ხაზით შემოსაზღვრული ფონის უმნიშვნელო ნაწილი.

დარბაზის სამხრ. კედლის აღმ. ნაწილში, ქვედა რეგისტრში, შუახნის მამაკაცის სახე ჩანს. მას მუქი ყავისფერი წვერ-ულვაში, მოგრძო ცხვირი და ოდნავ გაბერილი ნესტოები აქვს. თვალების სიდიდეს თვალსაჩინოს ხდის წაგრძელებული ქუთუთოს ხაზი და მკვეთრი მოწითალო-ყავისფერი გუგები. სახის ძირითადი ვარდისფერი ტონით დამუშავებულია უფრო მუქი ვარდისფერი და თეთრი ხაზებით. მარჯვენა ლოყასა და კისერზე დატანილია მრგვალი, წითური ლაქები. წმინდანის სამოსის (ჯვრებით მორთული ომიფორი) მცირე ნაწილია შემორჩენილი. ამავე რეგისტრში მდიდრულ ტანსაცმელში გამოწყობილი ორი ფიგურისა და ცხენის გამოსახულების ნათებია. სამხრ. შესასვლელის არქიტრავის თავზე, რომელიც ინტერიერში დევს, შერჩენილია წმინდანის ( სავარაუდოა, ქალის) სახის ნაწილი.

დას. კედლის ქვედა ნაწილში შიშველი ფიგურის კონტურები და ორი მამაკაცისა და თავშებურული ქალის გამოსახულების მცირე ფრაგმენტებია (გარდამოხსნა?). ზედა რეგისტრში მხოლოდ უწვერულვაშო წმინდანის სახეა შემორჩენილი.

ჩრდ. კედლის დას. მონაკვეთზე, ქვედა რეგისტრში, გამოსახულებები მტელი თანით ყოფილან გამოსახულნი. შემორჩენილია მათი ხელის მტევნები, წვრილი, ძლიერ დაგრძელებული თითები, სახიანი ქსოვილის ტანსაცმელი. ამავე კედლის და. ნაწილის კიდეში (კედელი აქ ცოტა წინაა გადმოწეული) გამოსახული ფიგურის (ქტიტორი?) მკრთალი მოწითალო-ყავისფერი კონტურებიღა ჩანს. ფიგურის სილუეტი ამ ჯგუფის მხატვრობის ძეგლებში საერთო პირთა გამოსახულებებს მოგვაგონებს. ამავე კელდის ზედა ნაწილში ჭადრაკული ორნამენტია, მის ქვემოთ - შუახნის მამაკაცის გამოსახულების ფრაგმენტები.

წმინდანების სახისა და ტანსაცმლის დამუშავება ხაზოვანია, ნაკეცთა ნახატი - ორნამენტული ხასიათისაა. წმინდანთა სახის გამომეტყველება უშუალო გამომსახველობით ხასიათდება, ზოგჯერ მკაცრია, ექსპრესიულიც კი. მხატვრობის კოლორიტში, ,,ხალხური“ მხატვრობის ზოგიერთი სხვა ნიმუშისაგან განსხვავებით, სადაც უმეტესად ოქრას სხვადასხვა ტონი ჭარბობს, უპირატესობა აქვს მონაცრისფრო-ცისფერს. გამოყენებულია აგრეთვე ყვითელი, თეთრი, მოწითალო ყავისფერი, წითელი, მუქი ლურჯი ფერები.

ჩრდ. ეკლესიას შესასვლელი დასავლეთიდან ჰქონია. შემორჩენილი ჩრდ. წირთხლის ნაწილი და თაღის სამხრ. ქუსლის რამდენიმე ქვა, რომლებიც შუა ეკლესიის ჩრდილოეთ-დასავლეთ კუთხის წყობაში არიან ჩართული.

სამკვეთლო ნახევარცილინდრული კამარით გადახურული, ვიწრო და მაღალი სათავსია. განათებული ყოფილა აღმ. კედელში მოწყობილი პარალელურწირთხლებიანი სარკმლით (შემორჩენილია სამხრ. წირთხლი და ბრტყელი გადახურვის ნაწილი).

სამხრ. ეკლესიიდან მხოლოდ აღმ. ნაწილია შემორჩენილი, რომლის ნახევარწრიულ აფსიდში ერთი სწორკუთხა სარკმელი და ერთი პატარა სწორკუთხა ნიშია. აფსიდი გადახურულია კონქით. კონქის ნახევარწრიული თაღი შირიმის პროფილირებულ იპოსტებზეა დაყრდნობილი, რომელთა პროფილს თარო და ცერად ჩამოკვეთილი სიბრტყე შეადგენს.

კარიბჭე გეგმით სწორკუთხაა (6,3x3 მ), სამხრ. ეკლესიაზე ოდნავ განიერია და სამხრეთით კვადრ. ბოძზე დაყრდნობილი ორი ფართო ნალისებრი თაღითაა გახსნილი, დასავლეთით კი - ერთი ვიწრო და დაბალი ნახევარწრიული თაღით. სამხრ. თაღების ქუსლებთაბ მარტივი პროფილის (თარო და დახრილი სიბრტყე) იმპოსტებია გამოყოფილი. შიგნით კარიბჭე გადახურულია აღმოსავლეთ-დასავლეთის მიმართულებით მკვეთრად წაგრძელებული გუმბათოვანი კამარით (კამარის გრძივი ღერძი განივს თითქმის ორნახევარჯერ აღემატება), რომელიც გარედან ორფერდა სახურავის ქვეშაა მოქცეული. კამარის ჩრდ. ქუსლი შუა ეკლესიის კედელზე მიშენებულ სამ ნალისებრ თაღს ეყრდნობა, თაღები - პილასტებს. პილასტრები დაგვირგვინებულია ორი ლილვისგან შედგენილი შირიმის კაპიტელებით. შუა თაღში ეკლესიის შესასვლელი იყო მოქცეული. თაღი მოგვიანებით აგურით ამოუშენებიათ და დაბალი სწორკუთხა კარი მოუწყვიათ.

სამრეკლო გეგმით კვადრატულია (4x4 მ). მისი პირველი სართული ოთხივე მხარეს თითო ფართო ნახევარწრიული თაღითაა გახსნილი. სართული გადახურულია გაბრტყელებული გუმბათოვანი კამარით, რომლის წლიური საფუძველი კუთხეებში მოწყობილი აფრისმაგვარი ელემენტებითაა შექმნილი. მეორე სართული ვიწრო და მაღალი თაღებით გახსნილი რვაწახნაგა ფანჩატურია. შიგნით კი წრიულია და სხმული გუმბათოვანი კამარა ხურავს.

სამრეკლოს თანადროული უნდა იყოს სამხრ. ეკლესიის მინაშენი. იგი პატარა, ოთხკუთხა სათავსია (4,5x3,3 მ), რომელსაც შესასვლელი დასავლეთიდან აქვს. აღმოსავლეთით პატარა, სწორკუთხა სარკმელია.

აღმ. ფასადზე შუა ეკლესიის სარკმელს რელიეფური, ბოლოებში ჰორიზონტალურგადანაკეცებიანი თავსართი ჰქონია (შემორჩენილია მცირე ნაწილი). კარიბჭის სამხრ. ფასადზე, ფრონტონის არეში, გამოყვანილია ორი საფეხურით შეღრმავებული დაბალი თაღოვანი ნიში.

ტეხილი კონფიგურაციის ეზო (დაახლ. 60x50 მ), რომელიც ჩრდილოეთიდან სამხრეთისაკენაა დაქანებული, სამხრეთიდან საყრდენი კედლითაა გამაგრებული. ეზოს სამხრ.-დას. ნაწილში რამდენიმე შენობა (შემორჩენილია ფრაგმენტები) მდგარა.

ეკლესიის ჩრდილოეთით 10-15 მ-ზე პატარა, სწორკუთხა შენობის აღმ. ნაწილია შემორჩენილი. ეზოს საყრდენი კედლის დას. კიდეში წყაროა.

*ფ. დევდარიანი, თ. დვალი.*

*ბიბლ: 31 : 66; 447ბ.*

**285. პატარა ჯვრის ეკლესია,** არქიტ. ძ. დგას სოფლის სამხრეთ-დასავლეთით 3-4 კმ-ზე, ტყეში. განეკუთვნება გვიანდელ შუა საუკუნეებს.

ეკლესია დარბაზულია (4x2,9 მ). ნაგებია რიყისა და ნატეხი ქვით, ტლანქად. დაზიანებულია: დანგრეულია სამხრ. კედლის დას. კიდე, ჩამოშლილია კრამიტის საფარი, შირიმის თაროსებრი ლავგარდნი სრამდენიმე ქვაღაა შემორჩენილი.

შესასვლელი სამხრ. კედლის დას. კიდეშია. ეკლესია უაფსიდოა და აღმოსავლეთით სწორი კედლითაა დასრულებული. ამ კედელში ერთი პატარა, სწორკუთხა სარკმელია. ასეთივე სარკმელი დას. კედელშიცაა. ჩრდ. კედელში ორი პატარა სწორკუთხა ნიშია. ინტერიერი შეისრული კამარითაა გადახურული.

დას. ფასადზე, ფრონტონის არეში ჩასმულ შირიმის ქვაზე, მარტივი რელიეფური ჯვარია გამოსახული.

*თ. დვალი.*

**286. ქომუს ჯვრის ეკლესია,** არქიტ. ძ. დგას სოფლის ჩრდილოეთით 3 კმ-ზე, ტყეში. განეკუთვნება გვიანდელ შუა საუკუნეებს.

ეკლესია დარბაზულია (6,5x5 მ). ნაგებია საშუალო ზომის ნატეხი ქვიტ. წყობა ირეგულარულია, ტლანქი. მთელ სიმაღლეზე შემორჩენილია მხოლოდ საკურთხევლის ნაწილი. დანარჩენი კედლები0,7-1 მ სიმაღლეზე დგანან.

შესასვლელი დასავლეთიდანაა (შემორჩენილია წირთხლების მცირე ნაწილი). აღმოსავლეთით უსწორმასწორო ფორმის აფსიდში ერთი სწორკუთხა სარკმელია. სარკმლის ქვემოტ, კედელზე, ქვით ნაგები ტრაპეზი (შემორჩენილია ნაშთი) ყოფილა მიდგმული. კონქი ამორფული ფორმისაა.

ეკლესიის აღმოსავლეთით შემორჩენილია გაურკვეველი დანიშნულების ნაგებობის ნაშთი.

*თ. დვალი.*

**287. წმ. კვირიკეს ეკლესია,** ზაღოშვილების ეკლესია, არქიტ. ძ. დგას სოფლის ჩრდ.-აღმ.-ით 300-400 მ-ზე. განეკუთვნება გვიანდ. შუა საუკუნეებს.

ეკლესია დარბაზულია (3,4x2.9 მ), ნაგებია ნატეხი ქვით. წყობა ირეგულარულია. დგას ცოკოლზე. შესასვლელი დასავლეთიდანაა. კარს გარედან აგურის შეისრული თაღი აქვს, შიგნით სწორკუთხაა. აღმოსავლეთით ნახევარწრიული აფსიდია, რომელშიც ერთი სწორკუთხა სარკმელი და ორი მცირე ზომის ნიშია. სარკმლის ქვემოთ, კედელზე, რიყის ქვით ნაგები ოთხწახნაგა ტრაპეზია მიდგმული. კონქი არაწესიერი ფორმისაა. დას. კედელში ერთი სარკმელია. დარბაზი გადახურულია არაწესიერი ფორმის სხმული კამარით.

*თ. დვალი.*

**288. ხარჭაშნის ღვთაების ეკლესია,**  პართენოზ ხაჭაშნელის საგვარეულო საძვალე, არქიტ., ისტ. ძ. დგას სოფლის სამხრეთ-დასავლეთით 1,5 კმ-ზე, სოფლებს ფიჩხოვანსა და ზემო ალვანს შორის, ტყეში.

ნაგებობის გეგმის გარეგან სწორკუთხედში (11,7x 6,5 მ) მოქცეულია ეკლესია და მასზე დასავლეთიდან მიდგმული სამსართულიანი ნაწილი, რომელშიც კარიბჭე, პატარა სამლოცველო და ორი საცხოვრებელი ოთახია განთავსებული. კარიბჭის შესასვლელის ბალავარის ქვაზე ( ინახება საქართველოს სახელმწიფო მუზეუმში) მხედრულით შერულებული ექვსსტრიქონიანი სამშენ. წარწერით ირკვევა, რომ ეკლესია საგვარეულო საძვალეა და იგი აგებულია ხარჭაშნელი ეპისკოპოსის, მოძღვართ-მოძღვრის პართენოზის დაკვეთით 1731 წელს.

შენობა ნაგებია სხვადსახვა ზომის ნატეხი ქვითა და აგურით - კირის დუღაბზე. საბჯენი თაღები, კამარები, ლავგარდანი და ფასადების დეკორატ. სამკაული აგურისაა. აგური ორგვარია: ერთი ტლანქად დამუშავებული, მუქი, მოშავო წითელი, მეორე - ყალიბში გამოყვანილი, ღია. დაზიანებულია: ჩამოშლილია ეკლესიის კრამიტის საბურავი და ლავგარდნის მნიშვნელოვანი ნაწილი, ჩამონგრეულია დას. ნაწილის მესამე სართულის გადახურვა.

შესავლელი სამხრეთიდანაა, კედლის დას. კიდესთან. ამ კარით პატარა კვადრ. კარიბჭეში ვხვდებით, რომელსაც სამსართულიანი ნაწილის სამხრ. ნახევარი უჭირავს. კარიბჭის აღმ. კედელში ეკლესიაში შესასვლელი თაღოვანი კარია. მის მოპირდაპირედ, დას. კედელში - ბრტყელი თაღით გადახურული ვიწრო კარი (მოგვიანებით ამოუშენებიათ), რომელიც დას. ფასადზე არსებულ ლოჯიისმაგვარ ნიშში გადის. ჩრდ. კედელში, დას. კედლის ჩრდ. ნახევრის სისქეში მოწყობილი კიბის ბაქანია. კიბე კარიბჭეს საცხოვრებელ ნაწილთან აკავშირებს. კარიბჭე გადახურულია გუმბათოვანი კამარით, რომლის კვადრ. საფუძველი შეისრული ფორმის კედლის ოთხი თაღითაა შექმნილი. კვადრატის ოთხივე კუთხეში შეისრულთაღოვანი თითო აფრაა, რომლებიც გუმბათოვანი კამარის წრიულ საფუძველს ქმნიან.

ეკლესია დარბაზულია. აღმოსავლეთით, ნახევარწრიული აფსიდის ღერძზე თაღოვანი სარკმელია, სარკმლის ორივე მხარეს - თითო გეგმით ნახევარწრიული და დაბალი, თაროიანი ნიში. მსგავსი ერთი ნიშია სარკმლის ქვემოთაც. აფიდის წესიერი მოყვანილობის კონქში ორი პატარა, თაღოვანი სარკმელია, რომლებიც ეკლესიის კუთხეებში მოწყობილ სამალავებს უკავშირდება. აფსიდი დარბაზისაგან გამოყოფილია აგურის კანკელით, რომლის დარბაზისაკენ მიქცეული ზედაპირი შელესილია გაჯით, დაყოფილია რამდენიმე იარუსად და გაჯითვე გამოყვანილია უჯრედები. დარბაზის გრძივი კედლების ორ-ორი განიერი და მაღალი ნახევარწრიული თაღითაა დანაწევრებული, რომლებშიც აფსიდის სარკმლის მსგავსი თითო სარკმელია გაჭრილი. ერთი სარკმელი დას. კედელშიცაა გაჭრილი. კამარა შეისრულია და შეისრული ფორმის სამ საბჯენ თაღს ეყრდნობა. მათგან ერთი კამარის შუაშია, თითო-კიდეებში. საბჯენი თაღები ჩვეულებისამებრ კონსოლებს კი არ ეყრდნობიან, არამედ ქუსლთან ცერად არიან ჩამოკვეთილი. კამარის ზევით დაბალი სხვენია. იგი იმდენად დაბალია, რომ მასში მხოლოდ ხოხვით შეიძლება გადაადგილება. სხვენის აღმ. კედელში ორი, ხოლო გრძივ კედელბში თითო ფართო კვადრ. ღიობია.

საძვალე ეკლესიის იატაკის ქვეშაა - ჩრდილოეთით. იგი აგურით გამოყვანილი ვიწრო , გრძელი და დაბალი გვირაბია, რომელსაც კამაროვანი გადახურვა აქვს. საძვალის აღმ. კედელში ოთხკუთხა ნიშია, ხოლო დასავლეთისაში - მცირე ღიობი (ცხედრის შესავენებელი). ღიობი საძვალის დასავლეთით მდებარე პატარა სამლოცველოს აფსიდში გადის. ღიობი ადრე ამოშენებული ყოფილა (ამჟამად განგრეულია).

სამლოცველო გეგმით კვადრატულია, აღმოსავლეთით დასრულებულია კონქით გადახურული ნახევარწრიული აფსიდით. შესასვლელი მას დასავლეთიდან აქვს. კარის წინ პატარა დერეფანია (გვიანდელია), თაღოვანი ნიშით ჩრდ. კედელში. სამლოცველო გადახურულია კვერცხისებრი გუმბათით, რომლის წვერი საცხოვრებელი დარბაზის ერდოს მსგავსად ახდილია. გუმბათის წყობისათვის გამოყენებულია საგანგებოდ გამომწვარი კერამ. ნაწარმი. გუმბათი დამყარებულია კუთხის შვერილებზე გადაყვანილ შეისრულ თაღებსა და მათ შორის კუთხეებში ჩაშენებულ აფრებზე. გუმბათის ზედაპირი ოთხი რელიეფური ჯვრით და ფრჩხილისებრი ნაჭდევებითაა შემკული. გუმბათის საფუძვლის დონეზე , ქვეყნის მხარეების მიმართულებით, თითო პატარა მრგვალი სარკმელია გაჭრილი, რომელთა ღიობები გარეთკენ თანდათან ფართოვდება. მათგან მხოლოდ დასავლეთ და ჩრდილოეთ სარკმელს აქვს პრაქტიკული დანიშნულება. აღმ. და სამხრეთისა კი შენობის შიდა სადგომების სივცეებში გადის (აღმოსავლეთისა ეკლესიაში, სამხრეთისა - კარიბჭეში). გუმბათის ფუძეს ირგვლივ ლავგარდანი შემოუყვება.

საცხოვრებელი ოთახები შენობის დას. ნაწილის მეორე სართულის ჩრდ. ნახევარს და მესამე სართულს (მთლიანად) შეადგენს. მეორე სართულზე ასასვლელი კიბის ზედა ბაქანზე ოთახში შესასვლელი თაღოვანი კარია. ოთახის (ფართ. 4,3 კვ. მ) დას. კედელში, შესასვლელის მარჯვნივ, ბუხარია, ჩრდილოეთისაში თაღოვანი ნიში, რომელშიც სარკმელია გაჭრილი. სამხრ. კედელში გაჭრილი ერთი პატარა სარკმელი ეკლესიის კარიბჭეში გადის. ოთახის აღმ. კედელში ორი განიერი ნიშია, რომელთაგან სამხრეთისაში გაჭრილი ვიწრო სარკმელი ეკლესიის დარბაზში იყურება. ოთახი გადახურულია ცილინდრული კამარით. იატაკი მიწატკეპნილია. იატაკის შუაში ამოჭრილი ხვრელობი (დიამ. 35 სმ), სამლოცველოს ერდოს წარმოადგენს. ხველობს აქვს საფეხუროვანი პროფილი, როგორც ჩანს, მასში ჯდებოდა სარქველი. მესამე სართული სხვაგვარადაა გადაწყვეტილი. იგი უფრო ხალვათია და საერთო ხასიათს ატარებს. ამ სართულზე ამოსასვლელი კიბეც კედლის სისქეშია დაყოლებული და მასში შესასვლელი ხვრელი მეორე სართულის იატაკის დონიდან საგრძნობლად მაღალია. გადახურვის წყალობით სართულის სივრცე სამ ნაწილადაა დაყოფილი. მათგან შუა კვადრატულია, გვერდის ნაწილებზე მაღალი. გადახურული ყოფილა ვარსკვლავისებრი კამარით, გვერდის ნარილები კი ცილინდრული კამარებით. სამხრ. და ჩრდ. კედლებში თითო კარია. ჩრდ. კედელი კარის გარდა ბუხარი, საპირფარეშო და სათოფურია მოწყობილი. ორ-ორი სათოფური სამხრ. და დას. კედელბშიცაა. აღმ. კედელში, რომელიც ფაქტიურად ეკლესიის დას. კედელს წარმოადგენს, იატაკის დონეზე, ეკლესიის დას. სარკმელი გამოდის. სარკმლის თავზე სწორკუთხა ნიშია. ნიშის მაღლა კვადრ. ღიობია, რომელიც ეკლესიის კამარის თავზე მოწყობილ სხვენს უკავშირდება.

გარედან, ფასადების პოლიქრომიულობასთან ერთად თვალში საცემია მასების განლაგება შენობის შიდა გეგმარების შესაბამისად - ერთ სწორკუთხა აბრისში მოქცეულია ასიმეტრიულად განლაგებული აღმ. ნაწილი (ბაზილიკური მოყვანილობით) და დასავლეთისა, რომელიც კოშკისებურად მაღლდება. მთავარი, სამხრ. ფასადი შენობისმასების განაწილების გამო ასიმეტრიულია. ფასადის დას. ნაწილში გამომავალი ორივე კარი (ქვედა, კარიბჭეში შესასვლელი, ზედა მესამე სართულის საცხ. ოთახისა) ერთ შვეულ ღერძზე არ მდებარეობს და ბრტყელი, ცვალებადი სიგანის რელიეფური მოჩარჩოებით ერთ კომპოზიციურ ნახატში არის გაერთიანებული. ფასადის მარჯვენა ნაწილი, საკუთრივ ეკლესიის კედელი, რომელზეც ორი სარკმელი გამოდის, სადადაა დატოვებული. კედელი დარულებულია გურის ოთხსაფეხურინი ლავგარდნით, რომელიც ჩვეულებრივად დაწყობილი და ლეკალური აგურის რიგების მოაცვლეობისაგან შედგება (ანალოგიური ლავგარდნითაა დარულებული ეკლესიის დანარჩენი კედელბიც). აგურისვეა სხვენის კედელიც. იგი დამუშავებულია ერთმანეთისგან თანაბარი მანძილებით დაშორებული შვიდი შეისრულთაღოვანი ნიშით, რომელთა შორის (თაღის დონეზე) აგურის წყობის შეღრმავებით თითო ტოლმკლავა ჯვარია გამოყვანილი.

აღმ. ფასადი ბაზილიკური მოხაზულობისაა. ფასადის ქვედა ნაწილში ვიწრო და მაღალი სარკმელია. სარკმლის ზემოთ - შესირული თაღით დასრულებული ნიში, რომელშიც საფეხუროვან პოსტამენტზე დაყრდნობილი შეღრმავებული ჯვარია გამოსახული. ნიშის ორივე მხარეს სამალავებიდან გამოსული თითო კვადრ. ხვრელია. ანალოგიური ორი ხვრელი ნიშის ზემოთაც გამოდის - სხვენიდან.

დას. ფასადზე, მარჯვენა კიდესთან, კედლის სიბრტყეში ღრმად შეჭრილი შეისრულტაღოვანი ნიშია (ლოჯია?). ღაღი ფუძესტან რამდენიმე საფეხურით განივრდება და ისე ერწყმის ნიშის შუა გვერდებს.

ჩრდ. ფასადი, რომელზედაც გამოდის კოშკისებრი ნაწილის მესამე სართულის კარი და სამლოცველოს პატარა სარკმელი, სადაა. ფასადზე მხოლოდ სხვენის კედელია დამუშავებული - სამხრ. ფასადის ანალოგიურად.

ეკლესიის ახლოს, პატარა ღელის პირას შემორჩენილია ქვითკირით ნაგები წყარო და თაღოვანი ნაგებობა.

*თ. დვალი.*

*ბიბლ: 17; 31: 66-67; 275: 211-215; 207; 447ბ.*

**ქაშვეთის ეკლესია,** იხ. სოფ, მაღრაანი, ქაშვეთის ეკლესია.

**ქაჩალაურის ციხე,** იხ. სოფ. ხევისჭალა, ქაჩალაურის ციხე.

**ქვემო ალვანი**

(საკრებულოს ცენტრი)

**289. სასახლე,** კომპლექსი, არქიტ., არქეოლ. ძ. მდებარეობს სოფლის სამხრ.-აღმოსავლეთით 1,5 კმ-ზე, მდ. ალაზნის მარცხ. ნაპირას, ვაკეზე, კაკლიანად წოდებულ ადგილზე. თარიღდება XVI ს. II ნახევრით.

კომპლექსში შედის: სასახლე, ეკლესია, კამაროვანი ნაგებობა და გაურკვეველი დანიშნულების ნაგებობისნანგრევები.

სასახლე ნაგებია მოზრდილი ზომის ნატეხი ქვითა და კირის დუღაბით. წყობა ირეგულარულია. ქვებს შორის დარჩენილი არეები წვრილი ნატეხი ქვითაა შევსებული და მობათქაშებულია. კარ-სარკმელტა ღიობები გამოყვანილია კვადრ. აგურით. ძლიერ დაზიანებულია: შემორჩენილია პირველი სართული და მეორე სართულის კედლის მცირე ნაწილი. შენობის სწორკუთხოვანი გეგმა, რომელიც რამდენადმე აღმოსავლეთ-დასავლეთის მიმართულებითაა წაგრძელებული (25x20,7 მ), გრძივი კედლით ორ ნაწილად იყოფა, რომელთა შორის ჩრდილოეთისა თითქმის ერთნახევარჯერ უფრო ფართოა, ვიდრე სამხრეთისა. ორივე ნაწილში სხვადასხვა ფართობის ორ-ორი ოთახია. ყველაზე დიდსა და მარალ. ჩრდ.-დას. ოთახს (ფართ. 158 კვ. მ, სიმ: 5,5 მ) ერთადერთი შესასვლელი აღმოსავლეთიდან აქვს - მის წინ მდებარე ოთახიდან. კარი შეისრული თაღითაა გადახურული ორივე მხრიდან მცირედ შეღრმავებულ სწორკუთხა არეშია ჩასმული. გარეთა შეღრმავება დასრულებულია კუთხურად დაწყობილი აგურით გამოყვანილი სამსაფეხურიანი ფრიზით. შესასვლელის ზემოთ, ერთ დონეზე, სამი დაბალი და განიერი სწორკუთხა ღიობია (გვიანდელია), რომლებიც, როგორც ჩანს, ადრე გარედან არსებულ ნიშების ადგილზე მოუწყვიათ. ცენტრ. ღიობის თავზე შემორჩენილია აგურით ნაგები შეისრული თაღის ნაწილი, რომლის არე აგურის წყობითვე ყოფილა შევსებული. სამ-სამი განიერი სარკმელი ყოფილა გრძივ კედლებში, ორი - დასავლეთისაში. ოთახს აღმოსავლეთიდან ემიჯნება მასზე თითმის ორჯერ პატარა ოთახი, რომლის სამხრ. კედელი (ორი სართულის სიმაღლეზე) და ჩრდ. კედლის მცირე ნაწილია შემორჩენილი. სამხრ. კედლის ქვედა ნაწილში. ორივე მხრიდან კედლის სწორკუთხა შეღრმავებულ არეში ჩასმული ერთი შეისრულტაღოვანი შესასვლელი და ორი განიერი შეისრულთაღოვანი ღიობია, ზედა ნაწილში კი - სამი ორიარუსიანი მაღალი ღიობი. მ. შ. აღმოსავლეთით მდებარე ღიობს გარედან მოგვაინებით აგებული ქვის კიბე ადგებოდა (შემორჩენილია მცირე ნაწილი).

სასახლის სამხრ. ნაწილში მდებარე ოთახები ერთმანეთისაგან იზოლირებულია. ორივე ოთახს შესასვლელი სამხრეთიდან ჰქონია. აღმ. ოთახს აღმოსავლეთით, ორივე მხრიდან სწორკუთხა შეღრმავებაში ჩასმული ერთი შეისრულთაღოვანი კარი აქვს. სამხრეთ-აღმოსავლეთ ოთახის აღმ. და სამხრ. კედლებში ორ-ორი დაბალი სარკმელია, რომლებსაც ხის თარაზული გადახურვა და გარეთკენ ოდნავ შემაღლებული რაფები აქვთ. ოთახის სამხრ. კედელში გეგმით ნახევარწრიული ბუხარია, ჩრდ. და დას. კედლებში - თითო სწორკუთხა ნიში (დას. ნიშს გვიანდ. ბურჯი ფარავს). სამხრეთ-დასავლეთ ოთახი სამხრეთ-აღმოსავლეთისაზე ორჯერ პატარაა, მოკლებულია ყოველგვარ არქიტ. ელემენტს. ოთახს სამხრეთიდან, სამხრეთ-დასავლეთ კუთხესთან, ეკვროდა მეორე სართულზე ასასვლელი ქვის კიბე. მეორე სართულის საყრდენად ორივე ოთახის ოთხივე კუთხეში აგებულია დიდი კვადრ. ბურჯი (გვიანდელია), რომლებზეც გრძივი მიმართულებით შეისრული თაღია გადაყვანილი.

სასახლის დიდ ოთახს ჩრდილოეთიდან ეკვრის თითქმის მთლიანად დანგრეული, ქვითკირით ნაგები, გეგმით სწორკუთხა (სიგრ. 9,8 მ, სიგ. არ დგინდება) სათავსი (1962 წ. გათხარა ისტორიის ინ-ტის ტელავ-ალვანის ექსპედიციამ. ხელმძღვ. გ. ლომთათიძე), რომელიც სასახლის იატაკის დონეზე ბევრად დაბლაა და მიწაშია ჩამჯდარი. სათავსს ქვის კამარა ჰქონია, რომლის სამხრ. ქუსლი (შემორჩენილია თითმის მთელ სიგრძეზე) სასახლის ცოკოლს ეყრდნობა. სათავსის შუაში ცოკოლი ოდნავ შეღრმავებულია. შეღრმავების ქვემოთ მოზრდილი (სიგ. 0,9 მ) ხვრელია, რომლის საშუალებითაც სათავსი დაკავშირებული იყო ჩრდ.-დას. ოთახის იატაკის ქვეშ მდებარე სამალავთან (?).

ეკლესია სასახლის აღმოსავლეთით 150 მ-ზე დგას. იგი დარბაზულია, გეგმით სწორკუთხა (11x6). ძირითადად ნაგებია კვადრ. აგურით (21x21x4 სმ), აფისი 0,5 მ სიმაღლეზე რიყის ქვითაა ამოყვანილი. ეკლესია დაზიანებულია: ჩამოშლილია სახურავის საფარი, დანგრეულია კედლების ზედა ნაწილები და შესასვლელების გადახურვა. შესასვლელი დასავლეთიდან და სამხრეთიდანაა. ორივე შესასვლელი გარედან თაღოვანი ყოფილა, შიგნიტ - ბრტყლად გადახურული (შემორჩენილია გადახურვის კვალი). აღმოსავლეთით დეფორმირებული ნახევარწრის ფორმის აფსიდია, რომლის ღერძზე თაღოვანი სარკმელია. სარკმლის ორივე მხარეს თითო პატარა, სწორკუთხა ნიშია. საკურთხეველი გადახურულია წესიერი ფორმის შეისრულთაღიანი კონქით. დარბაზი კვადრატულია, გადახურულია შეისრული კამარით. დარბაზის ჩრდ., სამხრ. და დას. კედლებში თითო თაღოვანი სარკმელია. სამხრ. და ჩრდ. სარკმლებს თარაზული რაფები აქვთ. აღმ. და დას. სარკმლის რაფები შიგნიდან გარეთკენ მაღლდება. ჩრდ. კედელში, სარკმლის ქვემოთ, ერთი ნიშიცაა. ეკლესიას დასავლეთიდან ეკვრის გეგმით სწორკუთხა კარიბჭე (ფართ. 8 კვ. მ), რომლის დასავლეთით, თითქმის მთელ სიმაღლეზე ფართო შეისრული თაღითაა გადახსნილი. დას. კედლის ორივე კუთხეში გაურკვეველი დანიშნულების, აგურით ნაგები ელემენტების ნაშთებია.

კარიბჭეს და ეკლესიას საერთო ორფერდა სახურავი აქვთ.

რიყისა და ნატეხი ქვით ნაგები, გეგმით თითქმის სწორკუთხა გალავანი მთლიანად დანგრეულია.

ეკლესიის დასავლეთით, ოციოდე მეტრზე დგას კამაროვანი ნაგებობა, რომლის აღმ. კედელი ეკლესიის გალავანზეა დაშენებული. შენობა აგებულლია ნატეხი ქვის ირეგულარული წყობით, საკმაოდ დაუდევრად. გარედან კედლების ზედა ნაწილებისა და კუთხეების წყობაში აგურიცაა გამოყენებული. ძლიერ დაზიანებულია: ჩამოშლილია სახურავის საფარი ფასადებზე წყობის მნიშვნელოვანი ნაწილი, ჩამონგრეულია კამარის აღმ. ნახევარი. კამარის დას. ნახევარი დარბაზულია.

შესასვლელი ჩრდ. კელდის აღმ. კიდესთანაა. კარს ხის ბრტყელი გადახურვა ჰქონია. აღმ. კედელზე შემორჩენილია აგურითა და რიყის ქვით ნაგები ბუხრის ნაწილი, რომელიც კედელზე ყოფილა მიშენებული. მოგვიანებით ბუხარი მონგრევიათ და მის თავზე სწორკუთხა სარკმელი მოუწყვიათ. ერთი მსაგვსი სარკმელი ამავე კედლის ზედა ნაწილშიცაა. სამხრ. კედელში ორი მცირე სწორკუთხა ნიშია, ჩრდ. კედელში - ერთი (ამოშენებულია).

აღმ. და დას. ფასადებზე, ფრონტონის ძირის დონეზე, ირიბად დაწყობილი აგურის თითო რიგია ჩართული.

ეკლესიის ჩრდილოეთ-აღმოსავლეთით 40 მ-ზე ნაგებობის ნანგრევებია, რომელიც მთლიანად ეკლიანი ბუჩქებითაა დაფარული. შემორჩენილია პატარა კამაროვანი ოთახი, რომლის იატაკში ამოღებულია ჭა.

კომპლექსის ტერიტორიაზე ხვნის დროს შემთხვევით გამოვლინდა კერამ. წყალსადენის ნაშთები.

*თ. დვალი.*

*ბიბლ: 31: 63; 122: 68-72; 430: 571; 447ბ.*

**ქვემო ხალაწანი**

(ზემო ხალაწნის თემის საკრებულო)

**290. ეკლესია,**  არქიტ. ძ. დგას სოფლის სამხრეთით 400მ-ზე, ფერდობზე. განეკუთვნება გვიანდელ შუა საუკუნეებს. ეკლესია უაფსიდოა, გეგმით სწორკუთხა (3,2x2,7 მ), ნაგებია ნატეხი ქვით. წყობა ირეგულარულია. კედლები შიგნით და გარედან მობათქაშებულია. შემორჩენილია დას. კედელი და დანარჩენი კედლების ნაწილები (სიმ. 1,5-1,7 მ). შესასვლელი დასავლეთიდანაა. კარს გარედან თაღი, ხოლო შიგნით ხის თარაზული გადახურვა ჰქონია. შიგნით ეკლესია გადახურული ყოფილა ოდნავ დადაბლებული კამარით, რომლის კვალი დას. კედელს შემორჩა.

*თ. დვალი.*

**291. ეკლესია,**  არქიტ. ძ. დგას სოფლის სამხრეთით 700 მ-ზე მთაზე. განეკუთვნება გვიანდ. შუა საუკუნეებს.

ეკლესია დარბაზულია, უაფსიდო (3,8x3.4 მ), ნაგებია ნატეხი ქვით. წყობა ირეგულარულია. კედლები მხოლოდ 1,2-1,5 მ სიმაღლეზეა შემორჩენილი. შესასვლელი დასავლეთიდანაა. აღმ. კედელში შემორჩენილია ვიწრო სარკმლის ძირი.

*თ. დვალი.*

**292. სამაროვანი,** არქეოლ. ძ. მდებარეობს ე.წ. სალოცავ გორაზე. თარიღდება გვიანდ. ბრინჯაოს ხანით.

სამაროვანი შემთხვევით იპოვეს მიწის სამუშაოების დროს. ორმოსამარხებში აღმოჩნდა თიხის ლეგაკეციანი ჭურჭელი და ბრინჯაოს საბრძოლო იარაღი - სატევრები, შუბისპირები, ისრისპირები.

*რ. რამიშვილი, ბ. ჯორბენაძე.*

ბიბლ: 396: 10-11.

**293. ღვთისმშობლის ეკლესია,**  არქიტ. ძ. მდებარეობს სოფლის სამხრეთით, სასაფლაოზე. ეკლესია თითმის დანგრეულია და ქვის გროვადაა ქცეული. შენობა ნაგები ყოფილა ნატეხი ქვითა და კირის დუღაბით.

*თ. დვალი.*

**ქისტაური**

(საკრებულოს ცენტრი)

**294. ეკლესია,** არქიტ. ძ. დგას სოფელში. აგებულია XIX ს-ში.

ეკლესია დარბაზულია (13x7.5 მ), ნაგებია აგურითა და რიყის ქვით. შესასვლელი ორი აქვს: სამხრეთით და დასავლეთით. ორივე კარი სწორკუთხაა. აღმოსავლეთით, ღრმა ნახევარწრიული აფსიდის ღერძზე ბრტყელი თაღით გადახურული სარკმელია, რომლის ჩრდილოეთით - ორი თაღოვანი ნიშია. საკურთხევლის ჩრდილოეთით სამკვეთლოა, სამხრეთით-სადიაკვნე. ორივე სათავსი გეგმით სწორკუთხაა, გადახურულია ცილინდრული კამარით. აღმოსავლეთით ორივეს თითო სწორკუთხა სარკმელი აქვს, ხოლო დასავლეთით - ბრტყელთაღოვანი კარი, რომელიც ეკლესიის დარბაზში გადის. საკურთხევლის ბაქანი დარბაზის იატაკის მიმართ შემაღლებულია (დაახლ. 0,7 მ-ით), რამდენამდე წინ წამოწეულია და გვერდებზე ოთხსაფეხურიანი თითო კიბე აქვს. დარბაზის ჩრდ. კედელში ბრტყელი თაღით გადახურული სამი სარკმელია, სამხრეთისაში - ორი, დასავლეთისაში - ერთი თაღოვანი სარკმელი. ჩრდ.-აღმ. სარკმლის ქვემოთ ნახევარწრიული თაღით გადახურული ნიშია.

ეკლესიის შეისრული კამარა სამ საბჯენ თაღს ეყრდნობა. მათგან ორი თაღი დარბაზის გრძივი კედლების პილასტრებზეა დაყრდნობილი. პილასტრებს შორის მოქცეული ნაწილები საფეხურითაა შეღრმავებული და ნახევარწრიული თაღი ხურავთ. ინტერიერი შელესილია.

აღმ. ფასადზე, ფრონტონის არეში, აგურის წყობის შეღრმავებით გამოსახულია საფეხუროვან პოსტამენტზე დაყრდნობილი ჯვარი. დას. ფასადზე სამი მსგავსი ჯვარია. მათგან ორი, შესასვლელის ზემოთ მოწყობილი თაღოვანი ნიშის გვერდებზეა, ერთო - სარკმლის ზემოთ - ფრონტონზე. ფასადები დასრულებულია აგურის სამსაფეხურიანი ლავგარდნით. დას. ფრონტონის წვერზე შემორჩენილია სამრეკლოს კვადრ. საფუძველი.

*თ. დვალი.*

**295. ეკლესია,** არქიტ. ძ. დგას სოფლის სამხრეთით, ტყიან ბორცვზე. განეკუთვნება გვიანდელ შუა საუკუნეებს.

ეკლესია დარბაზულია (5,7x4,2 მ), ნაგებია ნატეხი ქვითა და რიყის ქვით. კედლები შიგნით და გარედან შელესილი ყოფილა. ძლიერ დაზიანებულია: დანგრეულია კამარისა და სამხრ. კედლის მნიშვნელოვანი ნაწილი, მთელ სიმაღლეზე გარღვეულია აფსიდი, დაბზარულია კონქი, შენობა გარედან მცებარეებითაა დაფარული.

შესასვლელი ეკლესიას სამხრეთიდან ჰქონია (შემორჩენილია წირთხლების მცირე ნაწილი). აღმოსავლეთით, ნახევარწრიული აფსიდის ღერძზე თაღოვანი სარკმელია გაჭრილი. სარკმლის ორივე მხარეს თითო მცირე ზომის სწორკუთხა ნიშია. ერთი, შიგნიდან სწორკუთხა და გარედან თაღოვანი სარკმელი დას. კედელშიცაა. ეკლესიის კვადრ. დარბაზი შემაღლებულ პროპორციებშია გადაწყვეტილი, გადახურულია ცილინდრული კამარით.

გარედან ორივე სარკმელს შირიმის ქვაში გამოკვეთილი მარტივი თავსართი ამშვენებს. ფასადები დასრულებულია ორსაფეხურიანი ლავგარდნით.

*პ.კიკაჩეიშვილი.*

**296. ეკლესია,** არქიტ. ძ. მდებარეობს სოფლის სამხრეთით 1 კმ-ზე, ტყით დაფარულ ბორცვზე. განეკუთვნება გვიანდელ შუა საუკუნეებს.

ეკლესია დარბაზულია (4,8x3,5 მ), ნაგები ყოფილა ნატეხი ქვის სწორხაზოვანი რიგებით. ძლიერ დაზიანებულია: ჩამოშლილია კამარა და კონქი, დანგრეულია კედლების დიდი ნაწილი, ინტერიერში ხეები და ბუჩქებია ამოსული.

შესასვლელი სამხრეთიდან ჰქონია. ეკლესიის კვადრ. დარბაზი აღმოსავლეთით ღრმა ნახევარწრიული აფსიდითაა დასრულებული (შემორჩენილია მცირე ნაწილი). დას. კედელში მცირე ზომის სწორკუთხა სარკმელია, ჩრდ. კედელში - სწორკუთხა ნიში.

*თ. დვალი.*

**297. ერისთავების ციხე,** არქიტ. ძ. დგას შუა სოფელში, საშ. სკოლასთან. განეკუთვნება XVIII ს. II ნახევარს.

ციხე გეგმით სამკუთხაა, რომლის ყოველ კუთხეში დგას გალავნის გარეთ გასული თითო ცილინდრული კოშკი. კოშკი ნაგებია რიყის ქვით. აქა-იქ გამოყენებულია აგური.

ციხე დაზიანებულია და ძლიერაა სახეშეცვლილი: მონგრეულია კოშკების ზედა ნაწილები, გალავნის კვალი მხოლოდ კოშკებზეღაა შემორჩენილი.

აღმოსავლეთის კოშკისაგან (გარე დიამ. ფუძესთან 7,7 მ, სიმ 7მ) შემორჩენილია ორსართულ-ნახევარი. პირველ და მეორე სართულებს შესასვლელები ეზოს მხარეს ჰქონია - ერთი-მეორის თავზე ( შემორჩენილის პირველი სართულის კარის წირთხლების მცირე ნაწილი და მეორე სართულის კარის ნახევარწრიული თაღი). პირველი სართულის კარის გვერდებზე თითო თაღოვანი, სათოფურით აღჭურვილი ნიშია, მათ პირდაპირ - ასეთივე თაღოვანი, უსათოფური თითო ნიში, რომელთა შორის გეგმით ნახევარწრიული ბუხარია. სართულზე, ერთმანეთის პირისპირ, ორი სწორკუთხა სარკმელია. სარკმლების ხვრელობი შიგნიდან გარეთკენ მაღლდება. პირველ სართულს ბტყელი გადახურვა ჰქონია (შემორჩენილია გადახურვის ხის ძელების ბუდეები).

კოშკის მეორე სართულზე, სათოფურებით აღჭურვილი ექვსი სწორკუთხა ნიში, ორი ცალმაგი სათოფური და გეგმით ნახევარწრიული ბუხარია. აღმოსავლეთით და დასავლეთით თითო გარეთკენ შემაღლებული სწორკუთხა სარკმელია, რომელთა გადახურვა სართულის ჭერის დონეზეა.

მესამე სართულის კედლები მხოლოდ 1,5 მ სიმაღლეზეა შემორჩენილი. შეიმჩნევა რამდენიმე ნიშისა და სათოფურის კვალი.

სამხრეთის კოშკი გეგმით წრიულია, ზემოთკენ ოდნავ დავიწროებული (გარე დიამ. ფუძესთან 7,5 მ, სიმ. 8 მ). შემორჩენილია ორი სართული. პირველ სართულზე თაღოვანი შესასვლელი ჩრდილოეთიდანაა, ეზოს მხრიდან. სართული გადახურულია კონუსისებრი გუმბათოვანი კამარით. კამარის აღმ. და დას. ნაწილში თითო სწორკუთხა სარკმელია. სარკმლების ხვრელობები გარეთკენ მკვეთრად მაღლდება. კედელში ოთხი საშ. ზომის შეისრულთაღოვანი ნიშია, კარის გვერდით მდებარე ნიშებში თითო ცალმაგი სათოფურია.

მეორე სართული მრავალჯერაა გადაკეთებული. მოგვიანებით კოშკისთვის ორსართულიანი საცხოვრებელი სახლი მიუშენებიათ და სართული მის დამხმარე სათავსად უქცევიათ. მომდევნო ხანებში სახლი სკოლად გადაუკეთებიათ და კოშკში ბიბლიოთეკა მოუთავსებიათ. უფრო გვაინ ეს სახლიც დაუნგრევიათ და ციხის ტერიტორიაზე სკოლის ახალი შენობა აუგიათ.

ჩრდილოეთის კოშკისაგან ერთი სართულია შემორჩენილი (გარე დიამ. ფუძესთან 5 მ). თაღოვანი შესასვლელი ეზოდანაა. კარის პირდაპირ გეგმით ნახევარწრიული ბუხარია. კონუსისებრ კამარაში ორი სწორკუთხა სარკმელია, კედლებში - ოთხი ნიში.

*დ. ჯინჭარაძე.*

*ბიბლ: 108.*

**298. რაფიელ ერისთავის სახლ-მუზეუმი,** ისტ. ძ. დგას სოფლის შუა ნაწილში. სახლი ეკუთვნოდა ცნობილ ქართველ მწერალს , ეთნოგრაფს, ლექსიკოლოგსა და საზოგადო მოღვაწეს რაფიელ ერისთავს (1824-1901 წწ).

სახლი ერთსართულიანია, ოთხოთახიანი. ნაგებია რიყის ქვით. მთავარი ფასადის მხარეს გრძელი აივანი აქვს. სამუშაო ოთახში კაკლის დიდი საწერი მაგიდა და სავარძელი დგას. ერთ-ერთ ოთახში გამოფენილია რ. ერისთავის ნაწარმოებათა გამოცემები. ამავე ოთახში დგას მწერლის მარმარილოს ბიუსტი (ავტორი ბ. ავალიშვილი).

პოეტმა აქ გაატარა ბავშვობა. გარდაცვალების შემდეგ მისი ცხედარი ჯერ ამ სახლში დაასვენეს და შემდეგ თელავში გადაასვენეს.

*ც. ბერძენიშვილი.*

**299. ნათლისმცემლის ეკლესია,** კომპლექსი, არქიტ. ძ. მდებარეობს სოფლის სამხრეთ-აღმოსავლეთით 1 კმ-ზე, ტყიან მთაზე. განეკუთვნება განვით. შუა საუკუნეებს. კომპლექსში შედის ნათლისმცემლის ეკლესია და კოშკი-სვეტი.

ეკლესია (5,2x3,5 მ) უაფსიდოა და აღმოსავლეთით სწორი კედლითაა დასრულებული. ნაგებია რიყისა და ნატეხი ქვით. აქა-იქ გამოყებენულია ტლანქად დამუშავებული შირიმი. წყობა ირეგულარულია. დას. ფასადის ჩამოშლილი ნაწილი მოგვიანებით შირიმის ქვებით აღუდგენიათ. ეკლესია ძლიერ დაზიანებულია: დანგრეულია კამარა და გრძივი კედლების უმეტესი ნაწილი, ინტერიერი ნანგრევებითაა ამოვსებული. შესასვლელი სამხრეთიდან ჰქონია (შემორჩენილია დას. წირთხლის მცირე ნაწილი). აღმ. და დას. კედლებში თითო მცირე სწორკუთხა სარკმელია, აღმ. კედლის ორივე მხარეს - თითო მცირე ნიში. ეკლესია ერთიანი კამარით ყოფილა გადახურული, რომლის კვალი დას. კედელზეა შემორჩენილი.

კოშკი-სვეტი, რომელიც მესვეტის საცხოვრებელი უნდა ყოფილიყო, სამსართულიანია (5,6x5.5 მ), ზემოთკენ შევიწროებული. დგას ეკლესიის აღმოსავლეთით ათიოდ მეტრზე. ნაგებია რიყის ქვით, ნატეხი ქვითა და კირის დუღაბით. ფასდის მხარეს წყობას ბათქაში აქვს გადასმული, ისე რომ საკმაოდ გლუვი, წესიერი ზედაპირი გამოდის. შესასვლელები გამოყანილია დიდი, რიგიანად გათლილი ქვიშაქვის ლოდებით.

კოშკის ყოველ სართულზე თითო ოთახია (ფართ. 10 კვ. მ). შესასვლელი მეორე სართულზეა, მიწის დონიდან 6 მ სიმაღლეზე. კარი სწორკუთხაა. პირველი სართული - საკუჭნაო - შემაღლებული პროპორციების ყრუკელდებიანი სათავსია. გადახურულია ნახევარსფერული კამარით, რომლის წვერში მოწყობილია მეორე სართულთან დამაკავშირებელი მრგვალი ხვრელი.

მეორე სართულიც უსარკმელო ბნელი ოთახია. გადახურულია ამორფული ფორმის სხმული კამარით. კედლები შიგნით მობათქაშებულია. კამარის სამხრ. ნაწილში მესამე სართულზე ასაძრომი სწორკუთხა ხვრელია.

მესამე სართული საცხოვრებელია, განათებულია აღმ. კედლის შუაში გაჭრილი, ბრტყლად გადახურული ვიწრო სარკმლით. სამხრ. კედლის აღ. ნაწილში, იატაკის დონეზე, საპირფარეშოს ხვრელია. ოთახვს ნახევარცილინდრული სხმული კამარა ხურავს. დას. კედელში მოწყობილი ვიწრო სწორკუთხა კარი ლოჯიაში ( სიღრმე 0,9 მ) გადის, რომელიც დასავლეთით მთელ სიგანეზე, ნალისებრი თაღითაა გახსნილი (შემორჩენილია ხის მოაჯირის ბუდეები). გარედან ლოჯიის კედელი ფასადის სიბრტყის მიმართ გამობურცულია. მის ქვედა ნაწილში გამოყვანილია განიერი და მაღალი თაღი, რომელშიც მეორე სართულის შესასვლელია მოქცეული. ლოჯიის თაღის წვერთან ჩასმულია ცხვრის თავის ქანდაკება (დაზიანებულია).

კოშკის შირიმის ლავგარდნის პროფილს შეადგენს თარო, შეზნექილი მრუდხაზოვანი ზედაპირი და ლილვი. ორფერდა სახურავის კეხის დას. კიდეში დადგმულია შირიმის ქვის ჯვარი. კოშკი გადახურული ყოფილა ქვის ფილებით (შემორჩენილია ფრაგმენტები).

ეკლესიასა და კოშკს შემოვლებული აქვს რიყის ქვით ნაგები წრიული გალავანი (სიმ. 1მ).

*თ. დვალი.*

**300. სადგომი ,,ციხიანხევი“ ,** არქეოლ. ძ. მდებარეობს სოფლის სამხრეთ-დასავლეთით, 1,5-2 კმ-ზე. ციხიანხევის მარჯვენა ნაპირას, ტყის ფერდობზე. განეკუთვნება შელის ხანას. ძეგლი 1996 წ. გამოავლინა კახეთის არქეოლ. ექსპედიციის ქვის ხანის რაზმმა (ხელმძღვ. თ. ბუგიანიშვილი). ნიაღვრებით ჩახრამულ-გადარეცხილ ფერდობზე აღმოჩნდა ანატკეცები, ორი სახოკი და ანკოში.

*თ. ბუგიანიშვილი.*

**301. სადგომი-სახელოსნო ,,ბადაანი“,** აქეოლ. ძ. მდებარეობს სოფლის დასავლეთით 1-1,5 კმ-ზე, ბადაანის მთის დას. ფრედობზე. განეკუთვნება აშელის ხანის დასასრულს.

ძეგლი 1996 წ. გამოავლინა კახეთის არქეოლ. ექსპედიციის ქვის ხანის რაზმმა (ხელმძღვ. თ. ბუგიანიშვილი). სადგომში აღმოჩნდა ადგილობრივი კაჟის, ოპალის, იასპისა და ქალცედონისაგან დამზადებული ნუკლეუსები, დანა-სახოკები, დანები, ანკოშები, ხვეწისებრი და ნისკარტისებრი იარაღი, წვეტანები, საჭრისი და სსხვა.

მასალა ინახება აკც-ის სიღნაღის ბაზაში.

*თ. ბუგიანიშვილი.*

*ბიბლ.: 340.*

**302. სამაროვანი,** აქეოლ. ძ. მდებარეობს სოფლის სამხრეთით, ადგილ კაკლებში. თარიღდება II-I ათასწ. მიჯნით.

სამაროვნის ტერიტორია იხვნება, რის გამოც სამარხები ზიანდება. 1965 წ. იაე ინ-ტის კახეთის არწეოლ. ექსპედიციამ (ხელმძღვ. კ. ფიცხელაური) შეისწავლა 19 სამარხი. დასავლეთ-აღმოსავლეთისკენ დამხობილ ორმოსამარხებში (1,55x1.1 მ, 1,6x1,55 მ, 1,8x1,3 მ) მიცვალებულები დაკრძალული იყვნენ ხელფეხმოხრილი, მამაკაცები მარჯვენა, ქალები მარცხენა გვერდზე. სამარხებში აღმოჩნდა ჩარხზე დამზადებული თიხის ჭურჭელი (დერგი, თასი, ქოთნები, ქვაბის მსგავსი ჭურჭელი, ლანგარი), ბრინჯაოს მასრაშეკრული შუბისპირი მასრაზე ორი რელიეფური რგოლით, ბრინჯაოს სამაჯურები და სარდიონის მძივები.

მოპოვებული მასალა ინახება თელავის მუზეუმში.

*ე. ბერაძე, ი. მათიაშვილი.*

*ბიბლ.: 231.*

**303. წმ. ნინოს ეკლესია,** არქიტ. ძ. დგას თელავ-ახმეტის საავტ. გზის პირას. განეკუთვნება XIX ს.

ეკლესია (10,5x7,5 მ) უაფსიდოა და აღმოსავლეთით სწორი კედლითაა დასრულებული, ნაგებია რიყის ქვითა და აგურით. შესასვლელი ორი აქვს, დასავლეთიდან და ჩრდილოეთიდან. ჩრდ. კარი მოგვიანებით სარკმლად გადაუკეთებიათ. დარბაზის გრძივ კედლებზე სამი წყვილი ერთსაფეხურიანი პილასტრია. პილასტრების აღმ. წყვილი საკურთხეველს დარბაზისაგან გამოყოფს. თითო პილასტრი აღნ. და დას. კუთხეებშია. პილასტრებს კამარის საბჯენი თაღი ეყრდნობა. ამჟამინდელი კამარა (გვიანდელია) ხისაა. ეკლესიაში 6 ფართო თაღოვანი სარკმელია: თითო აღმ. და დას. კედლებშია, ხოლო ორ-ორი - გრძივ კედლებში.

ფასადები შელესილია. აღმ. და დას. ფასადებზე გამოსახულია თითო შეღრმავებული ჯვარი. ეკლესიას აგურის ორსაფეხურიანი ლავგარდანი აქვს. გადახურულია ღარიანი კრამიტით.

ეკლესიას დასავლეთიდან მოგვიანებით აგებული აგურის ორსართულიანი სამრეკლო ეკვრის, რომლის ზედა სართული ქვედაზე რამდენამდე ვიწროა. სამრეკლოს ორივე სართული გახსნილია კვადრ. ბოძებზე დაყრდნობილი ნახევარწრიული თაღებით. პირველი სართული გადახურულია გაბრტყელებული კამარით. მეორე სართულს ხის გადახურვა ჰქონია.

*თ. დვალი.*

**ქომის ჯვრის ეკლესია,** იხ. სოფ. ფიჩხოვანი, ქომუს ჯვრის ეკლესია.

**ქორეთი**

(საკობიანოს თემის საკრებულო)

**304. ღვთისმოშვლის ეკლესია,** არიქტ. ძ. დგას სოფლის ჩრდილოეთ-დასავლეთით 150 მ-ზე, ბორცვზე.

ეკლესია (8,4x5,5 მ) გეგმით სწორკუთხაა, ნაგებია ნატეხი ქვით. ეყობა ირეგულარულია. ძლიერ დაზიანებულია, რის გამოც მისი დათარიღება ვერ ხერხდება. შემორჩენილია მხოლოდ დას. კედელი და ნახევარწრიული აფსიდის კვალი. დას. კედელში გაჭრილი ვიწრო, სწორკუთხა კარის წირთხლები ამოყვანილია შირიმის სუფთად გაშლილი ქვით.

*დ. ჯინჭარაძე.*

**305. წმ. თევდორეს ეკლესია,** კომპლექსი, არქიტ. ძ. დგას სოფლის დასავლეთით, ხშრი ტყით დაფარულ ბორცვზე.

კომპლექსში შედის წმ. თევდორეს ეკლესია, კოშკი, სამრეკლო და გალავანი. კოშკი განვით. შუა საუკუნეებით თარიღდება, ხოლო ეკლესია, გალავანი და სამრეკლო გვიანდ. შუა საუკუნეებით.

ეკლესია დარბაზულია (6,3x4,6 მ), დგას გალავნით შემოფარგლული ეზოს შუაში. ნაგებია ნატეხი ქვით - ტლანქად. გარეთა კუთხეები და ლავგარდანი შირიმის გათლილი ქვისაა. ეკლესია უაფსიდოა, აღმოსავლეთით დასრულებულია სწორი კედლით, რომელშიც მცირე ზომის სწორკუთხა კედელია გაჭრილი. თითო ასეთივე სარკმელია დას., სამხრ. და ჩრდ. კედლებში. ერთადერთი შესასვლელი სამხრეთიდანაა. საკურთხეველი დარბაზისაგან გამიჯნულია კანკელით, რომელიც ინტერიერის ცენტრალურ ნაწილში დგას. შიგნით ეკლესია გადახურულია დადაბლებული პროპორციების სხმული კამარით. კამარის ქუსლი გრძივ კედლებს არ ერწყმის (შეჭრილია კედელში) და ორივე ქუსლის დონეზე (მთელ სიგრძეზე) პატარა საფეხურს ქმნის.

ეკლესიის კედლებს თაროსებრი ლავგარდნის ფრაგმანტებიღა შემორჩათ.

კოშკი ზურგიანია (4,7x4,4 მ), ზემოტკენ შევიწროებული. დგას ეკლესიის დასავლეთით, 3 მეტრზე. ნაგებია ნატეხი ქვითა და კირის დუღაბით. კედლები გარედან მობათქაშებულია. შემოჩენილია ოთხი სართული. შესასვლელი პირველ სართულზეა, სამხრეთიდან, მიწიდან 2 მ სიმაღლეზე. კარი სწორკუთხაა, გაჭრილია სწორ კედელში. ამავე მხარეს, მეოთხე სართულზე, შემორჩენილია ხის აივნის საყრდენი ძელების ბუდეები და აივანზე გამოსასვლელი კარის წირთხლების მცირე ნაწილი. პირველი სართულის აღმ. კედელში პატარა სწორკუთხა ნიშია, დანარჩენი სართულების კედლები ყრუა. სართულშუა გადახურვა ხის ძელებზე ყოფილა გამართული.

სამრეკლო ორსართულიანია, დგას ეკლესიის აღმოსავლეთით 4 მ-ზე. მისი დას. ნაწილი გალავანზეა დაშენებული. ნაგებია რიყისა და ნატეხი ქვით. წყობა ტლანქია. პირველი სართული დადაბლებული კამარით გადახურული, გეგმით კვადრ. სათავსია (5x5 მ ). შესასვლელი სამხრეთიდან აქვს. კარი არქიტრავითაა გადახურული. აღმ. კედელში ერთი სარკმელია, დასავლეთისაში - ორი მცირე ნიში. მეორე სართული (შემორჩენილი ნაწილის სიმ. 1,5 მ-ია) გეგმით არაწესიერი რვაგვერდია, რომლის თითოეულ წახნაგში თითო ფართო თაღი ყოფილა მოწყობილი.

გალავანი წრიულია. ნაგებია რიყის ქვითა და ნატეხი ქვით. შემორჩენილი კედლის სიმაღლე 2 მეტრს არ აღემატება. შესასვლელი აღმოსავლეთიდანაა.

*დ. ჯინჭარაძე.*

**ქუმელაურთა** (ნასოფლარი)

(ომალოს თემის საკრებულო)

**306. კოშკი,** გაღმაციხე, არქიტ. ძ. დგას ნასოფლარის ჩრდილოეთით, კლდოვანი მთის თხემზე. განეკუთვნება გვიანდ. შუა საუკუნეებს.

იგი გეგმით ოთხკუთხაა (4,2x4 მ), ნაგებია ფიქლით. წყობა მშრალია. კედლები გარედან მიწანარევი ნაკელითაა შელესილი. დაზიანებულია: შემორჩენილია სამი სართული, ჩამონგრეულია სართულშუა გადახურვა.

პირველ სართულზე თაღოვანი შესასვლელი აღმოსავლეთიდანაა. დანარჩენი კედლები ყრუა. მეორე სართულის ჩრდ. კედელში თაღოვანი კარია, აღმ. კედელში პატარა თაღოვანი სარკმელი, სამხრ. კედელში - ორი სათოფური. მესამე სართულის ჩრდ. კედელში, მეორე სართულის კარის ასწვრივ, ღაღოვანი კარია გაჭრილი. აღმოსავლეთით, ერთიმეორის თავზე, სათოფური და თაღოვანი სარკმელია, სამხრეთით - ორი სათოფური.

კოშკს დასავლეთიდან მიშენებული აქვს მასზე უფრო მოზრდილი, გეგმით თითქმის კვადრ. (5,8x5,5 მ) ნაგებობა, რომლის სამხრ. კედელი კოშკის სამხრ. კედლის ხაზზე მდებარეობს. თაღოვანი შესასვლელი მას ჩრდილოეთიდან აქვს. ამავე კედლის აღმ. ნაწილში ერთი სათოფურია, სამხრ. კედელში - ერთი სათოფური და ორი პატარა თაღოვანი სარკმელი.

*ა. თოფურია.*

**307. კოშკი,** არქიტ. ძ. მდებარეობს ნასოფლარის ჩრდილოეთ-აღმოსავლეთით 0,4 კმ-ზე, მდ. ხისოს ალაზნის მარჯვენა ნაპირზე, ტყეში. განეკუთვნება გვიანდ. შუა საუკუნეებს.

კოშკი ექვსსართულიანია (ზომები ფუძის დონეზე: 4,7x4,3 მ), ზემოთკენ შევიწროებული. ნაგებია ფიქლით-მშრალად. დაზიანებულია: ჩამონგრეულია სახურავი და სართულშუა გადახურვა, მონგრეულია მეექვსე სართულის კედლების ზედა ნაწილი. შესასვლელი პირველ სართულზეა - ჩრდილოეთიდან. კარი თაღოვანია. დას. კედელში ორი სათოფურია. აღმ., სამხრ. და ჩრდ. კედლებში - თითო სწორკუთხა ნიში. მეორე სართულის დას. კედელში თაღოვანი კარია. ჩრდილოეთ კედელში - პატარა თაღოვანი სარკმელი, აღმ. კედელში - ერთი სათოფური. მესამე სართულის აღმ. და დას. კედლებში თითო სათოფურია, ჩრდ. კედელში - თაღოვანი სარკმელი. მეოთხე სართულის აღმ. კედელში ერთი სათოფურია, დას. კედელში - ორი, ჩრდ. კედელში - ერთი თაღოვანი სარკმელი. მეხუთე სართულის ოთხივე კედელში თითო სათოფურია. მეექვსე სართულის ყოველ მხარეს ფიქლის კონსოლებზე დაყრდნობილი თითო სწორკუთხა მაშიკული აქვს.

*ა. თოფურია.*

**ყვარელწყალი**

(საკობიანის თემის საკრებულო)

**308. ეკლესია,** არქიტ. ძ. დგას სოფლის დასავლეთით, 0,1 კმ-ზე, ტყიანი მთის სამხრ. კალთაზე. განეკუთვნება გვიანდ. შუა საუკუნეებს.

ეკლესია დარბაზულია (6x4,4 მ), ნაგებია სხვადასხვა ზომის ნატეხი ქვით. წყობა ირეგულარულია. ძლიერ დაზიანებულია: მთლიანად ჩამოშლილია დარბაზის კამაროვანი გადახურვა, შემორჩენილ კედლებს ფართო ბზარი დაუყვება, აღმ. და ჩრდ. ფასადების მნიშვნელოვანი ნაწილი მიწითაა დაფარული.

შესასვლელი ორია: სამხრეთიდან და ჩრდილოეთიდან. კარი გარედან სწორკუთხაა, შიგნით - თაღოვანი. ჩრდ. კარის ზედა ნაწილი დანგრეულია და მისი გადახურვის ფორმის დადგენა არ ხერხდება. აღმოსავლეთით, ნახევარწრიული აფისიდის ღერძზე, ვიწრო და მაღალი თაღოვანი სარკმელია, რომლის ორივე მხარეს თითო პატარა, სწორკუთხა ნიშია. აფსიდი დარბაზის გრძივი კედლებისაგან ორსაფეხურიანი მხრებითაა გამოყოფილი, მხრების ხაზზე მოგვიანებით სამმალიანი კანკელი აუგიათ, რომლისგანაც მცირე ნაწილიღაა შემორჩენილი. ეკლესიის თითქმის კვადრ. დარბაზის სამხრ. და დას. კედლებში თითო თაღოვანი სარკმელია. დას. სარკმლის თაღის წვერი კამარის წვერამდეა ატანილი. აღმ. ფასადზე შემორჩენილია ნატეხი ქვით ნაწყობი ორსაფეხურიანი ლავგარდნის მცირე ნაწილი.

*პ. კიკაჩეიშვილი.*

**309. სამაროვანი,** არქეოლ. ძ. მდებარეობს სოფლის სამხრეთით 500 მ-ზე, სოფლებს ყვარელწყალსა და კუწახტას შორის, მდ. ალაზნის მარჯვენა ნაპირას. თარიღდება ძვ. წ. II-I ათასწლ. მიჯნით.

სამაროვანზე 1966 წ. არქეოლ. გათხრები ჩაატარა იაე ინ-ტის კახეთის არქეოლ. ექსპედიციამ (ხელმძღვ. კ. ფიცხელაური). შესწავლილი ოთხი სამარხიდან სამი ძლიერ დაზიანებულია.

სამარხები ჩრდილოეთიდან სამხრეთ-აღმოსავლეთისკენაა დამხრობილი. მიცვალებულები ესვენენ მარცხენა (ქალები) ან მარჯვენა (კაცები) გვერდზე, თავით სამხრეთ-აღმოსავლეთისაკენ. ხელ-ფეხი ძლიერ ჰქონდათ მოხრილი.

სამარხებში აღმოჩნდა ბრინჯაოს იარაღ-სამკაული (ჯაჭვის სარტყელი, რომელზეც ღორის ეშვი ეკიდა, მახვილი, შუბისპირი და სხვა), თიხის ჭურჭელი, მსხვილფეხა საქონლის თავისა და ფეხის ძვლები, ზოგიერთი სამარხის თავზე - სარიტუალო ჭურჭელი.

მასალა ინახება ტელავის ისტორიულ-ეთნოგრაფიულ მუზეუმში.

*რ. კვიტაშვილი.*

**310. საცხოვრებელი ნაგებობა,** არქიტ. ძ. მდებარეობს სოფლის აღმოსავლეთით, ტყიანი მთის ფერდობზე.

შენობა გეგმით თითქმის კვადრატულია (8,8x8,3 მ), ნაგებია სხვადასხვა ზომის ნატეხი ქვის სწორხაზოვანი რიგებით. ძლიერ დაზიანებულია. შემორჩენილი კედლების სიმაღლე 2 მეტრს არ აღემატება. სამხრ. კედელში შემორჩენილია შესასვლელის წირთხლების მცირე ნაწილი. დანარჩენი კედლები ყრუა.

*პ. კიკაჩეიშვილი.*

**311. სვეტები,** არქიტ. ძ. დგას სოფლის მახლობლად, ტყეში, პატარა ტერასაზე. განეკუთვნება შუა საუკუნეებს. ერთი სვეტი (სიმ. 4 მ, სიამ. 1,20 მ) ცილინდრულია, მეორე (სიმ. 5 მ, დიამ. 1,50 მ) - კონუსუსმაგვარი. ორივე სვეტი ნაშენია უხეშად დამუშავებული ქვითა და კირის ხსნარით. ქვედა ნაწილში ნიშები აქვთ (გვიანდელია) სანთლის დასანთებად. იქვე ახლოს ყრია ერთი ცილინდრული და ორი ოთხკუთხა სვეტის ფრაგმენტები. სვეტები საკულტო დანიშნულების უნდა იყოს.

სვეტების გარშემო გაურკვეველი დანიშნულების ნაგებობათა ნაშთებია. ერთი მათგანი ოთხკუთხედია, შიგნით ნიშენი აქვს. ნიშების გადახურვა ბრტყელი ან ნალისებრია.

*ლ. მოწონელიძე, ბ. ჯორბენაძე.*

*ბიბლ.: 389.*

**შახვეტილა**

(საკრებულოს ცენტრი)

**312. ეკლესია,** არქიტ. ძ. მდებარეობს სოფლის ჩრდილოეთ-დასავლეთით, ბორცვზე. განეკუთვნება შუა საუკუნეებს.

ეკლესია დარბაზულია (4,5x3,5 მ), ნაგებია რიყის ქვითა და ნატეხი ქვით. წყობა ირეგულარულია. ძლიერ დაზიანებულია: ჩამონგრეულია სახურავი, დანგრეულია კედლების მნიშვნელოვანი ნაწილი. შესასვლელი სამხრეთიდან ჰქონია. აღმოსავლეთით ნახვერწრიული აფსიდია, რომელსაც შუა ნაწილი განგრეული აქვს. აფსიდში ორი მცირე ზომის სწორკუთხა ნიშია.

*პ. კიკაჩეიშვილი.*

**313. ეკლესია,** არქიტ. ძ. მდებარეობს სოფლის აღმოსავლეთით, მთაზე. განეკუთვნება VIII-IX სს.

ძლიერ დაზიანებულია: შემორჩენილია ეკლესიის მხოლოდ აღმ. ნახევარი, დასავლეთისა - მიწაშია ჩაფლული.

ეკლესია ორნავიანია (6x6 მ), ნაგები ყოფილა ნატექი ქვით. ნავები ერთმანეთს ორი ფართო თაღით უკავშირდებოდა (შემორჩენილია აღმ. თაღის ორივე ქუსლის წყობის ნაწილი). ორივე ნავი აღმოსავლეთით ნახევარწრიული აფსიდით იყო დასრულებული. ცენტრ. ნავის აფსიდის კედელი (სიმ. 1,2 მ) მთელ სიგრძეზეა შემორჩენილი, სამხრ. ნავის აფსიდის კედლიდან კი - მხოლოდ ჩრდ. ნაწილი, რომელშიც მცირე ზომის ერთი სწორკუთხა ნიშია. შესასვლელი სამხრ. ნავს სამხრეთიდან ჰქონია (შემორჩენილია წირთხლის კვალი).

*პ. კიკაჩეიშვილი.*

**314. ეკლესია,** არქიტ. ძ. მდებარეობს სოფლის ჩრდილოეთით, ფშანტელებად წოდებულ ადგილზე, ჯაგნარში. განეკუთვნება შუა საუკუნეებს.

ძლიერ დაზიანებულია. კედლების შემორჩენილი ნაწილები ამჟამად 0,3-0,6 მ სიმაღლეზეღა დგანან.

ეკლესია დარბაზულია (5,8x3,4 მ), ნაგები ყოფილა ნატეხი ქვითა და კირის დუღაბით. აღმოსავლეთით ელიფსური ფორმის აფსიდია, რომელიც გრძივი კედლებიდან მხრებითაა გამოყოფილი.

*პ. კიკაჩეიშვილი.*

**315. ეკლესია,** არქიტ. ძ. მდებარეობს სოფლის ჩრდილოეთით, ტყით დაფარულ ბორცვზე. განეკუთვნება შუა საუკუნეებს.

ეკლესია გეგმით სწორკუთხაა (6,6x4,8 მ), ნაგებია რიყის ქვისა და ნატეხი ქვის სწორხაზოვანი რიგებით. წყობაში გამოყენებული ყოფილა შირიმიც. ძლიერ დაზიანებულია: შემორჩენილია აღმ. და დას. კედლები და ჩრდ. კედლის მცირე ნაწილი.

აღმოსავლეთით, ნახევარწრიული აფსიდის ღერძზე გაჭრილი თაღოვანი სარკმლის ორივე მხარეს თითო სწორკუთხა ნიშია.

*პ. კიკაჩეიშვილი.*

**316. კვირაცხოვლის ეკლესია,** არქიტ. ძ. დგას სოფლის განაპირას, სამხრეთით, სასაფლაოზე. განეკუთვნება VII-VIII სს.

ეკლესია გუმბათობანია, ნაგებია მოზრდილი ზომის რიყის ქვითა და კირის დუღაბით. კედლები შიგნით და გარედან მობათქაშებულია. შენობის კუთხეები და კონსტრ. ნაწილები შირიმისაა. ძლიე დაზიანებულია: მთლიანად დანგრეულია აღმ. ნახევარი და გუმბათი, ჩამონგრეულია მკლავების კამარები, შემორჩენილ კედლებს მნიშვნელოვანი ნაწილები აკლია.

ეკლესია გეგმით ჯვრისებრი მოხაზულობისაა (სიგ. 16 მ, სიგრ. დაუდგენელია), რომელიც გარეთა მასებშიცაა გამოვლენილი. ეკლესიის ბირთვს ცენტრ. კვადრატი ქმნის, რომელზედაც რვაწახნაგა გუმბათი იყო აღმართული. გუმბათქვეშა სივრცეს სამხრეთიდან, დასავლეთიდან და ჩრდილოეთიდან, გეგმით სწორკუთხა და ნახევარწრიული კამარით გადახურული, საგრძნობლად მოკლე (სიღმე 0,9 მ) მკლავები ერთვის. ჯვრის აღმ. მკლავი, რომელიც, როგორც ჩანს, აფსიდსა და მის წინ მდებარე ბემას შეიცავდა, დანარჩენ მკლავებთან შედარებით გაცილებით ღრმა ყოფილა და ორივე მხრიდან ცილინდრული კამარით გადახურული სათავსები (სამკვეთლო და სადიაკვნე) ეკვროდა. საკურთხეველი სამკვეთლოსთან ფართო თაღოვანი გასასვლელით ყოფილა დაკავშირებული (შემორჩენილია თაღის დას. წირთხლი და ქუსლის წყობის ნაწილი), რომელიც სამკვეთლოს მხრიდან ჩასმული ყოფილა კედლის თაღოვან შეღრმავებაში. საკურთხევლიდან სადიაკვნეში გასასვლელი კარის კვალი ამჟამად არ ჩანს. სამივე მკლავის კამარის ქუსლის დონეზე (მკლავის მთელ სიღრმეზე) შირიმის იმპოსტებია გამოყოფილი, რომელთა პროფილს თარო და ცერად ჩამოკვეთილი სიბრტყე შეადგენს. გუმბათქვეშა კვადრატიდან გუმბათის ყელის რვაწახნაგა მოხაზულობაზე გადასვლა განხორციელებული იყო კუთხეებში მოწყობილი ოთხი ტრომპის საშუალებით (შემორჩენილია ჩრდ.-დას. ტრომპის ნაწილი).

ჯვრის სამივე მკლავის ღერძზე ნახევარწრიული თაღით გადახურული ფართო ღიობია, რომელიც თიტოეულ მათგანს მის წინ მდებარე, მისივე ტოლი სიგანის, მაგრამ ბევრად უფრო დაბალ, სწორკუთხა სათავსთან აკავშირებს. სამივე სათავსს (ღერძზე) თითო შესასვლელი აქვს. სამხრ. სათავსის შესასვლელი ნალისებრი თაღითაა გადახურული: დას. შესასვლელის თაღი ნახევარწრიულია, ხოლო ჩრდ. შესასვლელს წირთხლების მცირე ნაწილებიღა შემორჩა. სამივე სათავსი გადახურული იყოეკლესიის შესაბამისი კედლის პერპენდიკულარული კამარით.

ეკლესიის აგებიდან მოკლე ხანში სამხრ. სათავსი მნიშვნელოვნად აუმაღლებიათ და შიგნით გუმბათოვანი კამარით გადაუხურავთ, რომელიც გარედან ორკალთიანი სახურავის ქვეშაა მოქცეული. გუმბათის საფუძვლის შესაქმნელად სათავსის ოთხივე კუთხეში მოწყობილ კვადრ. ბურჯებზე ნახევარწრიული თაღები გადაუყვანიათ. ამ თაღების შექმნილი კვადრატის ოთხივე კუთხის თავზე (თაღებზე ოდნავ მაღლა) შირიმის ნაწყობი თითო მოზრდილი ტრომპია, რომლებიც გუმბათოვანი კამარის წრიულ საფუძველს ქმნიან. რიყის წვრილი ქვით ნაგებ წესიერი ფორმის გუმბათში შირიმის სუფთად გათლილი ქვებით გამოყვანილია რვა სხივი, რომლებიც შირიმისავე იმპოსტებს ეყრდნობიან.

ეკლესიის კედლებს სამი თაღოვანი სარკმელი შემორჩა. თითო სამხრ. და დას. მკლავების ღერძებზეა, ხოლო ერთი სამხრ. სათავსის სამხრ. კედელშია - ტრომპების დონეზე. გარედან სამხრ. და სად. მკლავების სარკმლები შირიმის თლილი ქვითაა გამოყვანილი და ერთ ქვაბში გამოკვეთილი, ოდნავ ნალისებრი თაღი ხურავთ. ორივე სარკმლის თავზე ასომთ. წარწერებია. ორივე დაზიანებულია. იკითხება წარწერების მხოლოდ ნაწილი: დას. სარკმლის თავზე - ქ(რისტე) შ(ეიწყალ) მლხ(ი), სამხრ. სარკმლის თავზე - ლტზი.

მოგვიანებით სამხრ. სათავსისათვის სამხრეთიდან (მთელ სიგანეზე) გეგმით სწორკუთხა და სამ მხარეს ფართო თაღებით გახსნილი კარიბჭე მიუდგამთ, რომლისაგანაც მცირე ნაწილია შემორჩენილი.

*თ. დვალი.*

**შენაქო**

(ომალოს თემის საკრებულო)

**317. ბაჯღორის ნამოსახლარი,** არქეოლ. ძ. მდებარეობს სოფლის სამხრეთ-დასავლეთით, გორაზე. განეკუთვნება განვით. შუა საუკუნეებს.

ნამოსახლარზე 1988 წ. დაზვერვითი გათხრები ჩაატარა საქართველოს სახელმწიფო მუზეუმის თუშეთის არქეოლოგიურმა ექსპედიციამ (ხელმძღ. რ. დოლაბერიძე). გამოვლინდა ფიქლითა და თიხამიწის ხსნარით ნაგები შენობების კედლების (სისქე 1 მ) ფრაგმენტები და წითელკეციანი კერამიკა.

*რ. დოლაბერიძე.*

**318. ნიშტაყოს ნამოსახლარი,** არქეოლ. ძ. მდებარეობს სოფლის განაპირას, ჩრდილოეთ-აღმოსავლეთით, ბორცვზე. თარიღდება ძვ. წ. II- ახ. წ. XI სს-ით.

1975 წ. ნამოსახლარი გათხარა საქართველოს სახელმწიფო მუზეუმის თუშეთის არქეოლოგიურმა ექსპედიციამ (ხელმძღ. რ. დოლაბერიძე). ძეგლი დაზიანებულია, შემორჩენილია შენობათა კედლის ფრაგმენტები.

დასახლება ტერასულია. შენობები ნაგებია უსაძირკვლოდ, თიხამიწის ხსნარით და ფიქლით. მათი უმრავლესობა სხვადასხვა დროს სალოცავია. ერთ-ერთი სალოცავი , რომელიც ორ ტერასაზე განლაგებულ შენობათა დიდ კომპლექსს ქმნის, ძვ. წ. II-I სს. განეკუთვნება. სალოცავში აღმოჩნდა მონის უღელი (საქედურიანი მძიმე რკინის ჯაჭვი, სიგრ. 3 მ), შუბისპირები, სამსხვერპლოები, კერამ. ჭურჭლის ნატეხები.

კულტთან დაკავშირებული ნიშვნელოვანი მასალა II-IV სს. სალოცავებშიც გამოვლინდა, მაგ., სხვადასხვა ზომის ბუნებრივი თუ მცირედ დამუშავებული ზოომორფული და ანთროპომორფული ქვები. მიკვლეულია აგრეთვე ბომონები, სასაკმევლები და სარიტუალო დანიშნულების სხვა ჭურჭელი. ფორმისა და შემკულობის მრავალფეროვნებით საინტერესოა III-IV სს. კერამ. ნივთები, განსაკუთრებით კი ჯიხვის თავის სკულპტურული ფიგურებით შემკული ჯამები.

სამჭედლო X ს-ით თარიღდება. სამჭედლოში და მის ირგვლივ დიდი რაოდენობით აღმოჩნდა რკინის წიდა, რკინის რამდენიმე ნამგალი, კერამ. ჭურჭლის ფრაგმენტები და სამკაული.

მასალა ინახება საქართველოს სახელმწიფო მუზეუმში.

*რ. დოლაბერიძე.*

*ბიბლ.: 59; 60; 61; 62; 88-96; 106-115; 64: 98-111*.

**319. სამაროვანი,** არქეოლ. ძ. მდებარეობს სოფლის აღმოსავლეთით 1 კმ-ზე, კურეხის გორაზე. თარიღდება ძვ. წ. VI-V სს-ით.

სამაროვანზე შემთხვევით აღმოჩნდა ბრინჯაოს ოთხკუთხა ბალთა ჯიხვის თავის სკუპლტურის გამოსახულებით, გრძელი ფიგურულთავიანი საკინძენი, ირმის ქანდაკება, სამაჯურები და სხვა.

ძეგლი 1988 წ. გათხარა საქართველოს სახელმწიფო მუზეუმის თუშეთის არქეოლოგიურმა ექსპედიციამ (ხელმძღ. რ. დოლაბერიძე).

გამოვლინდა ფიქლით ნაგები 11 კრემაციული სამარხი. სამარხებში აღმოჩნდა მრავალრიცხოვანი მდიდრული ინვენტარი: თითო ან ორი მინიატურული თიხის ჭურელი, ბრინჯაოს გრძელღეროიანი, ფიგურულთავიანი საკიძები, ძეწკვები, დედალი დუგმები, ბალთები, რკინის სამაჯურები, დანები, მინის მძივები და სხვა.

მასალა ინახება საქართველოს სახელმწიფო მუზეუმში.

*რ. დოლაბერიძე.*

**320. საცხოვრებელი სახლი,** არქიტ. ძ. დგას შუა სოფელში. განეკუთვნება XX ს. დასაწყისს. ეკუთვნოდა მერაბ ხაჩიძეს.

სახლი ორსართულიანია, ნაგებია ფიქლით, წყობა მშრალია. პირველი სართული საქონლის სადგომია, მეორე - საცხოვრებელი. პირველ სართულს შესასვლელი ჩრდილოეთიდან აქვს. ამ კედელში ერთი პატარა სარკმელიცაა. სართულის დანარჩენი კედლები ყრუა. სართულშუა გადახურვა კოჭოვანია. მეორე სართულს შესასვლელი აღმოსავლეთიდან, აივნიდან აქვს, რომელიც კედლიდან გამოშვერილ კოჭებს ეყრდნობა. აივანზე ასვლა ეზოდან, ფიქლით ნაგები ორსაფეხურიანი კიბით შეიძლება. აივნის იატაკი, მოაჯირები და თაღები ხისაა, ჭერი - აფიცრული. მოაჯირები და თაღები მოხარატებული და შეღებილია. მეორე სართულზე ერთი სათავსია. სათავსის აღმ. კედელშიმორფრთიანი კარი და ერთი დარაბებიანი ფანჯარაა, ჩრდ. კედელში კი - ორი ფანჯარა. სათავსის იატაკი ხისაა, კედლები და ჭერი - აფიცრული.

სახლს ფიქლის ორფერდა სახურავი აქვს. სახურავი გამართულია ხის ძელებზე, რომლებიც ბოლოებით, განივ კედლებზე, ხის მოკლე მორებით (ლიკვებით) ამოყვანილ სვეტებს (ჯინჯიბახებს) ეყრდნობა.

*ზ. ჯინჭარაძე.*

**321. საცხოვრებელი სახლი,** არქიტ. ძ. დგას სოფლის განაპირას, სამხრეთიტ კლდოვან ფერდობზე. განეკუთვნება გვიანდ. შუა საუკუნეებს. ეკუთვნის მარტია ჯიჯურიძეს.

სახლი სამსართულიანია, ნაშენია ფიქლით. ფერდობთა დახრილობის გამო სართულებზე ოთახტა რაოდენობა სხვადასხვაა. პირველ სართულზე ერთი ოთახია, მეორე და მესამე სართულებზე (9,7x5,6 მ) - ორ-ორი. თავდაპირველი სახით შემორჩენილია მხოლოდ ქვედა ორი სართული. მესამე სართული XX ს. დასაწყისში ნიშვნელოვნად გადაუკეთებიათ. ამ დროს მისთვის აღმ. და სამხრეთის მხრიდან, მთელ სიგრძეზე, ხის სვეტებზე დაყრდნობილი აივანი მიუშენებიათ (არმოსავლეთის მხარეს აივანი ჩამოშლილია). შენობის პირველი და მეორე სართულები სამურნეო დანიშნულებისაა, მესამე - საცხოვრებელი. პირველ სართულს შესასვლელი აღმოსავლეთიდან აქვს. კარი წვერწაკვეთილი სამკუთხა თაღითაა გადახურული. სართულის ჩრდილოეთ-დასავლეთ კუთხეში, ჭერში, პატარა კვადრ. (0,7x0.7 მ) ხვრელია, რომლითაც პირველი სართული მეორეს უკავშირდება. მეორე სა მესამე სართულებზე ოთახთა განლაგება იდენტურია. . ორივე სართულზე ოტახები კაპიტალ. კედლითაა გამიჯნული. მეორე სართულზე ოთახები გამმიჯნავ კედელში მოწყობილი კარით უკავშირდებიან ერთმანეთს, ხოლო მესამეზე, ერთმანეთისგან იზოლორებულია. მეორე სართულის შესასვლელი დასავლეთით მდებარე ოთახის ჩრდ. კედელშია. აღმოსავლეთით მდებარე ოთახის კედლებში ხუთი მცირე ზომის სარკმელია. ორ-ორი აღმოსავლეთით და ჩრდილოეთითაა, ერთი - სამხრეთით. აღმ. სარკმლებს შორის, იატაკის დონეზე, სათოფურია, რომელიც პირველი სართულის შესასვლელს იცავდა. მესამე სართული ორივე ოთახის შესასვლელი აივნიდანაა. ამ მხარეს ოთახებს თითო სარკმელი აქვთ. შესასვლელები და სარკმელები სწორკუთხაა. ორი მსგავსი სარკმელია აღმოსავლეთით მდებარე ოთახის აღმ. კედელში. დასავლეთით მდებარე ოთახის დას. კედელში გეგმით ნახევარწრიული ბუხარია (ამჟამად გაუქმებულია), რომლის ცრდილოეთით თახჩაა. აივანი ხის სამ სვეტზეა დაყრდნობილი. აივნის მოაჯირი და თაღები აჟურული ჩუქურთმითაა გაფორმებული (ამჟამად მოაჯირის დიდი ნაწილი შეცვლილია). აივანზე დასავლეთიდან მიდგმულია სამი მხრიდან ყრუ კედლებით შემოზღუდული სამზარეულო (გვაინდელია). შემონის სახურავი ორკალთაა, გადახურულია ფიქლით.

*თ. დვალი.*

*ბიბლ.: 71ა: 27.*

**322. საცხოვრებელი სახლი,** არქიტ. ძ. დგას შუა სოფელში. განეკუთვნება გვიანდ. შუა საუკუნეებს. ეკუთვნის ლავრენტი ხაჩიძეს.

სახლი ორსართულიანია (10,1x 6მ), ნაგებია ფიქლითა და თიხით. შიგნიდან შელესილი და შეთეთრებულია. შელესილი და შეთეთრებულია მთავარი (დას.) ფადასდიც. პირველი სართული სამეურნეო დანიშნულებისაა, მეორე - საცხოვრებელი. ორივე სართულზე ერთმანეთისგან იზოლირებული თანაბარი ფართობის ორ0ორი ოთახია. პირველი სართულის ორივე ოთახს შესასვლელი დასავლეთიდან აქვს. ორივე კარი წვერწაკვეთილი სამკუთხა თაღითაა გადახურული. ოთახების დანარჩენი კედლები ყრუა. მეორე სართულის ოთახების შესასვლელი კედლიდან შვერილ ძელებზე დაყრდნობილი აივნიდანაა, რომელიც დასავლეთ ფასადის თითქმის მთელ სიგრძეზეა მოწყობილი. აივანზე ასასვლელად შენობის სამხრ. ფასადზე მიშენებულია ფიქლით ნაგები კიბე. მეორე სართულის ორივე ოთახის შესასვლელი პირველი სართულის შესასვლელების ანალოგიური ფორმისაა, მათ ზემოთ თითო სათოფურია მოწყობილი. სართულის სამხრეთით მდებარე ოთახის სამხრ. კედელში ორი მცირე ზომის სარკმელია, მსგავსი სამი სარკმელია ჩრდილოეთით მდებარე ოთახის ჩრდ. კედელში. აივნის ჩრდ. კიდეში ფიცრის კედლების შემოზღუდული პატარა სათავსია (სამზარეულო?), რომელსაც შესასვლელი აივნიდან აქვს. შენობის სახურავი ორკალთაა, გამართულია ხის ძელებზე და ფიქლითაა გადახურული.

სახლის მთავარი ფასადის წინ ფიქლის მაღალი კედლებით შემოზღუდული სწორკუთხა ეზოა, რომელსაც შესასვლელი ჩრდილოეთიდნ აქვს.

სახლს სამხრეთიდან ფიქლით ნაშენი, გეგმით კვადრ. და ფიქლის ცალკალთა სახურავით გადახურული (3,3x3,3 მ) ნაგებობა (გვიანდელია) ეკვრის, რომელსაც შესასვლელი დასავლეთიდან აქვს.

*მ. ბაქრაძე.*

*ბიბლ.: 71ა: 29.*

**323. ციხე-სახლი,** არქიტ. ძ. დგას სოფლის განაპირას, დასავლეთით, კლდოვან ფერდობზე. განეკუთვნება გვიანდ. შუა საუკუნეებს. ეკუთვნის ბადრი ბუქვაიძეს. სახლი ორსართულიანია, გეგმით კვადრატული (7,5x7,5 მ). ნაგებია ფიქლით, წყობა მშრალია. შემობის პირველი სართული სამეურნეო დანიშნულებისაა, მეორე - საცხოვრებელი. სართულები ერთმანეთს სართულშუა გადახურვაში მოწყობილი ხვრელით უკავშირდებიან. პირველი სართულს შესასვლელი სამხრეთიდან აქვს, დას. კდელეში სათოფურის მსგავსი ერთი პატარა სარკმელია. მეორე სართულის დას. კედელში ორი სწორკუთხა სარკმელია, სამხრ. და ჩრდ. კედლებში - ორ-ორი სათოფური.

მოგვიანებით, აღმოსავლეთიდან, შემობისათვის მცირე ზომის სათავსი (სამზარეულო?) მიუშენებიათ. სახლი გადახურულია ხის ძელებზე მოწყობილი ფიქლის ორკალთა სახურავით. ძელები გადებულია აღმ. და დას. კედლებზე, ხის მოკლე მორებით (ლიკვებით) ამოყვანილ სვეტებზე (ჯინჯიბახებზე).

*ზ. ჯინჭარაძე.*

**324. წმ. გიორგის ეკლესია,** არქიტ. ძ. დგას სოფლის განაპირას, აღმოსავლეთით. განეკუთვნება XIX ს. ეკლ. , თავისუფალი ჯვრის“ ტიპის გუმბათოვანი ნაგებობაა (შიდა ზომები: 7,4x5,1 მ), ნაშენია ფიქლითა და კირის დუღაბით. კედლები შიგნით და გარედან შელესილი და შეთეთრებულია. ჯვრის აღმ. მკლავი ნახევარწრიული აფსიდითაა დასრულებული და დანარჩენ მკლავებზე გაცილებით ღრმაა. დას., სამხრ. და ჩრდ. მკლავები სწორკუთხაა - თანაბარი სიღრმისა. გარედან აფისი ხუთწახნაგაა. დას. მკლავის დას. კედელში ნახევარწრიული თაღით გადახურული განიერი შესასვლელია. აფისი წყვილი პილასტრითა და მათზე დაყრდნობილი ნახევარწრიული საბჯენი თაღითაა გამოყოფილი, რომლის ქუსლებთან ფიქლის თარისებრი იმპოსტებია. აფსიდში თაღოვანი სარკმელია გაჭრილი. აფსიდის ჩრდ. კიდეში გეგმით ოვალური თაღოვანი ნიშია. საფეხურით შემაღლებულ საკურთხევლის ბაქანს ნახევარწრიული ამბიონი ეკვრის. საკურთხეველში დგას ფიქლით ნაშენი კუბური ფორმის ტრაპეზი. სამხრ. და ჩრდ. მლავების ღერძებზე ბრტყელი თაღით გადახურული თითო განიერი სარკმელია. ორივე სარკმელს თითქმის პარალელური წირთხლები და ჰორიზ. რაფა აქვთ. ჯვრის დას., სამხრ. და ჩრდ. მკლავები ცილინდრული კამარითაა გადახურული, რომელთა ქუსლებთან გამოყოფილია ფიქლის თარისებრი იმპოსტები. მკლავების გადაკვეთაზე, აღმართულია ფიცრის ბრტყელი ჭერით გადახურული, შიგნით წრიული და გარედან რვაწახნაგოვანი ყელი. გუმბათქვეშა კვადრატიდან გუმბათის ყელის წრიულ მოხაზულობაზე გადასვლა განხორციელებულია გუმბათქვეშა კვადრატის კუთხეებში გამოყვანილი აფრებით. გუმბათის ყელში რვა ვიწრო და მაღალი თაღოვანი სარკმელია.

გარედან გუმბათის ყელი რვაწახნაგაა, გადახურულია თუნუქით დაბურული, პირამიდული ფორმის სახურავით.

ეკლესიის დას. მკლავის წინ გეგმით სწორკუთხა და სამ მხარეს ნახევარწრიული თაღებით გახსნილი კარიბჭეა, თაღები ეკლესიის დას. კედლის ორ პილასტრსა და ორ კვადრ. ბურჯს ეყრდნობიან. შიგნით კარიბჭე გადახურულია ნახევარსფერული გუმბათოვანი კამარით, გარედან - თუნუქის ორფერდა სახურავით. კარიბჭის დას. კედელზე დაშენებული ყოფილა გეგმით კვადრ. სამრეკლო, რომლისგანაც მხოლოდ საფუძველი შემორჩა. ეკლესიის სამხრ. და ჩრდ. მკლავებს, თითქმის მთელ სიგანეზე, გეგმით სწორკუთხა და სამ მხარეს სწორკუთხა მალებით გახსნილი მინაშენები ეკვრის, რომელთა თუნუქის ცალფერდა სახურავი ორ კვადრ. ბურჯსა და ეკლესიის კედელის პილასტრებზე გადებულ ხის ძელებს ეყრდნობა.

ეკლესიას, კარიბჭეს და მინაშენებს ფიქლის თაროსებრი ლავგარდანი აქვს.

*თ. დვალი.*

**შვინდიანის სამაროვანი,** იხ. სოფ. ალავერდში, შვინდიანის სამაროვანი.

**ჩაბინაანი**

(ოჟიოს თემის საკრებულო)

**325. წმ. კვირიკეს ეკლესია,** არქიტ. ძ. დგას სოფლის განაპირას, აღმოსავლეთით, ხევის პირას, ტელავ-ახმეტის საავტომობილო გზის მარჯვენა მხარეს, გზიდან 60 მ-ზე. განეკუთვნება VIII-IX სს.

ძეგლი სამეკლესიიანი ბაზილიკაა. ნაგებია საგანგებოდ შერჩეული რიყის ქვის სწორხაზოვანი რიგებით. გვიანდ. შეკეთების დროს გამოყენებულია კვადრ. აგური. ძლიერ დაზიანებულია. ამჟამად ნაგებობიდან მხოლოდ შუა ეკლესიის დას. ნაწილი დგას, მაგრამ მასაც კედლების ზედა ნაწილები და კამარა ჩამოშლილი აქვს.

შუა ეკლესიას სამხრეთიდან და ჩრდილოეთიდან ეკვრიდა შედარებით ვიწრო და დაბალი ეკლესიები, ხოლო დასავლეთიდან - განივი ნავი, რომელიც გვერდის ეკლესიებს ერთმანეთთან აკავშირებდა. გვერდის ეკლესიებსა და დას. ნავის კამარის დასაყრდნობად, შუა ეკლესიის შესაბამისი კედლებიდან გამოშვერილი რიყის ქვებით მოწყობილია თარო.

შუა ეკლესია მხოლოდ სამხრ. ეკლესიასთან და დას. გარეშემოსასვლელთან იყო დაკავშირებული. ორივე კარი შუა ეკლესიის მხრიდან გადახურულია თაღით, ხოლო გარედან - არქიტრავით. სამხრ. შესასვლელის ზემოთ მაღალი, ნალისებრი თაღით დასრულებული სარკმელია. მსგავსი სარკმელის კედლის აღმ. ნაწილშიც ყოფილა (შემორჩენილია დას. წირთხლის ნაწილი).

ჩრდ. ეკლესიას აღმოსავლეთიდან სწორკუთხა გეგმის სამკვეთლო ეკვრიდა (შემორჩენილია დას. კედლის და კამარის ქუსლის წყობის ნაწილი მთავარი ეკლესიის ჩრდ. კედლეზე), რომელიც შუა ეკლესიას კარით უკავშირდებოდა. კარი სამკვეთლოს მხრიდან თაღოვანია, მთავარი ეკლესიის მხრიდან კი თარაზულად ყოფილა გადახურული.

*თ. დვალი.*

**ჩაჩხრიალა**

(შახვეტილას თემის საკრებულო)

**326. ღვთისმშობლის ეკლესია,** არქიტ. ძ. დგას შუა სოფელში. განეკუთვნება გვიანდ. შუა საუკუნეებს.

ეკლესია დარბაზულია (4,1x3,5 მ), ნაგებია ნატეხი ქვით - ტლანქად. დაზიანებულია: ჩამონგრეულია კამარა და კედლების ზედა ნაწილები. სახურავის შემორჩენილ ნაწილზე მცენარეულობაა ამოსული. შესასვლელი დასავლეთიდანაა. კარი კედლის ღერძიდან ოდნავ ჩრდილოეთითაა გადაადგილებული. აღმოსავლეთით, ნახევარწრიულ აფსიდში ერთი ვიწრო სწორკუთხა სარკმელი და ორი მცირე სწორკუთხა ნიშია. აფსიდი გადახურულია ქვადუღაბის ტლანქად სხმული კონქით. ჩრდ. ნიშის გადახურვა კონქის ქუსლის დონეზეა.

*თ. დვალი.*

**327. წმ. გიორგის ეკლესია,** არქიტ. ძ. დგას სოფლის სამხრეთ-დასავლეთით 400-500 მ-ზე ტყეში. განეკუთვნება გვიანდ. შუა საუკუნეებს.

ეკლესია დარბაზულია (4,4x3,8 მ), ნაგებია ნატეხი ქვით. წყობა ირეგულარულია. ძეგლი ძლიერ დაზიანებულია: განივ კედლებში მტელ სიმაღლეზე გაჩენილია ფართო ბზარები, ჩამოშლილია საპირე წყობის მნიშვნელოვანი ნაწილი და ლავგარდანი, ჩამოშლილია ფიქლის სახურავი.

შესასვლელი დასავლეთიდანაა, კარი სწორკუთხაა. ნახევარწრიული აფსიდის ღერძზე მცირე ზომის სწორკუთხა სარკმელია, რომლის ქვემოტ, კედელზე, მიდგმულია ნატეხი ქვით ნაგები ოთხწახნაგა ტრაპეზი. აფსიდში ორი პატარა ნიშია. საკურთხეველი გადახურულია უსწორმასწორო, ქვადუღაბის სხმული კონქით. კონქისა და კამარის ორივე ქუსლი რამდენამდე კედელშია შეჭრილი, რომ გამოც აფსიდის მთელ პერიმეტრზე და გრძივი კედლების მთელ სიგრძეზე მცირე საფეხური იქმენება. დას. კედელში ერთი სწორკუთხა სარკემლია.

*თ. დვალი.*

**ჩიღო** (ნასოფლარი)

**328. კარატის ჯვარი,** საკულტო ძ. მდებარეობს ნასოფლარში. სალოცავი გეგმით ოთხკუთხა და ზემოთკენ ოდნავ შევიწროვებული მთლიანი მასის ნაგებობაა. ნაშენია ფიქლით - მშრალად. სამხრ. წახნაგში, ერთი მეორის ზემოთ, მოწყობილი აქვს ორი პატარა ნიში. მსგავსი ერთი ნიშია აღმოსავლეთითაც.

გადმოცემით სალოცავს დარბაზიც ჰქონია. აქ სალოცავად ხევსურები მოდიოდნენ.

*მ. ხუციშვილი.*

*ბიბლ.: 16გ.*

**329. ლაშარის ჯავრი,** საკულტო ძ., კომპლექსი მდებარეობს ნასოფლარის ჩრდილოეთ-აღმოსავლეთით, 2 კმ-ზე, მაღალ გორაზე. იგი თუშეთის ყველა თემის საერთო სალოცავია. დღეობა იმართება აღდგომისან მე-100 დღეს. ხატს აქვს თავისი საყანე მიწა და ტყე. კომპლექსში შედის ჯვარის კარი, სასანთლე კოშკი (მილიონაი), საკურთხეველო, სამსხვერპლო, დარბაზი, სადროშე, საზარე და კოშკებიანი გალავანი. ყველა ნაგებობა უსაძირკვლოა, ნაშენია ფიქლით, მშრალად.

სასანთლე კოშკი დგას ჯვარის კარის მისასვლელთან. გეგმით სწორკუთხაა, ზემოთკენ ოდნავ შევიწროებული. აქვს ორი პატარა ნიში. ერთი სამხრ. კედლის ზედა ნაწილშია, მეორე -დას. კედლის ქვედა ნაწილში. სასანთლეს პირამიდული ხუთსაფეხურიანი სახურავი აქვს, რომლის ზედა საფეხურზე მთის ბროლი (ხინჭკირვა) დევს.

საკურთხეველი სასანთლე კოშკი დას. კედლის წინაა. ლაშარობას აქ სანთელბს ანთებდნენ, აქვე აწყობდნენ რიტუალურ კვერებს.

საკურთხევლის გვერდით სამსხვერპლოა (სასაკლაო) - ხელოვნურად დავაკებული და სიპით მოგებული პატარა ადგილი, საიდანაც იწყება მტის მკვეთრი დაქანება (სიმ. 30-40 მ), რომელზედაც აგორებდნენ ლაშარის სახელზე შეწირულ ზვარაკებს. ტაფობში ზვარაკს ატყავებდნენ. ტყავები ლაშარობას ჯირითში გამარჯვებულთ ჯიდლოდ ურიგდებოდათ.

დარბაზი სასახლეს სამხრეთიდან აქვს მიდგმული. გეგმით სწორკუთხაა. გარედან კედლები ალაგ-ალაგ ლამითაა შელესილი. შესასვლელი სამხრეთიდანაა. შიგნით დას. კედელში პატარა სამკუთხა ნიშია. ჩრდ. კედელზე სამი საფეხურია მოწყობილი. მათგან ზედა სასანთელა, ხოლო ქვედა - სკამი. ლაშარობას სასანთლეზე სანთლებს ანთებდნენ და ხმიადებს აწყობდნენ. დარბაზის სამხრ. კედელთან ხის მერხი დგას, ხოლო შუაში - ხის მოჩუქურთმებული სავარძელი (ხელოსნის ,,საბძანი“). აღმ. კედელთან სიპისთ ნაგები სკამია. დარბაზის იატაკზე ფიქალია მოგებული. სახურავი ორფერდაა, დაბურულია ფიქლით

დარბაზის მთავარი, სამხრ. ფასადის წინ დარბაზის კარია - ყორედ ამოყვანილი კედლით შექმნილი მოგრძო ბაქანი, რომელიც დარბაზის სახურავის წინ წამოწეული ნაწილითაა გადახურული.

სადროშე სასანთლე კოშკსა და დარბაზს შორისაა. ლაშარობას ხელოსანს დარბაზიდან დროშა გამოჰქონდა და სადროშეში ამაგრებდა.

საზარე დგას დარბაზის კარის დასავლეთით. იგი შედგება ერთმანეთთან ახლოს მდგარი, თაღებით დაკავშირებული ოთხი ბოძისაგან, გადახურული ყოფილა ორსაფეხურიანი პირამიდული სახურავით. ამჟამად ორფერდა სახურავი აქვს, რომელზედაც ცხოველების (ცავის, ჯიხვის, ყოჩებისა და ირმის) რქები აწყვია. შიგნით, ბოძებს შორის გადებულ ძელზე, სპილენძის ორი ზარი კიდია.

დარბაზის კარის წინ ჯვარის ეზოა, რომელსაც ქვის გალავანი აქვს შემოვლებული. გალავანში ჩაშენებულია სამი კოშკი, ე. წ ხატი. გალავნის აღმ. კედელში ჩაშენებულია მარიამ ღვთისმშობლის ხატი, სამხრეთისაში - ,,დროშათ საბძანისი“, ხოლო დასავლეთისაში - იოანე ნათლისმცემლის ხატი. სამსავე კოშკს მრავალსაფეხურიანი პირამიდული სახურავი აქვს.

საბერო დგას საზარეს ჩრდილოეთ-დასავლეთით, კლის პირას. გეგმით სწორკუთხაა, ცალფერდასახურავიანი. შესასვლელი ჩრდილოეთიდან აქვს. შიგნით, დას. კელდის გასწვრივ, ფიქლით მშრალად ნაგები მერხია. ფიქლითვეა მოგებული იატაკის ნაწილი.

საჯარე ვაკე ადგილია, მდებარეობს დარბაზის დასავლეთით, 200 მ-ზე. აქ იკრიბებიდნენ ხატობაში მისული მამაკაცები (ქალებს საჯარეში მისვლა ეკრძალებოდათ). საჯარეში ჩადგმულია მოზრდილი ქვა (სიმ. 1 მ) ,,საწდე“, რომელზეც სანთელბს ანთებდნენ.

ლაშარის ჯვარის დასავლეთით, ხატის ტყით შეფენილ გორაზე, ე. წ საბინაო ადგილებია. დადგენილი წესის თანახმად, საბინაოში ღამეს ათევდნენ მხოლოდ ქალები. მამაკაცებს აქ რამით არც მისვლა შეეძლოთ და აღც ღამის თევა. ჩიღოში მცხოვრებ ყველა გვარს თავისი საბინაო ჰქონდა, დანარჩენი სოფლების მცხოვრებთ კი - საერთო სასოფლო საბინაო.

ხატში მიმავალი გზა ჯვარის ყანის ზემოთ ორად იყოფა: ერთი კაცებისაა, მოკლეა და პირდაპირ ხატიზ მიწაზე გადის. რადგან ქალებს ჯვარ-ხატის მიწაზე ფეხის დადგმა ეკრძალებოდათ, ამიტომ ისინი სხვა გზით სარგებლობდნენ და ჯვარისაგან მოშორებით ბინავდებოდნენ.

საბინაო ადგილების დასავლეთით და ჩრდილოეთით, მთის კალთაზე, საჯირითოა, სადაც ლაშარობას ჯირითი იმართებოდა.

*ლ. მოწონელიძე.*

*ბიბლ.: 16გ: 15-21.*

**330. ქავთარ ხაბირის სალოცავი,** საკულტო ძ. მდებარეობს ნასოფლარში.

სალოცავი ფიქლით მშრალად ნაშენი, მთლიანი მასის, ოთხკუთხა სვეტის ფორმის ნაგებობაა, დგას რიყის დაბალი გალავნით შემოზღუდული ვრცელი ტერიტორიის შუაში. მთავარი ფასადი სამხრეთით აქვს მიმართული, რომელში მოწყობილია პატარა სასანთლე ნიში. ნაგებობას თავზე ადევს ორი ქვა. მათ შორის ერთი მაგარი ჯიშისაა და კონუსისებრი ფორმა აქვს, მეორე შირიმისაა - მრგვალი.

სალოცავს ჩრდილოეთიდან აკრავს პატარა ვაკე ადგილი - საანჯმო, სადაც მამაკაცები სოფლის საჭირბოროტო საქმეებს წყვეტდნენ.

*მ. ბაქრაძე.*

*ბიბლ.: 16გ: 23.*

**331. ციხე-სახლი,** არქიტ. ძ. დგას ნასოფლარის განაპირას, ჩრდილოეთ-აღმოსავლეთით, ხევის პირას. განეკუთვნება გვიანდ. შუა საუკუნეებს. შენობა ოთხკუთხა პრიზმის ფორმისაა, ზემოთკენ ოდნავ შევიწროებული. ნაგებია ფიქლით. წყობა მშრალია. ძლიერ დაზიანებულია: შემორჩენილია სამი სართული და მეოთხე სართულის კედლების ნაწილი, ჩამოშლილია სარტულშუა გადახურვა, რომელიც ხის კოჭებზე იყო დაყრდნობილი. პირველ სართულს (6x5,2 მ) შესასვლელი დასავლეთიდან აქვს. კარი თაღოვანია. მსგავსი კარი მეორე სართულის დას. კედლის ჩრდ. ნაწილშიცაა გაჭრილი. აღმ. კედელში ერთი თაღოვანი სარკმელია, სამხრ. კედელში - ორი. მესამე სართულის დას. კედელში თაღოვანი კარია, სამხრ. კედელში - ორი სათოფური. მეოთხე სართულის კედლებში ძირს დახრილი რამდენიმე სათოფურია. დას. კედლის შუაში შემორჩენილია მაშიკულის კვალი.

*ა. ქალდანი.*

**332. ციხე-სახლი,** არქიტ. ძ. დგას ნასოფლარის ცენტრში. განეკუთვნება გვიანდ. შუა საუკუნეებს. ეკუთვნოდა ა. ბაკურაიძეს.

სახლი (6,2x6.2 მ; სიმ. 10,2 მ) ნაგებია ფიქლითა და კირის ხსნარით. ოთხსართულიანია. პირველ სართულზე შესასვლელი სამხრეთიდანაა, მეორე და მესამე სართულებზე - ჩრდილოეთიდან. ამ სართულებზე რამდენიმე სარკმელი, სათოფური და ნიშია. მეოთხე სართულის აღმ., დას. და ჩრდ. კედლებზე თითო შვერილი სალოდეა. ძნელად მისადგომ სამხრ. კედლის ზედა ნაწილში ორი დიდი ოთხკუთხა ღიობია. სართულები ერთმანეთთან დაკავშირებულია საძრომებით, რომლებზეც ხის გადასაადგილებელი კიბეები იყო მიდგმული. სართულშუა გადახურვა და სახურავი ხის კოჭებზეა მოწყობილი. სახლს ფიქლის ორფერდა სახურავი აქვს.

*ა. ქალდანი.*

*ბიბლ.: 16გ: 23*

**333. ეკლესია,** არქიტ. ძ. დგას ნასოფლარის დასავლეთით 1,5 კმ-ზე. განეკუთვნება გვიანდ. შუა საუკუნეებს.

ეკლესია დარბაზულია, გეგმით თითქმის კვადრატული (4,5x4 მ). ნაგები ყოფილა საშუალო ზომის ნატეხი ქვითა და კირის დუღაბით. წყობა ირეგულარულია. ძლიერ დაზიანებულია. შემორჩენილია მხოლოდ საკურთხევლის ნაწილი (სიმ. 1,6 მ).

ეკლესიას შესასვლელი სამხრეთიდან ჰქონია. აღმოსავლეთით ნახევარწრიული აფსიდია, რომლის ღერძზე სარკმლის ძირი და წირთხლების მცირე ნაწილებია შემორჩენილი. აფსიდის გვერდებში თითო მცირე ზომის სწორკუთხა ნიშია.

ეკლესიას ირგვლივ წრიული მოხაზულობის დაბალი გალავანი (შემორჩენილია ფრაგმენტულად) ევლებოდა.

*თ. დვალი.*

**334. სამების ეკლესია,** არქიტ. ძ. დგას ნასოფლარის დასავლეთით 1,6 კმ-ზე. განეკუთვნება გვიანდ. შუა საუკუნეებს.

ეკლესია დარბაზულია (5,5x4,3 მ), ნაგები ყოფილა ნატეხი ქვითა და კირის დუღაბით. ძლიერ დაზიანებულია: შემორჩენილი კედლების სიმაღლე 0,9 მ არ აღემატება. შესასვლელი სამხრეთიდან ჰქონია (შემორჩენილია შირიმის ნაწყობი წირთხლების მცირე ნაწილი). აღმოსავლეთით ნახევარწრიული აფსიდია, რომლის სამხრეთ გვერდში მცირე ზომის სწორკუთხა ნიშია.

*თ. დვალი.*

**ციხისჯვრის ეკლესია,** იხ. სოფ-ბი: მაღრაანი და ხორბალო, ციხისჯვრის ეკლესია.

**ცხრაკარა,** იხ. სოფ. ზ.ალვანი, ცხრაკარა, სასახლე.

**ცხრაკარას მონასტერი.**  იხ. სოფ. მატანი, ცხრაკარას მონასტერი.

**ცხრაკარას სასახლე,** იხ. სოფ. მატანი, ცხრაკარას სასახლე.

**ძველციხე,**  იხ. სოფ. ხისო, კოშკი.

**წამებულის ეკლესია,** იხ. სოფ-ბი: აწყური და მაღრაანი, წამებულის ეკლესია.

**წყარო** (ნასოფლარი)

(ომალოს თემის საკრებულო)

**335. კოშკი,** არქიტ. ძ. დგას ნასოფლარის სამხრეთით, 0,5 კმ-ზე ტყიან ფერდობზე. განეკუთვნება გვიანდ. შუა საუკუნეებს.

კოშკი ხუთსართულიანია (5,4x5,2 მ), ზემოთკენ ოდნავ შევიწროებული. ნაშენია ფიქლის მშრალი წყობით. დაზიანებულია: ჩამონგრეულია სართულშუა გადახურვა, მონგრეულია მეხუთე სართულის კედლების დიდი ნაწილი.

შესასვლელი პირველ სართულზე აღმოსავლეთიდანაა. კარი სწორკუთხაა. დას. კედლის სამხრ. ნაწილში ვიწრო სწორკუთხა სათოფურია. სართულის ქვემოთ ყრუკედლებიანი დაბალი სარდაფია. მეორე სართულის სამხრ. კედელში სწორკუთხა კარია, დას. კედლის ჩრდ. ნაწილში - სათოფური. მესამე სართულის დას. კედელში განიერი სწორკუთხა სარკმელია. მსგავსი თითო სარკმელია მეოთხე სართულის აღმ., დას. და ჩრდ. კედლებში. მეხუთე სართულს ოთხივე მხარეს თითო სალოდე ჰქონია (შემორჩენილია კვალი).

*პ. კიკაჩეიშვილი.*

**336. კოშკი,** არქიტ. ძ. დგას ნასოფლარის ჩრდილოეთ ნაწილში, ფერდობზე. განეკუთვნება გვიანდ. შუა საუკუნეებს.

იგი გეგმით ოთხკუთხაა (7x6 მ), ზემოთკენ ოდნავ შევიწროებული. ნაგებია ფიქლით. წყობა მშრალია. დაზიანებულია: შემორჩენილია ოთხი სართული. ჩამოშლილია ხის სართულშუა გადახურვა, დანგრეულია მეოთხე სართულის კედლების დიდი ნაწილი. პირველ სართულზე სასვლელი დასავლეთიდანაა. კარი თაღოვანია. სამხრ. და ჩრდ. კედლების შუაში თითო მარტივი პილასტრია, რომლებიც მეორე სართულის იატაკამდეა აყვანილი. მეორე სართულის ჩრდ. კედლის დას. ნაწილში გაჭრილია თაღოვანი კარი, რომელიც ამ მხრიდან მოგვაინებით აშენებულ სათავსში გადიოდა. სართულის სამხრ. კედელში ორი მცირე ზომის თაღოვანი სარკმელია. მესამე სართული არქიტ. გადაწყვეტილებით მეორე სართულის ანალოგიურია. მეოთხე სართულის დას. კედლის შუაში თაღოვანი კარია, რომელსაც წინიდან, ფასადის ჩრდ. კიდეზე მიდგმული, ოთხკუთხა ბურჯი ადგება. სამხრ. კედელში სამი თაღოვანი სარკმელია.

*ა. ქალდანი.*

**337. სამაროვანი,** არქეოლ. ძ. მდებარეობს ნასოფლარის განაპირას, გომეწრის ალაზნის მარცხენა ნაპირას. განეკუთვნება გვიანდ. შუა საუკუნეებს. სამაროვანზე არქეოლ. გათხრები 1912 წ. ჩაატარა ვ. მოლჩანოვმა. აკლდამები გეგმით სწორკუთხაა. აქვთ ორფერდა, საფეხუროვანი სახურავი, ვიწრო, სწორკუთა კარი და სარკმელი. გადახურულია შეისრული კამარით. შიგნით მიცვალებულის დასასვენებლი თაროებია მოწყობილი ერთ ან რამდენიმე სართულად. აკლდამები გაძარცული იყო. მათში აღმოჩნდა: ბრინჯაოს ორმანეტირებული სარკეები, საყურეები, ორნამენტირებული სამაჯურები, ბეჭდები, აბზინდები, ვერცხლის საყურეები, რკინის სამაჯურები, მინის და სარდიონის მძივები და სხვა.

მასალა ინახება საქართველოს სახელმწიფო მუზეუმში.

*რ. დოლაბერიძე.*

*ბიბლ.: 16გ: 119-121; 61: 145-151; 223.*

**წინუბანი**

(დუისის თემის საკრებულო)

**338. კოშკი,** არქიტ. ძ. მდებარეობს ჩრდილოეთ-აღმოსავლეთით 400 მ-ზე, ტყიანი მთის ფერდობზე. განეკუთვნება შუა საუკუნეებს.

შენობა ორსართულიანია, გეგმით თითქმის კვადრატულია (3,2x3 მ) და ზემოტკენ ოდნავ ვიწროვდება. ნაშენია ნატეხი ქვით. კედლები გარედან კარგად გათლილი და თარაზულ რიგებად დაწყობილი შირიმის კვადრებითაა შემოსილი. ძლიერ დაზიანებულია: პირველი სართული მთლიანად მიწითაა ამოვსებული, სახურავზე აყრილია საფარი და ზედ მცენარეულობაა ამოსული. მორღვეული სამხრეთ-დასავლეთ კუთხე და კედლების ზედა ნაწილები, ფასადებს საპირე წყობის მნიშვნელოვანი ნაწილი აკლიათ.

შესასვლელი მეორე სართულიდან ჰქონია. აღმ. ფასადზე კვადრ. ფორმის ღრმა ნიშია, რომლის ზემოთ, მეორე სართულის კედლის შემორჩენილ ნაწილშ, ვიწრო სარკმელია. ერთი სწორკუთხა სარკმელი ამავე სართულის დას. კედელშიცაა. მეორე სართული ორფერდა ჭერითაა გადახურული. ორფერდაა სახურავიც.

*დ. ჯინჭარაძე.*

**ჭართალა**

(შახვეტილას თემის საკრებულო)

**340. ეკლესია,** არქიტ. ძ. სოფლის დასავლეთით მდ. ილტოს მარცხ. ნაპირზე, ტყიანი მთის ფერდობზე. განეკუთვნება VIII-IX სს.

ძეგლი სამეკლესიანი ბაზილიკაა (9,5x8,5). ნაგებია დიდი ზომის ნატეხი ქვით. ეყობა ირეგულარულია. კედლები შიგნიდან შელესილი ყოფილა. ძლიერ დაზიანებულია: თითქმის მთლიანადაა დანგრეული გვერდის ეკლესიები, ჩამონგრეულია შუა ეკლესიის კამარა და კონქი, დანგრეულია გვერდის ეკლესიების სამხრ. და ჩრდ. კედლების მნიშვნელოვანი ნაწილი, ინტერიერი დაახლ. 1 მ. სიმაღლეზე ქვებითა და მიწითაა ამოვსებული.

შუა ეკლესიას ორი შესასვლელი აქვს. ორივე გრძივ კედლებშია - ერთმანეთის პირდაპირ. აღმოსავლეთით ნახევარწიული აფსიდია, რომლის მხრები შირიმის სუფთად გათლილი ქვებითაა ამოყვანილი. აფსიდის ღერძზე ვიწრო და მაღალი თაღოვანი სარკმელია. სარკმლის მარჯვ. მხარეს - პატარა სწორკუთხა ნიში. აკუსტიკური შთაბეჭდილების გაზრდის მიზნით, აფისიდის გვერდებში, კონქის ქუსლის დონეზე , თითო პატარა ქვევრია დატანებული. აფსიდი გადახურლი იყო კონქით, რომლისგანაც მხოლოდ ქულის წყობის ნაწილი შემორჩა. ინტერიერი შემაღლებულ პროპორციებში ყოფილა გადაწყვეტილი.

გვერდის ეკლესიებიდან მხოლოდ აღმ. და დას. კედლების ნაწილებიღაა შემორჩენილი. ორივე ეკლესია უაფსიდოა და აღმოსავლეთით სწორი კედლითაა დასრულებული. სამხრ. ეკლესიის აღმ. კედელში შემორჩენილია სარკმლის კვალი. ორივე ეკლესიას ცილინდრული კამარა ეხურა (შემორჩენილია ნაწილი).

გარედან შუა ეკლესიის აღმ. სარკმელს პროფილირებული თავსართის მცირე ნაწილი შემორჩა.

*თ. დვალი.*

**341. ეკლესია,** არქიტ. ძ. მდებარეობს სოფლის ჩრდილოეთით, მდ. ილტოს მარჯვენა მხარეს, მთის ფერდობზე, ჩაფართებად წოდებულ ადგილზე.

ეკლესია დარბაზულია (4,8x3,2 მ), ნაგებია საშ. ზომის ნატეხი ქვითა და კირის დუღაბით. წყობაში, აქა-იქ, გამოყენებულია შირიმი. ძლიერ დაზიანებულია. შემორჩენილია: ნახევარწრიული აფსიდის სამხრ. გვერდი და სამხრ. და დას. კედლების მცირე ნაწილი. შესასვლელი სამხრეთიდან ჰქონია. აფსიდის შემორჩენილ ნაწილს სარკმლის კვალი ეტყობა. მის გვერდით მცირე ზომის სწორკუთხა ნიშია. ეკლესიის ირგვლივ შირიმის ქვებია მოფანტული.

*პ. კიკაჩეიშვილი.*

**342. ეკლესია,** არქიტ. ძ. მდებარეობს სოფლის ჩრდილოეთით, მთის წვერზე. ეკლ. დანგრეულია. შემორჩენილია მხოლოდ ქვაყრილი. შენობა ნაგები ყოფილა ნატეხი ქვითა და კირის დუღაბით.

ეკლესია დანგრეულია. შემორჩენილია ჩრდ.-დას. კუთხე და გრძივი კედლების კვალი. ეკლ. ნაშენი ყოფილა ნატეხი ქვითა და კირის დუღაბით.

*პ. კიკაჩეიშვილი.*

**343. ეკლესია,** არქიტ. ძ. მდებარეობს სოფლის ჩრდილოეთით, მთის წვერზე. ეკლესია დანგრეულია. შემორჩენილია მხოლოდ ქვაყრილი. შენობა ნაგები ყოფილა ნატეხი ქვითა და კირის დუღაბით.

ქვაყრილის გვერდით გაურკვეველი ნაგებობის კელის ნაწილია შემორჩენილი (სიმ. 1,7 მ), რომლის უკან დგას ნატეხი ქვით ნაგები, ოთხკუთხა პრიზმის ფორმის პატარა მასიური ნაგებობა, რომელსაც სასანთლე ნიში აქვს მოწყობილი.

*პ. კიკაჩეიშვილი.*

**344. ეკლესია,** არქიტ. ძ. მდებარეობს სოფლის ჩრდილოეთ-დასავლეთით, ყორაანთ ხევში, არეულებად წოდებულ ადგილზე.

ეკლესია დანგრეულია. შემორჩენილია ნახევარწრიული აფსიდის ჩრდ. გვერდის მცირე ნაწილი და ჩრდ. კედლის ნაშთი. აფსიდის შემორჩენილ ნაწილში მცირე ზომის ერთი სწორკუთხა ნიშია.

შენობა ნაგები ყოფილა ნატეხი ქვითა და კირის დუღაბით.

*პ. კიკაჩეიშვილი.*

**345. კოშკი,** არქიტ. ძ. მდებარეობს სოფლის დასავლეთით, 2 კმ-ზე, შვინდიანთ ხევში, ტყიანი მთის ფერდობზე. განეკუთვნება გვიანდ. შუა საუკუნეებს.

კოშკი გეგმით თითქმის კვადრატულია (6,5x6,2 მ), ზემოთკენ შევიწროებული. ნაგებია სხვადასხვა ზომის ნატეხი ქვიშაქვითა და კირის დუღაბით. წყობის რიგების ჰორიზონტალურობა დაცულია. დაზიანებულია. შემორჩენილია სამი სართული. შესასვლელი პირველ სართულზეა, აღმოსავლეთიდან. შესასვლელს გადახურვა ჩამონგრეული აქვს და მისი ფორმა არ დგინდება. კოშკის სამივე სართულის კედლებში სწორკუთხა სარკმლები და სათოფურებია. სართულშუა გადახურვა ხის კოჭებზე ყოფილა გამართული (შემორჩენილია კოჭების საყრდენი ბუდეები). კოშკს ირგვლივ გალავანი ევლებოდა, რისგანაც ნაშთებიღაა შემორჩენილი.

*პ. კიკაჩეიშვილი.*

**346. კოშკი,** არქიტ. ძ. მდებარეობს სოფლის ჩრდილოეთ-დასავლეთით, ყირაანთ ხევში, დაბლობზე. განეკუთვნება შუა საუკუნეებს.

კოშკი გეგმით ოთხკუთხაა (4,6x5,2 მ). შემორჩენილია დას. კედლის ნაწილი (სიმ. 1,4 მ). დანარჩენი კედლები დანგრეულია და მცენარეულობითაა დაფარული.

შენობა ნაგები ყოფილა მოზრდილი ზომის ნატეხი ქვითა და კირის დუღაბით.

*პ. კიკაჩეიშვილი.*

**347. კოშკი,** არქიტ. ძ. მდებარეობს სოფლის ჩრდილოეთ-დასავლეთით, ყორაანთ ხევში, არეულებად წოდებულ ადგილზე. განეკუთვნება შუა საუკუნეებს.

კოშკი გეგმით ოვალურია, ნაგები ყოფილა ნატეხი ქვითა და კირის დუღაბით. მთლიანად დანგრეულია. კოშკს ირგვლის გალავანი ევლებოდა, რომლის ნაშთები აქა-იქღაა შემორჩენილი.

*პ. კიკაჩეიშვილი.*

**ჭეშო** (ნასოფლარი)

(ომალოს თემის საკრებულო)

**348. კოშკები,** კომპლექსი, არქიტ. ძ. მდებარეობს ნასოფლარის ჩრდილოეთ-დასავლეთით 2,5 კმ-ზე, კლდოვანი მთის ფერდობზე. განეკუთვნება გვიანდ. შუა საუკუნეებს.

კომპლექსი შედგება ფერდობის დაყოლებით ერთ ხაზზე განლაგებული და ერთმანეთისგან თანაბარი მანძილით (დაახლ. 200 მ-ით) დაშორებული სამი კოშკისგან. სამივე კოშკი გეგმით კვადრატულია, ზემოთკენ შევიწროებული. ნაშებია ფიქლით. წყობა მშრალია. სამივე მათგანი ძლიერ დაზიანებულია: ჩამონგრეული აქვთ სახურავი და ხის სართულშუა გადახურვა. მონგრეულია ზედა სართულის კედლების მნიშვნელოვანი ნაწილი.

ზედა კოშკი, რომელიც ყველაზე მაღლა, ჩრდილოეთით დგას, სამსართულიანია. შესასვლელი პირველს სართულზე სამხრეთიდან აქვს. კარი თაღოვანია. მეორე სართულის სამხრ., აღმ. და დას. კედლებში თითო მცირე ზომის თაღოვანი სარკმელია. მესამე სართულის ოთხივე კედელში მაშკულის კვალია შემორჩენილი.

შუა კოშკი ოთხსართულიანია. თაღოვანი შესასვლელი პირველი სართულის ჩრდ.-აღმ. კედელში აქვს გაჭრილი. დანარჩენი კედლები ყრუა. მეორე სართულის სამხრეთ-აღმოსავლეთ კედელში მცირე ზომის თაღოვანი სარკმელია. მეოთხე სართულს, ყოველ მხარეს, თითო მაშიკული ჰქონია (შემორჩენილია კვალი).

ქვედა, ყველაზე დაბლა (სახმრეთით) მდებარე კოშკი სამსართულიანია. შესასვლელი პირველ სართულზე სამხრეთიდან აქვს. კარი ისრული თაღითაა გადახურული. მეორე სართულის დას. და სამხრ. კედლებში თითო მცირე ზომის თაღოვანი სარკმელია. მესამე სართულის სამხრ. კედელში - ორი სათოფური. სართულის ოთხივე კედელში შემორჩენილია მაშიკულის კვალი.

*პ. კიკაჩეიშვილი.*

**349. კოშკი,** არიქ. ძ. დგას ნასოფლარის დასავლეთით, 0,5 კმ-ზე, კლდოვან შემაღლებაზე. განეკუთვნება XVII-XVIII სს. ეკუთვნოდა აბალოიძეებს.

კოშკი (6,2x5.5 მ) ხუთსართულიანია, ზემოთკენ შევიწროებული, ნაგებია ფიქლით. წყობა მშრალია. დაზიანებულია: ჩამონგრეულია სახურავი, ბოლო სართულის კედლების ზედა ნაწილები და სართულშუა გადახურვა.

პირველ სართულზე შესასვლელი სამხრეთიდანაა. კარი თაღოვანია.ჩრდილოეთ კედლის ზედა ნაწილში, შუაში, ოდნავ შვრელი პილასტრია, მის აღმოსავლეთით - ღრმა, სწორკუთხა ნიში. ამ კედლის ქვედა ნაწილს ქლდის ქანი ქმნის. მეორე სართულის აღმ. კედლის ჩრდ. ნაწილში თაღოვანი კარია გაჭრილი. ამავე კედლის სამხრ. ნაწილში და დას. კედელში თითო სწორკუთხა სარკმელია, ჩრდ. კედლის დას. კიდესთან და სამხრ. კედლის შუაში - თაღოვანი სარკმლები. სამხრეთ კედელშ, სარკმლის დასავლეთით, პარალელურწირთხლებიანი ვიწრო სათოფურია. მესამე სართულზე ჩრდ. კედლის შუაში თაღოვანი კარია, მის დასავლეთით - სწორკუთხა სარკმელი, სარკმელსა და კარს შორის - ვიწრო პარალელურწირთხლებიანი სათოფური. სამხრ. და აღმ. კედლებში ორ-ორი თაღოვანი სარკმელია. ერთი ასეთივე სარკმელი დას. კედელშიცაა. მეოთხე სართულზე, სამხრ. და აღმ. კედლებში ორ-ორი თაღოვანი სარკმელია, ხოლო ჩრდ. და დას. კედლების ღერძებზე - თითო. მეხუთე სართულის კედლების უმნიშვნელო ნაწილებია შემორჩენილი. სართულები მისადგმელი კიბით უკავშრდებოდნენ ერთმანეთს.

*ა. თოფურია.*

**350. კოშკი,** არქიტ. ძ. დგას ნასოფლარის სამხრეთ-დასავლეთით 0,6 კმ-ზე, მდ. პირიქითის ალაზნის მარცხენა ნაპირზე, კლდოვან ფერდობზე. განეკუთვნება გვიანდ. შუა საუკუნეებს.

კოშკი გეგმით კვადრატულია (4x4 მ), ოთხსართულიანი, ზემოთკენ შევიწროებული. ნაშენია ფიქლით. წყობა მშრალია. კედლები გარედან შელესილი ყოფილა. დაზიანებულია: ჩამონგრეულია სახურავი, მეოთხე სართულის კედელბის მნიშვნელოვანი ნაწილი და ხის სართულშუა გადახურვა. შესასვლელი პირველ სართულზეა, სამხრეთიდან, მიწიდან 1,8 მ სიმაღლეზე. კარი თაღოვანია.. მეორე სართულის აღმ. და სამხრ. კედლებში თითო თაღოვანი სარკმელია. მესამე სართულს სამხრეთით სამი სათოფური აქვს, ჩრდილოეთით - ერთი. მეოთხე სართულს ოთხივე მხარეს თითო მაშიკული ჰქონია.

*პ. კიკაჩეიშვილი.*

**ჭონთიო** (ნასოფლარი)

(ომალოს თემის საკრებულო)

**351. კოშკი,** არქიტ. ძ. დგას ნასოფლარის განაპირას, ჩრდილოეთით. განეკუთვნება გვიანდ. შუა საუკუნეებს.

იგი ხუთსართულიანია, ზემოთკენ შევიწროებული (ზომები პირველი სართულის დონეზე: 5,6x5.3 მ), ნაგებია ფიქლით. წყობა მშრალია. დაზიანებულია: ჩამოშლილია სართულშუა გადახურვა (შემორჩენილია კედლებიდან გამოშვერილი ფიქლის ფილები, რომელზეც კოჭები იყო გადებული).

შესასვლელი პირველ სართულზეა - სამხრეთიდან. კარი თაღოვანია. სართულის აღმ. და ჩრდ. კედლების კიდეებში თითო სათოფურია. მეორე სართულის სამხრ. კედლის შუაში ისრულთაღოვანი სარკმელია, ჩრდ. კედელში კვადრ. ფორმის ორი სათოფური. თითო სათოფურია გაჭრილი აღმ. და დას. კედლებში. მესამე და მეოთხე სართულებსაც სამხრეთით თითო თაღოვანი სარკმელი აქვთ. მესამე სართულის აღმ. და დას. კედლებში თითო სათოფურია. მეოთხე სართულის აღმ. და დას. კედლებში ორ-ორი სათოფურია, ჩრდ. კედელში კი ერთი. მეხუთე სართულის ოთხივე კედელში თითო მაღალი შიესრულთაღოვანი სარკმელია, რომელთა ქვედა ნახევარზე, გარედან, ფიქლის სამ-სამი კონსოლზე დაყრდნობილი სწორკუთხა მაშიკულია მიდგმული.

კოშკის ოთხივე ფასადზე, მაშიკულების ოდნავ ქვემოთ, ჭადრაკულად განლაგებული მცირე ზომის კვადრ. ნიშებით ორ-ორი პატარა რომბია გამოყვანილი.

კოშკს საფეხურებიანი პირამიდისებრი გადახურვა აქვს.

*ა. ქალდანი.*

**352. ციხე-სახლი,** არქიტ. ძ. მდებარეობს ნასოფლარის განაპირას, ჩრდილოეთით. აგებულია XVIII ს-ში. შენობა (6,9x6,8 მ) ხუთსართულიანია: აღმოსავლეთიდან ეკვრის გვიანდ. მინაშენი. ორივე ნაგებობა ფიქლითაა ნაშენი. ციხე-სახლს მეორე და მესამე სართულების კედლები შიგნით მიწანარევი ნაკელითაა შელესილი. დაზიანებულია: ჩამონგრეულია ციხე-სახლის მეხუთე სართულის კედლების ზედა ნაწილები და სართულშუა გადახურვა, დანგრეულია მინაშენის უმეტესი ნაწილი.

ციხე-სახლის პირველ სართულს შესასვლელი სამხრეთიდან აქვს, მიწის დონიდან 1,4 მ სიმაღლეზე. ამ სართულზე, სამხრ. კედელში, ერთი სათოფურია, აღმ. კედელში მცირე ზომის სწორკუთხა ნიში. შესასვლელი მეორე სართულზეც სამხრეთიდანაა, მიწიდან 3,25 მ სიმაღლეზე. ამავე კედელში ერთი სწორკუთხა სარკმელია. აღმ. კედელში ორი ნიშია, ხოლო ჩრდ. და დას. კედლებში - თითო-თითო. მესამე სართულზე კარი აღმოსავლეთითაა. იგი ამ სართულს აკავშირებდა მინაშენი მეორე სართულთან. ამავე კედელში საკვამლე ხვრელია. სამხრ. კედელში ორი თაღოვანი სარკმელია, დასავლეთისაში - სათოფური და ნიში, ხოლო ჩრდილოეთისაში - ნიში. მეოთხე სართულზე აღმ. კედელში კარი, სარკმელი და სათოფურია, სამხრ. კედელში - ერთი დიდი სარკმელია და ერთი ნიში. დას. კედელში ორი სათოფურია, ჩრდილოეთისაში-ერთი. პირველი სართული სამეურნეო დანიშნულების იყო, მეორე, მესამე და მეოთხე - საცხოვრებელი, მეხუთე - სათავდაცვო. სართულები მისადგემელი კიბით უკავშირდებოდნენ ერთმანეთს.

მინაშენი (4,8x4.8 მ) ორსართულიანია. პირველ სართულზე შესასვლელი აღმოსავლეთიდანაა. სამხრ. კედელში პატარა სარკმელია, ჩრდილოეთისაში - ორი ნიში. მეორე სართულზე შესასვლელი ჩრდილოეთიდანაა. ამავე კედელში ერთი ნიშია. სამხრ. კედელში შემორჩენილია კარის წირთხლი. მინაშენს საქონლის სადგომად იყენებდნენ.

*ა. ქალდანი.*

**ხარჭაშნის ღვთაების ეკლესია,** იხ. სოფ. ფიჩხოვანი, ხარჭაშნის ღვთაების ეკლესია, პართენოზ ხარჭაშნელის საგვარეულო საძვალე.

**ხახაბო**

(ომალოს თემის საკრებულო)

**353. კოშკი,** არიქტ. ძ. დგას სოფელში. კოშკი ექვსსართულიანია (6,2x5,8 მ; სიმ. 12,5 მ), ზემოთკენ ოდნავ შევიწროებული, ნაგებია იფქლით. წყობა მშრალია. დაზიანებულია: ჩამონგრეულია სახურავი და სართულშუა გადახურვა, მონგრეულია მეექვსე სართულის კედლების ზედა ნაწილი.

პირველი სართულის შესასვლელი აღმოსავლეთიდან აქვს. კარი თაღოვანია. სართულის დანარჩენი კედლები ყრუა. მეორე სართულის ჩრდ. კედელში თაღოვანი კარია, კარის გვერდით (აღმოსავლეთით) მცირე ზომის კვადრ. ხვრელი. აღმ. კედელში ერთი თაღოვანი სარკმელი და ერთი სათოფურია მოწყობილი. დანარჩენ კედლებში - თითო სათოფური. მესამე სართულის ჩრდ. კედელში თაღოვანი სარკმელი და ერთი სათოფურია. ერთი სათოფურია სამხრ. კედელშიც. აღმ. და დას. კედლები კი ორ0ორი სათოფური. მეოთხე სართულსაც ჩრდილოეთით ერთი თაღოვანი სარკმელი აქვს. სარკმლის ქვემოთ სათოფურია, დანარჩენ კედლებში ორ-ორი სათოფურია მოწყობილი. მეხუთე სართულის ოთხივე კედელი სათოფურებითაა აღჭურვილი. მეექვსე სართულს ყოველ მხარეს ფიქლის კონსოლებზე დაყრდნობილი თითო სწორკუთხა მაშიკული აქვს.

*ა. თოფურია.*

**354. საცხოვრებელი სახლი,**  არქიტ. ძ. დგას შუა სოფელში, აგებულია XIX-XX სს. მიჯნაზე, ეკუთვნოდა თედო კვესაიძეს.

სახლი ორსართულიანია, ნაგებია ფიქლით, წყობა მშრალია.

პირველი სართული გეგმით კვადრატულია (6x6 მ), შესასვლელი სამხრეთიდან აქვს. აღმ. და დას. კედლის გასწვრივ საქონლის ბაგაა. იატაკის ნაწილი ხისაა, ნაწილი - ფიქლის.

მეორე სართული გეგმით წაგრძელებული ოთხკუთხედია (5,7x10,2 მ), კაპიტ. კედლით გაყოფილია ორ არათანაბარ ნაწილად. შესასვლელი პატარა სათავსის აღმ. კედელშია გაჭრილი. სათავსები ერთმანეთს ტიხარში გაჭრილი სწორკუთხა კარით უკავშირდებიან. სამხრ. კედელში ორი სარკმელია, დასავლეთისაში - ერთი. აღმ. და დას. კედლებში თითო სათოფურია.

სართულშუა გადახურვა ხის კოჭებზეა მოწყობილი. სახურავი ფიქლისაა.

სახლს აღმოსავლეთიდან (მეორე სართულის დინეზე) სამეურნეო დანიშნულების ფარდული (4,5x5 მ) ეკვრის. ფარდული სამხრეთისკენ გახსნილია. აღმ. კედელთან, შუაში, ქვებით შემოზღუდულია ცეცხლის დასანთები ადგილი.

*ა. ქალდანი.*

**ხევისჭალა**

(საკობიანოს თემის საკრებულო)

**355. გურჯისგორის კოშკი,** არქიტ. ძ. დგას სოფლის დასავლეთით 500 მ-ზე, ტყიან ბორცვზე. განეკუთვნება განვით. შუა საუკუნეებს.

კოშკი (5,2x5,2 მ) ზურგიანია, სამსართულიანი, ზემოღკენ შევიწროებული, ნაგებია ნატეხი ქვით. წყობა ირეგულარულია. დაზიანებულია: მესამე სართულის კედლები სანახევროდ დანგრეულია, ჩამონგრეულია სართულშუა გადახურვა.

კოშკში შესასვლელი მეორე სართულზეა, სწორ კედელში, მიწის დონიდან 3 მ-ზე. კარი შიგნით სწორკუთხაა, გარედან -თაღოვანი.

პირველ სართულზე, აღმ. კედელში, ერთი სწორკუთხა სარკმელია, სამხრეთისა და დასავლეთისაში - თითო მცირე ზომის ნიში. მეორე სართულზე, ზურგის ნაწილში, სამი სწორკუთხა სარკმელია, გრძივ კედლებში - ორ-ორი ნიში. პირველი სართული ხის ძელებით ყოფილა გადახურული, მეორე სართულს კი კამაროვანი გადახურვა ჰქონია (შემორჩენილია მცირე ნაწილი). მესამე სართულის აღმ. კედელში ერთი სარკმელი ყოფილა.

*დ. ჯინჭარაძე.*

**356. ეკლესია,** არქიტ. ძ. დგას სოფლის ჩრდილოეთით 2 კმ-ზე, ბორცვზე. განეკუთვნება განვით. შუა საუკუნეებს.

ეკლესია დარბაზულია (8,2x9,4 მ). დგას ერთსართულიან ცოკოლზე. ნაგებია რიყის ქვითა და ნატეხი ქვით. ფასადების მოსაპირკეთებლად, აგრეთვე თაღებისა და პილასტრებისთვის კარგად გათლილი შირიმის ქვებია გამოყენებული.დაზიანებულია: ჩამოშლილია სახურავის საფარი, დანგრეულია სამხრ, კედლის დას. ნაწილი. მოპირკეთება მხოლოდ სამხრ. ფასადზეა შემორჩენილი.

შესასვლელი სამხრ. კედლის დას. კიდეშია გაჭრილი (შემორჩენილია აღმ. წირთხლის მცირე ნაწილი). აღმოსავლეთით მოკლე მხრებითა და მათზე დაყრდნობილი ნახევარწრიული თაღით გამოყოფილი აფსიდია, რომლის ღერძზე სარკმელია გაჭრილი. თითო სარკმელია დას. კედელში და გრძივი კედლების აღმ. ნაწილში. დას. კედელთან იატაკის ქვეშ მოწყობილ საძვალეში (მიწითაა ამოვსებული) ჩასასვლელია. დარბაზის გრძივი კედლების შუაში და დას. კუთხეებში შირიმის პროფილირებული კაპიტელით დასრულებული თითო მარტივი პილასტრია, რომლებსაც ეყრდნობა ნახევარწრიული საბჯენი თაღი. დარბაზი ცილინდრული კამარითაა გადახურული.

ეკლესიის სამხრ. კედელზე შირიმის ნათალი ქვით ნაგები პატარა კამაროვანი სათავსია (3x1 მ) მიდგმული. შიგნით, სათავსისი ჩრდ. კედელზე მიჯრით მდებარე შირიმის ორ სწორკუთხა ქვაზე, თითო რელიეფური ჯვარია გამოყვანილი.

გარედან ეკლესიის კედლები მოპირკეთებული ყოფილა სწორ, ჰორიზ. რიგებად დაწყობილი შირიმის სწორკუთხა ფილებით.

ეკლესიას ორსაფეხურიანი ლავგარდანი ჰქონია (შემორჩენილია რამდენიმე ქვა)

*თ. დვალი.*

**357. ეკლესია,** არქიტ. ძ. მდებარეობს სოფლის ჩრდილოეთ-აღმოსავლეთით 8 კმ-ზე, სამწყლებად წოდებულ ადგილზე. განეკუთვნება VIII-IX სს.

ეკლესია ორნავიანია, რომელსაც სამხრეთიდან და დასავლეთიდან ერთიანი გარშემოსავლელი ეკვრის (10,5x6,8 მ). შენობა ნაგებია სხვადასხვა ზომის ნატეხი ქვით, რიყის ქვითა და კირის დუღაბით. წყობა ირეგულარულია. კონსტრუქციის ნაწილები და შესასვლელები კარგად გათლილი შირიმის კვადრებითაა გამოყვანილი. ძლიერ დაზიანებულია: მთლიანადაა დანგრეული ჩრდ.ნავი, დანგრეულია მთავარი ნავის კამაროვანი გადახურვა და კედლების მნიშვნელოვანი ნაწილი, მთელ სიმაღლეზე განგრეულია მთავარი ნავის აფსიდი, აქა-იქ ჩამოშლილია გარშემოსავლელის კამარა. ინტერიერი ნანგრევებითა და მიწით იმდენადაა ამოვსებული, რომ ზოგ ადგილას კედლის კვალიც კი აღარ ჩანს. ეკლესიის შემორჩენილი კედლები მცენარეულობითაა დაფარული.

ბაზილიკის მთავარი ნავის ორივე შესასვლელი გარშემოსავლელიდანაა, სამხრეთიდან (ამოშენებულია) და დასავლეთიდან. აღმოსავლეთით ნალისებრი აფსიდია, რომლის გვერდებში თითო სწორკუთხა ნიშია. კედლების შემორჩენილ ნაწილებში სარკმლების კვალი არ ჩანს. აფსიდის სამხრ. მხართან, სამხრ. კედელში, შირიმით მოპირკეთებული და ბრტყლად გადახურული კარია, რომელიც მთავარ ნავს აფსიდის სამხრეთით მდებარე პატარა სწორკუთხა სათავსთან (სადიაკვნესთან) აკავშირებს. სათავსი განათებული იყო აღმ. კედელში გაჭრილი სარკმლით (შემორჩენილია კვალი). ჩრდ. კედელში მცირე ზომის სწორკუთხა ნიშია. სათავსი ცილინდრული კამარით ყოფილა გადახურული, რომლისგანაც დასავლეთის მცირე ნაწილი შემორჩა.

გარშემოსავლელის ორივე ნაწილი შესაბამის მხარეს თითო ფართო თაღითაა გახსნილი. დას. თარის უმეტესი ნაწილი მიწითაა დაფარული. ამჟამად ნაწილები ერთმანეთისგან გამიჯნულია მათ საზღვარზე მოგვიანებით ამოყვანილი სქელი კედლით.

*თ. დვალი.*

**358. ეკლესია,** არქიტ. ძ. მდებარეობს სოფლის ჩრდილოეთით 500 მ-ზე, ქაჩალაურის ციხის დასავლეთით.

ეკლესია დარბაზული ყოფილა. შემორჩენილია აღმ. ნაწილის ნაშთი და დას. კედლის ნაწილი (სიმ. 1მ). შენობა ნაგები ყოფილა შირიმის კათლილი კვადრებით, წყობაში გამოყენებული ყოფილა ქვიშაქვის ლოდებიც.

*პ. კიკაჩეიშვილი.*

**359. ეკლესია,** არქიტ. ძ. მდებარეობს სოფლის განაპირას, ჩრდილოეთით, პატარა კორომში.

ეკლესია მთლიანადაა დანგრეული. შემორჩენილია ჩრდ. კედლის ნაწილი (სიმ. 1,3-1,5 მ), რომელსაც ჩრდილოეთიდან მიშენებული აქვს კედელი (მინაშენის კედელი?). ძეგლი ნაგები ყოფილა რიყის ქვიტ, ნატეხი ქვითა და კირის დუღაბით.

*პ. კიკაჩეიშვილი.*

**360. ეკლესია,** არქიტ. ძ. მდებარეობს სოფლის სამხრეთით 300 მ-ზე, ვეძად წოდებულ ადგილზე, კორომში.

ძეგლი, როგორც ჩანს, სამეკლესიანი ბაზილიკა ყოფილა. შემორჩენილია: შუა ეკლესიის აფისიდისა და აღმ. კედლის ნაშთი და სამხრ. ეკლესიის სამხრ. კედლის საძირკვლის მცირე ნაწილი. შენობა ნაგები ყოფილა რიყის ქვით, ნატეხი ქვითა და კირის დუღაბით.

*პ. კიკაჩეიშვილი.*

**361. კოშკი,** არქიტ. ძ. დგას სოფლის ჩრდილოეთ-აღმოსავლეთით 8 კმ-ზე, სამწყლებად წოდებულ ადგილზე. განეკუთვნება გვიანდ. შუა საუკუნეებს.

კოშკი გეგმით სწორკუთხაა (5,2x4,8 მ), ზემოთკენ შევიწროებული. ნაგებია ნატეხი ქვით. დაზიანებულია. შემორჩენილია სამი სართული.

შესასვლელი პირველ სართულზეა, სამხრეთიდან. კარი თარაზულადაა გადახურული. დანარჩენს სართულებზე, სამხრეთით, თითო სწორკუთხა სარკმელია. სართულშუა გადახურვები ხის კოჭებზე ყოფილა გამართული. შემორჩენილია კოჭების საყრდენი ბუდეები.

*პ. კიკაჩეიშვილი.*

**362. კირტანიძეულის წმ. მარინეს ეკლესია,** კომპლექსი, არქიტ. ძ. მდებარეობს სოფლის ჩრდილოეთ-დასავლეთით 2,5 კმ-ზე.

კომპლექსში შედის: წმ. მარინეს ეკლესია, კოშკი და გალავანი. ეკლესია XII-XIII სს-ით თარიღდება, კოშკი და გალავანი - გვიანდ. შუა საუკუნეებით.

1980 წ. ძეგლზე სარესტავრაციო სამუშაოები ჩაატარა სპე. სამეცნ.-სარესტ. საწ. გაერთიანებამ (რესტავრაციის პროექტის ავტორი., არქიტ. დ. ჭიკაიძე). მცენარეებისაგან გაიწმინდა და გამაგრდა ეკლესიის, კოშკისა და გალავნის კედლები, აღდგა ეკლესიის საპირე წყობის ჩამოშლილი ნაწილები და ლავგარდანი, განახლდა ეკლესიის სარკმლებისა და ჩრდ. შესასვლელის მოპირკეთება, ეკლესია გადაიხურა კრამიტით.

ეკლესია (10x6,7 მ) დარბაზულია, ნაგებია კარგად გათლილი, მოყვითალო შირიმის კვადრებით.

ეკლესიას შესასვლელი დასავლეთიდან და ჩრდილოეთიდან აქვს. ორივე კარი შიგნით თაღოვანია, გარედან კი ბრტყლადაა გადახურული. აღმოსავლეთით, პილასტრებით გამოყოფილი არეწესიერი ნახევარწრის ფორმის ღრმა აფსიდია, აფსიდის ღერძზე - თაღოვანი სარკმელი, რომლის ორივე მხარეს თითო მაღალი, გეგმით ნახევარწრიული თაღოვანი ნიშია. სარკმლის ზემოთ, ერთმანეთთან ახლოს, ორი პატარა, შიგნით თაღოვანი, გარედან მრგვალი სარკმელია. საკურთხეველი გადახურულია წესიერი ფორმის კონქით, რომლის ორსაფეხურიან თაღს ნახეავრწრიული ფორმა აქვს. ნახევარწრიულია კამარაც. დარბაზის გრძივი კედლების შუაში თითო ვიწრო პილასტრია, რომლებსაც ეყრდნობა კამარის ორსაფეხურიანი საბჯენი თაღი. დას. კუთხის პილასტრებზე კედლის მიმდებარე ორსაფეხურიანი საბჯენი თაღია გადაყვანილი. ყველა თაღი ქუსლებთან შირიმის რთულპროფილიანი იმპოსტებია. გრძივ კედლებზე, პილასტრებს შორის არეებში, დასრულებულია კონსოლებზე დაყრდნობილი ნახევარწრიული თაღებით. დარბაზის დას., სამხრ. და ჩრდ. კედლებში თითო თაღოვანი სარკმელია.

აღმ. ფასადზე ჯვარ-სარკმლის კომპოზიციაა განთავსებული. საკურთხევლის თაღოვან სარკმელს შემოვლებული აქვს ოთხი ლილვისგან შედგენილი ჩარჩო, რომლისგანაც ერთ-ერთი (შიგნიდან მეორე) ურთიერთმკვეთრი ხაზებითაა გაფორმებული. ჩარჩოს გარეთა ორი ლილვი ებმის , სარკმლის ზემოთ მდებარე რელიეფური ჯვრის ჩარჩოს. ჯვრის სამი მკლავი და ქვედა მკლვავის ზედა ნახევარი რვიანების მსგავსი ორნამენტითაა შემკული, ხოლო ქვედა მკლავის ქვედა ნახევარი - ღეროზე ჩამოცმული რგოლებით. ჯვრის ქვედა მკლავის გვერდით (სამხრეთით) ორსტრიქონიანი ასომთ. წარწერაა ,,წ(მიდა)ო მ(ა)რ(ი)ნე, მ(ე)ოხ ეყ(ა)ვ კ(ა)ხ(ე)თსა“. წარწერის ქვემოთ, მკლავის ძირის დონეზე, გვერდებზე, თითო მრგვალი სარკმელია. ორივე სარკმელი ერთ ქვაშია გამოკვეთილი და ირგვლივ წრიული ჩარჩო ევლებათ, ღიობში კი ტოლმკლავა, ბოლოებგაფართოებული ჯვარია გამოყვანილი. საკურთხევლის სარკმლის ძირის დონეზე, ორივე მხარეს, ორსაფეხურიან ბაზისზე დაყრდნობილი თითო პატარა რელიეფური ჯვარია, სარკმლის თაღის მარცხ. მხარეს კი, ერთ დონეზე, სამი პატარა რგოლია განლაგებული, რომელთაგანაც განაპირა მარცხენაზე, რელიეფური თაღში ჩასმული მცირე ჯვარია დადგმული.

დას. ფასადი თითქმის თავდაპირველი სახითაა მოღწეული. შესასვლელს ევლება ოთხი ლილვისგან შედგენილი სწორკუთხა ჩარჩო, რომლის გარეთა ორი ლილვი, კარის თავზე, შეჯგუფებულია, მიემართება ზემოთ და ებმის სარკმლის თაღოვან ჩარჩოს. იგი შედგენილია შეწყვილებულ ლილვებს შორის მოქცეული ამოზნექილი ზედაპირით, რომელიც შემკულია რვიანების მსგავსი ორნამენტით. სარკმლის მოჩარჩოებაზე დადგმულია მცირე ზომის რელიეფური ჯვარი, რომლის ორივე მხარეს თითო ხვიაა.

სამხრ. და ჩრდ. ფასადების შუა ნაწილში ლილვებით მოჩარჩოებული თითო თაღოვანი სარკმელია. ჩრდ. სარკმლის ქვემოთ სწორკუთხა კარია, რომელსაც ლილვებით შედგენილი ჩარჩო ევლებოდა.

ეკლესიის შირიმის ლავგარდნის პროფილს შეადგენს თარო, გეომეტრიული ორნამენტით შემკული წრეთარგი და ლილვი.

კოშკი (9,5x9,5 მ) გეგმით კვადრატულია. ნაგებია რიყის ქვით. მისი სამხრ. კედელი გალავანშია ჩართული, დანარჩენი ნაწილი კი ეზოშია მოქცეული. შემორჩენილია ორი სართული. შესასვლელი პირველ სართულზეა, ჩრდ. კედლის ღერძზე, მიწის დონიდან 4,3 მ სიმაღლეზე. კარი შიგნით სწორკუთხაა, გარედან - თაღოვანი. სართულის დას. კედელში, სათოფურებიანი ორი მოზრდილი ნიშია. სართულის შუაში მდგარ ოთხკუთხა ბურჯიდან ოთხივე კედელზე გადაყვანილია ნახევარწრიული კამარა. სამხრეთ-დასავლეთ კუთხეში ჩანს მეორე სართულზე ასასვლელი კიბის კვალი. მეორე სართულზე შემოჩენილია შუაში მდგარი სწორკუთხა ბურჯის ქვედა ნახევარი. სართულის ოთხივე კედელში გაჭრილია თითო სწორკუთხა სარკმელი.

გალავანი ტეხილი ფორმისაა. ნაგებია რიყის ქვითა და ნატეხი ქვით. შემორჩენილია ნაწილობრივ. შესასვლელი აღმოსავლეთიდან აქვს.

*თ. დვალი.*

*ბიბლ.: 447ბ.*

**363. ნამოსახლარი,** არქიტ. ძ. მდებარეობს სოფლის ჩრდილოეთ-დასავლეთით, 2,5 კმ-ზე, სასახლეებად წოდებულ ადგილზე. განეკუთვნება განვით. შუა საუკუნეებს.

შემორჩენილია ნატეხი ქვით ნაგები ორი შენობა. ორივე ძლიერ დაზიანებულია: ერთ-ერთი შენობა ორსართულიანია. მის სამხრ. და დას. კედლებში სამ-სამი თაღოვანი სარკმელია, ხოლო აღმ. კედელში - ორი. მეორე შენობა უფრო დიდია. მასში სამი ოთახია.

*რ. რამიშვილი, ბ. ჯორნებაძე.*

*ბიბლ.: 404.*

**364. ქაჩალაურის ციხე,** კომპლექსი, არქიტ., მონუმ., ხელოვნების ძ. მდებარეობს სოფლის ჩრდილოეთ-დასავლეთით 400 მ-ზე, ტყიან ბორცვზე.

კომპლექსში შედის ეკლესია, ნანგრევებად ქცეული რამდენიმე ნაგებობა და კოშკებიანი გალავანი.

ეკლესია ორნავიანია (9x5,2 მ). განეკუთვნება VIII-IX სს. ნაგებია ნატეხი ქვით. წყობა ირეგულარულია. ეკლესიის შიდა სივრცეს მთავარი და მასზე რამდენადმე მოკლე ჩრდ. ნავი ქმნის, რომლებიც ერთმანეთისაგან გამიჯნულია ოთხკუთხა ბურჯზე დაყრდნობილი ორი ფართო თაღით. ორივე თაღი მთავარი ნავის მხარეს ორსაფეხურიანია. აღმ. თაღი დას. თაღთან შედარებით ვიწროა, ნალისებრი. დას. თაღი წვერში შეტეხილია. ორივე თაღის ქუსლებთან გამოყოფილია თაროსებრი იმპოსტები.

ერთადერთი შესასვლელი ჩრდ. ნავის ჩრდ. კედელშია. კარის გადახურვა ჩამონგრეული აქვს და მისი ფორმა არ დგინდება.

მთავარი ნავი ვიწროა და საგრძნობლადაა წაგრძელებული აღმ-დასავლეთის მიმართულებით (სიგრ. 8,3 მ; სიგ. 2 მ; სიმ. კამარის წვერომდე 5,3 მ). აღმოსავლეთით ნალისებრი აფსიდია, რომლის ღერძზე გაჭრილია ნალისებრი თაღით გადახურული სარკმელი. სარკმლის ორივე მხარეს, თითო სწორკუთხა ნიშია. სამხრ. ნიში სარკმლის ძირის დონეზეა, ჩრდილოეთისა - კონქის ქუსლის დონეზე. ამ ნიშების დონეზე, ჩრდ. კედლის აღმ. კიდესთან, თითო სწორკუთხა ნიშია. აფსიდშიქვით ნაშენი კუბური ფორმის ტრაპეზი დგას. აფსიდი გადახურულია წესიერი ფორმის კონქით, რომლის ნახევარწრიული თაღი თაროსებრ იმპოსტებს ეყრდნობა. აფსიდის წინ 1 მ-ზე, შემორჩენილია კანკელის მცირე ნაწილი. სამხრ. კედელზე ორი ორსაფეხურიანი ყრუ თაღია. თაღები ნალისებრი ფორმისაა და დაყრნობილია მათ შორის მოქცეულ ორსაფეხურიან პილასტრზე. კედლის აღმ. კიდეში ნალისებრი თაღით გადახურული განიერი სარკმელია, რომლის ნაწილში აფსიდშია შეჭრილი. კამარა ნახევარწრიულია, ეყრდნობა ორ საბჯენ თაღს, თაღებში - შეკიდულ პილასტრებს. მათგან ერთი ნავის შუაშია, მეორე - დას. კედელთან.

ჩრდ. ნავი მთავარ ნავზე ორჯერ უფრო ვიწროა. ნავის აღმ. კედელში ერთი პატარა ნიშია. ჩრდილოეთისაში - ორი პატარა სარკმელი. ორივე სარკმელს ნალისებრი თაღი აქვს. დას. სარკმელი მოგვიანებით მიშენებულ ჩრდ. სათავსში გადის. მოგვიანებით შესასვლელისათვის ნავის მხრიდან თავმომრგვალებული სქელი კედელი მიუშენებიათ, რომელიც ვიწრო და მაღალი თაღოვანი გასასვლელია დატანებული.

ჩრდ. ფასადზე შემორჩენილია ნატეხი ქვის ორსაფეხურიანი ლავგარდანი.

ეკლ. გადახურულია ცალკალთა სახურავით, რომელიც სამხრ. ჩრდილოეთის მიმართულებითაა დახრილი.

ეკლესიას ჩრდილოეთიდან ნატეხი ქვით ნაგები, გეგმით სწორკუთხა სათავსი (4,8x4,3 მ) ეკვრის. სათავსის გარეთა კუთხეები, შესასვლელი, სარკმელი და დას. ფასადი მოპირკეთებულია შირიმით. შესასვლელი დას. კედლის ჩრდ. კიდეშია. კარი გარედან თაღოვანი ყოფილა (შემორჩენილია ჩრდ. ქუსლის წყობა), შიგნით - სწორკუთხაა. სათავსის ჩრდ. და აღმ. კედლებში თითო სწორკუთხა სარკმელია. ჩრდ. სარკმელი აღმოსავლეთისაზე თითქმის ორჯერ უფრო მაღალია. აღმ. კედელს, მთელ სიგრძეზე, საფეხური გასდევს (სიგ. 0,3 მ). სათავსი გადახურულია ცილინდრული კამარით, რომლის ღერძი ჩრდ. კედლის პერპენდიკულარულია.

სათავსი შიგნით შელესილი და მოხატული ყოფილა. კამარის აღმ. ნაწილში შემორჩენილია ფიგურების ტერფები ძვირფასი ქვით შემკული სამოსის ქვედა ნაწილი, ქვემოთ, აღმ. კედლის სამხრ. ნაწილში - ცხენოსანი მეომრის გამოსახულების ფრაგმენტები.

ჩრდ. კედლის აღმ. მონაკვეთზე, ზემოთ, გამოსახულია ღვთისმშობელი ყრმით. ღვთისმშობლის გამოსახულება დიდია. ყრმის ფიგურა სამი მეოთხედითაა მოცემული. იგი ერთი ხელით აკურთხებს, მეორეში გრაგნილი უჭირავს. ღვთისმშობელს მარცხენა ხელი ყრმის მხარეზე უდევს, მარჯვენა ხელის დიდი მტევანი კი - მის ბარძაყზე. ღვთისმშობლის ყვითელ შარავანდზე გამოსახულია მარგალიტები და მოწითალო-ყავისფერი ძვირფასი ქვები. ღვთისმშობლი წინ, ოდნავ ქვევით, მარტვილი ქალის გამოსახულებაა. მარტვილს მარცხენა ხელის გაშლილი მტევანი მკერდის წინ უჭირავს, მარჯვენა ხელში კი თეთრი ჯვარი უკავია. ქვემოთ ცხენოსანი წმ. მეომრის ფიგურის ნაშთები გაირჩევა.

ჩრდ. კედლის დას. ნაწილში, ზემოთ, შემორჩენილია ნათლისღების ფრაგმენტები - მაცხოვრის გამოსახულება და მის გარშემო პარალელურად განლაგებულინ დიდი თევზები. ქვემოთ ფრონტალურად გამოსახული წმინდანის (მამაკაცი) სახის ნაწილიღა ჩანს. ამავე კედლის სარკმლის წირთხლზე მცენარეული ორნამენტია: აღმ. წირთხლზე - ფოთოლი, დასავლეთისაზე - ღერო. სარკმლის თავზე კელდის მონაკვეთი შემკულია გეომეტრიული მოტივებით.

კამარის დას. ნაწილში ორი წმინდანის მთლიანი გამოსახულებაა.

წმინდანთა სახელ და ყელი დაფარულია სქემატური ვარდისფერი ზოლებით. ნიკაპზე ამავე ფერის ხაზით შემოფარგლული წრეა, ბაგეების კუთხეებში - მოკლე ხაზოვანი შტრიხები. წმინდანთა სახეების ზოგადი ნიშნებია დიდი თვალები, მშვილდისებრი წარბები, გრძელი, ბოლოებში გაგანიერებული ცხვირი, სწორი ხაზით აღნიშნული ბაგეები. ახასიათებთ უშუალო გამომსახველობა. ტანსაცმლის ნაკეცთა ნახატი ორნამენტული ხასიათისაა. მოხატულობის კოლორიტი ნათელი და თბილია (ოქროსფერი ოქრა, ღია ვარდისფერი, მოწითალო-ყავისფერი, თეთრი).მხატვრობა ,,ხალხური“ ჯგუფის ძეგლებს განეკუთვნება და გვიანდ. შუა საუკუნეებშია შესრულებული.

სათავსს კრამიტს ორფერდა სახურავი აქვს.

ეკლესიას აღმოსავლეთიდან და სამხრეთიდან მოგვიანებით აგებული გალავნის კედლები ეკვრის, რომელიც ეკლესიის ფასადებს მთლიანად ფარავს.

გალავანი (სიგრძე აღმ. - დას. ღერძზე 70 მ, სიგ. 60 მ) ბორცვის თავს გასდევს. ნაგებია ნატეხი ქვითა და კირის ხსნარით. კედლის ზედაპირი ბათქაშითაა მოსწორებული. შემორჩენილია გალავნის ჩრდ. და სამხრ. კედლების ნაწილები (სიმ. 7-7,5 მ). ჩრდ. კედელი მოგვიანებით გაუსქელებიათ (სისქე ფუძესთან 2,5 მ), სამხრ. კედლის დას. ნაწილი კი, ნახევარწრიული კონტრფორსითაა გამაგრებული. გალავანში ორი კოშკია ჩართული. ჩრდ.-დას. კუთხის კოშკი გეგმით კვადრატულია (6x6 მ) და სანახევროდ გალავნის გარეთაა გასული. შემორჩენილია აღმ., დას. და ჩრდ. კედლები (სიმ. 4,7 მ). პირველ სართულზე ორი პატარა ნიშია. სართულშუა გადახურვა ხის ყოფილა. მეორე კოშკის დას. და სამხრ. კედლების უმნიშვნელო ნაწილებიღაა შემორჩენილი.

*ფ. დევდარიანი, თ. დვალი,*

*მ. ჭელიძე.*

*ბიბლ.: 396: 13.*

**365. ციხე,** არქიტ. ძ. მდებარეობს სოფლის ჩრდილოეთ-აღმოსავლეთით 8 კმ-ზე, სამწყლებად წოდებულ ადგილზე.

ძეგლი ამჟამად ნანგრევებადაა ქცეული. კედლების ნაშთები მიწითა და ხშირი მცენარეულობით ისეა დაფარული, რომ ძეგლის გეგმის კონფიგურაციის ზუსტად დადგენა, გათხრა-გასუფთავების გარეშე შეუძლებელია. ციხე ნაშენი ყოფილა რიყის ქვითა და კირის დურაბით.

*პ. კიკაჩეიშვილი.*

**ხისო**

(ომალოს თემის საკრებულო)

**366. კოშკი,** ძველციხე, არქიტ. ძ. დგას სოფლის ჩრდ.-აღმ.-ით 3,5 კმ-ზე, ხისო-ომალოს გზის მარცხენა მხარეს, კლდეზე. თარიღდება გვიანდ. შუა საუკუნეებით.

კოშკი გეგმით ოთხკუთხაა (4,9x4,1 მ), ზემოთკენ შევიწროებული. ნაშენია ფიქლით. წყობა მშრალია. დაზიანებულია: ჩამონგრეულია სახურავი და სართულშუა გადახურვა, მონგრეულია IV სართულის კედლების ზედა ნაწილი.

პირველ სართულზე შესასვლელი დასავლეთიდანაა. კარი თაღოვანია. სამხრ. კედელში ირიბად გაჭრილი ორი სათოფურია, აღმ. კედლის სამხრ. კიდეში - ერთი სათოფური. მეორე სართულის ჩრდ. კედელში თაღოვანი კარია. აღმ. კედელში გაჭრილია სამი სათოფური, დას. კედელში - ერთი. სამხრ. კედელში გეგმით ოვალური ორი ნიშია. მესამე სართულის ოთხივე კედელში სხვადასხვა ფორმისა და რაოდენობის სათოფურებია. მეოთხე სართულს, ყოველ მხარეს, თითო მაშიკული ჰქონია.

კოშკის ჩრდილოეთ-აღმოსავლეთ კუთხეზე მიყრდნობილია კედელი (სიგრ. 7 მ; სიმ. 2,5 მ), რომელშიც მოწყობილია სწორკუთხა კარი და სხვადასხვა დონეზე განლაგებული ხუთი სათოფური.

*ა. ქალდანი.*

*ბიბლ.: 71ა: 211.*

**ხოკერაანთ ნასახლარი,**  იხ. სოფ. მაღრაანი, სასახლე.

**ხორბალო**

(ზემო ალვანის თემის საკრებულო)

**367. ბახტრიონის ეკლესია,** არქიტ. ძ. დგას სოფლის სამხრ.-აღმ.-ით 2,5 კმ-ზე. აგებულია XIX ს-ში.

ეკლესია დარბაზულია (13,2x6,5 მ), ნაგებია რიყის ქვითა და კვადრ. აგურის (22x22x4 სმ) რიგების მონაცვლეობით. კელდები შიგნით და გარეთ შელესილი და შეთეთრებულია. შესასვლელი დასავლეთიდან (მთავარი) და ჩრდილოეთიდანაა. დას. კარი ორივე მხრიდან თარაზულადაა გადახურული. ჩრდილოეთისა შიგნით სწორკუთხაა, გარედან თაღოვანი. აღმოსავლეთით დარბაზისაგან ფართო მხრებით გამოყოფილი ნახევარწრიული შვერილი აფსიდია. აფსიდში ორი მაღალი თაღოვანი სარკმელი და სამი ნიშია (ერთი - სამხრეთით, ორი - ჩრდილოეთით). საკურთხევლის შუაში სწორკუთხა ტრაპეზის ნაწილია შემორჩენილი. დარბაზის გძრივ კედლებზე ორი წყვილი პილასტრია, რომლებსაც კამარის საბჯენი თაღები ეყრდნობა. პილასტრებს შორის , კედლის საფეხურით შეღრმავებული ნაწილები დასრულებულია ნახევარწრიული თაღით. ჩრდ. კედელში გაჭრილია ორი მაღალი თაღოვანი სარკმელი, სამხრეთისაში - სამი.

გარედან საკურთხევლის ნახევარწრიული შვერილის ღერძზე ერთი ცრუ სარკმელია. ფასადების კიდეებში, მარტივი კაპიტელით დასრულებული თითო სადა პილასტრია, გრძივ კედლებში დამატებით - კიდევ ორ-ორი პილასტრი. სარკმლები შეისრული თაღითაა გადახურული და დასრულებულია შეისრული ფორმის რელიეფური თავსართით. დას. შესასვლელს განიერი თაღოვანი საპირე ევლება. კარის ზემოთ, ფრონტონის არეში, შეღრმავებული, ტოლმკლავა ჯვარია გამოსახული.

დას. ფრონტონის წვერზე გეგმით კვადრატული, ოთხივე მხარეს თაღებით გახსნილი, აგურის ვიწრო სამრეკლოა დადგმული. თაღები კუთხის სწორკუთხა ბურჯებზეა გადაყვანილი, მ. შ. დასავლეთის ორივე ბურჯი ეყრდნობა ეკლესიის საფეხუროვან ლავგარდანს. ეკლესია დგას ერთსაფეხურიან ცოკოლზე, გადახურულია ღარიანი კრამიტით.

*თ. დვალი.*

**368. ეკლესია,** არქიტ. ძ. დგას სოფლის განაპირას, აღმოსავლეთით, სასაფლაოზე. განეკუთვნება გვიანდ. შუა საუკუნეებს.

ეკლესია დარბაზულია (5,5x4 მ), ნაგებია ნატეხი ქვით. შემორჩენილია მხოლოდ დას. და ჩრდ. კედლებისა და საკურთხევლის ნაწილი. შესასვლელი სამხრეთიდან ჰქონია. აღმოსავლეთით ნახევარწრიული აფსიდია, რომელიც ნატეხი ქვით ნაწყობი კონქით იყო გადახურული (შემორჩენილია ქუსლის წყობის ნაწილი). საკურთხეველში ერთი ფართო თაღოვანი სარკმელი და ორი სწორკუთხა ნიშია. სარკმლის ხვრელობი გარეთკენ მკვეთრად მაღლდება დარბაზის დას. და ჩრდ. კედლებში თითო სარკმელია, რომლებსაც გადახურვა ჩამონგრეული აქვთ.

*თ. დვალი.*

**369. ეკლესია,**  არქიტ. ძ. დგას ახმეტა-ალვანის გზის მარცხენა მხარეს 60 მ-ზე. განეკუთვნება გვიანდ. შუა საუკუნეებს.

ძეგლი შედგება მცირე ზომის დარბაზული ეკლესიისა და მასზე სამხრეთიდან მოგვიანებით მიშენებული სათავსისაგან. ეკლესია ნაგებია რიყის ქვით. წყობა ირეგულარულია. კედლები შიგნით და გარედან შელესილია. მინაშენის კედლების ქვედა ნაწილი და კუთხეები ნატეხი ქვითაა ნაგები, დანარჩენი - რიყის ქვით. გვიანდ. შეკეთების დროს აგურიც უხმაურიათ.

ეკლესია უაფსიდოა და აღმოსავლეთით სწორი კედლითაა დასრულებული (5,8x4 მ). შესასვლელი დასავლეთიდანაა. კარი შიგნით ხის ძელებითაა გადახურული - თარაზულად, გარედან თაღოვანია. ეკლესიის აღმ. და დას. კედლებში თითო სარკმელია. აღმ. სარკმლის ქვემოთ, კედელზე, ქვით ნაგები ოთხწახნაგა ტრაპეზია მიდგმული. ჩრდილოეთ-აღმოსავლეთ კუთხეში მეორე ტრაპეზის ნაშთია. იგი, როგორც ჩანს, სამკვეთლოდ გამოიყენებოდა.

ეკლესიის გრძივ კედლებზე თითო სწორკუთხა ნიშია. სამხრ. ნიშის ადგილას მოგვიანებით გაუჭრიათ სამხრ. მინაშენში გასასვლელი. შიგნით ეკლესია გადახურულია ამორფული ფორმის სხმული კამარით (გვიანდელია).

ეკლესიას აგურის საფეხუროვანი ლავგარდანი აქვს.

მინაშენი (3,6x3 მ) ეკლესიაზე რამდენადმე მოკლეა. შესასვლელი დასავლეთიდან აქვს. კარი გარედან არაწესიერი ფორმის ქვითაა გადახურული. აღმ. და სამხრ. კედლებში თითო ბრტყლად გადახურული სარკმელია. მინაშენი გადახურულია დადაბლებული პროპორციების სხმული გუმბათოვანი კამარით, რომლის წვერიც ოდნავ შემაღლებულია. კამარის წყობაში, ოთხივე კუთხის თავზე, ერთრიგად დაწყობილი მცირე ზომის ნატეხი ქვით გამოყვანილია თითო თაღი.

მინაშენს რიყის ქვის ცოკოლი აქვს. ფასადზე, შესასვლელის სამხრეთით მცირე შეღრმავებაა.

*თ. დვალი.*

**370. თამარის ციხე,** არქიტ. ძ. დგას სოფლის სამხრეთ-აღმოსავლეთით, პატარა შემაღლებაზე. შემორჩენილია რიყის ქვით ნაგები ერთი სწორი კედელი (სიგრ. 7-8 მ, სიმ. 1,7 მ).

*თ. დვალი.*

**371. კოშკი,** არქიტ. ძ. მდებარეობს სოფლის აღმოსავლეთით 2 კმ-ზე, მინდორში. განეკუთვნება გვიანდ. შუა საუკუნეებს.

კოშკი გეგმით კვადრატულია (7,3x6,9 მ), ნაგებია საშუალო ზომის რიყის ქვითა და კირის დუღაბით. კედლები შიგნიდან შელესილი ყოფილა. შემორჩენილია მხოლოდ პირველი სართულის კედლები (სიმ. 2,3-2,7 მ). შესასვლელი (შემორჩენილია წირთხლების მცირე ნაწილი) სამხრეთიდან ჰქონია.

*თ. დვალი.*

**372. მუნის საყდარი,** არქიტ. ძ. დგას ახმეტა-ალვნის გზის მარცხ. მხარეს. მაღლობზე, გზიდან 100 მ-ზე. განეკუთვნება გვიანდ. შუა საუკუნეებს.

ძეგლის გეგმის სწორკუთხედში (7,3x6,5 მ) დარბაზული ეკლესია და სამხრეთის მინაშენია ჩაწერილი. ნაგებია ნატეხი ქვით. წყობა ირეგულარულია. ეკლესია ძლიერ დაზიანებულია: ჩამონგრეულია კამარა, კონქი და კედლების ზედა ნაწილები, თითქმის მთლიანადაა დანგრეული მინაშენი, ფასადებზე ჩამოჩვენილია საპირე ქვების დიდი ნაწილი.

ეკლესიაში შესასვლელი სამხრეთიდან, მინაშენიდანაა. კარი მინაშენის მხრიდან მოზრდილი ქვით ყოფილა გადახურული - თარაზულად, შიგნით კი თაღოვანია. თაღის მალი კარის ღიობზე ოდნავ განიერია, რის გამოც ქუსლის დონეზემცირე საფეხურებს ქმნის. აღმოსავლეთით ნახევარწრიული აფსიდია, რომლის ღერძზეც ბრტყლად გადახურული სარკმელია გაჭრილი. სარკმლის ორივე მხარეს თითო სწორკუთხა ნიშია. სამხრ. კედელში შემორჩენილია ერთ დონეზე განლაგებული ორი სარკმლის ქვედა ნაწილი.

მინაშენში შესასვლელი სამხრეთიდანაა (შემორჩენილია მხოლოდ აღმ. წირთხლი). აღმოსავლეთით ნახევარწრიული აფსიდია. მნაშენი გადახურული ყოფილა ერთიანი კამარით, რომლის ქუსლის ნაშთი ეკლესიის სამხრ. კედლებზე შემორჩა.

*თ. დვალი.*

**373. ღვთისმშობლის ეკლესია,** არქიტ. ძ. დგას სოფლის ჩრდილოეთ-აღმოსავლეთით, 2,5 კმ-ზე, ტყეში. განეკუთვნება გვიანდ. შუა საუკუნეებს.

ეკლესია დარბაზულია (5,5x4,7 მ), უაფსიდო. ნაგებია სხვადასხვა ზომის ნატეხი ქვითა და რიყის ქვით. საფასადო წყობაში რიგების სწორხაზოვნება მეტ-ნაკლებადაა დაცული. შიგნით კედლები შელესილია. ძლიერ დაზიანებულია: სახურავზე აყრილია საფარი, ფასადებზე აქა-იქ საპირე წყობა ჩამოშლილია.

შესასვლელი დას. კედლის სამხრ. ნაწილშია. კარი სწორკუთხაა. ეკლესიის ოთხივე კედელში თითო სწორკუთხა სარკმელია. სამხრ. და ჩრდ. კედლების აღმ. ნაწილში - თითო სწორკუთხა ნიში. შიგნით ეკლესია ცილინდრული კამარითაა გადახურული.

*თ. დვალი.*

**374. ღვთისმშობლის ეკლესია,** არქიტ. ძ. დგას სოფლის აღმოსავლეთით, 1,5 კმ-ზე, მინდორში. განეკუთვნება გვიანდ. შუა საუკუნეებს.

ეკლესია დარბაზულია (5,4x3,5 მ), ნაგებია რიყის ქვითა და კირის დუღაბით. ძლიერ დაზიანებულია: ჩამოშლილია გადახურვა, დანგრეულია კედლების მნიშვნელოვანი ნაწილი. შენობა ტითქმის მთლიანად, ხეებითა და ბუჩქებითაა დაფარული.

შესასვლელი ეკლესიას სამხრეთიდან ჰქონია. აღმოსავლეთით, ნახევარწრიული აფსიდის რერძზე, ფართო თაღოვანი სარკმელია, რომლის ორივე მხარეს თითო კვადრ. ნიშია. აფსიდში დგას კუბური ფორმის ტრაპეზი. აფსიდი გადახურული ყოფილა კონქით, რომლისგანაც მხოლოდ მცირე ნაწილი შემორჩა. დარბაზის დას. და ჩრდ. კედლებში თითო სარკმლის კვალია შემორჩენილი.

*თ. დვალი.*

**375. ციხისჯვრის ეკლესია,** არქიტ. ძ. დგას სოფლის დასავლეთით 2 კმ-ზე, ტყიან მთაზე. განეკუთვნება გვიანდ. შუა საუკუნეებს.

ძეგლი შედგება ეკლესიისა და მასზე მოგვიანებით მიშენებული სამრეკლოსაგან. ეკლესია და სამრეკლოს პირველი სართული ნატეხი ქვითაა ნაგები, სამრეკლოს მეორე სართული - აგურით. ეკლესიის ფასადებზე წყობაშ აქა-იქ შირიმის მოზრდილი ქვებია ჩართული. ძეგლი დაზიანებულია: ორივე ნაგებობის სახურავის საფარი ჩამოშლილია, ეკლესიის სახურავზე მცენარეებია ამოსული.

ეკლესია დარბაზულია (6,5x4,2 მ ). შესასვლელი დასავლეთიდან აქვს - კედლის სამხრეთ ნაწილში. აღმოსავლეთით ნახევარწრიული აფსიდია, რომლის ღერძზე ერთი სწორკუთხა სარკმელია. საკურთხეველში ორი მცირე ნიში და ორი სამალავია. სამხრ. სამალავი იატაკის დეონეზეა, ჩრდ. სამალავი კი აფსიდის სარკმლის ბრტყელი გადახურვის დონეზე. სარკმლის ქვემოთ, კედელზე, ოთხწახნაგა ტრაპეზია მიდგმული. საკურთხეველი გადახურულია საკმაოდ ტლანქად ნაწყობი კონქით. ტლანქია კამარაც. კვადრ. დარბაზის სამხრ. და ჩრდ. კედლებში თითო მცირე ზომის ბრტყლად გადახურული სარკმელია.

ეკლესიის ჩრდ. კედელზე შემორჩენილია ორსაფეხურიანი თაროსებრი ლავგარდნის ნაწილი.

სამრეკლო ეკლესიაზე სამხრეთიდანაა მიშენებული. იგი ორსართულიანია და ეკლესიაზე რამდენადმე მოკლე. ქვედა სართული გუმბათოვანი კამარით გადახურული, გეგმით თითქმის კვადრ. სათავსია. შესასვლელი დასავლეთიდან აქვს. კარი შიგნით სწორკუთხაა, გარედან შეისრული თაღი ხურავს. სათავსის ჩრდ. კედელში ფართო შეისრული თაღია, რომელშიც ეკლესიის სარკმელი გამოდის. აღმ. კედელში მაღალი, ბრტყლად გადახურული სარკმელია, რომლის ქვემოთ კედლიდან შვერილი ქვით თაღია. ასეთივე, მაგრამ შედარებით მცირე ზომის თარო სამხრ. კედელშიცაა.

მეორე სართული გუმბათოვანი კამარით გადახურული რვაწახნაგა ფანჩატურია. ყოველ წახნაგში თითო ვიწრო და მაღალი, შეისრულთაღოვანი ღიობია, რომელთა თაღები ფასადის მხარეს კედლის მცირედ შეღრმავებულ სწორკუთხა არეშია ჩასმული.

*თ. დვალი.*

**376. წმ. გიორგის ეკლესია,** არქიტ. ძ. დგას სოფლის ჩრდილოეთ-აღმოსავლეთით, ტყით დაფარულ ბორცვზე. განეკუთვნება შუა საუკუნეებს.

ეკლესია გეგმით სწორკუთხაა (4,6x3,4 მ), ნაგებია სხვადახსვა ზომის ნატეხი ქვითა და კირის დურაბით. წყობა ირეგულარულია. დაზიანებულია: სახურავზე აყრილია საფარი და ზედ მცენარეულობაა ამოსული.

შესასვლელი სამხრეთიდანაა. კარი თარაზულადაა გადახურული. ეკლესია უაფსიდოა და აღმოსავლეთით სწორი კედლითაა დასრულებული, რომლის ღერძზე გაჭრილია ვიწრო, ბრტყლად გადახურული სარკმელი. თითო მსგავსი სარკმელია დანარჩენ კედლებშიც. სამხრ. და ჩრდ. კედლების აღმ. ნაწილში თითო მცირე ზომის სწორკუთხა ნიშია. შიგნით ეკლესია ცილინდრული ფორმის კამარითაა გადახურული.

აღმ. აფსიდზე, სარკმლის ზემოთ, პატარა სწორკუთხა ნიშია. კედლები დასრულებულია ნატეხი ქვის ფილებით ნაწყობი ერთსაფეხურიანი ლავგარდნით.

*თ. დვალი.*

**ხორხელი**

(ოჟიოს თემის საკრებულო)

**377. ხორხელი,** სოფელი, ისტ. ძ. მდებარეობს ალაზნის ვაკეზე, მდ. ხოდაშნისხევის (ალაზნის მარჯვენა შენაკადი) მარჯვენა ნაპირას, ახმეტიდან კმ-ზე.

ხორხელი საისტორის წყაროებში პირველად XVII ს-ში იხსენიება. სახელწოდება სოფელს კახეთის ბარში მთიელთა მიგრაციის შემდეგ უნდა ჰქონდეს მიღებული. ეს ადგილი XVII ს-მდეც ყოფილა დასახლებული (იმდროინდელი დასახლების სახელწოდება უცნობია).

გეოგრ. მდებარეობა, აგრეთვე აქ სარწყავი სისტემის არსებობა, ხელს უწყობდა სოფელში მევენახეობის, მებაღეობისა და სხვა დარგების განვითარებას.კახეთის სამეფოს არსებობის პერიოდში ხორხელის ყმა-მამულზე წილი ედო ალავერდის წმ. გიორგის მონასტერს. XVII-XVIII სს-ში ალავერდის მონასტრეთან ერთად სოფლის ყმა-მამულის ნაწილს ანდრონიკაშვილებიც ფლობდნენ. ალავერდის მონასტრის კუთვნილ ყმა-მამულს ხორხელი მოურავი განაგებდა.

გვიანდ. შუა საუკუნეებში ადმ.-ტერ. დაყოფით, ხორხელის სამოურავო შედიოდა მეოთხე (,,მეფესთან მყოფ“) სადროშოს შემადგენლობაში, რომელსაც ალავერდელი ეპისკოპოსი უძღვებოდა.

ქართლ-კახეთის სამეფოს გაუქმების შემდეგ სოფელი თიანეთის მაზრაში შევიდა.

*კ. კახაძე.*

*ბიბლ.: 89: 65-66; 248გ: 567-568, 737-738.*

**378. ბადრიაანთ საყდარი,** არქიტ. ძეგლი დგას სოფლის ჩრდილოეთით 3 კმ-ზე, ყანაში. განეკუთვნება გვიანდ. შუა საუკუნეებს.

ეკლესია დარბაზულია (7x5 მ), ნაგებია რიყის ქვით. წყობა ირეგულარულია. საკურთხველის კუთხეებისა და კარ-სარკმლების წყობაში კვადრ. აგურია გამოყენებული. დაზიანებულია: ჩამოშლილია კრამიტის საბურავი, კამარისა და კონქის მნიშვნელოვანი ნაწილი, მონგრეულია კედლების ზედა ნაწილები.

შესასვლელი დასავლეთიდანაა - კედლის სამხრეთ ნაწილში. კარს გადახურვა ჩამონგრეული აქვს. აღმოსავლეთით ღრმა აფსიდია. აფსიდის ღერძზე გარედან თაღოვანი, ხოლო შიგნით ბრტყლად გადახურული ვიწრო სარკმელია. სარკმლის ორივე მხარეს თითო სწორკუთხა ნიშია, სარკმლის ქვემოთ, კედელთან, რიყის ქვით ნაგები ოთხწახნაგა ტრაპეზი დგას. დარბაზი გადახურულია ტლანქად სხმული კვერცხისებრი კამარით.

აღმ. ფასადზე შემორჩენილია აგურის საფეხუროვანი ლავგარდნის მცირე ნაწილი.

*თ. დვალი.*

**379. ბუის საყდარი,** არქიტ. ძეგლი დგას სოფლის ჩრდილოეთით 2,5 კმ-ზე, ვენახებში. განეკუთვნება გვიანდ. შუა საუკუნეებს. დაზიანებულია: სახურავზე აყრილია კრამიტი, ჩამოშლილია ლავგარდანი და კედლების ზედა ნაწილები. გარედან შენობა ხეებითა და ბუჩქნარითაა დაფარული.

ეკლესია დარბაზულია (7,2x4,8 მ), ნაგებია რიყის ქვით. აფსიდის კუთხეები, კამარა, საბჯენი თაღები და კარ-სარკმლები აგურითაა გამოყვანილი. შესასვლელი დასავლეთიდანაა. კარი შიგნით ხის ძელებითაა გადახურული, ხოლო გარედან - მცირე სწორკუთხა შეღრმავებაში ჩასმული შეისრული თაღით. აღმოსავლეთით ნახევარწრიული ფორმის ღრმა აფსიდია, რომლის ღერძზე შეისრულთაღოვანი სარკმელია. სარკმლის ორივე მხარეს თითო სწორკუთხა ნიშია. აფსიდი გადახურულია ტლანქად ნაგები კონქით. დარბაზსი შეისრული კამარა ერთ საბჯენ თაღს ეყრდნობა, თაღი - ქვის კონსოლებს. თაღი რამდენადმე დასავლეთითაა გადააადგილებული, ამიტომ კამარის აღმოსავლეთ ნაწილი თითქმის ორჯერ აღემატება დასავლეთისას. დარბაზის სამივე კედელში თითო შეისრულთაღოვანი სარკმელია.

ფასადები მობათქაშებულია. დას. ფასადზე, შესასვლელის ზემოთ, მცირე სწორკუთხა ნიშია.

*თ. დვალი.*

**380. ეკლესია,** არქიტ. ძეგლი დგას სოფლის აღმოსავლეთით 150 კმ-ზე. განეკუთვნება გვიანდ. შუა საუკუნეებს.

ეკლესია დარბაზულია (6,1x3,9 მ), უაფსიდო, ნაგებია მოზრდილი ზომის რიყის ქვით. წყობა ირეგულარულია. კედლები შგნით და გარეთ მობათქაშებულია. დაზიანებულია: სახურავზე აყრილია კრამიტი, თითქმის მთლიანადაა ჩამოშლილი ლავგარდანი, კედლებს აქა-იქ საპირე წყობის ზედა ნაწილი აკლიათ. ეკლესიას შესასვლელი დასავლეთიდან აქვს. კარი სწორკუთხაა. აღმ. კედლის ღერძზე პატარა სამკუთხა სარკმელია გაჭრილი. თითო სწორკუთხა სარკემლია დას. და სამხრ. კედელბში, სამხრ. და ჩრდ. კედლების აღმ. კიდეში კი, თითო პატარა სწორკუთხა ნიშია. აღმ. კედელს, მთელს სიგრძეზე, ფართო საფეხური გასდევს, რომლის შუაში რიყის ქვით ნაგები ტრაპეზი დგას. შიგნით ეკლესიას კვერცხისებრი სხმული კამარა ხურავს.

ფასადები დასრულებული ყოფილა რიყის ქვით ნაწყობი ერთსაფეხურიანი ლავგარდნით.

*თ. დვალი.*

**381. კოშკი,** არქიტ. ძეგლი დგას სოფლის აღმოსავლეთით 450 კმ-ზე. თარიღდება XVIII ს. II ნახ-ით.

კოშკი გარედან მრგვალია (გარე დიამ. ფუძესთან 8 მ) და ზემოთკენ თანდათან ვიწროვდება. ნაგებია შერჩეული რიყის ქვის სწორხაზოვანი რიგებით. შემორჩენილია მხოლოდ სართულ-ნახევარი. პირველი სართული რვაწახნაგა ოთახია. შესასვლელი ჩრდილოეთიდანაა. კარი შეისრული თაღითაა გადახურული და გარედან ჩასმულია კედლის ოდნავ შეღრმავებულ სწორკუთხა არეში, რომელსაც აგურის საფეხუროვანი ფრიზი აქვს. დანარჩენი შვიდი წახნაგიდან ერთში მეორე სართულზე ასასვლელი კიბის უჯრედში შესასვლელია, ერთი ბუხარში, ხუთში - ღრმა შეისრულთაღოვანი თითო ნიში, რომლებსაც წახნაგის თითქმის მთელი სიგანე უჭირავთ. მათგან სამში თითო სათოფურია, დანარჩენები ყრუა. სართული დადაბლებული პროპორციების გუმბათოვანი კამარითაა გადახურული. კამარაში ორი სარკმელია. მათი ხვრელობები გარეთკენ მკვეთრად მაღლდება. პირველი სართული მეორეს უკავშირდებოდა კედელში მოწყობილი კიბით, კიბის უჯრედში შესასვლელი მაღალია და შეისრული თაღი ხურავს. მეორე სართული კვადრ. ოთახია, შემორჩენილი კედლები ყრუა. გარედან კოშკის კედელი მობათქაშებულია. შესასვლელის თავზე, აგურის წყობით მაღალი, შეღმავებული ჯვარია გამოსახული.

*თ. დვალი.*

**382. ლომისის მთავარმოწამის ეკლესია,** არქიტ. ძეგლი დგას სოფლის ჩრდილოეთ-აღმოსავლეთით, სასაფლაოზე. განეკუთვნება გვიანდ. შუა საუკუნეებს.

ეკლესია დარბაზულია (9,5x6,5 მ). კედლების ქვედა ნაწილი (დაახლ. 2/3) მთლიამად რიყის ქვითაა ნაგები, ხოლო ზედა (მოგვიანებით აღდგენილ) ნაწილში რიყის ქვის წყობაში თანაბარი ინტერვალებით ჩაყოლებულია აგურის თითო რიგით შედგენილი შრეები. აგურითვეა გამოყვანილი კონქი, კამარა და კარ-სარკმელთა ღიობები. ეკლესია შელესილი და შეთეთრებულია. დაზიანეულია: ჩამოშლილია კრამიტის საბურავი და ლავგარდნის მნიშვნელოვანი ნაწილი. შესასვლელი სამხრეთიდან და დასავლეთიდანაა. დას. კარი შიგნით სწორკუთხაა, გარედან აგურის შეისრული თაღი აქვს. სამხრ. შესასვლელის გარეთა თაღი მოგვიანებით (შეკეთების დროს) მოუშლიათ და კარი ხის ძელებით გადაუხურავთ. ეკლესიის კვადრ. დარბაზი აღმოსავლეთით ღრმა ნახევარწრიული აფსიდითაა დასრულებული, რომლის ღერძზეც შეისრული სარკმელია. სარკმლის ორივე მხარეს თითო სწორკუთხა ნიშია. საკურთხევლის შუაში ოთხწახნაგა ტრაპეზი დგას. აფსიდის მხრების ხაზზე ხის კანკელია. საკურთხევლის ბაქანი დარბაზის იატაკის მიმართ საფეხურებითაა შემაღლებული და წინიდან ნახევარწრიული ამბიონი ეკვრის. სამხრ., ჩრდ. და დას. კედლებში თითო შესირულთაღოვანი სარკმელია. ეკლესიის იატაკზე კვადრატული აგურია მოგებული. დარბაზი გადახურულია შეისრული კამარით, შეისრულია კონქის თაღიც.

ეკლესიის განივ ფასადებზე, აგურის წყობის შეღრმავებით, თითო მაღალი ჯვარია გამოსახული. დას. ფასადზე, შესასვლელის ზემოთ, ოდნავ შეღრმავებული ვიწრო და მაღალი ნიშია, რომელშიც ცისფრად მოჭიქული რამდენიმე აგურია ჩასმული. დას. ფრონტონის წვერზე აგურის ოთხწახნაგა სამრეკლო მდგარა (შემორჩენილია საფუძვლის ნაწილი). ეკლესიის კედელბი დასრულებულია აგურის საფეხუროვანი მაღალი ლავგარდნით.

ეკლესიას შემოვლებული აქვს რიყის ქვის გალავანი.

*თ. დვალი.*

**383. ნარეკლიანთ საყდარი,** არქიტ. ძეგლი დგას სოფლის ჩრდილოეთ-აღმოსავლეთით, 1,5 კმ-ზე, ვენახებში. განეკუთვნება გვიანდ. შუა საუკუნეებს.

ეკლესია უაფსიდოა და აღმოსავლეთით სწორი კედლითაა დასრულებული (5,8x4,1 მ), ნაგებია რიყისა და ნატეხი ქვით. წობა ირეგულარულია. ძლიერ დაზიანებულია: სახურავზე აყრილია კრამიტი და ზედ ხეებია ამოსული, ჩამოშლილია ლავგარდანი, განივ კედლებს, მთელ სიმაღლეზე, თითო ფართო ბზარი დაუყვება.

შესასვლელი სამხრეთიდანაა. კარი სწორკუთხაა. განივ კედლებში თითო ვიწრო სწორკუთხა სარკმელია. შიგნით ეკლესია გადახურულია ნახევარცილინდრული კამარით.

*თ. დვალი.*

**384. ღვთისმშობლის ეკლესია,** არქიტ. ძეგლი დგას სოფლის განაპირას, დასავლეთით, მდ. ხიდაშნისხევის მარჯვენა ნაპირზე. განეკუთვნება გვიანდ. შუა საუკუნეებს.

ეკლესია დარბაზულია (10,2x5.4 მ), ნაგებია რიყის ქვით. მოგვიანებით შეუკეთებიათ. აღდგენილი ნაწილები ძირითადად აგურითაა ნაშენი. კედლები შიგნით და გარედან შელესილი და შეთეთრებულია. ინტერიერი დაახლ. 1 ნ. სიმაღლეზე მიწითაა ამოვსებული.

ეკლესიაში შესასვლელი სამხრეთიდან და დასავლეთიდანაა. ორივე კარი შიგნით სწორკუთხაა. დას. კარი გარედან თაღოვანია, ზოლო სამხრეთისა მოზრდილი ზომის ქვითაა გადახურული (გვიანდელია). აფსიდის მხრების ხაზიდან რამდენადმე წინ წამოწეულ აგურის კანკელს (გვიანდელია) ორი თაღოვანი გასასვლელი აქვს. დარბაზის გრძივ კედლებსა და დას. კედელში თითო სწორკუთხა სარკმელია. ჩრდ. კედელში გაჭრილი შესასვლელი მოგვიანებით ამოუშენებიათ და ნიშად გადაუკეთებიათ.

მოგვიანებით ეკლესიისათვის სამხრეთიდან გეგმით თითქმის კვადრ. (5,4x5,1 მ), ორსართულიანი სამრეკლო მიუდგამთ (შემორჩენილია პირველი სართული და მეორე სართულის სამხრ. კედლის მცირე ნაწილი), სამრეკლოს ქვედა სართული კარიბჭეა და ოთხივე მხარეს გახსნილია რიყის ქვით ნაგებ სწორკუთხა ბურჯებზე დაყრდნობილი, აგურით ნაწყობი ფართო და მაღალი შეისრული თაღებით. შეიგნით კარიბჭეს დადაბლებული პროპორციების კამარა ხურავს, რომლის მრუდხაზოვან საფუძველზე გადასასვლელად გამოყენებულია კუთხეებში მოწყობილი აფრისმაგვარი ელემენტები.

ეკლესიის ლავგარდანი აგურისაა, შედგება ჩვეულებრივად და კუთხურად დალაგებული აგურის ორი რიგისაგან. შენობა გადახურულია ღარიანი კრამიტით.

*თ. დვალი.*

**385. წმ. გიორგის ეკლესია,** არქიტ. ძეგლი დგას სოფლის აღმოსავლეთით 1-1,5 კმ-ზე, მთაზე. განეკუთვნება გვიანდ. შუა საუკუნეებს.

ეკლესია გეგმით სწორკუთხაა (4,6x3,6 მ), უაფსიდო, ნაგებია ნატეხი ქვით. შესასვლელი დასავლეთიდან აქვს. კარი შიგნით სწორკუთხაა, გარედან ბრტყელი თაღითაა გადახურული. აღმ., დას. და სამხრ. კედლებში თითო მცირე ზომის სარკმელია. შიგნით ეკლესია გადახურულია ერთიანი, არაწესიერი ფორმის სხმული კამარით, რომელშიც, აღმ. სარკმლის თავზე, მოწყობილია პატარა სამალავი.

ეკლესიის თარისებრ ლავგარდანს განივ ფასადებზე, ფრონტონის ძირებთან პატარა ჰორიზ. შემონაკეცები აქვს. სახურავი ფიქლისაა.

*თ. დვალი.*

**386. წმ. დემეტრეს ეკლესია,** არქიტ. ძეგლი დგას სოფლის ჩრდილოეთით 3 კმ-ზე, ვენახებში. განეკუთვნება გვიანდ. შუა საუკუნეებს.

ეკლესია დარბაზულია (9x6,5 მ), ნაგებია რიყისა და ნატექი ქვის შერეული წყობით. ფასადებზე მორთულობის ელემენტები აგურისაა. დაზიანებულია: ჩამონგრეულია კედლის ზედა ნაწილები, კამარის სამხრ. ფერდის დას. ნახევარი. სახურავზე ხეებია ამოსული, შენობის განივ კედლებს, მთელ სიმაღლეზე, ფართო ბზარი დაუყვება.

შესასვლელი დასავლეთიდან და ჩრდილოეთიდანაა.ჩრდ. კარი შეკეთების დროს ამოუქოლავთ. ორივე შესასვლელს შიგნიდან ხის ძელების ბრტყელი გადახურვა აქვს. ჩრდ. კარი გარედან სწორკუთხაა, დასავლეთისას აგურის თაღი ჰქონია (შემორჩენილია სამხრ. ქუსლის მცირე ნაწილი). აღმოსავლეთით ნახევარწრიული აფსიდია, რომლის ღერძზეც მაღალი თაღოვანი სარკმელია. სარკმლის ძირი საფეხურებიანია. სარკმლის ორივე მხარეს თითო სწორკუთხა ნიშია, ხოლო ქვემოთ, კედელს, ოთხწახნაგა ტრაპეზი ეკვრის. აფსიდის მხრების ხაზზე აგებული კანკელი (დანგრეულია) გვიანდელია. კვადრ. დარზაბის ჩრდ. და სამხრ. კედელზე თითო ერთსაფეხურიანი პილასტრია, რომლებზეც შეისრული კამარის შეისრული საბკენი თაღია გადაყვანილი. დას. კედელში ერთი სარკმელია.

ეკლესიის აღმ., სამხრ. დაჩრდ. ფასადები გაფორმებულია შეღრმავებული სწორკუთხა არეებით, რომლებიც დასრულებულია ერთმანეთზე ბოლოებით გადაბმული ნახევარწრიული თაღებით და მათ თავზე გამავალი ხერხულა ზოლით. აღმ. ფასადზე ერთი შეღრმავებაა, გრძივ ფასადებზე - ორ-ორი. აღმ. შეღრმავებაში ორ საფეხურად განლაგებული თაღების ორი მწკრივია. ზედა მწკრივში საკუთხევლის სარკმელია მოქცეული. სარკმლის ზემოთ, ხერხულა ზოლით გამოყოფილ ფრონტონზე, აგურის წყობის შეღრმავებით გამოსახულია მაღალ პოსტამენტზე დადგმული ჯვარი. დას. ფასადზე, შესასვლელის გვერდებზე, თითო განიერი და მაღალი ყრუ თაღია. შესასვლელის ზემოთ, სარკმლის ორივე მხარეს, ორ-ორი თაღით გაფორმებული თითო სწორკუთხა შეღრმავებაა, რომლებიც დასრულებულია ფრონტონის ძირის დონეზე გამავალი ხერხულა ზოლით. ფრონტონზე, ერთ დონეზე, ორი პატარა კვადრ. შეღრმავებაა, რომლებშიც ჩასმულია სხვადასხვა ფერის თითო ფილა. სამხრეთისაში ღვინისფერი, ჩრდილოეთისაში -მოყვითალო.

*თ. დვალი.*

**ჯავახაანთ საყდარი,** იხ. სოფ. მაღრაანი, წამებულის ეკლესია.

**ჯანაანის ღვთისმშობლის ეკლესია,** იხ. სოფ. კოღოთო, ჯანაანის ღვთისმშობლის ეკლესია.

**ჯანდიერების კოშკი,** იხ. ქ. ახმეტა, ჯანდიერების კოშკი.

**ჯანთა საყდარი,** იხ. სოფ. მატანი, ჟამთა საყდარი და სამაროვანი.

**ჯვარბოსელი** (ნასოფლარი)

(ომალოს თემის საკრებულო)

**387. კოშკები,** არქიტ. ძ. მდებარეობენ სოდლის სამხრეთით 1 კმ-ზე, ტყით დაფარული მთის ფერდობზე, ერთმანეთისგან ორმოციოდე მეტრის დაშორებით. განეკუთვნებიან გვიანდ. შუა საუკუნეებს.

აღმოსავლეთით მდგარი კოშკი ოთხსართულიანია, ზემოთკენ შევიწროებული. ნაგებია ფიქლით. წყობა მშრალია. შესასვლელი პირველ სართულზეა (4,5x4.5 მ), დასავლეთიდან. კარი სამკუთხა თაღითაა გადახურული. სამხრ. და ჩრდ. კედლებში სათოფურებია მოწყობილი. მეორე სართულის დას. კედელში გარეთკენ მკვეთრად დავიწროებული ორი თაღოვანი სარკმელია. მსგავსი სარკმელია ჩრდ. კედელშიც, რომლის გვერდით ერთი სათოფურია. ერთი სათოფურია აღმ. კედელში. მესამე სართულზე რამდენიმე სათოფურია. მეოთხე სართლს, ყოველ მხარეს, თითო სალოდე ჰქონია, რომლებისგანაც მხოლოდ კვალი შემორჩა.

დასავლეთით მდგარი კოშკი ექვსსართულიანია, გეგმით კვადრატული (7x7 მ), ნაგებია ფიქლით - მშრალად. დაზიანებულია: ჩამონგრეულია სახურავი და სართულშუა გადახურვა, მონგრეულია ზედა კედლების მნიშვნელოვანი ნაწილი.

პირველ სართულზე შესასვლელი აღმოსავლეთიდანაა. კარი თაღოვანია. დას. კედლის ჩრდ. ნაწილში თაღოვანი სარკმელია, რომელსაც საფეხურებად დამუშავებული რაფა აქვს. მეორე სართულის აღმ. კედელში ფართო თაღოვანი კარია. კარის ორივე მხარეს - ვიწრო სწორკუთხა სარკმელები. დას. კედელში გარეთკენ მკვეთრად შევიწროებული ორი სარკმელია. ერთი თაღოვანი სარკმელია სამხრ. კედლის შუაში, რომლის გვერდზებზე თაღოვანი სათოფურებია მოწყობილი. ჩრდ. კედელში ორი თაღოვანი ნიშია. მესამე, მეოთხე და მეხუთე სართულების ოთხივე კედელი სათოფურებითაა აღჭურვილი. მეექვსე სართულს სათოფურების გარდა სალოდეებიც ჰქონია, რომლებისგანც მხოლოდ კვალი შემორჩა.

*ა. ქალდანი.*

**388. ციხე-სახლი,**  არქიტ. ძ. დგას სოფლის სამხრეთ-აღმოსავლეთით 0,2 კმ-ზე, მთის ფერდობზე. განეკუთვნება გვიანდ. შუა საუკუნეებს.

შენობა ხუთსართულიანია, ოთხკუთხა პრიზმის ფორმისა, ზემოთკენ შევიწროებული. ნაგებია ფიქლით. წყობა მშრალია. ძლიერ დაზიანებულია: ჩამოშლილია სახურავი და სართულშუა გადახურვა, დანგრეულია მეხუთე სართულის სამხრ. კედლის დიდი ნაწილი, დაბზარულია სამხრ. კედელი და ნგრევის პირამდეა მისული.

პირველი სართულის (8x7,5 მ) დას. კედელში ვიწრო და დაბალი თაღოვანი შესასვლელია გაჭრილი, ჩრდ. კედელში - ერთი სათოფური და ორი მცირე ზომის თაღოვანი ნიში, სამხრ. კედელში კი სამი თაღოვანი ნიშია. მეორე სართულის დას. და სამხრ. კედლებში ორ-ორი სათოფურია, აღმ. და ჩრდ. კედლეში - სამ-სამი. მესამე სართულის დას. კედელში ისრულთაღოვანი კარი და ერთი სათოფურია, აღმ. კედელში თაღოვანი სარკმელი და ერთი სათოფური. მეოთხე სართულის აღმ. და დას. კედლებში ორ-ორი სათოფურია, სამხრ. და ჩრდ. კედლებში თითო სარკმელი და თითო სათოფური. მეხუთე სართულზე სათოფურების გარდა სალოდეებიცაა. აღმ. და დას. კედლებში თითო სალოდეა, დანარჩენ ორში - ორ-ორი. სათოფურებიდან ოთხი დას. კედელშია, სამი - აღმ. კედელში, ჩრდ. და სამხრ. კედელბში კი ორ-ორი. კოშკის სართულშუა გადახურვა ხის კოჭებზე ყოფილა გამართული. შემორჩენილია კოჭების საყრდენი ბუდეები.

*ა. ქალდანი.*

**ჯიყოლო**

(საკრებულოს ცენტრი)

**389. ეკლესია,** არქიტ. ძ. დგას სოფლის დასავლეთით 2-2,5 კმ-ზე, ჭობიოსხევში. განეკუთვნება XVIII-IX სს.

ძეგლი სამნავიანია. თითქმის მთლიანად დანგრეულია. შემორჩენილია: შუა ნავის აფსიდის ჩრდ. გვერდი, ჩრდ. კედელი და დას. კედლის მცირე ნაწილი. ჩრდ. ნავი (მთელ სიგრძეზე) და სამხრ. ნავის დას. კედლის ნაშთი.

შუა ნავი გვერდის ნავებთან შედარებით ფართოა. მას აღმოსავლეთით ნალისებრი აფსიდი ჰქონია. აფსიდის შემორჩენილ ნაწილში (სიმ. 3,5 მ) ერთი პატარა, სწროკუთხა ნიშია.

ჩრდ. ნავი განივი კედლით (უმეტესი ნაწილი დანგრეულია) ორ არათანაბარ ნაწილადაა გაყოფილი. აღმ. ნაწილი, რომელიც აღმოსავლეთით სწორი კედლით იყო დასრულებული, რამდენამდე მოკლეა და მხოლოდ შუა ნავს უკავშირდება. კარი ორივე მხრიდან თარაზულადაა გადახურული. ნავის დას. კედლის სივრცე სამადაა გაყოფილი. მისი შუა ნაწილი გვერდის ნაწილებთან შედარებით რამდენამდე ფართო და მაღალია, გადახურული ყოფილა ნახევარწრიული კამარით (შემორჩენილია გვერდების ნაწილი), რომლის ღერძი სამხრეთიდან ჩრდილოეთითაა მიმართული. ეს ნაწილი გარედან ცალკე მოცულობადაა გამოყოფილი და დამოუკიდებელი ორფერდა სახურავი ჰქონია. შუა ნაწილის ჩრდ. კედელში ნახვერაწრიული თაღით გადახურული განიერი შესასვლელია, მის პირდაპირ, სამხრეთ კედელში - შუა ნავში შესასვლელი კარი, რომელიც ჩრდ. ნავის მხრიდან სწორკუთხაა, ხოლო შუა ნავის მხრიდან ნალისებრი თაღი ხურავს.

ეკლესიის აღმოსავლეთით სამიოდე მეტრზე გაურკვეველი დანიშნულების ნაგებობის ნანგრევები შეიმჩნევა.

*თ. დვალი.*

**390. ეკლესია,** არქიტ. ძ. დგას სოფლის ჩრდილოეთით 8 კმ-ზე, მდინარეების ტოლოშისხევისა და ბაწარის შესართავთან. განეკუთვნება XVIII-IX სს.

სამეკლესიანი ბაზილიკა (დაახლ. 12x11 მ), ნაგებია მოზრდილი რიყის ქვით. წყობის რიგების სწორხაზოვნება დაცულია. შენობის კუთხეები და არქიტ. ელემენტები კარგად გათლილი შირიმის ქვით ყოფილა გამოყვანილი. ეკლესია ძლიერ დაზიანებულია. შემორჩენილია: შუა ეკლესიის აფსიდის ნაწილი მის ღერძზე გაჭრილი პარალელურწირთხლებიანი სარკმლის ძრის დონეზე, ჩრდ. კედლის აღმ. ნაწილი და ჩრდ.-დას. (სიმ. 1,7-1,9 მ) კუთხე, სამრეკლოს გეგმის კონტური, ჩრდ. ეკლესიის ჩრდ. კედლის კვალი, დას. გარშემოსასვლელის დას. კედლის ნაწილი და დას. კედელში გაჭრილი შესასვლელის ჩრდ. წირთხლი.

*თ. დვალი.*

**391. ეკლესია,** არქიტ. ძ. დგას სოფლის ჩრდილოეთ-დასავლეთით 4,5 კმ-ზე, მდ. ძიბაწყლის ხეობაში, მდინარის ერთ-ერთი შენაკადის მარცხენა ნაპირზე, პატარა ტერასაზე, რომელიც სამხრეთიდან გამაგრებულია კონტრფორსებიანი საყრდენი კედლით (სიგრ. 30 მ-მდე). განეკუთვნება IX-X სს.

ეკლესია გეგმით კვადრატულია (8x8 მ), შეიცავს სამ ნავს. შუა და სამხრ. ნავი ერთდროულადაა აგებული, ხოლო ჩრდილოეთიდამ რომელიც როგორც ჩანს მოგვიანებითაა მიშენებული, სამხრ. ნავზე რამდენადმე განიერია და მთავარ ნავს წყობით არ ებმის. ეკლესია ნაგებია ნატეხი ქვის ირეგულარული წყობით. გარედან ნაკერების წინა პირი შელესილია. ძლიერ დაზიანებულია: შემოღცენილია შუა და სამხრ. ნავების აღმ. ნაწილი და ჩრდ.ნავის კვალი.

შუა ნავში, აღმოსავლეთით, ღრმა ნახევარწრიული აფსიდია, რომლის ღერძზე ერთი ვიწრო, ორივე მხრიდან ნალისებრი თაღით გადახურული სარკმელია. სარკმლის ორივე მხარეს თითო ნიშია. სამხრ. ნიში სწორკუთხაა, ჩრდილოეთისა გადახურულია ერთმანეთს კუთხით მიყრდნობილი ორი ქვით. თითო პატარა ნიშია აფსიდის კუთხეებთანაც. ისინი შედარებით მაღლა, კონქის ქუსლის დონეზე მდებარეობენ. აფსიდის კონქი სანახევროდ დანგრეულია. გრძივი კედლებიდან მხოლოდ აღმ. ნაწილებიღაა გადარჩენილი. სამხრ. კედელს ჰორიზონტალურრაფიანი სარკმლის მხოლოდ ერთი წირთხლი და გადახურვის ნაწილი შემორჩა.

სამხრ. ნავს აღმოსავლეთით ნალისებრი აფსიდი აქვს. მიწიდან 1 მ სიმაღლეზე, უშუალოდ ერწყმის ნავის გრძივ კედლებს, ზემოთ კი მხრებითაა გამოყოფილი. აფსიდში შემოღცენილია მაღალი თაღოვანი სარკმლის ჩრდ. წირთხლი და თაღის ნაწილი. აფსიდი გადახურულია კონქით, რომლის ქუსლი ოდნავ კედელშია შეჭრილი და ქუსლი მთელ პერიმეტრზე მცირე საფეხურს ქმნის.

*თ. დვალი.*

**392. ეკლესია,** არქიტ. ძ. დგას სოფლის ჩრდილოეთ-დასავლეთით 5 კმ-ზე, მდ. ძიბაწყლის მარცხენა ნაპირზე, ტყეში. განეკუთვნება IX-X სს.

ძეგლი სამეკლესიანი ბაზილიკაა (12,5x11,7 მ), ნაგებია მოზრდილი, თითქმის თანაბარი ზომის რიყის ქვის სწორხაზოვანი რიგებით. აფსიდის კუთხეები, პილასტრები, კარ-სარკმლეთა ღიობები და გარეთა კუთხეები, გამოყვანილია კარგად გათლილი შირიმის ქვით. ძლიერ დაზიანებულია: დანგრეულია შუა ეკლესიის კამარა, კონქისა და ჩრდ. კედლის მნიშვნელოვანი ნაწილი, დას. კედლის სამხრ. ნახევარი და სამხრ. კედელი (თითმის მთლიანად). სამხრ. ეკლესიიდან მხოლოდ აღმ. ნაწილი და სამხრეთ-დასავლეთის კუთხეა შემორჩენილი. ჩრდ. ეკლესიას კამარის დიდი ნაწილი და აღმ. კედელი დანგრეული აქვს.

შუა ეკლესია გვერდის ეკლესიებთან შედარებით თითქმის სამჯერ ფართოა და მათ კონსტრუქციულად არ უკავშირდება. აქვს ორი შესასვლელი: სამხრეთიდან (შემორჩენილია კვალი) და ჩრდილოეთიდან. კარი შიგნით თაღოვანია, გარედან - სწორკუთხა. აღმოსავლეთით ორსაფეხურიანი მხრებით გამოყოფილი ნალისებრი აფსიდია. აფსიდის შუა ნაწილი განგრეულია და სარკმლის კვალი არ ჩანს. აფსიდის ჩრდ. ნახევარში მცირე , სწორკუთხა ნიშია, საკურთხეველი გადახურული ყოფილა რიყის ქვით ნაწყობი კონქით (გვიანდელია), რომლის თაღიც ნალისებრი ყოფილა. შემორჩენილია ჩრდ. გვერდის წყობის ნაწილი, რომელიც ეყრდნობა შირიმის მაღალ პროფილირებულ (თარო და ოდნავ შეზნექილიმრუდი ზედაპირი) იმპოსტს. ჩრდ. კედელზე ორი ერთსაფეხურიანი პილასტრია, რომლებიც მას სამ თანაბარ ნაწილად ყოფენ. ერთი პილასტრია კედლის დას. კიდეშიც.

სამხრ. ეკლესიის შემორჩენილი ნაწილი აღმოსავლეთით ნალისებრი აფსიდითაა დასრულებული. აფსიდში სწორკუთხა სარკმელია, რომელიც გადახურულია რიყის ორი ქვით - თარაზულად. აფსიდის წესიერი ფორმის კონქში შემორჩენილია ნალესობის მცირე ნაწილი.

ჩრდ. ეკლესია შუა ეკლესიაზე ორჯერ უფრო მოკლეა. იგი გეგმით სწორკუთხაა, კამარით გადახურული მოგრძო სათავსია, რომელსაც სწორკუთხა შესასვლელი დასავლეთიდან აქვს. მოგვიანებით შუა ეკლესიის ჩრდ. შესასვლელის წინ, ჩრდ. ეკლესიის გაგრძელებაზე, აუგიათ სწორკუთხა სათავსი (კარიბჭე?), რომელიც ჩრდილოეთით შირიმით ნაწყობი ფართო და მაღალი ნახევარწრიული თაღით იყო გახსნილი. სათავსი მთლიანად ნატეხი ქვითაა ნაშენი და წესიერი ფრომის სხმული კამარა ხურავს, რომლის ერთი ქუსლი ეკლესიის ჩრდ. კედელზე მიშენებულ თაღედს ეყრდნობა, ხოლო მეორე - ჩრდ. კედელს.

ბაზილიკა კრამიტით ყოფილა გადახურული.

*თ. დვალი.*

**393. ეკლესია,** არქიტ. ძ. დგას სოფლის დასავლეთით 1-1,5 კმ-ზე, მკვეთრად დაქანებულ ტყიან ფერდობზე. განეკუთვნება გვიანდ. შუა საუკუნეებს.

ეკლესია დარბაზულია (5,4x3,7 მ), ნაგებია ნატეხი ქვით. ფასადების წყობაში აქა-იქ შირიმის ქვაცაა ჩართული. წყობა ირეგულარულია. ეკლესია ძლიერ დაზიანებულია: დანგრეულია აფსიდის ჩრდ. ნახევრის მნიშვნელოვანი ნაწილი, სამხ. კედელი, დას. და ჩრდ. კედლები 1-1,3 მ სიმაღლეზეა შემორჩენილი. შესასვლელი ჩრდილოეთიდანაა. აღმოსავლეთით დეფორმირებული ნახევარწრის ფორმის აფსიდია, რომლის ღერძზე პატარა, სწორკუთხა სარკმელია. სარკმლის სამხრეთით მცირე ზომის სწორკუთხა ნიშია, ხოლო ქვემოთ, კედელზე, ქვით ნაწყობი ტრაპეზია მიდგმული. აფსიდი გადახურულია არაწესიერი ფორმის კონქით.

აღმ. ფასადზე შემორჩენილია შირიმის თაროსებრი ლავგარდნის ორი ქვა.

*თ. დვალი.*

**394. ეკლესია,** არქიტ. ძ. დგას სოფლის სამხრეთ-დასავლეთით 1,5 კმ-ზე, ბალთაგორად წოდებულ გორაკის ძირში. განეკუთვნება XVIII-XIX სს.

ეკლესია დარბაზულია (4,9x4,2 მ) - უაფსიდო, ნაგებია ნატეხი ქვით. შესასვლელის წირთხლები და ლავგარდანი კვადრ. აგურისაა. შესასვლელი სამხრეთიდანაა, კარი ორივე მხრიდან თარაზულადაა გადახურული. აღმ. და დას. კედლების ღერძზე თითო მცირე ზომის სწორკუთხა სარკმელია. სამხრ. და ჩრდ. კედლებში - თითო სწორკუთხა ნიში. საკურთხეველი, რომლის შუაშიკუბური ფორმის ტრაპეზია დადგმული, დარბაზის იატაკის მიმართ საფეხურითაა შემაღლებული. დას. კედელს, მთელ სიგრძეზე საფეხური (სიმ. 0,25 მ) გასდევს. შიგნით ეკლესია ქვა-დუღაბის სხმული კამარითაა გადახურული.

სამხრ. ფასადზე ორი სწორკუთხა ნიშია. კედლები დასრულებულია აგურის ხერხულა წყობით გამოყვანილი სამსაფეხურიანი ლავგარდნით.

*თ. დვალი.*

**395. ეკლესია,** არქიტ. ძ. მდებარეობს სოფლის ჩრდილოეთ-დასავლეთით, მთის ფერდობზე, ტყეში. განეკუთვნება გვიანდ. შუა საუკუნეებს.

ეკლესია დარბაზულია (5,2x4,2 მ), ნაგებია რიყის ქვითა და ნატეხი ქვით. ძლიერ დაზიანებულია: შემორჩენილია მხოლოდ საკურთხეველი, მაგრამ მასაც მნიშვნელოვანი ნაწილი აკლია. სამხრ. და დას. კედლები მთლიანადაა დანგრეული, ხოლო ჩრდილოეთისა 0,5 მ სიმაღლეზეღა დგას.

შესასვლელი ჩრდილოეთიდან ჰქონია (შემორჩენილია ორივე წირთხლი). აღმოსავლეთით, ნახევარწრიული აფსიდის ღერძზე, შირმის ქვენით გამოყვანილი სწორკუთხა სარკმელია. სარკმლის სამხრეთით კვადრ. ფორმის მცირე ნიშია. აფსიდი გადახურულია კონქით, რომლის მნიშვნელოვანი ნაწილი ჩამოშლილია.

*თ. დვალი.*

**396. კვირაცხოვლის ეკლესია,** არქიტ. ძ. დგას სოფლის ცენტრში. აგებულია XIX ს-ში.

ეკლესია დარბაზულია (12,5x6,7 მ), ნაგებია რიყის ქვითა და აგურით. კედლები რიყის ქვისაა, რომელშიც გარკვეული ინტერვალებით აგურის ორი რიგისგან შედგენილი შრეებია ჩატანებული. კამარა, კონქი, საბჯენი თაღები და კარ-სარკმელთა ღიობები მთლიანად აგურისაა. ინტერიერი და ფასადები შელესილი და შეთეთრებულია.

შესასვლელი დასავლეთიდანაა. კარი შიგნით და გარედან თაღოვანია. აღმოსავლეთით ნახევარწრიული შვერილი აფსიდია, რომლის ღერძზე თაღოვანი სარკმელია. სარკმლის ორივე მხარეს თითო მოზრდილი თაღოვანი ნიშია მოწყობილი, ჩრდ. ნიშის გვერდით სამკუთხა თაღით გადახურული პატარა ნიშია. საკურთხევლის ბაქანი ნავის იატაკზე ორი საფეხურით მაღალია და ცენტრში წინ წამოწეული ნახევარწრიული ამბიონი აქვს.

დარბაზის გრძივი კედლების შუაში და კიდეებში თითო ერთსაფეხურიანი პილასტრია, რომლებსაც ეყრდნობა ნახევარწრიული კამარით საბჯენი თაღები. პილასტრების აღმ. წყვილითა და მათზე დაყრნობილი ნახევარწრიული საბჯენი თაღით საკურთხეველი გამოყოფილია დარბაზისაგან. თაღების ქუსლებთან ორსაფეხურიანი იმპოსტებია. დარბაზის დას. კედელში ერთი, ხოლო სამხრეთისა და ჩრდილოეთისაში ორ-ორი, ბრტყელი თაღით გადახურული სარკმელია. გრძივ კედლებში, აღმოსავლეთით მდებარე ორივე სარკმლის ქვემოთ, თითო თაღოვანი ნიშია.

ეკლესია რიყის ქვის ცოკოლზე დგას. ფასადებზე ექვსივე სარკმელი აგურის წყობის შეღრმავებით გამოყვანილ თაღოვან არეშია მოქცეული. დას. ფასადზე, სარკმლის ზემოთ, აგურის წყობის შეღრმავებიტ, გამოსახულია სამკუთხა პოსტამენტზე დადგმული ჯვარი. გრძივი ფასადების დას. ნაწილზე აგურით ნაგები თითო სწორკუთხა კონტრფორსია მიდგმული. ეკლესიას აგურის სამსაფეხურიანი ლავგარდანი აქვს, რომლის ქვედა საფეხური კბილანების მწკრივისგან შედგება. დას. ფასადზე, ფრონტონის ძირის დონეზე, ლავგარდანს პატარა ჰირიზ. შემონაკეცები აქვს. დას. ფრონტონის წვერზე, დგას ოთხივე მხარეს ბრტყელი თაღებით გახსნილი, აგურის სამრეკლო. ეკლესია გადახურულია ღათიანი კრამიტით.

*თ. დვალი.*

**397. კოშკი,** არქიტ. ძ. დგას სოფლის სამხრეთ-დასავლეთით 1,5 კმ-ზე, ბალთაგორად წოდებულ გორაკზე. განეკუთვნება გვიანდ. შუა საუკუნეებს.

კოშკი სამსართულიანია. ნაგებისა სხვადასხვა ზომის რიყისა და ნატექი ქვის ირეგულარული წყობით. გარეთა მოპირკეთებაში შირიმის ქვაცაა გამოყენებული. კედლები შიგნიდან შელესილია. ძლიერ დაზიანებულია: პირველი სართული სანახევროდ ქვებითაა ამოვსებული. ჩამოშლილია სახურავის საფარის უმეტესი ნაწილი. ალაგ-ალაგ ჩამოცვენილია საპირე ქვები.

კოშკი სხვადასხვა პერიოდის ორი ნაწილისაგან შედგება. ქვედა ნაწილი, რომელიც ორ სართულს შეიცავს, გეგმით თითქმის კვადრატულია (5x4,8 მ) და აღმოსავლეთის ორივე კუთხე მომრგვალებული აქვს, ხოლო დანარჩენი ორი (მოგვიანებითაა განახლებული) - სწორი. ზედა ნაწილი წრიულია, ზემოთკენ თანდათან შევიწროებული. ქვედა ნაწილის კუთხეები ტლანქად ნაწყობი ორფერდა სახურავებითაა გადახურული.

კოშკში შესასვლელი მეორე სართულზეა, სამხრეთიდან, მიწიდან 3,5 მ სიმაღლეზე. შიგნით სწორკუთხა კარს გარედან შეისრული გადახურვა აქვს. ამ სართულის სამხრ.-აღმ. კუთხეში ერთი მცირე ნიშია, რომელიც კარის საურდულე ხვრელს უერთდება. არაწესიერი ფორმის სხმული კამარის სამხრ.-დას. ნაწილში მესამე სართულზე ასასვლელი სამკუთხა ფორმის ხვრელია. მესამე სართული წრიული, გადახურულია არაწესიერი ფორმის გუმბათოვანი კამარით, რომლის მნიშვნელოვანი ნაწილი (გვიანდ. შეკეთება) სხმულია. ამ სართულზე, სამხრეთით, იატაკის დონეზე, სამკუთხა თაღით გადახურული განიერი სარკმელია. ერთი გაცილებით ვიწრო სწორკუთხა სარკმელი აღმ. კედელშია.

ფასადები სადაა, კოშკის ქვედა ნაწილის საპირე წყობა უმეტესად ტლანქად დამუშავებული შირიმის ქვითაა შესრულებული, აქა-იქ უმთავრესად დას. ფასადზე (გვიანდელია), სწორხაზოვანი რიგების გამოყვანით. სამხრ. ფასადზე, შესასვლელის თაღის მარცხნივ, წყობაში ჩასმული ყოფილა თიხის თეფშისმაგვარი ჭურჭელი, რომლის ანაბეჭდიღაა შემორჩენილი.

კოშკი ნახევარსფერული გუმბათითაა გადახურული (გუმბათის წვერზე დაშენებული ფიქლის გადახურვა გვიანდელია), რომელსაც საფუძვლის დონეზე შემოვლებული აქვს შირიმის მარტივი სამსაფეხურიანი ლავგარდანი.

*თ. დვალი.*

**398. ნამოსახლარი,** არქეოლ. ძ. მდებარეობს პატარასაყდრის ხევში, მთის ფერდობზე. განეკუთვნება ადრინდ. შუა საუკუნეებს.

სამოსახლარზე დადასტურდა შენობათა შენობათა ნანგრევები და მარნის ნაშთი საწნახლით და ქვევრებით. ერთ-ერთი ქვევრი არ არის ჩაკირული.

*რ. რამიშვილი, ბ. ჯორბენაძე.*

**399. სამაროვანი,** არქეოლ. ძ. მდებარეობს ბიწალასეულ ახოში, მთის ფერდობზე. თარიღდება გვიანდ. ბრინჯაოს ხანის დასასრულით.

ნიაღვრებით ჩამორეცხილ ფერდობზე გამოვლინდა ორმოსამარხები, ლეგა ჭურჭლის ნატეხები, ბრინჯაოს სატევრები, ძეწკვები და სხვა.

ნივთები ინახება ჯოყოლოს სკოლის მუზეუმში.

*რ. რამიშვილი, ბ. ჯორბენაძე.*

**400. სამაროვანი,** არქეოლ. ძ. მდებარეობს ბალთაგორის დასავლეთით, ფერდობის ძირში. განეკუთვნება ადრინდ. შუა საუკუნეებს.

ქვიშაქვის თხელი ფილებით ნაგებ სამარხებში აღმოჩნდა ადამიანის ძვლები და სამკაულები. ნივთები ინაება დუისელ ნ. მარგოშვილის კერძო კოლექციაში.

*რ. რამიშვილი, ბ. ჯორბენაძე.*

*ბიბლ.: 396.*

**ჰეღო** (ნასოფლარი)

(ომალოს თემის საკრებულო)

**401. იოანე ნათლისმცემლის ხატი,** კომპლექსი, არქიტ. ძ. მდებარეობს ნასოფლარის ჩრდილოეთ-დასავლეთით, მთაზე. განეკუთვნება გვიანდ. შუა საუკუნეებს.

ხატის კომპლექსში შედის სამი კოშკი და გალავანი. ყველა ნაგებობა ფიქლითაა ნაგები. წყობა მშრალია. ძლიერ დაზიანებულია: გალავნის კედლები შემორჩენილია 2,5 მ სიმაღლეზე. სამივე კოშკი გალავანშია ჩართული, მათგან ორი თითქმის მთლიანად დანგრეულია.

გალავანი გეგმით ტეხილი მოხაზულობისაა, შესასვლელი დასავლეთიდან აქვს. კარი შეისრულთაღოვანია. აღმ., დას. და სამხრ. კედლები სწორკუთხა კონტრფორსებითაა გამაგრებული. დას. კედელში, კარის ჩრდილოეთით, ერთი სათოფურია, სამხრ. კედელში - ორი.

გალავნის ჩრდ. კედელში ჩართული სამსართულიანი კოშკი გეგმით თითქმის კვადრატულია (3,2x2.9 მ), ზემოთკენ შევიწროებული. პირველ სართულზე შესასვლელი სამხრეთიდანაა. კარს ოდნავ შეისრული თაღი აქვს. კარის პირდაპირ, ჩრდ. კედელში, მართკუთხა ნიშია. მეორე სართულზე ჩრდ. კედელი დანგრეულია. სამხრ. კედელში პატარა სარკმელია, დანარჩენი ორი კედელი ყრუა. მესამე სართულზე ჩრდ. კედელში ორი სათოფურია, სამხრეთისაში - დიდი სარკმელი. დას. და აღმ. კედელბი ამ სართულზეც ყრუა. წყობის გასამაგრებლად სამივე სართულზე, კუთხეებში, დიაგონალურად ჩასმულია ქვის ფილები. სართულშუა გადახურვები ფიქლისაა. გადახურვის შუა ნაწილში თითო ოთხკუთხა ღიობია. სამხრ. ფასადზე ჭადრაკულად განლაგებულია სამი დეკორ. ნიში. კოშკს ათსაფეხურიანი წვერწაკვეთილი პირამიდის ფორმის სახურავი აქვს. სახურავი დასრულებულია ფიქლით ნაგები პატარა კუბური ქვით, რომელშიც ჩასმულია მოგრძო თეთრი ქვა.

*პ. კიკაჩეიშვილი.*

**402. კოშკები,** არქიტ. ძ. მდებარეობს ნასოფლარის განაპირას, აღმოსავლეთით. განეკუთვნება გვიანდ. შუა საუკუნეებს.

სხვადასხვა დონეზე, ერთმანეთისაგან 8 მ-ის დაშორებით, დგას ორი კოშკი. ორივე ნაგებია ფიქლით. წყობა მშრალია. კოშკებში კუთხეები ყველა სართულზე გამაგრებულია დიაგონალურად გადებული ორ-ორი მოგრძო ფიქლით. დაზიანებულია: ჩამონგრეულია ორივე კოშკი სახურავები, ბოლო სართულის კედელბის ზედა ნაწილები და სართულშუა გადახურვები.

სამხრ. კოშკი ექვსსართულიანია, გეგმით არაწესიერ ტრაპეციას უახლოვდება (7,2x7 მ). პირველ სართულზე შესასვლელი დასავლეთიდანაა. კარს ორივე მხრიდან შეისრული გადახურვა აქვს. სამხრ. კედელში ერთი სარკმელი და ერთი პატარა ნიშია. დას., სამხრ. და აღმ. კედლების მარტივი პილასტრები მეორე სართულის ჭერამდე ადის. მეორე სართულის შესასვლელი გაჭრილია აღმ. კედლის ჩრდ. კიდეში. კარი შეისრულთაღოვანია. მის მარჯვნივ პარალელურწირთხლებიანი, ირიბად გაჭრილი პატარა ღიობი და სარკმელია. სამრხ. კედელში გაჭრილ ორივე სარკმელს საფეხურებიანი რაფები აქვთ. დას. კედელში ორი ნიშია - ერთი პატარა და სწორკუთხა, მეორე - გეგმით ნახევარწრიული, საკმაოდ ღრმა და სათოფურიანი. ჩრდ. და სამხრ. კედლებში თითო პატარა სწორკუთხა ნიშია. მესამე სართულზე შესასვლელი აღმოსავლეთიდანაა. კარს შეისრული თაღი აქვს. კარის მარცხნივ, კედლის ჩრდ. კიდეში, პატარა სარკმელია. სამხრ. კიდესთან - სწორკუთხა ნიში. ორი მსგავსი სარკმელი სამხრ. კედელშია, ერთი - დასავლეთისაში. დას. კედელში ერთი პატარა სწორკუთხა ნიშიცაა, ჩრდ. კეედლში - ორი. დას. და ჩრდ. კედლებში, გარდა ამ ნიშებისა, თითო მოზრდილი, გეგმით ნახევარწრიული ნიშია. ჩრდ. კედლის მოზრდილი ნიშისათოფურითაა აღჭურვილი. მეოთხე სართულის დას. კედელში ფართო ღიობია, მის ორივე მხარეს - თითო პატარა ნიში. ჩრდ. და აღმ. კედლებში ორ-ორი სათოფურია, სამხრეთისაში - ერთი. ორ-ორი მსგავსი სათოფური მეხუთე სართულის აღმ., სამხრ. და ჩრდ. კედლებშია, ერთი დას. კედლის შემორჩენილ ნაწილში. მეექვსე სართულზე აღმ. და სამხრ. კედლებში თითო ფართო ღიობია. აღმ. კედელში ერთი სალოდეცაა.

ჩრდ. კოშკი გეგმით სამხრეთიდან ჩრდილოეთისკენ წაგრძელებული სწორკუთხედია (7,6x5,5 მ). შემორჩენილია ხუთი სართული. პირველ სართულზე შესასვლელი აღმოსავლეთიდანაა. კარი შეისრულთაღოვანია. სამხრ. კედლის შუა ნაწილში გაჭრილია თაღოვანი სარკმელი, რომლის აღმოსავლეთით, პატარა სწორკუთხა ნიშია. ერთი, უფრო მოზრდილი ნიში დას. კედელშია. კოშკის მეორე სართულეზეც შესასვლელი დასავლეთიდანაა. შეისრულთაღოვანი კარის ჩრდილოეთით აქაც პატა ნიშია. ორი მსგავსი ნიში დას. კედელშია, ერთი - ჩრდილოეთისაში. სამხრ. კედელში ორი ფართო სარკმელია, რომლებსაც საფეხურებიანი რაფები აქვთ. ჩრდ. და დას. კედლებში გარეთკენ მკვეთრად დავიწროებული თითო სათოფურია. მესამე სართულის აღმ. კედელში ფართო შესასვლელი, სარკმელი და ერთი პატარა ნიშია. მსგავსი ნიში დას. კედელშიცაა. ჩრდ. და დას. კედლებში ორ-ორი სათოფურია, სამხრ. კედელში - ერთი თაღოვანი სარკმელი. მეოთხე სართულზე კარი სამხრ. კედლის დას. კიდეშია გაჭრილი. ორი სარკმელი დას. კედელშია, თითო-თითო - აღმოსავლეთისა და ჩრდილოეთისაში. მეხუთე სართული სანახევროდ დანგრეულია. მის ჩრდ. და აღმ. კედლებში ორ-ორი პარალელურწირთხლებიანი ფართო ღიობია, დას. კედელში ორი სათოფურია, სამხრეთისაში - ერთი.

ორივე კოშკში სართულშუა გადახურვა ხის კოჭებზე ყოფილა გამართული.

კოშკებს შორის შემორჩენილია გვიანდ. ნაგებობის დას. კედელი, რომელშიც კარი, სარკმელი და სწორკუთხა ნიშა. ეს კედელი კოშკების დას. კედლებთან ერთად ერთ სიბრტყეს ქმნის. კედლის პირდაპირ მშრალი წყობით ნაგები ფიქლის ტერასაა. კედელიც და ტერასაც რელიეფს მიჰყვება.

*პ. კიკაჩეიშვილი.*

*ბიბლ.: 71ა: 30; 132.*